
Prolog 


Încă o împușcătură răsună deasupra vârfurilor copacilor. 
Strigătele gonacilor se auzeau mai clar. Un puls dureros îmi 
bubuia în timpane, iar aerul umed îmi umfla plămânii atât de 
repede și de tare încât mă dureau. 

„Să alerg, să alerg, nu trebuie să cad. N-o să mă mai ridic 
dac-o să cad. La dracu’, la dracu’! De ce nu-mi pot elibera 
mâinile? O, să alerg, să alerg... $șș... Nu trebuie să m-audă. M- 
au auzit? Asta a fost? Chiar așa trebuie să mi se termine viaţa?” 

Crengile mă plesneau peste față, lăsând în urma lor dâre de 
sânge, care se amestecau apoi cu sudoarea. Strigătele 
oamenilor se auzeau acum de peste tot. Simt cum mă cuprinde 
frica de moarte. 

Alte împușcături. O săgeată șuieră prin aerul rece atât de 
aproape încât transpiraţia curgea pe mine întinzându-se ca o 
compresă pe sub haine. 

„Într-un minut sau două mă vor prinde. De ce nu m-ascultă 
mâinile de la spate? E chiar atât de rezistentă banda cu care 
sunt legat?” 

Din copaci, mai multe păsări înspăimântate își iau brusc 
zborul lovind aerul cu aripile. Umbrele care dansează în spatele 
lizierei dese de molizi devin și mai evidente. Poate că sunt la 
numai o sută de metri. Totul devine mai clar. Vocile. Pofta de 
sânge a vânătorilor. 

Cum vor proceda? O singură împușcătură, o singură săgeată 
și totul se va termina? Asta era? Nu, nu, de ce s-ar mulțumi cu 
atât? Nenorociţii nu sunt atât de miloși. Nu-i genul lor. Au puști 
și cuțite mânjite cu sânge. Dovediseră deja cât de eficiente erau 
arbaletele lor. 

„Unde să m-ascund? E oare vreun loc? Pot să mă-ntorc? Pot?” 

Pipăii înainte și-napoi solul pădurii. Era dificil pentru că aveam 
ochii aproape complet acoperiţi cu bandă, iar picioarele se 
chinuiau și se împleticeau. 

„Acum o să simt pe pielea mea cum e să fii prins în capcană. 
N-o să facă excepţie pentru mine. Așa se distrează ei. E singurul 
mod în care se poate sfârși totul”. 

Inima îmi bătea atât de puternic încât mă durea. 

1. 


Când se aventură pe aleea pietonală Strøget, se simţea ca și 
cum ar fi fost pe muchie de cuţit. Cu faţa pe jumătate acoperită 
cu un șal murdar, verde, se strecura prin faţa vitrinelor 
magazinelor intens luminate și cercetă strada cu ochi 
prevăzători. Era vital să știe cum să-i recunoască pe oameni fără 
să fie recunoscută. Să poată trăi în pace cu demonii ei și să lase 
restul în seama celor care treceau grăbiţi pe lângă ea. Să lase 
restul nenorociţilor care voiau să-i facă rău, celor ale căror priviri 
goale o evitau. 

Kimmie își ridică privirea spre lămpile de pe stradă care 
aruncau o lumină strălucitoare asupra Vesterbrogade. Işi umilă 
nările. În curând nopţile aveau să fie mai reci. Trebuia să-și 
pregătească bârlogul pentru iarnă. 

e 

Stătea în mulţime, la trecerea de pietoni, în mijlocul 
oamenilor înfriguraţi care ieșeau din Grădinile Tivoli, cu faţa 
spre Gara centrală, când o observă pe femeia de lângă ea, în 
jachetă de tweed. Femeia se încruntă la ea, strâmbă din nas și 
apoi se îndepărtă. Le despărțeau doar câţiva centimetri, mai 
mult decât suficient. 

„Uşurel, Kimmie”. Semnalul de alarmă o străbătu în timp ce 
furia încerca să preia controlul. Privirea îi alunecă în jos pe 
corpul femeii până când ajunse în dreptul picioarelor. Ciorapii ei 
erau strălucitori, iar gleznele erau acoperite de pantofi cu toc 
înalt. 

Kimmie simţi că îi apare un zâmbet viclean în colțurile 
buzelor. Cu o lovitură puternică putea rupe acele tocuri. Femeia 
ar fi căzut și ar fi aflat că până și o rochie Christian Lacroix se 
murdărește pe trotuarul ud. Asta ar învăţa-o minte, să-și vadă 
de treaba ei. 

Kimmie o privi pe femeie direct în față. Ochii rimelaţi excesiv, 
nasul pudrat, tunsoarea meticuloasă, în șuvițe. Expresia ei era 
înghețată și disprețuitoare. Da, Kimmie știa genul ei mai bine 
decât mulţi alţii. Fusese odată la fel ca ea. Snobii aroganţi din 

protipendadă, groaznic de goi în interior. Și așa-zisele prietene 
de atunci erau la fel. Și mama ei vitregă. Le detesta. 

„Deci, fă ceva, îi șoptiră vocile din cap. N-o lăsa să scape. 
Arată-i cine ești. Fă-o!” 

Kimmie privi spre un grup de băieţi cu pielea închisă la 
culoare, de pe cealaltă parte a străzii. Dacă nu ar fi fost ochii lor 
rătăcitori, ar fi împins-o pe femeie exact când autobuzul 47 
trecea prin dreptul lor. Își imagină scena; ce pată de sânge 
minunată ar fi lăsat autobuzul în urmă! Ce undă de șoc ar fi 
declanșat prin mulţime corpul storcit al îngâmfatei ăleia! Ce 
sentiment delicios de dreptate i-ar fi oferit! 

Dar Kimmie n-o împinse pe femeie. În furnicarul mulţimii se 
găsea mereu un ochi vigilent; în plus, era ceva în sinea ei care o 
ținea locului. Ecoul înspăimântător al unor vremuri de demult. 

Își duse mâneca la faţă și trase adânc aer în piept. Femeia de 
lângă ea o remarcase pe bună dreptate; hainele ei puţeau 
îngrozitor. 

Când stopul se făcu verde, Kimmie păși pe trecerea de pietoni 
cu valiza troncănind în urmă pe roţile ei deformate. Era ultima 
călătorie a geamantanului pentru că venise vremea să arunce 
ţoalele vechi. Era timpul să-și lepede pielea. 

(J 

În mijlocul gării, pe o pancartă din faţa chioșcului de ziare 
erau afișate titlurile zilei, făcându-le viața mai amară nu doar 
celor grăbiţi, ci și orbilor. Mai văzuse posterul de câteva ori în 
drumul ei prin oraș și o umplea de repulsie. 

— Porcule, mormăi când trecu prin dreptul semnului și își 
menţinu privirea fermă în faţă. 

Întoarse totuși capul și aruncă o privire către chipul de pe 
pancarta Berlingske Tidende. Simpla vedere a bărbatului îi dădu 
frisoane. Sub fotografia publicitară scria: „Ditlev Pram cumpără 
spitale private în Polonia pentru 12 miliarde de coroane”. Scuipă 
pe pietrele pavajului și făcu o pauză până se liniști. Îl ura pe 
Ditlev Pram. Pe el, pe Torsten și pe Ulrik. Dar, într-o bună zi, vor 
primi ceea ce meritau. Într-o bună zi, va avea grijă de ei. Așa va 
face. ` 

Hohoti zgomotos și îl făcu pe un trecător să zâmbească. Incă 
un idiot naiv care credea că știa ce se petrecea în mintea 
celorlalţi. Apoi se opri brusc. Tine Șobolanca stătea la locul ei 
obișnuit, puţin mai în faţă. Era aplecată și se legăna ușor, cu 

mâinile murdare, pleoapele căzute și cu o palmă întinsă în 
speranţa halucinantă că măcar o persoană din acel furnicar i-ar 
strecura o monedă de zece coroane. Numai dependenţii de 
droguri puteau sta astfel ore în șir. Nenorociţi mizerabili. 

Kimmie încercă să se furișeze pe lângă ea, să se îndrepte 
direct către treptele spre Reventlowsgade, dar Tine o observă. 

— Bună, Kimmie. Hei, așteaptă, la dracu', reuși ea să spună 
într-un scurt moment de luciditate, dar Kimmie nu-i răspunse. 

Tine Șobolanca nu era bună în spaţii deschise. Numai când 
stătea pe banca ei îi funcţiona creierul în mod rezonabil. Era, cu 
toate acestea, singura persoană pe care Kimmie o putea tolera. 

e 

Vântul care biciuia străzile în ziua aceea era inexplicabil de 
rece, așa că oamenii voiau să ajungă repede acasă. De aceea, 
cinci Mercedesuri negre zăboveau în coada de taxiuri de lângă 
intrarea gării Istedgade. Ea spera că măcar unul dintre ele să fie 
acolo când va avea nevoie de el. Era tot ce voia să știe. 

Traversă strada trăgând după ea valiza spre magazinul 
thailandez de la subsol și o lăsă lângă fereastră. Numai o dată 
mai fusese furată o valiză când o pusese acolo. Era sigură că 
acest lucru nu se putea repeta pe o asemenea vreme, când 
până și hoţii stăteau în casă. Oricum, nu conta. Nu era nimic de 
valoare în ea. 

Nu așteptă decât vreo zece minute la intrarea principală a 
gării înainte să prindă o momeală. O femeie fabulos de 
frumoasă, îmbrăcată într-o haină din blană de nurcă, cu trup 
zvelt, nu mai mare de măsura 38, ieșea dintr-un taxi cu o valiză 
pe roți din cauciuc tare. Înainte vreme, Kimmie s-ar fi uitat 
mereu după femei care să poarte mărimea 40, dar asta fusese 
cu mulți ani în urmă. Viaţa pe străzi nu îngrășa pe nimeni. 

În timp ce femeia se concentra la automatul de bilete de la 
intrare, Kimmie îi șterpeli valiza. Apoi se îndepărtă spre ieșirea 
din spate și, într-o clipită, ajunse în stradă, printre taxiurile de la 
Reventlowsgade. Repetiţia era mama învățăturii. 

Acolo încărcă valiza furată în portbagajul primului taxi din 
rând și îi ceru șoferului s-o ducă o scurtă bucată de drum. 
Scoase din buzunarul hainei o legătură grasă de bancnote de o 
sută de coroane. 

— Îți mai dau câteva sute dacă faci ce-ţi spun, îi zise ea 
făcându-se că nu-i vede privirea bănuitoare și strâmbăturile din 
nas. 

În circa o oră se vor întoarce să-și ia valiza veche. Dar atunci 
va purta haine noi și parfumul altei femei. Fără îndoială că 
atunci nările taximetristului vor fremăta din cu totul alte motive. 

2. 


Ditlev Pram era un bărbat chipeș, iar el știa acest lucru. Când 
zbura la clasa business, femeile, nu contează câte, nu aveau 
nimic împotrivă să-l audă vorbind despre Lamborghiniul lui și 
despre cât de repede putea fi condus spre casa lui din mondena 
suburbie din Rungsted. 

De data aceasta pusese ochii pe o femeie cu părul mătăsos, 
adunat în coc la ceafă și cu ochelari cu ramă neagră care-i 
dădeau un aspect inabordabil. Îl excita. 

Încercă să-i vorbească, dar fără noroc. Îi oferi exemplarul lui 
din The Economist pe a cărui copertă era un reactor nuclear 
luminat din spate, însă femeia îl respinse cu un gest indiferent. 

li comandă o băutură de care ea nu se atinse. Când avionul 
de Stettin ateriză cu precizie pe aeroportul Kastrup, toate cele 
nouăzeci de minute preţioase fuseseră irosite. 

Era genul de situaţie care îl făcea să fie agresiv. 

Merse pe coridoarele din sticlă din terminalul 3 și, până să 
ajungă la trotuarul rulant, își zări victima, un bărbat cu mers 
greoi, care se îndrepta hotărât în aceeași direcţie. Ditlev grăbi 
pasul și ajunse chiar în momentul în care bătrânul punea piciorul 
pe trotuar. Ditlev își imagină clar: un picior bine plasat ar fi făcut 
ca silueta scheletică să se izbească de plexiglas, iar faţa - cu 
ochelarii într-o parte - să alunece pe margine, în vreme ce 
bătrânul ar fi încercat disperat să-și recapete echilibrul. 

Și-ar fi pus bucuros în aplicare fantezia. Așa era el. El și 
ceilalți din gașcă fuseseră toţi crescuţi astfel. Nu era nici 
lăudabil, nici rușinos. Dacă ar fi făcut-o, într-un fel ar fi fost vina 
nenorocitei ăleia. Ar fi putut merge acasă cu el. Într-o oră ar fi 
fost în pat. Era numai vina ei. 

Telefonul mobil îi sună când Hotelul Strandmalle apăru în 
oglinda retrovizoare, iar marea se ridică din nou, orbitor, la 
orizont. 

— Da, zise el și se uită la afișaj. 

Era Ulrik. 

— Știu pe cineva care a văzut-o acum câteva zile, zise el. La 
trecerea de pietoni din afara gării centrale de pe 
Bernstoffsgade. 

Ditlev își închise MP3 playerul. 

— OK. Când exact? 

— Lunea trecută. La 10 septembrie. În jurul orei nouă seara. 

— Ce-ai făcut? 

— Torsten și cu mine am dat un ochi pe-acolo, dar n-am găsit- 
O. 

— Torsten a fost cu tine? 

— Da. Dar ştii cum e el. Nu mi-a fost de niciun ajutor. 

— Și pe cine l-ai pus s-o facă? 

— Pe Aalbæk. 

— Bine. Ea cum arăta? 

— Era îmbrăcată bine, din câte am înțeles. Mai slabă decât 
înainte. Dar puţea. 

— Putea? 

— Exact. A transpirație și a pișat. 

Ditlev dădu din cap aprobator. Asta era partea proastă la 
Kimmie. Nu numai că putea dispărea luni sau ani, dar niciodată 
nu știai cine era. Invizibilă și, apoi, deodată, alarmant de vizibilă. 
Era cel mai periculos element din viața lor. Singura care putea 
reprezenta cu adevărat o amenințare. 

— De data asta trebuie s-o prindem, mă auzi, Ulrik? 

— De ce dracului crezi c-am sunat? 

3. 


Abia când ajunse în fața birourilor întunecate ale 
Departamentului Q din subsolul sediului de poliţie, Carl Marck își 
dădu seama că vacanţa și vara se terminaseră cu adevărat. 
Aprinse lumina și aruncă o privire pe biroul lui acoperit cu 
mormane doldora de dosare de caz; impulsul de a închide ușa și 
de a ieși dracului de acolo era foarte puternic. Nu-l ajuta cu 
nimic faptul că, în mijlocul tuturor acelor lucruri, Assad înfipsese 
un buchet de gladiole îndeajuns de voluminos încât să blocheze 
o stradă de mărime medie. 

— Bine-ai revenit, șefu'! se auzi o voce în spatele lui. 

Se întoarse și se uită fix în ochii vioi, strălucitori și căprui ai lui 
Assad. Părul lui subţire, brunet, flutura în toate direcţiile urându- 
i, parcă, bun venit. Assad era gata pentru o nouă rundă la 
altarul sediului de poliţie, ghinionul lui. 

— Ei, hai! spuse Assad când observă privirea goală a șefului 
său. Cine te-ar vedea n-ar bănui că tocmai te-ai întors din 
concediu, Carl. 

Carl scutură din cap. 

— M-am întors? 

e 

Sus, la etajul al treilea, rearanjaseră din nou totul. A dracului 
reformă a poliţiei. Nu peste mult timp, lui Carl îi va trebui un 
GPS să-și găsească drumul spre șeful de la Omoruri. Fusese 
plecat numai trei săptămâni amărâte și totuși erau cel puţin 
cinci chipuri noi care se holbau la el de parcă era un 
extraterestru. Cine dracu' erau? 

— Am vești bune pentru tine, Carl, spuse șeful de la Omoruri 
în timp ce Carl își plimba ochii pe pereţii noului său birou. 

Suprafețele vopsite în verde pal îl făceau să se gândească la o 
combinaţie dintre o sală de operaţii și un centru de control al 
crizelor dintr-un thriller al lui Len Deighton. Din orice ungher, 
cadavrele cu ochi pământii și pierduţi se holbau la el. Hărţi, 
diagrame și programe ale personalului erau aranjate într-o 
confuzie multicoloră. Totul părea deprimant de eficient. 

— Vești bune, zici. Asta nu sună bine, răspunse Carl care se 
lăsă să cadă într-un scaun aflat de partea cealaltă a biroului 
șefului său. 

— Ei, Carl, în curând o să ai oaspeţi din Norvegia. 

Ochii lui Carl se ridicară spre el de sub pleoapele grele. 

— Mi s-a spus că o delegaţie de cinci persoane vine de la 
directoratul de poliţie de la Oslo, ca să arunce o privire la 
Departamentul Q. Vinerea viitoare la ora zece dimineaţa. Îți 
amintești, nu-i așa? întrebă zâmbitor Marcus, făcând cu ochiul. 
Mi s-a spus să-ţi transmit că sunt nerăbdători să te cunoască. 

Cu siguranţă, erau singurii care voiau s-o facă. 

— Ținând cont de această vizită, ţi-am întărit echipa. Numele 
ei e Rose. 

Auzind asta, Carl se potrivi mai bine în scaun. 

e 

După aceea, se opri câteva momente la ușa șefului de la 
Omoruri încercând să-și vină în fire. Se spunea că veștile rele nu 
veneau niciodată singure. Al dracului de adevărat. Nu revenise 
decât de cinci minute la muncă și deja aflase că trebuia să 
devină dădaca unei noi angajate. Ca să nu mai pună la 
socoteală și faptul că era obligat să facă pe ghidul și să ţină de 
mână o turmă de maimuțe de munte, de care ar fi uitat bucuros. 

— Unde-i fata asta nouă care ar trebui să vină la mine? o 
întrebă pe doamna Sørensen care stătea în spatele biroului de la 
intrare. 

Cotoroanţa nu-și ridică ochii de pe tastatură. El ciocăni ușor în 
birou. De parcă ar fi contat. Apoi cineva îl bătu ușor pe umăr. 

— lată-l, în carne și oase, Rose, rosti cineva în spatele lui. Ti-l 
prezint pe Carl Marck. 

Când se întoarse observă două chipuri familiare. Cel care 
inventase vopseaua neagră nu trăise degeaba, își spuse el. 
Amândouă chipurile erau încadrate de o chică ciufulită, neagră 
ca tăciunele și extrem de scurtă. Amândouă aveau ochi negri și 
haine închise la culoare, sumbre. Asemănarea dintre cele două 
era a dracului de stranie. 

— Măi să fie! Ce-ai pățit, Lis? 

Cea mai competentă secretară din departament își trecu 
degetele prin părul odinioară blond și elegant și îi adresă un 
zâmbet strălucitor. 

— Știu. Nu-i așa că-i drăguţ? 

El dădu ușor din cap. 

Carl își îndreptă atenţia spre cealaltă femeie care purta 
pantofi cu tocuri foarte înalte. Aceasta îi adresă un zâmbet care 
ar fi dat pe spate pe oricine. El o privi din nou pe Lis și observă 
uimitoarea lor asemănare. Se întrebă cine inspirase pe cine. 

— Ea e Rose. E aici de câteva săptămâni și ne-a înveselit pe 
noi, secretarele, cu umorul ei molipsitor. Acum o să ţi-o dau ţie 
în primire. Ai grijă de ea, Carl! 

Carl dădu buzna în biroul lui Marcus cu argumentul pregătit, 
dar după douăzeci de minute își dădu seama că se lupta pentru 
o cauză pierdută. Reuși să obţină o amânare de o săptămână și 
apoi era nevoit s-o primească pe fată în Departamentul Q. 

Chiar lângă biroul lui Carl era debaraua care adăpostea metri 
întregi de benzi cu cuie pentru trafic și echipamentul pe care îl 
foloseau ca să împrejmuiască zonele crimelor. Marcus Jacobsen 
îi explică faptul că aceasta fusese curățată și mobilată. Rose 
Knudsen era noua lui colegă din Departamentul Q, și cu asta, 
basta! Oricare ar fi fost motivele șefului de la Omoruri, lui Carl 
nu-i plăceau. 

— A primit numai note bune la Academia de Poliţie, dar a 
picat la examenul de conducere și asta e o problemă care te 
înfundă, indiferent cât de bun ești, spuse Jacobsen în timp ce 
învârtea, pentru a cincisprezecea oară, pachetul gros de ţigări. 

— Poate că e și puţin cam prea sensibilă ca să iasă pe teren, 
dar a avut ambiția să lucreze în poliţie, așa că a învăţat cum să 
fie secretară. În ultimul an a lucrat la poliţia primăriei. În plus, în 
ultimele săptămâni i-a ţinut locul doamnei Sørensen care, 
desigur, acum a revenit la muncă. 

— De ce n-ai trimis-o înapoi la primărie, îndrăznesc eu să te 
întreb? 

— De ce? Ei bine, a fost un tămbălău intern. Nimic care să 
aibă legătură cu noi. 

— OK. 

Cuvântul „tămbălău” suna ameninţător. 

— Oricum, Carl, acum ai o secretară. Una bună. 

Spunea asta despre aproape toată lumea. 

e 

— Mi s-a părut că e drăguță, chiar foarte drăguță, cred... zise 
Assad sub lumina tuburilor cu neon din Departamentul Q, 
încercând să-l facă pe Carl să se simtă mai bine. 

— A stârnit un tămbălău la primărie, să știi. Asta nu-i așa de 
drăguţ. 

— Tăm...? Trebuie să mai zici o dată, Carl. 

— Las-o baltă, Assad. 

Asistentul lui dădu din cap. Apoi înghiţi o substanţă mirosind a 
ceai de mentă, pe care o turnase în cană. 

— Auzi, Carl, legat de cazul pe care mi l-ai dat înainte să pleci, 
n-am ajuns prea departe cu el. Am căutat peste tot și în cele 
mai imposibile locuri, dar dosarele au dispărut atunci, în timpul 
mutărilor de sus. 

Carl ridică privirea. Dispăruseră? Ei, na? Dar bine... după 
toate cele, se întâmplase ceva bun în ziua aceea. 

— Da, au dispărut cu totul. Dar apoi m-am uitat puţin prin 
teancurile de dosare și l-am găsit pe ăsta. E foarte interesant. 

Assad îi dădu un dosar verde-gălbui și rămase nemișcat 
precum un stâlp de sare, cu o figură răbdătoare. 

— Ai de gând să stai acolo cât timp citesc? 

— Da, mersi, răspunse el punându-și cana pe biroul lui Carl. 

Când deschise dosarul, Carl își umflă obrajii și apoi expiră 
uşor. 

e 

Cazul era destul de vechi. Din vara lui 1987, mai precis. Anul 
în care, el și un amic de-al lui luară trenul spre Carnavalul din 
Copenhaga, iar o roșcată care nu-și putea scoate ritmul din 
șolduri îl învățase cum să danseze samba - ceea ce, când 
încheiară seara pe o pătură, după un tufiș din grădinile 
castelului Rosenborg, fusese absolut minunat. Pe atunci avea 
vreo douăzeci de ani și nimic nu a mai fost apoi teritoriu virgin. 

Fusese o vară frumoasă în 1987. Era vara în care fusese 
transferat de la sediul de poliţie din Vejle la cel din Antonigade. 
Crimele probabil că fuseseră comise la opt sau zece săptămâni 
după carnaval, cam pe când roșcata se hotărâse să-și arunce 
corpul în braţele următorului necioplit. Da, era exact perioada în 
care Carl făcea primele lui ronduri de noapte pe străzile înguste 
din Copenhaga. De fapt, era foarte ciudat că nu-și amintea nimic 
legat de acel caz; fusese, cu siguranţă, destul de ciudat. 

Doi fraţi, o fată și un băiat, de șaptesprezece, respectiv 
optsprezece ani, fuseseră găsiţi omorâţi în bătaie într-o cabană 
de vară, nu departe de Dybesø, lângă Rørvig. Fata avea corpul 

complet învinețit și suferise teribil din cauza loviturilor, dovadă 
stăteau rănile defensive. 

Parcurse textul. Nu fusese un atac sexual, nu fusese nimic 
furat. Citi din nou raportul autopsiei și răsfoi tăieturile din ziare. 
Doar câteva, dar titlurile erau de-o șchioapă. „Bătuţi până la 
moarte”, scria Berlingske Tidende, care oferea și o descriere a 
cadavrelor, cu detalii neobișnuite pentru acel ziar vechi, cu 
pretenții. 

Fuseseră găsiți în sufragerie, lângă șemineu; fata în bikini, iar 
fratele ei gol, ţinând o sticlă de coniac pe jumătate goală în 
mână. El fusese omorât printr-o singură lovitură în ceafa, cu un 
obiect dur care fusese mai târziu identificat drept ciocanul 
descoperit într-o tufă de iarbă-neagră, undeva între Flyndersa și 
Dybesg. 

Mobilul crimei era necunoscut, dar în scurtă vreme bănuiala 
se îndreptă către elevii de la internat care stăteau la una dintre 
reședințele extravagante de vară ale părinţilor lor din apropiere 
de Flyndersa. Aceștia fuseseră implicaţi de mai multe ori în 
încăierările de la clubul de noapte din zonă, Round, unde câţiva 
localnici fuseseră răniți destul de serios. 

— Ai ajuns acolo unde zice cine erau suspecţii? 

Carl se uită la Assad pe sub sprâncene. Ar fi trebuit să fie un 
răspuns suficient, dar Assad nu se dădea bătut. 

— Da, sigur că ai ajuns. lar raportul mai zice și că taţii lor erau 
genul de oameni care câștigau mulți bani. Nu făceau mulţi asta 
în epoca de aura anilor optzeci sau cum îi spunea? 

Carl dădu aprobator din cap. Ajunsese la acea parte din 
raport. Da, Assad avea dreptate. Taţii lor erau cu toții 
binecunoscuţi, chiar și în prezent. 

Parcurse de câteva ori numele celor din grup. Fu suficient 
pentru a-i apărea câţiva stropi de sudoare pe tâmple pentru că 
nu numai taţii erau cei care câștigaseră sume enorme de bani și 
deveniseră personalităţi binecunoscute. Ani mai târziu, unele 
dintre progeniturile lor deveniseră și ele faimoase. Născuţi cu o 
lingură de argint în gură, deţineau acum lingura de aur. Ei erau 
Ditlev Pram, fondatorul a numeroase spitale private exclusiviste, 
Torsten Florin, un designer celebru la nivel internaţional, și 
analistul de bursă Ulrik Dybbøl Jensen. Cu toţii se aflau pe cea 
mai de sus treaptă a scării succesului din Danemarca, așa cum 
fusese și răposatul Kristian Wolf, magnat al transporturilor. 

Ultimii doi membri ai găștii ieșeau în evidenţă. Kristen-Marie 
Lassen făcuse și ea parte din gașca lor, dar nimeni nu știa unde 
se afla în acel moment. Bjarne Thøgersen, cel care își 
mărturisise vina pentru uciderea fraţilor și era în pușcărie și la 
acea oră, provenea dintr-o familie modestă. 

e 

Când Carl termină de citit, aruncă dosarul pe masă. 

— în regulă. Eu nu pricep cum de-a ajuns dosarul ăsta la noi 
atunci, zise Assad. 

In mod normal, ar fi zâmbit în acel moment, dar nu o făcu. 

Carl scutură din cap. 

— Nici eu. Un om face pușcărie pentru crimă. A mărturisit, a 
primit condamnare pe viaţă, iar acum e în spatele gratiilor. De 
fapt, el s-a predat, deci de unde îndoiala? Caz închis! zise el și 
închise dosarul cu zgomot. 

— Cu excepţia... 

Assad își mușcă buza. 

— Nu s-a predat decât nouă ani mai târziu. 

— Și ce dacă? S-a predat. Când a comis crimele acelea, avea 
doar optsprezece ani. Poate că și-a dat seama, când a 
îmbătrânit, că mustrările de conștiință nu se ofilesc. 

— Se ofilesc? 

Carl oftă. 

— Da, se ofilesc. Se veștejesc, mor. O conștiință încărcată nu 
se vindecă în timp, Assad. Dimpotrivă. 

Era evident că lui Assad nu-i dădea pace altă nedumerire. 

— Secţiile de poliţie din Nykøbing Sjælland și Holbæk au 
cooperat la caz. La fel și Unitatea Mobilă de Investigaţii. Dar nu 
știu cine l-a trimis la noi. Tu știi? 

Carl cercetă coperta dosarului. 

— Nu, nu zice nicăieri. Foarte ciudat. Dacă niciuna dintre cele 
trei unități nu trimisese dosarul, cine-o făcuse? Și dacă dosarul 
s-a încheiat cu o condamnare, de ce-ar mai fi trebuit să se mai 
obosească să-l redeschidă? 

— Ar putea avea legătură cu asta? întrebă Assad. 

Frunzări dosarul până găsi un document de la Fisc pe care i-l 
dădu lui Carl. „Raportul anual” scria în capul paginii. Îi era 
adresat lui Bjarne Thøgersen din închisoarea Vridigselille din 
comitatul Albertslund. Bărbatul care îi omorâse pe cei doi tineri. 


VP - 16 


— Uite! spuse Assad și indică o sumă gigantică de pe rândul 
investiţiilor de capital. Ce părere ai? 

— Cred că provine dintr-o familie bogată și că acum are 
destul timp ca să se joace cu banii lui. Se pare că a făcut o 
treabă destul de bună. Unde vrei să ajungi cu asta? 

— Cali, te anunţ că nu provine dintr-o familie bogată. A fost 
singurul membru al găștii de la internat care s-a aflat acolo cu o 
bursă de studii. Se vede că era diferit de ceilalţi. Uită-te și tu. 

Dădu înapoi niște pagini. Carl își rezemă capul într-o mână. 
Asta era problema cu vacanţțele. Se terminau. 

1986, toamna 


Deși erau șase oameni diferiţi, elevii dintr-a cincea aveau 
ceva în comun. Când se terminau orele se întâlneau în pădure 
sau undeva în peisaj și își aprindeau ţigările cu haşiş, chiar dacă 
ploua cu găleata. Își țineau ustensilele ascunse într-o scorbură; 
Bjarne se asigura de asta. Printre acestea se aflau chibriturile, 
foita de ţigară și cea mai bună marfa pe care o puteau cumpăra 
din zona Neestred. 

Stăteau unu-ntr-altul și combinau aerul curat cu câteva 
fumuri, atenţi să nu se ameţească prea tare astfel încât să-i dea 
de gol pupilele ochilor. Pentru că lucrul cel mai important era nu 
să se amețească, ci să fie propriii stăpâni și să sfideze 
autoritatea în cel mai grosolan mod posibil. lar a fuma hașiș 
chiar lângă internat era cam cel mai rău lucru pe care-l puteau 
face. Așa că-și treceau ţigara de la unul la altul, își băteau joc de 
profesori și încercau să se întreacă unul pe celălalt, imaginându- 
și ce le-ar face acestora dacă ar putea. 

Și astfel își petrecură cea mai mare parte a toamnei până 
când Kristian și Torsten aproape că fuseseră prinși mirosind a 
haşiş, iz pe care nici zece căţei de usturoi nu l-ar fi putut 
ascunde. După aceea se hotărâră să-l mănânce pentru că astfel 
n-ar mai fi avut nicio problemă cu mirosul. Scurtă vreme după 
aceea începu cu adevărat totul. 

* 

Când fură prinși în flagrant, stăteau lângă un tufiș din 
apropierea râului, drogati beton și purtându-se prostește în timp 
ce gheața topită picura de pe frunze. Unul dintre băieţii mai mici 
apăru brusc din spatele unui tufiș și se uită direct la ei. Era un 
puțoi blond și ambițios, un mucos enervant aflat în căutarea 
unui gândac cu care să se laude la ora de biologie. 

El îl descoperi, în schimb, pe Kristian care era preocupat să 
ascundă ustensilele în scorbură, în timp ce Torsten, Ulrik și 
Bjarne chicoteau ca idioții, iar mâinile lui Ditlev scotoceau pe 

sub bluza lui Kimmie care râdea, și ea, ca o lunatică. larba aia 
era una dintre cele mai bune fumate vreodată. 

— Vă spun directorului! ţipă băiatul la ei și observă prea târziu 
cât de repede încetară râsetele elevilor mai mari. 

Ștrengar obișnuit să-i ia peste picior pe ceilalţi, băiatul putea 
cu ușurință să-i întreacă pe ceilalți, ţinând cont cât de ametiţi 
erau. Dar desișul era considerabil, iar pericolul în care îi pusese 
era prea mare ca să permită așa ceva. Bjarne avea cel mai mult 
de pierdut dacă era dat afară, așa că odată ce puseră mâna pe 
micul neghiob el fu cel pe care Kristian îl împinse în faţă. Și tot 
el a fost cel care a dat prima lovitură. 

— Ştii că, dacă vrea, tata poate distruge afacerea tatălui tău, 
ţipă băiatul. Așa că lasă-mă în pace, Bjarne, nemernicul 
dracului! Altfel o să fie vai de tine. Dă-mi drumul, idiotule! 

Ezitară. Băiatul le făcuse viața îngrozitoare multora dintre 
colegii lor. Tatăl lui, unchiul și sora mai mare fuseseră cu toții 
elevi la școală înaintea lui și contribuiau cu consecvență la 
bugetul acesteia. Adică și la donațiile de care Bjarne era 
dependent. 

Apoi Kristian făcu un pas în faţă. El nu avea astfel de 
probleme financiare. 

— iți dăm douăzeci de mii de coroane ca să-ți ţii gura, spuse 
el vorbind serios. 

— Douăzeci de mii de coroane! pufni băiatul batjocoritor. Nu 
trebuie decât să-l sun pe tata, iar el îmi poate trimite dublu. 

Apoi îl scuipă în faţă pe Kristian. 

— Dracu’ să te ia, rahat mic ce ești! zise Kristian și îl pocni. 
Dacă spui ceva, te omorâm. 

Băiatul căzu pe spate, se lovi cu spatele de un trunchi de 
copac și își rupse câteva coaste cu o trosnitură destul de 
puternică. Pentru o clipă rămase țintuit locului, icnind de durere, 
dar privirea lui îi sfida în continuare. Apoi Ditlev ieși la înaintare. 

— Putem să te strângem de gât chiar acum, fără nicio 
problemă. Sau putem să te ţinem sub apă, în râu. Sau îţi putem 
da drumul și să-ţi dăm cele douăzeci de mii de coroane ca să-ţi 
ţii gura. Dacă te vei întoarce acum și o să le spui tuturor că ai 
căzut, te vor crede. Ce zici, rahat mic ce ești? 

Băiatul nu răspunse. Ditlev se duse la el și stătu deasupra lui, 
cu privirea curioasă, căutătoare. Reacţia micului nenorocit îl 
fascina. Cu o mișcare subită își ridică mâna ca și cum ar fi vrut 

să-l pocnească, dar nu primi nicio reacție, așa că îl pocni pe 
băiat cu putere în cap. Când acesta se chirci de frică, Ditlev îl 
lovi din nou, zâmbind. Era o senzaţie extraordinară. Mai târziu le 
mărturisise celorlalți că acea lovitură fusese prima emoție 
profundă din viaţa sa. 

— Și eu, rânji Ulrik și se îndreptă spre băiatul șocat. 

Ulrik era cel mai mare dintre ei, iar pumnul lui încleștat lăsă în 
urmă un semn urât pe obrazul băiatului. Kimmie protestă încet, 
dar reacția ei fu neutralizată de o criză de râs care sperie 
păsările din tufișuri. 

Il duseseră pe băiat înapoi la școală și se uitară la ambulanta 
care veni să-l ia. Unii din gașcă erau îngrijoraţi că acesta îi va 
pâri, dar n-o făcu niciodată. De fapt, nu se mai întoarse. Potrivit 
unui zvon, tatăl lui îl dusese înapoi în Hong Kong, dar putea să 
nu fie adevărat. 

Câteva zile mai târziu, atacară un câine în pădure și îl bătură 
până la moarte. Apoi nu mai fu cale de întoarcere. 

5. 


Pe peretele de deasupra celor trei ferestre panoramice era 
înscris cuvântul „Caracas”. Conacul fusese ridicat cu vastele 
sume câștigate din comerțul cu cafea. Ditlev Pram mirosise 
instantaneu potenţialul clădirii. Avea câţiva stâlpi ici-colo și 
pereţi din sticlă de un verde glacial, rânduri-rânduri de iazuri cu 
apă susurândă și pajiști atent cosmetizate, cu sculpturi futuriste. 
Se întindeau către Sound! fiind singurele lucruri de care aveai 
nevoie pentru a construi cel mai nou spital privat de pe coasta 
Rungsted. 

Chirurgia dentară și plastică erau specialităţile de acolo. Nu 
era o idee originală, dar era incredibil de profitabilă pentru 
Ditlev și personalul lui format din doctori și dentiști indieni și 
est-europeni. 

După ce fratele lui mai mare și cele două surori mai mici 
moșteniră averea enormă pe care tatăl lor o acumulase prin 
speculaţii la bursă și o serie de preluări ostile în anii 1980, Ditlev 
reuși să-și administreze banii cu pricepere. Imperiul lui se 
lărgise și includea șaisprezece spitale, iar încă patru erau în 
plan. Făcea progrese bune spre a-și îndeplini ambiția de a 
canaliza cincisprezece procente din profitul obținut din toate 
operațiile de implant mamar din nordul Europei în propriul cont. 
Era greu de găsit încă o femeie bogată de la nord de Pădurea 
Neagră care să nu fi corectat capriciile naturii pe una dintre 
mesele din oţel ale lui Ditlev Pram. Pe scurt, viaţa era frumoasă. 

Singura lui îngrijorare era Kimmie. Unsprezece ani trăiţi cu 
existenţa ei rudimentară în minte erau îndeajuns. 

Îndreptă stiloul Mont Blanc, care stătea ușor pieziș pe birou și 
se uită din nou la ceasul lui marca Breitling. Avea timp suficient. 
Aalbaek avea să ajungă în douăzeci de minute. La cinci minute 
după aceea, Ulrik îi va face o vizită, poate și Torsten, dar cine 
putea ști? 

Se ridică și parcurse coridoarele lambrisate cu abanos, 
dincolo de aripa spitalului și de sălile de operaţie. li salută din 


1 În original Øresund, fâșia de apă de patru km care separă Danemarca de Suedia. 
(n.tr.). 

cap cu amabilitate pe toţi cei care știau că el era omul de 
neîntrecut de la vârf și împinse ușile batante de la bucătăria 
aflată la nivelul cel mai de jos, cu priveliștea sa atât de 
frumoasă către cerul albastru ca de gheaţă de peste Sound. 

Dădu mâna cu bucătarul și-l lăudă până ce acesta roși, îi bătu 
prietenește pe umăr pe asistenții lui și apoi dispăru în 
spălătorie. 

După calculele sale, Berendsen Textile Service ar fi putut 
spăla așternuturile mai repede și mai ieftin, dar nu acesta era 
motivul pentru care prefera să aibă propria spălătorie. Era la 
îndemână, desigur, dar la fel era și faptul că avea acces cu 
ușurință la cele șase fete filipineze pe care le angajase ca să 
facă treaba. Ce contau banii? 

Observă cum tinerele cu pielea închisă la culoare tresăriră la 
vederea lui și, ca întotdeauna, acest lucru îl amuză. Așa că o 
apucă pe cea aflată cel mai aproape și o înghesui spre debaraua 
cu rufărie. Ea părea speriată, dar mai trecuse prin așa ceva. 
Avea cele mai înguste șolduri și cei mai mici sâni, dar era și cea 
mai experimentată. Bordelurile din Manila îi oferiseră o pregătire 
solidă și orice i-ar fi făcut el nu se compara. 

Ea îi trase jos pantalonii și, fără să i se fi spus, îl apucă de 
penis. În timp ce-l frecă pe burtă cu o mână și îl masturbă în 
gura ei cu cealaltă, el o lovea cu pumnii peste umeri și mâini. Cu 
ea nu ejacula niciodată; orgasmul i se instala în ţesuturi în alt 
mod. Adrenalina pompa repede când o lovea, iar după câteva 
minute rezervorul fu plin. 

Făcu un pas înapoi, o ridică de păr și își vâri limba adânc în 
gura ei, apoi îi trase lenjeria jos și-i introduse forțat două degete 
în vagin. Până să o arunce pe podea, amândoi avură parte de 
mai mult decât suficient. 

Apoi își îndreptă hainele, îi îndesă o hârtie de o mie de 
coroane în gură și ieși din spălătorie, făcând un semn cu capul 
către celelalte fete. Păreau ușurate, dar nu ar fi trebuit să fie. El 
avea să rămână la clinica Caracas pe toată durata săptămânii 
următoare. Fetele aveau să afle cine era șeful. 

a 

Detectivul particular arăta ca dracu’ în dimineața aceea, în 
contrast orbitor cu biroul strălucitor al lui Ditlev. Era mult prea 
evident că bărbatul costeliv își petrecuse întreaga noapte pe 
străzile din Copenhaga. Și totuși, nu pentru asta îl plăteau? 

— Ce se-aude, Aalbæk? mormăi Ulrik de lângă Ditlev, în timp 
ce-și întindea picioarele pe sub masa de conferinţe. Vreo veste 
în cazul dispărutei Kristen-Marie Lassen? 

Ulrik deschidea mereu discuţia cu Aalbæk în acest mod, își 
spuse Ditlev, uitându-se la valurile de un gri-închis de sub 
ferestrele panoramice. Işi dorea al dracului de mult ca totul să 
se termine în curând, astfel încât Kimmie să nu-i mai bântuie tot 
timpul memoria. Când o vor prinde, o vor face să dispară pentru 
totdeauna. Era sigur că va găsi o cale. 

Detectivul particular își întinse gâtul și își înăbuși un căscat. 

— Fierarul de la gara centrală a observat-o pe Kimmie de 
câteva ori. Se duce pe acolo și târăște după ea valize, iar ultima 
oară când a văzut-o purta o fustă în carouri. Aceeași ţinută pe 
care o avea când a fost văzută de femeia de lângă Tivoli. Dar, 
din câte-mi dau seama, Kimmie nu e o prezenţă obișnuită la 
gară. De fapt, nimic în ceea ce o privește nu e obișnuit. Am 
întrebat pe toată lumea la gară. Paznicii, poliţia, vagabonzii, 
proprietarii de magazine. Unii dintre ei o cunosc, dar nu știu 
unde trăiește și nici măcar cine e. 

— Trebuie să formezi o echipă și să ţii sub observaţie gara, zi 
și noapte, până când apare din nou, spuse Ulrik și se ridică din 
scaun. 

Era un bărbat mare, dar părea mai mic când discutau despre 
Kimmie. Poate că el fusese singurul dintre ei care fusese cu 
adevărat îndrăgostit de ea. „Poate că pe Ulrik încă îl durea că 
fusese singurul care nu o avusese”, se gândi Ditlev pentru a mia 
oară și zâmbi în sinea lui. 

— Supraveghere zi și noapte? O să te coste o grămadă, zise 
Aalbæk. 

Tocmai voia să scoată un calculator din ridicol de mica lui 
geantă de umăr, dar nu ajunse s-o facă. 

— Oprește-te, lătră Ditlev. 

Vru să arunce cu ceva în el, dar apoi se lăsă pe spătarul 
scaunului. 

— Nu discuta despre bani ca și cum ai ști ceva despre asta, ai 
înțeles? Despre ce vorbim aici, Aalbæk? Câteva sute de mii de 
coroane? Cât crezi că am făcut noi, eu, Ulrik și Torsten în timp 
ce-am stat aici și am discutat despre tarifele tale patetice pe 
oră? 

Apoi își ridică totuși stiloul și îl aruncă în el. Ochise ochii 
bărbatului, dar nu nimerise. 

După ce Aalbæk cu trupul său aerian închise ușa în spatele 
lui, Ulrik ridică stiloul Mont Blanc și-l băgă în buzunar. 

— Ce-am găsit să fie al meu, spuse el râzând. 

Ditlev nu zise nimic. Data viitoare, Ulrik ar trebui să se 
gândească bine înainte să mai facă din nou așa ceva. 

— Torsten ţi-a dat vreun semn azi? întrebă el. 

La aceasta, toată energia de pe faţa lui Ulrik dispăru. 

— Da, s-a dus dimineață la proprietatea lui din Gribskov. 

— Nu-i pasă deloc ce se petrece aici? 

Ulrik ridică din umerii care erau mai mari decât fuseseră 
vreodată. Asta se întâmpla când angajai un bucătar specializat 
în foie gras. 

— Nu e în cea mai bună formă acum, Ditlev. 

— Înţeleg. Trebuie să ne ocupăm singuri de asta, nu-i așa? 

Ditlev își încleștă maxilarele. Trebuiau să se aștepte ca 
Torsten să aibă, la un moment dat, o serioasă cădere nervoasă. 
lar atunci va fi o ameninţare la fel de mare ca și Kimmie. Ditlev 
simţi că Ulrik se uita la el cercetător. 

— N-o să-i faci nimic lui Torsten, nu-i așa, Ditlev? 

— Sigur că nu, bătrâne. Nu lui Torsten. 

Se uitară unul la altul o vreme ca doi prădători, cu capetele 
plecate și privirile atente. Într-o competiţie a încăpăţânării, 
Ditlev știa că nu i-ar fi supravieţuit lui Ulrik Dybbøl Jensen. Tatăl 
lui fondase firma de brokeraj, dar Ulrik își extinsese influenţa. 
Când lua urma a ceva, de obicei își atingea scopul. Chiar dacă 
acest lucru însemna să-și croiască drumul prin orice mijloace. 

— Ei bine, Ulrik, spuse Ditlev rupând tăcerea. O să-l lăsăm pe 
Aalbæk să-și facă treaba și vom vedea ce se va întâmpla. 

Expresia lui Ulrik se schimbă. 

— E totul aranjat pentru vânătoarea la fazani? întrebă el 
nerăbdător ca un copil. 

— Da. Bent Krum a adunat întreaga echipă. Joi dimineaţa, la 
ora șase, ne întâlnim la Hanul Tranekær. Trebuie să invităm și 
localnicii, dar asta va fi ultima dată. 

Ulrik râse. 

— Bănuiesc că ai un plan pentru vânătoare. 

Ditlev dădu din cap aprobator. 

— Da, e gata surpriza. 

Mușchii maxilarelor lui Ulrik pulsau. Era evident că ideea îl 
încânta. lritabil și nerăbdător, aceea era firea lui. 

— Ce zici, Ulrik, vrei să vii cu mine și să vezi cum e cu 
femeiuștile filipineze jos, la spălătorie? 

Ulrik își ridică privirea. Se încruntă. Uneori însemna da, alteori 
nu. Era imposibil de spus. Bărbatul acela avea prea multe 
impulsuri contradictorii. 

6. 


— Lis, știi cum de-a ajuns cazul ăsta pe biroul meu? 

Ea aruncă o privire spre dosarul lui Carl în timp ce-și potrivea 
noua coafură, intenționat ciufulită. Expresia ei încruntată sugera 
faptul că nu știa. Carl îi dădu dosarul doamnei Sørensen. 

— Atunci, știți dumneavoastră? 

Femeia avu nevoie de cinci secunde ca să cerceteze coperta. 

— Mă tem că nu, răspunse ea cu o privire triumfătoare. 

li plăcea să-l vadă pe Carl chinuindu-se. Asemenea momente 
erau cele pe care le îndrăgea cel mai mult. Nici adjunctul 
șefului, Lars Bjarn, nu știa, nici vreunul dintre ceilalţi ofiţeri de 
investigaţii. Se părea că, într-un fel sau altul, dosarul aterizase 
singur pe biroul lui. 

— Am sunat la poliţia din Holbæk! strigă Assad din biroul lui 
cât o cutie de pantofi. Din câte știu ei, dosarul este în arhiva lor, 
așa cum și trebuie să fie. Dar o să verifice când vor avea timp. 

Carl își ridică picioarele și își plantă pantofii mărimea 45 pe 
masă. 

— Ce-au zis cei din Nykøbing Sjælland? 

— Stai o secundă, să-i sun. 

In timp ce forma numărul, Assad fluieră câteva note dintr-un 
cântec melancolic din ţara lui de baștină. Suna de parcă l-ar fi 
fluierat invers. Nu e bine. 

Carl studie avizierul de pe perete. Patru titluri din ziare se 
completau unul pe altul: cazul Merete Lynggaard fusese rezolvat 
cu măiestrie. Departamentul Q, noua secţiune proaspăt 
înfiinţată pentru cazuri speciale, condus de detectiv inspector- 
șef Carl Marck, era descris drept un succes pe toate planurile. 

Se uită la mâinile lui obosite care abia aveau putere să ţină 
dosarul ăla dubios de-un deget grosime. În acel moment, 
cuvântul „succes” îi dădea un sentiment de goliciune. Oftă și 
continuă să citească paginile. Doi tineri omorâţi, o dublă crimă 
foarte brutală, cu mai mulţi copii proveniţi din familii distinse 
drept suspecți. Nouă ani mai târziu, unul dintre acei copii se 
predă dintr-odată și își recunoaște vina. Era singurul din gașca 
aceea care nu provenea dintr-o familie bogată. 

În mai puţin de trei ani, acest Thagersen va fi eliberat. În plus, 
va fi al naibii de bogat pentru că făcuse o avere la bursă în 
timpul încarcerării. Li se permitea oamenilor aflaţi în închisoare 
să investească astfel? Asta era un gând al dracului de 
înspăimântător. 

Citi cu atenţie copiile după rapoartele interogatoriilor și apoi, 
pentru a treia oară, parcurse documentele acuzării lui Bjarne 
Thøgersen. După câte se părea, criminalul nu își cunoscuse 
victimele. Deși condamnatul afirmase că îi întâlnise de mai 
multe ori, nu exista nicio dovadă clară care să ateste acest 
lucru. Ba, dimpotrivă, rapoartele sugerau altceva. 

Carl mai aruncă o privire la coperta dosarului. 

— Scrie „Poliţia din Holbæk”. De ce nu scrie „Nykabing”? De 
ce nu a colaborat Unitatea mobilă de investigații cu poliţia din 
Nykøbing? Poliţiștii din Nykøbing erau prea implicaţi în caz? Asta 
să fie explicaţia? Sau erau, pur și simplu, incompetenți? Hei, 
Assad! strigă el pe holul intens luminat. Sună la departamentul 
din Nykøbing și întreabă dacă le cunoștea cineva de acolo pe 
victime. 

Nu primi niciun răspuns din văgăuna lui Assad, se auzi doar 
cum acesta murmura la telefon. Carl se ridică și ieși pe coridor. 

— Assad, întreabă dacă cineva de la departamentul de 
poliţie... 

Assad îl opri cu o mișcare a mâinii. Era deja în plin avânt. 

— Da, da, da, zise el apoi urmă încă o serie de da-uri rostite 
cu același aplomb. 

Carl oftă prelung și se uită prin încăpere. Pe raftul lui Assad 
apăruseră și mai multe fotografii. O imagine cu două femei în 
vârstă concura mai nou cu celelalte instantanee de familie. Una 
dintre femei avea o urmă de mustață, iar cealaltă era mică și 
îndesată și avea o coafură care semăna cu o cască de 
motociclist. Mătușile lui Assad, dacă ar fi fost să-și dea cu 
părerea. 

Când Assad închise, Carl arătă spre fotografii. 

— Sunt mătușile mele din Hamah. Cea cu părul e moartă 
acum. 

Carl aprobă dând din cap. La felul în care arăta femeia, orice 
alt răspuns l-ar fi surprins. 

— Ce-au zis cei din Nykøbing? 

— Nici ei nu ne-au trimis dosarul, Carl. Nu puteau face asta 
din motive serioase. Nu l-au primit niciodată. 

— Înţeleg. E ciudat, pentru că documentele sugerează că 
poliţia din Nykøbing, Holbæk și Unitatea mobilă de investigaţii 
au lucrat împreună la caz. 

— Nu. Au zis că cei din Nykabing s-au ocupat de ancheta 
internă, dar au plasat cazul altora. 

— Da? Mi se pare cel puţin ciudat. N-ai idee, le-a cunoscut 
personal pe victime vreunul de la Nykabing? 

— Da și nu. 

— Ce-nseamnă asta? 

— Cele două victime erau fiul și fiica unuia dintre ofițeri, 
răspunse el și arătă spre notițele pe care tocmai le luase. 
Numele lui era Henning P. Jørgensen. 

Carl își imagină fata bătută cu bestialitate. Era cel mai crunt 
coșmar al vreunui polițist, acela de a-și găsi copiii omorâți. 

— Ce cumplit! Dar cred că acest lucru explică de ce cazul a 
fost dat altei secții de poliţie. Pun pariu că există un motiv 
personal în spatele acestei decizii. Dar ai zis da și nu. De ce? 

Assad se lăsă pe spătarul scaunului. 

— Am zis așa pentru că nu mai există nimeni acolo care să 
aibă legătură cu copiii aceia. Imediat după descoperire, ofiţerul 
s-a reîntors în secţia de poliţie din Nykøbing Sjælland. L-a 
salutat pe tipul de la biroul de la intrare, s-a dus direct la 
depozitul de arme și a apăsat pe trăgaciul de la pistolul din 
dotare uite-așa, spuse el, și îndreptă spre tâmplă două degete 
scurte și groase. 

(J 

Reforma poliției daneze avusese multe consecințe ciudate. 
Departamentele fuseseră redenumite, titulaturile fuseseră 
schimbate, iar arhivele fuseseră mutate. Pe scurt, puțini își 
găseau locul în haosul generalizat. Cei mai mulți profitau de 
ocazie ca să sară din carusel și să accepte pensionarea 
anticipată. 

Pe vremuri, retragerea unui ofițer de poliţie nu era un lucru 
simplu. Cifra medie a anilor pe care îi mai avea de trăit după o 
astfel de carieră epuizantă nici măcar nu atingea două numere. 
Numai reporterii aveau o perspectivă mai rea, dar probabil că 
acest lucru era cauzat și de numărul mai mare de halbe de bere 

pretins de acea profesie. Până la urmă, moartea trebuia să aibă 
o cauză. 

Carl cunoscuse ofițeri de poliţie care nici măcar nu mai 
apucaseră prima aniversare de după pensie și dăduseră colțul, 
lăsând lumea pe mâna prospăturilor. Dar, din fericire, lucrurile 
se schimbau. Chiar și ofițerii de poliţie voiau să viziteze lumea și 
doreau să-și vadă nepoții obţinând note mari la școală. Drept 
urmare, mulți părăsiseră acea meserie. Klaes Thomasen, de 
pildă, un poliţist în rezervă de la Nykøbing Sjælland care stătea 
acum, cu burdihanul lui umflat, în faţa lor și dădea din cap. 
Treizeci și cinci de ani în uniforma albastră îi fuseseră de ajuns, 
zicea el. Zilele acestea a început s-o simtă mai aproape pe soția 
lui. Deși partea legată de soție îl rodea puţin pe Carl, el știa ce 
ar fi vrut să spună Klaes. Teoretic, și el avea o soţie, dar 
trecuseră secole de când îl părăsise, iar amanţii ei piperniciţi, cu 
mustață și cioc în stil Van Dyke, fără îndoială ar protesta dacă ar 
dori s-o ia înapoi. De parcă ar fi vrut vreun moment așa ceva. 

— Aveţi un loc foarte frumos aici, spuse Assad. 

Impresionat, el se uită pe ferestre spre câmpurile care 
împrejmuiau grădina îngrijită a lui Klaes Thomasen și la orașul 
Stenlgse de dincolo de ea. 

— Îţi mulţumim că ne-ai primit, Thomasen, spuse Carl. N-au 
rămas prea mulţi ofiţeri care l-au cunoscut pe Henning 
Jørgensen. 

Zâmbetul lui Klaes dispăru. 

— Cel mai bun prieten și coleg pe care și-l putea dori cineva. 
Am fost vecini. Acesta e motivul pentru care ne-am mutat. După 
tot ce s-a întâmplat, văduva lui s-a îmbolnăvit și a luat-o razna, 
așa că nu ne-a mai plăcut să trăim acolo. Prea multe amintiri 
triste. 

— Am înțeles că Henning Jørgensen nu știa cine erau 
victimele din casa aia de vacanţă. 

Thomas clătină din cap. 

— Am primit un apel de la un vecin care se oprise la cabană și 
îi găsise pe cei doi copii morţi. Eu am fost cel care a răspuns. 
Jargensen era liber în ziua aceea. Dar când s-a dus să-și ia copiii, 
a văzut mașinile de poliţie. Cei doi ar fi început ultimul an de 
școală în ziua următoare. 

— Erai acolo când a ajuns el? 

— Da, împreună cu tehnicienii criminaliști și cu șeful 
investigaţiei, zise el și clătină din nou din cap. Și el e mort. 
Accident de mașină! i 

Assad scoase un carneţel și începu să ia notițe. In scurt timp, 
asistentul lui Carl avea să se ocupe singur de tot. Carl aștepta 
cu nerăbdare acea zi. 

— Ce-ai văzut în cabană? întrebă el. O impresie generală ar fi 
perfectă. 

— Ușile și ferestrele erau larg deschise. Erau mai multe urme 
de tălpi. N-am găsit niciodată pantofii, dar am găsit nisip despre 
care am aflat mai târziu că era de pe terasa părinţilor unuia 
dintre suspecți. Apoi am intrat în sufragerie și am găsit trupurile 
pe jos. 

Se așeză pe canapea, lângă măsuţa de cafea, și le făcu semn 
și celorlalţi să facă la fel. 

— Fata e o imagine pe care prefer să nu mi-o amintesc, 
continuă el, dacă înțelegeţi ce vreau să spun... O cunoșteam. 

Soţia lui turnă cafea. Assad refuză, dar ea nici nu-l băgă în 
seamă. 

— N-am văzut niciodată pe cineva bătut în asemenea hal, zise 
el. Era așa micuță și slabă... Nu înţeleg cum de a supravieţuit 
atât de mult timp. 

— Ce vrei să spui? 

— Autopsia a arătat că a mai trăit cam o oră după plecarea 
lor. Sângele scurs din ficat s-a adunat în cavitatea abdominală 
până ce hemoragia a fost prea puternică. 

— Criminalii au riscat destul de mult. 

— Nu neapărat. Chiar dacă ar fi trăit, creierul ei era prea 
deteriorat ca să-i poată ajuta pe anchetatori. A fost un lucru 
evident imediat. 

Spunând aceasta, Thomasen își întoarse privirea spre 
câmpuri. Carl cunoștea senzaţia. Unele imagini interioare te pot 
face să vrei să vezi dincolo de lumea aceasta. 

— Criminalii au știut asta? 

— Da. O fractură a craniului, cum era aceasta, deschisă în 
mijlocul frunţii nu lasă urmă de îndoială. Era chiar ieșită din 
comun. Nu aveai cum să nu observi. 

— Și băiatul? 

— El zăcea lângă ea. Avea o expresie surprinsă și, totuși, 
pașnică. Era un băiat bun. ÎI întâlnisem de multe ori, atât acasă, 
cât și la secție. Voia să devină ofițer de poliție, la fel ca tatăl lui. 

Privirea lui se concentră asupra lui Carl. Rareori vedeai un 
poliţist cu experienţă cu o asemenea durere în ochi. 

— Apoi a venit tatăl și a văzut tot? 

— Din păcate, da, răspunse el și clătină din cap. A vrut să ia 
cadavrele cu el imediat. Era într-o asemenea stare încât a mers 
peste tot și probabil că a distrus multe dovezi. Am fost nevoiţi 
să-l tragem cu forţa afară din casă. Sincer acum regret asta. 

— Și apoi aţi dat cazul poliţiei din Holbæk? 

— Nu, ne-a fost luat, zise el și îi făcu semn soţiei lui. 

Erau suficiente lucruri pe masă acum. 

— Biscuiţi? întrebă el, dar părea că-și dorește ca ei să refuze 
și să plece. 

— Deci voi aţi fost cei care ne-ați dat cazul? 

— Nu, răspunse Thomasen care sorbi din cafea și aruncă o 
privire spre notițele lui Assad. Dar mă bucur că dosarul a fost 
acum redeschis. De fiecare dată când îi văd pe nenorociţii aceia 
la televizor, pe Ditlev Pram, Torsten Florin și pe speculantul ăla 
la bursă... mă simt groaznic toată ziua. 

— Văd că ţi-ai făcut o idee despre făptași. 

— Sigur că da. 

— Și cum e cu bărbatul care a fost condamnat, Bjarne 
Thagersen? 

Fostul poliţist desenă câteva cercuri cu piciorul pe podeaua 
din parchet de sub măsuţa de cafea, dar faţa lui rămase placidă. 

— Gașca aia nenorocită de plozi de bogătani! Au fost toţi 
băgaţi în asta, crede-mă! Ditlev Pram, Torsten Florin, brokerul și 
fata aia. Și rahatul ăla mic, Bjarne Thagersen, probabil a fost și 
el acolo, dar au fost cu toții implicaţi. Și Kristian Wolf, al șaselea 
membru al găștii. lar el n-a murit pur și simplu din cauza unui 
atac de cord. Dacă vrei să știi teoria mea, ceilalţi l-au lichidat 
pentru că li s-a făcut frică dintr-un motiv sau altul. Și asta a fost 
crimă. 

— Din câte știu eu, zise Carl, Kristian Wolf a murit într-un 
accident la vânătoare, nu-i așa? Raportul spune că s-a împușcat 
accidental în coapsă și că a sângerat până la moarte. Niciunul 
dintre ceilalți vânători nu s-a aflat în apropiere. 

— Prostii. A fost crimă. 

— Pe ce vă bazaţi teoria? întrebă Assad. 

Se aplecă peste măsuţa de cafea și luă un biscuit, cu ochii la 
Thomasen. Acesta ridică din umeri. Intuiţie de poliţai. Ce știa 
Assad despre asta? 

— Ei, continuă Assad, aveţi ceva pentru noi care să ne ajute în 
cazul crimelor din Rørvig? Ceva pe care nu-l putem găsi în altă 
parte? 

Klaes Thomasen împinse farfuria cu biscuiţi înspre Assad. 

— Nu cred. 

— Cine ar putea avea ceva atunci? întrebă Assad și împinse 
farfuria înapoi. Cine ne poate ajuta? Dacă nu descoperim, cazul 
se va întoarce în arhivă. 

O observaţie surprinzător de independentă. 

— Aş putea lua legătura cu soţia lui Henning, Martha 
Jørgensen. Ea a continuat investigația luni în șir după crime și 
după sinuciderea soţului ei. Da, o să încerc la Martha. 


VP - 32 


7. 


Văzută prin ceaţă, lumina de deasupra șinelor de cale ferată 
părea cenușie. De cealaltă parte, dincolo de pânza de păianjen 
țesută de cablurile suspendate, mașinile poștei fuseseră active 
de câteva ore. Oamenii mergeau la muncă, iar garniturile de 
tren? din cauza cărora casa lui Kimmie se cutremura erau pline 
ochi cu pasageri. 

Putea fi începutul unei zile obișnuite, dar în sufletul ei demonii 
se dezlănţuiseră. Erau ca halucinaţiile febrile: ameninţători, de 
necontrolat și nedoriți. Pentru un moment se lăsă în genunchi și 
se rugă ca vocile să înceteze, dar puterile supreme își luaseră 
liber în acea zi, ca de obicei. Așa că luă o înghiţitură zdravănă 
din sticla de whisky pe care o ţinea lângă patul ei improvizat. 

După ce jumătate din lichidul din sticlă arse totul în drumul lui 
prin corp, se hotărî să lase deoparte valiza. Avea și așa destule 
de cărat. Ura, dezgustul, mânia. Primul pe listă era Torsten 
Florin. Așa stăteau lucrurile de la moartea lui Kristian Wolf. Se 
gândise frecvent la asta. 

Văzuse faţa ca de vulpe a lui Torsten într-o revistă cu vedete, 
pozând mândru în fața modernei sale case, un palat din sticlă 
proaspăt renovat și intens premiat, din Indiakaj, în vechiul port. 
Acolo îl va face să dea nas în nas cu realitatea. 

Cobori din patul dărăpănat. Își simţi mijlocul pulsând de 
durere și își mirosi subsuorile. Mirosul nu era încă înţepător, aşa 
că baia de la piscina municipală DGI mai putea fi amânată. Işi 
frecă genunchii, cotrobăi cu mâna sub pat, scoase o cutie mică 
și-i deschise capacul. 

— Ai dormit bine, drăguţa mea? întrebă Kimmie și mângâie cu 
degetul micuțul cap. 

„Părul e așa de moale, iar genele sunt așa de lungi”, se 
gândea în fiecare zi. Apoi zâmbi cu căldură la micuța ei moartă, 
închise cu grijă capacul și puse cutia înapoi. Ca întotdeauna, era 
cel mai bun moment al zilei. 


? S-tog, reţea de cale ferată care leagă centrul orașului Copenhaga de suburbii. (n. 
Red.). 

Scotoci prin teancul de haine în căutarea celei mai călduroase 
perechi de pantaloni. Mucegaiul care se întindea pe sub 
acoperișul din carton asfaltat era o avertizare. Toamna aceea 
vremea era imprevizibilă. 

Când fu gata, deschise cu atenţie ușa de la casa din cărămidă 
și se uită spre șinele de tren. Mai puţin de doi metri o 
despărțeau de garniturile trenului care biciuiau zona la toate 
orele din zi. Nimeni n-o observă. Așa că se strecură afară, 
închise ușa și-și încheie haina la nasturi. 

Cobori cele douăzeci de trepte din jurul transformatorului din 
oțel gri pe care inginerii de la căile ferate rareori îl verificau, de- 
a lungul potecii asfaltate, spre o poartă din fier forjat care dădea 
în Ingerslevsgade, și o descuie. 

Pe vremea când putea ajunge în staţia de tren mergând pe 
pietrișul de pe lângă gardul care înconjura gara Dybbalsbro - 
numai noaptea, altfel ar fi fost prinsă - cel mai mare vis al ei era 
să aibă cheia de la poarta aceea. Nu avea la dispoziţie decăt trei 
sau patru ore pentru dormit înainte de a elibera micuța casă 
rotundă. Dacă era văzută, fie și o dată, știa că ar fi dat-o afară și 
și-ar fi luat toate măsurile de siguranţă că nu se va mai întoarce. 
Așa că noaptea îi devenise cel mai bun prieten până când 
descoperi semnul LØGSTRUP FERICE pe poartă. 

Sună la fabrică și se prezentă drept Lily Carstensen, 
directoarea de achiziţii de la Compania Căilor Ferate Daneze, și 
stabili o întâlnire cu lăcătușul la poartă. Pentru acea ocazie își 
puse un costum cu pantaloni albaștri, călcat la dungă, și ar fi 
putut trece cu ușurință drept o angajată de la mijlocul ierarhiei 
birocratice. Primise două chei identice și o chitanţă - pentru 
care plăti cu bani lichizi -, iar acum putea veni și pleca oricând 
dorea. Dacă își lua toate măsurile de siguranţă, iar demonii o 
lăsau în pace, totul avea să fie în ordine. 

e 

În autobuzul spre Østerport bombănea încet, iar oamenii se 
holbau la ea. „Incetează, Kimmie!” își spuse. Dar gura nu o 
asculta. Uneori se asculta de parcă vorbea altcineva; așa se 
întâmplă și în acea zi. Zâmbi spre o fetiţă, iar aceasta îi întoarse 
gestul frumos printr-o strâmbătură. Insemna că era de rău. 

Se dădu jos din autobuz cu câteva staţii mai devreme, în timp 
ce zeci de mii de ochi sfredelitori erau aţintiţi asupra ei. Își 

promise în sinea ei că era ultima oară când lua autobuzul. 
Oamenii erau, pur și simplu, prea aproape. Trenul era mai bun. 

— Mult mai bun, zise cu voce tare în timp ce mergea pe lângă 
magazinul Kongensgade. 

Aproape că nu era ţipenie de om pe stradă. Aproape nicio 
mașină. Și aproape nicio voce în subconștientul ei. Kimmie 
ajunse la clădirea de la Indiakaj îndată după prânz. La Brand 
Nation descoperi locul gol de parcare care se căsca acolo și 
care, conform unui semn lăcuit, îi aparţinea lui Torsten Florin. Își 
deschise poșeta și se uită înăuntru. O furase din foaierul de la 
Palace Cinema, de la o fată prea preocupată de propriul corp și 
de imaginea ei din oglindă. 

După cardul de sănătate, numele piţipoancei era Lise-Maja 
Petterson. Probabil, încă o victimă a numerologiei, își spuse ea 
împingând deoparte grenada de mână ca să scoată una dintre 
țigările alea înnebunitor de bune marca Peter Jackson ale Lisei- 
Maja. „Tutunul produce boli cardiace”, scria pe pachet. 

În timp ce o aprinse, chicoti și apoi inhală adânc în plămâni. 
Fuma de când fusese dată afară din internat, iar inima ei bătea 
încă bine. Era conștientă că nu atacul de cord avea s-o înfunde. 

După câteva ore golise pachetul și strivise chiștocurile peste 
tot pe dalele din preajmă. Apoi adoptă mersul degajat al 
tinerelor și intră pe ușile de la Brand Nation. 

— Ştii când se întoarce Torsten Florin? întrebă ea. 

| se răspunse cu tăcere și cu o privire încruntată și 
dezaprobatoare. 

— Ştii? rosti mai apăsat și o trase pe fată de mână. 

— Dă-mi drumul! ţipă aceasta și îi suci braţul lui Kimmie cu 
ambele mâini. 

Kimmie se încruntă. Nu-i plăcea când o atingeau oamenii, nu-i 
plăcea când nu-i răspundeau și le ura privirile fixe. Cu o mișcare 
fluidă își răsuci brațul liber și o lovi pe fată în obraz. Aceasta 
căzu la pământ ca o păpușă din cârpe. Era o senzaţie plăcută și, 
în același timp, nu era. Kimmie știa că oamenii nu trebuie să se 
poarte așa. 

— Spune-mi, zise ea și se aplecă deasupra femeii șocate. Ştii 
când se întoarce Torsten Florin? 

Când fata dădu din cap negativ pentru a treia oară, Kimmie se 
întoarse pe călcâie, deplin conștientă că nu se mai putea 
întoarce o vreme. 

Lângă colţul din beton sfărâmat de lângă Casa plină a lui 
Jacob de pe Skelbækgade dădu peste Tine Șobolanca. Aceasta 
stătea sub semnul patronului pe care scria CIUPERCILE DE 
SEZON, cu punga ei din plastic și cu machiajul demult prelins pe 
față. Primii bărbaţi cărora le făcuse sex oral pe alei fuseseră 
trataţi cu machiaj format din creion de contur și obraji înroșiți cu 
ruj, dar clienţii care mai rămăseseră trebuiau să se 
mulțumească cu mai puţin. Rujul ei era acum aproape șters și se 
vedea clar că își îndepărtase sperma de pe față cu mânecile. 
Clienţii lui Tine nu foloseau prezervative. Trecuseră mulţi ani de 
când se aflase în postura în care își permitea să ceară așa ceva. 

— Bună, Kimmie! Bună, drăguţo! Îmi pare al dracului de bine 
să te văd, fornăi ea în timp ce se legăna către Kimmie pe 
picioarele subţiri ca de muscă. Te-am căutat, drăguţo, zise ea și 
făcu un gest din mână cu ţigara pe care tocmai o aprinsese. Ştii 
că întreabă lumea de tine la gară? 

O apucă pe Kimmie de mână și o conduse spre băncile de 
vizavi, la Cafe Yrsa. 

— Unde-ai fost? Mi-a fost al dracului de dor de tine, spuse 
Tine și pescui câteva beri din punga de plastic. 

În timp ce Tine deschidea sticlele, Kimmie aruncă o privire 
spre mallul Fisketorv. 

— Cine-a întrebat de mine? zise ea și împinse sticla înapoi 
spre Tine. E 

Berea era băutura clasei proletare. Invăţase asta cu timpul. 

— O, niște indivizi. 

Tine așeză sticla în plus sub bancă. Kimmie știa că era fericită 
să stea acolo, în acel loc în care se simţea ca acasă; cu berea 
într-o mână, cu bani în buzunar și cu ţigara proaspătă între 
degetele îngălbenite. 

— Spune-mi totul, Tine. 

— O, Kimmie, nu-mi aduc prea bine aminte, să știi. Drogu-i de 
vină? Dup-aia nu mai merge așa bine aici, spuse ea, și își lovi 
ușor capul. Dar n-am zis nimic. Le-am zis doar că a dracului să 
fiu dacă știu unde ești, continuă ea și zâmbi în timp ce clătina 
din cap. Mi-au arătat o poză cu tine, Kimmie. Doamne, că bine 
arătai pe atunci, Kimmie, iubire, spuse ea, și trase prelung din 
țigară. Și eu arătam bine odată. Mi-a zis cineva pe atunci. 
Numele lui era... 

Se uită în gol. Uitase și acel lucru. Kimmie dădu din cap. 

— Au întrebat mai mulți de mine? 

Ține dădu din cap afirmativ și mai luă o dușcă. 

— Doi. Dar nu în același timp. Unul din ei a venit noaptea, 
chiar înainte să se închidă la gară. Deci poate că era vreo patru 
dimineața. Așa să fie, Kimmie? 

Kimmie ridică din umeri. Acum că știa că sunt doi, nu mai 
conta. 

— Cât vrei? 

Întrebarea venise de la un bărbat care stătea în faţa lui 
Kimmie, dar ea nu reacţionă. Acesta era domeniul lui Tine. 

— Cât vrei pentru una mică? repetă el. 

Ea simţi cum Tine o înghionti în coastă. 

— Pe tine te întreabă, Kimmie, spuse ea dusă. 

Câștigase deja cât avusese nevoie pentru ziua aceea. Kimmie 
își săltă capul și văzu un bărbat extraordinar de arătos, cu 
mâinile în buzunarele hainei și cu o expresie patetică. 

— Tai-o, zise ea și se încruntă spre el. Tai-o înainte să te 
pocnesc. 

El făcu un pas înapoi și se îndreptă, apoi zâmbi șmecherește, 
de parcă ameninţarea îi oferea o satisfacție îndeajuns de mare. 

— Cinci sute. Cinci sute dacă-ţi speli gura înainte. Nu vreau 
să-mi murdărești ranga, m-auzi? 

Scoase banii din buzunar, arătă bancnotele, iar vocile din 
capul lui Kimmie deveniră și mai puternice. „Hai, șopti una 
dintre ele. O merită”, spuseră celelalte. Ea apucă sticla de sub 
bancă și o duse la gură în timp ce bărbatul încercă s-o lase în 
jos. Când ea își dădu capul pe spate și îl scuipă în ochi, el se 
dădu înapoi, cu o expresie șocată. Se uită în jos la haină, furios, 
apoi o privi fix. Ea știa că el devenise periculos. Nu duceau lipsă 
de violenţă pe Skelbækgade. Era puţin probabil ca tamilul care 
oferea ziare gratuite la colţul următor să intervină. 

Ea se ridică în picioare și sparse sticla în ţeasta bărbatului. 
Cioburile se împrăștiară pe stradă până la o cutie poștală 
strâmbă și îndoită. O deltă de sânge se întindea de la urechea 
lui și curgea pe gulerul cămăși. În timp ce bărbatul se holba la 
sticla spartă pe care ea o îndreptă către el, fără îndoială că 
mintea lui lucra febril. Cum avea să le explice soţiei, copiilor, 
colegilor? 

Începu să alerge către Gara Centrală, conștient probabil că 
avea nevoie de îngrijirile unui medic și de o haină nouă ca să-și 
recapete aspectul normal. 

— L-am mai văzut pe puţoiul ăla pe-aici, fornăi Tine în coasta 
lui Kimmie în timp ce se holba la pata de bere care se întindea 
pe trotuar. La dracu', Kimmie. Acum tre' să mă duc la Aldi 
pentru încă una, așa-i? Sărmana bere! De ce-a trebuit ca idiotul 
ăla să vină aici unde stăteam noi și ne simţeam așa de bine? 

Kimmie își relaxă privirea și strânsoarea de pe gâtul sticlei 
după ce bărbatul dispăru în josul străzii. Apoi își îndesă degetele 
în pantaloni, pescui o gentuță de gât din piele de capră și o 
deschise. Tăieturile din ziare erau foarte noi. Uneori le înlocuia 
cu altele noi astfel încât să poată rămâne la curent cu felul în 
care arătau ceilalți. Despături tăieturile și le ţinu în faţa lui Tine. 

— Tipul ăsta a fost unul din cei care-au întrebat de mine? 

Arătă cu degetul spre fotografia de presă. In josul ei scria: 
„Ulrik Dybbøl Jensen, director al firmei de cercetări pentru piața 
bursieră UD), neagă parteneriatul cu conservatorii din comisia 
de experţi”. Ulrik devenise treptat un om mare, atât la propriu, 
cât și la figurat. 

Tine studie tăietura din ziar printr-un nor de fum de ţigară alb- 
albăstrui și clătină din cap. 

— Nu erau așa de grași. 

— Dar ăsta? 

Era dintr-o revistă pentru femei pe care o găsise într-un cazan 
de gunoi din Øster Farimagsgade. Cu părul lung și pielea 
strălucitoare, Torsten Florin semăna cu un pederast, dar nu era. 
Ea putea confirma acest lucru. 

— L-am mai văzut pe ăla, la TV-Danemarca sau ceva de 
genul... Face ceva în modă, așa-i? 

— El a fost, Tine? 

Tine chicoti ca și cum ar fi fost un joc. Deci nici Torsten nu 
fusese. Când clătină din cap și la tăietura din ziar cu Ditlev 
Pram, Kimmie le împături pe toate și le îndesă înapoi în 
pantaloni. 

— Ce-au zis bărbaţii despre mine? 

— Au zis doar că te caută, dulceaţă. 

— Dacă ne-am duce acolo într-o zi, i-ai recunoaște? 

Ea ridică din umeri. 

— Nu sunt acolo în fiecare zi, Kimmie. 

Kimmie își mușcă buza. Trebuia să fie atentă. Se apropiau. 

— Să-mi spui dacă-i mai vezi, da? Fii atentă cum arată. Scrie 
ca să-ți amintești. 

Işi puse mâna pe genunchiul lui Tine care ieșea în evidenţă 
precum muchia unui cuţit sub blugii uzați. 

— Dacă ai informaţii, bagă-le sub semnul galben de acolo, 
zise ea și arătă spre semnul care anunţa reduceri la închirieri de 
mașini. 

Tine tuși și dădu din cap în același timp. 

— De fiecare dată când îmi dai informaţii solide o să-ţi dau o 
mie de coroane pentru șobolanul tău. Ce zici de asta, Tine? Poți 
să-i iei o cușcă nouă. Il ţii tot în garsonieră, nu? 

e 

Așteptă cinci minute lângă semnul de parcare din faţa 
semnului de la Rafinăria C.E. Bast Tallow până ce fu sigură ca 
Tine nu se uita la ea. Nimeni nu știa unde locuiește și voia ca 
lucrurile să rămână astfel. 

Traversă strada, se orientă spre ușa din fier forjat și simţi o 
durere de cap care ieșea la iveală împreună cu o senzaţie de 
furnicături pe sub piele. Mânie și frustrare în același timp. 
Demonii din ea urau acest lucru. 

Stând pe patul strâmt, cu sticla de whisky în mână și uitându- 
se prin lumina slabă din încăperea micuță, se simţi cuprinsă de 
pace. Aceasta era lumea ei reală. Unde se simţea în siguranţă, 
unde putea găsi tot ce avea nevoie. Cutia cu cea mai prețioasă 
comoară a ei se afla sub bancă, posterul care înfățișa copii la 
joacă era lipit pe interiorul ușii, fotografia fetiţei, ziarele pe care 
le pusese pe perete pentru izolaţie. Grămada de haine, găleata 
pentru urinat, teancul de ziare din spate, două neoane mici cu 
baterie și o pereche de pantofi de schimb pe raft. Putea face tot 
ceea ce dorea cu toate acelea și dacă voia ceva nou avea destui 
bani. 

Când whisky-ul începu să-și facă efectul, râse și inspectă 
ascunzătorile din spatele cărămizilor desprinse din perete. 
Verifica acele locuri aproape de fiecare dată când se întorcea 
acasă, începând cu cel în care se aflau cardurile de credit și 
ultimele chitanțe de la bancomat, apoi trecea la cel în care 
păstra banii lichizi. In fiecare zi socotea cât rămăsese. 

De unsprezece ani trăia pe stradă și mai avea încă 1 344.000 
de coroane. Dacă ar fi continuat tot așa, nu i-ar fi cheltuit 

niciodată. Nevoile ei zilnice, inclusiv hainele, erau asigurate mai 
mult sau mai puţin prin furt. Nu mânca mult, iar graţie așa-zisei 
guvernări preocupate de sănătate, alcoolul costa mai nimic. 
Oricine putea bea acum până-și pierdea minţile, la jumătate de 
preţ. Ce societate minunată devenise Danemarca! 

Pufni, scoase grenada din geantă și o așeză în al treilea gol 
împreună cu celelalte. Apoi puse la loc cărămida atât de bine 
încât era aproape imposibil să observi crăpăturile. Neliniștea o 
cuprinse, de data aceea, fără niciun avertisment, ceea ce era 
neobișnuit. În mod normal, imaginile care îi apăreau în minte o 
alertau. Mâini pregătite să lovească și, uneori, corpuri 
însângerate și mutilate. Alteori, erau frânturi ale clipelor fără 
grijă trăite cu mult timp în urmă. Promisiuni șoptite, mai târziu 
încălcate. De data aceea însă vocile nu o avertizaseră. 

Începu să tremure. Simţi crampe în pelvis. La fel ca lacrimile 
sau greaţa, acestea erau un efect secundar de neevitat. Inainte 
încercase să-și înece necazurile emoţionale în alcool, dar acesta 
nu făcuse decât să-i înrăutățească durerea. În astfel de 
momente nu trebuia decât să aștepte câteva ore să treacă până 
ce întunericul se întorcea. Când capul i se va limpezi, se va 
scula și se va duce la Gara Dybbalsbro. Va lua liftul până la 
peronul 3 și va aștepta la capăt până când va trece pe lângă ea 
vreun tren. Va sta pe margine, își va întinde mâinile și va striga: 
„N-o să scăpaţi, nenorociţilor!” 

După aceea va lăsa vocile să decidă. 

8. 


Carl abia intrase în birou când dosarul din plastic transparent 
îi atrase atenţia. „Ce dracu'...”, își spuse el și îl strigă pe Assad. 
Când acesta apăru în dreptul ușii, Carl arătă spre dosar. 

— Ştii de unde a venit? 

Assad clătină din cap. 

— Nu-l atinge, bine? Poate are amprente. 

Se holbară la copertă. „Atacurile găștii de la internat” era 
titlul scos la imprimanta cu laser. Sub el era o listă de crime 
violente cu datele, locurile și numele victimelor. Atacurile 
păreau să fi fost comise de-a lungul unei mari perioade de timp 
- până în 1992. Un tânăr pe o plajă de lângă Nyborg. Doi fraţi 
gemeni pe un teren de fotbal, ziua în amiaza mare. Un soț și o 
soţie pe insula Langeland. Erau cel puţin douăzeci de atacuri 
înregistrate. Pe vremea aceea nu era neobișnuit ca elevii să fie 
la școală până împlineau douăzeci de ani, se gândi Carl, dar 
ultimul atac trebuie să se fi petrecut după absolvență. 

— Trebuie să aflăm cine pune dosarele astea aici, Assad. 
Sună la tehnicienii criminaliști. Dacă cineva de aici de la secție 
face asta, atunci identificarea amprentelor va fi o treabă ușoară. 

— Mie nu mi-au luat amprentele, spuse Assad și păru aproape 
dezamăgit. 

Carl clătină din cap. De ce nu i le-or fi luat? Altă neregulă într- 
un catalog impunător de abateri legate de angajarea lui Assad. 

— Caută adresa mamei victimelor din Rarvig, Assad. S-a 
mutat de mai multe ori în ultimii ani și se pare că nu mai 
locuiește la adresa trecută în Registrul de stare civilă din 
Tisvilde. Așa că fii puţin mai creativ, Assad, bine? Sună-i pe 
vechii ei vecini. Numerele de telefon sunt acolo. Poate că ei știu 
ceva, zise el și arătă spre grămada dezordonată de notițe pe 
care le scosese din buzunar. Apoi luă un carneţel și scrise o listă 
cu lucruri de făcut. 

Avea senzaţia acută că trebuia să deschidă un nou dosar de 
cercetări. 

— Sincer, Carl, nu-ţi pierde vremea cu un caz care s-a 
terminat deja cu o condamnare, spuse șeful de la Omoruri, 
Marcus Jacobsen. 

Clătina din cap în timp ce se uita la notițele de pe biroul lui. În 
doar opt zile apăruseră patru noi cazuri groaznice. Pe lângă 
acest lucru, erau trei cereri de demisie și doi ofiţeri sunaseră să 
spună că sunt bolnavi, iar unul din ei probabil că plecase cu 
totul. Carl știa prea bine la ce se gândea șeful de la Omoruri: pe 
cine putea transfera și de la ce caz? Dar, din fericire, era 
problema lui. 

— Mai bine concentrează-te pe oaspeţii tăi din Norvegia, Carl! 
Toţi cei de acolo au auzit ce-ai făcut în cazul Merete Lynggaard 
și vor să știe cum ţi-ai structurat și ţi-ai organizat sarcinile 
prioritare. Cred că au câteva cazuri vechi peste care vor să pună 
capacul. Concentrează-te pe curăţenia din birou și învață-i cum 
se face treaba în poliția daneză. Dacă faci asta, o să aibă ce să 
spună la întâlnirea de la minister de mai târziu. 

Carl își lăsă capul în jos. Oare oaspeţii lui aveau să se ducă 
apoi la o șuetă la cafea cu arogantul de ministru al justiţiei și-or 
să-i bârfească departamentul? Un gând cu siguranţă defel 
încurajator. 

— Vreau să știu cine îmi pune dosare de caz pe birou, Marcus. 
Apoi vom vedea ce se va întâmpla. 

— Bine, Carl. lei singur deciziile. Dar dacă preiei cazul Rarvig, 
o să fim complet depășiți. Nu ne permitem să irosim nici măcar 
o oră de muncă. 

— Liniștește-te, spuse Carl ridicându-se în picioare. 

Marcus se întinse spre intercom. 

— Lis, vrei să vii puţin? Nu-mi găsesc calendarul. 

Ochii lui Carl se îndreptară spre podea. Acolo zăcea 
calendarul șefului de la Omoruri. Mai mult ca sigur, acesta 
căzuse de pe birou. Cu vârful piciorului îl împinse mai departe, 
așa că acesta dispăru sub corpul de sertare. Poate că și 
întâlnirea lui cu norvegienii avea să dispară la fel. 

Se uită la Lis cu afecțiune în timp ce aceasta trecu pe lângă 
el. Prefera versiunea ei de dinainte de metamorfoză, dar Lis era 
Lis. 

De la biroul ei, Rose Knudsen și gropițele ei adânci cât Groapa 
Marianelor păreau să spună: „Abia aștept să vin la tine în 

Departamentul Q”. El nu-i întoarse figura cu gropițele, dar 
adevărul e că nici nu avea așa ceva. 
e 

Jos în subsol, Assad era pregătit, terminase rugăciunile de 
după-amiază. Purta o pelerină prea mare și ţinea o servietă din 
piele la subraț. 

— Mama fraţilor uciși locuiește cu o veche prietenă, în 
Roskilde, zise el. Adăugă că puteau ajunge acolo în mai puţin de 
o jumătate de oră dacă-i dădeau bice. 

— Dar au sunat și de la Hornbæk, Carl. Nu au vești prea bune. 

Carl și-l imagină pe Hardy. Un trup schilodit, de doi metri și 
cinci centimetri, cu fața spre Sound, uitându-se la oamenii care 
se plimbau cu bărcile pentru ultima oară în acel sezon. 

— Ce s-a întâmplat? întrebă el. 

Se simţea groaznic. Trecuse mai bine de o lună de când își 
vizitase fostul coleg. 

— Au zis că plânge foarte des, răspunse Assad. Deși îi dau 
multe pastile, tot plânge. 

e 

Era o casă perfect obişnuită, la capătul Fasanvej. Numele 
Jens-Arnold și Yvette Larsen erau gravate pe o plăcuță din 
alamă, iar sub ea era un semn mic din carton pe care scria cu 
litere majuscule: MARTHA JØRGENSEN. 

O femeie fragilă ca praful fermecat și cu câțiva ani înainte de 
vârsta pensionării îi întâmpină la ușă. Era genul de bătrână 
atrăgătoare, care aduse un zâmbet pe buzele lui Carl. 

— Da, Martha stă cu mine. De când a murit soțul meu. Azi nu 
se simte prea bine, șopti ea pe hol. Doctorul zice că acum boala 
progresează rapid. 

O auziră pe prietena ei tușind înainte de a păși în marchiza 
acoperită, luminoasă ca o seră. Stătea jos privindu-i cu ochii 
adânciți în orbite. În fața ei erau mai multe tipuri de sticluţe. 

— Cine sunteţi? întrebă ea și scutură ţigara de foi cu o mână 
tremurândă. 

Assad se așeză confortabil pe-un scaun acoperit cu pături din 
lână decolorate și frunze veștejite de la plantele în ghiveci de la 
geam. Fără nicio ezitare el se întinse și o luă de mână pe Martha 
Jørgensen. 

— Dă-mi voie să-ţi spun, Martha, știu cum te simţi acum. Am 
văzut-o pe mama trecând prin același lucru. Și n-a fost mai 
deloc frumos. 

Mama lui Carl și-ar fi retras mâna, dar nu și Martha Jargensen. 
„Cum reușea Assad să facă asta?” își spuse Carl în timp ce se 
gândea ce rol să joace în acel film. 

— Avem timp pentru o ceașcă de ceai înainte să vină femeia 
care ne ajută în casă, spuse Yvette Larsen zâmbind cu 
insistenţă. Apoi, Martha plânse încet în timp ce Assad îi explică 
de ce veniseră. 

Băură ceai și mâncară prăjituri înainte ca ea să se adune 
pentru a putea vorbi. 

— Soţul meu a fost poliţist, zise ea într-un final. 

— Da, știm asta, doamnă Jargensen. Era prima oară când Carl 
i se adresa. Unul dintre colegii lui de pe vremuri mi-a dat o copie 
a cazului. 

— Am înţeles. E vorba despre Klaes Thomasen? 

— Nu, nu el, spuse ea respirând greu apoi trase adânc din 
țigară și izbucni într-o criză de tuse. Altcineva. Il chema Arne. 
Dar acum e mort. A adunat totul într-un dosar. 

— Putem să-l vedem, doamnă Jargensen? 

Ea ridică o mână aproape transparentă și o duse la cap. 
Buzele îi tremurau. 

— Mă tem că nu. Nu-l mai am. 

Pleoapele ei se strânseră. Se părea că avea o durere de cap. 

— Nu mai știu cui i l-am împrumutat ultima oară. S-au uitat 
mai mulţi oameni la acel dosar. 

— Acesta este? întrebă Carl și îi întinse dosarul verde-deschis. 

Ea clătină din cap. 

— Nu. Era gri și era mult mai mare. Era imposibil de ţinut într- 
o singură mână. 

— Mai aveţi alte materiale? Ceva ce ne puteţi da? 

Ea se uită la prietena ei. 

— Să le spunem, Yvette? 

— Nu știu, Martha. Crezi că ar trebui? 

Femeia suferindă își îndreptă ochii albaștri, adânciţi în orbite, 
spre un portret dublu de pe pervaz, aflat între o stropitoare din 
tablă ruginită și o micuță figurină din gresie a sfântului Francis 
din Assisi. 

— Uită-te la ei, Yvette. Ce-au făcut e/? întrebă ea și ochii i se 
umeziră. Micuţii mei. Nu putem s-o facem pentru ei? 

Yvette puse pe masă o cutie cu ciocolățele cu mentă After 
Eight. 

— Cred că putem, zise ea și oftă. Apoi se duse la colţul în care 
erau adunate hârtii învechite și mototolite cu motive tradiționale 
de Crăciun și mai multe cutii reciclabile din carton uzat; un 
mausoleu dedicat bătrâneții și zilelor în care lipsurile erau la 
ordinea zilei. 

— lată, spuse ea, și scoase o cutie marca Peter Hahn plină 
ochi. In ultimii zece ani, Martha și cu mine am adăugat tăieturi 
din ziare la dosar. Vedeţi dumneavoastră, după ce a murit soțul 
meu, am rămas numai noi două. 

Assad acceptă cutia și o deschise. 

— Sunt despre cazuri de atacuri rămase nerezolvate, continuă 
Yvette. Și despre criminali-fazani. 

— Criminali-fazani? întrebă Carl. 

— Da. Cum altfel li s-ar putea spune unor astfel de oameni? 

Yvette scotoci în cutie ca să găsească un exemplu. 

Da, criminali-fazani părea a fi o descriere potrivită. Într-o 
fotografie mare publicitară dintr-un săptămânal stăteau 
împreună câţiva membri ai familiei regale, câteva scursuri 
burgheze, alături de Ulrik Dybbøl Jensen, Ditlev Pram și Torsten 
Florin - fiecare ţinând câte o pușcă desfăcută din basculă și cu 
câte un picior așezat triumfător înaintea a nenumărați fazani și 
potârnichi moarte. 

— Au! exclamă Assad. 

Nu erau prea multe de spus. Observară ceva care fremăta în 
Martha Jargensen, dar nu-și putea da seama la ce se referea 
agitația ei. 

— Nu accept așa ceva! ţipă ea dintr-odată. Trebuie eliminați 
fiecare dintre ei. Mi-au bătut copiii până i-au omorât și mi-au 
ucis și soțul. La dracu’ cu ei! 

Incercă să se ridice, dar căzu în schimb în faţă din cauza 
greutăţii și se lovi cu fruntea de marginea mesei. Părea că nici 
nu bagă de seamă acest lucru. 

— Și ei trebuie să moară, șuieră ea cu obrazul pe fața de 
masă. 

Apoi începu să lovească cu mâinile pe deasupra ceșcuțelor. 

— Liniștește-te, Martha, spuse Yvette și o ajută pe femeie să 
se rezeme din nou pe grămada de perne. 

Când respiraţia Marthei reveni la normal și se așeză din nou 
pufăind impasibilă din ţigară, Yvette îi conduse alături în 
sufragerie. Își ceru scuze pentru comportamentul prietenei sale 
și le explică faptul că tumoarea de la creier era acum atât de 
mare încât era greu de anticipat cum va reacţiona. Nu fusese 
întotdeauna așa. De parcă ar fi trebuit să se scuze în fața lor. 

— Un bărbat a venit în vizită și i-a spus Marthei că a cunoscut- 
o bine pe Lisbet, spuse Yvette și ridică o fărâmă de sprânceană 
aproape inexistentă. Lisbet a fost fiica Marthei, iar băiatul se 
numea Søren. Știţi asta, nu? 

Assad și Carl dădură din cap. 

— Poate că prietenul lui Lisbet are încă dosarul, nu știu, zise 
ea și se uită spre marchiza acoperită. Se pare că i-a promis 
Marthei cu cerul și cu pământul că i-l va aduce înapoi într-o zi. 

Se uită la ei atât de tristă încât îţi venea s-o iei în braţe. 

— Probabil că atunci când i-l va aduce înapoi nici nu va mai 
conta. 

— Bărbatul acesta care a luat dosarul, îţi amintești numele lui, 
Yvette? întrebă Assad. 

— Mă tem că nu. N-am fost aici când i l-a dat, iar memoria ei 
nu mai e ce-a fost, zise ea și se lovi ușor cu mâna în tâmplă. 
Tumoarea, știți... 

— Ai idee cumva dacă era poliţist? adăugă Carl. 

— Nu cred, dar s-ar putea. Nu știu. 

— De ce n-a luat asta cu el atunci? întrebă Assad referindu-se 
la cutia Peter Hahn pe care o ţinea la subraț. 

— O, aia. Era doar ceva ce Martha a vrut să facem. Cineva a 
mărturisit crimele, nu-i așa? Am ajutat-o să adune tăieturi din 
ziare pentru că îi făcea bine. Bărbatul care a împrumutat dosarul 
probabil că nu a crezut că erau importante. Și, mai mult ca 
sigur, nici nu sunt. 

Întrebară de cheia de la cabana de vară a Marthei, despre 
care le spusese Yvette, și încercară să afle mai multe despre 
zilele din preajma momentului crimelor. Dar Yvette nu mai avu 
nimic de adăugat. După cum le explică ea, totul se petrecuse în 
urmă cu douăzeci de ani. Și, în plus, nu era genul de lucru pe 
care și l-ar fi amintit cineva de bunăvoie. 

Când sosi ajutoarea în casă, își luară rămas-bun. 

Hardy avea o fotografie cu fiul lui pe noptieră, singurul indiciu 
că persoana aceea epuizată care zăcea în pat, cu părul mătuit și 
unsuros și cu tuburi în tractul urinar, avusese o viață, alta decât 
cea pe care i-o ofereau aparatul de respirat, televizorul deschis 
în permanență și infirmierele grăbite. 

— Ţi-ai făcut timp să-ţi mişti curu’ pân-aici, spuse el cu ochii 
fixaţi într-un punct imaginar la o mie de kilometri distanţă 
deasupra Clinicii din Hornbæk pentru răni ale coloanei 
vertebrale. 

Era un loc cu o priveliște la 360 de grade, din care oricine 
putea cădea atât de tare și de departe încât să nu se mai scoale 
niciodată. Carl își frământă creierul în căutarea unei scuze bune, 
dar renunță, în schimb, ridică fotografia înrămată și zise: 

— Am auzit că Mads a început să studieze la facultate. 

— Cine ţi-a zis asta? Ți-o tragi cu nevastă-mea? spuse el fără 
să clipească. 

— Nu, Hardy. De ce dracu' spui așa ceva? Știu pentru că... 
pentru că, o, nu-mi aduc aminte cine mi-a spus de la secție. 

— Unde ţi-e micuțul sirian? L-au aruncat înapoi pe dunele de 
nisip? 

Carl îl știa pe Hardy. Numai gura era de el. 

— Spune-mi ce te frământă, Hardy. Sunt aici, da? zise el și 
oftă adânc. În viitor o să te vizitez mai des, bătrâne! Am fost în 
concediu, sunt sigur că înţelegi. 

— Vezi foarfecele de pe masă? 

— Da, sigur. 

— Sunt mereu acolo. Le folosesc ca să taie tifonul. Și banda 
care-mi ţine sondele și perfuziile. Par ascuţite, nu crezi? 

Carl se uită la ele. 

— Da, Hardy. 

— Poţi să le iei și să mă înjunghii în artera carotidă, Carl? M-ai 
face foarte fericit, spuse el, și râse, apoi se opri dintr-odată. 
Mâna mea are convulsii, Carl, imediat sub mușchiul umărului. 

Carl se încruntă. Deci Hardy simţea niște convulsii, sărmanul 
de el! Măcar de-ar fi fost așa. 

— Vrei să te scarpin, Hardy? 

Dădu puţin la o parte pătura și se gândi dacă era mai bine să-i 
ridice bluza sau să-l scarpine prin ea. 

— La dracu', prostule! Ascultă ce spun. Are convulsii. Nu vezi? 

Carl dădu la o parte bluza. Hardy făcuse întotdeauna eforturi 
să fie atrăgător. Bine pieptănat și bronzat. Acum, dincolo de 
vascularizarea delicată, de o nuanţă albastru-deschis, pielea lui 
era albă ca a unui vierme. 

Carl atinse mâna lui Hardy. Nu mai rămăsese niciun mușchi; 
parcă atingea o bucată frăgezită de carne de vită. Și nu simţi 
nicio convulsie. 

— Simt într-un singur punct mic, Carl. la foarfecele și înţeapă- 
mă, dar nu prea repede. Îţi spun eu când îl nimerești. 

Sărmanul! Paralizat de la gât în jos. Nu-i mai rămăsese decât 
o senzaţie pe care o simtea la un umăr. Restul era doar 
speranţa unui om pe culmile disperării. Dar Carl se supuse. Făcu 
ceea ce-i spusese de la cot în jos și apoi în sus și apoi repetă. 
Când se apropie de dosul braţului lui Hardy acesta icni. 

— Acolo, Carl. la un pix și marchează-l. 

Făcu întocmai. Până la urmă, prietenul era prieten. 

— Fă din nou. Incearcă să mă înţepi. |ţi spun eu când ajungi la 
locul ăla. Îmi ţin ochii închiși. 

Când Carl ajunse din nou în dreptul locului, Hardy rânji. Sau 
poate fusese doar o grimasă. 

— Acolo! ţipă el. 

Era incredibil. Indeajuns să-i dea cuiva fiori. 

— Nu-i spune asistentei, Carl. 

Fruntea lui Carl se încreți. 

— Ha? De ce nu, Hardy? Este o veste minunată. Poate că eo 
urmă de speranţă. Și poate că vor avea un punct din care să 
lucreze mai departe. 

— O să încerc să extind locul. Îmi vreau mâna înapoi, m-auzi? 

Abia atunci Hardy se uită pentru prima dată la vechiul lui 
coleg. 

— Și nu e treaba nimănui pentru ce-mi folosesc mâna, 
pricepi? 

Carl dădu din cap. Orice îmbunătățea starea de spirit a lui 
Hardy era în regulă pentru el. Visul lui că va lua foarfecă și se va 
înjunghia cu ea în gât se părea că era singurul lucru pentru care 
mai trăia. Intrebarea era dacă acel mic punct sensibil de pe 
brațul lui Hardy fusese acolo tot timpul. Dar era mai bine s-o 
lase așa. In cazul lui Hardy cu greu ar fi putut însemna ceva. 

Carl îi așeză cămașa la loc și îi ridică pătura până la bărbie. 

— Te mai vezi cu psihiatra aceea, Hardy? 

Carl se gândi la corpul savuros al Monei Ibsen. O imagine care 
era ca un balsam pentru sufletul lui. 

— Da. 

— Și? Despre ce vorbiţi? întrebă el în speranţa că numele lui 
va apărea pe undeva prin răspuns. 

— Mă tot bate la cap cu episodul cu împușcăturile din 
Amager, deși nu știu la ce bun. Dar de câte ori mă vizitează, cel 
mai mult o interesează nenorocitul ăla de caz. 

— Da, înțeleg. 

— Ştii ce, Carl? 

— Ce? 

— M-a pus pe gânduri. Adică, ce dracu’ mai contează? Și 
totuși, întrebarea rămâne. 

— Ce întrebare, Hardy? 

El se uită direct în ochii lui Carl. În același mod în care ei 
obișnuiau să interogheze împreună un suspect. Nu acuzator, nici 
altfel; doar neliniștitor. 

— Eu, tu și Anker ne-am dus la șopronul acela cel puţin zece 
zile după ce omul a fost omorât, da? 

— Da. 

— Făptașii au avut tone de timp ca să îndepărteze orice urmă. 
Tone. De ce n-au făcut-o? De ce-au așteptat? Ar fi putut da foc 
nenorocitei ăleia de casă. Ar fi putut lua cadavrul și să facă locul 
scrum. 

— Da, te pune pe gânduri. Și eu mă gândesc. 

— Dar de ce s-au întors exact când eram noi acolo? 

— Da, și asta te pune pe gânduri. 

— Te pune pe gânduri? Știi ce, Carl? Eu nu mai stau așa mult 
pe gânduri. N-o mai fac. 

Încercă să-și dreagă glasul, dar nu reuși. 

— Poate că Anker ar fi putut spune mai multe dacă ar mai fi 
fost în viaţă, continuă Hardy. 

— Ce vrei să spui? 

Carl nu se mai gândise la Anker de săptămâni bune. Nu 
trecuseră decât opt luni de când cel mai bun coleg al lor fusese 
împușcat în fața ochilor lor în casa aceea dărăpănată și totuși 
din mintea lui Carl se volatilizase această amintire. Se întrebă 
cât timp va rezista el în memoria altora dacă ar păţi același 
lucru. 

— Cineva ne aștepta acolo, Carl. Ceea ce s-a petrecut acolo 
nu are sens altfel. Adică, n-a fost o investigație obișnuită. Unul 
dintre noi a fost implicat și n-am fost eu acela. Tu ai fost, Carl? 

9. 


Ditlev scoase capul afară pe geamul pasagerului și le făcu 
semn șoferilor celor șase mașini cu tracțiune integrală parcate 
în dreptul fațadei galben-spălăcite a Hanului Tranekær să-l 
urmeze. Soarele tremura la orizont când ajunseră la pădure, iar 
gonacii dispărură în spatele șirului de tufe care delimitau terenul 
de vânătoare. Şoferii cunoșteau rutina, iar după câteva minute 
stăteau lângă Ditlev cu hainele încheiate și cu puștile deschise 
la jumătate. Unii dintre ei aveau cu ei câini. 

Ca de fiecare dată, ultimul din șir era Torsten Florin, cu 
pantalonii lui strâmțţi și haina croită strâns pe corp, o combinaţie 
unică pe care o alesese pentru ziua aceea. Putea merge la bal în 
acea ținută. 

Ditlev privi îngrijorat la un prepelicar care sărise din 
portbagajul uneia dintre mașini în ultimul moment, apoi se uită 
cercetător la fețele celor care formau adunarea. Printre ei se 
număra o persoană pe care sigur nu o poftise acolo. Se aplecă 
spre Bent Krum. 

— Cine-a invitat-o pe ea, Krum? șopti el. 

Bent Krum, avocatul lui Ditlev Pram, Torsten Florin și Ulrik 
Dybbøl Jensen, era totodată și cel care coordona partidele de 
vânătoare. Era un bărbat maleabil care le aranjase lucrurile ani 
buni și era dependent în totalitate de sumele mari pe care ei i le 
transferau în cont în fiecare lună. 

— Soţia ta a invitat-o, Ditlev, răspunse el încet. A zis că Lissan 
Hjorth e binevenită alături de soțul ei. Ca să știi, e o ţintașă mai 
bună decât el. 

„O ţintașă mai bună?” La dracu’, n-avea nicio importanţă. 
Erau multe motivele pentru care femeile n-aveau ce căuta la 
partidele de vânătoare ale lui Ditlev... de parcă Krum n-ar fi știut 
asta. Thelma, nenorocita aia. 

Ditlev își puse mâna pe umărul lui Hjorth. 

— Imi pare rău, bătrâne, dar soţia ta nu poate veni cu noi azi, 
zise el. Deși știa că aveau să fie probleme, îi spuse lui Hjorth să-i 
dea cheile de la mașină soției. Poate să conducă la han. O să 
sun și o să le zic să deschidă. Și spune-i să ia și câinele ăla 

neascultător cu ea. E o vânătoare specială, Hjorth. Ar fi trebuit 
să știi asta. 

Câţiva dintre cei de faţă încercară să pună o vorbă bună; ca și 
cum ar fi avut vreun cuvânt de spus. Erau niște idioţi de bani 
gata, fără averi făcute ca lumea. Dar poate că nu știau cum era 
nenorocitul acela de prepelicar. El lovi cu vârful piciorului în 
pământ și repetă: 

— Fără femei. La revedere, Lissan! 

Ditlev le dădu tuturor eșarfe portocalii și evită privirea lui 
Lissan Hjorth când trecu de ea. 

— Nu uita să iei creatura aia cu tine, atât îi zise el. 

Era decis să nu-i lase să-i schimbe regulile. Pentru că aceasta 
nu era o vânătoare obișnuită. 

— Dacă soţia mea nu poate veni cu noi, Ditlev, atunci nu voi 
veni nici eu, încercă Hjorth să se opună. 

Era un omuleț patetic într-o haină Moorland uzată și patetică. 
Oare nu mai simţise mânia lui Ditlev odată când încercase să se 
contrazică cu el? Oare nu-l ajuta la afaceri relația cu Ditlev? Și 
oare nu fusese la un pas de faliment când Ditlev îi întorsese din 
drum granitul pe care-l cumpărase din China? Voia oare Hjorth 
ca Ditlev să-l pedepsească din nou? Sigur că putea face asta 
foarte ușor. 

— E decizia ta. 

Întoarse spatele cuplului și se uită fix spre ceilalţi. 

— Fiecare dintre voi cunoaște regulile. Experiențele voastre 
de azi nu sunt treaba nimănui altcineva, da? 

Ei dădură din cap așa cum se așteptase. 

— Am adus două sute de fazani și de potârnichi, atât masculi, 
cât și femele. Destul pentru toată lumea, zise el și rânji. Bine, e 
puţin cam devreme pentru femele, dar cui îi pasă? 

Se întoarse spre bărbaţii de la clubul de vânătoare local. Ei 
aveau să păstreze tăcerea. Toţi lucrau pentru el într-un fel sau 
altul. 

— Dar de ce să ne irosim timpul vorbind despre păsăret? O să 
omorâţi oricum câteva. Ce-i mai interesant e cealaltă pradă pe 
care am adus-o pentru voi astăzi. Nu vă spun ce-i. O să vedeţi și 
singuri. 

Feţele lor nerăbdătoare îi urmăreau mișcările în timp ce se 
întoarse și luă mănunchiul de bețe de la Ulrik. 

— Majoritatea știți deja rutina. Doi dintre voi vor trage bețe 
mai scurte decât ale celorlalţi. Norocoșii vor înlocui puștile cu 
alice cu cele cu gloanțe. Ei nu vor avea parte de păsări. În 
schimb, vor avea ocazia să vină acasă cu prada zilei. Suntem 
gata? 

Câţiva dintre bărbaţi aruncară jos ţigările și le striviră sub 
tălpi. Fiecare avea metoda lui proprie de a se pregăti de 
vânătoare. Ditlev zâmbi. In faţa lui era clasa conducătoare la 
apogeul ei: nemiloasă și egoistă. Ca la carte. 

— Da, în mod normal, cei doi aleși împart prada, zise el, dar 
asta ţine de cel care doboară animalul. Dacă Ulrik ia trofeul, 
știm cu toţii ce se va întâmpla. 

Cu toţii râseră, cu excepţia lui Ulrik. Fie că erau acţiuni la 
bursă, femei sau mistreți eliberaţi în sălbăticie, Ulrik nu 
împărțea prada cu nimeni. Îl știau prea bine. 

Ditlev se aplecă și luă cele două cutii în care se aflau puștile 
cu gloanţe. 

— Uitaţi, zise el și scoase armele în lumina dimineţii. Am dus 
cele două Sauer Classic înapoi la Casa de Vânătoare, așa că 
puteți încerca aceste două minunăţii. 

Ridică o armă Sauer Elegance deasupra capului. 

— Tocmai au sosit și se așază al naibii de bine în mână. Aveţi 
tot dreptul să fiţi nerăbdători! 

Aruncă mănunchiul de bețe, ignoră schimbul de priviri 
enervate dintre soţii Hjorth și le dădu armele celor doi fericiți 
câștigători. Torsten era unul din ei. Părea agitat, dar Ditlev știa 
că nu prea avea legătură cu vânătoarea. Era ceva ce trebuiau să 
discute după aceea. 

— Torsten a mai făcut asta înainte, dar nu și Saxenholat, așa 
că se impun felicitări, zise el și dădu din cap spre tânăr și își 
ridică sticluța de la brâu spre el împreună cu ceilalţi. 

Cu cravata și cu părul dat cu gel, Saxenholdt era un veritabil 
băiat de internat și avea să rămână astfel până la moarte. 

— Voi doi sunteți singurii care puteți ţinti în specialitatea zilei, 
așa că este responsabilitatea voastră să vă asiguraţi că totul se 
va petrece așa cum trebuie. Nu uitaţi să trageţi până când 
animalul nu mai mișcă. Și nu uitaţi că cine îl dă gata primește 
premiul... 

Făcu un pas înapoi și scoase un plic din buzunarul interior de 
la haină. 

— Actele de proprietate de la un frumos apartament cu trei 
camere din Berlin, cu priveliște la liniile de aterizare de la 
aeroportul Tempelhof. Dar nu vă faceţi griji, aeroportul va fi în 
curând desfiinţat, așa că o să aveţi debarcaderul chiar sub 
fereastră. 

Când bărbaţii începură să bată din palme, el zâmbi. Soţia lui îl 
bătuse la cap luni în șir ca să cumpere nenorocitul acela de 
apartament, dar se obosise vreodată să meargă acolo în vizită? 
La dracu', nu. Nici măcar cu dobitocul de amant al ei. Acum era 
ocazia lui de a scăpa de el. 

— Soţia mea pleacă, Ditlev, dar eu iau câinele cu mine, se 
auzi o voce din spatele lui. 

Ditlev se întoarse și își adânci privirea în expresia îndărătnică 
a lui Hjorth. Era clar că încerca să negocieze ca să nu piardă 
confruntarea. Ditlev aruncă o privire peste umăr și se uită în 
ochii lui Torsten o fracțiune de secundă. Nimeni nu trecea peste 
Ditlev Pram. Dacă-i spusese unui om că nu-și putea lua câinele 
cu el, atunci acel om trebuia să sufere consecinţele faptului că 
nu ascultase. 

— Insiști să iei câinele cu tine, Hjorth? Bine atunci, spuse 
Ditlev și evită privirea încruntată a soţiei lui Hjorth. 

Nu avea chef să se certe cu afurisita de femeie. Acesta era un 
lucru care îl privea pe el și pe Thelma. Când ajunseră la 
luminișul din vârful dealului, mirosul de humus al arboretului 
deveni mai puţin pregnant. Circa cincizeci de metri mai jos era 
un crâng învăluit în ceaţă, iar în spatele lui se extindea un desiș 
până spre pădurea deasă, care se desfășura în faţa lor precum 
suprafaţa unei mări. Era o priveliște magnifică. 

— Toată lumea să se răspândească puţin, spuse Ditlev și 
dădu din cap cu satisfacţie când distanţa dintre ei crescu la 
circa zece metri. 

Zgomotul făcut de gonaci în crâng nu era încă îndeajuns de 
puternic. Doar câţiva dintre fazanii eliberați zburaseră și apoi 
planaseră înapoi în tufișuri. Pașii vânătorilor de lângă Ditlev erau 
estompaţi, dar aceștia păreau nerăbdători. Unii dintre ei erau în 
întregime dependenţi de senzaţia pe care o trăiau acolo, în 
dimineaţa aceea ceţoasă. A apăsa pe trăgaci le oferea o 
satisfacţie care dura câteva zile. Câștigau milioane, dar măcelul 
era cel care îi făcea să se simtă vii. 

Tânărul Saxenholdt, palid de nervozitate, pășea lângă Ditlev. 
Și tatăl lui fusese la fel pe vremea când participa frecvent la 
partidele de vânătoare. Fiul pășea acum precaut, cu privirea 
îndreptată spre crâng, spre desișul din spatele acestuia și spre 
pădurea care se afla la câteva sute de metri în faţă, conștient că 
niște focuri de armă bine plasate îi puteau aduce un cuibușor de 
nebunii asupra căruia părinţii lui nu aveau niciun control. 

Ditlev ridică mâna și toată lumea se opri. Câinele lui Hjorth 
schelălăi și se răsuci nerăbdător, în timp ce stăpânul său cel 
idiot încerca să-l potolească. Era exact așa cum se așteptase. 
Apoi se auziră primele bătăi din aripi deasupra crângului, 
urmate de un ropot de împușcături și de bufniturile păsărilor 
moarte care loviră pământul. 

Hjorth nu mai reuși să-și astâmpere câinele. Când bărbatul de 
lângă el strigă „Aport!”, câinele o rupse la fugă, iar limba îi 
atârna din gură. In acel moment sute de păsări se ridicară toate 
deodată, iar mulţimea de vânători se dezlănţui. Împușcăturile și 
ecourile pe care acestea le făceau în desiș erau asurzitoare. 

Era scena pe care Ditlev o iubea: nenumărate împușcături, 
nenumărate victime, bătăi din aripi pe cer transformate într-o 
orgie de culoare, burnița de cadavre de păsări căzând din ceruri, 
nerăbdarea bărbaţilor de a-și reîncărca mai repede puștile. 

II observă pe Saxenholdt care era frustrat că nu putea trage 
odată cu ceilalţi care aveau puști cu alice. Privirea lui se mută 
de sus spre marginea pădurii și apoi peste terenul neted, 
acoperit cu tufe. De unde avea să iasă prada lui? Nu știa. Cu cât 
vânătorii deveneau mai însetaţi de sânge, cu atât mai strâns își 
ţinea arma. 

Dintr-odată, câinele lui Hjorth sări la gâtul unui alt câine care 
lăsă jos prada și se retrase schelălăind. Toată lumea observă 
acest lucru, cu excepţia lui Hjorth. Din dorinţa de a mai ucide o 
dată, el continua să încarce și să tragă și apoi să încarce și să 
tragă din nou. 

Când câinele lui se întoarse cu a treia pasăre și își arătă iarăși 
colții spre ceilalţi câini, Ditlev dădu din cap spre Torsten care 
urmărea deja scena. Combinația de mușchi, instinct și dresaj 
prost erau caracteristici oribile la un câine de vânătoare. 

Totul se întâmplă așa cum prevăzuse Ditlev. Ceilalţi câini se 
prinseseră cum stătea treaba și nu-l mai lăsau pe patrupedul lui 
Hjorth să recupereze păsările care cădeau în luminiș, așa că 

acesta dispăru în pădure ca să scotocească după ce putea găsi 
pe acolo. 

— Aveţi grijă acum, strigă Ditlev spre cei doi purtători de 
arme cu gloanţe. Nu uitaţi că e în joc un apartament complet 
mobilat din Berlin. 

Râse și descărcă apoi cele două camere ale puștii spre un nou 
stol ce se ridică din șirul de tufișuri. 

— Cea mai bună împușcătură câștigă premiul cel mare. 

In acea clipă, câinele lui Hjorth ieșea în goană din întunericul 
desișului cu încă o pasăre. O singură împușcătură din pușca lui 
Torsten culcă patrupedul înainte să ajungă în luminiș. Probabil 
că numai Ditlev și Torsten văzuseră ce se întâmplase pentru că 
singura reacţie a vânătorilor fu că Saxenholat se chinuia să 
tragă aer în piept, lucru urmat de un cor de râsete - Hjorth fiind 
la conducere - când crezură că împușcătura nu ajunsese la 
țintă. 

Dar, în scurt timp, când Hjorth își găsi câinele cu o gaură în 
țeastă, nu mai râse și probabil că își învățase lecţia. Nu aveau să 
mai fie câini prost dresați la partidele de vânătoare dacă Ditlev 
Pram spunea așa ceva. 

Ditlev îl văzu pe Krum care clătina din cap în clipa în care se 
auziră sunete noi ce veneau din desișul din spatele luminișului. 
Deci și el îl văzuse pe Torsten când omorâse câinele. 

— Nu trageţi până ce nu sunteţi siguri, da? le spuse în șoaptă 
bărbaţilor de lângă el. Gonacii acoperă toată zona din spatele 
luminișului, așa că bânuiesc că animalul va ieși din desișul de 
acolo, zise și arătă spre câteva tufe înalte de ienupăr. Țintiţi la 
un metru deasupra solului, direct spre mijlocul țintei, în felul 
ăsta dacă ratați o împușcătură, aceasta va lovi pământul. 

— Ce-i aia? șopti Saxenholdt și arătă cu capul spre o tufă de 
arbuști care începură să tremure dintr-odată. 

Se auzi un zgomot de crenguţe rupte, la început slab, apoi 
mai tare, iar strigătele gonacilor din spatele creaturii deveniră 
din ce în ce mai stridente. Și apoi sări. 

Saxenholdt și Torsten traseră în același timp, iar silueta 
întunecată se clătină puţin într-o parte, înainte să se 
împleticească greoi în față. Abia când ieși în luminiș reușiră să-și 
dea seama ce era. Toată lumea ovaţionă în timp ce Saxenholdt 
și Torsten își duseră armele la ochi pentru încă o rundă. 

— Stop! strigă Ditlev când struţul se opri și se uită în jur 
dezorientat. Era la circa o sută de metri depărtare. Trageţi în 
cap de data asta, zise el. Câte o împușcătură pe rând. Tu ești 
primul, Saxenholat. 

Vânătorii rămaseră pe loc în timp ce băiatul care își ținea 
răsuflarea ridică pușca și trase. Impușcătura fusese puţin prea 
jos, așa că gâtul animalului fu rupt într-o clipă, iar capul lui 
dispăru spre spate. 

Dar mulţimea aclamă, inclusiv Torsten. Oricum, ce nevoie 
avea el de un apartament cu trei camere în Berlin? 

Ditlev zâmbi. Se așteptase ca animalul să cadă la pământ, dar 
timp de câteva secunde alergă, fără cap, până ce trupul mort 
căzu pe terenul accidentat. Zăcu acolo, zvâcnind o clipă până ce 
capul rămase nemișcat pe pământ. Era o priveliște interesantă. 

— La dracul zise tânărul pe când ceilalţi traseră câteva salve 
către fazanii rămași. Un struț! Am împușcat un nenorocit de 
strut! Diseară o să am parte de câteva păsărici la Barul lui 
Victor. Și știu exact ale cui. 

e 

Ei trei se întâlniră la han și primiră băutura pe care Ditlev o 
comandase. Era clar că Torsten avea nevoie de ea. 

— Ce s-a întâmplat, Torsten? Arăţi ca dracu’, zise Ulrik 
înghițind Jăgermeisterul dintr-o singură înghiţitură. Eşti supărat 
că n-ai câștigat? Ai mai împușcat struți până acum, pentru 
Dumnezeu. 

Torsten își răsuci paharul de câteva ori. 

— E Kimmie. E serioasă treaba acum. 

Apoi dădu băutura peste cap. Ulrik turnă încă un rând și 
ciocniră. 

— Aalbæk se ocupă de asta. O s-o prindem curând. Liniștește- 
te, Torsten! 

Torsten Florin scoase o cutie cu chibrituri din buzunar și 
aprinse o lumânare de pe masă. Spunea deseori că nu e nimic 
mai trist decât o lumânare fără flacără. 

— Sper că nu crezi că Kimmie e doar o femeie prostuță care 
se plimbă de colo-colo în zdrenţe și aștepți ca scrântitul ăla de 
detectiv al tău s-o găsească. N-o s-o găsească, Ulrik! Pentru 
Dumnezeu, despre Kimmie vorbim aici. O știți. Ei n-o s-o 
găsească și asta e o problemă care o să ne coste scump. 
Pricepeți asta? 

Ditlev lăsă jos paharul și se uită în sus la grinzile din plafon. 

— Ce vrei să spui? 

Il ura pe Torsten când se purta așa. 

— A atacat-o ieri pe una dintre modelele noastre din fața 
casei de modă. A așteptat ore în șir. Erau optsprezece mucuri de 
țigară strivite pe trotuar. Pe cine credeți că aștepta? 

— Ce vrei să spui prin „atacat”? întrebă Ulrik părând 
îngrijorat. Torsten clătină din cap. 

— la-o ușor, Ulrik. N-a fost chiar așa de rău, doar un pumn. 
Poliţia n-a fost chemată. l-am dat fetei o săptămână liberă și 
două bilete la Cracovia. 

— Eşti sigur că era ea? 

— Da. l-am arătat fetei o fotografie veche a lui Kimmie. 

— Nu e nicio îndoială? 

— Nu, răspunse Torsten care părea acum iritat. 

— Nu ne putem permite ca Kimmie să fie prinsă, zise Ulrik. 

— Chiar nu putem. Și nici n-o putem lăsa să se apropie prea 
mult de noi, nu-i așa? E în stare de orice, sunt sigur de asta. 

— Credeţi că mai are încă banii? întrebă Ulrik în timp ce un 
chelner se opri în dreptul lor vrând să afle dacă le mai putea 
aduce ceva. 

Ditlev dădu din cap spre bărbat, încă somnoros la acea oră 
matinală. 

— Avem tot ce ne trebuie, mulțumim, spuse el. 

Rămaseră tăcuţi până când chelnerul se înclină și ieși din 
încăpere. 

— O, pentru Dumnezeu, Ulrik. Cât a luat de la noi atunci? Au 
fost aproape două milioane. Cât crezi că poate să cheltuiască pe 
stradă? întrebă Torsten și rânji spre el. 

— Nimic. Asta înseamnă că sigur are destui bani ca să 
cumpere orice vrea. Chiar și arme. Dacă-și face veacul prin oraș, 
are de unde să aleagă, știu asta. 

Corpul solid al lui Ulrik începu să se foiască. 

— Poate ar trebui să întărim echipa lui Aalbæk. 

10. 


— Cu cine aţi spus că doriţi să vorbiţi? Cu inspectorul-șef 
adjunct el-Assad? Asta aţi spus? 

Carl se uită la aparat. Inspector-șef adjunct el-Assad? Era o 
promovare dată naibii. Transferă convorbirea și, o secundă mai 
târziu, auzi soneria telefonului de pe biroul lui Assad. 

— Da? răspunse Assad din dulapul pentru mături. 

Carl ridică din sprâncene și clătină din cap. Inspector-șef 
adjunct el-Assad. Cum îndrăznea așa ceva? 

— Poliţia din Holbæk a sunat ca să ne spună că au căutat 
toată dimineaţa dosarul crimelor din Rarvig, spuse Assad care 
stătea în dreptul ușii de la biroul lui Carl și se scărpina în barba 
țepoasă de pe gropițele din obraji. 

Studiau dosarele de două zile, iar el părea destul de istovit. 

— Și știi ce? Nu-l mai au. A fost luat de vânt, completă el. 

Carl oftă. 

— Deci hai să presupunem că l-a luat cineva, bine? Mă întreb 
dacă e vorba despre individul ăla, Arne, cel care i-a dat Marthei 
Jørgensen dosarul gri cu rapoartele despre crime. l-ai întrebat 
dacă-și amintesc ce culoare avea? Ai întrebat dacă era gri? 

Assad clătină din cap. 

— Ei, nu-i important. Cel care l-a luat e mort acum, după cum 
zice Martha, așa că oricum nu putem vorbi cu el, spuse Carl și 
se încruntă. Mai e ceva la care vreau să-mi răspunzi sincer, 
Assad: poţi să-mi spui, te rog, când ai fost promovat inspector- 
șef adjunct? Ar trebui să fii foarte atent când te dai drept ofiţer 
de poliție. Există un paragraf în Codul Penal care e foarte strict 
în această privință. Articolul 131, dacă vrei să știi exact. Ai 
putea primi șase luni de închisoare. 

Auzind aceasta, Assad își lăsă ușor capul pe spate. 

— Inspector-șef adjunct? spuse el și își tinu respiraţia o 
secundă. 

Își ridică ambele mâini la piept ca și cum voia să-și apere cu 
înverșunare nevinovăția care dădea pe-afară din el în acel 
moment. Carl nu mai văzuse o asemenea expresie indignată de 

la reacția prim-ministrului la acuzaţiile presei că soldații danezi 
participaseră indirect la torturarea prizonierilor, în Afghanistan. 

— Nu m-am gândit niciodată la așa ceva, zise Assad. 
Dimpotrivă. Am spus că sunt adjunct de inspector-șef adjunct 
atunci. Oamenii nu ascultă așa cum trebuie, Carl, adăugă el și își 
lăsă mâinile să cadă pe lângă corp. E vina mea? 

Adjunct de inspector-șef adjunct! Doamne, Dumnezeule! 
Astfel de lucruri îi puteau declanșa cuiva ulcer. 

— Poate că ar fi mai corect dacă ţi-ai spune inspector comisar 
adjunct de poliţie sau, chiar mai bine, ofițer comisar adjunct de 
poliţie. Dar dacă trebuie să folosești titulatura asta, e în regulă. 
Doar să te asiguri că o rostești foarte clar, înţelegi? Acum du-te 
în parcare și adu rabla! Mergem la Rarvig. 

e 

Cabana de vară se afla în centrul unui pâlc de pini. De-a 
lungul anilor se ruinase încet, mestecată de nisip. Judecând 
după ferestre, nimeni nu mai locuia acolo de pe vremea 
crimelor. Suprafete mari, opace apăruseră printre bârnele în 
descompunere. O imagine deprimantă. 

Se uitară în susul și în josul urmelor de cauciucuri care-și 
croiseră drum printre celelalte cabane din zonă. În acest sfârșit 
de septembrie, desigur, nu era nimeni pe o rază de câţiva 
kilometri. 

Assad își protejă ochii cu mâinile încercând zadarnic să vadă 
ceva prin cea mai mare dintre ferestre. 

— Hai, Assad, zise Carl. Cheia ar trebui să atârne pe undeva 
pe-acolo. 

Se uită sub streașină din spatele cabanei. Timp de douăzeci 
de ani, cheia atârnase într-un loc în care oricine o putea vedea - 
agăţată de un cui ruginit, deasupra ferestrei de la bucătărie, 
exact acolo unde le spusese Yvette, prietena Marthei Jørgensen, 
că ar putea fi. Dar, din nou, cine ar fi putut s-o ia de acolo? Cine 
să vrea să intre în casă? lar hoţii care dădeau spargeri în aceste 
cabane de vară în fiecare an după ce se încheia sezonul ar fi 
trebuit să fie orbi ca să nu observe că nu era nimic de găsit 
acolo. Totul la acea cabană indica faptul că era mai bine să faci 
stânga-mprejur și să pleci. 

intinse mâna după cheie și o răsuci în broască. Îl surprinse cât 
de ușor funcţiona vechea încuietoare când deschise ușa. 

Își băgă capul înăuntru și recunoscu duhoarea zilelor care 
trecuseră: mucegai, miros de stătut și de abandonare, izul care 
persista în dormitoarele bătrânilor. 

Carl pipăi în jur după întrerupătorul din holul mic. Casă, 
descoperi el, fusese debranșată de la energia electrică. 

— Uite, spuse Assad vânturând o lanternă cu halogen în fața 
lui Carl. 

— la-o de aici, Assad. N-avem nevoie de ea. 

Dar Assad făcuse deja un pas înapoi în trecut, iar raza de 
lumină dansă dintr-o parte în alta, pe deasupra paturilor din 
lemn vopsite în culori de modă veche și a ocoalelor de bucătărie 
smălţuite albastru. 

Nu era întuneric deplin în cabană. Razele plăpânde și gri ale 
soarelui reușeau să pătrundă prin ferestrele prăfuite și făceau 
ca încăperea să pară o scenă nocturnă dintr-un film alb-negru. 
Un  șemineu mare din piatră. Preșuri suedeze uzate 
intersectându-se pe podeaua din lemn. Jocul Trivial Pursuit întins 
încă pe jos. 

— Exact așa cum scrie în raport, spuse Assad și bătu cu 
degetele în cutia jocului Trivial Pursuit. 

La un moment dat fusese bleumarin, dar acum era neagră. 
Planșa nu era așa de murdară, dar era pe-aproape, la fel ca și 
cele două felii de plăcintă ale jocului care se aflau încă înăuntru. 
In timpul luptei, plăcintele erau împinse de pe pătratele lor, dar 
probabil că nu semnificativ. Plăcinta roz avea patru felii, iar cea 
maro nu avea niciuna. Carl bănui că cea roz fusese a fetei. Dacă 
era așa, fără îndoială că ea avusese capul mai limpede în ziua 
aceea în comparaţie cu fratele ei. Poate că el băuse prea mult 
coniac. Raportul autopsiei susținea această bănuială. 

— E aici din 1987. Așa de vechi e jocul ăsta, Carl? Nu-mi vine 
să cred. 

— Poate că a durat câţiva ani până a ajuns în Siria. Chiar se 
găsea de cumpărat în Siria? 

Observă că Assad devenise tăcut, apoi aruncă o privire la cele 
două cutii cu cartonașe cu întrebări. În faţa fiecărei cutii se afla 
câte un singur cartonaș. Ultima întrebare din viaţa lor la care 
răspunseseră. Era destul de trist, dacă te gândeai la asta. 

Carl își lăsă privirea să bântuie pe podea. 

incă erau evidente urmele crimelor. În locul unde fusese 
găsită fata erau pete negre. Clar că era sânge, la fel ca și cele 

două pete de pe tabla de joc. În câteva zone observă contururile 
făcute de tehnicienii criminaliști în jurul amprentelor, deși 
numerele care fuseseră trecute în dreptul lor se șterseseră. Și 
abia mai putea distinge praful folosit de cei din echipa medico- 
legală, dar era de înţeles. 

— N-au găsit nimic, spuse Carl încet. 

— Ce? 

— N-au găsit nicio amprentă în afară de cele ale fraților și ale 
părinţilor lor, zise el și se uită din nou la joc. E ciudat că e încă 
aici. Credeam că tehnicienii l-au luat ca să-l examineze 
îndeaproape. 

— Da, spuse Assad apoi dădu din cap afirmativ și se lovi cu 
degetul la tâmplă. Bine spus, Carl. Acu-mi amintesc. Jocul a fost 
prezentat atunci la proces împotriva lui Bjarne Thagersen, deci 
chiar l-au luat cu ei atunci. 

Amândoi se holbau la joc. Atunci ce făcea acolo? Carl se 
încruntă. Apoi își scoase mobilul din buzunar și sună la sediu. 

Lis nu părea foarte entuziasmată. 

— Am spus deja foarte clar că nu suntem la dispoziţia ta, Carl. 
Ai idee cât de aglomeraţi suntem aici? Ai auzit despre reforma 
poliţiei? Sau trebuie să-ţi împrospătez memoria? lar acum ne-o 
furi pe Rose... 

La dracu', puteau s-o păstreze, dacă le era de vreun ajutor. 

— Hei, stai puţin. Eu sunt! Carl! la-o ușor, da? 

— Acum ai micuța ta sclavă, așa că de ce nu vorbești cu ea? 
O clipă, te rog... 

El se uită confuz la mobil și nu-l duse la ureche decât când 
auzi o voce ușor de recunoscut la celălalt capăt. 

— Cu ce te pot ajuta, șefu'? 

Carl se încruntă din nou. 

— O, cine e? Rose Knudsen? 

Râsul ei răgușit putea face pe oricine să-și facă griji pentru 
viitor. O rugă să verifice dacă o ediţie albastră Genus a jocului 
Trivial Pursuit se număra încă printre obiectele luate în cazul 
crimelor din Rørvig. Și nu, el n-avea habar unde trebuia să 
caute. Și da, erau multe posibilități. Pe cine să întrebe mai întâi? 
Trebuia să-și dea seama singură... atâta timp cât se mișca 
repede. 

— Cine era, Carl? întrebă Assad. 

— Concurența ta, Assad. Ai grijă să nu te împingă înapoi la 
mănușile verzi din cauciuc și la condusul găleţii cu mopul. 

Dar Assad nu-l asculta. Se așezase deja pe vine ca să 
cerceteze petele de sânge de pe tăblia de joc. 

— Nu e ciudat că nu e mai mult sânge pe joc, Carl? Doar a 
fost bătută până la moarte aici, zise el și arătă spre pata de pe 
covorașul de lângă el. 

Carl văzu în faţa ochilor cadavrele din fotografiile de la locul 
crimei, pe care le cercetase mai devreme la sediu. 

— Da, spuse el, și dădu din cap. Ai perfectă dreptate. 

Ea fusese lovită de multe ori și pierduse mult sânge și, totuși, 
era foarte puțin din acesta pe cutia de joc. Doamne, ce păcat 
era că nu aduseseră dosarul cu ei ca să poată compara 
fotografiile cu locul crimei. 

— Din câte-mi amintesc, era mult sânge pe planșă, în 
fotografii, zise Assad și lovi cu degetul în semnul hexagonal din 
mijlocul planșei. 

Carl îngenunche lângă el, puse cu grijă un deget sub planșă și 
o ridică. Era sigur că fusese mutată un pic. Impotriva legilor 
naturii, mai multe picături de sânge pătaseră podeaua câţiva 
centimetri sub planșă. 

— Nu-i același joc, Assad. 

— Da, și eu cred la fel. 

Carl lăsă planșa înapoi jos, cu grijă, apoi aruncă o privire la 
cutie și la conturul firav lăsat de praful pentru amprente. Cu 
douăzeci de ani în urmă, fusese o cutie lucioasă. Praful putea fi 
orice, dacă stătea să se gândească mai bine. Făină, alb de 
plumb... orice. 

— Mă întreb, cine a pus jocul aici atunci, spuse Assad. Ştii să 
joci, Carl? 

Carl nu răspunse. Se uita la rafturile care mărgineau 
încăperea, puţin mai jos de tavan, unde mai multe exemplare în 
miniatură din Turnul Eiffel din nichel și halbe de bere bavareze 
cu capace de cositor aminteau de vremurile în care astfel de 
obiecte erau aduse, de obicei, acasă din călătorii, pe post de 
trofee. Cel puţin o sută de suvenire evocau o familie care 
călătorise cu rulota prin trecătoarea Brenner și pădurile 
sălbatice din Harzen. Carl și-l imagină pe tatăl lui, care ar fi fost 
cuprins de nostalgie. 

— La ce te uiţi, Carl? 

— Nu știu, răspunse el și clătină din cap. Dar altceva îmi 
spune că ar trebui să fim și mai atenţi. Poţi deschide fereastra, 
Assad? Avem nevoie de mai multă lumină. 

Carl se ridică și studie, încă o dată, toată suprafaţa podelei în 
timp ce își duse mâna la piept în căutarea pachetului de țigări, 
iar Assad deschise fereastra. Cu excepţia faptului că cele două 
cadavre nu se mai aflau acolo și că cineva mutase jocul, totul 
părea să fie la locul lui. 

Când își aprinse ţigara, telefonul mobil sună. Era Rose. Jocul 
era în arhivele din Holbæk, spuse ea. Dosarul dispăruse, dar 
jocul se afla încă acolo. Deci ea nu era chiar nefolositoare. 

— Sună-i din nou, zise Carl și trase fumul adânc în plămâni, 
întreabă-i despre prăjiturile jocului și despre felii. 

— Felii? 

— Da, așa se numesc drăcoveniile pe care le primești când 
răspunzi corect. Le pui în prăjituri. Întreabă ce felii sunt în care 
prăjitură. 

— Prăjitură? 

— Da, la dracu’. Li se mai spune și roți. Roţi sau prăjituri, tot 
aia e. Sunt chestiile în care intră triunghiurile alea mici. Nu știi 
Trivial Pursuit? 

Ea scoase din nou râsul acela de rău augur. 

— Trivial Pursuit? Azi, în Danemarca, se numeşte 
Bezzerwizzer, tataie! 

Apoi închise. Nu aveau să fie niciodată prieteni la cataramă. 

El mai trase un fum ca să-și calmeze pulsul care-o luase la 
goană. Poate că reușea s-o schimbe pe Rose cu Lis. Erau șanse 
ca Lis să nu se supere să încetinească puţin, până la viteza lui. 
Tunsă punk sau nu, ea ar aduce o îmbunătăţire estetică majoră 
subsolului poliției, alături de fotografiile cu mătușile lui Assad. 

In acel moment un zgomot puternic de lemn despicat și de 
geam spart fu urmat de câteva dintre frazele în limba străină a 
lui Assad care, evident, nu aveau nimic de-a face cu rugăciunile 
de după-amiază. Dar fereastra făcută ţăndări avu un efect 
uimitor: lumina invadă fiecare colțișor și scoase la iveală faptul 
că păienjenii trăiseră regește în casa aceea. Pânzele atârnau din 
tavan ca niște decoraţiuni; pe rafturile lungi, suvenirele stăteau 
într-un praf atât de gros încât toate culorile se topiseră în una 
singură. 

Carl și Assad reconstituiră evenimentele despre care citiseră 
în rapoarte. În primele ore ale după-amiezii cineva intrase în 
casă prin ușa deschisă de la bucătărie și îl omorâse pe băiat cu 
o singură lovitură cu ciocanul care fusese găsit mai târziu la 
câteva sute de metri depărtare. Probabil că băiatul n-a simţit 
nimic. Atât raportul medicului legist, cât și cel al autopsiei 
susțineau că a murit pe loc. Faptul că mâna strângea rigidă 
sticla de coniac era dovada acestei supoziţii. 

Fata încercase să scape, dar atacatorii o ajunseseră. Fusese 
bătută până la moarte, exact în locul în care se mai vedeau încă 
petele întunecate pe covoraș. Acolo găsiseră și rămășițe din 
creierul victimei, salivă, urină și sânge. Anchetatorii bănuiseră 
că ucigașii îl dezbrăcaseră pe băiat de slip pentru a-l umili. Slipul 
nu fusese găsit niciodată, dar era greu de crezut că fraţii 
jucaseră Trivial Pursuit, ea în costum de baie și el dezbrăcat. 

O relaţie incestuoasă între ei era de neimaginat. Fiecare din ei 
avea pe cineva drag, fiecare din ei ducea o viaţă armonioasă. 
lubitul ei și iubita lui dormiseră cu ei în cabană în noaptea de 
dinaintea atacului, dar dimineaţa plecaseră la Holbæk, la 
cursuri. Nu se număraseră niciodată printre suspecți. Aveau 
alibiuri. În plus, fuseseră complet devastati de crime. 

Telefonul lui mobil sună din nou. Carl se uită la numărul de pe 
ecran și se pregăti moral trăgând adânc încă un fum din ţigară. 

— Da, Rose. 

— Întrebarea ta despre prăjituri și felii li s-a părut foarte 
ciudată. 

— Și? 

— Păi, au fost nevoiţi să se ducă să se uite, nu? 

— Și? 

— Plăcinta roz avea patru felii. Una galbenă, una roz, una 
verde și una albastră. 

Carl se uită la plăcintă. Și el vedea același lucru. 

— Prăjiturile albastră, galbenă, verde și portocalie nu fuseseră 
folosite. Erau în cutie împreună cu celelalte felii și erau goale. 

— Bine. Și prăjitura maro? 

— Aceasta avea o felie maro și una roz în ea. M-auzi? 

Carl nu răspunse. Se uita la prăjitura roz de pe planșă. Foarte 
ciudat. 

— Mersi, Rose, zise el. Bravo. 

— Vreo noutate, Carl? întrebă Assad. Ce-au zis? 

— Ar fi trebuit să fie o felie maro și una roz în prăjitura maro, 
Assad. Dar e goală. 

Se holbară amândoi la ea. 

— Mă întreb dacă nu ar trebui să căutăm alea două felii mici 
care lipsesc, spuse Assad. 

Se aplecă și se uită sub banca din stejar care era împinsă la 
perete. Carl mai trase o dată adânc din ţigară. De ce ar fi 
înlocuit cineva jocul original Trivial Pursuit cu acela? Era evident 
că ceva nu era în regulă. Și de ce fusese așa de ușor de deschis 
ușa de la bucătărie după atât de mulţi ani? Și, de fapt, de ce 
fusese cazul acela aruncat în subsolul lui? Cine era în spatele 
redezgropării dosarului? 

— Cândva au sărbătorit Crăciunul la cabană, zise Assad. 
Probabil că a fost frig atunci, completă el și scoase o inimă 
festivă din hârtie din adâncurile de sub bancă. 

Carl dădu din cap. Nu putea să fi fost mai frig în casa aceea 
decât era în acea clipă. Totul era suprasaturat de tragedia din 
trecut. Cine mai rămăsese din acea vreme? O femeie bătrână 
care în curând avea să moară de tumoare la creier, atăt. 

Işi concentră atenţia spre ușile din panel care duceau în 
dormitoare. „Cine nu-i gata, îl iau cu lopata”. Aruncă o privire în 
fiecare cameră, una după alta. Așa cum se așteptase, văzu 
obișnuitele paturi din pin și micile noptiere cu rămăşiţele a ceea 
ce păreau să fi fost niște fețe de masă în carouri. Camera fetei 
era decorată cu postere cu Duran Duran și Wham! iar a băiatului 
cu Suzy Quatro, care purta pantaloni strâmţi din piele. În aceste 
dormitoare, sub cearșafuri, viitorul păruse luminos și nelimitat. 
lar în sufrageria din spatele lui, acel viitor le fusese răpit cu 
brutalitate. Ceea ce însemna că stătea chiar pe axa în jurul 
căreia se învăârtise viața lor. 

Pragul - locul în care speranţa întâlnise realitatea. 

— Mai e încă alcool prin bufet, Carl, strigă Assad din 
bucătărie. Deci n-au fost hoţi în casă. 

e 

Uitându-se la casă din exterior, Carl fu cuprins de neliniște. 
Cazul acesta echivala cu a ţine în mână argint viu - era otrăvitor 
la atingere și imposibil de ţinut. Lichid și solid în același timp. 
Anii mulţi care trecuseră de atunci. Bărbatul care se predase. 
Gașca formată la școală, care bântuia acum eșaloanele 
superioare ale societăţii. De ce trebuiau, el și Assad, să meargă 

mai departe? De ce s-ar strădui să continue, se întrebă în sinea 
lui și apoi se întoarse spre partenerul său. 

— Cred că ar trebui să lăsăm baltă cazul, Assad. Hai să 
mergem. 

Dădu cu piciorul într-un smoc de iarbă din nisip și își scoase 
cheile de la mașină ca să sublinieze faptul că era hotărât. Dar 
Assad nu-l urmă. Rămase pur și simplu acolo, uitându-se la 
ferestrele sparte de la sufragerie, de parcă ar fi descoperit 
drumul către un lăcaș sfânt. 

— Nu știu, Carl. Suntem singurii care pot face acum ceva 
pentru victime, îţi dai seama de asta? 

„Pot face ceva”, spusese Assad, de parcă undeva în interiorul 
lui sufletul său de locuitor din Asia Centrală avea o ancoră de 
salvare scufundată în vremurile de demult. 

Carl dădu din cap. 

— Nu cred că o să găsim altceva aici, spuse el, dar hai să 
facem câţiva pași. 

Își aprinse încă o ţigară. A respira aer proaspăt printre fumuri 
era pur și simplu nemaipomenit. Merseră câteva minute în briza 
ușoară în care se simțeau plutind aromele toamnei timpurii, 
până ce ajunseră în dreptul unei cabane de vară de unde se 
auzeau zgomote, semn că pensionarul de-aici nu se retrăsese 
încă la domiciliul său de iarnă. 

— Așa-i, nu mai suntem mulți dintre noi pe aici, dar nu-i decât 
vineri, știți, zise un bărbat roșcovan pe care îl găsiseră în 
spatele cabanei și care purta o centură ridicată până aproape de 
piept. Veniţi mâine. Sâmbăta și duminica e un furnicar de 
oameni aici și va mai fi așa cel puţin o lună. 

Apoi, când văzu insigna lui Carl, gura lui începu s-o ia la 
goană. Totul ţâșni într-o litanie prelungă: furturi, germani înecaţi 
și vitezomani prin toată zona Vig. „De parcă până atunci 
boșorogul fusese captiv într-un pact al tăcerii asemănător cu cel 
al lui Robinson Crusoe”, se gândi Carl. În acea clipă, Assad îl 
prinse de mână pe bărbat. 

— Dumneavoastră aţi fost cel care i-a omorât pe cei doi copii 
din casa din capătul drumului, numită Ved Hegnet atunci? 

Era un om bătrân. În timp ce trăgea aer în piept, păru să facă 
o pauză. Se opri din clipit și făcu ochii mari, că ai unui mort; 
buzele lui se despărțiră, deveniră albăstrui și nu mai fu în stare 

nici măcar să-și ducă mâinile la piept. Se împletici în spate, iar 
Carl fu nevoit să sară în ajutorul lui. 

— Doamne, Dumnezeule, Assad! Ce dracu' crezi că faci? fu 
ultimul lucru pe care-l spuse Carl înainte să lărgească gulerul și 
cureaua bărbatului. : 

Zece minute trecură înainte ca bătrânul să-și revină. In toată 
acea perioadă, soția lui - care venise în fugă din bucătărie, nu 
rosti niciun cuvânt. Fură zece minute foarte lungi. 

— Vă rog, vă rog să-l scuzaţi pe partenerul meu, îi spuse Carl 
bărbatului uluit. Se află într-un program de schimb de 
experiență între poliţiile din Irak și Danemarca și nu înțelege 
toate nuanțele limbii daneze. Uneori metodele lor lasă de dorit. 

Assad nu zise nimic. Poate că expresia „lasă de dorit” îl 
descurajase. 

— Îmi amintesc cazul, fură vorbele rostite de bărbat într-un 
final. 

Soţia lui îl strânse de mână de câteva ori, apoi urmară trei 
minute de respiraţie gâfâită. 

— A fost îngrozitor. Dar dacă vreţi să întrebaţi pe cineva 
despre asta, atunci vorbiți cu Valdemar Florin. Locuiește în 
Flyndersavej. Cincizeci de metri mai încolo, pe dreapta. Nu 
puteţi să nu vedeţi semnul. 

e 

— De ce-ai spus asta despre poliția din Irak, Carl? întrebă 
Assad și azvârli o piatră în mare. 

Carl îl ignoră și, în schimb, se uită la reședința lui Valdemar 
Florin, care trona deasupra dealului. Prin anii 1980 modelul 
acesta de bungalow era o prezenţă des întâlnită în revistele 
săptămânale. Era locul în care vedetele veneau să se relaxeze. 
Unde se dădeau agape legendare. Locul unde se întâmplau de 
toate. Se zvonea pe atunci că oricine încerca să egaleze 
petrecerile lui Florin își făcea un dușman mortal pe viaţă. 

Valdemar Florin fusese întotdeauna genul de om care nu 
făcea compromisuri. Se afla mereu la limita legii, dar din motive 
de neînțeles nu fusese niciodată arestat. Era adevărat, fusese 
implicat în câteva înţelegeri cu privire la drepturile omului și la 
hărţuirea sexuală a tinerelor de la locul lui de muncă, dar asta 
era tot. Când venea vorba despre afaceri, Florin era jupânul 
tuturor. Clădiri, producţie de armament, containere uriașe cu 

alimente pentru urgențe, investiţii subite pe piaţa petrolieră din 
Rotterdam; făcea de toate. 

Dar totul era istorie. După ce soţia lui, Beate, s-a sinucis, 
Valdemar Florin pierduse contactul cu bogăţia și frumusețea. De 
la o zi la alta, casele lui din Rørvig și Vedbæk deveniseră 
fortărețe pe care nimeni nu dorea să le mai frecventeze. Toată 
lumea știuse că era pasionat de fetele foarte tinere și că își 
împinsese soția la sinucidere. Chiar și în cercurile acelea un 
astfel de lucru era de neiertat. 

— De ce, Carl? repetă Assad. De ce-ai spus asta despre poliţia 
din Irak? 

Carl se uită la micuțul lui partener. În spatele pielii lui maronii, 
obrajii erau roșii, deși nu era clar dacă de indignare sau de la 
briza rece dinspre Skansehage. 

— Assad, nu poţi ameninţa pe cineva cu astfel de întrebări. 
Cum îl poţi acuza pe bătrân de ceva ce în mod clar n-a făcut? La 
ce bun? 

— Și tu ai făcut asta. 

— Hai s-o lăsăm baltă, da? 

— Și cu poliţia din Irak, cum rămâne? 

— Las-o moartă, Assad. Am inventat-o. 

Dar când erau conduși în salonul lui Valdemar Florin, simţi 
ochii lui Assad în ceafă și își notă acest lucru în minte. 

(J 

Valdemar Florin stătea în fața ferestrei panoramice de la care 
se putea vedea totul peste Flyndersøvej și mai departe, într-o 
priveliște aproape nesfârșită de-a lungul golfului Hesselg. În 
spatele lui, cele patru uși duble din sticlă se deschideau către o 
terasă acoperită cu gresie și o piscină care se afla în mijlocul 
unei grădini și părea un rezervor uscat, sec. Pe vremuri, acel loc 
zumzăia de viaţă. Fusese vizitat chiar și de unii membri ai 
familiei regale. 

Florin stătea liniștit și citea o carte. Picioarele lui erau 
rezemate pe un taburet, în șemineu ardea focul și pe o măsuţă 
din marmură din apropiere se afla un pahar de whisky. Totul 
evoca o atmosferă serenă, cu excepţia numeroaselor pagini de 
carte împrăștiate pe covorul din lână. 

Carl își drese glasul de câteva ori, dar bătrânul expert 
financiar rămase concentrat asupra cărţii și nu-și îndreptă 


VP - 69 


atenţia asupra lor până ce acesta termină pagina pe care o 
rupse apoi și o aruncă pe podea alături de celelalte. 

— Așa știu cât mai am, zise el. Cui îi datorez plăcerea? 

Assad îi aruncă o privire lui Carl, iar sprâncenele îi fremătau. 
Erau unele cuvinte pe care încă nu le înțelegea imediat. Când 
Carl îi arătă insigna, zâmbetul lui Valdemar Florin dispăru. lar 
când îi explică faptul că erau de la secţia de poliţie din 
Copenhaga și motivul pentru care se aflau acolo, le ceru să 
plece. 

Se apropia de șaptezeci și cinci de ani și rămăsese vulpoiul 
deșirat și arogant care se dădea la oameni. Dar în spatele privirii 
lui arzătoare mocnea temperamentul arțăgos care abia aștepta 
să iasă la suprafaţă. Nu avea nevoie decât de puţină încurajare 
ca să se dezlănţuie neînfrânat. 

— Da, am venit neanunţțaţi, domnule Florin, și dacă vrei să 
plecăm, foarte bine. Am enorm de mult respect pentru 
dumneavoastră așa că, normal, voi face ceea ce-mi cereţi. Dacă 
vă convine mai mult, pot să mă întorc mâine. 

Undeva în spatele armurii lui Florin licări o reacție. Carl tocmai 
îi oferise ceea ce orice om își dorea. La dracu’ cu mângâierile, 
lingușelile și darurile! Singurul lucru după care tânjeau cu 
adevărat oamenii era respectul. „Oferă-le semenilor tăi respect 
și vor dansa după cum le cânţi”, îi spusese profesorul de la 
Academia de Poliţie. A naibii de multă dreptate avusese. 

— Nu-mi plac complimentele, spuse bărbatul. 

Dar îi plăceau. 

— Putem sta jos, domnule Florin? Doar cinci minute. 

— Despre ce-i vorba? 

— Credeţi că Bjarne Thøgersen a lucrat de unul singur când i- 
a ucis pe fraţii Jørgensen în 1987? Cineva pretinde că lucrurile ar 
fi stat altfel. Fiul dumneavoastră nu este printre suspecți, dar 
câţiva dintre prietenii lui s-ar putea număra. 

Una din nările lui Florin se umflă de parcă nu mai avea mult 
până să mormăie un blestem, dar în schimb aruncă restul cărții 
pe masă. 

— Helen! strigă el peste umăr. Mai adu-mi un whisky. 

Își aprinse un trabuc egiptean fără să le ofere și lor unul. 

— Cine? Cine spune ce? întrebă el cu o ciudată nuanţă de 
alertă în voce. 

— Mă tem că nu vă pot spune. Dar e destul de evident că 
Bjarne Thagersen n-a fost singur. 

— O, nimicul acela. 

Tonul lui fu dispreţuitor, dar nu continuă. O fată de circa 
douăzeci de ani intră în încăpere. Purta un șorț peste uniforma 
neagră. Turnă whisky și apă ca și cum ar fi fost ceva ce făcea tot 
timpul. Nu-i băgă în seamă pe cei doi polițiști. Când se duse în 
spatele lui, își trecu mâna prin părul rar al lui Florin. Fusese bine 
antrenată. 

— Sincer, zise Florin în timp ce sorbi, aș vrea să-mi ofer 
ajutorul, dar a trecut mult timp și cred că-i mai bine să lăsăm 
cazul în pace. 

Carl nu fu de acord. 

— li cunoșteaţi pe prietenii fiului dumneavoastră, domnule 
Florin? 

Un zâmbet ironic trecu peste faţa lui Florin. 

— Sunteţi tineri, dar vă spun, dacă nu știți deja, că eram 
destul de ocupat pe atunci. Așa că nu, nu-i cunoșteam. Erau 
doar niște tineri pe care Torsten îi întâlnise la internat. 

— Nu v-a surprins faptul că erau suspecți? Adică, erau oameni 
buni, așa-i? Veneau cu toţii din familii bune. 

— Nu știu dacă m-a surprins sau nu, zise el și-i aruncă lui Carl 
o privire încruntată pe deasupra ramei ochelarilor. 

Ochii aceia văzuseră multe. Inclusiv provocări mai importante 
decât Carl Mørck. Își puse paharul jos. 

— Dar în timpul investigaţiei din 1987 câţiva dintre ei s-au 
făcut remarcaţi, spuse el. 

— Ce vreţi să spuneţi? 

— Ei bine, eu și avocatul meu am ţinut să fim prezenți la 
secția de poliţie din Holbæk când tinerii au fost interogați. 
Avocatul meu i-a reprezentat pe toţi șase pe tot parcursul 
investigaţiei. 

— Bent Krum, așa-i? 

Assad pusese întrebarea, dar Valdemar Florin se uită fix prin 
el. Carl dădu din cap afirmativ spre Assad. Punct ochit. 

— S-au remarcat, aţi spus. Cine credeți că s-a remarcat în 
timpul audierilor? 

— N-ar strica să-l sunaţi pe Bent Krum și să-l întrebaţi pe el, 
dacă tot îl cunoașteţi. Am auzit că are încă o memorie 
excelentă. 

— Așa-i? Cine zice? 

— Este încă avocatul fiului meu. Și al lui Ditlev Pram și al lui 
Ulrik. 

— Parcă spuneaţi că nu îi cunoșteaţi pe tineri, domnule Florin. 
Dar totuși aţi pronunţat numele lui Ditlev Pram și al lui Ulrik 
Dybbøl Jensen ca și cum i-aţi cunoaște. 

El dădu din cap scurt. 

— l-am cunoscut pe taţii lor. Așa a fost. 

— l-aţi cunoscut și pe taţii lui Kristian Wolf și Kristen-Marie 
Lassen? 

— Vag. 

— Și pe al lui Bjarne Thagersen? 

— Un om nesemnificativ. Nu l-am cunoscut. 

— A avut o fabrică de lemn în partea de nord a insulei 
Zealand, interveni Assad. 

Carl dădu din cap. Își amintea și el acest lucru. 

— Ascultaţi, spuse Valdemar Florin în timp ce se uita prin 
luminatoarele din tavan la cerul senin. Kristian Wolf e mort, da? 
Kimmie a dispărut de mulţi ani. Fiul meu spune că bântuie pe 
străzile din Copenhaga și târăște după ea o valiză. Bjarne 
Thøgersen e în pușcărie. Despre ce dracului discutăm aici? 

— Kimmie? Kristen-Marie Lassen? Despre ea vorbiţi? Așa i se 
spune? 

El nu răspunse. Mai sorbi o înghiţitură și se întinse după carte. 
Audienţa luase sfârșit. 

Când ieșiră din casă, îl văzură prin ferestrele verandei pe 
Florin care trânti cartea maltratată pe masă și întinse mâna spre 
telefon. Părea nervos. Poate că își avertiza avocatul că e posibil 
să fie vizitat de cei doi inspectori de poliţie. Sau poate că suna la 
Securitas ca să afle dacă aveau vreun sistem de securitate să 
blocheze pătrunderea pe poartă a unor oaspeţi ca ei. 

— A știut tot felul de lucruri, Carl, spuse Assad. 

— Da, poate. E greu de spus când e vorba de oameni ca el. Au 
fost educați toată viaţa să fie atenţi la ce spun. Știai că Kimmie 
trăiește pe străzi? 

— Nu, nu scrie nicăieri în dosare. 

— Trebuie s-o găsim. 

— Da. Dar am putea vorbi cu ceilalți mai întâi, nu-i așa? 

— Da, poate, zise Carl care privea peste apă. 

Sigur că trebuiau să vorbească cu toţi ceilalți. 

— Dar o femeie precum Kimmie Lassen trebuie să aibă un 
motiv serios să întoarcă spatele familiei sale bogate și să ajungă 
pe străzi. Genul ăsta de oameni ar putea avea răni neobișnuite, 
adânci, care merită scormonite, Assad. Așa că trebuie s-o găsim. 

Când ajunseră la mașina de lângă cabana de vară, Assad 
rămase puțin pe gânduri. 

— Nu pricep treaba cu jocul acela, Carl. 

„Minţile mari gândesc la fel”, își spuse Carl în sinea lui. Zise: 

— O să mai trecem o dată prin cabană, Assad. Tocmai voiam 
să sugerez asta. Oricum, trebuie să luăm jocul acasă ca să 
verificâăm amprentele. 

e 

De data aceea inspectară totul. Anexele, tăpșanul din spatele 
casei unde buruienile crescuseră de-un metru și magazia unde 
se aflau recipientele cu benzină. Se întoarseră în sufragerie fără 
să fi făcut niciun progres. 

In timp ce Assad se lăsă în genunchi și începu să caute din 
nou cele două felii care lipseau din prăjitura maro, Carl cercetă 
rafturile cu suvenire și toate obiectele de mobilier. Într-un final 
își îndreptă atenţia asupra prăjiturilor și a planșei de la Trivial 
Pursuit. 

Era evident că se impunea încă o privire aruncată prăjiturilor 
care zăceau acolo, în hexagonul central. Bucăţi mici ale unui 
tablou mai mare. O prăjitură conţinea feliile pe care trebuia să le 
aibă, din cealaltă lipseau două. Una roz și alta maro. Apoi își 
dădu seama. 

— Uite încă o inimă de la Crăciun, bombăni Assad care o 
scoase de sub colțul unui covoraș. 

Dar Carl nu spuse nimic. Se aplecă încet și luă cartonașele 
care se aflau în faţa cutiilor lor. Două cartonașe cu câte șase 
întrebări, fiecare întrebare marcată cu o culoare care 
corespundea culorilor feliilor. In acea clipă nu-l interesau decât 
întrebările cu maro și roz. Întoarse cartonașele și se uită la 
răspunsuri. Se simţi de parcă tocmai făcuse un salt imens, ceea 
ce-l făcu să ofteze din greu. 

— Aici. Am găsit ceva, Assad, spuse el încet încercând să 
rămână cât putea de calm. Vino să vezi. 

Cu inima de la Crăciun în mână, Assad se ridică și se uită la 
cartonașe peste umărul lui Carl. 

— Ce e? 

— Lipsesc o felie roz și una maro, da? 

li dădu un cartonaș lui Assad, apoi și pe celălalt. 

— Uite ce-a fost scris deasupra răspunsului roz pe cartonașul 
acesta și apoi la răspunsul maro de pe acesta. Ce scrie? 

— Scrie „Arne Jacobsen” pe unul și „Johan Jacobsen* pe 
celălalt. 

Se uitară unul la altul. 

— Arne? Același nume ca al poliţistului care a luat dosarul de 
la Holbæk și i l-a dat Marthei Jørgensen. Care era prenumele lui? 
îti amintești? 

Sprâncenele lui Assad se ridicară. Scoase carnetelul din 
buzunarul de la piept și frunzări notițele până găsi conversaţia 
cu Martha Jargensen. Apoi șopti câteva vorbe neinteligibile și își 
ridică privirea. 

— Nu, nu ne-a spus prenumele. 

Mai rosti câteva cuvinte în arabă și se uită în jos la joc. 

— Dacă Arne Jacobsen este poliţist, cine-i celălalt? 

Carl luă mobilul și sună la secția din Holbæk. 

— Arne Jacobsen? întrebă polițistul de serviciu. 

Nu, era mai bine să discute cu unul dintre colegii lui mai în 
vârstă. Fu nevoie de un moment ca să transfere apelul. Trecură 
numai trei minute. Carl închise clapeta mobilului. 

11. 


De multe ori se întâmplă când un bărbat împlinește patruzeci 
de ani. Sau în ziua în care face primul milion. Sau, cel puţin, în 
ziua în care tatăl lui se retrage și își dedică viața dezlegării 
cuvintelor încrucișate. Atunci, majoritatea bărbaţilor află cum e 
să te simţi eliberat de superioritatea patriarhală, de comentariile 
copleșitoare și de privirile încruntate și critice. 

Dar nu așa stăteau lucrurile și pentru Torsten Florin. Avea mai 
mulți bani decât tatăl lui și se îndepărtase de ceilalți patru fraţi 
care, spre deosebire de el, nu reușiseră să facă nimic important 
cu viaţa lor. Apăruse și la televizor, și prin ziare mai des decât 
tatăl lui. Toată Danemarca îl cunoștea. Era admirat, în special de 
femeile după care tatăl lui alergase toată viaţa. 

Și totuși, ori de câte ori auzea vocea tatălui său la telefon, 
încă se simţea îngrozitor. Ca un copil dificil, subdezvoltat și 
disprețuit. Simţea un nod în stomac, imposibil de definit, care nu 
dispărea decât dacă trântea receptorul. Dar Torsten nu o făcu. 
Nu făcea niciodată când suna tatăl lui. Și după o asemenea 
convorbire, indiferent cât era de scurtă, îi era aproape imposibil 
lui Torsten să-și alunge supărarea și frustrarea din corp. 

„Sindromul fratelui cel mare”, îi spusese odată singurul 
profesor cumsecade de la internat, iar Torsten îl urâse pentru 
asta. Adică, dacă era așa, însemna că nu avea să se schimbe 
nimic? Intrebarea îl obsedase în fiecare zi. Ulrik și Kristian 
simţiseră la fel. Ura dureroasă și împărtășită față de taţii lor îi 
unise. lar când Torsten contribuise la bătaia cruntă a victimelor 
lor nevinovate sau la răsucirea gâturilor porumbeilor voiajori ai 
profesorului - sau, mai târziu, când se uita în ochii oripilaţi ai 
unuia dintre concurenţi când aceștia își dădeau seama că el 
crease încă o colecție nouă, de neegalat - gândurile îi zburau la 
tatăl lui. 

— Nenorocitul dracului, zise el tremurând când tatăl lui 
închise.  Nenorocitul dracului,  șuieră spre diplomele și 
multitudinea de trofee de vânătoare agăţate pe pereţi. 

Dacă n-ar fi fost designerii, șeful de la achiziţii și cea mai 
mare parte dintre cei mai buni clienţi ai firmei și concurenţi în 

camera de alături, s-ar fi lăsat pradă furiei. În schimb, luă 
vechea riglă-etalon pe care-o primise la a cincea aniversare a 
firmei și lovi cu ea într-un cap de antilopă de pe perete. 

— Nenorocitule, nenorocitule, nenorocitule! șuieră printre 
dinţi lovind de mai multe ori trofeul. 

Când simţi că i se scurge transpiraţia în jurul gâtului, se opri și 
încercă să gândească limpede. Vocea tatălui lui și ceea ce-i 
spusese îl obsedau mai mult decât era normal. Torsten se uită în 
sus. Afară, în zona în care pădurea întâlnea grădina, zburau 
câteva coțofene înfometate. Croncăneau vesele în timp ce 
ciuguleau din cadavrele păsărilor care căzuseră pradă acceselor 
sale de furie. 

„Păsări nenorocite”, se gândi el și își dădu seama că devenise 
mai calm. Își luă arcul din cui, înșfacă niște săgeți din tolba din 
spatele biroului, deschise ușa de la terasă și trase în păsări. 
Până când sporovăială lor încetă, valul de furie care îl ardea în 
interior dispăru. Funcţiona de fiecare dată. 

Traversă pajiștea, smulse săgețile din trupul păsărilor, lovi cu 
piciorul cadavrele înspre pădure, alături de celelalte, se întoarse 
în birou, ascultă pălăvrăgeala neîncetată a oaspeţilor, atârnă 
arcul înapoi în cui și aruncă săgețile înapoi în tolbă. Abia atunci îl 
sună pe Ditlev. 

— Poliţiștii s-au dus în Rørvig și au vorbit cu tatăl meu, fu 
primul lucru pe care îl spuse când Ditlev răspunse. 

Urmă un moment de tăcere la celălalt capăt. 

— Bi-ne, răspunse Ditlev accentuând ultima silabă. Ce-au 
vrut? 

Torsten trase adânc aer în piept. 

— Au întrebat despre cei doi fraţi de la Dybesg. Nimic exact. 
Dacă prostul bătrân a înţeles corect, cineva i-a contactat pe 
polițiști și le-a dat motive să se îndoiască de vinovăția lui Bjarne. 

— Kimmie? 

— Nu știu, Ditlev. Din câte-mi amintesc, n-au zis cine. 

— Avertizează-l pe Bjarne, da? Imediat. Altceva? 

— Tata le-a sugerat polițiștilor să-l contacteze pe Krum. 

Râsul de la celălalt capăt al liniei era al clasicului Ditlev: în 
întregime rece ca gheața. 

— Krum? N-o să scoată nimic de la el, zise el. 

— Nu. Dar se pare că au început un gen de investigaţie și 
asta-i destul de rău. 

— Erau de la poliţia din Holbæk? întrebă Ditlev. 

— Nu cred. Bătrânul e de părere că erau de la Departamentul 
Omoruri din Copenhaga. 

— Doamne! Le-a luat numele? 

— Nu. Ca de obicei, arogantul dracului nu a ascultat. Daro să 
le ia Krum. 

— Las-o baltă. Îl sun pe Aalbæk. Cunoaște câţiva tipi de la 
secțiile de poliție. 

După conversaţie, Torsten rămase o vreme uitându-se în gol, 
în timp ce respiraţia lui deveni din ce în ce mai greoaie. Creierul 
lui era invadat de imagini cu oameni îngroziţi care implorau 
iertare și ţipau după ajutor. Amintiri însângerate și râsetele celor 
din gașcă. Amintiri cu ei vorbind unii cu alţii după aceea. 
Colecţia de fotografii a lui Kristian care îi aducea împreună 
noapte de noapte, fumând până ce dădeau pe-afară de atâta 
amfetamină. În acele momente își amintea totul, iar imaginile îl 
desfătau și îl făceau să se urască deopotrivă. 

Deschise ochii și reveni la realitate. De obicei, îi erau 
necesare câteva minute ca să se golească de frenezia furiei, dar 
excitaţia erotică persista întotdeauna. Își duse mâna între 
picioare. Membrul lui era din nou tare. La dracu'! De ce nu-și 
putea controla senzațiile acelea? De ce continua la nesfârșit? 

Incuie ușa care ducea în încăperile alăturate din care se 
auzeau vocile baronilor și ale baroneselor din lumea modei din 
Danemarca. Trase aer în piept și se lăsă în genunchi. Uni 
palmele și-și aplecă capul în faţă. Uneori, pur și simplu i se 
părea necesar. 

— Tatăl nostru care ești în ceruri, șopti el de câteva ori. lartă- 
mă. Pentru că nu mă pot abţine. 

Ditlev Pram îl informă rapid pe Aalbæk cu privire la situaţie și 
ignoră plângerile prostului cu privire la munca în timpul nopţii și 
la lipsa de ajutoare. Cât timp îl plăteau, era mai bine să-și țină 
fleanca. Apoi se răsuci în scaunul directorial și dădu din cap 
către colegii lui de încredere adunaţi la masa de conferințe. 

— Mă scuzaţi, zise el în engleză. Am o problemă cu o mătușă 
care pleacă mereu de acasă. În perioada asta a anului trebuie s- 
o găsim înainte de lăsarea nopții. 

Ei zâmbiră plăcut pentru că înțelegeau ce spunea. Familia se 
afla pe primul loc. Așa era acasă la ei. 

— Vă mulţumesc pentru participarea la ședință, zise el și 
zâmbi larg. Sunt foarte încântat că echipa aceasta a devenit o 
realitate. Cei mai buni doctori din nordul Europei adunați într-un 
singur loc - cine-și poate dori mai mult? zise el și lovi cu palma 
peste laptop. Haideţi să începem, da? începi tu, Stanislav? 

Șeful lui de la chirurgie plastică dădu din cap și aprinse 
proiectorul de deasupra. Stanislav le arătă faţa unui bărbat pe 
care fuseseră trasate linii. 

— Vom face incizii aici, aici și aici, spuse el. 

Mai executase acea procedură înainte. De cinci ori în România 
și de două ori în Ucraina. În toate cazurile, cu excepţia unuia, 
senzațiile tactile ai nervilor faciali reveniseră uimitor de repede. 
Făcea ca totul să pară simplu. O operaţie de lifting, spunea el, 
putea fi făcută mai nou cu doar jumătate din inciziile pe care le 
foloseau medicii, în general. 

— Uitaţi-vă aici, zise el, chiar la marginea perciunilor. Este 
înlăturată o zonă triunghiulară, iar pielea este ridicată și cusută 
la loc cu câteva copci. Simplu și direct. 

În acel moment, directorul spitalului lui Ditlev îl întrerupse. 

— Am trimis descrierea operaţiei la jurnale, spuse el. 

Scoase o publicaţie americană și trei europene. Nu erau cele 
mai prestigioase, dar erau destul de bune. 

— Se vor publica înainte de Crăciun. Tratamentului îi spunem 
„Corecţia facială Stanislav”. 

Ditlev dădu din cap aprobator. Vor ieși mulţi bani din asta, iar 
ei erau oameni foarte deștepţi. Tehnicieni ultraprofesioniști în 
mânuirea bisturiului. Fiecare câștiga un salariu cât zece doctori 
din ţara lor natală. Nu-i făcea să se simtă vinovați și, astfel, toți 
cei prezenţi se simțeau egali: Ditlev, care făcea bani din munca 
lor, și medicii care făceau bani de la toţi ceilalți. O ierarhie 
avantajoasă, mai ales pentru că el era în top. 

lar în acel moment el calcula obiectiv faptul că o operaţie 
eșuată din șapte era în totalitate neacceptabil. Ditlev evita 
riscurile inutile. Timpul petrecut la internat îl învățase asta. Dacă 
te îndreptai spre o situaţie de căcat trebuia să ieși din ea curat. 
Din acest motiv, era pe cale să respingă întregul proiect și să-l 
dea afară pe directorul care trimisese articolele spre publicare 
fără a avea aprobarea, dar, din același motiv, în adâncul lui, nu 
se putea gândi la nimic altceva decât la telefonul lui Torsten. 

Intercomul din spatele lui sună. Se arcui spre spate ca să 
apese pe buton. 

— Da, Birgitte? 

— Soţia dumneavoastră e pe drum. 

Ditlev se uită la ceilalţi. Criticile trebuiau să mai aștepte, iar 
secretara trebuia să blocheze publicarea articolelor. 

— Spune-i Thelmei să stea pe loc, zise el. Vin acolo. Am 
terminat aici. 

O alee protejată cu ziduri din sticlă șerpuia o sută de metri de 
la clinică spre vilă, așa că oricine putea merge prin grădină fără 
să-și ude picioarele și, în același timp, putea admira priveliștea 
spre mare și copacii de pe plajă. Luase ideea de la Muzeul de 
Artă Modernă din Louisiana. Dar la el acasă pereţii nu erau 
decoraţi cu obiecte de artă. 

Thelma era pregătită pentru o scenă. Genul de lucru pe care 
nu voia să-l vadă alţii în biroul lui. Privirea ei era plină de ură. 

— Am vorbit cu Lissan Hjorth, rosti ea apăsat. 

— Hmm, a durat ceva vreme. Nu trebuia să fii cu sora ta 
acum în Aalborg? 

— Nu m-am dus la Aalborg, am fost în Gothenburg și nu cu 
sora mea. l-ați împușcat câinele, zise Lissan. 

— Eu? Te asigur că a fost un accident. Câinele a fost extrem 
de neascultător și a fugit în mijlocul vânatului. Il avertizasem pe 
Hjorth. Apropo, ce-ai făcut în Gothenburg? 

— Torsten a împușcat câinele. 

— Da, Torsten și îi pare foarte rău. Ar trebui să cumpărăm un 
căteluș nou pentru Lissan? Despre asta-i vorba? Acum zi-mi, ce- 
ai făcut în Gothenburg? 

Chipul ei se întunecă. Numai o furie neobișnuit de aprinsă 
putea să creeze riduri pe pielea ei incredibil de întinsă, rezultat 
a cinci liftinguri, dar Thelma Pram reuși acest lucru. 

— Ai dat apartamentul meu din Berlin nimicului ăluia mic, 
Saxenholdt. Apartamentul meu, Ditlev, spuse ea, și arătă spre el 
cu degetul. A fost ultima ta vânătoare, m-auzi? 

El se apropie de ea. Era singurul mod în care o putea face să 
dea înapoi. 

— Oricum n-ai folosit niciodată apartamentul, nu-i așa? N-ai 
putut să-l convingi pe amant să meargă cu tine, nu? întrebă el și 
zâmbi. Nu ai ajuns cam bătrână pentru el, Thelma? 

Ea își înălţă capul, admirabil de puternică în faţa insultelor. 

— Nici n-ai idee ce spui, îţi dai seama? Ai uitat să-l pui pe 
Aalbæk pe urmele mele de data asta și de-aia nu știi cine e? Ei, 
Ditlev, din moment ce nu știi cu cine am fost în Gothenburg? 

Apoi râse. Ditlev fu oprit de întrebarea neașteptată. 

— O să fie un divorț scump, Ditlev. Faci lucruri bizare... genul 
de lucruri care o să te coste când avocaţii intră în scenă. Jocurile 
tale perverse cu Ulrik și cu ceilalţi. Cât crezi c-o să-ți păstrez 
secretele degeaba? 

El zâmbi. Era o cacealma. 

— Nu crezi că știu ce-i în mintea ta acum, Ditlev? „Nu 
îndrăznește, îţi spui tu. Îi merge prea bine cu mine”. Dar nu, 
Ditlev, m-am îndepărtat de tine. Nu-mi pasă de tine. Din punctul 
meu de vedere poți să putrezești în închisoare. Și, între timp, va 
trebui să te descurci fără sclavele tale de jos, din spălătorie. 
Crezi că poţi asta, Ditlev? 

El se holbă la gâtul ei. Era pe deplin conștient cât de tare o 
putea lovi. Și știa unde. Ca o zibetă, ea simţi și se retrase. Dacă 
voia s-o lovească, trebuia s-o facă din spate. Nimeni nu era 
invincibil. A 

— Ești bolnav la cap, Ditlev, spuse ea. Intotdeauna am știut 
asta. Ai fost nebun într-un mod amuzant, dar vremurile alea au 
trecut. 

— Atunci, ia-ţi un avocat, Thelma! 

Zâmbetul ei semăna cu cel al Salomeei cerându-i lui Irod să-i 
aducă pe un platou capul Sfântului loan Botezătorul. 

— Și să-l înfrunt pe Bent Krum de cealaltă parte a mesei? În 
niciun caz, Ditlev. Am alte planuri. Doar că aștept ocazia 
potrivită. 

— Mă ameninţi? _ 

Părul ei scăpase din bentiţă. Işi dădu capul pe spate și își 
expuse gâtul golaș arătându-i că nu-i era frică de el. Işi bătea joc 
de el. 

— Crezi că te ameninţ? întrebă ea cu flăcări în privire. Nu. 
Când voi fi gata, o să-mi împachetez lucrurile și o să plec. 
Bărbatul pe care l-am găsit mă așteaptă. Un bărbat matur. Nu 
știai, nu-i așa, Ditlev? Dar e mai în vârstă decât tine. Imi cunosc 
apetitul. Un băiat nu mi-l poate satisface. 

— Înţeleg. Cine e? 

Ea zâmbi cu aroganță. 

— Frank Helmond. O surpriză, nu-i așa? 

Mai multe gânduri se ciocniră unele de altele în capul lui 
Ditlev. Kimmie, poliţia, Thelma, iar acum Frank Helmond. 

e 

„Ai grijă în ce te bagi”, își spuse el și se gândi o clipă să se 
ducă să vadă care filipineze erau în tura de seară. Un nou val de 
ură îl cuprinse. Ce degradant! Un politician local grăsan. Un 
membru al clasei de jos. Un nimeni. 

Căută numele Helmond în cartea de telefon din Krak și-i găsi 
adresa, deși o cunoștea deja. Helmond nu era unul care să se 
ascundă după tufiș, lucru evident după adresă. Dar așa era el și 
toată lumea o știa. Trăia într-o vilă pe care nu și-o permitea, 
într-un cartier unde nimeni nici nu s-ar fi gândit să voteze 
partidul lui de doi bani. 

Ditlev se duse la raftul cu cărţi, scoase un volum gros și îl 
deschise. Era gol în interior, cu suficient de mult spaţiu ca să 
ascundă punguliţele de cocaină. Prima linie trasă pe nas 
estompă imaginea încruntată și uscăţivă a Thelmei. A doua linie 
îl făcu să-și îndrepte umerii, să privească la telefon și să uite că 
termenul „risc” nu se afla în dicționarul lui. Nu voia decât să 
pună punct. De ce nu în maniera cea mai potrivită? Impreună cu 
Ulrik. În toiul nopții. 

— Să ne uităm la filme acasă la tine? întrebă el imediat ce 
Ulrik ridică receptorul. 

La celălalt capăt auzi un oftat de satisfacţie. 

— Vorbești serios? întrebă Ulrik. 

— Eşti singur? 

— Da. La dracu’, Ditlev, vorbeşti serios? 

Era deja excitat. Avea să fie o seară splendidă. 

* 

Văzuseră filmul de nenumărate ori. Lumea n-ar mai fi fost la 
fel fără el. Prima oară când vizionaseră Portocala mecanică erau 
la internat, la începutul celui de-al doilea an. Un profesor nou 
înțelesese prost diversitatea culturală din codul şcolii și 
prezentase clasei atât acel film, cât și pelicula Dacă... despre o 
revoltă la un internat englez. Tema principală era 
cinematografia engleză în anii 1960, aparent potrivită pentru o 
şcoală cu tradiție britanică. Dar indiferent cât de interesantă 
păruse alegerea profesorului, aceasta fusese considerată 
nelalocul ei de conducerea școlii după o cercetare amănunțită. 
De aceea, cariera noului profesor fusese scurtă. 

Insă răul fusese făcut deoarece Kimmie și cel mai nou elev din 
clasă, Kristian Wolf, adoptaseră mesajele filmului fără nicio 
ezitare. 

Prin acestea, ei descoperiseră noi posibilităţi de a se descărca 
și de a se răzbuna. Kristian fusese cel care preluase conducerea. 
Din moment ce era cu doi ani mai mare și în întregime 
nedisciplinat, toată clasa se afla la picioarele lui. Avea 
întotdeauna mulţi bani la el, chiar dacă acest lucru contravenea 
cu politica școlii. Fusese mereu cu ochii în patru și îi alesese cu 
grijă pe Ditlev, pe Bjarne și pe Ulrik în gaşca lui. Erau 
asemănători în multe privinţe. Erau marginalizați și plini de ură 
faţă de școală și de reprezentanţii autorităţii. Da, filmul 
Portocala mecanică îi legase unii de alţii. 

Găsiseră filmul pe casetă video și se uitară la el mereu, pe 
furiș, în camera lui Kristian și a lui Ulrik. Și, ca urmare a acelei 
fascinaţii, făcură un pact. Aveau să fie exact ca și gaşca din film. 
Indiferenţi la ce-i înconjura. Mereu în goană după aventuri, gata 
mereu să calce legea în picioare. Răi și nemiloși. Când îl 
atacaseră pe băiatul care-i prinsese fumând hașiș, toate piesele 
se uniră. Abia mai târziu, Torsten, pasionat de melodrame, le 
sugerase să poarte măşti și mănuși. 

e 

Ditlev și Ulrik conduceau prin Fredensborg cu câteva linii de 
cocaină în vene și călcând până la podea acceleraţia. Cu 
ochelari de soare și haine din piele lungi. Căciuli și mănuși. Cu 

minţile limpezi și reci. Cu echipamentul necesar pentru o seară 
interesantă petrecută sub vălul anonimatului. 

— Pe cine căutăm? întrebă Ulrik în timp ce stăteau lângă 
fațada galben-șofran a cafenelei JFK din piaţa orașului, în 
Hillerød. 

— Așteaptă și o să vezi, spuse Ditlev care deschise ușa să 
pătrundă zgomotul aglomerației de vineri. 

Erau oameni gălăgioși în fiecare colțișor. Nu era un loc rău 
pentru cei cărora le plăcea jazzul și compania nepretenţioasă. 
Ditlev le ura pe amândouă. 

Îl găsiră pe Helmond în spate. Cu o expresie de bună 
dispoziție, acesta se afla în compania unui alt politician inferior 
local, gesticulând cu înflăcărare sub candelabrul barului. Acolo, 
în spaţiul public, erau angrenaţi în micuța lor cruciadă. Ditlev i-l 
arătă discret lui Ulrik. 

— S-ar putea să dureze o vreme până ce va pleca, așa că hai 
să luăm o bere și să așteptăm, spuse el, și se îndreptă spre unul 
dintre barurile aflate mai departe. 

Dar Ulrik rămase pe loc uitându-se la prada lor cu pupilele 
dilatate la maximum în spatele ochelarilor fumurii, evident 
destul de mulţumit de ceea ce vedea. Mușchii maxilarului îi 
pulsau deja. Ditlev îl cunoștea prea bine. 

e 

Seara era cețoasă și blândă, iar Frank Helmond vorbi cu 
însoţitorul lui multă vreme după ieșirea din cafenea înainte ca 
fiecare s-o ia pe drumul său. Frank porni apoi mai departe pe 
Helsingarsgade, iar ei îl urmară la o distanţă de vreo 
cincisprezece metri, conștienți că de acolo până la secţia locală 
de poliție nu erau decât cel mult două sute de metri. Un alt 
motiv care-l făcea pe Ulrik să mârâie de poftă. 

— O să așteptăm până ajungem pe alee, șopti Ulrik. E un 
magazin second-hand pe stânga. Nu vine nimeni pe străduţa aia 
la ora asta. 

Ceva mai departe, un cuplu în vârstă se plimba pe aleea 
învăluită în ceaţă și se îndrepta spre capătul străzii, cu umerii 
căzuţi. Trecuse demult ora lor de culcare. Ditlev nu era deloc 
preocupat de prezenţa lor. Așa funcţiona cocaina. In afară de 
acel cuplu, strada era pustie, iar condiţiile erau perfecte. 
Caldarâmul era uscat. O briză umedă cuprindea fațadele 

magazinelor, iar cei trei bărbaţi erau pe cale să joace un rol într- 
un ritual bine orchestrat și îndelung practicat. 

Când ajunseră la câţiva metri de Frank Helmond, Ulrik îi dădu 
lui Ditlev masca. Până să-l ajungă din urmă, își trăseseră măștile 
din latex pe figură. Dacă ar fi fost la un carnaval, oamenii ar fi 
râs văzându-i. Ulrik avea o cutie mare de carton plină cu 
asemenea măşti. După cum obișnuiau să spună, aveau nevoie 
de o mare varietate din care să aleagă. De data aceea aleseseră 
modelele cu numerele 20027 și 20048. Puteau fi cumpărate de 
pe internet, dar Ulrik nu făcuse așa ceva. Le aducea acasă din 
străinătate. Aceleași măști de fiecare dată, aceleași numere. 
Imposibil de urmărit. Acolo erau doar doi oameni în vârstă cu 
riduri adânci pe care viața le sculptase în piele. Foarte reale și 
destul de diferite de fețele pe care le ascundeau. 

Ca întotdeauna, Ditlev fu cel care lovi primul. El era cel care le 
făcea pe victime să cadă ușor într-o parte, cu un icnet mocnit. 
Apoi Ulrik îl apucă și îl trase pe alee. Acolo îl lovi pentru prima 
oară. Trei lovituri directe în frunte și una în gât. În funcţie de 
puterea lor, victimele erau de obicei deja inconștiente. Dar de 
data aceea nu lovise cu toată puterea. Ditlev îl instruise să n-o 
facă. 

Târâră pe alee corpul bărbatului, pe jumătate inert, cu 
picioarele desfăcute. Când ajunseră lângă lacul castelului, zece 
metri mai în faţă, începură să-l lovească din nou. Mai întâi, doar 
pumni ușori la nivelul corpului, apoi lovituri din ce în ce mai 
puternice. Când bărbatul paralizat își dădu seama că era pe cale 
să fie omorât, de pe buzele lui începură să se audă sunete 
încete, nearticulate. Nu trebuia neapărat să spună ceva; 
victimele lor rareori o făceau. De obicei, ochii lor spuneau totul. 

În acel moment, corpul lui Ditlev era invadat de valuri 
pulsatorii de căldură. Asta era ceea ce căuta: minunatele valuri 
de căldură. La fel ca în copilărie, când stătea cu părinţii la soare, 
în grădină, când era atât de mic încât lumea încă părea 
compusă doar din bunătate și blândeţe. Ori de câte ori Ditlev 
ajungea în acel punct, trebuia să se abţină să nu-și omoare 
victima. 

Altfel stăteau lucrurile în cazul lui Ulrik. Moartea îl interesa 
prea puţin. Era interesat acum de golul dintre putere și 
impotențţă, iar prada lor se afla în acel gol chiar în acel moment. 

Ulrik încălecă trupul inert al bărbatului și se uită în ochii 
acestuia prin mască. Apoi scoase din buzunar cuțitul Stanley și îl 
tinu în așa fel încât mâna lui enormă aproape că îl ascundea cu 
totul. Pentru un moment păru că stă pe gânduri dacă să urmeze 
sau nu instrucțiunile lui Ditlev sau să facă o crestătură. Ochii lor 
se întâlniră prin măști. 

„Mă întreb dacă arăt la fel de nebun ca și el”, se gândi Ditlev. 

Apoi Ulrik puse cuțitul la gâtul bărbatului. Lăsă lama să 
alunece înainte și înapoi pe arterele lui. Când respiraţia acestuia 
începu să se accelereze, Ulrik trecu lama de-a lungul nasului lui 
și peste pleoapele care tremurau. 

Nu era o pisică jucându-se cu șoarecele - era mai rău. Prada 
nu aștepta ocazia să scape; se predase deja destinului său. 

Intr-un final, Ditlev îi făcu semn calm cu capul lui Ulrik și își 
îndreptă atenţia spre picioarele bărbatului. În scurt timp, când 
Ulrik avea să-l taie pe faţă, îi va vedea picioarele zvâcnind de 
groază. 

Acum. Acum piciorul tremură spastic, acea criză minunată în 
care neputința victimei era mai vizibilă ca oricând. Niciun lucru 
din viaţa lui Ditlev nu egala așa ceva. Privi spre sângele care 
curgea pe pietriș, dar Frank Helmond nu făcu același lucru. Își 
acceptase rolul. Ditlev era sigur de asta. 

II lăsară gemând la marginea lacului. Făcuseră o treabă bună. 
Va supravieţui, dar va fi mort pe interior. Vor trebui ani buni 
înainte să îndrăznească să iasă din nou pe străzi. 

Cei doi domni Hyde puteau pleca acasă, iar cei doi doctori 
Jekyll puteau ieși din nou la iveală. 

e 

Când ajunse acasă în Rungsted, trecuse deja jumătate de 
noapte și avea capul destul de limpede. El și Ulrik se curăţaseră, 
își aruncaseră căciulile, mănușile, hainele și ochelarii de soare în 
foc și ascunseră cuțitul Stanley sub o piatră din grădină. După 
aceea îl sunară pe Torsten și căzură de acord asupra cursului 
evenimentelor din restul serii. Desigur, Torsten era livid. Se 
plângea că nu era momentul potrivit să facă așa ceva, iar ei 
știau că avea dreptate. Dar Ditlev nu trebuia să se scuze în fața 
lui Torsten și nici să-l roage. Torsten știa bine că erau băgaţi 
împreună în treaba aceea. Dacă unul se ducea la fund, îi trăgea 
și pe ceilalţi cu el. Era simplu. lar dacă poliţia se apropia, nu 
trebuiau decât să aibă alibiurile pregătite. 

Din acest motiv, Torsten fu de acord cu povestea pe care cei 
doi o născociseră: Ditlev și Ulrik se întâlniseră la JFK în Hillerad 
destul de târziu în acea seară și, după o bere, se îndreptaseră 
spre casa lui Torsten din Ejlstrup, unde ajunseră la ora 23.00. 
Aceasta era baza alibiului lor. Cu alte cuvinte, cu o jumătate de 
oră înainte de atac. Nimeni nu putea dovedi altceva. Poate că îi 
văzuse cineva în bar, dar și-ar aduce aminte cine era unde, când 
și cât timp? Apoi cei trei prieteni băură coniac acasă la Torsten. 
Vorbiră despre vremurile de demult. Nimic special. Doar o seară 
plăcută de vineri petrecută împreună. Asta trebuiau să spună și 
ceea ce stabiliră. 

e 

Ditlev intră în hol și fu mulțumit să constate că toată casa era 
în beznă și că Thelma se retrăsese în bârlogul ei. Apoi se așeză 
lângă șemineu și dădu pe gât trei înghiţituri de coniac cipriot, 
una după alta, ca senzațiile minunate pe care i le dăduse actul 
răzbunării să se întoarcă treptat la un nivel normal și să-și 
recapete controlul asupra gândurilor. 

Intră în bucătăria acoperită cu gresie din ceramică pentru a 
deschide o cutie cu caviar, pe care îl putea consuma în timp ce- 
și imagina figura îngrozită a lui Frank Helmond. Gresia aceea era 
călcâiul lui Ahile pentru menajeră. Inspecţiile Thelmei se 
terminau întotdeauna cu o ceartă și, oricâte eforturi făcea 
femeia aceea, Thelma nu era niciodată mulţumită. Și se părea 
că avea dreptate. 

Era la fel de bătător la ochi precum soarele orbitor că ceva nu 
era în regulă și rămase pe loc uitându-se la modelul în carouri 
pe care descoperi urme de pași. Nu erau mari, dar nu erau nici 
ale unui copil. Erau urme de pământ. Ditlev își ţuguie buzele. 
Rămase o vreme în alertă. Și totuși, nu detectă nimic. Niciun 
miros și niciun zgomot străin. 

Întinse mâna spre suportul de cuțite și îl alese pe cel mai 
mare dintre cuţitele Misono care puteau tăia sushi ca niciun alt 
cuţit. Ar fi fost vai și amar de cel care i-ar fi stat în cale. leși cu 
atenţie pe ușile duble care duceau spre arboret și simți imediat 
curentul de aer care venea dinspre ferestre, deși acestea erau 
închise. Apoi observă gaura din una dintre ele. Era mică, dar era 
acolo. 

Cercetă pământul de afară, din arboret. Erau mai multe urme 
de pași. Cioburi haotice erau împrăștiate pe jos dovedind că era 

vorba despre o simplă spargere. Din moment ce alarma nu se 
declanșase, probabil că se petrecuse înainte ca Thelma să 
meargă la culcare. 

Dintr-odată, simţi un val de panică răspândindu-i-se-n tot 
corpul. Inapoi spre hol mai luă un cuţit din suport. Senzaţia pe 
care i-o dădeau mânerele lor strânse în palme îi dădea un 
sentiment de siguranţă. Nu se temea de forţa unui atac, ci mai 
ales de surpriza acestuia, așa că ţinu cuţitele sus, de fiecare 
parte, și la fiecare pas privea peste umăr. 

Apoi se duse sus și rămase în fața dormitorului Thelmei. O 
fâșie îngustă de lumină se scurgea pe sub ușă. Era cineva acolo 
care îl aștepta? Strânse cuţitele în mâini și împinse ușa cu grijă. 
Thelma stătea în mijlocul patului. Era în neglijeu și arăta mai vie 
ca oricând, cu ochii mari și nervoasă. 

— Ai venit să mă omori și pe mine? întrebă ea cu privirea 
plină de ură. Ei? 

Apoi scoase un pistol de sub plapumă și îl aţinti asupra lui. 

Nu arma, ci răceala din vocea ei îl opri în loc și îl făcu să 
arunce cuţitele. O cunoștea pe Thelma. Dacă ar fi fost altcineva, 
putea fi o glumă. Dar Thelma nu glumea. Ea nu avea simţul 
umorului. El rămase împietrit. 

— Ce s-a întâmplat? zise el și se uită la pistol. 

Părea autentic, suficient de mare ca să reducă pe oricine la 
tăcere. 

— Am observat că a intrat cineva în casă, dar nu-i nimeni aici, 
așa că poţi pune pistolul jos. 

Simţea efectele târzii ale cocainei învolburându-i sângele prin 
vene. Potenţial, combinaţia de adrenalină și droguri era un 
amestec fără egal. Dar nu și în acel moment. 

— De unde dracu’ ai luat pistolul ăla? Haide, fii fată cuminte și 
lasă-l jos, Thelma! Spune-mi ce s-a întâmplat. 

Dar Thelma nu se clinti niciun centimetru. Arăta sexy. Mai 
sexy decât o văzuse în ultimii ani. Încercă să se apropie, dar ea 
îl opri apucând pistolul mai ferm. 

— L-ai atacat pe Frank, Ditlev. Pur și simplu nu l-ai putut lăsa 
în pace, nu-i așa, monstrule? 

De unde dracului putea ști? Așa repede? 

— Ce vrei să spui? zise el încercând să-i susţină privirea. 

— O să supravieţuiască, să știi. Ceea ce nu-i în avantajul tău, 
Ditlev, după cum sunt sigură că-ţi dai seama. 

Ditlev își luă ochii de la ea și se uită la cuţitele de pe podea. 
N-ar fi trebuit să le dea drumul. 

— Nu știu despre ce vorbești, zise el. Am fost la Torsten în 
seara asta. Sună-l și întreabă-l. 

— Tu și Ulrik aţi fost văzuţi în seara asta la JFK în Hillerød. E 
de ajuns pentru mine, m-auzi? 

Pe vremuri, mecanismul lui de autoapărare l-ar fi făcut să 
mintă, dar în acel moment nu simţea nimic. Ea îl avea deja acolo 
unde dorea. 

— Așa-i, spuse el fără să clipească. Am fost acolo înainte să 
mergem la Torsten. Ce-i cu asta? 

— N-am chef să te ascult, Ditlev. Vino aici. Semnează-te. 
Altfel te omor. 

Arătă spre câteva documente care zăceau pe jos, la marginea 
patului, apoi trase un glonţ care făcu o gaură în peretele din 
spatele lui Ditlev. El se întoarse și estimă amploarea daunei. 
Gaura era cât pumnul. Apoi aruncă o privire la foaia de 
deasupra. li venea greu să înghită așa ceva. Dacă semna, ea 
avea să primească treizeci și cinci de milioane de coroane pe an 
timp de doisprezece ani cât își dăduseră târcoale ca doi 
prădători. 

— N-o să te dăm pe mâna poliţiei, Ditlev. Nu dacă semnezi 
asta. Așa că fă-o acum. 

— Dacă mă daţi pe mâna poliţiei, n-o să iei nimic, Thelma. Te- 
ai gândit la asta? O să las nenorocita de afacere să intre în 
faliment cât o să fiu în închisoare. 

— O să semnezi. Crezi că nu știu asta? întrebă ea și scoase un 
hohot de râs în care se observa mulţumirea. Ştii la fel de bine ca 
și mine că lucrurile nu merg așa repede. O să-mi iau partea 
până să ajungi falit. Poate nu atât de mult, dar destul. Dar te 
cunosc, Ditlev. Ești genul practic. De ce să lași baltă afacerea și 
să stai în pușcărie când îţi poţi permite să scapi de soţie într-un 
mod normal? Așa că o să semnezi. lar mâine o să-l primești pe 
Frank la clinică, ai înţeles? Îl vreau ca nou într-o lună. Ba chiar 
mai bine decât nou? 

El clătină din cap. Intotdeauna fusese o scorpie. Cine se- 
aseamănă se-adună, după cum obișnuia să-i spună mama lui. 

— De unde-ai luat pistolul, Thelma? întrebă el calm, în timp ce 
adună documentele și își scrijeli semnătura pe primele două 
pagini. Ce s-a întâmplat? 

Ea se holbă la hârtii și aşteptă ca el să i le dea înainte de a 
răspunde. 

— Păcat că n-ai fost aici în noaptea asta, Ditlev, pentru că nu 
cred că aș mai fi avut nevoie de semnătura ta. 

— Da? De ce? 

— O femeie mizerabilă a spart geamul și m-a ameninţat cu 
ăsta, spuse ea, și flutură pistolul. Intreba de tine, Ditlev. 

Thelma râse, iar o bretea a neglijeului îi alunecă pe umăr. 

— l-am spus că data viitoare când o să treacă pe aici am s-o 
las bucuroasă să intre pe ușa din faţă. Și că apoi poate face ce 
vrea fără să se mai obosească să spargă ferestre. 

Ditlev simţi că i se făcu frig. Kimmie! După atâţia ani. 

— Mi-a dat pistolul și m-a bătut pe obraz de parcă aș fi fost un 
copilaș. A bombănit ceva și apoi a ieșit pe ușa din faţă, zise 
Thelma și râse din nou. Dar nu dispera, Ditlev! Prietena ta o să-ți 
mai facă o vizită, așa mi-a zis să-ți transmit. 

13. 


Șeful de la Omoruri, Marcus Jacobsen, își frecă fruntea. Era un 
început de săptămână îngrozitor. Tocmai primise cea de-a patra 
cerere de demisie în numai câteva zile. Doi dintre cei mai buni 
oameni din echipa lui de anchetatori erau bolnavi, în plus se 
întâmplase și un atac înfiorător în mijlocul unei străzi din centru. 
O femeie fusese bătută până la desfigurare și apoi fusese 
aruncată într-un container de gunoi. Violenţa atingea noi culmi 
de cruzime și, după cum era de înţeles, toată lumea voia să se 
ia imediat măsuri. Ziarele, cetățenii, șefa poliţiei... 

Dacă femeia murea, se dezlănţuia iadul. În acel an bătuseră 
recordul la omoruri. Ar fi trebuit să caute în statisticile din urmă 
cu zece ani ca să vadă cifre similare și, din acest motiv, dar și 
pentru că atât de mulți ofițeri ieșeau din rândurile poliţiei, șefii 
cei mari îi convocau mereu la ședințe. 

Presiunea creștea, iar acum Bak ceruse și el să plece. Bak, 
dintre toţi oamenii, pentru Dumnezeu. Pe vremuri, el și Bak și-ar 
fi aprins ţigările, ar fi ieșit la plimbare în curte și și-ar fi rezolvat 
problemele chiar acolo... era sigur de asta. Dar acele vremuri 
apuseseră, iar acum se simţea neputincios. Pur și simplu avea 
prea puţine de oferit personalului său. Salariul era de mizerie, la 
fel și programul. Ofițerii lui erau epuizați și le era imposibil să-și 
desfășoare munca la nivel satisfăcător. Și acum nici măcar nu-și 
puteau liniști frustrarea ieșind la fumat. O situaţie dată dracului. 

— Trebuie să-i îmboldești pe politicieni, Marcus, îi spuse 
ajutorul lui, Lars Bjarn. 

Oamenii din echipa de muncitori care se ocupau de mutări 
făceau gălăgie pe hol ca totul să pară organizat și eficient, așa 
cum cereau reformele. Dar era mai degrabă un camuflaj, doar o 
perdea. 

Marcus ridică din sprâncene și se uită la ajutorul lui cu același 
zâmbet resemnat care se aflase pe faţa lui Lars Bjarn în ultimele 
luni. 

— lar tu când o să-mi ceri voie să pleci, Lars? Eşti încă relativ 
tânăr. Nu visezi la o altă slujbă? Soţia ta nu vrea să te vadă mai 
mult pe-acasă? 

— La dracu', Marcus, singura slujbă cu care-aș schimba-o pe-a 
mea este ata. 

O spusese atât de sec și de nonșalant încât stilul îl putea face 
pe oricine să se simtă ameninţat. 

Marcus dădu din cap. 

— Bine. Dar sper că ai timp de așteptat pentru că nu am de 
gând să mă mișc de aici până la pensie. Nu e genul meu. 

— Vorbește cu șefa poliţiei, Marcus. Roag-o să facă presiune 
asupra politicienilor ca să putem avea condiţii de muncă 
tolerabile. 

Se auzi o bătaie în ușă și, înainte ca Marcus să reacționeze, 
Carl Marck era deja la jumătatea biroului. Oare acel om putea 
vreodată să facă ceva ca la carte, măcar o dată? 

— Nu acum, Carl, zise el știind că auzul lui Marck putea fi 
surprinzător de selectiv. 

— Nu durează decât un moment, spuse Carl care dădu 
aproape imperceptibil din cap spre Lars Bjarn. E despre cazul la 
care lucrez. 

— Crimele din Rarvig? Dacă-mi poţi spune cine aproape a 
omorât o femeie azi-noapte în mijlocul Store Kannikestraede, te 
ascult. Altfel, te descurci de unul singur. Și știi părerea mea 
despre cazul Rørvig. A fost o condamnare. Caută alt caz, unul în 
care făptașul este încă liber. 

— Cineva de aici de la secţie are legătură cu cazul. 

Marcus își lăsă resemnat capul pe piept. 

— înțeleg. Cine? 

— Un poliţist pe nume Arne Jacobsen a luat dosarul de la 
secția din Holbæk în urmă cu zece sau cincisprezece ani. ţi 
sună cunoscut? 

— Frumos prenume, dar eu n-am nimic de-a face cu asta. 

— A fost implicat personal în acest caz, îţi spun sigur asta. Fiul 
lui se întâlnea cu fata care a fost omorâtă. 

— Și? 

— Astăzi fiul lui lucrează aici la secţie. Îl aduc aici pentru 
interogatoriu. Asta ca să știi. 

— Cine e? 

— Johan. _ 

— Johan? Johan Jacobsen, omul nostru bun la toate? Imi ceri 
prea multe... 

— Stai puţin, Carl, interveni Lars Bjarn. Dacă ai de gând să-l 
aduci pe unul dintre civilii noștri aici pentru interogatoriu ar fi 
mai bine să numești altfel ceea ce vrei să faci. Eu sunt cel care 
trebuie să discute apoi cu sindicatul, dacă ceva nu merge bine. 

Marcus întrevedea o ceartă. 

— Destul, voi doi! zise el și apoi se întoarse spre Carl Mørck. 
Despre ce-i vorba? 

— Adică, dincolo de faptul că un fost angajat a sustras probe 
de la secţia din Holbæk? spuse Carl și își îndreptă spatele astfel 
încât ocupă încă o jumătate de metru din perete. Ideea e că fiul 
lui a pus dosarul pe biroul meu. Mai mult, a intrat prin efracţie la 
locul crimelor și a lăsat intenţionat indicii care duc la el. De 
asemenea, cred că are mult mai multe probe în tolbă. Marcus, 
știe mai multe despre cazul ăsta decât oricine de pe faţa 
pământului... dacă se poate spune așa. 

— Doamne, Carl! Cazul ăsta e vechi de mai bine de douăzeci 
de ani. Nu-ţi poţi face treaba liniștit la tine în subsol? Cred că ai 
destul de multe cazuri la care să lucrezi în afara ăstuia. 

— Ai dreptate. E un caz vechi. Și este chiar cel pe care, la 
cererea ta, o să-l prezint vineri unei echipe de imbecili de pe 
tărâmul brânzei cafenii. Îți; amintești? Deci, te rog, Marcus, fii 
atât de bun și asigură-te că Johan trece pe la biroul meu în 
maximum zece minute. 

— Nu pot face asta. 

— Ce vrei să spui? 

— Din câte știu, Johan e bolnav. 

Se uită la Carl pe deasupra ochelarilor. Era important să 
înțeleagă mesajul. 

— Nu-l suni acasă, ai înţeles? A avut o cădere nervoasă în 
timpul weekendului. Nu vrem necazuri. 

— De unde știi așa sigur că el e cel care a pus dosarul pe 
biroul tău? întrebă Lars Bjarn. Ai găsit amprente pe el? 

— Nu. Azi am primit rezultatele analizei și nu s-au găsit 
amprente. Pur și simplu știu, da? Johan este. Dacă nu vine aici în 
după-amiaza asta, mă duc eu la el. Apoi poţi spune tot ce 
dorești. 

14. 


Johan Jacobsen locuia într-un apartament de blocuri din 
Vesterbrogade, vizavi de Teatrul Calul Negru și acum-defunctul 
Muzeu al muzicii mecanice. De fapt, trăia exact unde fusese 
dată bătălia decisivă dintre locatarii ilegali anarhiști și poliţie, 
din 1990. Carl își amintea bine de zilele acelea. Işi pusese de- 
atâtea ori uniforma de protecţie pentru revoltele de stradă și 
bătuse fete și băieți de aproape aceeași vârstă ca a lui... Nu 
erau chiar cele mai frumoase amintiri din zilele lui de glorie. 

Fură nevoiţi să sune la soneria de la interfonul nou-nouţ de 
mai multe ori înainte ca Johan Jacobsen să-i lase înăuntru. 

— Nu vă aşteptam așa de repede, spuse el încet și îi conduse 
în sufragerie. 

Din cameră se vedeau acoperișul din ţiglă al teatrului și al 
hotelului din apropiere. Camera era mare, dar nu arăta prea 
bine. Clar neatinsă de ceva vreme de mâinile experte ale unei 
femei și de ochiul ei critic. Pe suprafaţa de lucru din bucătărie 
erau depozitate una peste alta maldăre de farfurii murdare, iar 
pe jos erau risipite sticle de cola. Era o cocină prăfuită și 
unsuroasă. 

— Vă rog să scuzațţi mizeria, spuse bărbatul în timp ce luă 
hainele murdare de pe canapea și de pe măsuţța de cafea. Soția 
m-a părăsit cam acum o lună. 

Pe fața lui apăru un tic nervos pe care-l mai văzuseră de 
atâtea ori la secție. De parcă vântul îi suflase nisip în faţă și abia 
reușea să-și ferească ochii. Carl clătină din cap. Îi părea rău să 
audă de soția lui. Cunoștea sentimentul. 

— Ştii de ce suntem aici? 

El dădu din cap afirmativ. 

— Deci recunoști că tu ai fost cel care a pus dosarul Rørvig pe 
biroul meu, Johan? 

El dădu din cap din nou. 

— De ce nu ni l-ai dat nouă, pur și simplu? întrebă Assad care 
își scoase în faţă buza de jos. 

Dacă și-ar fi pus o bonetă militară ar fi semănat cu Yasser 
Arafat. 

— L-aţi fi acceptat? 

Carl clătină din cap. Puțin probabil. Un caz vechi de douăzeci 
de ani încheiat cu o condamnare? Nu, avea dreptate în acea 
privinţă. 

— M-ati fi întrebat de unde-l am? Aţi fi vrut să aflaţi de ce 
eram interesat de caz? V-aţi fi făcut timp să vă interesaţi de el? 
Am văzut teancurile de dosare de pe biroul tău, Carl. 

Carl dădu din cap. 

— Așa că ai pus altă cutie de Trivial Pursuit în cabană, ca 
indiciu pentru noi. Și asta nu s-a întâmplat cu prea mult timp în 
urmă, din moment ce ușa de la bucătărie s-a deschis așa de 
ușor. Am dreptate? 

Johan dădu din cap. Exact cum bănuise Carl. 

— Bine, deci ai vrut să știi dacă eram interesaţi de caz. 
Înţeleg asta. Dar ai riscat destul de mult astfel, nu-i așa, Johan? 
Dacă n-am fi observat jocul? Dacă n-am fi descoperit numele 
scrise pe cartonașe? 

El ridică din umeri. 

— Dar sunteţi aici. 

— Eu nu înțeleg prea bine atunci, spuse Assad și se așeză în 
faţa uneia dintre ferestrele cu priveliște la Vesterbrogade. 

Pentru că lumina bătea din spatele lui, faţa îi era în întregime 
în întuneric. 

— Nu ești mulțumit că Bjarne Thøgersen și-a recunoscut vina? 

— Dacă aţi fi fost în sala de tribunal când s-a dat sentința, nici 
voi n-aţi fi fost mulțumiți. Totul a fost o înscenare. 

— Da, sigur, zise Assad. E destul de ciudat că omul s-a predat 
atunci după... 

— Ce ţi se pare nelalocul lui în cazul ăsta, Johan? îl întrerupse 
Carl. 

Bărbatul evită privirea lui Carl și se uită pe fereastră de parcă 
cerul plumburiu putea calma furtuna din sufletul lui. 

— Zâmbeau tot timpul, zise el. Fiecare dintre ei. Și Thøgersen, 
și avocatul apărării. Cei trei nenorociţi aroganți care stăteau în 
public. 

— Torsten Florin, Ditlev Pram și Ulrik Dybbøl Jensen. La ei te 
referi? 

El dădu din cap și își puse mâna peste buzele tremurânde, 
încercând să le liniștească. 

— Stăteau acolo și zâmbeau, zici tu. E o pistă foarte fragilă 
pentru caz, Johan. 

— Da, dar acum știu mai mult decât știam atunci. 

— Tatăl tău, Arne Jacobsen, s-a ocupat de caz? întrebă Carl. 

— Da. 

— lar tu unde erai atunci? 

— Eram la Colegiul Tehnic din Holbæk. 

— Holbaek? Le cunoșteai pe victime? 

— Da, răspunse el aproape imperceptibil. 

— Deci îl cunoșteai pe Søren? 

El dădu din cap aprobator. 

— Da, puţin. Dar nu la fel de bine ca pe Lisbet. 

— Ascultă, interveni Assad. Îmi dau seama după faţa ta că 
Lisbet îți spusese că nu te mai iubește. Așa-i, Johan? Nu te mai 
voia atunci, zise Assad și se încruntă. Și pentru că nu mai era a 
ta, ai omorât-o atunci, iar acum vrei ca noi să ne dăm seama de 
asta și să te arestăm ca să nu fii nevoit să te sinucizi. Așa-i? 

Johan clipi rapid de câteva ori, apoi expresia lui deveni dură. 

— Trebuie să fie aici, Carl? întrebă el pe un ton calculat. 

Carl clătină din cap. Din păcate, ieșirile lui Assad deveneau un 
obicei. 

— Du-te în cealaltă cameră, Assad. Doar cinci minute, spuse 
el, și arătă spre o ușă din spatele lui Johan. 

Auzind aceasta, Johan tresări. Erau multe semne care indicau 
frica, iar Carl le cunoștea pe majoritatea. Așa că se uită la ușa 
închisă. 

— Nu, nu acolo. E prea multă mizerie, zise Johan punându-se 
în faţa ușii. Du-te și stai în sufragerie, Assad. Sau bea o cafea în 
bucătărie. Tocmai am făcut-o. 

Dar Assad observase și el reacția lui Johan. 

— Nu, mulţumesc, prefer ceaiul, zise el apoi se strecură prin 
spatele lui Johan și deschise larg ușa. _ 

În spatele ușii era o altă încăpere cu tavan înalt. Înăuntru era 
un șir de mese de-a lungul peretelui, acoperite cu teancuri de 
dosare și hârtii. Dar cel mai interesant era portretul care atârna 
pe perete, iar faţa se uita la ei cu o privire melancolică. Era o 
fotografie de un metru înălțime reprezentând o tânără, fata care 
fusese omorâtă în Rarvig. Lisbet Jargensen. Cu părul vâlvoi, pe 
un fundal senin. O ipostază de vară, cu umbre pronunţate pe 
față. Dacă n-ar fi fost ochii ei, mărimea pozei și poziţia ei 


VP - 95 


neobișnuit de proeminentă, poate că el n-ar fi observat-o. Dar o 
făcuse. 

In timp ce Carl și Assad intrară în cameră înţeleseră că acela 
era un altar. Totul acolo avea legătură cu Lisbet. Lângă una 
dintre tăieturile recente din ziar despre crimă, erau flori 
proaspete. Alt perete era împodobit cu un suport de fotografii 
pătrate tip Instamatic ale fetei și cu câteva scrisori și vederi; ba 
chiar și cu o bluză. Momente vesele și triste, unul lângă altul. 

Johan nu spuse nimic. Rămase pur și simplu în faţa fotografiei 
și se lăsă absorbit de ochii ei. 

— De ce n-ai vrut să vedem camera asta, Johan? întrebă Carl. 

El ridică din umeri, iar Carl înţelese. Era prea intimă. Sufletul 
lui, viaţa lui, visele lui frânte... totul era acolo la vedere, pe 
zidurile acelea. 

— S-a despărţit de tine în seara aia, interveni din nou 
acuzator Assad. Spune, Johan! O să fie mai bine pentru tine. 

Johan se întoarse și se uită urât la el. 

— Tot ce spun este că fata pe care am iubit-o cel mai mult pe 
lumea asta a fost masacrată de oameni care acum ne privesc de 
sus, de pe cele mai înalte trepte ale societăţii și râd în hohote. 
Faptul că cineva al dracului de nesemnificativ precum Bjarne 
Thagersen este cel care plătește preţul are un singur motiv: 
banii. Banii lui luda, monede grele, profit mizerabil, pentru 
Dumnezeu. La asta se reduce totul. 

— lar acum trebuie să înceteze, spuse Carl. Dar de ce acum? 

— Pentru că sunt din nou singur și nu mă pot gândi la nimic 
altceva. Nu vezi? 

e 

johan Jacobsen avea doar douăzeci de ani când Lisbet 
spusese „Da” la cererea lui în căsătorie. Taţii lor erau prieteni. 
Familiile lor se vizitau frecvent, iar Johan fusese întotdeauna 
îndrăgostit de Lisbet. Fusese cu ea în noaptea aceea, în timp ce 
fratele ei făcea dragoste cu prietena lui în camera de lângă. 
Avuseseră o discuţie serioasă și apoi făcuseră dragoste... ca un 
gest de rămas-bun, din punctul lui de vedere. La răsărit, el plecă 
cu lacrimi în ochi, iar mai târziu în ziua aceea ea fu găsită 
moartă. In numai zece ore el se prăbușise de pe cele mai înalte 
culmi în tristeţe și, în final, în iad. 

Nu-și mai reveni niciodată cu adevărat după acea noapte și 
după ziua următoare. Işi făcuse o nouă prietenă cu care se 

însurase și avură doi copii, totuși se gândea numai la Lisbet. 
Când tatăl lui îi spuse pe patul de moarte că a furat dosarul 
cazului și i l-a dat mamei lui Lisbet, Johan s-a dus la ea a doua zi 
și a luat dosarul. De atunci, hârtiile acelea deveniseră cea mai 
prețioasă avere a lui, iar de atunci înainte Lisbet îi ocupa mai 
mult decât întreaga viaţă. Într-un final, ocupase prea mult. lar 
soţia lui îl părăsi. 

— Ce vrei să spui prin „ocupase prea mult”? întrebă Assad. 

— Vorbeam despre ea neîncetat. Mă gândeam la ea zi și 
noapte. Toate tăieturile care aveau legătură cu cazul, toate 
rapoartele... Pur și simplu, trebuia să citesc despre ea tot 
timpul. 

— lar acum vrei să scapi de toate astea? De-asta ne-ai 
implicat pe noi? întrebă Carl. 

— Da. 

— Și ce-ai pentru noi? Toate astea? întrebă Carl care își 
desfăcu brațele deasupra teancurilor de hârtii. 

El dădu din cap. 

— Dacă citeşti toate astea, o să-ţi dai seama că gaşca de la 
școală a făcut-o. 

— Ai făcut pentru noi o listă cu celelalte atacuri. Am văzut-o 
deja. Despre asta vorbești? 

— E numai o listă parțială. Pe cea completă o am aici. 

Se aplecă peste masă și ridică un teanc de tăieturi din ziare 
de sub care scoase o coală de hârtie. 

— Incepe aici, înainte de crimele din Rørvig. Băiatul ăsta a 
fost la aceeași școală, scrie în articol. Arătă spre o pagină din 
Politiken de la 15 iunie 1987. Titlul era: „Tragedie în Bellahøj. 
Tânăr de 19 ani, cădere mortală de pe o trambulină de zece 
metri”. 

Parcurse diferite cazuri, iar pe multe dintre ele Carl le 
recunoscu din lista lui, care fusese livrată Departamentului Q. 
Incidentele avuseseră loc la interval de trei sau patru luni. Unele 
dintre ele se încheiaseră cu moartea victimelor. 

— E posibil ca toate să fie accidente, spuse Assad. Ce 
legătură au cu puștii de la internat? Nu sunt neapărat legate 
unul de altul. Ai dovezi? 

— Nu. Asta e treaba voastră. 

Assad întoarse capul. 

— Sincer, n-ai nimic. Te-ai îmbolnăvit la cap din cauza acestui 
caz. Îmi pare rău pentru tine. Ar trebui să vezi un psiholog. De 
ce nu te duci la femeia aceea, Mona Ibsen, de la sediu, în loc să 
ne trimiţi pe noi după cai verzi pe pereţi? 

e 

Pe drumul de întoarcere, Carl și Assad stăteau tăcuţi, fiecare 
cufundat în gânduri. În mintea lor, cazul prinsese o viteză 
ameţitoare. 

— Fă un ceai, Assad, spuse Carl când ajunseră în subsol și 
împinse într-un colț punga din plastic în care se aflau hârtiile de 
la Johan Jacobsen. Dar ușor cu zahărul, da? 

Își puse picioarele pe birou și se întoarse spre buletinul de știri 
de pe Canalul 2 încercând să-și scoată creierul din funcțiune și 
să nu mai facă nimic în ziua aceea. Următoarele cinci minute, 
însă, schimbară asta. Ridică receptorul imediat ce telefonul 
începu să sune și își dădu ochii peste cap când auzi vocea 
sumbră a șefului de la Omoruri. 

— Am vorbit cu șefa poliţiei, Carl. Spune că nu vede niciun 
motiv pentru care să te afunzi și mai adânc în acel caz. 

La început, Carl protestă, dar pentru că Marcus Jacobsen nu-i 
oferi niciun alt motiv, simţi cum îi creștea temperatura în jurul 
gulerului. 

— Repet: de ce? 

— Așa stau lucrurile. Ar trebui să-ţi stabilești sarcinile 
prioritare astfel încât să te concentrezi exclusiv pe cazurile care 
nu s-au încheiat cu o condamnare. Pe celelalte ar trebui să le 
pui în fișetele metalice de jos de la arhivă. 

— Nu sunt eu cel care hotărăște care sarcini sunt prioritare? 

— Nu și când șefa poliţiei spune altceva. 

Așa că acea conversație luă sfârșit. 

— Un ceai bun de mentă cu puţin zahăr, spuse Assad după 
încheierea discuţiei și îi dădu o cană. 

Arăta de parcă linguriţa putea sta singură ţeapănă într-o mare 
de sirop. Carl acceptă băutura opărită și înnebunitor de dulce și 
o dădu pe gât dintr-o înghiţitură. Doamne, începea să se 
obișnuiască cu melasa asta. 

— N-ar trebui să stai îmbufnat, Carl. O să lăsăm atunci cazul 
așa câteva săptămâni până când acest Johan se întoarce la 
muncă. Atunci o să-l presăm încet în fiecare zi. O să 
mărturisească totul, mai devreme sau mai târziu. O să vezi. 

Carl se uită la fața veselă a lui Assad. Dacă n-ar fi știut, ar fi 
crezut că era pictată. Cu doar o oră în urmă fusese agresiv, 
insistent și congestionat din cauza acelui caz. 

— Ce să mărturisească, Assad? Despre ce dracului vorbești? 

— Despre noaptea în care Lisbet Jørgensen i-a spus că nu-l 
mai vrea. Probabil că ea i-a spus că a găsit alt tip. Astfel că el s- 
a întors în dimineaţa următoare și i-a omorât pe amândoi. Dacă 
scormonim mai adânc, probabil că vom descoperi că a fost ceva 
urât între fratele lui Lisbet și Johan. Poate că și-a ieșit din minți. 

— Las-o baltă, Assad. Cazul ne-a fost luat. In plus, nu cred 
absolut deloc în teoria ta. E prea răsucită. 

— Răsucită? 

— Da, pentru Dumnezeu, și nu mă refer la un covrig. Dacă 
Johan ar fi făcut-o, și-ar fi ieșit din minţi acum o sută de ani. 

— Nu și dacă e nebun, spuse el și-și bătu cu palma începutul 
de chelie din creștetul capului. 

— Un nebun nu lasă urme precum cartonașele de Trivial 
Pursuit. Îţi aruncă arma crimei în faţă și se uită în cealaltă parte. 
Oricum, n-ai auzit ce-am spus? Ni s-a luat cazul. 

Assad aruncă o privire indiferentă la televizorul cu ecran plat 
de pe perete, unde era prezentat cazul despre atacul de la Store 
Kannikestreede. 

— Nu, n-am auzit asta. Nu vreau să aud asta. Cine-ai zis că 
ne-a luat cazul? 

O puteau mirosi pe Rose care se îndrepta spre ei înainte ca 
aceasta să apară. Apăru în prag dintr-odată, cu braţele pline de 
rechizite și pungi de cumpărături cu elfi de Crăciun desenaţi pe 
ele. Ajunsese prea devreme, din toate punctele de vedere. 

— Cioc-cioc! zise ea și își băgă fruntea prin deschizătura ușii. 
A venit cavaleria, pam-paaam! Pateuri delicioase pentru toată 
lumea. 

Carl și Assad se uitară unul la altul. Unul cu o expresie 
îndurerată, celălalt cu beculeţe de Crăciun în ochi. 

— Bună, Rose, și bine ai venit în Departamentul Q! Am 
pregătit totul pentru tine, sigur că da, spuse micul trădător. 

În timp ce Assad o conduse în încăperea învecinată, ea îi 
aruncă lui Carl o privire sugestivă care spunea: „Nu poţi scăpa 
de mine”. Dar trebuie doi pentru un tango, iar el nu putea fi 
cumpărat cu prețul unor pateuri și al unui biscuit. 

Aruncă o privire la pungile din plastic din colţ și scoase o 
coală de hârtie din sertar. Apoi scrise: 


Suspecți: 


Bjarne Thøgersen? 

Unul sau mai multi din gașca de la internat? 

Johan Jacobsen? 

Un alt criminal? 

Cineva care avea legătură cu gașca de la internat? 


Se încruntă, supărat de rezultatul nesatisfăcător. Dacă Marcus 
l-ar fi lăsat în pace, probabil că ar fi rupt pur și simplu hârtia. 
Dar Marcus nu-l lăsase. Îi dăduse lui Carl un ordin direct ca să 
abandoneze cazul; de aceea nu putea face asta. A 

Când Carl era mic, tatăl lui stătea mereu cu gura pe el. li 
dădea ordine clare lui Carl să nu are pajiștea. Ca urmare, Carl 
ară pajiștea. Îi ceru lui Carl să nu intre în armată. Așa că el se 
înrolă. Mai mult, abilul său tată încercase chiar să-l direcţioneze 
spre anumite fete. Fiicele fermierilor nu erau îndeajuns de bune, 
îi zisese el, ca urmare Carl se luase fix după ele. Așa era firea lui 
și așa fusese întotdeauna. 

Nimeni nu avea să decidă în locul lui, lucru care-l făcea, de 
fapt, destul de ușor de manipulat. Știa asta, desigur. Intrebarea 
era dacă șefa poliţiei știa și ea acest lucru. Era greu de bănuit. 
Dar despre ce dracului era vorba? Cum de știa șefa poliţiei că el 
se ocupa de caz? Doar câţiva oameni știau despre asta. Se 
gândi la posibilităţi: Marcus Jacobsen, Lars Bjarn, Assad, echipa 
din Holbæk, Valdemar Florin, bărbatul de la cabana de vară, 
mama victimelor... 

Rămase o vreme privind în gol. Da, oamenii aceștia știau. Și 
alţii câţiva, dacă se gândea mai bine. Oricine putea să fi apăsat 
frâna. Când nume precum Florin, Dybbøl Jensen și Pram erau 
asociate cu o anchetă de crimă, gheața era foarte subţire. 
Clătină din cap. Chiar nu-i păsa de titulaturile oamenilor și de 
datoriile pe care şefa poliţiei le avea față de unul sau de altul. 
Acum că începuseră, nimeni nu avea să-i oprească. 

Își ridică privirea. Din biroul lui Rose, situat în cealaltă parte a 
coridorului, se auzeau zgomote noi. Râsul acela al ei gutural, 
ciudat - felul în care izbucnea - plus Assad, la capacitate 

maximă. Dacă ar fi continuat astfel, s-ar fi putut crede că se 
dădea o petrecere. 

Scoase o ţigară din pachet, o aprinse și se uită la norul de fum 
care învăluia coala de hârtie. Apoi scrise: 


Sarcini: 


Crime similare de peste hotare, la aceeași or? Suedia? 
Germania? 

Cine din vechea echipă de investigatori mai lucrează 
încă? 

Bjarne Thøgersen | Închisoarea Vrideslaslille. 

Accidentul cu elevul de la Centrul de inot Bellahøj. 
Coincidenţă? 

Cu cine putem vorbi din vechea gașcă de la internat? 

Avocatul Bent Krum! 

Torsten Florin, Ditlev Pram și Ulrik Dybbal Jensen: mai 
sunt și alte cazuri? Cineva dintre cei care au lucrat pentru 
ei i-a reclamat? Profiluri psihologice? 

Află despre Kimmie alias Kristen-Marie Lassen: vreo rudă 
cu care putem discuta? 

Circumstanțele mortii lui Kristian Wolf 


Bătu cu creionul în hârtie de mai multe ori înainte de a 
continua: 


Hardy. 


Să scap naibii de Rose de aici. 
Să i-o trag Monei Ibsen. 


Se uită la ultimul rând de câteva ori și se simţi ca un băiețel 
rău, puber, care scrijelește numele fetelor pe birou. Dacă ea ar fi 
știut cât de rău i se întăreau testiculele ori de câte ori avea 
fantezii cu fesele și cu sânii ei săltăreţi... 

Trase adânc aer în piept, luă o gumă din dulap și începu să 
șteargă ultimele două rânduri. 

— Carl Mørck, te deranjez? se auzi o voce din dreptul ușii care 
îi făcu sângele să clocotească și să-i îngheţe în vene în același 
timp. Șira spinării trimise cinci comenzi prin infrastructura lui: 

„Scapă de gumă, acoperă ultimul rând, lasă ţigara, alungă 
expresia stupidă de pe faţă, închide gura!” 

— Te deranjez? întrebă ea în timp ce ochii lui bulbucați 
încercau să se uite direct în ai ei. 

Erau tot căprui. Mona Ibsen se întorsese, iar lui îi era o frică 
de moarte. 

e 

— Ce-a vrut Mona? întrebă Rose zâmbind uşor. 

De parcă era treaba ei. Stătea în dreptul ușii și mesteca un 
cremșnit în timp ce Carl încerca să revină la realitate. 

— Ce-a vrut, Carl? întrebă Assad cu gura plină. 

Niciodată până atunci Carl nu mai văzuse atâta cremă 
înconjurând atât de multă barbă. 

— Vă spun mai târziu. 

Se întoarse spre Rose sperând că nu va observa obrajii lui 
îmbujorați, bombardati intens cu sânge de inima lui care-o luase 
razna. 

— Te-ai acomodat în noul tău bârlog? 

— O, vai! iți pasă? Mulţumesc. Cred că, dacă cineva urăște 
lumina zilei, pereţii colorați și să aibă oameni prietenoși în 
preajmă, atunci ai găsit locul perfect pentru mine, zise ea și îl 
înghionti pe Assad. Glumesc doar, Assad. Tu ești în regulă. 

O, ce bucurie! Avea să fie un parteneriat așa de drăguţ! Carl 
se ridică și scrise lista cu suspecți și sarcini pe tabla albă. Apoi 
se întoarse către proaspăt instalată minunăţie de secretară. În 
cazul în care credea că avea suficiente sarcini în cârcă, trebuia 
să se gândească mai bine. Avea de gând s-o muncească atât de 
mult încât slujba de presator de ambalaje de carton la fabrica de 
margarină să pară un paradis. 

— Cazul la care lucrăm acum este puţin cam ciudat din cauza 
persoanelor care s-ar putea să fie implicate, zise el și se uită la 
pateul pe care ea îl ciugulea cu dinţii din față ca o veveriță. 
Assad o să-ţi facă imediat un rezumat. Apoi aș vrea să aranjezi 
hârtiile din pungile astea de plastic în ordine cronologică și să le 
pui împreună cu cele de pe birou. Apoi fă o copie după toate 
pentru tine și pentru Assad... cu excepția dosarului de aici. Ăsta 
va trebui să aștepte până mai târziu, spuse el, și împinse într-o 
parte dosarul gri al lui Johan Jacobsen și al Marthei Jørgensen. 
lar când termini cu asta, află tot ce poţi despre chestia asta de 
aici, spuse el, și arătă spre rândul de pe tablă legat de 

accidentul de pe trambulină de la Centrul de înot. Suntem puţin 
cam aglomeraţi, așa că dă-i bătaie. O să găsești data 
accidentului pe pagina de sumar care e deasupra, în punga 
roșie. Vara lui 1987, înainte de crimele din Rarvig. Cândva, în 
iunie. 

Poate că se așteptase ca ea să mormăie puţin. Doar o mică 
observaţie care i-ar fi adus alte câteva sarcini, dar ea fu 
surprinzător de imperturbabilă. Neclintită, se uită cu nonșalanţă 
la mâna în care ţinea ultima bucată de pateu, apoi o împinse 
într-o parte laterală a gurii care părea că putea înghiţi orice. 

Carl se întoarse spre Assad. 

— Ce-ai zice dacă ai lua o pauză de la munca din subsol timp 
de câteva zile? 

— Are legătură cu Hardy? 

— Nu. Vreau s-o găsești pe Kimmie. Trebuie să începem să ne 
facem propria noastră idee despre gașca asta. Eu o să mă ocup 
cu restul. 

Assad părea că începea să-și imagineze tabloul. El, pe urmele 
unei cerșetoare pe străzile din Copenhaga, în timp ce Carl stă 
bine mersi înăuntru, la căldurică, cu bogaţii și dă pe gât cafea și 
coniac. Cel puţin, așa își imagina Carl. 

— Nu înțeleg, Carl, zise el. Continuăm cu investigația asta? Nu 
ni s-a spus să ne ţinem departe de ea? 

Carl se încruntă. Poate că ar fi fost mai bine ca Assad să-și fi 
ținut gura. Cine putea ști dacă Rose era sau nu loială? Până la 
urmă, ce căuta acolo jos? Era al naibii de sigur că el nu o ceruse. 

— A, da, acum că a zis Assad, șefa poliţiei ne-a spus să 
abandonăm cazul. Ai vreo problemă cu asta? o întrebă el pe 
Rose. 

Ea ridică din umeri. 

— E în regulă din partea mea. Dar înseamnă că tu ești cel 
care cumpără pateuri data viitoare, spuse ea în timp ce ridica 
pungile din plastic. 

e 

După ce Assad primi instrucțiunile se furișă afară. De două ori 
pe zi trebuia să-l sune pe Carl pe mobil și să raporteze ceea ce 
aflase în legătură cu Kimmie. Primise o listă cu ce avea de făcut 
conţinând sarcini precum verificarea la Evidenţa Populaţiei, 
întâlniri cu polițiștii de la gara orașului, cu cei de la Serviciul de 
Asistenţă Socială din Primărie, cu personalul de la adăpostul de 


VP - 103 


la Crucea Roșie din Hillerødgade și multe alte locuri din oraș. O 
groază de sarcini pentru un tip care era încă novice în branșă, 
mai ales când tot ce știau despre Kimmie aflaseră de la 
Valdemar Florin. Conform celor spuse de acesta, ea umbla pe 
străzile din Copenhaga cu o valiză și făcea asta de ani buni. 
Chiar dacă ar fi avut încredere în ceea ce spunea acel om, nu 
era nimic concret. Era posibil ca ea nici să nu mai trăiască, dată 
fiind reputaţia găștii. 

Carl deschise dosarul verde-deschis și notă codul numeric 
personal al lui Kristen-Marie Lassen. Apoi se îndreptă pe hol, 
spre locul în care Rose trecea deja topurile de hârtie prin 
copiator într-un stil neobișnuit și energic. 

— Avem nevoie de niște mese aici ca să pot sorta hârtiile, zise 
ea fără să-și ridice privirea. 

— Da? Te-ai gândit la o firmă anume? întrebă el zâmbind 
șmecherește în timp ce-i dădu codul numeric personal. Am 
nevoie de toate datele ei personale. Ultimul loc în care a stat, 
orice internare, starea financiară, educația, adresa părinţilor 
dacă mai trăiesc. Oprește-te puţin din copiat. Am nevoie de 
astea urgent. De tot ce se poate, mersi. 

Ea își îndreptă corpul în toată înălţimea acestuia conferită de 
tocurile cui. Privirea îndreptată direct spre laringele lui nu era 
deloc una plăcută. 

— O să ai comanda pentru mese în zece minute, spuse ea 
sec. Eu aș merge pe catalogul Malling-Beck. Au modele cu 
înălțime reglabilă cu preţuri între cinci și șase mii de coroane 
bucata. 

e 

Carl punea absent obiecte în coșul de cumpărături cu gândul 
la Mona Ibsen. Primul lucru pe care-l observase era că nu purta 
verigheta. Asta și cât de rău i se uscase gâtul când ea se uita la 
el. Alt semn, că trecuse multă vreme de când fusese cu o 
femeie. La dracu’. Se uită în jur, încercând să se orienteze în 
supermarketul enorm Kvickly, la fel ca toți ceilalți care bântuiau 
în căutare de hârtie igienică în locul în care se aflau acum 
produse cosmetice. Aşa ceva putea face pe cineva să 
înnebunească. 

La capătul străzii pietonale comerciale demolarea vechiului 
magazin de galanterie era aproape gata. Allerød nu mai era un 
orășel desuet, cu magazine deţinute de proprietari 

independenţi, iar lui Carl aproape că nu îi mai păsa. Dacă nu o 
putea avea pe Mona Ibsen, din punctul lui de vedere puteau da 
jos și biserica pentru a construi încă un supermarket. 

— Ce dracu’ ne-ai cumpărat, Carl? întrebă chiriașul său, 
Morten Holland, în timp ce despacheta pungile cu alimente. 

Și el avusese o zi grea, după cum îi spusese. Două ore de 
științe politice la universitate, urmate de trei ore petrecute la 
magazinul de închirieri de casete video. Da, erau într-adevăr 
vremuri grele, Carl vedea clar. 

— Am crezut că ai putea face niște chilii con carne, spuse 
Carl, ignorându-l pe Morten care-i spunea că n-ar fi fost rău dacă 
ar fi cumpărat niște fasole și niște carne. 

ÎI lăsă scărpinându-se în cap lângă masa din bucătărie și se 
duse sus, unde muzica retro era gata să arunce în aer ușa 
camerei lui Jesper. Acesta se afla în mijlocul unei orgii Led 
Zeppelin și împroșca cu gloanţe soldații din jocul Nintendo în 
timp ce prietena lui zombie stătea pe pat scriind de zor mesaje 
ca să-și astâmpere foamea de socializare. Carl oftă și se gândi 
cât de aventuros fusese cu Belinda în dormitorul lui din 
Brønderslev. Trăiască electronicele! Cât timp nu avea nimic de-a 
face cu ele. 

Apoi se duse în camera lui și se uită impasibil la pat. Dacă 
Morten nu-l chema jos la cină în douăzeci de minute, patul avea 
să câștige runda. Se așeză, își puse mâinile sub cap și și-o 
imagină pe Mona Ibsen întinsă goală sub cuvertură. Dacă nu se 
aduna în curând, testiculele lui aveau să i se ofilească. Fie Mona 
Ibsen, fie câteva expediţii de agațament prin bodegi, altfel 
putea foarte bine să se înscrie în trupele de poliţie trimise în 
Afghanistan. Ar fi fost mai bine să aibă o bilă tare în craniu 
decât două bile flasce în pantaloni. 

Un amestec neobișnuit de înfricoșător între gangsta rap și un 
oraș întreg din case de metal ruginit prăbușindu-se bubui prin 
peretele camerei lui Jesper. Ar trebui să se ducă și să i se 
plângă, să-și ferece urechile sau ce? 

Continuă să zacă acolo, cu perna apăsată pe cap. Poate de 
aceea gândul îi zbură la Hardy. 

Hardy, care nu se putea mișca. Hardy, care nici măcar nu-și 
putea scărpina fruntea când îl mânca. Hardy, care nu putea face 
nimic altceva în afară de a se gândi. Dacă ar fi fost în locul lui, 
și-ar fi ieșit din minţi cu secole în urmă. 

Se uită la fotografia de pe perete, în care era alături de Hardy 
și de Anker, cu brațele rezemate pe umerii celorlalţi. „Trei 
polițiști al naibii de buni”, își spuse Carl. De ce fusese Hardy de 
altă părere când l-a vizitat ultima oară? La ce se gândea, de 
fapt, când i-a spus că îi aștepta cineva în clădirea aceea din 
Amager? Se uită cu atenţie la faţa lui Anker. Deși era cel mai 
mic dintre ei trei, avea privirea cea mai pătrunzătoare. Deși era 
mort de aproape un an, Carl avea încă imaginea ochilor aceia 
clară în minte. 

Oare Hardy chiar credea că el sau Anker avuseseră ceva de-a 
face cu oamenii care îl împușcaseră? Carl clătină din cap. Era 
greu de crezut. Apoi privirea lui se îndreptă spre o fotografie 
înrămată cu el și cu Vigga de pe vremea când ei încă îi plăcea 
să-și bage degetele în buricul lui, apoi spre o imagine cu ferma 
din Brønderslev și, într-un final, spre poza pe care i-o făcuse 
Vigga în ziua în care el se întorsese în uniformă de paradă. 

Se încruntă. Era întuneric în colțul unde atârna poza, dar își 
dădu totuși seama că ceva nu era așa cum trebuia să fie. 

Lăsă perna să cadă și se ridică exact în momentul în care 
jesper începu o nouă orgie de sunete de cealaltă parte a 
peretelui. Apoi se îndreptă încet spre fotografie. La început 
petele păreau a fi umbre, dar când ajunse mai aproape văzu ce 
erau de fapt. Sângele proaspăt ca acela era greu de confundat. 
Abia atunci observă cum se scursese pe perete în dâre subțiri. 
Cum dracului de nu-l văzuse până atunci? Și ce naiba căuta 
acolo? 

ÎI strigă pe Morten, apoi se duse și îl scoase pe Jesper care 
privea în prostraţie la televizor și le arătă petele de sânge în 
timp ce ei afișară mutre dezgustate și, respectiv, indignate. 

Nu, Morten nu avea nimic de-a face cu acea mizerie 
revoltătoare. Și, la dracu', nu, nici Jesper n-avea nicio legătură 
cu ea. Nici prietena lui, în cazul în care Carl se gândea la așa 
ceva. Ce, înnebunise? 

Carl se uită din nou la sânge și dădu din cap. Cu echipamentul 
potrivit, nu era nevoie decât de cel mult trei minute ca cineva să 
intre în locuinţă, să găsească un obiect la care Carl sigur se uita 
des, să frece puţin sânge de animal și apoi s-o taie. Nu era, 
oare, extrem de ușor să se găsească aceste trei minute în care 
nimeni să nu se uite, ţinând cont de faptul că Magnolievangen - 
de fapt, tot Ranneholtparken - fusese aproape pustiu de la opt 

dimineaţa până la patru după-amiaza? Dacă cineva credea că 
astfel de prostii aveau să-l facă să renunţe la investigaţie atunci 
era incredibil de prost. Nenorociţii ăia, într-un fel sau altul, erau 
vinovati. 

15. 


Singurele momente în care putea visa frumos era după ce 
bea. Era, de altfel, unul dintre motivele pentru care o făcea. 
Dacă nu lua câteva înghiţituri serioase din sticla de whisky, știa 
care era rezultatul. Moţăia ore în șir, iar vocile îi șopteau în cap, 
apoi ochii-i cădeau pe posterul care atârna pe ușă - cel cu copiii 
care se jucau - și o cuprindeau coșmarurile. 

Imaginile acelea nenorocite apăreau întotdeauna când aţipea. 
Amintiri despre părul moale al unei mame, cu o faţă ca de piatră 
și despre o fetiță care încearcă să devină invizibilă în ungherele 
și firidele din conacul familiei. Momente oribile. Amintiri 
disparate despre o mamă care o părăsise, pur și simplu. 
Imbrăţișările reci ca gheaţa ale femeilor care o urmaseră. 

lar când se trezea cu fruntea transpirată și cu restul corpului 
tremurând de frig, visele ajungeau de obicei la momentul în 
care întorsese spatele acelor așteptări burgheze de nepotolit și 
prefăcătorii. Voia să uite toate acele lucruri. Acelea și vremurile 
care urmaseră. 

e 

Cu o seară înainte băuse zdravăn, așa că dimineaţa aceea era 
relativ lipsită de complicaţii. Putea suporta cu ușurință frigul, 
tusea și durerea de cap care o săgeta. Cât timp gândurile ei și 
vocile o lăsau în pace. 

Se întinse, își băgă mâna sub pat și scoase cutia din carton. 
Era cămara ei, iar procedura era simplă. Mâncarea din partea 
dreaptă a cutiei trebuia consumată prima. Când partea aceea se 
golea, rotea cutia la 180 de grade și mânca din nou ce era în 
dreapta. Apoi putea umple partea goală din stânga cu bunătăţi 
de la Aldi. Intotdeauna aceeași procedură și niciodată mai mult 
de două sau trei zile de păstrat în cutie. Altfel mâncarea se 
strica, mai ales când soarele prăjea acoperișul. 

Inghiţi iaurtul fără prea multă plăcere. Trecuseră ani de când 
mâncarea însemnase ceva pentru ea. Indesă cutia înapoi sub 
pat, moșmondi puţin până găsi coșciugul, îl mângâie o clipă și 
șopti: 

— Mami trebuie să se ducă acum în oraș, iubirea mea. O să 
vină acasă repede. 

Apoi se mirosi la subraţ și decise că era timpul să facă un duș. 
Obișnuia să-l facă în gară din când în când, dar nu se mai putea; 
nu după ce Tine o avertizase cu privire la bărbaţii care o căutau. 
Dacă trebuia neapărat să se ducă acolo era nevoită să ia măsuri 
speciale de precauţie. 

Linse lingura și aruncă paharul din plastic în sacul de gunoi 
din spatele ei gândindu-se la ce urma să facă. 

Fusese acasă la Ditlev în seara precedentă. Așteptase o oră 
afară pe Strandvejen și privise la mozaicul de ferestre luminate 
ale conacului înainte ca vocile să-i dea ghes să treacă la 
acțiune. Era o casă elegantă, dar cu aspect de clinică și lipsită 
de emoție, la fel ca Ditlev. Cum altfel? 

Sparse geamul și se uită cu atenţie în jur înainte ca o femeie 
în neglijeu să apară brusc. Se uită speriată la Kimmie când 
aceasta scoase pistolul, dar pe chipul ei se așternu imediat 
supunerea în clipa în care înţelese că soţul ei era ţinta. Prin 
urmare, Kimmie îi dăduse femeii pistolul și îi spusese că-l putea 
folosi cum dorea. Ea se uitase la el un moment. Il cântărise în 
mână și apoi zâmbise. Părea să știe cu adevărat cum să-l 
folosească. Exact așa cum prevăzuseră vocile. 

lar Kimmie plecă înapoi spre oraș cu mersul legănat, sigură că 
mesajul devenise cât se putea de clar pentru toată lumea. Era 
pe urmele lor. Niciunul dintre ei nu trebuia să se mai simtă în 
siguranţă nicăieri. li ţinea în cătarea puștii. Dacă avea dreptate 
în privinţa lor, scoseseră mai mulţi oameni pe stradă ca să dea 
de ea, iar acel gând o amuza. Cu cât erau mai mulţi, cu atât 
trădau mai mult că se află în centrul atenţiei lor. Avea să-i facă 
să devină atât de vigilenţi încât să nu se mai poată gândi la 
nimic altceva. 

e 

Pentru Kimmie, cel mai rău lucru la a face baie în compania 
altor femei nu erau privirile lor stăruitoare și nu erau nici 
căutăturile curioase ale fetițelor la vederea cicatricelor ei lungi, 
de pe spate și de pe abdomen. Nici plăcerea zgomotoasă a 
mamelor și a copiilor care făceau ceva împreună. Nici măcar 
zgomotele nonșalante și râsetele tipice de la piscină. Ci 
corpurile femeilor care străluceau de viață. Aceasta era partea 
cea mai rea. 

Inele din aur pe degete, care spuneau că aveau pe cineva pe 
care să-l iubească. Sâni care hrăneau. Pântece gata de rod. 
Astfel de imagini îi întărâtau vocile. 

Astfel că își scoase repede hainele și le puse una peste alta 
deasupra dulăpiorului fără să se uite la cineva și lăsă jos pungile 
din plastic pline cu haine noi. Întreaga procedură trebuia să fie 
făcută îndeajuns de repede ca să poată pleca înainte ca ochii ei 
să înceapă să se plimbe de colo-colo. Cât timp deţinea controlul. 

Așa că, după douăzeci de minute, stătea pe podul Tietgens 
într-o haină care-i venea ca turnată, cu părul coafat, învăluită de 
neobișnuita mireasmă de parfum exclusivist, uitându-se de-a 
lungul liniilor de tren care dispăreau în interiorul gării centrale. 
Trecuse ceva vreme de când nu se mai îmbrăcase astfel și nu îi 
plăcea deloc. În acel moment reprezenta imaginea 
dezgustătoare a tuturor lucrurilor împotriva cărora luptase. Dar 
era necesar. 

Avea să meargă încet pe peron și apoi va urca pe scara 
rulantă până în sala centrală, ca oricare altă femeie. Dacă nu va 
observa nimic neobișnuit în această primă incursiune, se va 
așeza într-un colț al fast-food-ului de pe peron, cu o cafea în faţă 
și se va uita din când în când la ceas. Va semăna cu oricine 
altcineva care aștepta să plece undeva. Cu capul pe umeri, cu 
sprâncenele frumos trasate deasupra ochelarilor de soare. Pur și 
simplu, una dintre femeile care știau ce vor în viaţă. 

e 

Stătea acolo cam de-o oră când o zări pe Tine Șobolanca 
trecând legănat pe lângă ea, cu capul aplecat într-o parte, cu 
privirea fixată asupra golului din faţa ei. Femeia descărnată 
zâmbea aiurea la tot și la nimic. Era evident că-și injectase 
recent niște heroină. Niciodată înainte Tine nu mai păruse atât 
de vulnerabilă și de transparentă, dar Kimmie nu se mișcă. Pur 
și simplu rămase acolo și o privi până ce dispăru undeva, în 
spatele McDonald's. 

În acel moment prelung, de examinare, îl observă pe bărbatul 
slab care stătea rezemat de perete și vorbea cu alţi doi inși 
îmbrăcaţi în haine sport. Nu era neobișnuit ca trei bărbaţi să 
stea împreună. Neobișnuit era faptul că vorbeau fără a se privi 
în ochi și se uitau pe furiș prin sală. Acest lucru și faptul că 
purtau haine aproape identice o făcură atentă. 

Se ridică încet, își potrivi ochelarii de soare pe nas și păși 
hotărâtă, cu pantofii cui, direct spre ei. Când se apropie observă 
că aveau în jur de patruzeci de ani. Ridurile adânci de la colţul 
buzelor indicau faptul că avuseseră o viaţă grea. Nu erau genul 
de riduri pe care le făceau oamenii de afaceri cu privirile 
încruntate și bolnăvicioase la lumina becurilor din birou în timp 
ce birourile lor erau inundate de la prima oră a dimineţii de 
teancuri tot mai mari de hârtii. Nu, erau mai degrabă ca niște 
șanțuri săpate de vânt, de forțele elementare ale naturii și de 
sarcinile nesfârșite și plictisitoare. Bărbaţii aceia erau angajaţi 
să aștepte și să observe. 

Când ajunse la câţiva metri, ei se uitară la ea în același timp. 
Ea le zâmbi și se feri să-și arate dinţii. Apoi trecu prin apropiere 
și simţi tăcerea care se lăsă asupra lor. Când ajunse puţin mai 
departe ei începură din nou să vorbească. Se opri și căută în 
poșetă. Unul dintre ei, după câte auzi, se numea Kim. Sigur că 
trebuia să fie un nume care începea cu litera K. 

Discutau despre ore și locuri și nu erau absolut deloc 
interesați de ea, ceea ce însemna că era liberă să se miște după 
bunul plac. Persoana care pretindea Kimmie că era nu se 
potrivea profilului celei pe care o căutau ei. Sigur că nu. 

Făcu un ocol în jurul sălii, acompaniată de voci șoptite, 
cumpără o revistă pentru femei de la chioșcul din partea opusă 
și se întoarse la locul de plecare. Rămăsese numai unul dintre 
bărbaţi. Stătea rezemat de peretele din cărămizi, evident 
pregătit pentru o lungă așteptare. Fiecare mișcare a lui era 
lentă, numai ochii îi erau vioi. Erau exact genul de bărbaţi cu 
care se asociau Torsten, Ulrik și Ditlev. Borfași cu inimi de 
gheață. Bărbaţi care făceau aproape orice pentru bani. 

Slujbe despre care nu scria nimic în anunţurile din ziare. 

Cu cât se uita la el mai mult, cu atât simţea că a ajuns mai 
aproape de nenorociţii pe care voia să-i distrugă. O cuprinse un 
val de entuziasm în timp ce vocile din capul ei se contraziceau 
una pe alta. 

— Terminaţi, șopti ea și își lăsă privirea în jos. 

Observă că bărbatul de la masa vecină își ridică ochii din 
farfurie și încercă să-și dea seama cine era ţinta mâniei ei. 

Era problema lui. 

„Terminaţi”, șopti, iar privirea îi căzu pe un titlu dintr-un ziar 
de scandal. Scris cu litere mari, acesta vorbea despre cum să ai 

o căsătorie durabilă. Dar observă numai litera K. O literă K mare, 
scrisă înclinat. Alt K. 
e 

Elevii din clasa a șasea îi spuneau K, dar numele său era Kăre. 
Era cel care câștigase aproape toate voturile din clasa a cincea 
când s-a hotărât care elev din ultimul an va fi următorul prefect. 
Semăna cu un zeu și era cel despre care fetele șușoteau în 
dormitoare. Dar Kimmie fusese cea care îl câștigase. După trei 
dansuri la balul de comedie fusese rândul ei, iar Kåre simţise 
degetele lui Kimmie în locuri în care alte degete nu mai 
ajunseseră. Pentru că ea își cunoștea corpul și pe cel al băieţilor. 
Kristian se asigurase de asta. 

Kåre devenise dependent de ea ca de un viciu. 

Cei din jur comentaseră intens faptul că, din ziua aceea, 
mediile prefectului popular începuseră să alunece în jos, 
spunând că e ciudat că un elev atât de inteligent și de 
sârguincios ca el începuse să cedeze dintr-odată. lar Kimmie se 
bucura de asta. Fusese opera ei, corpul ei fusese cel care făcuse 
astfel încât acea fundaţie să se cutremure. Numai corpul ei. 

Totul fusese pregătit pentru Kåre. Viitorul lui fusese hotărât cu 
mult timp înainte ca părinţii săi să afle cine era el cu adevărat. 
Tot ce conta pentru ei era ca fiul lor să rămână pe linia de 
plutire, asigurându-se că avea să aducă onoare castelului lor. 
Dacă cineva putea face astfel încât familia să fie fericită și să 
prospere, atunci acea persoană își găsise sensul vieţii. La dracu’ 
cu costurile. Sau așa crezuseră ei. 

Din chiar acel motiv, Kăâre devenise încă de la început ţinta lui 
Kimmie. li făceau greață toate lucrurile în care credea Kåre. Să 
câștige premii pentru sârguinţă. Să fie cel mai bun la împușcatul 
păsărilor și cel mai rapid alergător de pe pistă. Să fie orator de 
excepție la evenimentele festive. Să aibă părul pieptănat mai 
bine decât ceilalţi și pantalonii mai bine călcaţi. 

Kimmie dorise ca toate acele lucruri să înceteze. Își pusese în 
gând să-l decojească, să vadă ce se afla în interiorul lui. 

lar când termină cu el, se uită după o pradă mai interesantă. 
Pentru că erau multe în jur din care putea alege. Nu-i era frică 
de nimic și de nimeni. 

e 

Kimmie își ridica doar când și când privirea pe deasupra 

revistei. Dacă bărbatul de lângă perete pleca, ea avea să simtă 

acest lucru. Cei peste unsprezece ani petrecuţi pe străzi îi 
ascuţiseră instinctele. Acele instincte se treziră când, o oră mai 
târziu, observă încă un bărbat care se plimba prin sală aparent 
fără motiv, de parcă avea picioarele programate să meargă pe 
pilot automat, dar ochii lui erau concentrați la ceea ce se 
petrecea în jur. 

Nu era un hoţ de buzunare care încerca să localizeze o geantă 
ademenitoare sau o haină largă. Nu era nici ajutorul unui hoţ 
care întindea mâna după mărunţiș pe când celălalt făcea treaba 
murdară. Nu, cunoștea prea bine genul acela de oameni, iar el 
nu se număra printre ei. 

Era un bărbat mic, compact, în straie ponosite. Avea o haină 
groasă, cu buzunare mari. Era înfășurată în jurul corpului lui ca o 
piele de șarpe, ceea ce sugera că e o ruină umană. Dar nu era în 
regulă. Kimmie se pricepea la asta. Oamenii care purtau hainele 
unui paria - oamenii care se dăduseră bătuţi - nu se uitau la 
alţii. Aveau privirile aţintite spre coșurile de gunoi. În jos, în fața 
lor. În colţuri, unde puteau găsi o sticlă goală. Poate chiar și la 
vitrinele magazinelor sau la ofertele săptămânii de la Sunset 
Fast Food. Nu se uitau atenţi la fețele celorlalţi și nu le studiau 
comportamentul așa cum făcea acel bărbat privindu-i pe sub 
sprâncenele stufoase. In plus, era de culoare, turc sau iranian. 
Cine mai văzuse un turc sau un iranian care să fi decăzut atât 
de mult încât să meargă pe străzile din Copenhaga ca un 
vagabond? 

Îl urmări până ce trecu de bărbatul rezemat de perete și se 
așteptă ca ei să se salute într-un fel sau altul, dar nu o făcură. 
Așa că rămase acolo uitându-se pe deasupra revistei, implorând 
vocile din cap să stea deoparte. 

Stătea astfel când bărbatul micuţ reveni de unde plecase. Nici 
pe drumul de întoarcere nu se salută cu celălalt. In acea clipă ea 
se ridică încet, împinse cu grijă scaunul sub masă și îl urmări de 
la distanță pe bărbatul scund, cu pielea tuciurie. 

El mergea încet. Din când în când, ieșea din sală și se uita în 
jos spre Istedsgade, dar nu se ducea niciodată atât de departe 
încât ea să nu-l poată vedea de pe scara de lângă șantierul 
gării. Nu era nicio îndoială că el căuta pe cineva, cineva care 
putea fi chiar ea. Așa că rămase în urmă, în umbră, ascunsă prin 
unghere și în spatele indicatoarelor. 

Când el ajunse în dreptul oficiului poștal din gară, pentru a 
zecea oară, uitându-se în jur, se întoarse brusc și se uită drept la 
ea. Era ceva pentru care nu fusese pregătită, așa că se întoarse 
pe călcâie și se îndreptă spre șirul de taxiuri. Voia să cheme 
unul și să scape repede; el n-o putea opri să facă asta. Celălalt 
lucru la care nu așteptase era Tine Șobolanca. Aceasta stătea fix 
în spatele ei. 

— Bună, Kimmie! strigă ea cu o voce ascuțită și cu ochii lipsiţi 
de luciu. Bănuiam eu că ești tu, iubito. Arăţi super azi. Care-i 
ocazia? 

Ridică mâinile spre Kimmie, ca și cum ar fi vrut să se asigure 
că era reală, dar Kimmie o evită și o lăsă pe Tine cu braţele în 
aer. In spatele ei, Kimmie auzi pașii grăbiţi ai bărbatului care o 
urmărea. 

16. 


Telefonul sunase de trei ori în timpul nopţii, dar de fiecare 
dată când Carl ridica receptorul linia era moartă. Dimineaţă, la 
micul dejun, îi întrebă pe Jesper și pe Morten dacă observaseră 
ceva neobișnuit în casă, dar nu primi în schimb decât priviri 
somnoroase. 

— Poate ați uitat să închideţi ferestrele și ușile ieri? încercă el. 

Trebuia să găsească o cale să treacă de amorțeala lor. Jesper 
ridică din umeri. Ca să obţină ceva de la el la acea oră din zi ar fi 
trebuit, mai întâi, să tragă lozul norocos spre marea loterie 
Utopia. Morten, cel puţin, mormăi un gen de răspuns. 

Apoi, Carl dădu ocol casei fără să observe însă ceva ieșit din 
comun. Ușa din faţă nu avea zgârieturi. Ferestrele erau așa cum 
trebuia. Spargerea fusese dată de o persoană sau mai multe 
care știau ce făceau. După o investigaţie de zece minute, se 
urcă în mașina poliţiei parcată între clădirile cenușii din beton și 
observă că aceasta puţea a benzină. 

— La dracu'! strigă el. 

Intr-o fracțiune de secundă deschise brutal ușa de la Peugeot, 
se aruncă pe trotuar, se rostogoli de mai multe ori și se ascunse 
în spatele unei dubiţe așteptându-se ca Magnolievangen să fie 
luminat de o explozie îndeajuns de puternică încât să arunce în 
aer ferestrele. 

— Ce s-a întâmplat, Carl? auzi o voce calmă. 

Se întoarse spre amicul lui de grătar, Kenn, care purta un 
tricou subțire, în ciuda frigului din acea dimineaţă, și părea să-i 
fie bine. 

— Stai pe loc, Kenn, îi ordonă el uitându-se în jos spre 
Ranneholtparken. 

In afară de sprâncenele agitate ale lui Kenn, nu se mișca 
nimic pe nicăieri. Poate că o telecomandă va activa explozia 
când se va apropia de vehicul. Poate că scânteia de la contact 
avea să fie suficientă pentru a o declanșa. 

— Cineva a umblat la mașina mea, spuse el, și își îndreptă 
într-un final atenţia spre acoperișuri și spre sutele de ferestre 
ale clădirilor din jur. 

Se gândi un moment să-i sune pe tehnicienii criminaliști, dar 
se decise că era mai bine să n-o facă. Oricine încerca să-l sperie 
nu lăsase amprente sau alte indicii asemănătoare. Putea foarte 
bine să accepte faptul și să meargă mai departe. Vânător sau 
vânat? În acel moment, totul era relativ. 

e 

Nici măcar nu-și scosese haina și Rose apăruse în dreptul ușii 
biroului lui cu sprâncenele ridicate și genele puternic rimelate. 

— Mecanicii de la poliție sunt în Allerød și au raportat că nu e 
nimic în neregulă cu mașina ta. Un furtun de alimentare slăbit, 
cât de interesant poate fi? 

Ea închise ochii resemnată și cu încetinitorul, ceea ce Carl 
ignoră. Era bine să-și afirme cât mai repede autoritatea. 

— Mi-ai dat o mulţime de sarcini, Carl. Vrei să vorbim despre 
ele sau așteptăm până ce ţi se evaporă aburii de benzină de la 
mansardă? 

El își aprinse o ţigară și se așeză pe scaun. 

— Dă-i drumul, zise el sperând că mecanicii avuseseră destulă 
minte ca să-i aducă mașina la sediu. 

— Hai să începem cu accidentul de la Centrul de înot Bellahøj. 
Sunt foarte multe de zis despre el. Tipul avea nouăsprezece ani, 
iar numele lui era Kåre Bruno. 

Se uită la el, iar gropițele ei erau la putere maximă. 

— Bruno! Serios! zise ea și își reprimă ceva ce părea a fi un 
chicotit. Era un înotător bun, chiar foarte atletic. Părinţii lui 
trăiau în Istanbul, dar bunicii locuiau în Emdrup, aproape de 
bazinul neacoperit Bellahaj. Acolo stătea de obicei în timpul 
weekendurilor libere, spuse ea, și frunzări hârtiile. Raportul 
spune că a fost un accident și Kåre Bruno a fost de vină. Să nu 
fii atent pe o trambulină de zece metri nu e tocmai un lucru 
înțelept. 

Își înfipse pixul în păr unde era puţin probabil să rămână mult 
timp. 

— În acea dimineaţă plouase și se crede că a alunecat pe 
suprafața udă în timp ce se dădea mare în fața cuiva. Dar era 
acolo singur și nimeni n-a observat ce s-a întâmplat exact. Nu 
până ce a fost văzut zăcând pe gresia de dedesubt, cu capul 
sucit la 180 de grade. 

Carl se uită la Rose cu o întrebare pe buze, dar ea i-o luă 
înainte: 

— Și da, Kåre a fost la același internat ca și Kristen-Marie 
Lassen și ceilalți din gașcă. Era în anul al șaselea. N-am discutat 
încă cu cineva de la școală, dar pot face asta și mai târziu. 

Se opri la fel de brusc ca un glonţ care se lovește de un zid 
din beton. Trebuia să se obișnuiască cu stilul ei. 

— Bine. Vom trece din nou în evidență totul imediat. Și 
Kimmie? 

— Tu chiar crezi că-i importantă în gașca asta, zise ea. De ce? 

„Să număr până la zece?” își spuse el. 

— Câte fete erau, în total, în gașcă? întrebă el în schimb. Și 
câte dintre ele au dispărut? Numai una, am dreptate? Și probabil 
că o fată despre care oricine ar putea crede că vrea să-și 
schimbe statutul prezent. Și de-aia sunt interesat în mod special 
de ea. Dacă Kimmie e încă în viaţă, ar putea deţine cheia spre o 
groază de informaţii. Nu crezi că ar trebui să luăm în calcul 
această posibilitate? 

— Cine zice că vrea să-și schimbe statutul? Mulţi vagabonzi 
nu pot fi forțați să trăiască din nou într-o casă, dacă la asta te 
gândești. 

Dacă gura ei avea să turuie așa însemna că-l va face să se 
urce pe pereţi. 

— Te mai întreb o dată, Rose. Ce-ai găsit despre Kimmie? 

— Ştii ce, Carl? înainte să ajungem la asta, aș vrea să spun că 
trebuie să cumperi un scaun pentru ca eu și Assad să putem sta 
jos în timp ce-ţi dăm rapoartele. Incepe să te doară spatele când 
stai sprijinit de tocul ușii, chiar și când discutăm nimicuri. 

„Atunci stai sprijinită în altă parte”, se gândi el și trase adânc 
din ţigară. 

— Sunt sigur că ai văzut scaunul perfect în vreun catalog, fu 
tot ce spuse el. 

Ea nu se obosi să răspundă. Lui îi trecu prin cap că era 
probabil ca dimineaţa următoare să găsească acolo un scaun. 

— Nu sunt prea multe în evidenţele publice despre Kristen- 
Marie Lassen. Oricum, n-a fost niciodată în șomaj. A fost 
exmatriculată de la școală în anul al cincilea și, mai târziu, și-a 
continuat studiile în Elveţia, dar nu am nimic mai mult despre 
asta. Ultima adresă este în casa lui Bjarne Thøgersen, pe 
Arnevangen, în Brønshøj. Nu știu când s-a mutat, dar cred că n- 
avea cum să fi fost cu mult timp înainte ca Thagersen să se 
predea. Ceea ce înseamnă că a fost oricând înainte de 

septembrie 1996. lar înainte de asta, din 1992 până în 1995, 
este înregistrată la mama ei vitregă, din Kirkevej, în Ordrup. 

— O să-mi faci rost de numele complet al femeii și de adresă, 
da? 

Înainte ca el să-și încheie propoziţia, ea îi dădu o bucăţică 
galbenă de hârtie. Pe femeie o chema Kassandra Lassen. Știa 
filmul Podul Cassandra, dar nu auzise niciodată numele acela. 

— Și tatăl lui Kimmie? Mai trăiește? 

— Da, răspunse ea. Willy K. Lassen, un pionier în domeniul 
programelor de calculator. Trăiește în Monte Carlo cu noua lui 
soție și câţiva copii mai degrabă mici. Am bilețelul undeva pe 
biroul meu. S-a născut prin anul 1930, deci fie pistolul lui e 
încărcat încă, fie nevasta lui e cam curvă. 

Ea mimă un zâmbet care acoperi cea mai mare parte a feţei, 
însoţit de râsul acela mârâit care la un moment dat avea să-l 
facă pe Carl să-și iasă din fire. Ea încetă. 

— Se pare că Kristen-Marie Lassen n-a dormit pe la 
adăposturile pe care le verificăm de obicei, dar e posibil să fi 
închiriat o cameră sau altă locuinţă de care Fiscul nu știe. La 
dracu', așa face și soră-mea. Are patru chiriași deodată. Ai 
nevoie de ceva ca să întreţii trei copii și patru pisici când soțul e 
un ticălos care te abandonează, nu crezi? 

— Cred că n-ar trebui să-mi dai atât de multe detalii, Rose. 
Sunt un apărător al legii, în cazul în care ai uitat. 

Ea ridică palma. 

„Doamne, zicea expresia ei, dacă vrea să fie așa de nesuferit 
e problema lui”. 

— Dar am informaţii despre înregistrarea lui Kristen-Marie 
Lassen la Spitalul Bispebjerg în vara lui 1996. Nu am dosarul de 
caz pentru care trebuie să caute prin arhive, chiar dacă ai 
nevoie de informaţii care s-au petrecut alaltăieri. Nu am decât 
ora la care a ajuns acolo și ora la care a dispărut. 

— A dispărut din spital? În timpul tratamentului? 

— Nu știu nimic despre asta, dar este o adnotare care spune 
că a plecat în ciuda recomandărilor doctorului. 

— Cât timp a stat în spital? 

— Nouă sau zece zile, răspunse Rose frunzărind bileţelele 
galbene. Uite, de pe 24 iulie pe 2 august 1996. 

— 2 august? 

— Da, de ce? 

— E data crimelor din Rørvig. Exact nouă ani mai târziu, la 
acea dată. 

Ea rămase pe gânduri când auzi asta, evident iritată de faptul 
că nu observase coincidența. 

— La ce secție a fost? Psihiatrie? 

— Nu. La ginecologie. 

El bătu cu degetele în birou. 

— Bine. Adu dosarul. Du-te acolo chiar tu, dacă e necesar, și 
oferă-le ajutorul. 

Ea dădu din cap abia perceptibil. 

— Cum e cu ziarele arhivate, Rose, te-ai uitat în ele? 

— Da. Nu-i prea mult. Procedurile legale s-au încheiat în 1987, 
iar când Bjarne Thagersen a fost arestat, Kimmie n-a fost 
menționată. 

El respiră profund. Abia în acel moment își dădu seama. 
Nimeni din gaşca de la internat nu fusese menționat public în 
legătură cu cazul. Netulburaţi, ei urcaseră până pe culmile 
societăţii fără să aibă cineva motiv să ridice din sprânceană. Nu 
era de mirare că se străduiseră să ţină secret acel lucru. Dar de 
ce dracului încercaseră să-l sperie într-un mod atât de 
amatoresc și inacceptabil? De ce nu veniseră pur și simplu la el 
și să se justifice dacă știau că el era cel care investiga cazul? 
Altfel, nu făceau decât să creeze suspiciune și opoziţie. 

— Ea a dispărut în 1996, spuse el. N-a apărut în presă anunţul 
dispariţiei? 

— N-a fost înregistrată ca persoană dispărută. Nici măcar de 
poliţie. Pur și simplu a dispărut. Familia n-a făcut nimic. 

Carl dădu din cap. Frumoasă familie! 

— Cu alte cuvinte, nu e nimic în hârtii despre Kimmie, zise el. 
Dar la gale? Nu a participat la ele? Oamenii de teapa ei le 
frecventează. 

— N-am idee. 

— Atunci du-te şi verifică, te rog. Întreabă oamenii de la 
ziarele de scandal. Intreabă-i pe cei de la Gossip. Au pe aproape 
oricine în arhive. Trebuie să reușești să găsești o nenorocită de 
poză sau altceva. 

Ea se uită la el cu o expresie care probabil voia să-i sugereze 
că era pe cale să-l lase baltă. 

— Probabil că va dura mult până să i se găsească dosarul din 
spital. Cu ce să încep? 

— Cu spitalul Bispebjerg. Dar nu uita de ziare. Oamenii din 
cercurile astea sunt o pradă bună pentru vulturii ăia. Ai datele ei 
de identificare? 

Ea îi dădu hârtia. Nu era nimic nou acolo. Născută în Uganda. 
Fără frați sau surori. O dată la doi ani, în copilărie, se mutau la o 
nouă adresă, care alterna între Anglia, Statele Unite și 
Danemarca. Când împlini șapte ani părinţii ei divorţară și, lucru 
destul de ciudat, tatăl ei primi custodia copilului. Și se născuse 
în Ajunul Crăciunului. 

— Sunt două lucruri despre care ai uitat să întrebi, Carl. Cred 
că e jenant. 

El își ridică privirea spre Rose. Din acel unghi aducea cu o 
versiune mai plinuță a Cruellei de Vil înainte să înșface cei 101 
dalmaţieni. Poate că nu era o idee așa de rea să ia scaunul 
acela și să-l pună de cealaltă parte a biroului, ca să schimbe 
puţin perspectiva. 

— Ce e jenant? întrebă el fără să dorească să afle răspunsul. 

— N-ai întrebat despre mese. Despre mesele de pe hol. Au 
sosit deja. Dar sunt în cutii și trebuie asamblate. Aș vrea ca 
Assad să mă ajute. 

— E în regulă din punctul meu de vedere, dacă știe cum s-o 
facă. Dar, după cum vezi, el nu-i aici. E pe teren, după șoarece. 

— Hmm. Dar tu? 

El clătină din cap încet. Să asambleze mese cu ea? Probabil 
că-și ieșise din minţi. 

— Și care e celălalt lucru despre care n-am întrebat, dacă pot 
fi așa de îndrăzneț? 

Ea arăta ca și cum nu putea fi deranjată să răspundă. 

— Ştii, dacă n-o să asamblez mesele, n-o să copiez toate 
prostiile alea, așa cum m-ai rugat. Un serviciu merită alt 
serviciu. 

Carl înghiţi cu greutate. Într-o săptămână ea avea să dispară 
de acolo. Putea să îi dădăcească pe blestemaţii aceia de 
mâncători de cod uscat care veneau în vizită vineri, apoi urma 
să fie o mișcare bună să-i dea papucii. 

— Ei, mă rog... Celălalt lucru e că am vorbit la Fisc. Mi-au spus 
că Kristen-Marie Lassen a fost angajată între anii 1993 și 1996. 

Carl se opri în timp ce trăgea din ţigară. 

— Da? Unde? 

— Două dintre locurile alea de muncă nu mai există, dar al 
treilea, da. Acolo a lucrat cel mai mult timp. Un magazin de 
animale. 

— Un magazin de animale? Și ce făcea acolo, întâmpina 
clienţii? 

— Nu știu. Trebuie să-i întrebi tu. Se află încă la aceeași 
adresă. Ørbækgade numărul 62, în Amager. Se numește 
Nautilus Trading. 

Carl notă. Trebuia să mai aștepte însă puţin. Ea făcu o 
plecăciune spre el, cu o sprânceană ridicată. 

— Și da, Carl, asta a fost tot, zise ea și-l salută din cap. Și, 
apropo, cu plăcere, dragă domnule! 

17. 


— AȘ dori să știu cine a oprit investigația mea, Marcus. 

Șeful de la Omoruri se uită la el pe deasupra ochelarilor 
bifocali. Sigur că n-avea de gând să răspundă la întrebare. 

— Și, apropo, cred că ar trebui să știi că am avut oaspeți 
neinvitaţi la mine acasă. Uită-te la asta. 

Scoase vechea fotografie cu el în uniformă de paradă și arătă 
spre petele de sânge. 

— De obicei, atârnă în dormitorul meu. Aseară sângele era 
destul de proaspăt. 

Șeful lui Carl se lăsă ușor pe spate ca să o inspecteze. Nu-i 
păsa de ce vedea. 

— Ce înţelegi din asta, Carl? întrebă el după câteva momente 
de pauză. 

— Cineva vrea să mă sperie. Ce altceva pot să înțeleg? 

— Toţi polițiștii își fac dușmani. De ce crezi că asta are 
legătură cu cazul la care lucrezi acum? Cum rămâne cu prietenii 
și familia ta? Crezi că sunt ceva glumeţți printre ei? 

Carl rânji. Bună încercare. 

— Am primit trei telefoane aseară. Ce crezi, era cineva la 
celălalt capăt când am ridicat receptorul? 

— Inţeleg. Și ce vrei să fac eu în legătură cu asta? 

— Aș vrea să-mi spui cine-mi închide ancheta. Preferi să sun 
chiar eu la șefa poliţiei? 

— Va fi aici după-amiază. O să vedem ce zice. 

— Pot conta pe asta? 

— Vom vedea. 

Când plecă din biroul șefului de la Omoruri, Carl trânti ușa 
puţin mai tare decât de obicei, apoi se trezi uitându-se direct la 
faţa palidă, bolnăvicioasă și somnoroasă a lui Bak. Haina din 
piele care era mereu lipită de el îi atârna acum nonșalant pe 
umăr. „Acum pot spune că le-am văzut pe toate”, își spuse Carl. 

— Ce-i, Bak? Am auzit că ne părăsești. Ai primit vreo 
moștenire sau ceva de genul ăsta? 

Bak rămase un moment de parcă se gândea dacă suma vieţii 
lor profesionale dădea cu plus sau cu minus. Apoi întoarse ușor 
capul și zise: 

— Știi cum e. Fie ești un poliţist al dracului de bun, fie un 
familist al dracului de bun. 

Carl vru să-și pună o mână pe umărul lui, dar se mulţumi să-i 
întindă mâna. 

— Azi e ultima zi! Îți doresc noroc și fericire cu familia, Bak! 
Deși ești un nesuferit, să știi că n-ai fi cel mai rău om de pe aici 
dacă te-ai întoarce după permisie. 

Obosit, omul se uită surprins la Carl. Sau poate cuvântul 
potrivit era „copleșit”. Ecranul emoţional al lui Børge Bak era 
microscopic și greu de interpretat. 

— N-ai fost niciodată bun cu mine, Carl, zise el și clătină din 
cap. Dar cred că ești în regulă. 

Pentru cei doi bărbaţi aceasta era o orgie șocantă de 
complimente. Carl se întoarse și o salută din cap pe Lis care 
stătea în spatele biroului din față cu cel puţin la fel de multe 
hârtii ca la el în subsolul în care acestea așteptau să fie puse pe 
una dintre mesele asamblate deja de Rose. 

— Carl, spuse Bak cu mâna pe clanţa ușii de la biroul șefului 
de la Omoruri. Nu Marcus e cel care-ţi oprește ancheta, dacă 
asta crezi. Este Lars Bjørn, zise el și ridică degetul arătător. Nu 
știi de la mine. 

Carl aruncă o privire spre biroul acestuia. Ca de obicei, 
jaluzelele erau trase, dar ușa era deschisă. 

— Se va întoarce la trei. E o ședință cu șefa poliţiei, din câte 
știu, fură ultimele cuvinte ale lui Bak. 

e 

O găsi pe Rose Knudsen în genunchi, pe holul din subsol. Ca 
un urs polar adult care alunecă pe gheaţă, ea stătea cu 
picioarele depărtate și cu coatele rezemate pe o bucată de 
carton împăturită. În jurul ei erau picioare de mese, tije din 
metal și o gamă largă de chei imbus și unelte. Câţiva centimetri 
sub nasul ei era un talmeș-balmeș de instrucţiuni de asamblare. 
Comandase patru mese cu înălțime reglabilă, iar Carl spera din 
tot sufletul ca după tot efortul ei acestea să se și materializeze. 

— Nu trebuia să fii la Spitalul Bispebjerg, Rose? 

Fără să se miște de pe bucăţica ei de podea, arătă spre ușa 
lui Carl. 

— Ai o copie pe birou, zise ea. 

Apoi se cufundă din nou în diagramele de asamblare. Spitalul 
Bispebjerg trimisese prin fax trei pagini care, bineînţeles, erau 
pe biroul lui Carl. Ștampilate și datate, exact ce ceruse. Kristen- 
Marie Lassen. Internată între 24 iulie și 2 august 1996. Jumătate 
dintre cuvinte erau în latină, dar înţelesul lor era destul de clar. 

— Vino aici puţin, Rose, strigă el. 

Urmă o serie de mormăituri și înjurături de pe podeaua din 
hol, dar ea făcu ceea ce el îi ceruse. 

— Da? zise ea cu broboane de sudoare pe faţa desfigurată de 
petele de rimel. 

— Au găsit dosarul! 

Ea dădu din cap. 

— L-ai citit? 

Dădu din cap din nou. 

— Kimmie era însărcinată și a fost internată din cauza 
sângerării de pe urma unei căderi violente pe scară, zise el. A 
primit îngrijiri și pare-se că s-a recuperat repede, totuși a 
pierdut copilul. Erau semne de răni noi. Ai citit și asta? 

— Da. 

— Nu scrie nimic aici despre tată sau despre alte relaţii. 

— Asta e tot ce-au avut, mi-au spus cei de la Bispebjerg. 

— Înţeleg, zise el și frunzări din nou dosarul. Deci, era în patru 
luni când a fost internată. După câteva zile, doctorii au fost de 
părere că riscul de avort trecuse, dar în a noua zi ea totuși a 
avortat. La examenul medical care a urmat, au găsit noi contuzii 
de la o lovitură în burtă. Kimmie le-a explicat spunând că ar fi 
căzut din pat, spuse Carl și scormoni după o ţigară. E greu de 
crezut. 

Rose se dădu în spate câţiva pași, se încruntă și își făcu vânt 
cu mâna de câteva ori. Deci nu-i plăcea fumul de ţigară. In 
regulă! Era ceva care o putea ţine la distanţă. 

— N-a fost întocmit niciun raport al poliţiei, zise ea. Dar, din 
nou, dacă s-ar fi întâmplat asta, am fi aflat deja. 

— Nu zice dacă doctorii i-au făcut chiuretaj sau ceva de genul 
ăsta. Dar ce înseamnă asta? 

Arătă spre câteva rânduri mai jos pe pagină. 

— Avortus incompletus. Asta nu înseamnă avort? 

— l-am sunat. Înseamnă că nu toată placenta a ieșit când a 
pierdut sarcina. 

— Cât de mare e placenta în luna a patra? 

Ea ridică din umeri. E clar că asta nu făcuse parte din 
curricula de la colegiu. 

— Și nu i s-a făcut niciodată chiuretaj? 

— Nu. 

— Din câte știu, poate fi fatal. Nu e de joacă cu infecțiile 
abdominale. În plus, a fost rănită de lovituri. Rău, din câte-mi 
imaginez. 

— De aceea doctorii n-au vrut să-i dea drumul, spuse ea, și 
arătă spre birou. Ai văzut biletul? 

Era o hârtiuţă gălbuie autocolantă. Cum dracu’ se aștepta de 
la el să observe ceva atât de mic pe biroul lui? In comparaţie cu 
el, acul în carul cu fân era o nimica toată. „Sună-l pe Assad”, 
scria pe el. 

— A sunat acum jumătate de oră. A zis că probabil a văzut-o 
pe Kimmie. 

Carl simți un gol în stomac. 

— Unde? 

— La gară. Trebuie să-l suni. 

Își luă haina din cui. 

— Gara e la patru sute de metri depărtare. M-am cărat! 

e 

Afară pe stradă oamenii mergeau în mânecă scurtă. Umbrele 
deveniră deodată lungi și ascuţite și toţi păreau să încerce să 
zâmbească unul la altul. Era sfârșit de septembrie și erau puţin 
peste douăzeci de grade, așa că de ce dracului zâmbeau 
oamenii? Ar fi trebuit să-și ridice capetele spre stratul de ozon și 
să se uite într-acolo oripilaţi. 

Işi scoase haina și o atârnă pe umăr. Mai era puţin și oamenii 
aveau să poarte sandale în ianuarie. Trăiască efectul de seră! Işi 
scoase mobilul, apăsă pe numărul lui Assad și își dădu seama că 
îi murise bateria. Era a doua oară în doar câteva zile când se 
întâmpla asta. Baterii nenorocite și nefolositoare. 

Intră în gara centrală și se uită prin mulţime. Părea inutil. Așa 
că dădu rapid și fără succes o tură prin marea de valize. 

„Nenorocitul”, își zise și se îndreptă spre secţia de poliţie din 
gară de lângă ieșirea spre Reventlowsgade. Trebuia s-o sune pe 
Rose ca să ia numărul lui Assad. Parcă și auzea râsul ei aspru și 
batjocoritor. 

Personalul din spatele biroului din faţă de la secţia de poliţie 
nu-l cunoștea, așa că-și scoase insigna. 

— Sunt Carl Mørck. Bună. Mi-a murit mobilul. Pot să folosesc 
telefonul vostru? 

Unul dintre polițiști arătă spre un aparat vechi din spatele 
biroului, în timp ce încerca să liniștească o fetiță care se rătăcise 
de sora ei mai mare. În urmă cu mulţi ani, Carl fusese în locul 
lui, consolând copii. | se părea trist când se gândea la asta. 
Tocmai când era pe cale să formeze numărul, îl văzu pe Assad 
printre jaluzele. Stătea lângă scara ce ducea la toaletele publice, 
ascuns pe jumătate în spatele unui grup de studenți 
entuziasmați, cu rucsacuri în spate. Nu arăta prea bine pe când 
cerceta teritoriul în haina lui uzată. 

— Mersi că m-aţi lăsat să folosesc telefonul, spuse Carl și 
puse receptorul în furcă. 

Numai cinci sau șase metri îi despărțeau când Carl ieși din 
secția de poliție și tocmai voia să-l interpeleze pe Assad când 
cineva veni din spatele acestuia și îl apucă de umăr. Avea pielea 
închisă la culoare, în jur de treizeci de ani și nu părea prietenos. 
Dintr-o singură mișcare îl întoarse pe Assad și începu să-i strige 
înjurături. Carl nu înţelegea ce spunea, dar expresia lui Assad 
era elocventă. Nu erau prieteni. 

Câteva dintre fetele din grupul de studenţi se uitau la ei 
indignate. „Huligani! Terchea berchea!” păreau să spună fețele 
lor prin măștile arogante. 

Apoi, bărbatul se repezi la Assad, iar acesta din urmă îl lovi cu 
o precizie și o putere incredibilă oprindu-l pe bărbat locului. O 
vreme acesta rămase clătinându-se, în timp ce profesorii 
discutau dacă să se implice sau nu. Dar lui Assad nu-i păsa. Il 
apucă pe bărbat cu putere și îl ţinu bine până când acesta 
începu să ţipe din nou. Apoi, în timp ce grupul de studenţi se 
îndepărtă de scandalagii, Assad îl observă pe Carl, iar reacţia lui 
fu una instantanee. Îl împinse pe bărbat și îi făcu un gest din 
mână să se care dracului de acolo. 

Înainte ca bărbatul să ajungă la scara rulantă care ducea 
către peron, Carl reuși să se uite mai bine la el. La perciunii lui 
tunși scurt și la părul lui care lucea. Era un tip arătos, cu o 
căutătură plină de ură. Nu era genul de bărbat pe care voiai să-l 
revezi. 

— Ce s-a întâmplat adineauri? întrebă Carl. 

Assad ridică din umeri. 

— Îmi pare rău, Carl. E un idiot. 

Ochii lui Assad se plimbau de colo-colo. Spre secţia de poliţie 
din spatele lui Carl, spre studenţi, spre Carl și dincolo de el. Era 
un alt Assad față de cel care prepara ceai de mentă în subsol. 
Era un bărbat care trebuia să-și ia revanșa. 

— O să-mi spui ce-a fost când o să te simţi pregătit, da? 

— N-a fost nimic. Doar un vecin de-al meu. 

Apoi zâmbi. Deloc convingător, dar pe aproape. 

— Deci ai primit mesajul meu? Ştii că telefonul tău e mort, 
nu? 

Carl dădu din cap. 

— De unde știi că ai văzut-o pe Kimmie? 

— O prostituată drogată a strigat-o pe nume. 

— Și acum unde e? 

— Nu știu. A reușit să scape cu un taxi. 

— La dracu', Assad. Ai urmărit-o, nu-i așa? 

— Da. Taxiul meu a fost chiar în spatele ei, dar când am ajuns 
la Gasværksvej, taxiul ei s-a oprit exact la colţ. leșise deja din el. 
Eu am ajuns cu o secundă prea târziu, iar ea dispăruse. 

Succes și eșec, în același timp. 

— Şoferul ei a zis că ea i-a dat cinci sute de coroane. A sărit în 
spate și i-a strigat: „Du-mă la Gasvaerksvej! Repede. Toţi banii 
ăștia sunt ai tăi”. 

Cinci sute de coroane pentru cinci sute de metri. Asta 
însemna disperare. 

— Am căutat-o, desigur. M-am dus prin toate magazinele și 
am întrebat dacă a văzut cineva ceva. Am sunat la uși... 

— Ai luat numărul de telefon al taximetristului? 

— Da. 

— Adu-l pentru interogatoriu. E ceva ciudat aici. 

Assad dădu din cap. 

— Știu cine-i prostituata drogată. Am adresa ei, spuse el și-i 
dădu un bilet. Am primit-o de la secţia de poliţie acum zece 
minute. Numele ei e Tine Karisen. Are o cameră pe Gammel 
Kongevej. 

— Foarte bine, Assad. Dar cum ai obţinut informaţiile de la 
polițiști? Drept cine te-ai dat? 

— Le-am arătat legitimaţia de la sediu. 

— Asta nu-ţi dă dreptul să primești astfel de informaţii, Assad. 
Ești un angajat civil. 

— Păi, uite că am reușit. Dar ar fi bine dacă aș primi o insignă 
acum că mă trimiţi pe teren așa de mult, Carl. 

— Îmi pare rău, Assad, dar nu pot face asta, spuse el, și 
clătină din cap. Ai zis că cei de la secție o cunosc. A fost 
arestată? 

— O, da. De multe ori. Sunt sătui de ea. De obicei, cerșește 
lângă intrarea principală din gară. 

e 

Carl privi în sus la clădirea galbenă înghesuită în 
Teaterpassagen. La cele patru etaje de jos erau numeroase 
garsoniere, deasupra cărora se aflau camerele mansardate. Nu 
era greu de ghicit care era camera lui Tine Karisen. Ușa etajului 
al cincilea fu deschisă de un bărbat arțăgos îmbrăcat cu un halat 
uzat, albastru. 

— Tine Karisen spuneţi? Veniţi după mine. 

Îl conduse pe care pe lângă scară pe un coridor cu patru sau 
cinci uși. Arătă spre una dintre ele și își duse mâna la barba gri. 

— Nu ne place să vină poliţia pe aici, zise el. Ce-a făcut? 

Carl se încruntă și scoase unul dintre rânjetele sale corozive 
din tolba cu bunătăţi. Bărbatul făcea o grămadă de bani de pe 
urma acelor camere mici mizerabile. Așa că era bine să-și 
trateze chiriașii așa cum se cuvenea. 

— Este un martor important într-un caz redeschis. Vă rog să îi 
oferiţi tot ajutorul de care are nevoie. Înţelegeţi? 

Bărbatul dădu drumul bărbii. Înţelesese? Habar n-avea despre 
ce vorbea Carl. Dar nu conta... atâta timp cât funcţiona. 

Ea nu deschise decât după ce el bubui îndelung în ușă. Chipul 
ei era din cale-afară de răvășit. Înăuntru, el fu întâmpinat de un 
miros  înţepător, oribil, duhoarea unei cuști de animale 
insuficient curățate. 

Carl își aminti de o perioadă din viaţa fiului său vitreg... când 
hamsterii lui se împerecheau zi și noapte pe biroul lui. În scurtă 
vreme numărul lor se multiplicase de patru ori, iar lucrurile ar fi 
avansat în această direcţie dacă băiatul nu și-ar fi pierdut 
interesul, iar animalele n-ar fi început să se mănânce unul pe 
altul. În lunile care trecură până ce Carl reușise să doneze toate 
creaturile unui centru pentru îngrijirea animalelor, mirosul 
devenise o amprentă permanentă în atmosfera din casă. 

— Văd că ai un șobolan, zise el și se aplecă spre micul 
monstru. 

— Îl cheamă Lasso și e îmblânzit. Vrei să-l scot ca să-l ţii? 

El încercă să zâmbească. Să-l ţină? Un mini-porc cu coadă 
chelboasă? Mai degrabă i-ar fi mâncat nutreţul. În acel moment 
Carl se decise că era mai bine să-i arate insigna de poliţie. Ea o 
privi fără prea mare interes și se aplecă peste masă. Cu o mână 
experimentată împinse o seringă și niște folii din aluminiu sub o 
revistă. Heroină, dacă ar fi fost să ghicească. 

— Am înţeles că o cunoști pe Kimmie. 

Dacă ar fi fost arestată cu un ac în vene, prinsă la furat sau în 
timp ce servea un client, nici nu ar fi clipit. Dar întrebarea aceea 
o făcu să tresară. Carl se duse la fereastra din dormitor și se 
uită afară spre copacii în scurtă vreme golași care încercuiau 
lacul Jorgen. Drogata avea o priveliște dată naibii. 

— E una dintre prietenele tale cele mai bune, Tine? Am auzit 
că voi două sunteți apropiate. 

El se aplecă pe fereastră și se uită în jos la poteca de lângă 
apă. Dacă fata ar fi fost normală, ar fi făcut jogging în jurul 
lacului de câteva ori pe săptămână, la fel ca persoanele care 
făceau asta în acel moment. Ochii lui se uitară cercetător la 
staţia de autobuz de pe Gammel Kongevej, unde un bărbat într- 
o haină deschisă la culoare se holba la clădire. 

Carl îl mai văzuse pe acel bărbat din când în când, de-a lungul 
anilor petrecuți în poliție. Finn Aalbæk. O fantomă jigărită care 
obișnuia să se oploșească la secţia de poliţie Antonigade ca să 
stoarcă frânturi de informaţii de la Carl și de la colegii lui pentru 
micuța lui agenţie de detectivi. Trecuseră cel puţin cinci ani de 
când îl văzuse ultima oară, dar era la fel de urât. 

— İl cunoşti pe bărbatul de acolo, cel în haina aia de culoare 
deschisă? întrebă el. L-ai mai văzut până acum? 

Ea se apropie de fereastră, oftă din adâncul sufletului și 
încercă să se concentreze asupra bărbatului. 

— Am mai văzut pe cineva asemănător, în aceeași haină, la 
gara centrală. Dar e al dracului de departe ca să-l văd mai bine. 

El observă pupilele ei enorme. Chiar dacă bărbatul ar fi stat în 
faţa ei tot i-ar fi fost greu să-l recunoască. 

— Și bărbatul pe care l-ai văzut la gară... Cine e? 

Ea se îndepărtă de fereastră și se lovi de masă așa că el fu 
nevoit să o sprijine. 

— Nu cred că vreau să vorbesc cu tine, pufni ea. Ce-a făcut 
Kimmie? El o conduse până la pat și o ajută să se așeze pe 
salteaua subţire. „Hai să încercăm altă abordare”, își zise Carl 
uitându-se în jur. Camera avea zece metri pătraţi și părea 
complet golită de personalitate. In afară de cușca șobolanului și 
de hainele adunate teanc în colţuri, erau puţine obiecte în 
apartament. Câteva reviste lipicioase pe masă, mormane de 
pungi care puţeau a bere, patul cu pătura uzată, din lână, o 
chiuvetă și un frigider vechi deasupra căruia era o savonieră 
soioasă, un prosop uzat, o sticlă de șampon răsturnată și o 
colecție de agrafe. Pe pereţi nu era nimic și nici pe pervaz. Se 
uită în jos la ea. 

— Îți lași părul să crească mai lung, așa-i? Cred că o să-ţi stea 
bine. Din instinct ea își duse mâna la gât. Deci avea dreptate. 
Pentru asta erau agrafele. 

— Arăţi bine și cu părul până la umeri, dar cred că ţi-ar sta 
mai bine cu părul lung. Ai păr frumos, Tine! 

Ea nu zâmbi, dar în spatele acelor ochi jubila. Pentru un scurt 
moment. 

— Mi-ar plăcea să-ţi ţin șobolanul, dar am devenit alergic la 
rozătoare și alte asemenea. De fapt, chiar îmi pare rău pentru 
asta. Nici măcar n-o mai pot ţine în braţe pe pisicuţa noastră. 

Acum avea atenţia ei. 

— lubesc șobolanul ăsta. Îl cheamă Lasso. 

Ea îi zâmbi cu ceea ce fusese odată un șir de dinţi albi. 

— Uneori îi spun Kimmie, dar ei nu i-am zis asta. Din cauza lui 
mi se spune Tine Șobolanca. E așa drăguţ, nu crezi? Mai ales 
atunci când știi că de la asta îţi vine porecla... 

Carl încercă să fie de acord cu ea. 

— Kimmie n-a făcut nimic, Tine, zise el. O căutăm deoarece 
cuiva îi e dor de ea. 

Ea își mușcă obrazul. 

— Nu știu unde stă. Dar spune-mi numele tău. Dacă o văd Îi 
transmit. 

El dădu din cap. Anii de luptă cu autorităţile o învățaseră arta 
de a fi precauta. Era complet dusă din cauza drogurilor și totuși 
era în gardă. Destul de impresionant și la fel de enervant. Sigur 
nu avea să ajute dacă îi spunea lui Kimmie prea multe. In plus, 
riscau ca Kimmie să dispară definitiv. O experiență de 

unsprezece ani și vânătoarea lui Assad demonstraseră că era 
capabilă de asta. 

— Bine, o să fiu sincer cu tine, Tine. Tatăl lui Kimmie e foarte 
bolnav, iar dacă ea aude că poliţia o caută atunci tatăl ei n-o s-o 
mai vadă niciodată și ar fi tare păcat. Spune-i să sune la 
numărul ăsta. Nu-i spune nimic despre boală sau despre poliţie. 
Doar dă-i numărul de telefon. 

Scrise numărul de mobil pe o pagină din carneţțel și i-o dădu. 
Va trebui să se asigure că are telefonul încărcat. 

— Și dacă întreabă cine ești? 

— Atunci spune-i că nu știi, dar că am zis că e ceva ce-ar 
face-o fericită. 

Pleoapele lui Tine se închiseră ușor. Mâinile ei stăteau 
relaxate pe genunchi. 

— Mă auzi, Tine? 

Ea dădu din cap cu ochii închiși. 

— Da. Bine. 

— Bine. Mă bucur să aud asta. Acum o să plec. Știu că e 
cineva care o caută pe Kimmie la Gara centrală. Știi cine e? 

Ea se uită la el fără să-și ridice capul. 

— Nu e decât cineva care întreabă dac-o știu pe Kimmie. 
Probabil că și el vrea ca ea să ia legătura cu tatăl ei, nu? 

e 

Jos, pe Gammel Kongevej, el îl înșfacă pe Aalbæk din spate. 

— Un delincvent bătrân ieșit la soare, zise el și își așeză 
pumnul greoi pe umărul lui. Ce faci aici? continuă el. A trecut 
ceva vreme de când nu ne-am văzut, ei? 

Ochii lui Aalbaek străluceau - dar nu de bucuria întâlnirii. 

— Aştept autobuzul, spuse el, și își întoarse capul. 

— Bine. 

Carl se uită la el. Ciudat răspuns. De ce minţea? De ce nu 
spusese pur și simplu: „Sunt în misiune. Urmăresc pe cineva”. 
Doar era slujba lui și o știau amândoi. Nu fusese acuzat de 
nimic. Nu trebuia să dezvăluie pentru cine lucra. 

Nu, dar acum se deconspirase. Fără îndoială. Aalbæk știa 
sigur că drumul lui se intersecta cu al lui Carl. „Aștept 
autobuzul”, spusese el. Ce idiot! 

— Te descurci cu ceea ce faci, nu? N-ai făcut din întâmplare o 
excursie ieri prin Allerød și mi-ai murdărit una dintre fotografii? 
Ce zici, Aalbæk? Ei? 

Aalbæk se întoarse calm cu faţa la Carl. Era genul de 
persoană pe care ai putea-o călca în picioare fără să obţii nicio 
reacţie. Carl știa pe cineva care se născuse cu lobii frontali 
insuficient dezvoltați și care pur și simplu nu putea să se 
enerveze. Dacă un creier are o zonă care controlează emoţiile și 
stresul, în cazul lui Aalbæk aceasta fusese înlocuită cu un gol 
deplin. Carl încercă din nou. De ce nu? 

— Ce faci aici? Nu poţi să-mi spui, Aalbæk? N-ar trebui să fii 
acasă la mine, în Allerod și să desenezi zvastici pe tăblia 
patului? Pentru că e o legătură între cazurile la care lucrăm noi 
doi acum, nu-i așa, Aalbæk? 

Expresia de pe faţa lui nu sugera o dorinţă de a se supune. 

— Tot un ticălos bătrân și sarcastic ai rămas, nu-i așa, Marck? 
N-am nici cea mai vagă idee despre ce vorbești. 

— De ce stai aici și te uiţi la etajul cinci? Nu cumva pentru că 
speri să treacă pe aici Kimmie Lassen ca s-o salute pe Tine 
Karisen? Tu ești cel care întreabă de ea pe la gară, nu-i așa? zise 
el și se apropie de fața lui Aalbæk. Astăzi ai făcut legătura dintre 
Tine Karisen de acolo și Kimmie, nu-i așa? 

Bărbatul slab își încleștă convulsiv maxilarele. 

— Nu știu despre cine și ce îndrugi acolo, Mørck. Sunt aici 
pentru că un tată și o mamă vor să știe dacă fiul lor și-o trage cu 
unificatoarele: de la etajul doi. 

Carl dădu din cap amintindu-și cât de alunecos era Aalbæk. 
Sigur că era capabil să inventeze o poveste la nevoie. 

— Cred că ar fi frumos să-ţi văd facturile de la afacerile din 
ultima vreme. Mă întreb dacă nu ai vreun recent angajator care 
să fie interesat de Kimmie. Eu așa cred. Doar că nu sunt foarte 
sigur de ce. Vrei să-mi spui de bunăvoie sau trebuie să înșfac eu 
facturile? 

— Poţi să înșfaci ce dracului vrei. Doar adu-ţi aminte să ai 
mandat. 

— Aalbæk, bătrâne, zise el și îl lovi așa de tare pe spate încât 
omoplaţii lui se îndoiră. Vrei să le spui celor care te-au angajat 
că, cu cât mă hărțuiesc mai mult, cu atât o să mă duc mai tare 
după ei? Ai înțeles? 

Aalbæk încercă din răsputeri să nu tragă cu lăcomie aer în 
piept, dar când Carl avea să se întoarcă cu spatele, sigur urma 
s-o facă. 

— Am înţeles destul ca să știu c-o iei razna, Marck. Lasă-mă în 
pace! 

Carl dădu din cap. Acesta era dezavantajul de a fi șeful celei 
mai mici echipe de investigaţie din țară. Dacă ar fi avut mai 
mulţi oameni, ar fi pus pe câţiva dintre cei mai buni magneţi pe 
urmele lui Finn Aalbæk. Avea o bănuială solidă că ar fi meritat 
să urmărească acea siluetă băţoasă, dar cine s-o facă? Rose? 

— O să mai auzi de noi, zise Carl și se îndreptă spre 
Vodroffsvej. 

Apoi, când dispăru din raza vizuală, fugi cât putu de repede 
pe strada perpendiculară și înapoi în jurul clădirii Codan și se 
opri din nou pe Gammel Kongevej, aproape de Varnedamsvej. 
După câteva salturi care-l lăsară fără respiraţie, ajunse pe 
cealaltă parte a străzii, la timp ca să-l vadă pe Aalbæk care 
stătea lângă lac și vorbea pe mobil. Poate că era greu de 
întărâtat, dar în mod cert nu părea deloc fericit. 

18. 


Cât timp Ulrik lucrase ca analist de bursă, îmbogăţise mai 
mulţi investitori decât oricine altcineva din acel domeniu, iar 
cuvintele cheie erau „informaţie, informaţie, informaţie”. In 
branşa lui, averea nu se făcea prin coincidente, nici prin noroc. 
Sigur nu prin noroc. Nimeni din acel domeniu nu avea atât de 
multe contacte și nu exista niciun trust media în care să nu 
cunoască pe cineva. Era sigur pe el și atent și verifica cu mare 
atenţie companiile de comerț prin toate metodele posibile 
înainte să estimeze profitabilitatea acţiunilor lor. Uneori 
investigaţiile ajungeau atât de departe, încât cei care-l 
angajaseră îi cereau să uite tot ce descoperise. lar relaţiile lui cu 
oamenii care erau prinși cu mâța-n sac sau care știau pe cineva 
care cunoștea pe altcineva care avea nevoie de ajutor să iasă 
dintr-o situaţie urâtă se întinseseră precum cercurile pe apă 
până când, într-un final, au ajuns să acopere întregul ocean pe 
care pluteau cele mai mari platforme ale societăţii. 

În anumite ţări mai puţin evoluate, acest lucru l-ar fi făcut pe 
Ulrik să fie considerat un om extrem de periculos, un aliat mai 
bun dacă i-ar fi tăiat gâtul... dar nu și acolo. În micuța 
Danemarcă, sistemul era atât de ingenios încât, dacă știai vreo 
mizerie despre cineva, acela știa la rândul lui un lucru la fel de 
rău despre tine. Dacă nu era redusă de îndată la tăcere, 
problema unuia îi infecta de îndată pe alţii. Un principiu ciudat, 
practic, a cărui consecinţă era că nimeni nu spunea nimic 
despre ceilalţi, nici măcar atunci când era prins cu ocaua mică. 
Pentru că nimeni nu voia să-și petreacă șase ani în pușcărie 
pentru tranzacții din interiorul firmei. Și nimeni nu voia să taie 
craca pe care stătea. 

Sus, în copacul cu bani care creștea încet-încet, Ulrik ţesuse o 
pânză de păianjen care în cercurile politicoase era numită 
„reţea” - acel cuvânt minunat, paradoxal, care funcționa așa 
cum trebuie numai dacă rețeaua filtra mai mulţi oameni decât 
prindea. lar Ulrik se pricepea foarte bine la prins prada în pânza 
lui. Acolo ajungeau oamenii despre care alţii citeau prin ziare. 
Oameni respectaţi. Creme de la creme. Toţi cei care își 

depășiseră mediul de origine și se înălţaseră către nivelul la 
care nu mai trebuiau să împartă lumina soarelui cu lepădăturile. 

Aceștia erau oamenii pe care îi vâna. Cei cu care pășea la braţ 
în loja francmasonilor. Cei care înțelegeau importanța faptului 
de a sta uniţi cu cei de teapa lor. 

Ulrik fusese o verigă vitală în angrenajul găștii de la școală. 
Era genul gregar, pe care toată lumea îl cunoaște, însă în 
spatele lui se aflau tovarășii din copilărie, Ditlev Pram și Torsten 
Florin. Era un triumvirat puternic, deși ciudat, unul invitat la 
toate petrecerile la care merita să participe. 

În după-amiaza aceea își începuseră distracţia la o recepţie 
dintr-o galerie din centru care avea legături atât cu teatrul, cât 
și cu familia regală. Apoi se adunaseră la o serată extravagantă 
în compania uniformelor de paradă, a medaliilor și a ordinelor 
cavalerești. Evenimentul conţinea discursuri bine pregătite 
scrise de subordonați care nu fuseseră invitaţi, în timp ce un 
ansamblu de coarde încerca să-i atragă pe cei prezenţi în lumea 
lui Brahms, iar șampania și laudele de sine curgeau din 
abundență. 

— E adevărat ce aud, Ulrik? întrebă un membru în cabinetul 
prim-ministrului care stătea lângă el cu ochii inundaţi în alcool și 
încerca să măsoare distanţa până la pahar. Chiar e adevărat că 
Torsten a omorât câţiva cai cu arbaleta la vânătoare vara 
aceasta? Așa, pur și simplu, în câmp deschis? 

Încercă din nou să toarne câteva picături în paharul și așa 
prea plin. Ulrik întinse mâna să sprijine eforturile sărmanului 
om. 

— Ştii ce? Nu crede tot ce auzi. Și, apropo, de ce nu vii să 
vânezi cu noi odată? Așa poți vedea cu ochii tăi despre ce e 
vorba. 

Ministrul dădu din cap afirmativ. Era exact ceea ce-și dorea, 
era sigur că are să-i placă. Ulrik se pricepea la astfel de lucruri. 
Încă un om important ademenit în pânza lui. Apoi se întoarse 
către tovarășa sa de cină care încercase să-i câștige atenţia 
toată seara. 

— Arăţi superb în seara asta, Isabel, spuse el, și își puse mâna 
pe brațul ei. 

Într-o oră ea avea să afle în ce se băgase. Ditlev îi dăduse 
sarcina. Nu reușeau de fiecare dată, dar în seara aceea n-aveau 
cum să dea greș. Isabel avea să facă tot ce i se cerea... părea 

pregătită pentru puţin din toate. Sigur că avea să se smiorcăie 
pe drum, dar anii de plictiseală și de lipsă de satisfacţie erau un 
avantaj. Poate că avea să suporte mai greu felul lui Torsten de a 
se purta cu corpul ei în comparaţie cu ceilalţi, dar pe de altă 
parte văzuseră dovada că tocmai metoda lui le făcea să devină 
dependente. Torsten înțelegea senzualitatea femeilor mai bine 
decât majoritatea. Ea urma să ţină totul secret. Viol sau nu, cu 
siguranţă își va ţine gura. De ce ar fi riscat să piardă accesul la 
multele milioane pe care soțul ei impotent le controla? 

Ulrik o mângâie pe mână mai sus, până la mâneca din 
mătase. Îi plăcea la nebunie țesătura rece, purtată în special de 
femeile cu sânge cald. Îi făcu un semn din cap lui Ditlev care 
stătea la una dintre mesele de vizavi de ei. Acesta ar fi trebuit 
să fie semnalul, dar lângă Ditlev stătea un bărbat care-i 
distrăgea atenţia. El îi șoptea ceva lui Ditlev, care stătea acolo și 
ținea în mână o furculiță plină cu piftie de somon și nu băga de 
seamă pe nimeni altcineva. Privea pierdut în față în timp ce 
ridurile de pe frunte se adânceau într-o încruntătură. Era 
imposibil să înţelegi greșit acele semne. 

Ulrik invocă o scuză potrivită situației, se ridică și îl bătu ușor 
pe umăr pe Torsten când trecu prin dreptul mesei acestuia. 
Femeia neglijată trebuia să mai aștepte până data viitoare. Il 
auzi pe Torsten scuzându-se faţă de însoțitoarea lui la acea cină. 
Într-o clipă avea să-i sărute mâna, ceea ce era de așteptat la un 
individ ca Torsten Florin. Un bărbat heterosexual care îmbrăca 
femei trebuia să știe foarte bine și cum să le dezbrace. 

Cei trei se întâlniră în foaier. 

— Cine era tipul cu care ai vorbit? întrebă Ulrik. 

Mâna lui Ditlev se jucă nervoasă cu papionul. Nu-și revenise 
încă după ce auzise. 

— Unul dintre oamenii mei de la Caracas. A venit să-mi spună 
că Frank Helmond le-a zis unor asistente că noi am fost cei care 
l-au atacat. 

Era exact genul de încurcătură detestat de Ulrik. Nu jurase 
Ditlev că avea totul sub control? Nu promisese Thelma că ea și 
Helmond își vor ţine gura dacă divorțul și operaţia estetică 
mergeau bine? 

— Rahat! explodă Torsten. 

Ditlev se uită la fiecare, pe rând. 

— Helmond era încă sub efectul anestezicelor. N-o să-l creadă 
nimeni, spuse el, și se uită în podea. Dar mai e și altceva. Omul 
meu a primit un mesaj pe telefon de la Aalbæk. Se pare că 
niciunul dintre noi nu avea mobilele pornite. 

Le dădu un bilet, iar Torsten citi peste umărul lui Ulrik. 

— Eu nu pricep ultima parte, zise Ulrik. Ce înseamnă? 

— Uneori ești tare greu de cap, Ulrik! 

Torsten se uită la el cu insolenţă. Lui Ulrik nu-i plăcea asta. 

— Kimmie e afară pe undeva, i-o tăie Ditlev. N-ai auzit, 
Torsten, a fost văzută azi, în gara centrală. Unul dintre oamenii 
lui Aalbæk a auzit că o drogată o striga pe nume. N-a văzut-o 
decât din spate, dar o observase și mai devreme. Purta haine 
scumpe și arăta bine. A stat la cafenea o oră sau o oră și 
jumătate. El a crezut că e doar o persoană care aștepta trenul. 
La un moment dat, chiar a trecut pe lângă ei în timp ce Aalbæk 
le dădea instrucţiuni oamenilor lui. 

— Fir-ar a dracului să fie! izbucni Torsten. 

Nici Ulrik nu aflase ultima parte. Nu erau vești bune. Poate că 
ea știa că sunt pe urmele ei. La dracu'. Sigur că știa. Până la 
urmă, era vorba de Kimmie. 

— lar o să ne scape, spuse el. O știu. 

Cu toţii o știau. Fața de vulpe a lui Torsten se îngustă și mai 
mult. 

— Aalbæk știe unde stă drogata? 

Ditlev dădu din cap afirmativ. 

— O s-o aranjeze, nu? 

— Da. Intrebarea e dacă nu cumva e prea târziu. Poliţia i-a 
făcut deja o vizită. 

Ulrik își masă ceafa. Probabil că Ditlev avea dreptate. 

— Tot nu pricep ultimul rând din mesaj. Inseamnă că 
persoana care investighează cazul știe unde locuiește Kimmie? 

Ditlev clătină din cap. 

— Aalbæk îl știe bine pe poliţist. Dacă polițistul ar fi știut unde 
stă Kimmie, ar fi dus-o pe drogată la sediu după vizită. Sigur că 
ar putea face asta mai târziu. Trebuie să luăm în considerare și 
posibilitatea asta. Uită-te la rândul de deasupra, Ulrik! Ce crezi 
că înseamnă? 

— Că acest Carl Mørck e pe urmele noastre. Dar am știut asta 
tot timpul. 

— Citește din nou, Ulrik. Aalbæk scrie: „Mørck m-a văzut. E pe 
urmele noastre”. 

— Care-i problema? 

— Că Marck a început să vadă ce legături sunt între Aalbaek, 
noi, Kimmie și cazul vechi și face acum un puzzle mare. De ce, 
Ulrik? De unde știe atâtea despre Aalbæk? Ai făcut ceva despre 
care noi nu știm? Ai vorbit ieri cu Aalbaek. Ce i-ai spus? 

— Chestiile obișnuite când se pune vreunul în drum. Că ar 
trebui să-i dea poliţistului un avertisment. 

— Prostule, bombăni Torsten. 

— Acest avertisment... când aveai de gând să ne spui și nouă 
despre el? 

Ulrik se uită la Ditlev. De la atacul asupra lui Frank Helmond îi 
era greu să se întoarcă înapoi pe pământ. Se dusese la muncă a 
doua zi simțindu-se invincibil. Imaginea cu Helmond, speriat de 
moarte și însângerat, acționase ca un elixir. Fiecare tranzacție și 
index fuseseră în avantajul lui în acea zi. Nimic nu putea și nici 
nu îndrăznea să-l oprească. Nici măcar un poliţai prost care-și 
băga nasul unde nu-i fierbea oala. 

— Tocmai i-am spus lui Aalbæk că poate pune puţină 
presiune, spuse el. Să lase câteva avertismente într-un loc unde 
pot avea impact asupra omului. 

Torsten se întoarse cu spatele la ei și se uită de-a lungul scării 
din marmură care tăia în două foaierul. Gândurile lui cu privire 
la situaţie îl măcinau. Ulrik își drese glasul și explică ce se 
întâmplase. Nu era nimic special. Doar câteva telefoane și 
câteva picături de sânge de pui pe o fotografie. Puțin voodoo 
haitian. Așa cum spusese: nimic special. 

Apoi cei doi se uitară direct la el. 

— Ulrik, adu-l pe Visby, mârâi Ditlev. 

— E aici? 

— Jumătate dintre miniştri sunt aici. Ce credeai? 

e 

Visby, director în Ministerul de Justiție, se afla de ceva vreme 
în căutarea unei slujbe mai bune. În ciuda pregătirii lui 
excelente, nu putea spera să ajungă în vârf. Și, de când 
abandonase poteca bătătorită a avocaților de top cu secole în 
urmă, renunțând astfel la oportunitatea de a deveni judecător la 
înaltele curți, se afla în căutarea unor oase noi de ros, iar 
fărădelegile îl ajunseseră din urmă. 


VP - 138 


Îl cunoscuse pe Ditlev la o partidă de vânătoare, iar 
înțelegerea lor fusese ca el, în schimbul câtorva favoruri la locul 
de muncă, să se pregătească să devină avocatul lor când va 
veni vremea ca Bent Krum să se îndrepte spre fericirea eternă a 
pensiei și a vinului roșu. Slujba nu avea să-i înfrumuseţeze 
biografia profesională, dar îi va oferi zile de muncă scurte și un 
venit neobișnuit de mare. Visby dovedise de mai multe ori că 
era omul potrivit pentru ei. Chiar era alegerea cea bună. 

— Avem din nou nevoie de ajutorul tău, zise Ditlev când Ulrik 
îl conduse în foaier. 

Directorul se uită precaut în jur ca și cum candelabrele ar fi 
avut ochi, iar tapetul - urechi. 

— Acum, aici? întrebă el. _ 

— Carl Mørck încă investighează cazul. Trebuie oprit. Inţelegi? 
zise Ditlev. 

Visby se jucă cu cravata albastru-închis și cu insigna în formă 
de scoică, blazonul de la internat, în timp ce ochii lui cercetau 
încăperea. 

— Am făcut ce-am putut. Nu pot să dau mai multe dispoziţii în 
numele altora fără ca ministrul să nu devină suspicios. După 
cum se arată lucrurile acum, ar fi o mare greșeală. 

— Dispoziţia trebuie să treacă pe la șefa poliţiei? 

El dădu din cap afirmativ. 

— Indirect, da. Nu mai pot face nimic în acest caz. 

— Înţelegi ce spui acum? întrebă Ditlev. 

Visby își strânse buzele. Ulrik citea pe faţa lui cum își plănuise 
deja viața. Soţia lui aștepta ceva mai mult acasă. Mai mult timp, 
mai multe concedii și toate lucrurile la care visau oamenii. 

— Am putea să-l suspendăm pe Mørck, spuse directorul. Cel 
puţin pentru o scurtă vreme. Nu va fi ușor după ce-a făcut în 
cazul Merete Lynggaard. Dar episodul cu împușcăturile de acum 
câteva luni l-a afectat serios, așa că s-ar putea să aibă o 
cădere... cel puţin pe hârtie. O să mă ocup de asta. 

— Pot să-l pun pe Aalbæk să-l acuze de atac și tâlhărie, spuse 
Ditlev. Te ajută? 

Directorul Visby dădu din cap. 

— Atac și tâlhărie? Nu e rău deloc! Dar o să avem nevoie de 
martori. 

19. 


— Sunt destul de sigur că Finn Aalbsek a fost cel care a intrat 
în casa mea alaltăieri, Marcus, spuse Carl. Tu ești cel care 
autorizează mandate sau s-o fac eu? 

Șeful de la Omoruri nu-și ridică ochii de la fotografia unei 
femei pline de sânge care fusese atacată pe Store 
Kannikestrsede. Arăta ca dracu', asta ca s-o spună într-un mod 
drăguţ. Loviturile lăsaseră urme albastre pe faţa ei, iar zona din 
jurul ochilor arăta incredibil de umflată. 

— Am dreptate dacă presupun că cererea ta are legătură cu 
crimele din Rarvig, Carl? 

— Vreau să aflu cine l-a angajat pe Aalbæk, atât. 

— Nu te mai ocupi de cazul ăla, Carl. Noi am mai discutat 
despre asta. 

Prima persoană, plural? Imbecilul vorbea la plural? Nu era 
șeful de la Omoruri familiar cu folosirea persoanei întâi singular? 
De ce dracului nu-l lăsa în pace? 

Trase adânc aer în piept. 

— De asta vin la tine. Dacă se dovedește că cei care l-au 
angajat pe Aalbæk sunt aceiași oameni care au fost suspecți în 
cazul Rarvig? Asta nu înseamnă nimic pentru tine? 

Șeful își puse pe masă ochelarii bifocali. 

— Uite ce e, Carl. În primul rând, ascultă ordinele șefei 
poliţiei. Cazul s-a lăsat cu o condamnare; pentru ei priorităţile 
sistemului sunt altele. În al doilea rând, nu intra aici făcând pe 
prostul. Chiar crezi că oameni ca Florin și Pram și analistul ăla 
de bursă sunt atât de proști încât să angajeze pe cineva ca 
Aalbæk pe căi normale? Dacă, și dă-mi voie să subliniez asta, 
dacă au angajat pe cineva. Acum, lasă-mă în pace. Am ședință 
cu șefa poliției peste câteva ore. 

— Am crezut că asta a fost ieri. 

— A fost. Și azi. Acum du-te, Carl! 

e 

— La dracu’, Carl! strigă Assad din biroul lui. Vino să vezi 

ceva. 

Carl se ridică din scaun. De când se întorsese Assad, Carl nu 
sesizase nimic ciudat la el, dar încă vedea scena: bărbatul acela 
cu privire rece care se luase de Assad la gara centrală, o privire 
care părea să fi fost hrănită timp de mulți ani de ură. Cum putea 
Assad să-i spună unui poliţist experimentat că acel lucru nu 
însemna nimic? Absolut nimic? 

Păși legănat pe lângă mesele pe jumătate asamblate ale lui 
Rose, care zăceau ca niște balene eșuate pe podeaua din 
subsol. Era timpul să le ia din drum. Oricum, Carl n-avea de 
gând să fie făcut responsabil dacă cineva venea jos și se 
împiedica din cauza acelei dezordini. Il găsi pe Assad care 
zâmbea. 

— Da. Ce-i? întrebă Carl. 

— Avem o poză, Carl. Pur și simplu avem o poză de atunci. 

— O poză? Cu ce? 

Assad apăsă tasta Spaţiu de la computer și pe ecran apăru o 
fotografie. Nu era centrată și nu era niciuna de portret, dar era 
Kimmie Lassen. Carl o recunoscu imediat din fotografiile vechi. 
Era Kimmie, care se uita direct la el. O imagine fugară a unei 
femei de patruzeci de ani care își întorsese capul. Un profil 
destul de aparte. Nas drept cu vârful ușor ridicat, buza de jos 
plină, obraji drepţi și riduri mici vizibile prin scutul machiajului. 

Cu puțină ingeniozitate puteau procesa fotografiile ei mai 
vechi ca să le coreleze cu vârsta ei actuală. Incă era o femeie 
atrăgătoare, în ciuda greutăților. Dacă îi făceau pe oamenii de la 
computere să se joace puţin cu programele de procesare a 
fotografiilor, puteau avea un material excelent pentru a începe 
căutarea. Nu era nevoie decât de un motiv valabil ca să înceapă 
căutarea. Poate dacă ar fi cerut cineva din familia ei acest lucru. 
Trebuia să verifice. 

— Am un telefon mobil nou, așa că nu știam dacă am prins 
poza, explică Assad. Când a fugit de mine ieri am apăsat pe 
buton. Reflexele, știi tu. Am încercat să prind ceva pe ecran 
aseară, dar am făcut ceva greșit. 

Era posibil așa ceva? 

— Ce zici? Nu-i așa că-i fantastic, Carl? 

— Rose! urlă Carl și își întoarse capul spre coridor. 

— Nu-i aici. E în Vigerslev Alle. 

— Vigerslev Alle? întrebă Carl și clătină din cap. Ce caută 
acolo? 

— N-ai zis tu să afle dacă revistele de scandal au ceva legat 
de Kimmie? 

Carl se uită la mătușile bătrâne cu priviri triste dintre ramele 
fotografiilor. In curând, Assad va arăta ca ele. 

— Când se întoarce, dă-i poza s-o ducă la procesat împreună 
cu unele dintre fotografiile vechi pe care le avem. A fost bine că 
ai făcut poza, Assad. Bravo! 

Il bătu prietenește pe spate pe partenerul lui, sperând ca în 
schimb Assad să nu-i toarne pe gât vreun pahar din siropul 
acela mâlos de fistic pe care-l prepara. 

— Avem o întâlnire la pușcăria Vridslaselille în jumătate de 
oră. Să plecăm. 

e 

Pe Egon Olsens Vej, numele străzii care ducea la pușcărie, 
Carl observă disconfortul evident al partenerului lui. Nu că ar fi 
transpirat sau că ar fi fost șovăielnic. Dar devenise neobișnuit 
de tăcut și se uita fix la turnurile de la intrarea din față, de parcă 
acestea îi așteptau venirea, să se prăbușească peste el. 

Carl nu se simţea la fel. Pentru el, Vridslaselille era un sertar 
la îndemână în care puteau fi văârâţi unii dintre cei mai mari 
nemernici ai ţării. Dacă s-ar fi cumulat sentințele celor aproape 
două sute cincizeci de deţinuţi, cifra totală ar fi însumat circa 
două mii de ani. O pierdere totală de viață și de energie. Era 
cam ultimul loc în care cineva ar fi vrut să respire, dar 
majoritatea celor aflați acolo meritau cu vârf și îndesat. El 
credea cu tărie în asta. 

— Trebuie să o luăm în dreapta, spuse Carl după ce ajunseră 
și trecuseră prin toate formalităţile. 

Assad nu scosese niciun cuvânt în tot acest răstimp și își 
golise buzunarele fără să aștepte să i se spună, urmând 
automat toate instrucţiunile. Se părea că știa procedura. Carl 
arătă de-a lungul curţii spre o clădire cenușie pe care era un 
semn alb: „Vizitatori”. Acolo îi aștepta Bjarne Thagersen evident 
înarmat până în dinţi cu tehnici de eschivare. În doi sau trei ani 
urma să iasă. N-avea de gând să intre în bucluc. 

e 

Arăta mai bine decât se așteptase Carl. În mod normal, 
unsprezece ani în pușcărie își pun amprenta. Cute mai adânci la 
colțurile gurii, privire care nu se poate concentra și un sentiment 
de inutilitate, care până la urmă se imprimă în postura corpului. 

Și totuși, în fața lor era un bărbat cu ochi limpezi, batjocoritori. 
Slab, desigur, și precaut, dar neobișnuit de jovial. 

Se ridică și îi întinse mâna lui Carl. Fără nicio întrebare, fără 
nicio explicaţie. Cineva îi spusese despre ce era vorba. Carl 
observa astfel de lucruri. 

— Detectiv inspector-șef Mørck, se prezentă el oricum. 

— Asta mă costă zece coroane pe oră, răspunse bărbatul 
zâmbind ironic. Sper că e important. 

Nu-l salută pe Assad, dar era adevărat că nici Assad nu-l 
încurajase în acest sens. Trase scaunul și se așeză la o oarecare 
distanță. 

— Îţi petreci timpul în atelier? 

Carl se uită la ceas. Unsprezece fără un sfert. Da, era chiar în 
mijlocul zilei de lucru. 

— Despre ce-i vorba? vru Thøgersen să știe. 

Se așeză un pic cam lent. Era un semn. Deci până la urmă era 
puţin nervos. Bine. 

— Nu prea am legătură cu ceilalţi deținuți, continuă el fără să 
i se ceară. Deci nu vă pot da informaţii, dacă pentru asta sunteţi 
aici. În rest, aș fi fericit să fac o mică înţelegere, dacă m-ar ajuta 
să ies mai repede, zise el și rânji scurt încercând să-l îmbuneze 
pe Carl. 

— În urmă cu douăzeci de ani ai omorât doi tineri, Bjarne. Ai 
recunoscut, deci nu va fi nevoie să discutăm despre partea 
aceea a cazului, dar am o persoană dispărută despre care poate 
binevoiești să-mi dai amănunte. 

Bjarne dădu din cap și își arcui sprâncenele - un melanj 
interesant de bunăvoință și puţină surprindere. 

— Mă refer la Kimmie. Am auzit că voi doi eraţi prieteni buni. 

— Așa-i. Am fost împreună la internat și am fost și iubiţi la un 
moment dat, spuse el, și zâmbi. O femeie dată dracului. 

Ar fi spus asta despre oricine după unsprezece ani fără sex ca 
lumea. Gardianul îi spusese că Bjarne nu avusese niciun 
vizitator. Niciodată. Era prima lui vizită de ani buni. 

— Hai s-o luăm de la început. E în regulă? 

El ridică din umeri și se uită în jos o clipă. Sigur că nu era în 
regulă. 

— De ce a fost Kimmie exmatriculată de la internat? Îți 
amintești? 

EI își dădu capul pe spate și se uită în tavan. 

— A fost ceva în legătură cu faptul că s-ar fi combinat cu unul 
dintre profesori. Așa ceva nu era permis. 

— Ce s-a întâmplat cu ea după aceea? 

— A închiriat un apartament în Nestred timp de un an. A 
lucrat la un bar cu grătar, spuse el, și râse. Ai ei nu știau nimic 
despre asta. Credeau că e încă la școală. Dar au aflat, desigur. 

— A fost trimisă la internat în Elveţia? 

— Da. A fost acolo patru sau cinci ani. Nu numai la internat, ci 
și la universitate. Cum dracu-i spunea? întrebă el și clătină din 
cap. Nu contează. Nu-mi amintesc numele ei. Oricum, învăţa ca 
să devină veterinar. Hei, stai. Era Berna. Universitatea din 
Berna. 

— Deci vorbea bine franceza? 

— Nu, germana. Cursurile se ţineau în germană, așa mi-a zis 
ea. 

— Și-a terminat studiile? 

— Nu, nu integral. Nu știu de ce, dar dintr-un anumit motiv a 
trebuit să renunțe. 

Carl se uită la Assad, care lua notițe în carnețelul lui. 

— Și apoi? Unde a locuit după aceea? 

— A venit acasă. A stat o vreme în Ordrup cu părinţii ei... 
adică cu tatăl și mama ei vitregă. Apoi s-a mutat cu mine. 

— Știm că a lucrat la un magazin de animale. Nu era sub 
nivelul ei de pregătire? 

— De ce? Nu și-a terminat studiile ca să devină veterinar. 

— Și tu cu ce te ocupai? 

— Am lucrat la fabrica de cherestea a tatălui meu. Scrie în 
raport, știți asta. 

— Nu scria în raport și că ai moștenit fabrica de cherestea în 
1995 și că apoi a ars din temelii imediat după aceea? Ai rămas 
șomer, așa-i? 

Se părea că acel om se putea simţi rănit. „Copilul neiubit are 
multe fețe”, după cum spunea Kurt Jensen, vechiul lui coleg care 
stătea acum în Parlament și se juca învârtindu-și degetele mari. 

— Prostii, protestă Bjarne. N-am fost niciodată acuzat că aș fi 
dat foc. Și de ce-aș fi făcut-o? Afacerea tatălui meu nu era 
asigurată. 

„Nu, îşi spuse Carl. Ar fi trebuit să verifice asta înainte”. 

Carl rămase o vreme tăcut și se uită la pereţi. Fusese în 
camera aceea de nenumărate ori. Pereţii aceia auziseră tone de 

minciuni. Tone de povești și de declaraţii pe care nimeni nu le 
crezuse. 

— Cum se înțelegea cu părinţii ei? întrebă el. Ştii? 

Bjarne Thagersen se întinse, evident mai calm. Intraseră pe 
tărâmul discuţiilor mărunte. Conversaţia nu mai era despre el și 
îi plăcea asta. Îl făcea să se simtă în siguranţă. 

— Teribil, spuse el. Ai ei erau niște nenorociţi. Nu cred că tatăl 
ei era vreodată acasă. lar târfa cu care era însurat era o căţea 
turbată. 

— Ce vrei să spui? 

— Genul de persoană căreia nu-i pasă decât de bani. O 
căutătoare de comori, zise el și savură cuvintele. 

Nu erau vorbe folosite des în lumea lui. 

— Se certau? 

— Da. Kimmie zicea că se certau ca toţi dracii. 

— Ce făcea Kimmie când i-ai omorât pe cei doi tineri? 

Virajul brusc către secvenţa de evenimente făcu ca privirea 
bărbatului să îngheţe în zona gulerului lui Carl. Dacă ar fi existat 
electrozi atașați de Bjarne Thøgersen, toate indicatoarele de 
tensiune ar fi sărit în aer. Rămase o clipă tăcut și păru incapabil 
să răspundă la întrebare. Apoi zise: 

— Era cu ceilalţi la cabana de vară a tatălui lui Torsten. De ce 
întrebi? 

— N-au observat nimic la tine când te-ai întors? Probabil că 
aveai sânge pe haine. 

Carl regretă imediat că pusese ultima întrebare. Nu 
intenţionase să fie așa de direct. Acum interogatoriul avea să 
intre în impas. Thagersen va zice că le spusese celorlalţi că 
încercase să salveze un câine lovit de o mașină, așa cum scria în 
raport. La dracu'. 

— I s-a părut mişto că erai plin de atâta sânge? întrebă Assad 
din colț înainte ca bărbatul să apuce să răspundă la întrebarea 
lui Carl. 

Bjarne Thøgersen se uită confuz la micuţ. O privire încruntată, 
plină de reproș, ar fi fost de așteptat, dar nu și acea expresie 
goală, vulnerabilă, care indica faptul că Assad lovise drept la 
țintă. Nu trebuia să spună mai multe. Chiar dacă răspundea sau 
nu, acum știau că lui Kimmie i se păruse mișto atâta sânge. 
Foarte nepotrivit pentru o persoană care dorea să-și dedice 
viaţa salvării vieţii micilor animale. 

Carl se uită la Assad și dădu din cap spre el cu intenţia de a-i 
arăta lui Thagersen că observase reacţia lui. O reacţie care 
fusese prea puternică... și calculată greșit. 

— Mișto? zise Thagersen încercând să-și revină. Nu cred. 

— Dar s-a mutat cu tine, continuă Carl. Asta a fost în 1995, 
nu-i așa, Assad? 

Assad dădu din cap din colțul lui. 

— Da, în 1995. La 29 septembrie. Ne întâlneam de ceva 
vreme. O femeie nemaipomenită. 

Mai spusese asta. 

— De ce ţii minte data exactă? A fost cu mult timp în urmă. 

El întinse mâinile. 

— Tocmai. Şi ce s-a întâmplat cu viața mea de atunci? Pentru 
mine e încă unul dintre ultimele lucruri care s-au petrecut 
înainte de a fi trimis aici. 

— Înţeleg. 

Carl încercă să pară binevoitor. Apoi își schimbă expresia. 

— Tu erai tatăl copilului? 

Thagersen se uită la ceas. Pielea lui albă roși ușor. Se părea 
că o oră părea dintr-odată nesfârșită pentru el. 

— Nu știu. 

Carl vru să izbucnească, dar se astâmpără. Nu era nici locul, 
nici momentul. 

— Spui că nu știi. Ce să înțeleg, Bjarne? S-a văzut și cu alţii în 
afară de tine când aţi stat împreună? 

EI își lăsă capul într-o parte. 

— Sigur că nu. 

— Deci tu a; fost cel care a lăsat-o însărcinată? 

— Ea s-a mutat, nu? De unde dracu' să știu cu cine s-a culcat? 

— Din câte am aflat noi, ea a făcut avort pe la optsprezece 
săptămâni. Nu stătea cu tine când a rămas însărcinată? 

Thøgersen se ridică greoi din scaun și îl întoarse. Făcea parte 
din atitudinea relaxată pe care deţinuţii o învățau din închisoare. 
Plimbarea nonșalantă prin clădirea centrală. Postura lăsată pe 
spate și clătinarea picioarelor, care indicau indiferența. Să ţină 
țigările lejer între buze pe terenul de sport. Și acel obicei de a 
întoarce scaunul și de a înfrunta următoarea întrebare cu 
mâinile rezemate de spătar și cu picioarele depărtate. „Intreabă- 
mă rahaturi, puţin îmi pasă, spunea acea poziţie. Oricum n-o să 
scoţi nimic de la mine, porc ordinar de poliţist”. 

— E chiar atât de-al dracului de important cine era tatăl? 
întrebă el. Până la urmă, copilul a murit. 

Zece la unu că știa că nu fusese al lui. 

— Apoi Kimmie a dispărut. 

— Mda, a fugit din spital. A fost o tâmpenie. 

— Îi stătea în fire să facă așa ceva? 

El ridică din umeri. 

— De unde dracului să știu eu? Nu mai făcuse niciodată avort, 
din câte știu. 

— Ai căutat-o? se auzi vocea lui Assad din colț. 

Thagersen se încruntă la el de parcă nu era treaba lui. 

— Ai făcut-o? întrebă Carl. 

— Trecuse o vreme de când ne despărţiserăm. Deci nu, n-am 
făcut-o. 

— De ce nu mai eraţi împreună? 

— Pur și simplu nu mai eram. N-a mers. 

— Te-a înșelat? 

Thagersen se uită încă o dată la ceas. Nu trecuse decât un 
minut de când se uitase ultima oară. 

— De ce crezi că ea a fost cea care a înșelat? zise el și făcu 
câteva exerciţii de întindere a gâtului. 

Discutară despre relaţia lor timp de cinci minute. Fără 
rezultat. Era alunecos ca un ţipar. Între timp, Assad își mutase 
încet scaunul mai aproape. De fiecare dată când punea o 
întrebare, venea cu un centimetru mai în faţă, până ce ajunse 
aproape lângă masă. Nu era nicio îndoială, asta îl enerva pe 
Thøgersen. 

— Am văzut că ai avut ceva noroc la bursă, zise Carl. Conform 
documentelor tale fiscale, ești un om bogat. Așa-i? 

El zâmbi. Cu îngâmfare. Era ceva despre care îi plăcea să 
vorbească. 

— Nu mă pot plânge, spuse el. 

— Cine ţi-a dat capitalul pentru investiție? 

— Puteți vedea asta în documentele fiscale. 

— N-am purtat în buzunarul de la spate actele tale fiscale în 
ultimii unsprezece ani, Bjarne, așa că ar fi mai bine să-mi spui. 

— Am împrumutat banii. 

— Foarte bine. Mai ales ținând cont de faptul că erai în 
spatele gratiilor. Ţi i-a dat cineva căruia nu-i era teamă că-i va 

pierde, asta-i sigur. Unul dintre furnizorii de droguri de pe aici, 
poate? 

— Am împrumutat banii de la Torsten Florin. 

„Bingo”, își zise Carl. l-ar fi plăcut să vadă fața lui Assad în 
acel moment, dar își ţinu privirea fixată asupra lui Thøgersen. 

— Ei, ei... Deci încă eraţi prieteni, în ciuda secretului tău? Că 
tu erai cel care îi omorâse pe copiii aceia. Crima abominabilă pe 
care Torsten, alături de alţii, fusese suspectat că o comisese. 
Asta numesc eu prieten, trebuie să recunosc. Dar poate că îţi 
datora o favoare? 

Bjarne Thagersen își dădu seama unde ducea interogatoriul și 
rămase tăcut. 

— Deci te pricepi la bursă? întrebă Assad și își trase scaunul 
lângă masă. 

Imperceptibil ca o reptilă, se strecurase pe poziţie. Thagersen 
ridică din umeri. 

— Sunt mai bun decât majoritatea, da. 

— S-au adunat cincisprezece milioane de coroane, zise Assad 
visător. Și crește. Poate că ar trebui să iau niște ponturi de la 
tine în cazul ăsta. Oferi ponturi? 

— Cum urmărești bursa, Bjarne? adăugă Carl. N-ar trebui să ai 
accesul limitat la mijloacele de comunicare cu lumea exterioară 
și viceversa? 

— Citesc ziarele, trimit și primesc scrisori. 

— Deci cunoști strategia de cumpărare și păstrare de acţiuni? 
Sau strategia TA - 7? Așa investești? întrebă Assad calm. 

Carl își întoarse încet capul spre Assad. Bătea câmpii sau ce? 
Thagersen zâmbi binevoitor. 

— Urmăresc ce-mi indică nasul și acțiunile KFX?. Nimic nu 
poate merge rău în cazul ăsta, spuse el, și zâmbi din nou. Am 
avut mână bună. 

— Atunci știi ce, Bjarne Thøgersen? zise Assad. Ar trebui să 
vorbeşti cu vărul meu. El a început cu cinci mii de coroane, iar 
acum, trei ani mai târziu, încă mai are cinci mii de coroane. Cred 
că te-ar plăcea. 

— Eu aș zice că vărul tău ar trebui să se abţină să joace la 
bursă, spuse Bjarne enervat și se întoarse spre Carl. Credeam că 


4 Indice bursier la Copenhaga, subsidiar al NASDAQ OMX Group, cel mai important 
index de piaţă danez, analizează evoluţia celor mai tranzacţionate douăzeci de tipuri 
de acțiuni. (n. Red.). 

trebuia să discutăm despre Kimmie. Ce treabă are ea cu ce fac 
eu la bursă? 

— E adevărat, dar mai am o întrebare pentru vărul meu, 
insistă Assad. Grundfos merge bine pe KFX? 

— Da, decent. 

— Bine. Atunci mulţumesc. Nu știam că Grundfos e listată, dar 
probabil că tu știi mai bine. 

„Touche”, își zise Carl în timp ce Assad clipi sugestiv spre el. 
Nu era greu să-și imagineze cum se simţea probabil Bjarne 
Thøgersen în acel moment. Ulrik Dybbøl Jensen fusese cel care 
investise în numele lui. Nu era nicio îndoială. Thøgersen nu știa 
absolut nimic despre bursă, dar avea nevoie de bani ca să poată 
trăi după ieșirea din închisoare. Quid pro quo. 

Nici nu aveau nevoie să știe mai mult de atât. 

— Avem o poză pe care am vrea s-o vezi, spuse Carl. 

Puse pe masă poza făcută de Assad. O modificaseră, iar acum 
era focalizată și clară. Il urmăriră amândoi pe Thøgersen. Sigur 
că se așteptaseră la o formă de curiozitate. E mereu un moment 
special să vezi cum arată o flacără veche după atât de mulţi ani. 
Insă la ce nu se așteptaseră era profunzimea reacției unui tip 
care trăise printre cei mai periculoși criminali din Danemarca. 
Unsprezece ani de degradare, înconjurat de tot felul de 
nenorociri: sistemul ierarhic, homosexualitatea, atacurile, 
amenințările, șantajul, brutalitatea. Omul, care trecuse prin 
toate acelea arătând cu cinci ani mai tânăr decât cei de-o 
seamă cu el, deveni palid. Ochii lui se mutau de colo-colo - de la 
faţa lui Kimmie la perete și înapoi. Ca un spectator la o execuție 
la care nu vrea să se uite, dar nici nu poate rezista. Un conflict 
intern teribil pe care Carl ar fi dat orice să-l înţeleagă. 

— Nu te bucuri s-o vezi. Arată destul de bine, spuse Carl. Nu 
crezi? 

Bjarne dădu din cap ușor, iar mărul lui Adam se mișca vizibil 
în sus și în jos. 

— E ciudat, zise el. 

Incercă să zâmbească de parcă s-ar fi luptat cu tristeţea. Dar 
nu era trist. 

— Cum de aveți o poză a ei dacă nu știți unde e? 

Intrebarea în sine era destul de rezonabilă, dar mâinile lui 
tremurau. Cuvintele îi ieșiseră lent pe gură. Îi săgeta cu ochii. Îi 
era frică. Asta era. Pe scurt, Kimmie îl speria de moarte. 

— Trebuie să te duci să-l vezi pe șeful de la Omoruri, spuse 
polițistul de serviciu când Carl și Assad trecură pe lângă cușca 
lui de la sediu. E și șefa poliţiei acolo, adăugă el. 

Carl începu să urce scara și formula în minte argumente cu 
fiecare treaptă pe care pășea. N-avea decât să se simtă sigur pe 
el. O cunoșteau cu toţii pe șefa poliţiei. Și ce mare lucru era ea 
decât un avocat care se împiedicase pe drumul spre a deveni 
judecător? 

— 0-ooo, bombăni doamna Sørensen încurajator din spatele 
biroului din față. 

El avea să-i întoarcă „0-ooo”-urile într-o bună zi. 

— Ce bine că ai venit, Carl! Tocmai discutam despre cum stau 
lucrurile, spuse șeful de la Omoruri și arătă spre un scaun gol. 
Nu arată prea bine, să știi. 

Carl se încruntă și se întrebă ce acuzaţii avea să-i mai aducă 
Marcus. O salută din cap pe șefa poliţiei, care stătea în haine de 
gală și servea ceaiul cu Lars Bjarn. Ceai, pentru Dumnezeul! 

— Probabil că ești la curent cu ce se întâmplă, zise Marcus. 
Sunt puţin surprins că nu mi-ai spus când ne-am întâlnit 
dimineață. 

— Despre ce vorbești? Despre faptul că încă cercetez crimele 
din Rarvig? Nu asta mi s-a cerut să fac? Să aleg cazuri la care 
vreau să lucrez? Ce-ar fi să mă lași să-mi fac treaba? 

— La dracu', Carl. Fii bărbat și n-o mai da după piersic! 

Lars Bjarn își îndreptă trupul subţire pe scaun astfel încât 
corpul impozant al șefei poliţiei să nu-l pună într-un con de 
umbră. 

— Vorbim despre Finn Aalbæk, patronul de la Detecto, pe 
care l-ai atacat ieri pe Gammel Kongevej. Avem varianta 
avocatului lui asupra incidentului, așa că poţi citi chiar tu despre 
ce e vorba. 

Incident? Despre ce vorbeau? Carl luă bucata de hârtie și se 
uită la ea. Ce dracului mai punea la cale Aalbæk? Scria negru pe 
alb că ar fi fost atacat de Carl. Chiar îl credeau pe acel nimic? 

— „Sjölund & Virksund”, citi el de pe antet. O gașcă de bandiți 
din înalta societate destul de bună ca să lustruiască și să 
aranjeze povestea cusută cu aţă albă a unui asemenea ratat. 

Ora se potrivea destul de bine. Exact când Carl îl speriase pe 
Aalbæk în staţia de autobuz. Și dialogul era relativ corect, dar 

bătaia pe spate se transformase în lovituri repetate în faţa lui 
Aalbæk cu pumnul și în ruperea hainelor. Erau fotografii cu 
rănile lui. Aalbæk nu arăta deloc bine. 

— Nenorocitul ăla e plătit de Pram, Dybbøl Jensen și de Florin, 
se apără el. L-au convins să se lase bătut ca să mă îndepărteze 
de caz, nu încape nicio îndoială. 

— Poate că asta e opinia ta, Mørck, dar noi trebuie să ne 
ocupăm de asta. Știi care e procedura atunci când există un 
raport de violenţă la datorie. 

Şefa poliţiei se uită la el cu aceeași pereche de ochi care o 
ajutaseră să se ridice la nivelul acela la care chiar era ceva de 
văzut. Și el fu neutralizat un moment de ei. 

— N-o să te suspendăm, Carl, continuă ea. N-ai mai abuzat 
niciodată pe cineva, așa-i? Dar la începutul acestui an ai trecut 
prin evenimente atât de traumatizante și triste! Poate că te-au 
afectat mai mult decât crezi. Să nu trăiești cu impresia că nu te 
înțelegem. 

Carl zâmbi strâmb. „N-ai mai abuzat niciodată pe cineva”, 
spusese ea. Era bine că era de acord cu asta. Șeful de la 
Omoruri se uită la el gânditor. 

— O să se înceapă o anchetă, desigur, iar cât durează aceasta 
ne vom folosi de ocazie să te lăsăm să urmezi un program 
intensiv de tratament ca să pătrunzi în profunzimea lucrurilor 
prin care ai trecut în ultimele luni. Între timp n-o să-ţi fie permis 
să faci aici decât sarcini administrative. Poţi veni și pleca 
oricând dorești, dar, normal... și îmi pare rău pentru asta... va 
trebui să te rugăm să-ţi predai insigna și pistolul în timpul 
acestei perioade. 

El întinse mâna. Era o suspendare; pur și simplu. 

— Găsești pistolul sus în depozitul de arme, spuse Carl și își 
predă insigna. 

De parcă faptul că n-o mai avea îl putea împiedica să facă tot 
ce dorea. Ei ar fi trebuit să știe asta. Dar poate exact asta voiau 
de la el - să fie nesăbuit și tâmpit. Să fie prins în flagrant în 
afara serviciului. Asta era? Voiau ca el să facă ceva prostesc 
astfel încât să scape de el? 

— Mă știu cu avocatul lui Aalbæk, Tim Virksund, spuse şefa 
poliţiei, și o să-i explic faptul că nu te mai ocupi de caz, Marck. 
Cred că asta o să-l mulțumească. Cunoaște prea bine stilul 
provocator al clientului lui și nimeni nu va avea de câștigat dacă 

se ajunge în tribunal. În plus, rezolvă și problema dificultății tale 
de a te supune ordinelor, nu-i așa? 

Ea arătă cu degetul spre el. 

— Pentru că de data asta va trebui să te supui. lar pe viitor, 
Mørck, vreau să știi că n-o să accept nicio încălcare a lanţului de 
comandă. Sper că înţelegi. Cazul Rørvig s-a terminat cu o 
condamnare, iar ţie ţi s-a transmis că vrem să lucrezi la alte 
cazuri. Cât de clar și cât de des trebuie să-ţi spunem asta? 

El dădu din cap și se uită afară pe fereastră. Ura genul acela 
de explicaţii de rahat. Din punctul lui de vedere, ei trei puteau 
să se ducă dracului. 

— Este lipsit de logică să întreb care este motivul real pentru 
care investigația asta trebuie oprită? vru el să știe. Cine a dat 
ordinul? Politicienii? Pe ce temei? Din câte știu, există un 
principiu al echităţii în faţa legii în ţara asta. Bănuiesc că asta se 
aplică și în cazul oamenilor care sunt bănuiţi de crimă. Sau 
înţeleg eu greșit ceva? 

Se uitau la el cu priviri dure, ca și cum ar fi fost judecători de 
pe vremea Inchiziției. Ce aveau să facă în continuare? Să-l 
arunce în port ca să vadă dacă plutea ca Antihristul? 

e 

— N-o să ghicești ce am pentru tine, Carl, spuse Rose 
încântată. 

El aruncă o privire de-a lungul holului. Oricum, nu era vorba 
de faptul că mesele cu înălțime reglabilă fuseseră montate. 

— Demisia ta, sper, zise el sec și se așeză pe scaunul de la 
birou. 

Propoziția aceea păru să dea o și mai mare greutate rimelului 
de pe faţa ei. 

— Am două scaune pentru biroul tău, zise ea. 

El se uită de cealaltă parte a biroului său și se întrebă cum 
puteau cinci metri pătraţi de spaţiu să găzduiască dintr-odată 
două scaune în loc de unul. 

— O să le așteptăm, zise el. Altceva? 

— Am câteva poze din Gossip și din Her Life, spuse ea pe un 
ton plat, dar aruncă tăieturile din reviste cu puţin mai multă 
brutalitate decât ar fi făcut-o în mod normal. 

Carl aruncă o privire indiferentă spre ele. Acum că îi fusese 
luat cazul, ce-i mai păsa de tăieturile din reviste? De fapt, ar fi 
trebuit să-i spună să împacheteze toată mizeria și să-și 

găsească alt suflet neprihănit care să-i asambleze nenorocitele 
de mese în schimbul unei vorbe bune și a unei mângâieri pe 
obraz. 

Apoi luă fragmentele de articole. Unul dintre ele era de pe 
vremea când Kimmie era copil. Her Life făcea un portret al 
familiei Lassen, iar titlul era: „Nu există succes fără siguranţa 
familiei”. Era o odă adusă frumoasei soţii a lui Willy K. Lassen, 
Kassandra Lassen, dar fotografia arăta și altceva. Tatăl, în 
costum gri cu pantaloni conici și mama vitregă în culori 
țipătoare și cu machiajul sever al anilor șaptezeci. Oameni 
dichisiţi în jurul a treizeci de ani. Siguri pe ei, cu expresii sobre. 
Dar era clar că o afectase pe Kimmie. Era o fetiță cu ochi mari, 
speriaţi, care se afla acolo numai cu trupul, nu și cu sufletul. 

Apoi, în Gossip, era o fotografie făcută cu șaptesprezece ani 
mai târziu, în care ea arăta complet diferit. Era din ianuarie 
1996, anul în care dispăruse. Era făcută undeva pe „drumul 
morţii” din zona barurilor din Copenhaga. Probabil în faţă la 
Electric Corner, dar putea la fel de bine să fie la Cafe 
Sommersko sau poate la Cafe Victor. Era Kimmie în toane bune. 
Cu blugi strâmţi, șal din pene în jurul gâtului și beată pulbere. 
Cu un decolteu generos, în ciuda zăpezii de pe trotuar. Chipul ei 
era îngheţat într-un urlet frenetic, înconjurat de indivizi din 
înalta societate, printre care se numărau Kristian Wolf și Ditlev 
Pram, toți îmbrăcați în paltoane enorme. Titlul era 
condescendent: „Crema lumii mondene. A Douăsprezecea 
Noapte și-a ales regina. Kristian Wolf, de 29 de ani, cel mai 
râvnit burlac din Danemarca și-a găsit în sfârșit aleasa?” 

— Au fost extraordinar de drăguţi cei de la Gossip, adăugă 
Rose. Poate o să mai găsească niște tăieturi de ziar pentru noi. 

El dădu din cap repede. Dacă ea credea că vulturii aceia de la 
Gossip erau drăguţi, atunci era incredibil de naivă. 

— O să asamblezi birourile de pe coridor în zilele următoare, 
da, Rose? Indiferent ce găsești despre cazul ăsta o să pui acolo 
și o să aduc eu aici când îmi trebuie. Ai înțeles? 

După expresia ei, nu înţelesese. 

— Ce s-a întâmplat în biroul lui Jacobsen, șefu'? se auzi vocea 
lui Assad din dreptul ușii. 

— Ce s-a întâmplat? Păi, sunt suspendat. Dar vor să rămân 
aici jos. Deci, dacă vrei să-mi spui ceva legat de cazul ăsta, scrie 
pe un bilet și pune-l pe masa de lângă ușă. Nu poţi să-mi zici 

nimic despre asta pentru că mă vor trimite acasă. Și, Assad, 
ajut-o pe Rose să asambleze mesele alea ridicole, spuse el, și 
arătă spre hol. Ține ochii deschişi: dacă vreau să-ţi spun ceva 
despre caz sau să-ţi dau vreun ordin, o să-ţi scriu pe unul din 
ăsta, zise el și arătă spre paginile registrului. Nu am voie decât 
să fac pe administratorul pe-aici, asta ca să știi. 

— Aranjamente prostești, spuse Assad. 

Ar fi fost greu de găsit un alt mod mai grandios de exprimare. 

— Și, colac peste pupăză, trebuie să merg la terapie. Așa că 
poate că n-o să fiu mereu prin birou. Hai să vedem ce idioţi îmi 
pun pe cap de data asta. 

— Da, hai să vedem, spuse o voce neașteptată de pe coridor. 

Avu remușcări când se întoarse spre ușă. Sigur că era Mona 

Ibsen. Mereu prezentă când cânta cocoșul. Exact când el 
stătea acolo cu pantalonii în vine, cât se poate de jos. 

— O să parcurgem o sesiune mai lungă de tratament de data 
asta, Carl, zise ea și se strecură pe lângă Assad. 

Îi întinse mâna. Era caldă și-i dădu drumul cu greu. Fină și 
fără verighetă. 

20. 


Așa cum se înțeleseseră, Kimmie găsi biletul lui Tine în 
spatele semnului șters al firmei de închirieri de mașini de pe 
Skelbaekgade. Era chiar pe șurubul de jos al panoului negru, iar 
umezeala făcuse ca literele să curgă unele într-altele. Fusese 
greu pentru o fată neșcolită să găsească suficient spaţiu ca să 
înghesuie toate literele alea de tipar, pe o bucăţică atât de mică 
de hârtie, dar Kimmie era obișnuită să descifreze scrijeliturile 
altora. 


BUNĂ. POLIȚIA A VENIT PE LA MINE IERI - CARL MØRKE ÎL 
CHEMA - ÎNCĂ UNU' TE CAUTĂ PE STRADĂ - CEL DIN GARĂ. 
NU ȘTIU CINE E - Al GRIJĂ - NE VEDEM PE BANCĂ - T.K. 


Citi biletul de mai multe ori și se opri de fiecare dată când 
ajungea la litera „K”, ca un tren marfar la o barieră. Litera era 
îngheţată pe retină. Gravată acolo. De unde venea „K”? Numele 
polițistului era Carl. Carl cu „C”. Era o literă mai bună. Mai bună 
decât „K”, deși suna la fel. De el nu-i era frică. 

Se rezemă de Nissanul sângeriu parcat acolo de secole. 
Cuvintele lui Tine îi injectaseră o senzaţie copleșitoare de 
epuizare. Ca și cum mai mulţi draci se învălmășeau în interiorul 
ei sugând viaţa din ea. 

„N-o să plec de acasă, își spuse ea. N-o să mă prindă”. 

Dar de unde putea ști că acest lucru nu avea să se întâmple 
oricum? Se părea ca Tine vorbise cu oamenii care o căutau. 
Oameni care o întrebaseră pe Tine diverse lucruri. Lucruri pe 
care numai Tine le știa despre Kimmie. O mulţime de lucruri 
diverse. Deci Tine Șobolanca nu era numai un pericol pentru ea 
însăși. Acum era un pericol pentru Kimmie. 

„Nu trebuie să mai vorbească cu nimeni, se gândi. Când o să-i 
dau cele o mie de coroane trebuie să-i spun asta ca să 
înțeleagă”. 

Când se întoarse observă vesta de nailon de culoare albastru 
deschis a tipului care distribuia ziare. 

„L-a pus cineva acolo ca să stea cu ochii pe mine? se întrebă. 
Oare era posibil?” 

Acum știau unde locuia Tine. Probabil că știau și că ea și Tine 
ţineau legătura. Cine putea ști dacă Tine nu fusese cumva 
urmărită pe drumul spre semnul din parcare când pusese biletul 
acolo? Ce i-ar fi putut opri pe oamenii care se ţinuseră după Tine 
să ia biletul? 

Încercă să-și recapete controlul asupra gândurilor. L-ar fi luat 
de acolo? Sigur că da. Și totuși: ar fi făcut-o? 

Se uită din nou la tipul cu ziarele. De ce ar fi refuzat bărbatul 
de culoare, care încerca să-și câștige pâinea din munca lipsită 
de satisfacţii de a furniza teancuri de ziare oamenilor ocupați și 
ferchezuiţi, ocazia de a face un ban în plus? Până la urmă, nu 
trebuia decât să o urmărească coborând spre Ingerslevsgade și 
apoi mergând de-a lungul șinelor de tren. Dacă se apropia puţin 
mai mult de scara ce ducea la stația Dybbalsbro ar fi fost ușor. 
Nu era loc mai bun din care s-o urmărească. Stând așa de sus, 
bărbatul ar fi putut vedea exact unde se ducea. Erau cel mult 
cinci sute de metri până la poarta din metal și până la micuța ei 
casă. Cel mult. 

Işi mușcă buza de sus și se ţinu mai bine de haina de lână. 
Apoi se duse spre el. 

— la, zise ea și îi dădu cincisprezece mii de coroane în 
bancnote. Acum poţi să te duci acasă, așa-i? 

Numai în primele filme cu sonor mai apăreau oameni de 
culoare cu ochi atât de mari și de albi că ai acelui bărbat. De 
parcă mâna osoasă care îi dăduse banii era însăși materializarea 
unui vis. Un depozit bancar numai al lui. Sau un mic magazin. 
Biletul spre casă. Spre viaţa printre alţi oameni de culoare, sub 
soarele arzător. 

— Azi e miercuri. Ce-ar fi să-l suni pe șeful tău și să-i spui că 
te întorci abia luna viitoare? Înţelegi ce vreau să spun? 

(J 

Ceața se lăsa deasupra oraşului şi a parcului Enghave, 
învăluind totul ca aburii alcoolului. Lucrurile din jur dispăreau 
într-o mantie albă. Ferestrele înalte de la fabrica de bere 
Kongens dispărură primele, apoi blocurile din fața ei, pavilionul 
de la unul dintre capetele parcului și, într-un final, și fântâna. 
Aer umed cu miros de toamnă. 

„Oamenii aceia trebuie să moară”, spuseră vocile din capul ei. 

In dimineaţa aceea deschisese unul dintre spaţiile din perete 
și scoase grenadele. Studiase obiectele drăcești și văzuse totul 

cu claritate. Aveau să moară pe rând. Unul câte unul, ca frica și 
remușcările să aibă timp să-i devasteze pe cei rămași în viaţă. 

Râse în sinea ei și își îndesă în buzunarele hainei mâinile reci 
ca gheața. Deja se temeau de ea, vedea asta. lar acum 
nenorociţii erau dispuși să facă orice ca s-o găsească. Și se 
apropiau. Cu orice preţ. Pentru că erau niște lași. Atunci se opri 
din râs. Nu se gândise la ultima parte. 

Erau lași. Asta era sigur. lar oamenii lași nu așteaptă. Fug cu 
toții cât mai e încă timp. 

— Trebuie să-i termin pe toţi odată, spuse ea cu voce tare. 
Trebuie să găsesc o cale, altfel o să dispară. 

Știa că putea, dar vocile din interiorul ei îi cereau altceva. 
Erau încăpăţțânate, așa erau. Erau îndeajuns de puternice încât 
să înnebunească pe cineva. 

Se ridică de pe banca din parc și dădu cu piciorul spre 
pescărușii care se adunaseră în jurul ei. 

Pe unde s-o ia? 

„Mille, micuța mea Mille”, curgea neîncetat mantra ei. Era o zi 
proastă. Erau prea multe lucruri pe care trebuia să le ia în 
considerare. 

Se uită în jos, văzu că ceața îi lăsase picături pe pantofi și se 
gândi din nou la literele de la sfârșitul biletului lui Tine. „T.K.”. 
De unde venea „K”? 

e 

Se apropiau de vacanța de dinaintea examenelor din anul 
cinci. Nu mult timp după ce Kimmie îi dăduse papucii lui Kåre 
Bruno și-l lăsase să se scufunde sub greutatea predicii pe care 
ea i-o ținuse, despre mediocritatea lui, atât ca inteligenţă, cât și 
ca personalitate. In următoarele zile, Kristian începuse s-o 
tachineze. 

— N-ai curajul, Kimmie, îi șoptea el la fiecare întâlnire de 
dimineață. 

lar în fiecare zi o înghiontea și o bătea pe umăr în timp ce 
restul găștii se aduna în cerc în jurul ei. 

— Nu vei îndrăzni, Kimmie! 

Dar Kimmie avea curaj, iar ei știau. Îi urmăriră mișcările 
îndeaproape. li încurajaseră zelul în timpul orelor. Picioarele 
desfăcute între șirurile de scaune, fusta ridicată și gropițele la 
vedere în timp ce se îndrepta agale spre catedră, în bluze 
transparente și cu vocea șoptită. Două săptămâni trecură până 

ce trezi dorința în singurul profesor din școală pe care toată 
lumea îl plăcea. O trezi atât de puternic încât îi luă minţile. 

El era cel mai nou venit în facultate. Avea față de copil și, 
totuși, era un bărbat în toată firea. Terminase cu cea mai mare 
medie Facultatea de limbă și literatură daneză de la 
Universitatea din Copenhaga, așa că se dusese vorba despre el. 
Dar nu era deloc tipul clasic de profesor de internat. El le vorbi, 
în termeni nuanţaţi, despre societatea de dincolo de domeniul 
școlii. Textele pe care le dădea elevilor să le citească erau 
extrem de variate. 

Kimmie se dusese la el să-l roage să o mediteze pentru 
examene. Inainte de prima sesiune el era deja o cauză pierdută, 
martirizat de formele întrezărite prin fusta ei subţire, din 
bumbac. Numele lui era Klavs, cu „v”, un nume pe care el 
simțea tot timpul nevoia să-l explice spunând că e rezultatul 
unui interes prostesc și exagerat al tatălui său pentru Donald 
Duck, dar ea reușise totuși să scoată la iveală armăsarul din el. 
După trei sesiuni, el nu mai ţinea evidenţa plăţii pentru 
meditații. O primea în apartamentul lui, deja pe jumătate 
dezbrăcat și cu caloriferele date la maximum. O ţinea prizonieră 
cu săruturi greu de stăpânit și cu mâinile lui neliniștite plimbate 
pe pielea ei goală. 

Stârnit de dorinţa intensă care-i golea creierul, era indiferent 
la șușoteli, la reguli și la reglementări. Ea avusese de gând să-i 
spună directorului că el o forțase, curioasă să vadă unde avea 
să ducă totul. Să vadă dacă putea dobândi controlul asupra 
situaţiei. Dar nu funcţionase întocmai. 

Directorul îi chemase pe amândoi în birou în același timp. Îi 
lăsă să stea tăcuţi și jenaţi unul lângă altul în sala de așteptare, 
cu secretara pe post de supraveghetor. lar din ziua aceea Klavs 
și Kimmie nu-și mai vorbiră niciodată. Ce s-a întâmplat cu el 
după aceea n-o mai interesă defel. 

(J 

Directorul îi spuse atunci lui Kimmie să-și facă bagajele pentru 
că autobuzul spre Copenhaga urma să plece într-o jumătate de 
oră. Nu trebuia să se obosească să poarte uniforma. De fapt, o 
rugase să n-o facă. Din acel moment, se putea considera 
exmatriculată. Kimmie se uitase întrebător la obrajii roșii ai 
directorului înainte de a-l privi direct în ochi. 

— E posibil ca tu... 

Se opri un moment subliniind astfel insulta de a i se fi adresat 
într-un mod mult prea familiar. 

—... ca tu să nu crezi că el m-a violat. Dar poți fi sigur că 
tabloidele de mâine nu vor vedea altfel lucrurile? Iti imaginezi ce 
scandal va fi? „Un profesor violează o elevă la...”. Iti dai seama? 

Accepta să păstreze tăcerea, dar cu o singură condiţie. Da, 
pleca. Pur și simplu își împacheta lucrurile imediat. Nu-i păsa, 
atâta timp cât școala nu-i anunţa părinții. Asta era condiţia ei. El 
protestă, spunând că nu se putea ca școala să primească bani 
pentru un serviciu pe care nu-l oferea, așa că ea fu obligată să 
rupă un colț din cea mai apropiată carte de pe biroul directorului 
și să scrijelească ceva pe ea. 

— Aici e numărul contului meu, îi spusese ea. Transferă banii 
în contul meu. 

El oftase resemnat. Deceniile de autoritate dispăruseră odată 
cu acea bucăţică de hârtie. 

e 

Își ridică ochii în ceață și simți că e cuprinsă de un val de 
liniște. Pe terenul de joacă, vocile copiilor țipau vesel, dându-i 
ghes să-i privească. Nu erau decât doi copilași cu dădaca lor. 
Micuţii ţopăiau și jucau leapşa printre aparatele de gimnastică 
înţepenite de venirea toamnei. Se apropie de ei prin ceaţă și se 
uită în tăcere la fetiță, care ţinea în mână un obiect pe care 
băieţelul și-l revendica gălăgios. Avusese și ea odată o fetiță ca 
ea. 

Își dădu seama că dădaca o cerceta din priviri și că alarmele 
ei se declanșară în clipa în care Kimmie ieși din tufișuri, cu 
hainele murdare și cu părul vâlvoi cum e de obicei dimineața. 

— leri nu arătam așa, strigă ea spre dădacă. Ar fi trebuit să 
mă vezi. 

Dacă ar fi purtat costumul pe care-l avusese cu o zi înainte la 
gară, lucrurile ar fi stat altfel. Totul ar fi fost altfel. Poate că 
dădaca ar fi vorbit cu ea. Poate ar fi ascultat-o. Dar aceasta nu 
voia s-o asculte. Sări în față și blocă cu hotărâre drumul lui 
Kimmie spre copii, cu mâinile întinse. Le strigă celor mici să vină 
la ea în acea clipă, dar ei nu voiau. Femeia aia nu știa că 
năzdrăvani ca aceia erau uneori neascultători? O amuza pe 
Kimmie. Așa că își ridică bărbia și râse în faţa dădacei. 

— Veniţi aici! strigă isteric dădaca la copii și se uită urât la 
Kimmie ca și cum aceasta ar fi fost un gunoi. 

De aceea Kimmie făcu un pas în faţă și o lovi. N-avea chef să-i 
permită acestei femei s-o facă să se simtă un fel de monstru. 
Femeia căzu ţipând la Kimmie că era mai bine să n-o lovească, 
că avea s-o aranjeze. Că știa mulţi oameni care puteau face 
asta. Atunci Kimmie o lovi într-o parte. O dată și apoi din nou, 
așa că ea tăcu. 

— Vino, fetițo, arată-mi ce-ai în mână, o ademeni ea. Ai un 
beţișor? 

Dar copiii înghețaseră. Rămăseseră cu degetele înțepenite și 
urlau după dădacă, să vină să-i ia. Kimmie se apropie. Era o 
fetiță așa de frumoasă, chiar dacă plângea. Și avea un păr așa 
de lung și de frumos! Șaten, așa cum îl avusese și Mille. 

— Vino aici, draga mea, arată-mi ce-ai în mână, zise ea din 
nou și se apropie cu grijă. 

Auzi un șuierat din spate și cu toate că se întoarse nu reuși să 
pareze puternica, disperata lovitură în gât. Căzu cu faţa în jos în 
pietriș și își simţi burta lovindu-se de o piatră care marca o 
intersecție pe potecă. Între timp, dădaca trecu repede în tăcere 
pe lângă ea și îi luă pe cei doi copii de mâini. O stricată din 
Vesterbro. Blugi strâmți și păr slinos. 

Kimmie își înălță capul și văzu cum feţele celor doi copii care 
țipau și se agăţaseră de dădacă dispărură în spatele tufișurilor și 
se îndepărtară. 

Avusese și ea odată o fetiţă la fel. Care acum zăcea într-un 
coșciug acasă, sub pat. Aștepta răbdătoare. 

In curând aveau să fie din nou împreună. 

21. 


— De data asta aș vrea să discutăm deschis unul cu altul, 
spuse Mona Ibsen. Ultima oară n-am ajuns prea departe, nu? 

Carl scrută cu atenţie lumea ei, posterele cu scene frumoase 
din natură, cu palmieri, munţi și alte asemenea. Culori 
luminoase, însorite. Două scaune din lemn preţios și plante rare. 
O curăţenie uimitoare. Acolo nimic nu era lăsat la întâmplare. 
Nu erau mici drăcovenii care să distragă atenţia. Și totuși, 
simpla ședere pe canapea cu mintea deschisă era un motiv de 
confuzie mintală care îl făcea ca singurul lucru la care să se 
gândească să fie cum să-i rupă hainele femeii. 

— O să încerc, zise el. Avea să facă tot ce ea îi cerea. Nu era 
așa de ocupat. 

— Ai atacat un om ieri. Poţi să explici de ce? 

El protestă, așa cum era de așteptat. Se dezvinovăţi. Totuși, 
ea se uita la el de parcă minţțea. 

— Probabil că n-o să ajungem nicăieri decât dacă mergem 
puţin în urmă pe firul cronologic al evenimentelor. S-ar putea să 
nu te simţi prea confortabil, dar asta trebuie să facem. 

— Dă-i drumul, zise el și se încruntă ca să vadă mai bine ce se 
întâmpla cu sânii ei când respira. 

— Ai fost implicat în împușcăturile din Amager în ianuarie. Am 
mai discutat despre asta. Îţi amintești data exactă? 

— 26 ianuarie. 

Ea dădu din cap ca și cum era o dată deosebită. 

— Ai reușit să scapi relativ nevătămat, dar unul dintre colegii 
tăi, Anker, a murit, iar celălalt este acum paralizat în spital. Cum 
faci faţă acestor amintiri, Carl, după opt luni de atunci? 

El se uită la tavan. Cum făcea față? Nu avea nici cea mai vagă 
idee. Doar că nu ar fi trebuit să se întâmple. 

— Sigur că-mi pare rău pentru tot ce s-a întâmplat. 

Și-l imagină pe Hardy în clinică. Trist, cu ochi nemișcaţi. O 
sută douăzeci de kilograme de greutate inertă. 

— Te supără? 

— Mda, puţin. 

El încercă să zâmbească, dar ea se uita în jos, în hârtii. 

— Hardy mi-a spus că bănuiește că tipii care v-au împușcat pe 
voi trei vă așteptau în Amager. Ţi-a spus și ţie asta? 

Carl confirmă. 

— Ţi-a spus și că el crede că tu sau Anker i-aţi alertat? 

— Da. 

— Ce părere ai despre asta? 

Acum se uita la el. In mintea lui, ochii ei scăpărau de erotism. 
Carl se întrebă dacă ea era conștientă de acest lucru și de faptul 
că îl distrăgeau atât de mult. 

— Poate că are dreptate, răspunse el. 

— Sigur n-ai fost tu. Văd asta doar uitându-mă la tine. Am 
dreptate? 

Dacă ar fi fost el, ea s-ar fi așteptat la un alt răspuns cu 
excepția unei negări? Cât de prost credea că erau oamenii? Cât 
de bine credea că știe să citească un chip? 

— Nu, n-am fost eu. Sigur că n-am fost eu. 

— Dar dacă a fost Anker înseamnă că ceva mergea teribil de 
prost în viaţa lui, nu crezi asta? 

„Poate că mă simt atras de tine, își zise Carl, dar dacă vrei să 
continui asta, pune-mi niște întrebări ca lumea, la dracu”. 

— Da, desigur, zise el și își auzi propria voce ca o șoaptă. 
Hardy și cu mine ne-am gândit la posibilitatea asta. După ce n-o 
să mai fiu victima unor minciuni ale viermelui ăla de detectiv 
privat și după ce puterile, oricare or fi alea, n-or să-mi mai pună 
beţe-n roate, o să vedem ce putem afla. 

— La secţie i se spune „cazul pistolul de cuie” din cauza armei 
crimei. Victima a fost împușcată în cap, nu-i așa? Părea un fel de 
execuţie. 

— Posibil. Dată fiind situaţia, n-am reușit să văd prea multe. 
De atunci nu m-am mai ocupat de caz. A avut și o replică, dar 
probabil că știi asta. Doi tineri au fost omorâți în Sora în același 
mod. Se crede că făptașii sunt aceiași. 

Ea dădu din cap afirmativ. Sigur că știa. 

— Cazul ăsta te macină, nu-i așa, Carl? 

— Nu, nu pot spune că mă macină. 

— Atunci ce te macină, Carl? 

Strânse în mâini marginea canapelei din piele. 

— Mă macină că de fiecare dată când încerc să te invit 
undeva, tu spui nu. Asta mă macină, la dracu'. 

leşi plutind din biroul Monei Ibsen. E adevărat că ea îl 
mustrase și apoi îl forțase să răspundă la o serie de întrebări 
care musteau de îndoială și acuzaţii. De mai multe ori avusese 
tendinţa să se ridice nervos de pe canapea și să-i ceară să-l 
creadă. Dar Carl rămase pe loc și răspunse politicos, iar 
rezultatul final fu că ea - fără afecţiune, dar cu un zâmbet fugar 
- acceptă să iasă cu el la cină când terminau ședințele de 
psihoterapie. 

Poate credea că, dacă făcea promisiuni vagi, se proteja. Că el 
putea trăi pentru totdeauna cu suspiciunea că ea nu îi încheiase 
tratamentul. Dar Carl știa mai bine de atât. Va avea de grijă ca 
promisiunea să fie respectată. 

Se uită în jos la Jægersborg Allé și prin centrul distrus din 
Charlottentund. Nu avea nevoie decât de o plimbare de cinci 
minute până la tren și o jumătate de oră mai târziu ar fi stat din 
nou inert în scaunul său ergonomie, în colţul său de subsol. Nu 
era cea mai bună priveliște pentru optimismul lui abia câștigat. 
Avea nevoie să se întâmple ceva, iar la sediu pur și simplu nu 
era nimic. 

Când ajunse la capătul Lindegârdsvej, se uită în sus pe stradă. 
Era conștient că la celălalt capăt orașul se schimbase în Ordrup 
și că era mai bine s-o ia pe acolo. Apăsă pe numărul lui Assad de 
pe mobil și se uită automat la nivelul bateriei. Abia o încărcase 
și totuși era deja pe jumătate terminată. Enervant. Assad părea 
surprins. Aveau voie să vorbească? 

— Prostii, Assad. Doar că nu trebuie să batem toba că suntem 
încă puși pe treabă. Ascultă, verifică puţin și caută oameni cu 
care putem vorbi la internat. Este un anuar școlar în dosarul 
mare. În el o să vezi cine era în clasa lor. Fie asta, fie găsește-l 
pe unul dintre profesorii care a fost acolo între 1985 și 1987. 

— Am verificat deja, spuse el. 

La dracu', normal c-o făcuse. 

— Am câteva nume, dar o să caut mai mult, șefu'. 

— Bine. Dă-mi-o pe Rose, te rog! 

Trecu un minut, apoi auzi vocea ei întretăiată. 

— Da! 

În vocea ei nu era nicio urmă de dorinţă de a-i spune „șefu””. 

— Să înțeleg că asamblezi mesele? 

— Da! 

Dacă un asemenea cuvânt scurt putea exprima frustrarea, 
acuzaţia, răceala și iritarea infinită că fusese întreruptă în 
mijlocul unor lucruri mult mai importante, atunci Rose Knudsen 
chiar era pricepută la asta. 

— Am nevoie de adresa mamei vitregi a lui Kimmie Lassen. 
Știu că mi-ai dat un bileţel, dar nu-l am la mine. Doar dă-mi 
adresa, da? Nu-mi pune alte întrebări, te rog! 

Se afla chiar lângă Banca Daneză, unde bărbaţi și femei bine 
întreţinuţi așteptau răbdători la cozi lungi. Exact așa cum făceau 
în suburbiile muncitorilor, cum erau Brøndby și Tåstrup, în zilele 
de salariu ca aceea, numai că pe-atunci avea mai mult sens. De 
ce naiba ar vrea oamenii cu buzunare adânci ca aceia, care 
locuiau în Charlottentund să se înșire la coadă în fața unei 
bănci? Nu aveau angajaţi care să le plătească facturile? Nu 
făceau banking prin internet? Sau erau amănunte în 
comportamentul oamenilor bogaţi pe care el nu le știa? Poate că 
achiziționaseră acțiuni cu tot mărunțișul luat în ziua de salariu, 
așa cum vagabonzii din Vesterbo își cumpărau ţigări și bere. 

„Ei, fiecare e liber să facă ce-i place cu ce are”, își zise el. Se 
uită spre faţada farmaciei și observă semnul lui Bent Krum la 
fereastra clădirii: avocat cu acces la Curtea Supremă. Un 
asemenea acces îi era de folos, cu siguranţă, în cazul unor 
clienţi ca Pram, Dybbøl Jensen și Florin. Oftă. 

A trece pe lângă biroul lui Krum era de parcă ar fi ignorat 
toate tentaţiile pomenite în Biblie. Aproape că-l auzea pe Diavol 
râzând. Dacă suna la ușă, urca și îl chestiona pe Bent Krum, în 
nici zece minute șefa poliţiei ar fi fost la telefon, iar asta ar fi 
însemnat sfârșitul Departamentului Q și a lui Carl Marck. 

Rămase un moment acolo și încercă să se hotărască între 
retragerea forțată și amânarea confruntării până când se ivea o 
ocazie mai bună. 

„Ar fi mai bine să plec”, își zise el, dar degetul lui avea o altă 
părere și apăsă hotărât pe sonerie. Trebuia să fie nebun să lase 
pe cineva să-i oprească ancheta. ÎI va fierbe pe Bent Krum la foc 
domol. Mai bine mai devreme decât prea târziu. Clătină din cap 
și își retrase degetul de pe sonerie. Era exact în locul în care mai 
fusese de mii de ori: încă o dată, blestemul adolescenței îl 
ajunsese din urmă. Dacă trebuia să decidă cineva, el avea să fie 
acela. Numai el. 

O voce aspră, de femeie, îl anunţă că trebuie să aștepte o 
clipă, ceea ce el făcu până când auzi zgomot de pași pe scară, 
iar femeia apăru în spatele ușii din sticlă. Era îmbrăcată la 
modă, cu un șal de firmă pe umeri și o haină de blană rustică, la 
fel ca aceea după care lui Vigga i se scurseseră ochii privind-o în 
vitrina de la Birger Christensen, pe Straget, timp de cel puţin 
patru cincimi din viaţa lor petrecută împreună. Măcar de i-ar fi 
stat bine îmbrăcată cu ea! Dacă ar fi cumpărat-o, mai mult ca 
sigur că soarta ei tristă ar fi fost să sfârșească tăiată în bucăţi 
pentru ca iubiții ei artiști să aibă puţin decor pentru picturile lor 
excentrice. 

Femeia deschise ușa și îi adresă un zâmbet orbitor de alb, 
imposibil de obținut fără bani. 

— Îmi pare foarte rău, dar tocmai plecam. Soţul meu nu-i aici 
joia. Poate reușiţi să vă programaţi pentru altă zi. 

— Nu, eu... 

Întinse mâna din instinct spre insigna de poliţie din buzunar, 
dar găsi numai câteva bucățele de fire de iarbă. Ar fi spus că e 
în mijlocul unei anchete. Ceva despre faptul că soţul ei nu 
trebuia decât să răspundă la câteva întrebări de rutină, că se 
putea întoarce într-o oră sau două dacă era potrivit și că n-ar fi 
durat mult. Dar spuse altceva. 

— Soţul dumneavoastră e pe terenul de golf, doamnă? 

Ea se uită la el fără să înțeleagă. 

— Din câte știu, soțul meu nu joacă golf. 

— Bine, spuse el, și trase aer în piept. Imi pare rău să vă 
spun, doamnă, dar dumneavoastră și cu mine suntem înșelați. 
Din păcate, soţul dumneavoastră și soţia mea au o aventură. lar 
acum aș fi vrut să știu care e situaţia. 

încercă să pară disperat pentru că observă cât de dureros o 
lovise pe biata femeie. _ 

— Vă rog să mă scuzaţi, spuse el. Imi pare foarte rău, zise și o 
atinse îngrijorat pe braţ. A fost foarte urât din partea mea, îmi 
cer scuze din nou. 

Apoi se întoarse pe trotuar și se alătură valului de oameni 
care se îndreptau spre Ordrup puţin șocat cât de mult îl 
infectase temperamentul necugetat al lui Assad. Spusese că a 
fost „urât” din partea lui, dar fusese doar un eufemism. 

Ea locuia vizavi de biserica din Kirkevej. Trei garaje, două 
turnulețe cu scări, o clădire din cărămidă a administratorului 
terenului, sute de metri de gard proaspăt tencuit în jurul grădinii 
și un conac de vreo 500 de metri pătrați, cu mai mult bronz pe 
la uși decât avea iahtul regal danez în întregime. Modestă și 
umilă ar fi fost o descriere complet nepotrivită. 

Fu încântat să observe umbre mișcându-se în spatele 
ferestrelor de la parter. Deci avea noroc. Menajera părea 
epuizată, dar fu de acord s-o aducă pe Kassandra Lassen la ușă, 
dacă era posibil. 

Expresia „s-o aducă la ușă” avea să se dovedească a fi mai 
potrivită decât se așteptase el. Un lung val de proteste din 
interior fu întrerupt de exclamaţia: 

— Un tânăr, zici?! 

Era întruparea unei scorpii din înalta societate care văzuse și 
zile mai bune, și bărbaţi mai buni. O versiune diferită faţă de 
femeia zveltă, bine întreținută, din articolul din Her Life. Multe 
lucruri se pot schimba în aproape treizeci de ani, asta era sigur. 

Purta un kimono care îi era atât de larg încât lenjeria din satin 
devenise o componentă a aspectului exterior. Işi flutură 
impetuos unghiile lungi către el. Observase deja că e un bărbat 
solid... ceva ce se pare că nu-i displăcea. 

— Intră, îl întâmpină ea. 

Respirația ei mirosea a băutură răsuflată, e drept, dar de 
calitate. „Malt whisky”, bănui Carl. Aerul era atât de îmbibat cu 
aroma lui încât un expert ar fi putut probabil să-i ghicească 
vechimea. 

Îl conduse de mână sau, mai degrabă, îi arătă calea în timp ce 
se agăța de el, până ajunseră în zona de la primul etaj pe care o 
numise, în șoaptă: 

— Camera mea. 

Fu poftit să ia loc într-un fotoliu situat lângă al ei, cu fața 
direct la pleoapele ei grele și la sânii ei și mai grei. Era o scenă 
memorabilă. 

Acolo, prietenia ei - sau interesul, după cum s-ar fi putut 
crede - dură până ce el îi spuse care era motivul vizitei lui. 

— Deci vrei să vorbim despre Kimmie?... 

Își duse mâna pe piept, semn că era de părere că fie el își 
pierduse minţile, fie că o să și le piardă ea în curând. Apoi 
mitocanul din el preluă controlul. 

— Sunt aici pentru că am auzit că această locuință este 
chintesența bunelor maniere, încercă el. Că oricine e bine tratat 
aici, indiferent de motivul vizitei. 

Nu avu niciun efect. Luă carafa și îi umplu paharul cu whisky. 
Poate că acel lucru avea s-o dezghete. 

— Mai trăiește obraznica aia? întrebă ea pe un ton lipsit de 
simpatie. 

— Da, trăiește pe străzile din Copenhaga. Am o poză cu ea. 
Vreţi s-o vedeți? 

Ea închise ochii și se uită în altă parte de parcă el i-ar fi vârât 
sub nas rahat de câine. Doamne, era clar că se putea lipsi de 
așa ceva. 

— Puteți să-mi spuneţi ce aţi făcut dumneavoastră și soțul 
când aţi auzit că Kimmie și prietenii ei erau suspecți în 1987? 

Ea își duse din nou mâna la piept. De data aceea, se părea că 
o făcea ca să-și adune gândurile. Apoi expresia i se schimbă și 
evită privirea lui. Bunul simţ și whisky-ul mergeau mână în 
mână. 

— Ştii ce, drăguță, noi nu ne-am implicat prea mult. Am 
călătorit o vreme, înţelegi, nu? 

Își întoarse brusc capul către el. Îi luă o vreme să-și recapete 
echilibrul. 

— Ştii cum se spune, a călători este elixirul vieții. lar soţul 
meu și cu mine ne-am făcut o mulţime de prieteni minunaţi. 
Lumea e un loc minunat, nu ești de aceeași părere, domnule...? 

— Mørck. Carl Mørck. 

El dădu din cap. Ca să găsească o fiinţă cu sufletul atât de 
împietrit, ar fi trebuit să apeleze la poveștile fraților Grimm. 

— Da, aveţi dreptate. 

Ea nu trebuia să știe că, dincolo de o excursie cu autocarul în 
Costa Brava - unde Vigga îi vizitase pe artiștii locali în timp ce 
Carl stătuse și se prăjise pe o plajă alături de un grup de 
pensionari - nu se aventurase niciodată la o distanţă mai mare 
de nouă sute cincizeci de kilometri de Copenhaga. 

— Credeţi că bănuielile în legătură cu Kimmie aveau ceva 
adevărat în ele? 

Colțurile gurii ei căzură. Era o tentativă de a părea 
preocupată, bănui el. 

— Știţi ce? Kimmie a fost o fată șmecheră. Nu era străină de 
violenţă. Da, se bătea chiar și pe vremea când era fetiță. Dacă 
nu obținea ce dorea, mâinile ei loveau ca bețele într-o tobă. Așa. 

Încercă să imite și aruncă whisky-ul peste tot. 

„Ce copil normal nu făcea asta? se gândi Carl. Mai ales cu o 
mamă și un tată că ai ei”. 

— Înţeleg. A fost așa și când s-a făcut mai mare? 

— Ha! Era rea. Mă făcea în toate felurile. Nu vă puteți 
imagina. 

De fapt, putea. 

— Şi era sălbatică. 

— Sălbatică? Cum aşa? 

Ea își frecă venele fine, albastre, de pe dosul palmei. Abia 
atunci el observă că artrita își săpase drumul în încheietura ei. 
Se uită din nou la paharul ei aproape gol. 

„Analgezicele au multe fațete”, își zise el. 

— După ce a venit acasă din Elveţia, a târât pe aproape 
oricine acasă la ea... Da, o să fiu sinceră... făcea sex cu ei ca un 
animal, cu ușa deschisă... în timp ce eu eram sus în casă, spuse 
ea, și clătină din cap. N-a fost ușor să fiu singură, domnule 
Mørck, zise ea și îi aruncă o privire serioasă. Pe vremea aceea, 
Willy, tatăl lui Kimmie, își făcuse deja bagajele și plecase. 

Luă o înghiţitură din pahar. 

— De parcă aș fi vrut să-l rețin cumva. E ridicol... 

Apoi se uită din nou la el și își afișă dinţii pătaţi de vin roșu. 

— Trăiţi singur, domnule Mørck? 

Mișcarea din umăr și invitaţia clară parcă erau desprinse 
dintr-un roman de dragoste pentru femei. 

— Da, sunt, răspunse el și acceptă provocarea. 

Se uită direct la ea și îi susținu privirea până ce ea ridică ușor 
din sprâncene și mai luă o înghiţitură. Genele scurte, care 
clipeau des, era tot ce se vedea pe deasupra marginii paharului. 
Trecuse multă vreme de când o privise astfel un bărbat. 

— Kimmie a fost însărcinată, știaţi? 

Ea trase adânc aer în piept și, pentru un moment, păru cu 
gândurile departe, dar fruntea ei brăzdată trăda un proces 
intens de gândire. Ca și cum cuvântul „însărcinată” era mai mult 
decât amintirea unei relaţii profund eșuate care îi cauzase 
durere. Din câte își dădea seama Carl, ea nu reușise să dea 
viaţă la nimic. 

— Da, răspunse cu răceală în privire. Ştiam. Stricata. Cum ar 
fi putut mira pe cineva chestia asta? 

— Ce s-a întâmplat dup-aia? 

— A vrut bani, desigur. 

— A făcut rost de ei? 

— Nu de la mine! 

Înlocui flirtul cu un dezgust profund. 

— Dar tatăl ei i-a dat două sute cincizeci de mii de coroane și 
i-a spus să nu-l mai caute. 

— Și dumneavoastră? Aţi mai auzit ceva de ea? 

Ea clătină din cap. Ochii spuneau același lucru. 

— Cine era tatăl copilului? Știţi? 

— O, cred că a fost nimicul ăla care a incendiat fabrica de 
cherestea a lui taică-său. 

— Bjarne Thøgersen, vreţi să spuneţi? Cel care a fost 
condamnat pentru crime? 

— Probabil. Nu-mi mai aduc aminte numele lui. 

— Înţeleg. 

Era sigur că minţea. Cu sau fără whisky, nimeni nu avea cum 
să uite un asemenea lucru. 

— Kimmie a stat aici o vreme. Aţi spus că nu v-a fost ușor? 

Ea se uită la el cu scepticism. 

— Sper că nu credeţi că am suportat-o pe stricata aia prea 
multă vreme. Nu, pe vremea aia am preferat să stau pe coastă. 

— Coastă? 

— Costa del Sol, știți... Fuengirola. O terasă superbă, pe 
acoperiș, chiar deasupra zonei de promenadă. Un loc încântător. 
Cunoaște-ţi Fuengirola, domnule Mørck? 

El dădu din cap. Nu era nicio îndoială că se dusese acolo din 
cauza artritei, dar altfel era locul în care mergeau oamenii cu 
bani, dar nevrotici care aveau multe lucruri de ascuns. Dacă ar fi 
zis Marbella, el ar fi înțeles mai bine. Și-ar fi putut permite. 

— A rămas ceva în casă care a fost al lui Kimmie? întrebă el. 

În acel moment ceva în interiorul ei se prăbuși. Rămase acolo 
pur și simplu, bău din pahar în tăcere, în ritmul ei lent, iar când 
acesta se goli la fel fu și capul ei. 

— Kassandra trebuie să se odihnească, spuse menajera care 
zăbovise în fundal. 

Carl ridică mâna și o întrerupse. Începuse să devină suspicios. 


VP - 169 


— Pot să văd camera lui Kimmie, doamnă Lassen? Am înțeles 
că a rămas exact așa cum a fost. 

Era doar o încercare. Genul de întrebare pe care un poliţist 
experimentat o ţine în cutie cu eticheta „Merită încercat”. O 
întrebare care fusese întotdeauna introdusă prin: „Am înțeles 
că...” 

La înghesuială, era întotdeauna un mod bun de a începe. 

e 

Menajera avu nevoie de două minute ca s-o așeze pe stăpâna 
casei în patul ei poleit, apoi Carl începu să se uite în jur. Fie că 
era casa copilăriei lui Kimmie sau nu, nu era potrivită pentru 
creșterea copiilor. Nu era nici un singur colț în care ţâncii să se 
poată juca. Erau prea multe mărunţișuri, prea multe vaze 
japoneze și chinezești. Dacă cineva ar fi dat din mâini, risca să 
primească o hârtie cu șapte cifre de la asigurări. Avea o 
atmosferă foarte neplăcută, despre care Carl era sigur că nu se 
schimbase odată cu trecerea anilor. O închisoare pentru un 
copil, așa o vedea el. 

— Da, spuse menajera pe drumul în sus către al treilea etaj. 
Sigur că Kassandra trăiește aici; de fapt, casa îi aparţine fetei ei. 
Deci totul la acest etaj este exact cum a fost când a locuit aici. 

Deci Kassandra Lassen trăia în casa aceea la mila lui Kimmie. 
Dacă aceasta s-ar fi reîntors în societate, refugiul Kassandrei 
probabil că ar fi de domeniul trecutului. Ce lovitură de teatru! 
Femeia bogată trăia pe străzi, iar cea săracă se bucura de înalta 
societate. Acesta era motivul pentru care Kassandra Lassen 
stătuse în Fuengirola, și nu în Marbella. Nu fusese alegerea ei. 

— Trebuie să vă avertizez că e mizerie, zise menajera în timp 
ce deschise ușa. Așa am vrut s-o lăsăm. Astfel, fiica nu se poate 
întoarce și s-o acuze pe Kassandra că și-a băgat nasul pe aici, 
iar eu cred că e o mișcare inteligentă. 

El dădu din cap din capătul holului cu covor roșu. Unde mai 
găsea cineva așa niște servitori loiali în ziua aceea? Ea nici 
măcar nu vorbea cu accent. 

— Aţi cunoscut-o pe Kimmie? 

— Doamne, nu. Nici n-aș fi putut, din moment ce sunt aici din 
1995, zise ea și râse din toată inima. 

Dar de fapt o cunoscuse. 

Era, practic, un apartament separat. El se așteptase la câteva 
camere, dar nu la acea reproducere exactă a unei mansarde din 
Cartierul Latin din Paris. Avea chiar și un balcon în stil 
franțuzesc. Ferestrele cu geamuri micuțe decupate în pereții 
înclinați erau murdare, dar în rest era chiar fermecătoare. Dacă 
menajerei i se părea că locul acela era în dezordine, ar fi căzut 
din picioare dacă ar fi văzut camera lui Jesper. 

Pe jos erau împrăștiate câteva haine murdare, în rest nimic. 
Nici măcar o hârtie pe birou sau ceva pe măsuţa de cafea din 
fața televizorului care să sugereze că odată trăise acolo o 
tânără. 

— Puteţi să vă uitaţi, dar aș vrea să văd insigna 
dumneavoastră de poliţie, domnule Mørck. Așa e procedura, nu? 
întrebă menajera. 

El dădu din cap și se căută prin buzunare. Ce persoană 
băgăreață! într-un final, găsi o carte de vizită mototolită care 
stătea acolo de o grămadă de vreme. 

— Îmi pare rău, dar insigna mea e la departament. Scuzele 
mele. Vedeţi, eu sunt șeful departamentului, așa că plec foarte 
rar din birou. Dar uitaţi cartea mea de vizită. Ca să vedeţi cine 
sunt. 

Ea citi numărul și adresa și pipăi cartea de vizită, de parcă se 
aștepta ca aceasta să fie un fals. 

— Doar o clipă, zise ea și ridică receptorul unui telefon vechi 
marca Bang & Olufsen de pe birou. 

Se prezentă drept Charlotte Nielsen și întrebă dacă îl 
cunoștea cineva pe un detectiv inspector șef pe nume Carl 
Mørck. Apoi dădu ușor din picior cât timp apelul fu transferat. 
Întrebă din nou, apoi ceru o descriere a lui Mørck. Râse scurt și 
se uită la el, apoi închise zâmbind. 

„Ce dracu’ o fi așa de amuzant?” se întrebă el. Pun pariu că a 
vorbit cu Rose. 

Ea nu dădu detalii despre motivul pentru care chicotise, dar 
ieși din încăpere și îl lăsă singur cu toate întrebările fără răspuns 
în apartamentul abandonat al unei tinere, care, după cum se 
părea, nu avea nimic de spus. 

* 

Cercetă totul de mai multe ori și la fel de des menajera apăru 
în dreptul ușii. Adoptase rolul de gardian și credea că putea face 
acest lucru cel mai bine dacă îl urmărea precum un ţânţar 

flămând aterizat pe o mână. Dar n-o tulbură nimic. Carl nici nu 
făcea mizerie, nici nu băga nimic prin buzunare. 

Kimmie plecase în grabă. Își golise apartamentul pe fugă și, 
totuși, cu atenţie. Lucrurile pe care nu dorise să le vadă ceilalţi 
fuseseră depozitate, fără îndoială, în coșurile de gunoi de pe 
aleea pavată de lângă casă, pe care el o vedea de la balcon. 
Același lucru era valabil și pentru haine. Erau mormane mici pe 
fotoliul de lângă pat, dar nu lenjerie. Pantofii erau împrăștiați 
prin colţurile camerei, dar nu și ciorapii murdari. Se gândise la 
ce putea rămâne în urmă și ce era prea intim. lar asta era exact 
ceea ce caracteriza cercetarea: nimic intim nu rămăsese. 

Chiar și decoraţiunile de pe pereţi, care în mod normal erau 
un indicator al gustului sau al atitudinii, dispăruseră. Nu era 
nicio periuţă de dinţi în micuța baie din marmură. Niciun tampon 
în cutie sau în coșul de gunoi de lângă W.C. Nici cea mai mică 
urmă în vasul de toaletă sau în chiuvetă. 

Kimmie golise așa de bine acel loc de personalitate încât tot 
ce putea spune el era că fusese ocupat de o femeie. Dar putea 
să fi fost la fel de bine o femeie bătrână din Armata Salvării, nu 
neapărat o fată din înalta clasă de la capătul scump al codurilor 
poștale. 

Ridică ușor așternutul de pat și încercă să miroasă parfumul. 
Săltă și sugativa ca să verifice dacă nu cumva rămăsese vreo 
notiţă sub ea. Căută în coșul de gunoi gol, se uită în spatele 
sertarelor din bucătărie, își băgă capul în locul gol de sub 
acoperișul în pantă. Nimic. 

— Se va întuneca în curând, zise Charlotte, menajera, 
sugerând ca el să caute un alt loc în care să se joace de-a 
polițistul. 

— Există o mansardă sau ceva mai sus de aici? întrebă el cu 
speranţă în glas. Vreo trapă sau scări pe care nu le văd de aici? 

— Nu, doar asta. 

Carl se uită în sus. Bine, deci nu exista o mansardă deasupra 
apartamentului. 

— Mai fac un tur, zise el. 

Ridică covorașele și căută bucăţi desprinse din parchet. 
Scoase cu atenţie afișele cu mirodenii din bucătărie ca să vadă 
dacă nu cumva acopereau un spaţiu gol. Bătu în mobilă și în 
părțile de jos ale șifonierului și a dulăpioarelor din bucătărie. Pur 

și simplu nu era nimic acolo. Clătină din cap și se certă 
mormăind. De ce ar fi fost ceva acolo? 

Inchise ușa apartamentului în spatele lui și rămase un 
moment pe hol, pe de o parte, ca să vadă dacă mai era ceva ce 
prezenta interes, pe de alta, ca să îndepărteze sentimentul 
enervant că, de fapt, chiar uitase ceva. 

In acea clipă îi sună mobilul și reveni rapid la realitate. 

— Marcus sunt, se auzi vocea. De ce nu ești în birou, Carl? Și 
de ce arată așa acolo? Coridorul e plin ochi cu piese de la un 
știu câte mese, iar biroul tău e acoperit cu bileţele galbene 
lipite? Unde ești, Carl? Ai uitat că mâine ai vizitatori din 
Norvegia? 

— La dracu'! spuse el puţin prea tare. 

Da, uitase cu bucurie de toate astea. 

— OK?... se auzi la celălalt capăt. 

Cunoștea OK-urile șefului de la Omoruri. Nu erau genul de 
lucruri pe care să ţi le dorești. 

— Sunt pe drum spre sediu. 

Se uită la ceas; trecuse deja de ora patru. 

— Acum?! Nu, nu-ţi face griji. 

Nu părea că mai era loc de discuţie. Părea furios. 

— O să mă ocup eu de vizita de mâine, iar ei n-o să vină jos în 
mizeria aia de la tine. 

— La ce oră ai spus că vin? 

— La zece dimineaţa, dar poţi sta liniștit, Carl. Eu o să preiau 
treaba, iar tu să fii disponibil pentru întrebări, gacă o să avem 
nevoie de răspunsurile tale. 

Carl rămase uitându-se la mobilul lui o vreme, după ce Marcus 
Jacobsen închise. Până în acel moment, șeicii aceia mâncători 
de cod uscat puteau să-l pupe undeva, dar acum atitudinea lui 
se schimbase complet. Dacă șeful de la Omoruri voia să preia 
conducerea, atunci Carl n-avea de gând să-l lase. 

Injură de câteva ori și se uită în sus, la lucarna care se afla 
deasupra scării impresionante. Soarele era încă sus și își arunca 
razele prin panourile din sticlă. Deși era sfârșitul zilei, n-avea 
nici cea mai mică dorinţă să se ducă acasă. 

Nu avea deloc dispoziţia sufletească să facă excursia prin 
Hestestien, pe câmpii, să ajungă acasă, la invențiile culinare ale 
lui Morton. 

Observă că umbrele cădeau drept prin fereastră și se 
încruntă, în case atât de vechi, ramele geamurilor în încăperi cu 
acoperiș în pantă erau amplasate de obicei la treizeci de 
centimetri în perete. Dar acolo erau mult mai adânci, cu 
aproape douăzeci și cinci de centimetri. Asta însemna că, dacă 
ar fi fost să ghicească, ar fi spus că acelei case i se făcuse o 
izolare adițională, la o dată ulterioară. 

Își aplecă ușor capul și văzu o crăpătură subţire între zona 
acoperișului de deasupra scării și peretele înclinat. Urmări cu 
privirea crăpătura în jurul încăperii și încheie de unde pornise. 
Da, pereţii înclinați se lăsaseră puţin; casa nu fusese construită 
cu pereţi așa de bine izolaţi, asta era clar. Erau cel puţin 
cincisprezece centimetri de izolaţie în plus, finisată cu gips- 
carton. Fuseseră acoperiţi cu chit și vopsiți destul de frumos, dar 
era clar că, după o vreme, crăpăturile deveniseră inevitabile. 

Se întoarse, deschise din nou ușa la apartament, se duse 
direct la peretele exterior și cercetă suprafeţele înclinate. Și 
acolo, crăpăturile apăruseră în spaţiul de lângă tavan, dar în 
rest nu era nimic remarcabil. 

Spaţiul gol se afla undeva acolo, dar părea că e imposibil de 
ascuns ceva în el. Cel puţin nu din partea aceea. Işi repetă 
cuvintele: „Oricum, nu din interior”. Văzu ușa balconului. Apucă 
mânerul, deschise ușa și ieși afară unde ţiglele de pe acoperișul 
înclinat formau un decor pitoresc. 

„Nu uita că a fost cu mult timp în urmă”, își șopti el și își lăsă 
privirea să se plimbe de la un șir de ţigle la altul. Era în partea 
nordică a casei; mușchiul adunase toţi nutrienţii din apa de 
ploaie și acoperea cea mai mare parte a acoperișului din acea 
zonă. Cercetă ţiglele de cealaltă parte a ușii balconului și 
observă imediat iregularităţile. 

Țiglele erau poziţionate drept, ferm, și erau și acolo acoperite 
cu mușchi din belșug. Diferenţa era că una dintre ţiglele din 
zona în care rândul de sus se unea cu vârful era ușor strâmbă 
faţă de celelalte. Acoperișul fusese construit din ţigle care se 
încalecă una peste cealaltă și pentru asta fiecare avea o mică 
protuberanţă dedesubt ca să le împiedice să alunece de pe 
traversele din lemn. Dar acea bucată de ţiglă mai avea puţin și 
aluneca; de parcă protuberanţa fusese tăiată și atârna pe 
traversă, printre celelalte ţigle. 

Când o săltă, aceasta se desprinse fără nicio dificultate. Carl 
trase adânc în piept aerul de septembrie. Îl străbătu senzaţia că 
era pe cale să descopere ceva excepţional. Probabil, 
asemănătoare cu cea pe care o trăise Howard Carter când 
făcuse gaura mică în ușa din camera funerară și se trezise dintr- 
odată în mormântul lui Tutankhamon. 

Pentru că acolo, în faţa lui Carl, într-un spaţiu din izolaţia de 
sub ţigle era o cutie nevopsită, din metal, de mărimea uneia de 
pantofi, înfășurată în plastic transparent. Inima începu să-i bată 
brusc mai repede. Apoi o strigă pe menajeră: 

— Vedeţi cutia aceea? 

Ea intră și se aplecă cu mișcări ezitante ca să se uite sub 
țigle. 

— E o cutie. Ce e? 

— Nu știu, dar sunteţi martora mea că am găsit-o acolo. 

Ea îi aruncă o privire amenințătoare. 

— Bine. Am ochi, dacă asta vreți să întrebaţi. 

El ridică telefonul mobil spre zona goală și făcu câteva poze. 
Apoi i le arătă. 

— Suntem de acord că am fotografiat spațiul acesta gol? 

Ea își puse mâinile în șolduri. Evident, nu avea să mai scoată 
nimic de la ea. 

— Acum o s-o scot și o s-o duc la sediu. 

Nu era o întrebare, ci o concluzie. Altfel s-ar fi dus și ar fi 
trezit-o pe Kassandra Lassen și, probabil, că totul ar fi culminat 
cu o scenă. Apoi îi spuse să plece. Ea se îndepărtă clătinând din 
cap - încrederea ei în autorităţi trecea prin mari suferinţe. 

Se gândi să cheme tehnicienii criminaliști, dar renunţă când 
își imagină kilometri întregi de bandă de securitate din plastic și 
oamenii în costume albe răspândiţi peste tot. Aveau destule de 
făcut, iar el nu putea aștepta. Simplu. 

Așa că își puse mănușile, luă cutia cu atenţie, puse tigla la 
loc, aduse cutia înăuntru, o așeză pe masă, o desfăcu și o 
deschise - totul cu mișcări fluide, automate. Deasupra era un 
ursuleț, nu mai mare decât o cutie de chibrituri. Era foarte 
decolorat, aproape gălbui, iar plușul de pe faţă și de pe membre 
era uzat. Poate că, la un moment dat, fusese cel mai de preț 
lucru al lui Kimmie, singurul ei prieten. Poate al altcuiva. Apoi 
scoase o bucată de ziar de sub ursuleț. Berlingske Tidende, 29 
septembrie 1995, scria într-un colţ. Ziua în care se mutase cu 

Bjarne Thøgersen. Dedesubt nu era nimic interesant. Doar 
nenumărate anunţuri de slujbe. 

Se uită în cutie și se așteptă să găsească un jurnal sau scrisori 
care ar fi făcut lumină asupra gândurilor ei sau a faptelor. În 
schimb, găsi șase punguliţe din plastic, de tipul celor folosite 
pentru a aduna timbre sau pentru a colecţiona reţete. Le ridică 
pe toate. „De ce-a ascuns așa de bine lucrurile astea?” își zise el 
și știu răspunsul în clipa în care văzu conţinutul ultimelor două 
pungi. 

— Ei, fir-aș al dracului! izbucni el. 

Erau două cartonașe din jocul Trivial Pursuit. Câte unul în 
fiecare punguliţă. După cinci minute de concentrare profundă, 
își luă carnețelul și descrise poziția exactă a pungulițelor din 
plastic faţă de restul lucrurilor din cutie. După aceea se uită cu 
atenție la fiecare în parte. 

O punguţă conţinea un ceas bărbătesc, în alta era un cercel, 
alta avea ceva ce părea a fi o bandă din cauciuc și, în final, o 
batistă. Patru punguţe pe lângă cele cu cartonașele de Trivial 
Pursuit. Işi mușcă buza. In total erau șase. 

22. 


Ditlev fugi în sus pe scări spre Caracas din patru sărituri. 

— Unde e? îi strigă el secretarei și alergă în direcţia arătată 
de degetul ei. 

Frank Helmond stătea singur în cameră. Dormise și era 
pregătit pentru a doua operaţie. Când Ditlev intră în cameră, 
Helmond îl privi fără urmă de respect. 

„Ciudat, își zise Ditlev și privirea lui urcă de pe cearceafuri 
spre faţa bandajată. Idiotul ăsta zace aici și nu-mi arată niciun 
pic de respect. N-a învăţat nimic? Cine l-a rănit și cine îl coase 
acum la loc?” 

Se înţeleseseră cu privire la tot. La tratarea numeroaselor 
tăieturi adânci de pe faţa lui Helmond, acompaniată de un lifting 
facial și de strâmtarea pielii din jurul gâtului și a pieptului. 
Liposucţie, chirurgie și mâini îndemânatice... asta îi putea oferi 
Ditlev. lar dacă o adăuga pe soţia lui și o mică avere, se putea 
trage concluzia că era normal să se aștepte din partea lui 
Helmond dacă nu la apreciere, măcar ca acesta să privească 
afacerea cu o mică doză de umilinţă. 

Dar înţelegerea nu fusese respectată pentru că Helmond 
vorbise. Probabil că în acel moment unele asistente se întrebau 
ce auziseră și doreau să se lămurească. Pentru că, indiferent cât 
de adormit fusese pacientul, cuvintele fuseseră rostite: „Ditlev 
Pram și Ulrik Dybbal Jensen mi-au făcut asta”. El spusese 
vorbele acestea. 

Ditlev nu se mai sinchisi să se prezinte. Oricum, bărbatul n- 
avea încotro decât să-l asculte. 

— Ştii cât de ușor e să omori un om aflat sub anestezie fără 
să lași urme? întrebă el. Ştii? Oricum, ești gata pentru 
următoarea operaţie din seara asta, Frank. Sper că anestezistul 
are mână bună. In ciuda tuturor lucrurilor, îi plătesc să-și facă 
treaba bine, zise el și îndreptă un deget spre Helmond. Și încă 
un lucru simplu. Presupun că acum suntem înțeleși să-ţi ţii gura 
și să respecţi înțelegerea pe care am făcut-o. Altfel riști ca 
organele tale să fie piese de schimb pentru oameni mai tineri și 

mai în formă decât tine, iar asta n-o să-ţi placă prea tare, nu-i 
așa? 

Ditlev bătu ușor cu mâna pe perfuzia care fusese deja atașată 
la mâna lui Frank. 

— Nu-ţi port pică, Frank. Și nici tu n-ar trebui s-o faci, mă 
înţelegi? 

Impinse cu putere în patul lui Helmond și se întoarse. Dacă 
asta nu era de ajuns, atunci ratatul o căuta cu lumânarea. Pe 
drumul de ieșire trânti ușa cu atâta violenţă încât un infirmier 
aflat în trecere pe acolo o examină cu atenţie când Ditlev se 
întoarse cu spatele. Apoi se îndreptă direct spre spălătorie. Avea 
nevoie de mai mult decât o biciuire verbală pentru a exorciza 
senzația urâtă pe care i-o lăsase în corp simpla prezenţă a lui 
Helmond. 

Trebuia să încerce noua lui achiziţie, o fată de prin Mindanao, 
o regiune unde dacă un bărbat era prins în pat cu o altă femeie 
rămânea fără cap. O urmărise cu multă satisfacţie. Era exact 
așa cum îi plăcea. Privire timidă și puternicul sentiment al 
propriei inutilități. Acestea combinate cu disponibilitatea îi 
stârneau focul interior. Foc ce tânjea să fie stins. 

(J 

— Am situația sub control în ceea ce-l privește pe Helmond, 
spuse el mai târziu în acea zi. 

Aflat la volan, Ulrik dădu din cap afirmativ, mulțumit. Era 
vizibil ușurat. 

Ditlev se uită în depărtare la peisaj, spre pădurea care căpăta 
încet formă în faţa lor. ÎI cuprinse o senzaţie de calm. Una peste 
alta, era un sfârșit bun al unei săptămâni care aproape scăpase 
din frâu. 

— Cum rămâne cu poliţia? întrebă Ulrik. 

— Și asta e sub control. Lui Carl Marck i-a fost luat cazul. 

Ajunseră la moșia lui Torsten, se opriră la cincizeci de metri 
de poartă și se uitară la camerele de supraveghere. În zece 
secunde, poarta dintre brazi aflată puţin mai în faţă avea să se 
deschidă larg. Ditlev apăsă pe numărul lui Torsten de pe mobil 
când conduceau spre curtea centrală. 

— Unde ești? întrebă el. 

— Mergeţi pe lângă clădirea de montă și parcaţi acolo. Sunt în 
menajerie. 

— E în menajerie, îi spuse lui Ulrik și simţi cum îl cuprinse deja 
nerăbdarea. 

Era cea mai intensă parte a ritualului și, în mod cert, partea 
pe care cel puţin Torsten o aștepta cu cea mai mare nerăbdare. 
Îl văzuseră pe Torsten Florin printre modele pe jumătate 
dezbrăcate sau lăfăindu-se în lumina reflectoarelor și primind 
laude exuberante din partea oamenilor cu influenţă. Dar 
niciodată nu-l văzuseră trăind o asemenea plăcere ca atunci 
când vizitau menajeria înaintea unei vânători. 

Următoarea partidă de vânătoare avea să fie într-o zi din 
timpul săptămânii. Nu fusese hotărâtă încă, dar, în orice caz, 
către începutul săptămânii următoare. Cu acea ocazie, numai 
cei care câștigaseră data anterioară dreptul de a împușca prada 
zilei puteau participa. Numai cei care aveau gust pentru 
asemenea experienţe și care beneficiaseră material în urma 
acelor partide de vânătoare. Oameni în care puteau avea 
încredere; oameni ca ei. 

Ulrik tocmai parca Roverul, când Torsten ieși din clădire cu 
sânge pe şor. 

— Bine-aţi venit, spuse el zâmbind. 

Deci tocmai omorâse un animal. 

Holul fusese extins de ultima dată când fuseseră acolo. Era 
mai lung și mai luminos, cu numeroase spaţii din sticlă. 
Patruzeci de muncitori din Letonia și Bulgaria își făcuseră 
treaba, iar Dueholt începuse să semene cu imaginea acelei case 
care fusese ambiția personală a lui Torsten încă din urmă cu 
șaisprezece ani, când făcuse deja primul lui milion, la vârsta de 
douăzeci și patru de ani. 

În sală erau o sută sau mai multe cuști cu animale în ele. 
Toate erau luminate cu becuri cu halogen. Pentru un copil, un 
tur în menajeria lui Torsten Florin putea fi o experienţă mai 
exotică decât o excursie la Zoo. Pentru un adult, chiar și cu 
preocupare limitată faţă de bunăstarea animalelor, era un lucru 
șocant. 

— la uitaţi aici, spuse Torsten. Un dragon din Komodo. 

Se vedea clar că se bucura de parcă era în plin orgasm, iar 
Ditlev înţelegea de ce. Faptul că acele animale erau periculoase 
și făceau parte din specii protejate, le transforma într-o pradă 
excepţională. 

— Cred c-o să-l luăm pe ăla pe moșia Saxenholdt când vine 
zăpada. Acolo terenul de vânătoare e mai ușor de 
supravegheat, iar dracii ăștia mici se pricep teribil să se 
ascundă. Vă daţi seama? 

— Am auzit că mușcătura lor e cea mai otrăvitoare de pe 
planetă, spuse Ditlev. Deci împușcătura trebuie să fie fix la 
țintă, înainte să prindă-n fălci vânătorul. 

Îl văzură pe Florin care tremura de parcă avea fiori. Da, le 
dădea o pradă bună. Cum de reușise? 

— Data viitoare ce va fi? întrebă Ulrik curios. 

Florin își desfăcu braţele. Însemna că avea o idee bună, darei 
aveau să descopere singuri. 

— Opțiunile noastre sunt aici, zise el și arătă de la o cușcă la 
alta în care erau animale mici cu ochi mari. 

În interiorul clădirii era curat ca într-o clinică. Luând în calcul 
lungii kilometri ai sistemului lor digestiv și cantitățile enorme de 
deșeuri metabolice, numai mulţumită extrem de pricepuţilor 
îngrijitori cu pielea închisă la culoare, angajaţi de Torsten, 
animalele nu lăsau o duhoare pătrunzătoare de urină și 
excremente în sală. Trei familii de somalezi trăiau pe moșia 
aceea. Ei măturau, preparau mâncarea, ștergeau praful și 
curățau cuștile, dar dispăreau ori de câte ori soseau oaspeţii. Nu 
puteai risca să intri-n gura lumii. 

În ultimul rând, șase cuști înalte stăteau una lângă alta, iar în 
interior se întrezăreau niște siluete. Cimpanzeul era bine 
proporţionat, dar avea o pereche de ochi agresivi, îndreptaţi 
spre animalul din cușca de lângă: un dingo sălbatic, stând cu 
coada între picioare și tremurând, în vreme ce saliva îi curgea 
dintre dinţii dezgoliţi. 

Torsten era incredibil de creativ. Era dincolo de ceea ce 
societatea monotonă considera acceptabil. Dacă organizaţiile 
pentru protecţia animalelor ar fi aruncat vreodată un ochi în 
lumea lui, el ar fi înfruntat închisoarea și amenzi de milioane. 
Imperiul lui s-ar fi prăbușit peste noapte. Femei respectabile nu 
aveau nicio problemă dacă purtau blănuri de animale, dar un 
cimpanzeu speriat de moarte de un dingo sau forțat să alerge 
țipând ca să se salveze printr-o pădure daneză de foioase, asta 
i-ar fi întărâtat. 

În ultimele patru cuști erau animale obișnuite. Un dog 
german, un ţap mare, un bursuc și o vulpe. Cu excepţia acesteia 

din urmă, animalele stăteau pe fân și se uitau la ei ca și cum și- 
ar fi înţeles destinul. Vulpea stătea, pur și simplu, într-un colț și 
tremura. 

— Sigur că vă întrebaţi: „Ce se întâmplă aici?” Dar o să explic, 
spuse Florin și își băgă mâinile în buzunarele laterale ale șorţului 
și dădu din cap spre dogul german. Vedeţi, ăla de acolo are 
pedigree care merge până în urmă cu o sută de ani. M-a costat 
nici mai mult, nici mai puţin de două sute de mii de coroane, dar 
pentru că are privirea aia răutăcioasă, piezișă, nu cred că ar 
avea voie să-și transmită cromozomii lui urâţi mai departe. 

Ulrik râse, așa cum era de așteptat. 

— Și ar trebui să știți și despre creatura asta specială, spuse 
el, și dădu din cap spre următoarea cușcă. Probabil că vă 
amintiţi că cel mai mare erou al meu este avocatul Rudolf Sand, 
care a ţinut un registru strict al trofeelor lui aproape șaizeci și 
cinci de ani. Chiar a fost un ucigaș legendar. 

Dădu din cap ca pentru sine și bătu în bare ca animalul să se 
îndepărteze, cu capul plecat, și să-și arate coarnele 
amenințătoare. 

— Sand a dat gata exact 53 276 de animale sălbatice. lar un 
exemplar ca ăsta a fost cel mai important și cel mai mare trofeu 
al lui. Este un țap cu coarne răsucite, poate mai bine cunoscut 
drept markhor din Pakistan. Vedeţi voi, Sand a vânat un mascul 
de markhor în munţii Afghanistanului aproape douăzeci de ani 
până când, într-un final, după o sută douăzeci și cinci de zile de 
urmărire intensivă, a reușit să pună la pământ un exemplar 
monstruos. Puteţi citi despre experienţa lui pe internet. Chiar vă 
recomand. Trebuie să căutați peste mări și ţări ca să găsiţi un 
vânător care să-l egaleze. 

— lar ăsta e un markhor? întrebă Ulrik cu un zâmbet criminal. 

Torsten se lăfăia. 

— Sigur că da și e doar cu câteva kilograme mai ușor decât al 
lui Rudolf Sand. Două și jumătate, ca să fiu exact. Un specimen 
frumos. Asta primeşti dacă ai relații în Afghanistan. Să trăiască 
războiul! 

Ei râseră și se întoarseră spre bursuc. 

— Ăsta a trăit ani buni mai la sud de moșia mea, dar zilele 
trecute s-a apropiat prea mult de una dintre capcane. Am o 
relaţie personală cu micuțul împielițat. 

„Deci nu ne putem atinge de el, își spuse Ditlev. Torsten se va 
ocupa chiar el de ăsta într-o bună zi”. 

— Și apoi mai e ăsta, Fantasticul Domn Vulpoi. Vă puteţi da 
seama ce-l face să fie așa de special? 

Ei se uitară o vreme la vulpea care tremura. Părea 
înspăimântată, dar stătea și se uita la ei cu capul complet 
nemișcat, până când Ulrik lovi cu piciorul în ușa cuștii. Sări la el 
atât de repede încât fălcile fioroase apucară vârful cizmei lui 
Ulrik. Atât el, cât și Ditlev săriră. Apoi observară spumele de la 
botul animalului și ochii nebunești și își dădură seama că 
moartea avea să cheme în curând la ea acea creatură. 

— lisuse, Torsten, ăsta e complet diabolic! Asta e, nu? 
Animalul pe care-l vom vâna săptămâna viitoare, am dreptate? 
Vom da drumul la o vulpe cu rabie în stare avansată, zise el și 
râse cu atâta jovialitate încât Ditlev începu și el să râdă. Ai găsit 
un animal care știe pădurea pe dinafară și, în plus, e și turbat. 
Abia aștept să le spui și celorlalţi vânători. La dracu', Torsten. 
De ce nu ne-am gândit până acum la asta? 

La aceasta Torsten începu și el să râdă până când sala răsună 
de foșnetul și șuierăturile animalelor care căutau siguranța în 
ungherele cele mai obscure ale pușcăriei lor. 

— Bine că porţi cizmele alea groase, Ulrik, spuse el râzând și 
arătă spre urmele de colţi care se imprimaseră în încălţările pe 
comandă marca Wolverine. Altfel ar fi trebuit să mergem la 
Spitalul Hilleröd și ar fi fost destul de greu de explicat, nu crezi? 
Încă ceva, zise Torsten conducându-i către partea din sală care 
era cea mai intens luminată. la uitaţi-vă aici! 

Arătă spre un poligon construit ca o extensie a clădirii. Era un 
tunel cilindric de doi metri înălţime și cel puţin 50 de metri 
lungime. Bine marcat, metru cu metru. Cu trei ţinte. Una pentru 
arc și săgeată, una pentru pușcă și alta cu o cutie placată din 
oțel pentru calibrele mai mari. Se uitară și la pereţii tunelului și 
fură impresionați. Cel puţin 40 de centimetri de izolare fonică. 
Dacă era afară vreo ființă care să poată auzi împușcăturile, 
aceea nu putea fi decât un liliac. 

— Sunt fante pentru aer de jur-împrejur ca să putem simula 
toate tipurile de condiţii meteorologice în tunelul de trageri. 

Apăsă pe un buton. 

— Forţa asta a vântului dă o deviere care cere o corectare de 
două până la trei procente la arc. Vedeţi masa de acolo, spuse 

el, și arătă spre un monitor mic de computer de pe perete. Pot fi 
programate toate tipurile de simulări de arme și de vânt. 

Intră în zona de tragere. 

— Dar mai întâi trebuie să știți cum este. Doar nu putem lua 
tot echipamentul ăsta cu noi în pădure, nu? 

Ulrik îl urmă. Părul lui des nu se mișcă niciun centimetru. La 
acel capitol, Torsten avea un scalp mult mai potrivit pe post de 
indicator de vânt. 

— Acum ajungem la partea cea mai bună, continuă Torsten. O 
să dăm drumul vulpoiului turbat în pădure. După cum aţi văzut 
amândoi, e extrem de agresiv, iar gonacii vor fi echipați cu piele 
până la vintre. 

Făcu un gest cu mâna ca să ilustreze. 

— Noi, vânătorii, vom fi cei expuși. Sigur că o să am grijă să 
avem un vaccin la îndemână, dar chiar și rănile pe care le face 
în nebunia ei sunt de-ajuns ca să omoare un om. O arteră 
femurală sfâșiată! Ştiţi ce poate face asta. 

— Când o să le spui celorlalţi? întrebă Ulrik cu veselie. 

— Chiar înainte de a începe. Dar aici e partea frumoasă, 
prieteni! la uitați-vă la asta. 

Se aplecă peste un balot de paie și scoase o armă. Ditlev fu 
imediat încântat de alegerea lui. Era o arbaletă cu lunetă. Sub 
nicio formă nu era legală în Danemarca după reforma armelor 
din 1989, dar era cu adevărat criminală și puteai ochi cu ea 
minunat. Dacă puteai, de ce nu? Și aveai o singură șansă dea 
lovi ţinta pentru că armarea ei dura ceva. Avea să fie o 
vânătoare cu riscuri multe și neștiute. Așa cum trebuia. 

— Relayer Y 25 se va numi. Este modelul aniversar de la 
Excalibur care va ieși la primăvară. Vor fi produse numai o mie, 
plus astea două. Nu poate fi mai frumos de atât. 

Luă încă o arbaletă din ascunziș și dădu fiecăruia câte una. 
Ditlev o luă pe a lui cu mâna întinsă. Nu cântărea aproape nimic. 

— Am reușit să le strecurăm în ţară dezasamblate. Fiecare 
componentă a fost trimisă separat. Am crezut că una dintre 
piese s-a pierdut cu poșta, dar a sosit ieri, zise el și rânji. Un an 
pe drum. Ce părere aveţi? 

Ulrik trase de coardă. Sună ca o harpă. Un ton ascuțit și clar. 

— În manual scrie că poate trage nouăzeci de kilograme, dar 
cred că e mai mult. Și cu o săgeată 2219, nici măcar animalele 

mari nu pot supraviețui unei lovituri de la nouăzeci de metri. 
Uitaţi-vă la asta! 

Torsten luă o arbaletă, puse suportul pe podea și își trecu 
piciorul în el. Apoi trase cu putere și puse siguranţa. Știau că o 
mai făcuse de multe ori până atunci. Puse o săgeată din tolbă 
sub arc și o prinse cu atenţie în locul ei. Făcu toate acestea cu o 
singură mișcare lină și tăcută, atât de diferită de forţa explozivă 
pe care era pe cale s-o declanșeze către ţinta aflată în fața lor, 
la patruzeci de metri. 

Se așteptaseră ca Torsten să tragă drept la ţintă, dar nu și la 
arcul pe care îl descrise în aer săgeata și nici ca aceasta să 
lovească ţinta cu atâta forță încât să dispară pur și simplu. 

— Când trageţi în vulpe, asiguraţi-vă că staţi mai sus, ca 
săgeata să nu-l lovească pe vreunul dintre gonaci când iese pe 
partea cealaltă pentru că, dacă nu trageţi în omoplaţi, așa se va 
întâmpla. Și ar fi mai bine să nu se întâmple așa, din moment ce 
nu va muri din cauza rănii; va continua să alerge. 

Le dădu o bucată de hârtie. 

— Aici e un link online cu instrucțiuni pentru asamblarea și 
folosirea arbaletei. Vă recomand să vă uitaţi cu foarte mare 
atenţie la toate clipurile video. 

Ditlev aruncă o privire la adresa de internet: 
http://www.excaliburcrossbow.com/demo/listings.php?category- 
id=47. 

— De ce? întrebă el apoi. 

— Pentru că voi doi o să câștigați la tragerea la sorți. 

23. 


Carl se reîntoarse în subsol și găsi o singură masă cu 
înălţimea ajustabilă asamblată, care se clătina pe picioare. 
Lângă ea stătea Rose care înjura șurubelnița. „Mișto cur”, își 
zise el și păși peste ea fără să spună un cuvânt. Aruncă o privire 
spre masă și văzu cu coada ochiului cel puţin douăzeci de 
biletele galbene cu literele mari caracteristice lui Assad. 

Cinci dintre ele erau mesaje care spuneau că Marcus Jacobsen 
sunase. Le mototoli pe acelea imediat. Le adună pe celelalte 
într-un cocoloș lipicios și le îndesă în buzunarul de la spate. Se 
uită spre scorbura de birou a lui Assad și văzu covorașul pentru 
rugăciune pe podea și scaunul gol. 

— Unde e? o întrebă pe Rose. 

Ea nu se obosi să răspundă. Pur și simplu arătă în spatele lui 
Carl. El se uită în biroul lui și îl văzu pe Assad care stătea cu 
picioarele plantate pe pădurea de hârtii de pe birou în timp ce 
citea sârguincios și părea pierdut pe gânduri, legănând din cap 
în ritmul muzicii de origini indefinite, care îi băzâia în căști. Un 
pahar cu ceai aburind stătea în mijlocul unui teanc de hârtii pe 
care Carl le etichetase „Categoria 1: cazuri cu autori 
necunoscuţi”. Totul părea confortabil și organizat. 

— Ce dracu” faci, Assad? lătră el. 

Vorbise atât de brusc încât bărbatul sări ca o marionetă, 
aruncând paginile din dosar în toate direcțiile și stropind cu ceai 
tot biroul. Assad se aruncă pe birou și își folosi mâneca pe post 
de cârpă. Privirea surprinsă a lui Assad dispăru abia când Carl își 
puse o mână pe umărul lui și îi reveni rânjetul malitios, 
caracteristic, care spunea că îi părea rău, dar nu se putuse 
abţine și, în plus, avea vești nemaipomenite. Abia atunci își 
scoase câștile. 

— Da, îmi pare rău că stau aici, Carl, dar din biroul meu o aud 
tot timpul. 

Arătă cu degetul mare spre coridor, unde înjurăturile lui Rose 
creau un torent de zgomot la fel de neîntrerupt ca acela al 
misterioaselor substanțe care treceau prin ţevile de canalizare 
din subsol. 

— Nu era vorba că o ajuţi să asambleze mesele, Assad? 

Assad își duse un deget la buzele lui cărnoase. 

— Ea vrea s-o facă singură. Eu am încercat. 

— Vino aici puţin, Rose! strigă Carl și aruncă într-un colț cea 
mai mare parte a hârtiilor înmuiate în ceai. 

Ea stătea în fața lor cu o privire plină de ură și ţinea 
șurubelnița atât de strâns încât articulațiile degetelor se 
albiseră. 

— Ai zece minute să faci loc aici pentru două scaune, Rose, 
spuse el. Assad, ajut-o să le despacheteze. 

e 

Stăteau în faţa lui ca doi școlari, cu expresii nerăbdătoare. 
Scaunele erau în regulă, deși el nu ar fi ales picioare de metal 
verzi. Probabil că și cu acelea trebuiau să se obișnuiască. El le 
spuse despre descoperirea pe care o făcuse la casa din Ordrup 
și puse cutia din metal pe masă, în faţa lor. Rose nu părea prea 
interesată, dar ochii lui Assad păreau că mai aveau puţin și 
ieșeau din orbite. 

— Dacă găsim pe cartonașele de Trivial Pursuit amprente care 
se potrivesc cu cele ale victimelor din Rarvig sau cu ale uneia 
dintre ele, pun pariu pe tot ce am că celelalte lucruri au 
amprentele altor victime care au trecut prin experienţe violente 
similare, zise el și așteptă o clipă ca ei să înţeleagă ceea ce 
spusese. 

Carl puse în șir ursulețul și cele șase buzunare din plastic. 
Batista, ceasul, cercelul, banda de cauciuc și cele două 
cartonașe aflate în pungi separate. 

— O, ce drăguţ, zise Rose cu ochii la ursuleţ. 

„Tipic”, își zise Carl. 

— Observati cel mai remarcabil lucru la punguliţele acestea? 
întrebă el. 

— Sunt două buzunare din plastic cu cartonașe de Trivial 
Pursuit în ele, spuse Rose fără nicio ezitare. 

Deci era, de fapt, prezentă. El ar fi putut jura că nu era așa. 

— Exact. Excelent, Rose. Și asta înseamnă?... 

— Păi, logic atunci înseamnă că fiecare punguliţă reprezintă 
într-un fel câte o persoană, nu un eveniment, spuse Assad. 
Altfel, cartonașele de Trivial Pursuit ar fi fost în aceeași pungă, 
nu? Evenimentul din Rarvig a avut două victime. Deci două 
pungulițe din plastic, zise el și își desfăcu braţele cu un gest 

larg, panoramic, la fel ca și zâmbetul lui. Adică o punguliţă de 
persoană. 

— Exact, spuse Carl. 

Assad era un tip pe care se putea conta. Rose își apropie 
palmele și le ridică încet la gură. În semn de înţelegere sau de 
şoc, sau de ambele la un loc. Doar că își dădu seama. 

— Deci vrei să spui că s-ar putea să ne uităm la șase crime? 
întrebă ea. 

Carl lovi în birou. 

— Șase crime. Bingo! ţipă el. 

Acum erau toţi pe aceeași lungime de undă. Rose se uită din 
nou fix la ursuleţ. Cumva, nu reușea să-l asocieze cu nimic 
altceva. Nici nu era ușor. 

— Da, zise el. Individul ăsta mic are, mai mult ca sigur, 
povestea lui din moment ce nu e prezentat la fel ca obiectele 
celelalte. 

Se uitară cu toţii la el un moment. 

— Sigur că nu știm dacă toate obiectele au legătură cu câte o 
crimă, dar e o posibilitate, spuse el, și își întinse mâna peste 
masă. Assad, dă-mi lista lui Johan Jacobsen. Atârnă pe panou, în 
spatele tău. 

El o puse pe masă ca s-o poată vedea amândoi și arătă spre 
cele douăzeci de evenimente inventariate de Jacobsen. 

— E puţin probabil ca toate aceste cazuri să aibă legătură cu 
crimele din Rørvig. De fapt, poate să nu fie nicio conexiune cu 
acestea. Dar dacă luăm rând pe rând cazurile acestea, 
sistematic, poate vom găsi printre ele unul pe care să-l putem 
lega de cel puţin unul dintre aceste obiecte și ar fi de ajuns. 
Căutăm una sau mai multe crime cu care gașca ar putea avea 
legătură. Dacă o găsim, suntem pe drumul cel bun. Ce zici, 
Rose, tu vei fi cea care va prelua această sarcină sau ce? 

Ea își lăsă mâinile să cadă și dintr-odată nu mai păru la fel de 
prietenoasă. 

— Dai semnale incredibil de confuze, Carl. Într-o clipă n-avem 
voie să vorbim, în următoarea suntem pe val. Apoi se presupune 
că trebuie să asamblez mese și apoi, dintr-odată, nu. Ce-ar 
trebui să cred? Ce-o să zici peste zece minute? 

— Hei, așteaptă. E ceva ce-ai înţeles greșit, Rose. Tu o să 
asamblezi mesele. Tu ești cea care le-a comandat. 

— E trist că doi bărbaţi nu mă ajută și mă lasă să fac totul 
singură... 

— O, eu am vrut, n-am zis-o atunci? o întrerupse Assad. 

Dar Rose continuă: 

— Carl, ai idee cât de greu e să mă lupt cu picioarele acelea 
din metal? Mereu e câte o problemă cu ele. 

— Tu le-ai comandat, iar mâine vor fi pe coridor. Asamblate! 
O să avem oaspeţi din Norvegia. Ai uitat? 

Ea își dădu capul pe spate de parcă și-ar fi pierdut respiraţia. 

— lar începem. Oaspeți din Norvegia? întrebă ea și se uită în 
jur. Cum să avem oaspeţi din Norvegia? Locul ăsta arată ca un 
magazin de vechituri. lar biroul lui Assad ar șoca pe oricine. 

— Așa că fă ceva în privinţa asta, Rose! 

— Alo? Vrei ca eu să fac ceva și în privinţa asta? Sunt cam 
multe sarcini în același timp. Ai pretenţia să stăm aici toată 
noaptea? 

El clătină din cap dintr-o parte în alta. Era, desigur, o variantă. 

— Nu, dar putem începe la cinci, mâine-dimineaţă, răspunse 
el. 

— La cinci dimineața! 

Asta o dădu gata. 

— Doamne, cred că glumești. Sincer! Cred că ești într-o 
doagă! zise ea și se încruntă în timp ce Carl se întreba pe cine 
putea întreba la sediul central cum de reușiseră s-o suporte pe 
pacostea asta mai mult de o săptămână. 

— Te rog, Rose, spuse Assad încercând să liniștească 
lucrurile. E numai atunci pentru că uite, cazul merge înainte. 

Auzind aceasta, ea sări în picioare. 

— Assad, nu te mai băga unde nu-ţi fierbe oala. Și termină cu 
„atunci”-urile. Renunţă la ele, amice! Știu că poţi. Te-am auzit la 
telefon. Te descurci foarte bine. 

Ea se întoarse spre Carl. 

— El, zise ea și arătă spre Assad. El să asambleze mesele. Eu 
mă ocup de restul. Și nu vin mai devreme de cinci și jumătate 
pentru că autobuzul nu circulă mai devreme. 

Apoi luă ursulețul de pe masă și îl îndesă în buzunarul de la 
piept al lui Carl. 

— lar ăsta... o să-i găsești singur proprietarul. Ne-am înţeles? 

Assad și Carl aveau privirile îndreptate spre birou când ea ieși 
în goană din cameră. li aducea aminte lui Carl de o feministă cu 
capul în nori dintr-un serial de televiziune. 

— Atunci înseamnă că... 

Assad făcu o pauză retorică pentru a se gândi la utilizarea 
cuvântului „atunci”. 

— Atunci înseamnă că ne ocupăm din nou de caz, Carl? 

— Nu, nu încă. O să aflăm mâine-dimineaţă, spuse el, și ridică 
teancul de notițe galbene. Imi dau seama după astea că ai fost 
ocupat, Assad. Ai găsit pe cineva cu care putem vorbi la 
internat. Cine? 

— Asta făceam când ai venit atunci, Carl. 

Se aplecă peste birou și căută câteva fotocopii dintr-o revistă 
veche a studenţilor de la internat. 

— Am sunat la școală, dar n-au fost prea încântați când i-am 
întrebat dacă pot discuta cu cineva despre Kimmie și ceilalți. 
Cred că nu le-a plăcut partea cu crimele. Și mai cred că ei au 
vrut să-i dea afară pe Pram, Dybbøl Jensen, Florin și Wolf din 
cauza investigaţiilor care-i vizau, zise el și clătină din cap. Atunci 
n-am înţeles prea multe. Dar apoi mi-a venit ideea să caut pe 
cineva care a fost în aceeași clasă cu tipul care a căzut și a 
murit, la Bellahøj. Și atunci cred că am găsit un profesor care a 
predat la internat în perioada în care erau pe-acolo Kimmie și 
ceilalți. Poate o să vrea să discute cu noi, din moment ce n-a 
stat pe acolo prea mult. 

e 

Era aproape ora opt seara când Carl stătea și se uita la patul 
gol al lui Hardy, în Clinica pentru Afecţiuni ale Coloanei 
Vertebrale. Se agăţă de prima persoană în halat alb care trecu 
prin apropiere. 

— Unde e? întrebă el cu o presimţire rea. 

— Sunteţi rudă? 

— Da, spuse el pentru că învățase ceva din experienţele 
trecute. 

— Hardy Henningsen are apă la plămâni. L-am mutat aici, să-l 
putem supraveghea mai bine. 

Ea arătă spre o încăpere pe ușa căreia scria „Terapie 
intensivă”. 

— Nu staţi mult, spuse ea. E foarte obosit. 

Nu era nicio îndoială că starea lui Hardy era mult mai rea. 
Aparatul de respirat funcţiona la intensitate maximă. El zăcea 
pe jumătate ridicat, cu pieptul gol și cu mâinile deasupra păturii, 
o mască îi acoperea mare parte din față, avea tuburi în nas și 
era înconjurat de echipamente pentru perfuzii și diagnosticare. 
Ținea ochii deschişi, dar era prea obosit ca să zâmbească la 
vederea lui Carl. 

— Salut, bătrâne, zise Carl și puse cu grijă mâna pe braţul lui 
Hardy. 

Nu că acesta ar fi simţit ceva. 

— Ce s-a întâmplat? Au zis că ai apă la plămâni. 

Hardy spuse ceva, dar vocea lui dispăru în spatele măștii și a 
pâzâitului neîncetat al mașinăriilor. Carl se aplecă spre el. 

— Poţi să repeţi? întrebă el. 

— Am acid gastric în plămâni, spuse el cu o voce pierdută. 

— „lisuse, ce scârbos”, își zise Carl și strânse braţul flasc al lui 
Hardy. 

— Trebuie să te faci bine, Hardy, mă auzi? 

— Senzaţia din braţ s-a întins, șopti el. Ceva mă arde ca 
dracu', dar n-am spus nimănui. 

Carl știu de ce și nu-i plăcea acest lucru. Hardy spera să-și 
poată mișca o mână îndeajuns de mult ca s-o ridice, să ia 
foarfecă și să-și taie artera carotidă. Așa că întrebarea era dacă 
era bine să spere. 

— Am o problemă, Hardy. Am nevoie de ajutorul tău. 

Carl trase un scaun mai aproape și se așeză lângă el. 

— Il ştii pe Lars Bjørn mult mai bine decât mine, de pe vremea 
petrecută în Roskilde. Poate că-mi poţi spune ce naiba se 
întâmplă în departamentul meu. 

Carl îi făcu un rezumat despre cum fusese oprită ancheta lui. 
Că Bak îi spusese că Lars Bjørn era cauza. Și că șefa poliţiei 
susținea decizia. 

— Mi-au luat și insigna, spuse el în concluzie. 

Hardy se uita la tavan. Dacă ar fi fost cel de demult, și-ar fi 
aprins o țigară. 

— Lars Bjarn poartă întotdeauna albastru-închis, da? zise el 
după un moment și cu mare dificultate. 

Carl închise ochii. Da, era corect. Cravata era nelipsită de la 
gâtul lui Lars Bjarn și da, era albastră. 

Hardy încercă să tușească, dar în schimb scoase un șuierat, 
un sunet ca al unui ceainic aflat sub presiune. 

— Este absolvent al aceleiași școli, Carl, spuse el slăbit. Pe 
cravată sunt patru scoici mici. Este cravata școlii lor. 

Carl rămase tăcut. În urmă cu câţiva ani, un viol la școală 
aproape distrusese reputaţia internatului. Ce rău îi putea face 
cazul acesta? 

Doamne! Dacă Lars Bjørn era un jucător activ în toată 
situaţia, ar fi putut fi în calitate de lacheu și apărător al școlii. 
Odată trecut prin internat, rămâneai pentru totdeauna elev la 
internat. Așa zicea lumea. Dădu din cap încet. Desigur. Era atât 
de simplu! 

— Bine, Hardy, zise el și bătu darabana pe așternut. Pur și 
simplu ești un geniu. Dar cine s-ar fi îndoit de asta? 

Mângâie părul bătrânului său coleg. Era umed și lipsit de viaţă 
la atingere. 

— Nu ești supărat pe mine, Carl? zise Hardy în spatele măștii. 

— De ce spui asta? 

— Ştii de ce. Cazul cu pistolul de cuie. Ce i-am spus psihiatrei. 

— Hardy, pentru Dumnezeu! Când o să te faci mai bine, o să 
rezolvăm cazul împreună, da? Stai aici și îţi vin idei aiurea. Te 
înțeleg, Hardy. 

— Nu aiurea, Carl. A fost ceva. Și a fost ceva cu Anker. Sunt 
din ce în ce mai sigur de asta. 

— O să rezolvăm asta împreună, când va veni vremea. Cum 
îți sună asta, Hardy? 

El rămase tăcut o vreme și lasă aparatele de ventilat să-și 
facă treaba, iar Carl nu avu nimic de făcut decât să se uite la 
pieptul lui Hardy care se umfla. 

— Vrei să-mi faci o favoare? zise Hardy întrerupând 
monotonia. 

Carl împinse scaunul în spate. Era momentul acela de care se 
temea ori de câte ori îl vizita pe Hardy. Acea eternă dorinţă să-l 
ajute să moară. Eutanasie, după cum îi spuneau unii mai stilaţi. 
Crimă din milă, cum îi ziceau alţii. Amândouă erau groaznice. Nu 
de pedeapsă se temea. Nici de considerentele etice. Doar că n-o 
putea face. 

— Nu, Hardy. Te rog, nu mă mai ruga! Nu vreau să crezi că nu 
m-am gândit la asta. Dar, îmi pare rău, bătrâne, pur și simplu n- 
o pot face. 

— Nu asta, Carl. 

Își umezi buzele uscate ca și cum ar fi vrut să-i dea mesajului 
suficient timp ca să iasă la iveală. 

— Vreau să te întreb dacă pot veni la tine acasă, în loc să stau 
aici. 

Tăcerea care urmă fu zdrobitoare. Carl se simțea paralizat. 
Toate cuvintele îi rămăseseră blocate în gât. 

— Mă întrebam, Carl, continuă el încet. Nu poate individul ăla 
care stă cu tine să aibă grijă de mine? 

Acum disperarea lui era ca o lamă de pumnal. Carl clătină din 
cap aproape imperceptibil. Morten Holland pe post de asistent? 
Acasă la el? Era îndeajuns cât să-l facă să plângă. 

— Poţi primi o mulţime de bani pentru îngrijire la domiciliu, 
Carl. M-am interesat. O asistentă poate veni de mai multe ori pe 
zi. E simplu. Nu trebuie să-ţi fie teamă. 

Carl se uită la podea. 

— Hardy, nu am cele necesare pentru așa ceva. Casa mea nu 
e prea mare. lar Morten locuiește la subsol, ceea ce nu prea e 
legal. 

— Aș putea sta în sufragerie, Carl. 

Vocea lui devenise răgușită. Părea că abia se abţinea să nu 
plângă, dar poate că era doar starea lui de vină. 

— Sufrageria ta e mare, nu-i așa, Carl? N-am nevoie decât de 
un colț. Nimeni n-o să afle că Morten stă la subsol. Nu sunt trei 
camere sus? Poţi să pui un pat în una dintre ele, iar el poate sta 
în continuare în subsol, nu? 

Uriașul îl implora. Atât de mare și în același timp atât de mic. 

— O, Hardy. 

Carl aproape că n-o putea spune. Ideea acelei monstruozităţi 
cu patul și toate aparatele medicale în sufrageria lui era mai 
mult decât înspăimântătoare. Problemele aveau să-i distrugă 
familia... ce mai rămăsese din ea. Morton s-ar fi mutat. Jesper ar 
fi cârcotit tot timpul despre orice. Nu avea cum s-o facă, oricât 
de mult și-ar fi dorit... teoretic. 

— Ești prea bolnav, Hardy. Dacă n-ai fi fost într-o stare așa de 
rea... 

Făcu o pauză lungă sperând că Hardy avea să-l elibereze din 
suferinţă, dar acesta nu spuse nimic. 

— Înainte de toate, fă-te puţin mai bine, Hardy! Să așteptăm 
să vedem ce se întâmplă. 

Văzu cum ochii prietenului său se închiseră încet. Speranţa se 
prăbuși stingând scânteia din ei. 

— Aşteptăm să vedem. 

De parcă Hardy avea încotro. 

e 

Din perioada primilor ani de lucru la Omoruri Carl nu se mai 
trezise așa de devreme ca în dimineaţa următoare. Era vineri, 
dar pe o distanță destul de mare autostrada Hillerød era pustie. 
Poliţiștii care soseau la sediu trânteau portierele mașinilor cu 
mișcări lente. Biroul de pontaj mirosea a cafea la termos. Era 
destul timp. 

Când intră în subsol avu un șoc. Un rând de mese drepte pe 
coridor, frumos înălțate la nivelul cotului urau bun venit pe 
domeniul Departamentului Q. Oceane de hârtii erau aliniate în 
teancuri mici, aparent sortate după un sistem predestinat să 
creeze unele probleme. 

Trei aviziere atârnau în linie pe perete cu mai multe tăieturi 
legate de cazul Rørvig. Pe ultima masă Assad dormea dus și 
sforăia în poziţie de fetus pe un covoraș de rugăciune decorat 
extravagant. Mai jos pe hol, din biroul lui Rose se auzea un 
zgomot care putea fi cel mult o melodie de Bach redusă la un 
fluierat neînfrânat... per total, un concert de orgă pentru cei 
precoci. 

Zece minute mai târziu, Rose și Assad stăteau în fața lui, cu 
căni aburinde, în biroul pe care, cu o zi în urmă, Carl îi 
considerase al lui, dar pe care acum abia îl mai recunoștea. 
Rose îl urmări în timp ce își scoase haina și o puse pe spătarul 
scaunului. 

— Frumoasă cămașă, Carl, zise ea. Văd că ţi-ai adus aminte 
să pui ursulețul în ea. Bravo! 

Ea arătă spre umflătura din buzunarul de la pieptul lui. El 
dădu din cap. O făcuse ca să-și amintească s-o gonească pe 
Rose într-un departament nou, neștiut, când avea să se ivească 
ocazia. 

— Ce mai zici atunci, șefu'? spuse Assad și făcu un gest 
amplu către încăperea în care nimic nu părea nelalocul lui. 

Era o bucurie pentru orice fan Feng Shui. Linii drepte și 
curate, inclusiv pe podea. 

— L-am chemat pe Johan aici jos ca să ne ajute. S-a întors ieri 
la muncă, spuse Rose. Până la urmă, el e cel care a pus totul în 
mișcare. 

Carl încercă să pună puţin suflet în zâmbetul lui rece. Nu era 
că nu-i placea. Doar că era puţin copleșit. 

e 

Patru ore mai târziu fiecare stătea la biroul lui și aștepta să 
sosească delegaţia norvegiană. Avea fiecare ceva de făcut. 
Discutaseră despre lista lui Johan și primiseră confirmarea că 
cele două amprente ușor de identificat găsite pe unul dintre 
cartonașele de Trivial Pursuit se potriveau cu cele ale victimei 
Søren Jørgensen, iar cealaltă, mai puţin bine păstrată, se 
potrivea cu a surorii lui. Acum întrebarea era cine luase 
cartonașele de la scena crimei? 

Dacă fusese Bjarne Thagersen, atunci de ce fuseseră găsite 
cartonașele în casa lui Kimmie din Ordrup? lar dacă ceilalţi 
fuseseră alături de Thagersen în cabana de vară, era o diferenţă 
mare faţă de interpretarea evenimentelor dată de Curte la 
momentul anunţării sentinţei. 

Euforia se răspândise până în biroul lui Rose Knudsen, unde 
relele tratamente aplicate muzicii lui Bach fuseseră înlocuite cu 
efortul concentrat de a dezgropa informaţii despre moartea lui 
Kristian Wolf, în timp ce Assad încerca să afle unde locuia și 
muncea K. Jeppesen - profesorul lui Kimmie & Co. 

Erau destul de multe de făcut înainte de venirea 
norvegienilor. Când trecuseră douăzeci de minute după ora 
zece, Carl știa ce însemna asta. 

— Nu vin aici jos decât dacă-i prind, spuse el, și plecă cu 
servieta. 

Urcă treptele din piatră de pe scara în spirală până la etajul al 
treilea. 

— Sunt aici? strigă el spre doi colegi epuizați care erau 
ocupați să dezlege noduri gordiene. 

Aceștia dădură din cap afirmativ. Erau cel puţin cincisprezece 
oameni în cantină. Lângă șeful de la Omoruri se afla adjunctul 
său, Lars Bjørn, Lis cu carneţelul ei, doi tineri vioi, în costume 
plictisitoare despre care Carl bănui că sunt de la Ministerul de 
Justiţie și cinci bărbaţi îmbrăcaţi în haine colorate, în contrast cu 
restul adunării. Cu toții îl întâmpinară cu zâmbete politicoase și 
prefăcute. Unu la zero pentru oaspeţii din Oslo-stan. 

— O, vai, este chiar Carl Mørck, ce surpriză plăcută, exclamă 
șeful de la Omoruri simțind exact viceversa. 

Carl dădu mâna cu toată lumea, inclusiv cu Lis, și vorbi foarte 
clar când se prezentă norvegienilor. El nu înțelegea o iotă din ce 
spuneau aceștia. 

— Imediat vom continua turul în încăperile de jos, spuse Carl 
și ignoră privirea încruntată a lui Bjarn. Dar mai întâi aș vrea să 
vă explic principiile mele ca șef al unităţii proaspăt-înfiinţate, 
Departamentul Q. 

Se așeză în faţa tablei albe și a notelor pe care se părea că le 
discutau și zise: 

— Mă înţelegeţi ce spun? 

Observă felul în care aceștia dădură din cap entuziaști și cele 
patru scoici de pe cravata albastru-închis a lui Lars Bjarn. În 
următoarele douăzeci de minute, le făcu o prezentare a cazului 
Merete Lynggaard cu care - judecând după expresiile lor - erau 
familiarizați și plusă cu o istorisire scurtă despre cazul actual. 

Era clar că tipii de la Ministerul de Justiţie nu erau familiarizați 
cu acesta din urmă. El își dădu seama că ei nu auziseră 
niciodată de acel caz. Se întoarse spre șeful de la Omoruri. 

— În timpul anchetei noastre, adică ieri, am intrat în posesia 
unei dovezi extrem de clare că măcar unul dintre membrii găștii, 
o femeie, Kimmie Lassen, poate fi pusă în legătură directă sau 
indirectă cu crima. 

Relată evenimentele, asigură pe toată lumea că exista un 
martor de încredere la scoaterea cutiei lui Kimmie din casa din 
Ordrup și urmări expresia lui Lars Bjørn, care deveni din ce în ce 
mai întunecată. 

— Putea să fi luat cutia de la Bjarne Thøgersen. Stătea cu el! 
interveni șeful de la Omoruri. 

Adevărat. Discutaseră deja despre acea posibilitate jos în 
subsol. 

— Da, dar nu cred asta. Uitaţi-vă la data de pe ziar. E din ziua 
în care Kimmie, potrivit lui Bjarne Thøgersen, s-a mutat cu el. Eu 
cred că a pregătit cutia și a ascuns-o pentru că n-a vrut ca el s-o 
vadă. Dar ar putea fi și alte explicaţii. Nu putem decât să 
sperăm că o vom găsi pe Kimmie Lassen ca s-o interogăm. 
Pentru aceasta cerem să fie trimis un buletin informativ peste 
tot, plus întăriri de câţiva oameni care să monitorizeze zona din 
jurul gării centrale din Copenhaga și s-o urmărească pe 

dependenta de droguri Tine și, nu în ultimul rând, pe domnii 
Pram, Dybbal-jensen și Florin. 

Spunând aceasta, aruncă o privire veninoasă spre Lars Bjarn 
cu o sclipire în ochi, înainte de a se întoarce spre norvegieni. 

— Trei dintre elevii care au fost odată suspecți că ar fi comis 
dubla crimă din Rarvig. Acum sunt celebri în toată Danemarca, 
explică el, și duc vieţi de cetățeni respectabili în eșaloanele de 
frunte ale societăţii daneze. 

Acum și pe fruntea șefului de la Omoruri începu să apară o 
încruntătură. 

— Vedeți voi, zise Carl adresându-se direct norvegienilor care 
dădeau pe gât ceștile cu cafea de parcă ar fi trecut printr-un 
zbor de șaizeci și patru de ore fără mâncare și băutură sau cel 
puţin de parcă ar fi venit dintr-o ţară care nu mai văzuse un bob 
de cafea de la invazia germană, după cum știți din activitatea 
voastră fabuloasă și, în general, a celor de la Kripo”, astfel de 
coincidenţe norocoase fac de multe ori lumină asupra altor 
crime care n-au fost niciodată rezolvate sau scot la iveală alte 
cazuri care nu fuseseră iniţial clasificate drept crime. 

În acel moment, unul dintre norvegieni ridică mâna și puse o 
întrebare în dialectul lui lălăit, astfel încât Carl fu nevoit să-l 
pună să repete de câteva ori înainte ca un ofiţer de legătură să-i 
sară în ajutor. 

— Ceea ce-ar dori să știe comisarul de poliţie Trønnes este 
dacă a fost făcută o listă a posibilelor crime care ar putea fi 
legate de crimele din Rarvig, fu traducerea. 

Carl dădu din cap cuviincios. Cum dracu' putea omul ăla să 
găsească atâta înţeles coerent în toată acea ciripeală? Scoase 
lista lui Johan Jacobsen din servietă și o prinse pe tabla albă. 

— Șeful de la Omoruri m-a ajutat în această parte a 
investigaţiei. 

Se uită apreciativ la Marcus care, în schimb, zâmbi frumos 
spre cei din jur, iar în același timp părea a avea o mulţime de 
semne de întrebare. 

— Șeful nostru de la Omoruri a pus la dispoziţia 
Departamentului o un personal civil care să ajute la munca de 
anchetă. Fără colegi buni ca el și echipa lui și fără o colaborare 
strânsă, ar fi fost imposibil de ajuns așa de departe în cadrul 
investigaţiei într-o perioadă atât de scurtă. Trebuie să nu uităm 

că acest caz, care are mai bine de douăzeci de ani, este 
principalul nostru obiect de interes de numai două săptămâni. 
Deci, mulţumesc, Marcus. 

El ridică un pahar imaginar către Jacobsen știind că toate 
acele lucruri aveau să se întoarcă asupra lui ca un bumerang, 
mai devreme sau mai târziu. 

e 

În ciuda încercărilor susținute - mai ales ale lui Lars Bjørn - de 
a-l deturna pe care, acesta reuși fără mari strădanii să-i aducă 
pe norvegieni jos în subsol. Ofițerul de legătură făcu un efort să- 
| ţină pe care la curent cu toate comentariile confraţilor lor 
norvegieni. Se părea că admirau cumpătarea daneză și erau de 
părere că rezultatele trebuiau întotdeauna să primeze în fața 
cererii zilnice pentru alocarea resurselor și a beneficiilor 
marginale. În mod cert, interpretarea ar fi fost privită cu o 
anume doză de iritare dacă s-ar fi aflat sus. 

— E un tip aici care-mi pune întrebări tot timpul și nu înţeleg o 
iotă. Știi să vorbești norvegiană? îi șopti el lui Rose în timp ce 
Assad primea laude și medalii în numele politicii poliţiei daneze 
de a integra străini și, în același timp, își detalia prezenta muncă 
de sclav cu o pricepere și o claritate surprinzătoare. 

În cea mai inteligibilă și poate cea mai atrăgătoare limbă 
norvegiană pe care o auzise vreodată Carl, Rose spuse: 

— Aici avem cheia procesului muncii noastre. 

Începu să treacă în revistă un teanc de hârtii pe care le 
sistematizase în timpul orelor matinale ale zilei. Oricât de mult 
ura să recunoască acest lucru, prezentarea fu destul de 
impresionantă. 

Când ajunseră la biroul lui Carl, ecranul mare al televizorului 
prezenta un tur însorit, cu ghid, al staţiunii de schi Holmekollen. 
Assad pusese un DVD care promova minunile din Oslo, pe care îl 
cumpărase de la colţ, de la librăria Politiken, cu zece minute mai 
devreme și toată lumea fu impresionată. Ministrul Justiţiei avea 
să-și arate dinţii într-un zâmbet extatic când se vor aduna la 
prânz, într-o oră. 

Norvegianul care pusese toate întrebările, care își mormăise 
numele și părea să fie șeful, îl invită pe care la Oslo cu un 
discurs inimos despre breaslă. Dacă nu-l putea face pe Carl să 
meargă la Oslo, atunci cel puţin putea să i se alăture la prânz, 
iar dacă nu avea răgaz nici pentru asta, măcar trebuia să 

găsească timp pentru o strângere de mână călduroasă, pentru 
că o meritase. 

După ce plecară, Carl se uită la cei doi asistenţi ai săi cu o 
privire care, pentru scurt timp, putu fi interpretată drept 
călduroasă și plină de recunoștință. Nu pentru că norvegienii 
fuseseră mânaţi așa de frumos prin departament, ci pentru că el 
prevedea că, în curând, va fi chemat la etajul al treilea ca să-și 
continue dizertația despre caz și să i se înapoieze insigna. lar 
dacă o lua înapoi însemna că suspendarea era de domeniul 
trecutului, aproape înainte să înceapă. lar dacă asta era de 
domeniul trecutului, atunci nu mai era nevoit să participe la 
sesiunile de terapie cu Mona Ibsen. Și dacă nu mai trebuia să 
facă acest lucru, atunci aveau întâlnire la cină. lar dacă se 
întâlneau la cină, orice era posibil. 

Trebuia să le spună niște vorbe frumoase de mulţumire lui 
Assad și lui Rose prin care, dacă nu aveau să-i laude până la cer 
și înapoi, măcar să-și exprime promisiunea că, în cinstea acelei 
ocazii, puteau pleca acasă mai devreme. Următorul telefon, 
însă, schimbă planul. 

In urma mesajului lăsat de Assad la Liceul Radovre primiră un 
apel din partea unuia dintre profesorii superiori, un anume Klavs 
Jeppesen. Acesta era de acord să se întâlnească cu Carl și, da, 
predase la internatul acela la mijlocul anilor 1980. Işi aducea 
aminte foarte bine de vremea aceea. Nu fuseseră cele mai 
frumoase clipe din viața lui. 

24. 


O găsi pe Tine ghemuită în casa scării unei clădiri de pe 
Dybbalsgade, aproape de Enghave Plads. Murdară, julită și 
râvnind la o doză. Stătuse acolo aproape toată ziua și refuzase 
să se miște, după cum spunea unul dintre vagabonzii din zonă. 
Zăcea cât de departe putea în casa scării. Ascunsă în totalitate 
în întuneric. Se clătină surprinsă când Kimmie își băgă capul 
înăuntru. 

— Doamne, tu ești, Kimmie, iubito? strigă ea ușurată, 
aruncându-se în braţele ei. Bună, Kimmie. Hei, hei, tu ești 
persoana pe care voiam s-o văd. 

Tremura ca o frunză în vânt. Dinţii îi clănțăneau. 

— Ce s-a întâmplat? întrebă Kimmie. De ce stai aici? De ce 
arăţi așa? zise ea și îi mângâie obrazul umflat. Cine te-a bătut, 
Tine? 

— Ai primit mesajul meu, nu, Kimmie? 

Se retrase și se uită la Kimmie cu ochii gălbejiţi și injectați. 

— Da, l-am văzut. Foarte bine, Tine. 

— Acum primesc cele o mie de coroane? 

Kimmie dădu din cap și șterse transpiraţia de pe fruntea 
prietenei sale. Faţa acesteia era îngrozitor de șifonată. Avea un 
ochi aproape închis, gura îi era strâmbă și avea hematoame și 
vânătăi albastre-gălbui peste tot. 

— Nu te mai poţi duce în locurile în care te duceai, Kimmie. 

Își încrucișă mâinile tremurânde pe piept, ca să se oprească 
din tremurat. Fără efect. 

— Tipii ăia au fost la mine acasă. N-a fost prea bine. Dar acum 
o să stau aici, nu, Kimmie? 

Kimmie tocmai era pe cale să întrebe din nou ce se 
întâmplase când auzi ușa din faţă deschizându-se. Era unul 
dintre chiriași care venea acasă cu trofeele zilei zornăind într-o 
pungă de plastic de cumpărături. Nu dintre cei mutaţi de curând 
în zonă. O sumedenie de tatuaje făcute acasă îi acopereau 
amândouă mâinile. 

— Nu puteți sta aici, zise el cu răutate. Căraţi-vă, curve 
jegoase! 

Kimmie se ridică. 

— Cred c-ar fi bine să te duci la tine în cameră și să ne lași în 
pace, spuse ea, și făcu câţiva pași spre el. 

— Altfel?... 

El lăsă punga jos între picioare. 

— Altfel te bat de te caci pe tine. 

Evident, lui îi plăcu să audă asta. 

— Hei, stricato, sună apetisant. Ori te cari și o iei și pe curva 
aia drogată și scârboasă cu tine, ori vii la mine sus. Ce zici? Din 
partea mea, scroafa aia poate să putrezească unde vrea dacă vii 
cu mine. 

Încerca să-și pună mâinile pe ea când burta lui plină cu bere 
făcu cunoștință cu pumnul ei dur ca un ciocan. Apoi îl pocni din 
nou stâlcindu-i mutra surprinsă. Se prăbuși pe scară. 

— Au, gemu el cu fruntea pe podea în timp ce Kimmie se 
întoarse la casa scării. 

— Cine a venit? Niște bărbaţi, zici? Unde au venit? 

— Bărbaţii de la gară. Au venit la mine acasă și m-au bătut 
pentru că n-am vrut să le zic nimic despre tine, Kimmie! 

Încercă să zâmbească, dar nu reuși din cauza umflăturii de pe 
partea stângă a feței. 

— Acum stau aici. Dă-i dracu’. 

— Despre cine vorbeşti? Poliţia? 

Ține clătină din cap. 

— Ei? Nu! Poliţaiul a fost chiar simpatic. Nu, niște nenorociți 
care vor să te găsească pentru că e cineva care-i plătește 
pentru asta. Trebuie să te ferești de ei. 

Kimmie apucă braţul osos al lui Tine. 

— Te-au bătut! Ai zis ceva? Îţi aduci aminte? 

— Kimmie, te rog, am nevoie de-o doză, da? 

— Îţi aduc o mie de coroane, Tine. Le-ai zis ceva despre mine? 

— Nu mai am curaj să ies pe stradă. Trebuie să mi-o aduci tu, 
Kimmie, vrei, te rog? Și niște ciocolată cu lapte și ceva de fumat. 
Și câteva beri, știi tu. 

— Bine, bine, îţi aduc. Acum răspunde la întrebare, Tine! Ce 
le-ai spus? 

— Nu poţi să-mi aduci mai întâi? 

Kimmie se uită la Tine. Îi era teamă că nu-i va aduce ceea ce 
dorea dacă îi va spune ce se întâmplase. 

— Spune, Tine! 

— Ai promis, Kimmie! 

Dădură din cap una spre cealaltă. 

— Bine. M-au bătut. M-au tot lovit, Kimmie. Le-am zis că ne 
întâlneam pe bancă din când în când și că te-am văzut de multe 
ori pe Ingerslevsgade și că am crezut că locuiești pe-acolo pe 
undeva, zise ea și se uită implorator la Kimmie. De fapt, nu stai 
pe-acolo, nu, Kimmie? 

— Ai zis și altceva? 

Vocea lui Tine deveni mai groasă și tremuratul mai pronunţat. 

— Nu, îţi jur, Kimmie! Nu. 

— Și apoi au plecat? 

— Da. Poate se vor întoarce, dar n-o să zic mai mult decât am 
spus. Nu știu nimic altceva. 

Privirile lor se întâlniră în întuneric. Ea încerca s-o facă pe 
Kimmie s-o creadă, dar ultimul lucru pe care-l spusese era 
greșit. Deci știa mai multe. 

— Mai e ceva ce vrei să-mi spui, Tine? 

Sevrajul îi cuprinsese picioarele care se mișcau neîncetat pe 
podea, cum stătea ghemuită. 

— Doar despre parcul Enghave, că stai acolo și te uiţi la copiii 
care se joacă. Atât. 

Avea ochi și urechi mai mari decât crezuse Kimmie, ceea ce 
însemna că observase lucruri mai departe de Skelbaekgade sau 
de Istedgade, care se întindea de la gară spre Gasværksvej. 
Poate că pe acolo obișnuia să le facă sex oral tuturor acelor 
bărbaţi. Erau multe tufe în zonă. 

— Și altceva, Tine? 

— Ah, Kimmie, haide! Nu-mi amintesc nimic acum. Nu mă 
gândesc decât la doză, înţelegi? 

— Dar dup-aia? După ce-ţi primeşti doza, o să-ţi aduci aminte 
mai multe pentru mine? 

Zâmbi spre Tine. 

— Da, așa cred. 

— Despre locurile în care mă duc eu și unde m-ai văzut? 
Despre cum arăt? Locul din care fac cumpărături? Când sunt pe 
stradă? Că nu-mi place berea? Că mă uit prin vitrinele de pe 
Straget? Că sunt mereu pe aici prin oraș? Chestii din astea? 

Ea păru ușurată să primească ajutor. 

— Da, chestii de-astea, Kimmie. Astea-s chestiile pe care nu le 
spun. 

Kimmie se deplasă cu mare grijă. Nu putea fi sigură că nu era 
cineva zece metri mai încolo, urmărindu-le cu atenţie. Acum știa 
de ce erau în stare. Probabil că erau mai mulţi care o căutau. De 
aceea, acel moment era Anul Zero. Ajunsese din nou în punctul 
în care totul se oprea în loc și noi drumuri se deschideau în faţă. 
De câte ori se întâmplase așa ceva în viaţa ei? Schimbarea 
irevocabilă. Marea despărţire. 

„N-o să mă prindeţi”, își zise ea când opri un taxi. 

— Lasă-mă pe colț la Dannebrogsgade. 

— Ce spui? spuse taximetristul întinzându-și mâna tuciurie 
spre mânerul ușii din spate. leși afară, se răsti el și deschise 
ușa. Crezi că mă deranjez să te duc trei sute de metri? 

— Uite două sute de coroane. Nu te obosi să dai drumul la 
aparat. 

Aceasta ajută. 

Ea cobori pe fugă la Dannebrogsgade și merse grăbită spre 
Letlandsgade. Părea să nu fie nimeni pe urmele ei. Apoi dădu 
ocol la Litauens Plads și se strecură pe lângă pereţii casei până 
când ajunse la Istedgade cu fața îndreptată direct spre aprozar. 

„Câţiva pași și-am ajuns”, își spuse ea. 

— Bună. Te-ai întors, zise vânzătorul. 

— Mahmoud e în spate? întrebă ea. 

În spatele perdelei, el și fratele lui se uitau la televiziunea 
arabă. Mereu același program TV și mereu aceeași producţie 
mohorâtă. 

— Ei, spuse Mahmoud. 

Era cel mai mic de statură. 

— Ai azvărlit deja grenadele? Și pistolul a fost bun, nu-i așa? 

— Nu știu, l-am dat. Acum am nevoie de altul, de data asta cu 
amortizor. Și am nevoie și de câteva doze de heroină bună. 
Bune, auzi? 

— Acum? Eşti nebună, femeie! Crezi că poţi da buzna pe 
străzi și să faci rost de chestii din astea? Amortizoare! Ai idee 
despre ce vorbești? 

Ea scoase un mănunchi de bancnote din pantaloni. Ştia că 
erau mai mult de douăzeci de mii de coroane. 

— Aştept în magazin douăzeci de minute. Apoi n-o să mă mai 
vezi niciodată. Ne-am înţeles? 

Un minut mai târziu, televizorul fu oprit, iar bărbaţii plecaseră. 
Ea primi un scaun și posibilitatea de a alege între ceai rece și o 
cola, dar nu vru nimic. O jumătate de oră mai târziu, sosi un 
bărbat, fără îndoială membru al familiei, dar nu voia să riște 
nimic. 

— Vino aici, apoi o să discutăm! comandă el. 

— Le-am dat celorlalţi cel puţin douăzeci de mii. Ai lucrurile? 

— Stai puţin, zise el. Nu te știu, așa că ridică mâinile. 

Ea făcu ce i se spuse și se uită fix în ochii lui cât timp el își 
trecu mâinile pe coapsele ei și între picioare unde zăbovi un 
moment. Apoi își strecură palmele mai sus pe pelvis, pe spate, 
peste burtă, în sus pe sâni și mai departe pe gât și prin păr. Apoi 
o apăsă mai puţin și pipăi din nou buzunarele și hainele înainte 
să-și pună mâinile pe sânii ei. 

— Mă cheamă Khalid, zise el. Ești curată. Nu ai microfoane. Și 
ai un corp al dracu' de mișto. 

(J 

Kristian Wolf fusese primul care recunoscuse potențialul lui 
Kimmie și îi spusese că avea un corp al dracului de mişto. Asta 
fusese înainte de virajul pe calea destinului, înainte să-l seducă 
pe prefectul şcolii, înainte de exmatricularea urmată de 
scandalul cu profesorul. Kristian o verificase să vadă cum este 
prin punctele esențiale și își dăduse seama că, fără prea mari 
dificultăţi, Kimmie era capabilă să-și convertească sentimentele 
- sentimente care, în cazul celor mai mulţi oameni, evoluau în 
emoții reale odată cu trecerea timpului - în explozii sexuale 
imense și năucitoare. 

Nu trebuia decât s-o mângâie pe gât și să-i spună ce nebun 
era după ea și se alegea cu săruturi franţuzești și cu tot felul de 
alte favoruri sexuale la care alţi băieţi de șaisprezece sau 
șaptesprezece ani doar visează. 

lar Kristian aflase că, dacă ar vrea cineva să facă sex cu 
Kimmie, nu ar trebui să întrebe. Trebuie doar să preiei iniţiativa. 
Torsten, Bjarne, Florin și Ditlev învățaseră repede arta. Ulrik nu 
pricepuse niciodată mesajul. Politicos și curtenitor cum era, el 
crezuse sincer că trebuia s-o curteze înainte, așa că niciodată nu 
avusese parte de ea. 

Kimmie fusese conștientă de tot ce se întâmpla. Chiar și de 
cât de fioros devenise Kristian mai târziu, când ea începuse să 

culeagă tipi din afara cercului lor. Unele fete spuneau că el o 
spiona. Nimic nu ar fi putut s-o surprindă mai puțin de atât. 

Indată ce prefectul și profesorul ieșiră în peisaj, iar Kimmie 
avea propriul ei apartament în Næstved, cei cinci amici își 
petreceau cea mai mare parte a săptămânii cu ea. Ritualurile 
erau deja stabilite. Filme violente, haşiş și plănuirea 
următoarelor atacuri. lar când veneau weekendurile și, teoretic, 
toată lumea era pe drum spre casă, câtre familiile lor 
indiferente, ei se urcau în Mazda ei roșie și conduceau până nu 
mai știau unde se aflau. Direct către orizontul albastru, până 
când găseau o parcare sau o bucată de pădure, își puneau 
mănușile și măștile și se luau de prima persoană care trecea pe 
acolo. 

Vârsta și sexul nu aveau importanţă. Dacă era un bărbat care 
părea capabil să se lupte, Kimmie își scotea masca și stătea în 
fața găștii cu haina și cu bluza desfăcute și cu mâinile 
înmănușate pe sâni. Cine nu s-ar fi oprit dezorientat într-o 
asemenea situație? După o vreme ei învățaseră cum să-și dea 
seama care pradă avea să-și ţină gura și care trebuia forțată să 
păstreze tăcerea. 

e 

Tine se uită la prietena ei de parcă aceasta tocmai îi salvase 
viaţa. 

— E marfă bună, Kimmie? 

Aprinse o ţigară și își băgă degetele în punga lui Kimmie. 

— Super, zise ea după ce o testă pe limbă. 

Se uită la pungă. 

— Trei grame, da? 

Kimmie dădu din cap afirmativ. 

— Mai întâi, spune-mi de ce mă căuta poliția. 

— O, era ceva despre familia ta, Kimmie. Nimic altceva, asta-i 
sigur. 

— Familia mea? Ce-nseamnă asta? 

— Ceva despre tatăl tău care e bolnav și că tu nu l-ai contacta 
dacă ai afla. Imi pare rău să-ţi spun asta, Kimmie! 

Incercă să strângă mâna prietenei ei, dar nu reuși. 

— Tata? 

Simpla rostire a cuvântului era ca și cum primise o doză de 
otravă. 

— Mai trăiește? Nu se poate. Și dacă da, ar trebui să moară, 
zise ea. 

Dacă libidinosul cu punga cu bere ar mai fi fost acolo, l-ar fi 
pocnit în coaste. O dată pentru tatăl ei și apoi încă o dată ca să 
fie sigură. 

— Poliţaiul mi-a spus că n-ar trebui să-ţi zic, dar acum am 
făcut-o. Îmi pare rău, Kimmie! 

Se uită tânjind la punga de plastic din mâna lui Kimmie. 

— Cum spuneai că-l cheamă pe poliţai? 

— Nu-mi aduc minte, Kimmie. Contează? Nu ţi-am scris în 
mesaj? 

— De unde știi că era polițai? 

— l-am văzut insigna, Kimmie. L-am pus să mi-o arate, știi? 

Vocile din capul lui Kimmie îi șopteau, îi spuneau ce-ar fi 
trebuit să creadă. Curând, nu va mai putea asculta pe nimeni 
sau de nimic. Un poliţist trimis s-o găsească pentru că tatăl ei 
era bolnav? Pe dracu'. O insignă de poliţie. Ce dovedea asta? 
Florin și ceilalți puteau foarte ușor să facă rost de una. 

— Cum ai făcut rost de trei grame cu o mie de coroane, 
Kimmie? Nu-i pură, ei? Nu, sigur că nu-i. Măi, ce proastă sunt! 

Zâmbi spre Kimmie, implorând-o din priviri. Avea ochii 
întredeschiși, arăta ca un schelet și tremura din cauza 
sevrajului. Kimmie îi zâmbi la rândul ei și îi dădu sticla cu lapte 
cu ciocolată, chipsurile, berile, punga cu biscuiţi, o sticlă cu apă 
și seringa. Cu restul se putea descurca singură. 

a 

Aşteptă până când se lăsă amurgul, apoi fugi din clădirea DGI 
spre poarta din fier forjat. Știa ce trebuia să se întâmple și o 
durea. 

În următoarele minute goli spaţiile ascunse de bani și cărţi de 
credit și puse două grenade pe pat și una în geantă. Apoi își 
împachetă valiza cu strictul necesar, scoase posterele de pe ușă 
și de pe perete și le așeză deasupra. În cele din urmă scoase 
cutia de sub pat și o deschise. 

Legătura mică din cârpe devenise maronie și aproape fără 
greutate. Luă sticla de whisky, o duse la gură și bău până ceo 
goli. De astă dată vocile nu o lăsară în pace. 

— Bine, bine, mă grăbesc, spuse ea. 

Puse legătura cu grijă deasupra în valiză și o acoperi cu 
pătura. Mângâie ușor țesătura de câteva ori apoi trânti capacul. 

Târi valiza tot drumul până la Ingerslevsgade. Apoi tot ce 
trebuia să facă era s-o ţină. Se întoarse în pragul ușii și aruncă o 
privire în casă, ca acel intermezzo memorabil din viaţa ei să se 
imprime în minte. 

— Mulţumesc pentru găzduire, zise ea. Făcu un pas în spate, 
scoase cuiul de la grenadă și o aruncă lângă cealaltă, pe pat. 

Când casa explodă, ea era departe, dincolo de poartă. 

Dacă n-ar fi fost acolo, din cauza rămășițelor de beton 
proiectate în aer, probabil că acela ar fi fost ultimul lucru pe 
care l-ar fi simţit. 

25. 


Explozia răsună ca o bufnitură înfundată prin ferestrele din 
biroul șefului de la Omoruri. El și Carl se uitară unul la altul. Nu 
doar niște artificii premature de Anul Nou. 

— lisuse! spuse Marcus. Sper că n-a murit nimeni. 

O persoană empatică și prietenoasă care se referea mai mult 
la personalul din subordine decât la potenţialele victime. Se uită 
din nou la Carl. 

— Apropo de spectacolul pe care l-ai dat ieri, Carl. Am înţeles 
ce zici, dar data viitoare să vii la mine mai întâi, altfel o să mă 
faci să par prost, ai înțeles? 

Carl dădu din cap afirmativ. Apoi îi spuse șefului de la 
Omoruri despre suspiciunea lui cu privire la Lars Bjarn. Că mai 
mult ca sigur avea un motiv personal să se amestece în ancheta 
lui Carl. 

— Va trebui să-l sunăm, nu? 

Marcus Jacobsen oftă. 

e 

Poate știa că petrecerea se terminase, poate credea că putea 
să se eschiveze. Oricum, pentru prima oară, Bjarn nu purta una 
dintre cravatele lui obișnuite. Șeful de la Omoruri trecu direct la 
subiect: 

— Am înțeles că tu ai fost omul de legătură dintre minister și 
șefa poliţiei în cazul acesta, Lars. Vrei să explici cum vine asta, 
înainte să spunem cum vedem noi lucrurile? 

Bjarn stătu un moment și își scărpină bărbia. Un soldat 
antrenat. Un CV clasic, nepătat. Vârsta potrivită. Cursuri 
complementare la Universitatea din Copenhaga. Drept, desigur. 
Bune abilități administrative. O reţea imensă de contacte și, în 
plus, o grămadă de experienţă în munca de poliţie. Și totuși, 
acea privire încruntată era o gafă evidentă. Işi politizase slujba, 
își înjunghiase colegii pe la spate și contribuise la zădărnicirea 
unei anchete cu care, în principiu, nu avea nicio legătură. Și 
pentru ce? Din solidaritate cu un internat la care fusese cu mulți 
ani în urmă? În numele unei vechi prietenii? Ce dracu' era să 
spună? Un singur cuvânt greșit și era concediat. O știau cu toții. 


VP - 207 


— Am vrut să evit un eșec care ne-ar risipi resursele, zise el și 
regretă imediat. 

— Dacă nu poţi găsi altceva mai bun în apărarea ta ești 
concediat, mă auzi? 

Carl observă cât de dureros era pentru șeful de la Omoruri. El 
și Bjørn făceau o echipă excelentă, oricât de enervant îl 
considera Carl pe adjunct. Bjarn oftă. 

— Desigur, aţi observat că am altă cravată. 

Amândoi confirmară din cap. 

— Da, am fost la același internat. 

Fără îndoială, ei știau, iar Bjarn observase acest lucru. 

— A fost o reclamă negativă în presă în legătură cu un viol 
care a avut loc la școală în urmă cu câţiva ani, așa că nu voiau 
să se redeschidă cazul Rørvig. 

Știau și asta. 

— lar fratele mai mare al lui Ditlev Pram, Herbert, a fost coleg 
de clasă cu mine. Azi e unul dintre directorii internatului. 

Acea informaţie scăpase, în mod regretabil, radarului lui Carl. 

— Soţia lui este sora unuia dintre șefii de departament din 
Ministerul Justiţiei. Un șef de departament care a fost un bun 
partener de antrenament pentru şefa poliţiei în timpul 
procesului de reformă. 

„Ce intriga”, îşi zise Carl. Parcă era desprinsă dintr-una dintre 
dramele sentimentale cinematografice la care se uita Morten 
Korch. Curând poate se dovedea că erau copiii din flori ai unui 
fermier. 

— Am fost presat din ambele părţi. Legăturile astea din 
internate sunt ca o frăţie și recunosc faptul că am făcut o 
greșeală. Dar am presupus că șeful de departament acţiona la 
cererea ministrului și că, prin urmare, nu greșea cu totul. Ea nu 
voia ca acest caz să atragă atenţia, pe de o parte, pentru că toţi 
cei implicaţi - care, desigur, nu sunt chiar fitecine - nu au fost 
acuzaţi de nimic atunci când a fost comisă crima și, pe de altă 
parte, pentru că fusese deja condamnată o persoană care 
aproape și-a ispășit pedeapsa. Mie mi s-a părut că ei vor să 
evite o evaluare a felului în care s-a făcut ancheta, dacă au fost 
sau nu greșeli procedurale și multe alte probleme potenţiale. Nu 
știu de ce nu am verificat la ministru, dar ieri la prânz mi-am dat 
seama că ea nu știe nimic despre anchetă, așa că, din păcate, 
ea nu a luat nicio măsură. Acum știu asta. 

Marcus Jacobsen dădu din cap aprobator. Acum era pregătit 
pentru sarcina cea mai grea. 

— Nu m-ai anunţat în legătură cu niciunul dintre aceste 
lucruri, Lars. Mi-ai spus doar că șefa poliţiei a dat dispoziţia ca 
Departamentul Q să înceteze ancheta. Acum îmi dau seama că 
tu ai fost cel care a convins-o pe șefa poliţiei să ne dea acest 
ordin după ce ai dezinformat-o. Apropo, ce i-ai spus? Că nu era 
niciun temei să redeschidem cazul? Carl Marck se prostea cu el 
ca să se distreze, asta i-ai spus? 

— Eram în birou cu șeful de departament de la Ministerul de 
Justiţie. El a fost cel care a informat-o. 

— Și el e un vechi elev de la același internat? 

Lars dădu din cap cu o privire îndurerată pe chip. 

— Deci, de fapt, Pram și ceilalți din gașcă ar fi putut pune 
toate astea în mișcare, Lars, îţi dai seama de asta? Rugămintea 
pe care ţi-a facut-o fratele lui Ditlev Pram! Intenţiile 
ultradubioase ale șefului de departament! 

— Da, sunt conștient de asta. 

Șeful de la Omoruri aruncă pixul cu putere pe birou. Clar era 
furios. 

— Din acest moment ești suspendat. Te rog, scrie un 
memoriu pe care să i-l prezint ministrului. Nu uita să incluzi și 
numele șefului de departament. 

Lars Bjørn nu arătase niciodată mai jalnic. Dacă nu l-ar fi 
considerat sâcâitor ca un hemoroid, lui Carl aproape că i-ar fi 
părut rău pentru el. 

— Am o sugestie, Marcus, interveni Carl. 

O scânteie apăru în ochii lui Bjarn. Până la urmă, ca adversari 
ei doi se înțeleseseră mereu bine. 

— Hai să renunţăm la suspendare. Avem nevoie de tot 
personalul disponibil, nu? Dacă facem un caz din asta o să 
circule vorba. Presa și toate porcăriile astea. O să ai ziariști care 
vor ţipa prin curte, Marcus! In plus, oamenii pe care îi 
investigăm o să fie mult mai atenţi, și eu n-am nevoie de asta. 

Bjarn stătea și dădea din cap mecanic la fiecare propoziţie. 
Sărmanul! 

— İl vreau pe Bjørn la acest caz. Doar ca să se ocupe de 
câteva lucruri zilele următoare. Căutări, supraveghere, teren. 
Putem face totul singuri, iar acum avem ceva cu care să lucrăm, 
Marcus. Inţelegi? Un mic efort acum și poate o să rezolvăm și 

alte crime, spuse el, și bătu cu degetul în lista cu atacuri a lui 
Johan Jacobsen. La dracu', cred că s-ar putea să reușim, Marcus. 
e 

Nimeni nu fusese rănit în explozia din zona șinelor de tren de 
lângă Ingerslevsgade, dar Channel 2 News și elicopterele lor 
enervante dădeau deja ocol cvartalului de parcă șaptesprezece 
plutoane de teroriști tocmai făcuseră o demonstrație de forță. 

Prezentatoarea de la ştiri era evident entuziasmată, deşi 
încerca din răsputeri să n-o arate. Cea mai bună știre era 
întotdeauna cea care putea fi prezentată cu gravitate și 
îngrijorare, în special lucrurile senzaţionale, iar poliţia se afla 
încă o dată în lumina bliţurilor. 

Carl urmarea evenimentele la televizor și se bucura că nu 
aveau legătură cu el. Rose intră în biroul lui. 

— Lars Bjørn a activat echipa de căutări de la Poliţia 
Copenhaga. Le-am trimis o fotografie cu Kimmie, iar Assad le-a 
prezentat tot ce se poate despre supravegherea lui. O caută și 
pe Tine Karisen. E prinsă în ochiul uraganului, asta-i clar. 

— Ce vrei să spui? 

— Biroul echipei de căutări e în Skelbækgade, știi? Nu pe 
acolo-și face veacul Ține Karisen? 

El dădu din cap afirmativ uitându-se la notițele lui și la 
directive. Lista de sarcini părea nesfârșită. Secretul stătea în a-ţi 
ierarhiza obiectivele și în muncă metodică. 

— Astea sunt sarcinile tale, Rose. Ocupă-te de ele în ordine. 

Ea luă hârtia și citi cu voce tare: 

— Unu: găsește-i pe polițiștii care au participat la ancheta din 
Rørvig în 1987. la legătura cu poliţia din Holbæk și cu Unitatea 
de Investigaţii Mobilă din Artillerivej. Doi: găsește colegi de-ai 
membrilor găștii. Adună relatări ale martorilor care le descriu 
comportamentul. Trei: du-te înapoi la spitalul Bispebjerg. Caută 
un doctor sau o asistentă care a lucrat la secția ginecologie 
când Kimmie a fost acolo. Patru: fă rost de detalii în legătură cu 
moartea lui Kristian Wolf. Cinci: contactează Universitatea din 
Berna și dă de orice lucru care poate avea legătură cu Kimmie. 
Azi. Mersi! 

El se gândise că ea va considera conciliant ultimul cuvânt. Se 
înșelase. 

— lisuse! Se pare că ar fi trebuit să vin la muncă la patru 
dimineaţa, nu la cinci și jumătate, spuse ea destul de tare. Te-ai 

țăcănit rău, omule! Nu ne-ai spus că putem pleca acasă cu o oră 
mai devreme? 

— Ba da, dar asta a fost acum câteva ore. 

Ea își desfăcu brațele și le lăsă jos din nou. 

— Si? 

— Acum lucrurile stau altfel. Ai ceva de făcut în weekend? 

— Ce? 

— Rose, e ocazia ta să dovedești din ce ești făcută și să înveţi 
cum e să faci muncă adevărată de investigaţii. Și gândește-te 
cât timp liber o să ai când se va termina. 

Ea pufni. Dacă ar fi vrut să audă glume, le-ar fi inventat chiar 
ea. 
Telefonul sună exact când Assad intră în cameră. Îi căuta 
șeful de la Omoruri. 

— Tocmai voiai să-mi aduci patru oameni din aeroport, dar n- 
ai făcut-o? întrebă Carl care fumega. Asta vrei să-mi spui? 

Șeful de la Omoruri confirmă. 

— Chiar vrei să spui că nu putem găsi pe nimeni care să ne 
ajute să-i urmărim pe suspecți? Dacă se află că, până la urmă, 
investigația n-a fost oprită, unde crezi că o să fie mâine Pram, 
Florin și Dybbal Jensen? Nu pe aici, asta-i sigur. Poate în Brazilia, 
spuse el respirând greu și clătinând din cap. Știu al dracului de 
bine că nu avem dovezi ale implicării lor, dar ce zici de dovezi 
circumstanţiale, Marcus? Sunt acolo, pentru Dumnezeu, nu ești 
de acord? 

După apel, Carl rămase în biroul lui, cu ochii fixaţi în tavan și 
proferă cele mai rurale înjurături pe care le învățase de la un 
puști din Frederikshavn la o sindrofie de cercetași, în 1975. Nu 
era ceva ce Baden-Powell ar fi aprobat. 

— Ce-a zis Marcus atunci, Carl? întrebă Assad. Primim ajutor 
atunci? 

— Ce-a zis? A zis că, mai întâi, trebuie să rezolve cazul cu 
atacul din Store Kannikestraede și că apoi vor fi mai multe 
resurse libere. Și că trebuie să ţină sub control explozia de la 
calea ferată, spuse Carl și oftă. Era ceva la care devenise destul 
de bun. Dacă nu era ceva, era altceva. 

— Stai jos, Assad, spuse el. Trebuie să aflăm dacă lista lui 
Johan e bună de ceva. 


ê Robert, prim-baron Baden-Powell (1857-1941), fondatorul Mișcării cercetașilor 
(n.red.). 

Se aplecă spre tabla albă și începu să copieze: 


14/6/1987: Kåre Bruno, elev la internat, cade de pe o 
trambulină de nouă metri și moare. 


2/8/1987: crimele din Rarvig. 

13/9/1987: atac, Nyborg Beach. Cinci tineri / o fată în 
vecinătate. Femeia în stare de șoc. Nu face declarații. 

8/11/1987: doi gemeni, terenul de fotbal, orașul 
Tappernoje. Două degete tăiate. Bătuţi rău. 

24/4/1988: cuplu în vârstă dispare în Langeland. Mai 
multe lucruri care le aparțineau au fost descoperite în golful 
Lindelse. 


Când termină de pus pe tablă toate cele douăzeci de cazuri, 
se uită la Assad. 

— Care e punctul comun? Ce zici, Assad? 

— Toate s-au întâmplat duminica. 

— Așa m-am gândit și eu. Ești sigur de asta? 

— Da! 

Logic. Sigur că au început duminica. Nu aveau cum altfel fiind 
la internat. Viaţa la internat este plină de restricții. 

— Probabil că au avut obiceiul de a ataca duminica pe vremea 
când erau la școală, apoi au adoptat acest ritual după ce au 
plecat, deduse Carl. 

— Și puteau conduce de la Næstred la locurile faptelor în doar 
câteva ore, spuse Assad. De exemplu, n-a fost niciun atac în 
Jutlanda. 

— Ce mai observi, Assad? 

— Între anii 1988 și 1992, n-a dispărut nicio victimă. 

— Ce vrei să spui? 

— Au fost doar atacuri violente. Bătăi și situaţii de genul ăsta. 
Nimeni n-a fost găsit mort și nimeni n-a dispărut. 

Carl studie lista. O făcuse un angajat civil de la sediu, care se 
implicase personal și emoţional. De unde puteau ști că el nu 
fusese prea selectiv? Doar erau mii de cazuri de violență în 
Danemarca în fiecare an. 

— Adu-l pe Johan aici, Assad, spuse Carl. 

Între timp, el intenţiona să ia legătura cu magazinul de 
animale unde lucrase Kimmie. Putea să-l ajute să-i întocmească 
profilul, să înveţe ceva din visele și valorile ei. Poate putea 

aranja o întâlnire a doua zi dimineaţa. Apoi, seara, îl întâlnea pe 
profesorul de la liceul Radovre. Aveau o întâlnire a absolvenţilor 
în aceeași seară. „Lasasep” îi spuneau. Ultima sâmbătă din 
septembrie, 29/9/2007. Intimă, cu cină și dans, îl informase el. 

— Johan e pe drum, raportă Assad și se întoarse la lista de pe 
tabla albă. Kimmie a fost în Elveţia în perioada aia, zise el încet 
un moment mai târziu. 

— Care perioadă? 

— Din 1988 până în 1992, spuse el, și dădu din cap. Nimeni 
nu a dispărut și nici nu a fost omorât cât timp Kimmie a fost în 
Elveţia, zise el. Cel puţin nimeni de pe lista asta. 

e 

Johan nu arăta bine. Pe vremuri se plimba prin sediu ca un 
viteluș care tocmai a descoperit spaţiul nelimitat din padoc și 
abundența. Acum semăna mai mult cu un vițel crescut în cușcă 
și fusese închis pentru totdeauna. Fără spaţiu în care să se 
miște sau să crească. 

— Te mai duci la psiholog, Johan? întrebă Carl. 

Se ducea. 

— E pricepută. Numai că nu mă simt prea bine, răspunse el. 

Carl se uită la fotografia celor doi gemeni de pe tablă. Poate 
că nu era așa de ciudat. 

— Cum ai ales incidentele de pe listă, Johan? întrebă Carl. De 
unde știu că nu sunt sute și sute pe care nu le-ai trecut acolo? 

— Am început prin includerea tuturor faptelor de violență 
raportate între 1987 și 1988 care au fost comise într-o duminică, 
în care atacurile nu au fost raportate de victime și care s-au 
petrecut la o distanţă de Naestred mai mică de 160 km. 

Se uită întrebător la care. Era important pentru el ca ei să fie 
pe aceeași lungime de undă. 

— Ascultă, am citit o grămadă despre genul ăsta de internate. 
Dorinţele și nevoile fiecărui individ nu înseamnă nimic. Elevii 
sunt ţinuţi acolo după un program strict, cu lecţii, îndatoriri și 
toate celelalte bine desemnate. Toată săptămâna. Scopul e să 
se inducă disciplina și simţul comunităţii. Bazându-mă pe asta, 
am ajuns la concluzia că atacurile violente comise în timpul 
anilor de școală, în timpul săptămânii, înainte de micul dejun din 
weekenduri sau după cină nu meritau băgate în seamă. Pe 
scurt, cei din gașcă aveau alte activităţi care îi ţineau ocupați în 

acele momente. Așa am ales infracțiunile. Duminica, după micul 
dejun și înainte de cină. Atunci aveau loc atacurile. 

— Spui că au comis atacurile duminica, în mijlocul zilei? 

— Da, așa cred. 

— Și în acel interval de timp ei conduceau maximum 160 de 
kilometri ca să-și găsească victimele și să-și ducă la îndeplinire 
planul. 

— În timpul anului școlar, da. În vacanţele de vară erau 
altceva. 

Își cobori privirea în podea. Carl verifică în calendarul 
perpetuu. 

— Dar crimele din Rarvig au fost comise duminică. A fost o 
coincidenţă sau era emblema gâștii? 

Johan păru trist când răspunse: 

— Cred că a fost o coincidenţă. A fost chiar înainte de 
începerea anului școlar. Poate au simţit că nu făcuseră destul în 
timpul vacanței de vară, nu știu. Până la urmă, vorbim despre 
niște psihopati. 

După aceea, Johan explică faptul că își folosise intuiţia ca să 
creeze lista cu evenimente din anii următori. Nu că aceasta i se 
părea lui Carl greșită. Dar dacă era vorba să se bazeze pe 
intuiţie, el prefera s-o facă de capul lui. Așa că, pentru moment, 
ancheta avea să se concentreze doar pe anii de dinaintea 
plecării lui Kimmie în Elveţia. 

Odată ce Johan se întoarse la activităţile obișnuite, Carl 
rămase o vreme și evaluă lista înainte de a suna la secţia de 
poliţie din Nyborg. De la cei de acolo află că fraţii gemeni care 
fuseseră atacați pe terenul de fotbal în 1987 emigraseră în 
Canada cu mulţi ani în urmă. Cu o voce care ar fi putut șia unui 
bătrân de optzeci de ani, ofiţerul de serviciu îl informă că 
aceștia moșteniseră o mică sumă de bani și își întemeiaseră o 
afacere cu echipament agricol. Cel puţin asta spuseseră la 
secție. Nimeni nu cunoștea îndeaproape viaţa băieţilor. Trecuse, 
desigur, mult timp de-atunci. 

Carl se uită apoi la data dispariţiei cuplului de bătrâni de pe 
insula Langeland și frunzări dosarul de care făcuse rost Assad și 
i-l pusese pe birou. Era vorba despre doi profesori din Kiel care 
navigaseră în Rudkøbing și apoi călătoriseră dintr-un motel în 
altul înainte ca în final să-și petreacă noaptea la Stoense. 

În raportul poliţiei scria că ei fuseseră văzuţi în portul din 
Rudkøbing în ziua dispariţiei lor și mai mult ca sigur că 
plecaseră pe mare și se scufundaseră. Dar erau unii martori 
care văzuseră cuplul în Lindelse Cove în aceeași zi și, mai târziu, 
doi tineri fuseseră observați în port aproape de locul în care era 
ancorată barca cuplului. Martorii spuseseră că aceștia erau 
tineri bine îmbrăcaţi. Nu semănau cu localnicii care purtau șepci 
cu Castrol sau BP, ci erau genul cu cămăși apretate și tunsori 
îngrijite. Unii declarară că ei scoseseră barca din port, nu 
proprietarii. Dar nu erau decât bârfe locale. 

Raportul mai menţiona și unele obiecte care fuseseră gasite 
pe plajă lângă golful Lindelse. Deși nu erau sigure, rudele 
credeau că acestea ar fi putut aparține cuplului dispărut. Carl se 
uită pentru prima oară la lista cu obiecte: o cutie 
termorezistentă fără nicio etichetă, un șal, o pereche de ciorapi 
și un cercel compus din două piese. Ametist și argint. Cu un 
cârlig mic din argint, care se agăța de lobul urechii fără niciun 
mecanism de închidere. Nu era o descriere foarte detaliată, așa 
cum era de așteptat din partea unui ofiţer de poliţie, dar părea o 
replică fidelă a cercelului care se afla în punguţa din plastic din 
fata lui Carl, lângă cartonașele de Trivial Pursuit. 

În acel moment surprinzător intră Assad care arăta precum 
întruchiparea cuiva care dăduse de aur. 

Arătă spre banda din cauciuc din punga de lângă cercel. 

— Tocmai am aflat că genul ăsta de bandă din cauciuc se 
folosește la piscina din Bellahaj ca să știi cât timp ai stat în apă. 

Carl încercă să se ridice la suprafaţă. Era încă adâncit în 
gânduri. Ce putea fi atât de important ca descoperirea lui cu 
adevărat incredibilă legată de cercel? 

— Benzi din astea din cauciuc se foloseau peste tot, Assad. Și 
încă se mai folosesc. 

— Da, spuse el, Dar oricum, când l-au găsit pe Kåre Bruno 
zdrobit pe gresia bazinului, el o pierduse pe a lui. 

26. 


— El așteaptă la biroul din faţă, Carl, zise Assad. Vrei să stau 
și eu când vine aici, atunci? 

— Nu, zise Carl și clătină din cap. 

Assad avea destule de făcut. 

— Vrei să ne aduci niște cafea? Dar să nu fie prea tare, te rog! 

În timp ce fluieratul lui Assad se auzea în tăcerea de sâmbătă, 
când până și conductele de canalizare bubuiau la numai 
jumătate din capacitate, Carl frunzări repede Who's Who 
căutând informaţii despre bărbatul pe care urma să-l 
întâlnească. 

Îl chema Mannfred Sloth. Patruzeci de ani. Fost coleg de 
cameră al lui Kåre Bruno (prefectul decedat al școlii). Absolvise 
în 1987. Garda regală. Locotenent în rezervă. MBA. CEO în cinci 
companii de la vârsta de treizeci de ani. Membru în șase consilii 
de administraţie, unul aparţinând unei companii de stat. 
Promotor și sponsor la mai multe expoziţii de artă portugheză 
modernă. Însurat din 1994 cu Agustina Pessoa. Fost consul al 
Danemarcei în Portugalia și Mozambic. N-ar fi de mirare dacă 
Sloth ar lungi lista și cu vreun rang nobiliar și ceva decoraţii 
internaţionale. 

— N-am decât cincisprezece minute, începu el când întinse 
mâna. 

Sloth se așeză, își încrucișă picioarele, puse deoparte haina 
de toamnă cu o mișcare lejeră și trase puţin de cutele 
pantalonilor astfel încât genunchii îndoiţi să nu întindă țesătura. 
Era destul de ușor ca cineva să și-l imagineze în mediul de la 
internat. Mult mai greu era, însă, de închipuit jucându-se în nisip 
cu copiii lui. 

— Kåre Bruno a fost cel mai bun prieten al meu, zise el și știu 
că niciodată nu ar fi agreat ideea de a se duce la o piscină 
publică în aer liber, așa că e foarte ciudat că a fost găsit la 
Bellahøj. Un astfel de loc era mult prea aproape de tot felul de 
oameni, dacă mă înțelegetți. 

Chiar vorbea serios. 

— În plus, niciodată nu l-am mai văzut făcând sărituri, mai 
ales de la platforma de 10 metri. 

— Nu credeţi că a fost un accident? 

— Cum ar fi putut fi un accident? Kâre era un tip deștept. Nu 
putea să se prostească acolo sus, când toată lumea știe că o 
cădere de acolo e fatală. 

— Și n-ar fi putut fi sinucidere? 

— Sinucidere! De ce? Tocmai absolvisem. Tatăl lui îi dăduse 
un Buick. Regal Limited cadou de absolvire. Un model coupe, 
știți? 

Carl dădu din cap cu ezitare pentru că n-avea nici cea mai 
vagă idee. Ştia că Buick era o marcă de mașină și asta era de- 
ajuns. 

— Era hotărât să plece în America ca să studieze dreptul. 
Harvard, nu? De ce-ar fi făcut o tâmpenie ca asta? N-are absolut 
niciun sens. 

— Era îndrăgostit? întrebă Carl precaut. 

— Ha! Putea avea pe oricine dorea. 

— V-o amintiţi pe Kimmie Lassen? 

El făcu o grimasă. Amintirea ei nu-i plăcea. 

— Era supărat că ea îl părăsise? 

— Supărat? Era furios. Nu-i plăcea să fie lăsat baltă. Cui îi 
place? spuse el și zâmbi. Dinţii lui albi străluciră și își dădu la o 
parte părul de pe frunte. Păr care era, desigur, vopsit și 
proaspăt tuns. 

— Și ce avea de gând să facă în privinţa asta? 

Mannfred Sloth ridică din umeri și îndepărtă cu mâna câteva 
fire de praf de pe haină. 

— Sunt aici pentru că eu cred că amândoi suntem de părere 
că a fost ucis. Că a fost împins peste margine. Altfel, de ce v-aţi 
osteni să mă contactaţi după douăzeci de ani? Am dreptate? 

— Nu suntem cu totul siguri, dar normal că e un motiv pentru 
care lucrăm din nou la caz. Cine credeţi că l-ar fi putut împinge? 

— N-am idee. Kimmie avea niște prieteni nebuni în clasa ei. 
Se învârteau în jurul ei ca sateliții. Îi avea la degetul mic. Avea 
sâni frumoși, știți? Țâțele conduc, am dreptate? râse scurt, 
uscat. Nu i se potrivea. 

— Ştiţi dacă a încercat s-o recucerească? 

— Ea avea deja o legătură cu unul dintre profesori. Unul din 
suburbii, fără bunul-simţ de a ști că elevele erau interzise. 

— Vă amintiţi numele lui? 

El clătină din cap. 

— N-a stat acolo prea mult. A predat câteva lecţii de daneză, 
mi se pare. Nu era genul de persoană pe care s-o observi dacă 
nu-l aveai ca profesor. Era... 

Se opri și ridică un deget în sus, iar pe faţa lui se citea efortul 
de aducere-aminte și concentrarea. 

— Da. Acum mi-am amintit. Numele lui era Klavs. Cu „v”, 
pentru Dumnezeu! exclamă el și pufni. Numele era ridicol. 

— Klavs, spuneţi? Klavs Jeppesen? 

El își săltă capul. 

— Da, Jeppesen. Cred că ăsta e, zise el și dădu din cap. 

„Ciupește-mă, cred că visez”, își zise Carl. Chiar în seara 
aceea urma să se întâlnească cu Jeppesen. 

— Pune cafeaua acolo, Assad. Mersi. 

— Ei, trebuie să recunosc, spuse oaspetele lui Carl cu un 
zâmbet viclean. Aveţi condiţii modeste aici, dar cel puţin 
ajutorul e bine antrenat. 

Scoase același râs uscat și Carl își imagină foarte bine cum îi 
tratase pe locuitorii din Mozambic. 

Sloth gustă cafeaua și, după prima înghiţitură, fu evident că 
nu-i mai trebuia. 

— Bine, spuse el, știu că era încă topit după fată. Erau mulţi 
așa. Așa că atunci când ea a fost exmatriculată a vrut să fie 
numai a lui. Pe vremea aia ea trăia în Neestred. 

— Nu înţeleg cum de-a ajuns să moară în Bellahøj. 

— După ce am terminat examenele, el s-a mutat cu bunicii 
lui. Mai stătuse cu ei și înainte. Ei locuiau în Emdrup. Erau 
oameni foarte delicaţi, foarte cumsecade. Am petrecut mult 
timp acolo pe atunci. 

— Părinţii lui nu erau în Danemarca? 

El ridică din umeri. Fără îndoială, copiii lui Mannfred Sloth 
mergeau tot la internat ca el să se poată ocupa de treburile lui. 
La dracu’ cu el! 

— Era cineva din cercul lui Kimmie care locuia în apropiere de 
piscină? 

El se uită dincolo de Carl. În sfârșit, recunoștea gravitatea pe 
care încăperea o reflecta. Dosarele cu cazurile vechi. 
Fotografiile de pe avizier. Lista cu victimele atacurilor, cu 
numele prietenului său, Kåre Bruno, în vârf. 

„La dracu'”, își spuse Carl când se întoarse și își dădu seama 
la ce se holba Sloth. 

— Ce-i aia? întrebă Sloth cu o seriozitate amenințătoare și cu 
degetul îndreptat spre listă. 

— O, spuse Carl. Cazurile nu sunt legate. Suntem în proces de 
împărţire pe categorii a dosarelor în ordine cronologică. 

„Ce explicaţie idioată”, își spuse Carl. De ce naiba ar scrie pe 
tablă ceva ce putea fi rezolvat prin așezarea dosarelor pe raft? 

Dar Mannfred Sloth nu puse întrebări. Nu era genul care făcea 
o asemenea muncă de sclav, așa că de unde putea ști el astfel 
de proceduri de bază? 

— Probabil că aveţi treabă până peste cap, spuse el. 

Carl își desfăcu braţele. 

— De aceea este așa de important să răspundeţi la întrebări 
pe cât de precis puteţi. 

— Ce m-aţi întrebat? 

— Am întrebat dacă era cineva din gașca aia care locuia în 
apropiere de Bellahøj. 

El dădu din cap fără ezitare. 

— Da. Kristian Wolf. Părinţii lui aveau o casă impresionantă, în 
stil funcţionalist, jos lângă lac, casa în care s-a mutat când l-a 
dat pe tatăl lui afară de la firmă. Și cred că soţia lui stă încă 
acolo, cu noul ei soț. 

Nu mai scoase nimic de la el. Dar ceea ce scosese până la 
capăt nu era rău deloc. 

— Rose, strigă el când sunetul tare al pantofilor marca Lloyd 
ai lui Mannfred Sloth dispăru încet. 

— Ce știi despre moartea lui Kristian Wolf? 

— Alo, Carl? zise ea și se lovi cu carnețelul peste tâmplă. Ai 
Alzheimer sau care-i treaba? Mi-ai dat cinci sarcini, iar aia e pe 
locul patru după clasificarea ta. Deci ce crezi că știu despre 
asta? 

El uitase. 

— Și când o să-mi poţi spune ceva? Nu poţi inversa ordinea? 

Ea își puse mâinile în șolduri ca o gospodină italiană care e pe 
cale să ţipe la netrebnicul ei de soț care lâncezea pe canapea. 
Apoi zâmbi dintr-odată. 

— O, la dracu’. Oricum nu pot sta serioasă. 

Își linse degetul și frunzări carnetțelul. 

— Crezi că tu decizi totul? Sigur că de asta m-am ocupat mai 

întâi. Evident, era cel mai ușor lucru. 
e 

Kristian Wolf avea în momentul morții puțin sub treizeci de ani 
şi era deja putred de bogat. Tatăl lui fondase compania de 
transport, dar Kristian i-a dat lovitura de grație și l-a ruinat. 
Oamenii spuneau că tatăl lui o căutase cu lumânarea; crescuse 
un fiu fără sentimente, iar când venise vremea cu asta se 
alesese în schimb. 

Era un burlac care se scălda în bani și de aceea căsătoria lui 
fastuoasă din iunie cu o contesă - a treia fiică a baronului 
Saxenholdt, Maria Saxenholdt - făcuse valuri. Fericirea lor 
matrimonială n-a durat decât trei luni, scria presa, celebrul 
Kristian Wolf fiind omorât într-un accident de vânătoare, la 15 
septembrie 1996. 

Totul păruse lipsit de noimă și poate de aceea articolele din 
ziare erau nenumărate. Erau mult mai multe materiale despre 
moartea lui decât despre noua staţie de autobuz de la primăria 
din Copenhaga sau despre Bjarne Riis care câștigase Turul 
Franței cu câteva săptămâni înainte. 

Plecase singur foarte devreme dimineaţa spre moșia lui de 
weekend de pe insula Lolland. Trebuia să se întâlnească cu 
restul amicilor de vânătoare o jumătate de oră mai târziu, dar 
trecuseră mai bine de două ore înainte să fie găsit cu o rană 
urâtă la coapsă și trupul golit de hemoragie. Conform raportului 
autopsiei, părea să fi fost o moarte rapidă. Era adevărat. Carl 
mai văzuse așa ceva înainte. 

Anchetatorii fuseseră surprinşi că lucrurile luaseră o 
întorsătură așa de groaznică pentru un asemenea vânător 
experimentat. Dar mulţi dintre amicii lui de vânătoare spuneau 
că Wolf avea obiceiul să-și poarte pușca cu piedica trasă. Odată 
pierduse ocazia de a împușca un urs polar în Groenlanda pentru 
că degetele lui înghețate nu reușiseră să tragă piedica, așa că 
nu voia să mai păţească așa ceva. 

Oricum, era destul de straniu că reușise să se împuște în 
coapsă, dar concluzia a fost că se împiedicase într-o brazdă de 
pământ și apăsase din greșeală pe trăgaci. Reconstituirea 
accidentului demonstrase că acest lucru era posibil. 

Faptul că văduva lui nu făcuse prea mare caz pe marginea 
accidentului fusese, mai mult sau mai puţin, atribuit neoficial pe 

seama faptului că, la acea vreme, ea regreta deja că se 
măritase. Până la urmă, el era mai mare decât ea, foarte diferit, 
iar moștenirea reprezentase o frumoasă consolare. 

(J 

Casa de la țară se revărsa literalmente peste lac. Nu erau 
multe proprietăți de calibrul ei în vecinătate. Era genul de 
locuinţă care îi făcea pe toți cei din jur să-i aprecieze valoarea 
considerabilă. Carl estima că aceasta se ridicase la 40 de 
milioane de coroane înainte ca piața imobiliară să fie 
îngenuncheată. Acum, astfel de case erau de nevândut. Totuși, 
suspecta că proprietarii votaseră tocmai acel guvern care 
crease condiţiile crizei economice. Dar, la dracu', oricum nu 
erau decât vorbe. O orgie consumeristă urmată de o economie 
supraîncălzită. Cui îi păsa pe acolo de așa ceva? Era vina 
oamenilor. 

Băiatul care deschise ușa avea cel mult opt sau nouă ani. 
Nasul lui era înfundat și roșu și purta halat și papuci. O priveliște 
destul de neașteptată în acea locuinţă enormă în care oamenii 
de afaceri și mogulii financiari socializaseră timp de generaţii. 

— N-am voie să las pe nimeni înăuntru, reuși el să spună 
printre balonașe de muci. Mama vine mai târziu. E în Lyngby. 

— Poţi s-o suni și să-i spui că poliţia vrea să vorbească cu ea? 

— Poliția? zise el și se uită sceptic la Carl. 

In astfel de situaţii, o haină lungă din piele ca a lui Bak sau ca 
a șefului de la Omoruri ar fi ajutat la construirea unei încrederi 
reciproce. _ 

— Uite, spuse Carl. Așa arată insigna mea. Intreab-o pe mama 
ta dacă pot aștepta înăuntru. 

Băiatul trânti ușa. Timp de o jumătate de oră el rămase pe 
trepte și se uită la oamenii care alergau pe alei, de cealaltă 
parte a lacului. Oameni îmbujoraţi, care-și legănau mâinile și 
făceau pași mărunți. Era sâmbătă dimineaţa. Locuitorii din 
Statul Bogătașilor ieșiseră să-și facă exerciţiile. 

— Căutaţi pe cineva? întrebă o femeie când cobori din 
mașină. 

Era în gardă. O mișcare greșită și ea putea să-și arunce jos 
cumpărăturile și să alerge la ușa din spate. Pentru că învățase 
ceva din experienţele trecute, el scoase imediat insigna. 

— Carl Mørck, Departamentul Q. Nu v-a sunat fiul 
dumneavoastră? 

— Băiatul meu este bolnav. E în pat, spuse ea apoi dintr-odată 
păru îngrijorată. Nu-i așa? 

Deci micuțul neastâmpărat nu sunase. Se prezentă din nou și, 
fără tragere de inimă, fu lăsat să intre. 

— Frederik! strigă ea în sus. Am un cârnat pentru tine. 

Părea foarte drăguță și naturală. Nu așa cum s-ar fi așteptat 
oricine de la o contesă adevărată. 

Târșâitul lui în jos pe scări se întrerupse brusc când îl văzu pe 
Carl stând în hol. Într-o clipă păru că viziunile copilăreşti ale 
pedepsei pe care avea s-o primească pentru că nu făcuse ceea 
ce-i spusese poliţia îi crispează de groază faţa pe care îi curgeau 
muci. Era clar că nu se simţea pregătit pentru o confruntare cu 
consecințele abaterii lui. Carl îi făcu cu ochiul ca să-i dea de 
înţeles că totul era în ordine. 

— O, deci chiar erai în pat, Frederik? 

Băiatul dădu din cap încet apoi își luă hot-dog-ul franțuzesc și 
dispăru. Din vedere și din minte, credea el probabil. Deștept 
copil! Carl trecu direct la subiect. 

— Nu știu dacă vă pot ajuta cu ceva, zise ea și îi aruncă o 
privire prietenoasă. Kristian și cu mine nu prea ne-am cunoscut 
așa de bine. Așa că nu știu ce-a fost în mintea lui în zilele 
acelea. 

— V-aţi recăsătorit? 

— Nu e nevoie să fiţi așa oficial. Spuneţi-mi Maria, spuse ea, și 
zâmbi. Da, l-am întâlnit pe soțul meu, Andrew, în același an în 
care a murit Kristian. Avem trei copii acum. Frederik, Susanne și 
Kristen. 

Nume obișnuite. Poate că era timpul ca el să-și reevalueze 
prejudecățile despre valorile semnăturilor clasei conducătoare. 

— Frederik e cel mai mare? 

— Nu, el e cel mai mic. Gemenele au unsprezece ani, zise ea 
și îi anticipă întrebarea. Da, Kristian este tatăl lor biologic, dar 
actualul meu soț a fost alături de ele. Fetele sunt acum la un 
frumos internat pentru fete, în apropiere de moșia socrilor mei 
din Eastbourne. 

O spusese așa de drăguţ, de neafectat și fără rușine! Cum 
dracu' avea inimă să le facă așa ceva copiilor ei? Unsprezece ani 
și deja fuseseră exportaţi în golfurile Angliei și erau supuși fără 
pază unui strict regim disciplinar. 

El se uită la ea cu o fundaţie proaspăt cimentată sub 
prejudecățile sale de clasă. 

— Cât timp ai fost căsătorită cu Kristian, a vorbit vreodată de 
Kristen-Marie Lassen? Sunt sigur că e o coincidență curioasă 
faptul că are același nume cu al fetei tale, dar Kristian a 
cunoscut-o foarte bine pe acea femeie. | se spunea Kimmie. Au 
fost împreună la internat. Numele ei îţi aduce aminte de ceva? 

Un voal se lăsă pe fața ei. El zăbovi un moment, așteptându- 
se ca ea să spună ceva. Dar ea n-o făcu. 

— Scuză-mă, ce s-a întâmplat? zise el. 

Ea ridică palma, cu degetele răsfirate. 

— Nu vreau să discut despre asta, e tot ce vreau să spun. 

Nu trebuia să zică asta. Era evident. 

— Crezi că era posibil să fi avut o relaţie cu ea, asta e? Chiar 
dacă erai însărcinată pe-atunci? 

— Nu știu ce-a avut cu ea și nu vreau să știu. 

Stătea cu mâinile încrucișate sub sâni. Într-o secundă avea 
să-l roage să plece. 

— E o vagabondă acum. Trăiește pe stradă. 

Acea informaţie părea să nu reușească s-o consoleze. 

— Mereu după ce vorbea cu ea Kristian mă bătea. Acum ești 
mulțumit? Nu știu de ce ești aici, dar te rog să pleci. 

lată, se întâmplase. 

— Sunt aici pentru că anchetez o crimă, încercă el. 

Răspunsul veni instantaneu. 

— Dacă ai impresia că l-am omorât pe Kristian, ar trebui să te 
mai gândești. Nu că nu mi-ar fi trecut prin minte, spuse ea, apoi 
clătină din cap și se uită spre lac. 

— De ce te bătea? Era sadic? Bea? 

— Dacă era sadic? 

Aruncă o privire spre hol să se asigure că nu apare dintr- 
odată un cap mic după colț. 

— Poţi fi sigur că era. 

e 

El privi în jur, explorând zona înainte de a se urca în mașină. 
Atmosfera din acel vast conac fusese una opresivă, asta 
descoperise după ce, strat cu strat, ea aflase ce putea face un 
bărbat puternic, sadic, unei femei firave de douăzeci și doi de 
ani. Cum luna de miere fu rapid transformată într-un coșmar 
zilnic. Începuse cu vorbe urâte și ameninţări, apoi lucrurile 

deveniseră și mai sordide. El avea grijă să nu lase urme pentru 
că seara ea trebuia să se îmbrace la patru ace și să se dea mare 
cu pedigriul ei. De aceea o alesese. Numai din acel motiv. 
Kristian Wolf. Un tip de care se îndrăgostise într-o clipă și pe 
care-și va petrece toată viaţa încercând să-l uite. Pe el, faptele 
lui, felul în care se purtase și oamenii cu care se înconjurase. 
Toate acelea trebuiau uitate. 

In mașină, Carl adulmecă după benzină. Apoi sună la 
Departamentul Q. 

— Mda, zise Assad simplu. Nu spusese „Departamentul Q” 
sau „Adjunctul inspectorul-șef adjunct Hafez el-Assad la aparat” 
și nici măcar ceva asemănător. Doar „Mda”! 

— Trebuie să te prezinţi pe tine și departamentul când ridici 
receptorul, Assad, zise el fără să-și spună numele. 

— Bună, Carl! Rose tocmai mi-a dat dictafonul. Arată atât de 
drăguţ! Vrea să vorbească cu tine atunci. 

Se auziră niște strigăte și zgomot puternic de pași cu ecou, 
apoi ea era pe fir. 

— Ți-am găsit o asistentă de la Bispebjerg, spuse ea rece. 

— Bine. Super. 

Ea nu aștepta un răspuns. 

— Lucrează la un spital particular lângă Arresø, continuă Rose 
și îi dădu adresa. A fost ușor să dau de ea după ce i-am aflat 
numele. Este unul chiar ciudat. 

— Unde l-ai găsit? 

— La Spitalul Bispebjerg, desigur. Am căutat prin fișetele lor 
vechi de la arhivă. Ea a lucrat în secţia de ginecologie când 
Kimmie a fost spitalizată. Am sunat-o și își amintește cazul. 
Toată lumea care a lucrat acolo atunci și-ar aminti-o pe Kimmie, 
așa mi-a spus. 

e 

„Cel mai frumos spital din Danemarca”, după cum citase Rose 
de pe pagina lor de internet. Carl se uită în jos la clădirile albe 
ca zapada și fu de acord. Totul era minunat de bine menținut. 
Chiar și în acea perioadă de toamnă târzie, pajiștile frumos 
tunse erau demne de Wimbledon. Imprejurimi absolut 
magnifice. Cuplul regal se bucurase de acea priveliște cu numai 
câteva luni în urmă. 

Palatul lor de la Fredensborg nu avea nimic din ce era acolo. 

Asistenta-șefă Irmgard Dufner era, mai degrabă, în contrast 
cu acest loc. Zâmbind și mare cât un vapor tras în port, ea 
navigă spre el ca să-l întâmpine. Oamenii din jurul ei pășiră 
încet în lateral când trecu pe lângă ei. O tunsoare tip castron, cu 
bordură, două picioare cât patru și pantofi care loveau cu putere 
podeaua. 

— Domnul Marck, presupun! 

Făcu o grimasă și îi scutură mâna de parcă încerca să-i 
golească buzunarele de conţinut. Din fericire pentru el, prezenţa 
ei enormă se asorta cu mărimea memoriei ei. Visul oricărui 
polițist. 

Fusese  asistentă-șefă pe vremea când Kimmie fusese 
internată la Bispebjerg și, cu toate că nu fusese de gardă când 
dispăruse pacienta, evenimentele acelea erau așa de ciudate și 
de tragice încât nu le uitase, după cum explicase ea. 

— Când femeia a fost internată, era bătută destul de bine așa 
că ne-am așteptat să piardă copilul, dar de fapt s-a făcut bine. 
Işi dorea copilul atât de mult! La o săptămână după internare, 
eram aproape gata s-o externăm. 

Ea își mușcă buza. 

— Dar apoi, într-o dimineaţă după ce fusesem în schimbul de 
noapte, ea a făcut avort spontan sever. Doctorul a zis că părea 
să și-l fi provocat singură. Mie mi s-a părut greu de crezut ţinând 
cont de cât de nerăbdătoare era să aibă copilul. În plus, avea 
vânătăi albastre, mari, pe abdomen. Dar e imposibil să fii sigur 
în astfel de probleme. Sunt multe sentimente amestecate când 
o femeie se confruntă cu perspectiva creșterii de una singură a 
unui copil neplănuit. 

— Ce-ar fi putut folosi ca să-și facă vânătăile? Vă amintiţi? 

— Unii spuseseră că ar fi putut fi scaunul din camera ei. Că l- 
ar fi putut trage lângă pat și că l-ar fi izbit de abdomen. Oricum, 
era jos când doctorii au intrat și au găsit-o inconștientă, cu 
fetusul într-o baltă de sânge între picioarele ei. 

Carl încercă să-și imagineze. O scenă tristă. 

— Și fetusul era destul de mare ca să-l vedeţi? 

— O, da. La optsprezece săptămâni un fetus arată ca un om 
mic, de circa zece - cincisprezece centimetri lungime. 

— Cu mâini și picioare? 

— Cu totul. Plămânii nu sunt complet dezvoltați și nici ochii. În 
rest are aproape orice altceva. 

— Și zăcea între picioarele ei? 

— Expulzase copilul și placenta pe cale normală, da. 

— Aţi spus despre placentă. N-a fost nimic anormal cu ea? 

— E unul dintre lucrurile pe care toată lumea și le amintește. 
Asta și faptul că a furat fetusul. Colegii mei îl puseseră sub un 
cearșaf cât timp au oprit sângerarea. Când s-au întors, după o 
scurtă pauză, pacienta și fetusul dispăruseră. Insă placenta era 
încă acolo. Atunci unul dintre doctori a observat că era ruptă. 
Sfâșiată în două, ca să zic așa. 

— Nu se putea întâmpla asta în timpul avortului? 

— Uneori se întâmplă, dar foarte rar. Poate că violenţa asupra 
abdomenului a avut o contribuţie. Oricum, e o problemă gravă 
dacă femeia nu este chiuretată. 

— Vă referiţi la potenţialele infecții? 

— Da, mai ales în trecut, aceasta era o importantă sursă de 
îngrijorare. 

— Și, dacă nu e făcută cum trebuie, ce se întâmplă? 

— Păi, pacienta riscă să moară. 

— Înţeleg. Dar vă asigur că n-a murit. E încă în viaţă. Nu în 
cea mai bună stare din moment ce acum trăiește pe stradă, dar 
este vie. 

Își puse mâinile mari în poală. 

— Mă bucur să aud asta, dar e păcat că trăieşte pe străzi. 
Multe femei nu depășesc o astfel de experienţă. 

— Vreţi să spuneţi că trauma pierderii copilului ar fi putut fi 
îndeajuns de mare ca s-o facă să se retragă din societate? 

— A, știți ce? Orice e posibil într-o astfel de situaţie. Se mai 
întâmplă din când în când. Pot intra într-o stare de tulburare 
mintală și sunt destul de des copleșite de vinovăţie. 

e 

— Cred că o să încerc să fac o scurtă prezentare a cazului. Ce 
părere aveți de asta, prieteni? 

Se uită la Assad și la Rose, știind că amândoi aveau în minte 
lucruri de care voiau să scape. 

— Avem un grup de tineri compus din indivizi foarte hotărâți, 
adică oameni care întotdeauna duc la îndeplinire ceea ce 
plănuiesc. Cinci tipi, fiecare cu caracteristicile lui, și o fată care 
pare să fie pionul central. E nerușinată, frumoasă, implicată într- 
o scurtă relaţie cu unul dintre studenţii de top de la școală, Kåre 
Bruno - care sunt aproape convins, moare cu o mare doză de 

ajutor din partea găștii. Unul dintre obiectele din cutia de metal 
ascunsă a lui Kimmie Lassen ne conduce în această direcţie. 
Putea să fi fost gelozie, poate o încăierare, dar ar fi putut fi un 
simplu accident, caz în care banda din cauciuc pe care ea a 
ascuns-o să fie un fel de trofeu. Oricum, banda din cauciuc nu 
ne spune nimic clar despre vinovăţie, chiar dacă ridică unele 
suspiciuni. Gașca este unită în ciuda faptului că Kimmie este 
exmatriculată din școală, iar asocierea lor are ca rezultat, direct 
sau indirect, asasinarea a doi tineri din Rørvig, probabil aleși la 
întâmplare. Bjarne Thagersen mărturisește, chiar dacă nouă ani 
mai târziu, dar probabil ca să-l acopere pe unul sau pe mai mulţi 
dintre ceilalți. Totul duce cu gândul la faptul că tocmai de aceea 
i-a fost promisă o mare sumă de bani. Provenea dintr-o familie 
relativ săracă, iar legătura lui sexuală cu Kimmie se terminase, 
așa că e posibil să fi fost o soluţie rezonabilă în situaţia lui 
particulară. Oricum, acum știm că cineva din gașcă a fost 
implicat, din moment ce am găsit obiecte cu amprentele 
victimelor în cutia lui Kimmie. Noi, cei din Departamentul Q, 
suntem atrași spre acest caz datorită unui cetățean particular 
care suspectează că s-a creat o eroare când Thagersen a fost 
condamnat. Poate cel mai important element de notat în acest 
sens este faptul că Johan Jacobsen ne-a oferit o listă cu atacuri 
și dispariţii în care gaşca ar fi putut fi implicată. Mai mult, cu 
această listă putem confirma că, în timpul anilor cât Kimmie a 
trăit în Elveţia, au fost înregistrate doar atacuri fizice - nu crime 
sau dispariţii. Lista este, să recunoaștem, cumva speculativă, 
dar abordarea generală a lui Johan pare solidă. Gașca a aflat că 
investighez cazul. Nu știu cum, dar probabil prin Aalbæk, și se 
fac încercări de obstrucţionare a anchetei. 

In acel moment, Assad ridică un deget. 

— Obstrucţionare? Asta ai spus? 

— Da. Se încearcă blocarea anchetei, Assad. Obstrucţionare 
înseamnă blocare. Și asta-mi spune că acest caz presupune mai 
mult decât îngrijorarea a câţiva oameni bogaţi faţă de reputaţia 
lor. 

Amândoi dădură din cap afirmativ. 

— Ca urmare, am primit ameninţări acasă, în mașină și, cel 
mai recent, la muncă și, mai mult ca sigur, tipii din gașcă sunt în 
spatele acestor ameninţări. S-au folosit de tovarășii vechi de la 

internat pe post de gonaci ca să ne îndepărteze de caz, dar 
acum lanţul acesta s-a rupt. 

— Deci trebuie să procedăm cu grijă, mormăi Rose. 

— Corect. Acum o să fim lăsaţi să lucrăm în pace, iar ei nu 
trebuie să știe asta. Mai ales pentru că noi credem că 
interogarea lui Kimmie, în special în situaţia ei, va fi în avantajul 
nostru. Prin ea am putea să clarificăm într-o oarecare măsură 
ce-a făcut gașca atunci. 

— N-o să zică nimic, Carl, interveni Assad. Nu după cum s-a 
uitat la mine în gară. 

Carl își scoase în afară buza de jos. 

— Mda, mda, vedem noi. Kimmie Lassen este, mai mult ca 
sigur, într-o doagă. Cum altfel, dacă trăiește pe stradă, deși are 
un palat în Ordrup? Un avort în circumstanțe misterioase, în 
care se pare că a fost victima repetată a violenţei - asta 
probabil că a contribuit la situaţie. 

Se gândi să-și aprindă o ţigară, dar căutătura rimelată a lui 
Rose era fixată cu asprime asupra mâinilor lui. 

— Mai știm și că unul dintre membrii găștii, Kristian Wolf, a 
murit la câteva săptămâni după dispariţia lui Kimmie Lassen, 
dar nu știm dacă cele două evenimente au legătură unul cu 
altul. Astăzi, însă, am aflat de la văduva lui că Wolf avea 
tendinţe sadice și mi s-a sugerat și că ar fi avut o relaţie cu 
Kimmie Lassen. 

Degetele lui strângeau pachetul de ţigări. Până acum, toate 
bune. 

— Dar cel mai important fir în acest caz este faptul că acum 
știm că unul sau mai mulţi membri ai găștii a comis și alte 
atacuri pe lângă crimele din Rarvig. Kimmie Lassen a ascuns 
obiecte care sunt indicii sigure a cel puţin patru atacuri mortale 
și încă două punguliţe din plastic cu obiecte ne dau ocazia de a 
bănui mai mult de atât. Deci, acum vom încerca să o agăţăm pe 
Kimmie, să urmărim acţiunile celorlalţi suspecți și să ne 
terminăm celelalte sarcini. Aveţi ceva de adăugat la acest 
rezumat? 

Își aprinse ţigara. 

— Văd că încă ai ursulețţul în buzunar, spuse Rose și se uită la 
țigară. 

— Da. Altceva? 

Ei clătinară din cap. 

— Bine. Dă-i drumul, Rose! Ce-ai aflat? i 

Ea se uită la spirala de fum care se întindea spre ea. Intr-o 
clipă avea să înceapă să dea din mâini. 

— Nu prea multe și totuși destul. 

— Sună criptic. Hai să auzim. 

— În afară de Klaes Thomasen, n-am reușit să dau decât de 
un polițist care a fost implicat în anchetă. Un anume Hans 
Bergstram, care a făcut parte din Echipa de Investigaţii Mobile la 
acea vreme. Astăzi are altă slujbă și oricum e imposibil de vorbit 
cu el. 

Acum începu să alunge fumul cu mâna. 

— Nu e nimeni cu care să fie imposibil de vorbit, o întrerupse 
Assad. Doar că e supărat pe tine pentru că i-ai spus că e un 
rahat prost, zise el și zâmbi larg când ea protestă. Da, Rose, am 
auzit. 

— Am pus mâna pe receptor. N-a auzit. Nu-i vina mea că n-a 
vrut să vorbească. A făcut o avere după brevetele lui și am aflat 
și altceva despre el. 

Începu din nou să clipească și să alunge fumul cu mâna. 

— Ce anume? 

— Și el este un fost elev de internat. N-o să scoatem nimic de 
la el. 

Carl închise ochii și se strâmbă. Una era să fii solidar și alta să 
fii în cârdășie. Beleaua dracului! 

— E la fel ca și cu vechii colegi de clasă. Niciunul nu vrea să 
discute cu noi. 

— Cu câţi ai luat legătura? Probabil că s-au împrăștiat care 
încotro. lar fetele ar putea avea alte nume. 

Ea dădu din mână atât de evident încât Assad se dădu puţin 
la o parte de lângă ea. Avea un aer atât de ameninţător! 

— Dincolo de cei care stau pe cealaltă parte a globului și 
acum își fac somnul de frumusețe, i-am contactat aproape pe 
toţi. Și cred că e destul. Refuză să spună ceva, asta în cazul în 
care vorbesc. O singură persoană mi-a dat un indiciu despre 
cum erau ei. 

De data asta Carl suflă fumul departe de ea. 

— Înţeleg. Ce-a spus acea persoană? 

— Tot ce-a spus a fost că ei erau o gașcă nebună care încălca 
regulile școlii. Fumau hașiș în pădure și în parcurile din 
apropierea școlii. Dar tot părea să creadă că erau persoane 

destul de acceptabile. Auzi, Carl, nu poţi să lași deoparte 
nenorocirea aia de nicotină cât timp avem ședință? 

Reușise să tragă zece fumuri. Era de-ajuns. 

— Dacă am putea vorbi direct cu cineva din gașcă, Carl, 
interveni Assad. Dar cred că nu putem. Dacă luăm legătura cu 
oricare dintre ei, cred că tot cazul ne va scăpa printre degete. 

El stinse ţigara în ceașca de cafea, spre evidenta iritare a lui 
Rose. 

— Nu, mai așteptăm puţin. Și tu ce ai pentru noi, Assad? Am 
înţeles că te-ai uitat pe lista lui Johan. Ai ajuns la vreo concluzie? 

Assad ridică din sprâncenele negre. Avea ceva... era evident. 
Și avea plăcerea aparte de a ţine totul pentru el. 

— Dă-i drumul, preferatule, zise Rose și îi făcu cu ochiul 
înconjurat de genele negre-cărbune. 

El se uită în jos la notițe și zâmbi. 

— Da, atunci am descoperit femeia care a fost atacată în 
Nyborg la 13 septembrie 1987. O cheamă Grete Sonne și are 
cincizeci și doi de ani. Are un magazin de haine pe Vestergade. 
Se numește „Doamna Talie Mare”. N-am vorbit cu ea pentru că 
e mai bine să ne ducem personal. Am aici raportul poliţiei. In 
dosar nu sunt prea multe date despre atac pe care să nu le știm 
deja. 

Dar era destul, judecând după expresia lui facială. 

— Femeia avea treizeci și doi de ani pe-atunci și, în acea zi de 
toamnă, își scosese câinele la plimbare pe plaja din Nyborg. 
Câinele scăpase din lesă și alerga spre un centru pentru copiii 
diabetici, un loc numit Skaerven. Așa că ea alerga cât de repede 
putea ca să-l prindă. Câinele era puţin cam zvăpăiat din câte-mi 
dau seama. Atunci au apărut niște tineri care l-au prins înainte 
ca ea să-l ajungă din urmă și i l-au dat. Erau cinci sau șase. Ea 
nu și-a amintit atunci mai mult de atât. 

— Îu! făcu Rose. Înseamnă că a fost bătută rău. 

„Da, se gândi Carl. Ori asta, ori femeia și-a pierdut memoria 
din alte motive”. g 

— A fost un atac destul de brutal. In raport scrie că a fost 
dezbrăcată și biciuită, i-au fost rupte mai multe degete, iar 
câinele a fost lăsat mort lângă ea. Erau multe urme de tălpi, dar 
per total indiciile n-au dus nicăieri. S-a zvonit că o mașină roșie, 
de dimensiuni medii, fusese parcată mai jos pe Sommerbyen, în 
faţa unei cabane cafenii, de vară, din apropiere de apă. 

Assad își verifică din nou notițele. 

— La numărul 50. Mașina a fost parcată acolo câteva ore. 
Câţiva șoferi au mai spus că au văzut niște tineri care alergau 
pe marginea drumului în jurul orei atacului. Au fost verificate 
rutele de feribot și vânzările de bilete, dar nici asta n-a dus 
nicăieri. 

El ridică din umeri cu părere de rău, de parcă el ar fi condus 
ancheta. 

— Atunci, după patru luni de stat în secția de psihiatrie la 
spitalul universitar din Odense, Grete Sonne a fost externată, iar 
cazul a fost pus pe raft, nerezolvat. Asta a fost tot! spuse el și 
afișă un zâmbet frumos. 

Carl își puse capul în palme. 

— Bine procedat, Assad, dar sincer, ce crezi că e așa de 
special la toate astea? 

El ridică din nou din umeri. 

— Că am găsit-o atunci. Și că putem ajunge acolo în douăzeci 
de minute. Magazinele nu s-au închis încă. 

e 

„Doamna Talie Mare” se afla în centru, la șaizeci de metri de 
Straget și era un magazin de haine cu un anume specific. De 
acolo, chiar și cele mai diforme femei își puteau cumpăra, pe 
comandă, rochii măgulitoare, care să le scoată în evidenţă 
silueta, din mătase, tafta și alte ţesături scumpe. 

Grete Sonne era singura femeie din magazin care avea o 
siluetă normală. Roșcată natural, cu puţin sclipici adăugat, 
părea destul de sprintenă și elegantă în decorul impunător din 
interior. Avu o reacţie întârziată la intrarea lor. Probabil că se 
întâlnise cu mulţi travestiți de o anumită statură, dar acel bărbat 
de dimensiuni normale și însoţitorul lui micuţ, îndesat, dar nu 
corpolent, nu se potriveau acelei categorii. 

— Da? zise ea și se uită la ceas. Tocmai voiam să închidem, 
dar, dacă vă pot ajuta cu ceva, mai stau puţin. 

Carl se așeză între două rânduri de enormităţi spânzurate pe 
umerașe. 

— Preferăm să așteptăm până închideţi, dacă e în regulă și 
pentru dumneavoastră. Avem câteva întrebări. 

Ea se uită la insigna lui când el o ridică, apoi deveni foarte 
serioasă, de parcă secvențele retrospective din trecut așteptau 
întotdeauna pe linia de lansare. 

— Păi, atunci o să închid, spuse ea, și le dădu asistentelor ei 
durdulii instrucțiuni pentru lunea următoare și le ură weekend 
plăcut la plecare. 

— Eu mă duc la Flensburg luni ca să fac niște achiziţii, așa 
că... 
Ea încercă să zâmbească temându-se de ce era mai rău. 

— Ne cerem scuze că nu am sunat înainte, dar este vorba 
despre o problemă urgentă și nu avem decât câteva întrebări. 

— Dacă e în legătură cu furtul din magazinele din vecinătate, 
ar trebui să vorbiţi cu proprietarii de pe Lars Bjarnsstraede. Sunt 
sigură că ei sunt mai bine informaţi decât mine, zise ea știind că 
era vorba despre altceva. 

— Vă rog să ascultați. Imi dau seama că atacul pe care l-aţi 
suferit în urmă cu douăzeci de ani a avut efecte traumatizante 
asupra dumneavoastră și că probabil nu mai aveți nimic de 
adăugat, așa că vă rog să răspundeţi prin „da” sau „nu” la 
întrebările pe care vi le punem. Este în regulă? 

Ea deveni palidă, dar rămase fermă pe poziţie. 

— Doar daţi din cap, continuă Carl, când ea nu răspunse. 

El se uită la Assad. Acesta scosese deja carnetelul și 
reportofonul. 

— Nu v-aţi amintit nimic despre atac după aceea. Lucrurile 
stau la fel și acum? 

După o pauză scurtă, dar nesfârșită, ea dădu din cap 
afirmativ. Assad consemnă mișcarea șoptind ceva în reportofon. 

— Cred că știm cine a făcut-o. Au fost șase tineri de la un 
internat din Zealand. Poţi confirma faptul că au fost șase 
atacatori, Grete? 

Ea nu reacţionă. 

— Cinci băieţi și o fată. Între optsprezece și douăzeci de ani. 
Bine îmbrăcaţi, așa cred. O să-ţi arăt o poză cu fata. 

El îi arătă o copie a fotografiei din Gossip din 1996, în care 
Kimmie Lassen stătea în fața unei cafenele, cu Wolf și Pram. 

— A fost făcută câţiva ani mai târziu, iar moda e puţin diferită, 
dar... 

O privi pe Grete Sonne. Ea nu era deloc atentă. Se holba pur 
și simplu la fotografie, cercetându-i pe rând pe tinerii chefilii puși 
pe petreceri în viața de noapte din Copenhaga. 

— Nu-mi amintesc nimic și nu vreau să mă mai gândesc la 
treaba aia, zise ea într-un final, stăpână pe ea. Aș fi foarte 
recunoscătoare dacă m-aţi lăsa în pace. 

Assad făcu un pas spre ea. 

— Am văzut în datele dumneavoastră vechi de la finanțe că 
imediat apoi, în toamna din 1987, aţi dat foarte brusc de bani. 
Eraţi angajată la ferma de lapte din... 

El se uită în carneţel. 

— Hesselager se numește. Și atunci a venit o sumă de bani. 
Șaptezeci și cinci de mii de coroane, am dreptate? Și atunci v-aţi 
deschis primul magazin în Odense, apoi aici, în Copenhaga. 

Carl simţi că surprinderea îi ridicase o sprânceană. Cum 
dracu’ reușise Assad să afle așa ceva? Și sâmbătă. Și de ce nu-i 
spusese nimic despre acest lucru pe drum? Ar fi avut destul 
timp. 

— Poţi să-mi explici de unde au venit banii, Grete Sonne? 
întrebă Carl și ridică din sprânceană spre ea. 

— Eu... 

Părea să caute vechea explicaţie, dar fotografia din revistă îi 
rămăsese în cap și îi scurtcircuitase legăturile interne. 

e 

— Cum dracu’ ai știut despre bani, Assad? zise el în timp ce 
mergeau pe stradă. N-ai avut ocazia să verifici astăzi plățile 
impozitelor, nu? 

— Nu. Doar că m-am gândit la un proverb pe care l-a inventat 
tata: „Dacă vrei să afli ce-a furat cămila din bucătăria ta ieri, 
atunci n-ar trebui să-i despici stomacul. Ar trebui să te uiţi în 
curul ei”, spuse el, și zâmbi larg. 

Carl fu nevoit să cugete la aceasta. 

— Ceea ce înseamnă?... 

— Atunci, de ce să faci ceva mai dificil decât e? Am căutat pe 
internet dacă e cineva în Nyborg pe nume Sonne. 

— Și apoi ai sunat la cineva și ai cerut să divulge lucruri 
despre situația financiară a lui Grete? 

— Nu, Carl. Nu înţelegi proverbul. Trebuie într-un fel să cauţi 
în spatele poveștii, pricepi? 

El tot nu pricepea. 

— Serios, Carl! Mai întâi, am sunat la oamenii pe care-i 
cheamă Sonne. Ce se putea întâmpla cel mai rău? Să-mi spună 

că nu era familia Sonne pe care o căutam? Sau că vecina era 
nou-venită? zise el și își desfăcu braţele. Pe bune, Carl! 

— Și ai dat de vechiul cartier al lui Sonne? 

— Da! Mă rog, nu imediat, dar ei locuiau într-un apartament, 
așa că erau cinci alte persoane din care să aleg. 

— Și? 

— Da, așa că am dat de doamna Balder de la etajul al treilea. 
Ea mi-a spus că locuia acolo de patruzeci de ani și că o 
cunoscuse pe Grete pe vremea când aceasta purta fuste din 
pluș. 

— Plisate, Assad. Plisate. Și apoi? 

— Păi, femeia mi-a spus totul. Că fata avusese noroc să ia 
banii de la un bărbat anonim din Funen căruia îi păruse rău 
pentru ea. Șaptezeci și cinci de mii de coroane. Era de-ajuns ca 
să înceapă să-și facă magazinul pe care-l dorea. Apoi doamna 
Balder s-a bucurat. Toţi din bloc s-au bucurat, mi-a zis ea. 
Pentru că a fost așa mare păcat că Grete fusese atacată. 

— Bine lucrat, Assad. 

Acel lucru, își dădu seama Carl, era de fapt un nou și 
important aspect al investigaţiei. Când gașca le făcea rău unor 
persoane erau două urmări posibile: pe de-o parte, victimele 
docile, precum Grete Sonne - care fusese în permanenţă 
înspăimântată și speriată de moarte -, erau cumpărate și, pe de 
alta, victimele care nu cooperau nu primeau nimic. Pur și simplu 
dispăreau. 

27. 


Carl mesteca pateurile pe care Rose le aruncase pe biroul lui. 
Televizorul cu ecran mare prezenta un reportaj despre regimul 
militar din Birmania; robele stacojiu-închis păreau să aibă 
același efect ca și boneta roșie de toreador pe capul unui taur. 
Așa că, pentru moment, dispariţia soldaţilor danezi în 
Afghanistan fu împinsă mai jos pe lista de priorităţi. Era ceva la 
care, probabil, prim-ministrul se uita fără părere de rău. 

Peste câteva ore Carl trebuia să fie la liceul Radovre, la 
întâlnirea cu unul dintre foștii profesori de la internat. Un bărbat 
cu care Kimmie avusese o aventură, după spusele lui Mannfred 
Sloth. 

Un sentiment ciudat, irațional, pe care îl trăiau mulţi polițiști 
în timpul unei anchete, îl străbătu și pe Carl. În ciuda faptului că 
vorbise cu mama vitregă a lui Kimmie, care o știa de când era 
micuță, nu se simţise niciodată mai aproape de ea ca atunci. Se 
uita în gol și se întreba pe unde era ea. 

Imaginea de la televizor se schimbă din nou, iar povestea cu 
casa care sărise în aer lângă șinele de tren de lângă 
Ingerslevsgade fu reluată pentru a miliarda oară. Întreg traficul 
feroviar fusese dat peste cap; câteva cabluri suspendate 
fuseseră și ele spulberate. Mai jos, pe linie, erau câteva mașini 
galbene de la serviciul de reparaţii al companiei electrice, fapt 
ce însemna că probabil acestea fuseseră smulse. În imagine 
apăru adjunctul comisarului de poliţie, iar Carl dădu volumul mai 
tare. 

— Tot ce știm e că probabil locuinţa a fost o vreme casa unei 
femei fără adăpost. Muncitorii de la căile ferate au văzut-o din 
când în când în ultimele luni când pleca, dar n-am găsit urmele 
ei sau ale oricărei alte persoane. 

— E posibil să se fi comis o crimă? întrebă reportera cu tonul 
excesiv de empatic cu care fac jurnaliștii dintr-o știre nu foarte 
importantă, una cutremurătoare. 

— Tot ce pot spune este că, din ceea ce știu autorităţile de la 
transporturi, nu exista nimic în acea clădire care să declanșeze 

în mod natural o asemenea explozie și, în mod cert, nu de 
magnitudinea pe care o vedem aici. 

Reportera se întoarse spre cameră. 

— Timp de mai multe ore experții geniști ai armatei au 
investigat locul, spuse ea, și apoi se întoarse spre oficialul de la 
poliție. Ce au descoperit ei? Se știe ceva la ora aceasta? 

— Păi... Ei bine, încă nu știm sigur dacă aceasta este cauza, 
dar ei au găsit fragmente de grenade de genul celor cu care 
sunt echipați soldații noștri. 

— Cu alte cuvinte, casa a fost aruncată în aer cu grenade? 

Ea se pricepea al naibii de bine să tragă de timp. 

— Posibil, da. 

— Ce se mai știe despre femeie? 

— Era o prezenţă obișnuită aici. Făcea cumpărături de la Aldi 
de acolo, zise el și arătă spre Ingerslevsgade. Se îmbăia acolo 
din când în când, adăugă el și arătă spre DGI City. Normal, îi 
rugăm pe toţi cei din zonă, care au informaţii, să contacteze 
poliţia. Descrierea ei urmează să fie finalizată, dar credem că 
suntem în căutarea unei femei albe, între treizeci și cinci și 
patruzeci și cinci de ani, un metru șaizeci și șapte și de 
constituție medie. Hainele ei variază, dar, în general, e cam 
murdară ca urmare a faptului că locuiește pe străzi. 

Carl rămase tăcut, iar o bucată de pateu îi atârna din colţul 
gurii. 

(J 

— E cu mine, zise el lângă banda de securitate cu însemnele 
poliției, când el și Assad trecură prin lanțul de polițiști și 
tehnicieni militari. Erau o mulțime de oameni care se perindau 
pe șine și erau puse o groază de întrebări. Fusese o încercare de 
sabotare a unui tren? Și dacă da, avusese ca ţintă un anumit 
tren? Fusese vreo personalitate în trenurile care trecuseră 
atunci pe lângă clădire? Toate acele întrebări și speculaţii 
zumzăiau prin aer, iar urechile jurnaliștilor erau enorme. 

— Tu începi din partea aia, Assad, spuse Carl și arătă în 
spatele casei. 

Erau cărămizi peste tot, mari și mici, într-un adevărat 
amalgam. Așchii din lemn de la uși și acoperișuri, carton cu 
smoală și jgheaburi făcute ţăndări. Unele resturi îndoiseră 
gardul din plasă în spatele căruia fotografii și jurnaliștii erau 

pregătiți de acţiune în cazul în care erau găsite rămășițe 
omenești. 

— Unde sunt muncitorii de la căile ferate care au văzut-o? îl 
întrebă Carl pe unul dintre colegii lui de la sediu. 

Acesta arătă peste umărul lui, spre câţiva bărbaţi care 
stăteau adunaţi ca niște medici de la urgenţă în uniformele lor 
reflectorizante. 

Imediat ce le arătă insigna, doi dintre ei începură să 
vorbească în același timp. 

— Staţi! Pe rând, zise el și arătă cu degetul spre unul dintre 
bărbați. Tu primul. Poţi să mi-o descrii? 

Bărbatul părea destul de mulţumit de situaţie. Într-o oră avea 
să termine munca și fusese o zi extrem de variată. 

— Nu i-am văzut faţa, dar de obicei purta o rochie lungă și o 
haină matlasată; totuși, alteori ea purta ceva complet diferit. 

Colegul lui dădu din cap afirmativ. 

— Da, iar când era pe stradă de obicei târa după ea o valiză. 

— Aha! Ce fel de valiză? Neagră? Maro? Pe roţi? 

— Da, genul pe roţi. Una mare. Mi se pare că uneori culoarea 
se schimba. 

— Așa-i, zise primul. Eu cred că am văzut și una neagră, și 
una verde. 

— Se uita mereu în stânga și-n dreapta de parcă ar fi fost 
vânată, adăugă al doilea. 

Carl dădu din cap afirmativ. 

— Și probabil chiar așa era. Cum de i s-a dat voie să locuiască 
în casa aceea, din moment ce aţi știut că e acolo? 

Primul bărbat scuipă lângă picior. 

— La dracu’, n-o foloseam. lar după cum e condusă țara asta 
trebuie să accepti faptul că unii oameni sunt lăsaţi în urmă, zise 
el și clătină din cap. Mde, n-am vrut s-o torn la nimeni. La ce 
dracu' mi-ar fi folosit? 

Camaradul lui fu de acord. 

— Avem cel puţin cincizeci de astfel de clădiri de aici până în 
Roskilde. Gândiţi-vă câţi oameni ar putea locui în ele. 

Carl prefera să nu se gândească. Câţiva vagabonzi beți și ar fi 
fost haos pe șine. 

— Cum a intrat acolo? 

Ei rânjiră unul la altul. 

— La dracu’, a descuiat poarta și a intrat, răspunse unul 
dintre ei și arătă spre ceea ce fusese odată o poartă în gard. 

— Bine. Și cum a făcut rost de cheia porţii? A pierdut cineva o 
cheie? 

Ei ridicară din umeri până spre căști și râseră până îi 
contaminară și pe cei din restul găștii. De unde dracu' să știe ei? 
De parcă ar fi verificat porţile acelea... 

— Altceva? întrebă Carl și se uită în jur, la grupul de bărbaţi. 

— Da, spuse unul dintre ceilalţi. Cred că am văzut-o ieri în 
stația Dybbalsbro. Era puţin cam târziu și mă întorceam cu 
transportatorul de acolo, spuse el, și arătă spre una dintre 
mașinile de reparat șine. Stătea pe platforma de acolo și se uita 
la șine. De parcă era Moise pe cale să despartă apele. Să fiu al 
naibii dacă nu m-am gândit că voia să se arunce în faţa trenului, 
dar n-a făcut-o. 

— l-ai văzut faţa? 

— Da. Eu sunt cel care i-a spus poliţiei câţi ani cred că are. 

— Între treizeci și cinci și patruzeci și cinci de ani. Nu asta ai 
spus? 

— Da, dar acum că mă gândesc la asta, ea era probabil mai 
aproape de treizeci și cinci decât de patruzeci și cinci. Părea 
foarte tristă. O persoană pare mult mai în vârstă atunci, nu 
credeţi? 

Carl dădu din cap și scoase din buzunarul hainei fotografia 
prelucrată de Assad. Scoasă la imprimanta cu laser, aceasta era 
ușor uzată; pliurile se adânciseră. 

— Ea este? întrebă el și ţinu fotografia în dreptul nasului 
bărbatului. 

— Da, la dracu', asta e. 

Părea absolut consternat. _ 

— Nu arăta chiar așa, da, la dracu’, sigur ea e. li recunosc 
sprâncenele. Rar vezi femei cu sprâncene așa de largi. Uau, 
arată mult mai bine în fotografia aia. 

În timp ce bărbaţii se adunaseră în jurul fotografiei și făceau 
comentarii, Carl își întoarse atenţia spre clădirile din jur. 

„Ce dracului s-a petrecut aici, Kimmie?” își zise el. Dacă ar fi 
găsit-o cu o zi mai devreme, ar fi înaintat mult mai mult. 

— Știu cine e, zise Carl și se întoarse spre colegii lui. Aceștia 
se învârteau prin jur, fiecare purtând haine din piele neagră și 
tânjind după omul care să le spună fix această propoziţie. 

— Vreţi să sunaţi la secţia de poliţie din Skelbækgade și să-i 
spuneţi echipei de căutări că femeia care a stat aici este 
Kristen-Marie Lassen, cunoscută și drept Kimmie Lassen? Au 
codul numeric personal și alte informaţii despre ea. Dacă aflați 
ceva, eu sunt primul care află, ne-am înţeles? 

Tocmai voia să plece, dar se opri. 

— Încă ceva. Vulturii ăia de acolo, zise el și arătă spre 
jurnaliști. Nu trebuie să afle numele sub nicio formă, da? Dacă-l 
află, acest lucru va perturba o anchetă în desfășurare. 
Transmiteţi mai departe! 

Carl se uită la Assad, care stătea practic în genunchi și căuta 
printre rămășițe. Ciudat, tehnicienii criminaliști îl lăsaseră 
singur. Se părea că aceștia evaluaseră deja situaţia și 
îndepărtaseră orice suspiciune de act terorist. Acum tot ce 
rămânea era să-i convingă de acest lucru și pe reporterii mult 
prea entuziaști. 

El se bucura că asta nu făcea parte din slujba lui. Sări peste 
ceea ce fusese ușa clădirii, o bucată mare, grea, verde, 
acoperită pe jumătate cu graffiti alb, trecu printr-o gaură din 
gard și ieși pe stradă. Nu fu greu să găsească semnul care era 
încă atârnat de unul dintre stâlpii galvanizaţi ai gardului. Pe el 
scria GUNNEBO LØ GSTRUP FENCE și o listă cu numere de 
telefon. 

Își scoase mobilul și sună de câteva ori la acele numere, dar 
fără noroc. Ale dracului weekenduri! Întotdeauna le urâse. Cum 
putea cineva să facă treabă poliţienească dacă oamenii erau în 
vizuină, hibernând? 

„Assad va trebui să vorbească cu ei luni, își spuse el. Cineva 
de acolo ar putea să reușească să explice cum de Kimmie a 
intrat în posesia cheii”. 

Tocmai voia să-i facă semn lui Assad; n-avea să mai găsească 
nimic la faţa locului pe care să-l fi trecut cu vederea tehnicienii 
criminaliști. Dar atunci auzi un scrâșnet de frână și îl văzu pe 
șeful de la Omoruri ieșind din mașină când aceasta se opri la 
colţ. Ca toţi ceilalţi, purta o geacă din piele neagră, deși a lui era 
puţin mai lungă, mai lucioasă și, probabil, mult mai scumpă. 

„Ce dracu’ caută aici?” își spuse Carl urmărindu-l cu privirea. 

— N-au găsit cadavre, strigă Carl în timp ce Marcus Jacobsen 
îi saluta din cap pe câţiva colegi din spatele gardului întors pe 
dos. 

— Auzi, hai să faci o plimbare cu mine, Carl, zise el când 
ajunse în fața lui. Am găsit-o pe drogata pe care o cauţi. Și este 
foarte, foarte moartă. 

e 

Nu vedea pentru prima oară aşa ceva: aruncat sub o scară, 
un cadavru palid şi patetic, încovoiat înainte, cu păr rar 
împrăștiat peste o foiţă din aluminiu și mizerie. O creatură 
abuzată, cu fața umflată de la o lovitură. Cu puţin peste 
douăzeci și cinci de ani. 

O sticlă întoarsă de lapte cu ciocolată se vărsase pe o pungă 
albă din plastic. 

— Supradoză, zise doctorul și își scoase dictafonul. 

Sigur că trebuiau să facă autopsia, dar medicul legist era 
familiarizat cu situația. Acul încă atârna din vena maltratată de 
la gleznă. 

— De acord, spuse șeful de la Omoruri. Dar... 

El și Carl dădură din cap unul spre altul. Marcus se gândise la 
același lucru. Supradoză, sigur. Dar cum? O drogată 
experimentată ca ea? 

— Tu ai fost să vorbești cu ea. Când a fost asta, Carl? 

Carl se întoarse spre Assad, care stătea cu zâmbetul obișnuit 
pe faţă. Ciudat de neafectat de atmosfera sumbră din casa 
scării. 

— Marţi, șefu', răspunse Assad. 

Nici măcar nu avea nevoie să se uite în carneţel, era aproape 
înspăimântător. 

— Marţi după-amiază, pe 25, adăugă el. Curând avea să 
spună că era 3.32 sau 3.59, sau ceva de genul acela. Dacă nu l- 
ar fi văzut pe Assad sângerând, Carl ar fi putut crede că e robot. 

— E ceva de-atunci. Multe se puteau întâmpla între timp, 
spuse șeful de la Omoruri. Se lăsă într-un genunchi și înclină 
capul, cu ochii fixaţi la vânătăile de pe faţa și de pe gâtul femeii. 

Da, e clar că i-au fost făcute după ce-l întâlnise pe Carl. 

— Rănile astea n-au fost făcute imediat înainte de moarte. 
Suntem de acord în privinţa asta? 

— Cu o zi înainte, aș zice eu, spuse medicul legist. 

Se auziră zgomote puternice pe casa scării și unul dintre 
oamenii din vechea echipă a lui Bak cobori cu o persoană pe 
care în mod clar nimeni n-ar fi vrut s-o recunoască drept 
membru al familiei. 

— Acesta este Viggo Hansen. Tocmai mi-a spus ceva ce cred 
că aţi vrea să auziţi. 

Bărbatul greoi se încruntă spre Assad și primi în schimb o 
privire arogantă. 

— El trebuie să fie aici? zise el plat și scoase în evidență 
mâinile tatuate. 

O pereche de ancore, o svastică și un KKK. Drăguţ băiat. Când 
trecu pe lângă Assad, își lovi burta grasă de el, iar Carl făcu 
ochii mari. Spera ca Assad să nu reacționeze. 

Assad dădu din cap, atent. 

— Am văzut-o pe stricata aia cu altă curvă, ieri. 

El o descrise, iar Carl scoase fotografia uzată scoasă la 
imprimanta laser. 

— Ea era? întrebă el și strâmbă din nas. 

Mirosul rânced de transpiraţie și urină era aproape la fel de 
puternic ca și duhoarea de alcool emanată printre dinţii putrezi 
ai bețivanului. Acesta își frecă orbitele ochilor adormiţi și 
respingători și dădu din cap astfel încât bărbia dublă i se 
bălăngăni. 

— l-a tras ieri câteva drogatei ăleia. Uitați-vă la vânătăi. Dar 
m-am băgat și-am dat-o afară. Avea gură mare, nenorocita, zise 
el încercând fără succes să-și îndrepte spinarea. 

Ce clovn! De ce minţea? 

Unul dintre colegii lor sosi și șopti ceva la urechea șefului de 
la Omoruri. 

— Bine, spuse Marcus Jacobsen. 

Cu mâinile în buzunare, el se uită la idiot, iar expresia de pe 
faţa lui sugera că mai avea puţin și scotea cătușele dintr-o clipă 
în alta. 

— Viggo Hansen. Ai o față binecunoscută, mi se spune. Peste 
zece ani în spatele gratiilor pentru violenţă și agresiune sexuală 
asupra femeilor singure. Pretinzi că ai văzut-o pe femeia asta 
bătând-o pe decedată. Știind așa bine poliţia, nu-ţi dă prin cap 
că ar trebui să fii puţin mai deștept de atât? 

El trase adânc aer în piept. De parcă încerca să tragă lucrurile 
înapoi către un început mai bun. Ca și cum ar fi putut face acest 
lucru. 

— Acum, spune-ne ce s-a întâmplat, de fapt. Le-ai văzut stând 
aici, vorbind, și asta a fost tot. Bine. Altceva? 

El se uită în pământ, iar umilinţa pe care o resimțea era 
aproape palpabilă. Poate că prezenţa lui Assad era de vină. 

— Nu. 

— La ce oră era? 

El ridică din umeri. Alcoolul îi distrusese simțul timpului. Fără 
îndoială că trecuseră ani de când avusese așa ceva. 

— Ai băut tot timpul de când le-ai văzut? 

— Doar de distracţie, zise el și încercă să zâmbească. 

Nu era o priveliște frumoasă. 

— Viggo a recunoscut că a golit cele câteva beri care erau aici 
sub scară, spuse polițistul care îl adusese jos din apartament. 
Niște beri și o pungă cu chipsuri. 

Lucruri de care sărmana Tine nu se bucurase prea mult. 

Îi spuseră să stea acasă în ziua aceea și să încerce să se 
abţină de la băutură. Nu mai scoaseră nimic altceva de la restul 
chiriașilor din clădire. 

Cam asta era tot ce se putea spune despre moartea lui Tine 
Karisen. Se dusese probabil singură și nimeni nu avea s-o 
plângă cu excepţia unui șobolan flămând pe nume Lasso, căreia 
uneori ea îi spunea Kimmie. Era doar încă o cifră în statistici. 
Dacă n-ar fi fost poliţia, ea ar fi fost deja uitată până dimineaţă. 

Tehnicienii criminaliști întoarseră corpul înțepenit și găsiră 
doar o pată întunecată de urină sub ea. 

— Mă întreb ce ne-ar fi spus, bombăni Carl. 

Marcus dădu din cap afirmativ. 

— Da, nevoia de a o găsi pe Kimmie Lassen a devenit acum și 
mai urgentă. 

Întrebarea era doar dacă aceasta schimbase cu ceva lucrurile. 

e 

ÎI lăsă pe Assad la locul exploziei, cerându-i să adulmece în jur 
și să afle dacă ancheta ducea la vreo nouă descoperire. Apoi 
urma să se ducă înapoi la sediu și să vadă dacă o putea ajuta pe 
Rose la ceva. 

— O să încerc mai întâi la magazinul de animale, apoi o să 
conduc la liceul Radovre, strigă el în timp ce Assad se îndrepta 
hotărât spre experții geniști și spre tehnicienii criminaliști care 
încă împânzeau zona. 

e 

Nautilus Trading era ca o oază verde pal printre celelalte 

clădiri de dinainte de război pe o stradă micuță și șerpuită care, 

mai mult ca sigur, avea să fie următoarea pe lista demolărilor 
pentru a face loc cutiilor luxoase, de nevândut. Copaci mari cu 
frunze galben-aprins plantați în butoaie din stejar erau aliniaţi 
afară, iar postere cu animale exotice erau lipite pe toată fațada. 
O afacere mult mai mare decât își imaginase și, probabil, și mai 
înfloritoare decât pe vremea în care Kimmie lucrase acolo. 

Și, bineînţeles, era închis. Pacea de sâmbătă se instalase 
acolo. El dădu ocol clădirii și găsi un intrând cu o ușă descuiată. 
„Livrări”, scria pe ea. O deschise, merse cam zece metri și se 
trezi într-un spațiu infernal, cu umiditate tropicală care îi udă 
imediat brațele. 

— E cineva? strigă el la intervale de douăzeci de secunde în 
timp ce se plimba printre acvarii și șopârle. 

Apoi se afundă într-un paradis de cântece de păsări care se 
ridicau dinspre sute și sute de cuști într-o sală de mărimea unui 
supermarket obișnuit. Nu găsi o ființă omenească până ce nu 
ajunse în cel de-al patrulea spaţiu, printre cuștile care 
adăposteau mamifere mari și mici. Era un bărbat concentrat 
care freca o cușcă îndeajuns de mare încât să intre unul sau doi 
lei. 

Când Carl se apropie, mirosi prezența unui prădător în aerul 
bolnăvicios de dulce. Deci poate chiar era o cușcă pentru lei. 

— Mă scuzaţi, spuse Carl atât de încet - și aparent așa de 
înspăimântător - încât bărbatul din cușcă scăpă din mâini 
găleata și mopul. 

Rămase acolo într-o mare de apă și săpun, cu mănușile din 
cauciuc până la coate, și se uită la Carl de parcă acesta venise 
să-l sfâșie în bucăți. 

— Mă scuzaţi, spuse Carl din nou de data aceea cu insigna 
ridicată. Carl Marck, de la Departamentul Q de la sediul poliţiei. 
Ar fi trebuit să sun înainte, dar treceam prin zonă. 

Bărbatul avea în jur de șaizeci-șaizeci și cinci de ani, părul alb 
și riduri adânci în jurul ochilor care, fără îndoială, se 
accentuaseră de-a lungul anilor, graţie plăcerii de a lucra cu 
puiuţii de animale mici și păroase. Doar că în acel moment nu 
părea foarte încântat. 

— E o cușcă mare de curăţat, spuse Carl ca să-l liniștească 
puţin. 

Pipăi barele de oțel fine și lucioase. 

— Da, dar trebuie să fie ca la poză. Mâine va fi trimisă la 
proprietarul firmei. 

e 

Carl îi spuse care era scopul vizitei lui într-o cameră din spate, 
unde prezenţa animalelor nu mai părea așa de intensă. 

— Da, spuse bărbatul. Sigur că mi-o amintesc pe Kimmie 
foarte bine. Ea a ajutat la ridicarea acestui loc, știți? Cred că a 
fost cu noi aproape trei ani... anii în care ne extindeam ca să 
devenim un centru de import și achiziţii. 

— Achiziţii? 

— Da. Dacă un fermier din Hammer are un loc cu patruzeci de 
lame sau zece struţi de care vrea să scape, atunci intrăm noi pe 
fir. Sau când crescătorii de nurci vor să treacă la afacerea cu 
șinșile. Ne contactează și micile grădini zoologice. Avem și un 
zoolog, și un veterinar, spuse el, și apărură ridurile din jurul 
ochilor. Suntem cel mai mare distribuitor angro din nordul 
Europei pentru orice specie de animale. Așa că primim orice, de 
la cămile la castori. De fapt, Kimmie a fost cea care a început 
totul. Ea a fost singura la acea vreme cu priceperea necesară. 

— Era un veterinar specializat, așa-i? 

— O, da, mă rog, aproape. Și avea experienţă în vânzări, așa 
că se putea ocupa de evaluarea originii animalelor, de rutele de 
comerț și de toată documentaţia. 

— De ce a renunţat? 

El clătină din cap. 

— Ei, a fost cu mult timp în urmă, dar, când Torsten Florin a 
început să facă cumpărături aici, ceva s-a schimbat. Se părea că 
ei se cunoșteau deja. Apoi ea a cunoscut un alt bărbat prin 
intermediul lui, așa cred. 

Carl se uită la managerul magazinului de animale. Părea de 
încredere. Memorie bună. Bine organizat. 

— Torsten Florin? Mogulul modei? 

— Da, el. Este extrem de interesat de animale. De fapt, este 
cel mai bun client al nostru, zise el și clătină din nou capul încet. 
Este impropriu spus în ziua de azi pentru că el deţine pachetul 
majoritar de acţiuni la Nautilus, dar pe atunci era doar client. Un 
tânăr foarte plăcut și de succes. 

— Ințeleg. Inseamnă că este foarte interesat de animale, zise 
Carl și se uită pe geam către întinderea nesfârșită de cuști. 
Spuneți că se cunoșteau deja. De unde știți? 

— Păi, eu n-am fost aici când a venit Florin prima dată. 
Probabil că s-au salutat când el a vrut să plătească. Ea se ocupa 
de asta. Dar, la început, ea n-a părut prea entuziasmată să-l 
revadă. Nu știu ce s-a întâmplat mai târziu. 

— Bărbatul de care aţi spus, cel pe care îl cunoștea Torsten 
Florin, era cumva Bjarne Thagersen? Vă amintiţi? 

El ridică din umeri. Evident că nu-și amintea. 

— S-a mutat cu el în septembrie 1995, știți, zise Carl. Sunt 
sigur că ea lucra aici pe vremea aceea. 

— Hmm... Poate. De fapt, nu vorbea despre viaţa ei. 

— Niciodată? 

— Nu. Nici măcar nu știam unde locuia. Își vedea de treburile 
personale, așa că nu vă pot ajuta cu asta. 

Managerul stătea în faţa unei cuști în care o pereche de ochi 
mici, negri, adânciţi în orbite, se uitau la el cu o încredere 
ferventă. 

— Asta e preferata mea, zise el și scoase o maimuţă de 
mărimea degetului său mare. Mâna mea e copacul ei. 

O ridică în aer când creatura liliputană se agăţă de două 
dintre degetele lui. 

— De ce a plecat de la Nautilus? A spus ce motiv avea? 

— Cred că a vrut să meargă mai departe în viaţă. Nu a fost un 
motiv anume. Înţelegeţi ce vreau să spun? 

Carl oftă atât de tare încât maimuța căută refugiu în spatele 
degetelor. La dracu' cu toate întrebările și la dracu' cu stilul 
acela de interogatoriu! Așa că își puse masca nervoasă. 

— Cred că știi de ce a plecat, așa că te rog să fii bun și să-mi 
spui. 

Bărbatul își puse mâna în cușcă și îi dădu voie micutei 
maimuțe să dispară în spate. Apoi se întoarse spre Carl. Părul și 
barba ca zăpada nu-l mai ajutau să pară prietenos; acestea erau 
mai mult un fel de halou de îndărătnicie și sfidare. Deși faţa lui 
era încă relaxată, privirea devenise mai dură. 

— Cred că ar trebui să plecaţi acum, zise el. Am încercat să 
fiu serviabil. Nu aveţi niciun drept să mă acuzaţi că stau aici și 
că vă vând gogoși. 

„Deci așa vrei să joci”, își zise Carl și afișă unul dintre 
zâmbetele lui superioare. 

— Tocmai mă întrebam, spuse el. Când a fost inspectată 
ultima oară această afacere. Cuștile acestea nu sunt extrem de 

înghesuite? lar sistemul de ventilaţie e în regulă? Câte animale 
mor de fapt în timpul transportului? Sau aici? 

Începu să se uite în cuști, una câte una. În acestea stăteau 
trupuri mici, înspăimântate și respirau repede, ascunse în 
colțuri. Managerul magazinului de animale zâmbi și afișă o 
dantură frumoasă. Era clar că, din punctul lui de vedere, Carl 
putea spune orice voia. Nautilus Trading nu avea niciun motiv 
de îngrijorare. 

— Vreţi să știți de ce a plecat? Atunci cred că ar trebui să-l 
întrebaţi pe Florin. Până la urmă, el e șeful aici! 

28. 


Era o seară letargică de sâmbătă, iar știrile de la radio dădeau 
atenţie în mod egal atât nașterii unui tapir în pădurea tropicală 
Randers, cât și amenințării președintelui Partidului Conservator 
de a aboli noile graniţe districtuale a căror înființare tot el o 
ceruse. 

Carl formă un număr pe mobilul lui, se uită la luciul apei, la 
razele soarelui care se reflectau în suprafaţa ei și se gândi: „Ce 
bine că mai există ceva ce nu poate fi stricat.” Assad ridică 
receptorul la celălalt capăt. 

— Unde ești, șefu'? 

— Tocmai am traversat podul Zealand, pe drum spre liceul 
Rødovre. Este ceva ce-ar trebui să știu despre Klavs Jeppesen? 

Când Assad se gândea aproape că se auzea. 

— Este frust, Carl. E singurul lucru pe care-l pot spune. 

— Frust? 

— Da. Frustrat. Vorbește încet, dar probabil că sunt doar 
emoțiile care îi blochează libera exprimare. 

Libera exprimare? Assad mai avea puţin până să înceapă să 
creeze versuri despre „zborul lin al gândului”. 

— Ştie de ce mă duc la el? 

— Mai mult sau mai puţin, da. Rose și cu mine am lucrat la 
listă toată după-amiaza, Carl. Ea tocmai ar vrea să vorbească cu 
tine. , 

El tocmai era pe cale să protesteze, dar Assad dispăruse. Intr- 
un fel, așa făcu și Carl odată ce Rose își puse în mișcare limba 
acidă. 

— Da, suntem tot aici, zise ea și îl trezi pe Carl care căzuse pe 
gânduri. Am studiat lista asta toată ziua și cred că am găsit ceva 
ce putem folosi. Vrei să auzi? 

Ce dracului credea ea? 

— Da, te rog, zise el și aproape uită să facă la stânga pe 
strada către Folehaven. 

— Îți aduci aminte de cazul de pe lista lui Johan despre cuplul 
care a dispărut în Langeland? 

| se părea Rosei cumva că suferă de demență sau ce? 

— Da, răspunse el. 

— Bine. Erau din Kiel și au dispărut. Este posibil ca unele 
obiecte găsite lângă golful Lindelse să fi fost ale lor, dar nu s-a 
dovedit niciodată. Am tot croșetat la cazul ăsta. 

— Ce vrei să spui? 

— Am găsit-o pe fata lor. Stă în casa părinţilor ei din Kiel. 

— Și? 

— la-o ușor, Carl. În mod sigur, cineva care a făcut atât de 
multă muncă de poliţie are dreptul să tragă puţin de poveste, 
nu? 

El spera ca ea să nu-l audă oftând. 

— Numele ei e Gisela Niemuller și este şocată de felul în care 
a fost cercetat cazul în Danemarca. 

— Ce vrea să-nsemne asta? 

— Cercelul. Îţi aduci aminte de el? 

— Haide, Rose, pentru Dumnezeu. Am vorbit despre el de 
dimineață. 

— În urmă cu doisprezece ani ea a contactat poliţia daneză și 
le-a zis că poate certifica fără ezitare faptul că cercelul găsit 
lângă golful Lindelse a fost al mamei ei. 

În acel moment Carl fu cât de mult era omenește posibil să se 
tamponeze într-un Peugeot 106, cu patru tineri gălăgioși 
înăuntru. 

— Ce? strigă el călcând frâna. Un moment, continuă și apoi 
trase mașina pe marginea drumului. Nu l-a putut identifica 
atunci, dar îl poate identifica acum? 

— Fata fusese la o petrecere cu niște rude în Albersdoriff, în 
Slesvig, și văzuse niște fotografii ale părinţilor ei la adunarea de 
familie. Și ce crezi că purta mama ei în acele poze? Am întrebat 
doar, spuse ea, și scoase un mâărâit de plăcere. Da, cerceii, la 
dracu'! 

Carl închise ochii și își încleștă pumnii. 

— Da! ţipă creierul lui. 

Se simţea probabil la fel ca pilotul de teste Chuck Yeager 
când a depășit bariera sunetului. 

— Fir-aș al dracului! 

Clătină din cap. Era o realizare de proporții. 

— Bingo. Super, Rose. Super. Ai luat o copie a fotografiei cu 
mama care poartă cerceii? 

— Nu, dar a zis că a trimis-o la secţia de poliţie din Rudkabing 
în jurul anului 1995. Am vorbit cu ei și au zis că arhivele vechi 
sunt acum în Svendborg. 

— Nu le-a trimis originalul, nu? 

El se rugă să n-o fi făcut. 

— Ba da. 

La dracu’. 

— Dar probabil că a păstrat o copie. Sau negativul. Sau îl are 
cineva, nu? 5 

— Nu, ea nu crede. Asta a fost unul dintre motivele pentru 
care era așa de supărată. N-a mai auzit nimic de la ei de atunci. 

— O să suni imediat la Svendborg, da? 

Ea scoase un sunet ce păru ironic. 

— Evident că nu mă cunoşti prea bine, domnule detectiv 
inspector-șef! i 

Apoi ea trânti jos receptorul. In mai puțin de zece secunde el 
sună înapoi. 

— Bună, Carl, se auzi vocea lui Assad. Ce i-ai spus? Arată 
ciudat. 

— Lasă, Assad. Spune-i doar că sunt mândru de ea. 

— Acum? 

— Da, acum, Assad. 

Assad puse jos receptorul. 

Dacă poza cu cercelul femeii dispărute era găsită în arhivele 
secției de poliție din Svendborg și dacă un expert putea garanta 
că cercelul găsit pe plajă, lângă golful Lindelse, se potrivea cu 
cel găsit în cutia din metal ascunsă a lui Kimmie, dovedind că 
erau, de fapt, perechea de cercei din fotografie, atunci aveau un 
caz. 

Erau destule probe ca să înceapă procesul. Doamne, 
apucaseră, în sfârșit, capătul corect al bâtei. Fuseseră necesari 
douăzeci de ani, dar, oricum, Florin, Dybbøl Jensen și Pram 
aveau să fie târâți prin acel proces lung, implacabil, cunoscut 
sub numele de murdara mașinărie a justiţiei. Nu trebuiau decât 
să dea, mai întâi, de urma lui Kimmie; la urma urmei, găsise 
cutia la ea acasă. A o găsi avea să fie, fără îndoială, mai ușor de 
spus decât de făcut, iar moartea prietenei ei drogate nu ușura 
cu nimic lucrurile. Dar ea trebuia localizată. 

— Da, spuse Assad dintr-odată, la celălalt capăt al liniei. A 
fost încântată. Mi-a zis că sunt micuțul ei vierme de nisip. 

Râse atât de tare că-i zgârie urechile lui Carl. Cine, în afară de 
Assad, ar fi acceptat o asemenea insultă evidentă cu atâta 
umor? 

— Dar, Carl, eu n-am vești așa de bune ca Rose, zise el după 
ce râsul lui pieri. Nu mai conta pe faptul că Bjarne Thagersen 
vrea să ne ajute vorbind cu noi. Atunci, ce facem? 

— A refuzat să ne primească? Asta vrei să-mi spui? 

— Într-un fel, atunci a părut mai clar. 

— Nu contează, Assad. Spune-i lui Rose că trebuie să facă rost 
de fotografia aceea. Mâine e ziua noastră liberă și asta e o 
promisiune. 

e 

Carl se uită la ceas în timp ce coti pe bulevardul 
Hendriksholms. Ajunsese devreme, dar poate era mai bine. 
Oricum, acest Klavs Jeppesen părea genul care prefera să 
ajungă prea devreme decât prea târziu. 

Liceul Radovre era o adunătură de cutii comprimate, puse una 
peste alta pe asfalt, un haos de clădiri care intrau unele într- 
altele și fuseseră probabil extinse de multe ori în timpul anilor în 
care învăţământul liceal luase amploare printre reprezentanţii 
clasei muncitoare. O alee colo, o sală de sport dincolo, cutii 
galbene din cărămidă, noi și vechi, care îmbunătăţeau, zice-se, 
condiţiile tinerilor din mediul suburban până la nivelul atins cu 
multă vreme în urmă de puștii de pe coasta de nord. 

Urmări săgeţile-indicator care îl conduceau către chermeza 
dată de absolvenţii Lasasep și reuși să-l găsească pe Klavs 
Jeppesen afară, lângă sala de festivități, cu braţele pline de 
pachete de șerveţele și discutând cu două studente mai 
măricele, destul de drăguţe. El era un tip arătos, dar îmbrăcat în 
stilul insipid, tipic profesiei lui, cu o jachetă din catifea cord și cu 
barbă. îi 

Era un profesor de liceu cu „L” mare. Işi concedie audiența cu 
un „Ne vedem mai târziu” rostit pe un ton care sugera că e un 
burlac liber și îl conduse pe care spre cancelaria în care alţi 
absolvenţi discutau cu nostalgie. 

— Ştiţi de ce mă aflu aici? întrebă Carl. 

Colegul lui, care vorbea o daneză stricată, îi explicase lui 
Jeppesen cum stăteau lucrurile, află Carl. 

— Ce vreţi să știți? întrebă Jeppesen și îi făcu semn lui Carl să 
ia loc pe unul dintre scaunele vechi, de firmă. 

— Vreau să știu totul despre Kimmie și despre gașca din care 
făcea parte. 

— Colegul dumneavoastră a sugerat faptul că s-ar fi redeschis 
cazul Rarvig. E adevărat? 

Carl dădu din cap afirmativ. 

— Și avem motive serioase să bănuim că unul sau mai mulţi 
din această gașcă sunt vinovaţi și de alte atacuri. 

Nările lui Jeppesen fremătară de parcă rămăsese fără oxigen. 

— Atacuri? 

Se uită în gol și nu reacţionă când una dintre colegele lui băgă 
capul pe ușă. 

— Klavs, tu te ocupi de muzică? întrebă ea. 

EI își ridică ochii de parcă era în transă și confirmă absent din 
cap. 

— Am fost îndrăgostit de Kimmie, zise el când rămaseră din 
nou singuri. Am dorit-o mai mult decât am dorit vreodată pe 
cineva. Era combinaţia perfectă dintre drac și înger. Atât de 
frumoasă, tânără și blândă ca o pisicuţă și, totuși, dominatoare. 

— Avea șaptesprezece sau optsprezece ani când aţi început 
relaţia cu ea. In plus, era elevă la acea școală! Nu prea era 
conform regulamentului, nu? 

El se uită la care fără să ridice capul. 

— Nu e ceva de care să fiu mândru, spuse. Nu m-am putut 
abţine, încă îi simt pielea și astăzi, înţelegeţi? Și au trecut 
douăzeci de ani. 

— Da, și tot douăzeci de ani au trecut de când ea și alți câțiva 
au fost suspectaţi de comiterea unei crime. Ce părere aveți 
despre asta? Credeţi că ar fi putut s-o facă împreună? 

Jeppesen făcu o grimasă. 

— Oricine poate face așa ceva. Dumneavoastră n-aţi fi putut 
ucide un om? Poate că deja aţi făcut-o, zise el apoi își întoarse 
capul și vorbi mai încet. Au fost câteva episoade care m-au făcut 
să-mi pun întrebări, ambele petrecute înainte și după aventura 
mea cu Kimmie. Anume, era un băiat la școală pe care mi-l 
amintesc foarte bine. O pușlama foarte arogantă, așa că poate a 
primit ceea ce merita. Dar circumstanţele au fost ciudate. Într-o 
zi, a vrut dintr-odată să plece de la școală. Spunea că a căzut în 
pădure, dar eu știu cum arată vânătăile după o bătaie. 

— Ce legătură are asta cu gașca? 

— Nu știu ce legătură are cu ei, dar știu că acel Kristian Wolf a 
întrebat despre băiat în fiecare zi după ce acesta a plecat de la 
școală: cum era, dacă mai aflasem ceva de el, dacă se 
întorcea... 

— Nu ar fi putut fi sincer interesat de starea băiatului? 

El se întoarse spre Carl. Era un profesor în ale cărui mâini 
competente oameni decenţi își încredinţau copiii pentru 
continuarea dezvoltării lor. Un om care fusese alături de elevii 
lui ani de zile. Dacă ar fi arătat cuiva aceeași expresie la 
ședințele cu părinţii, aceștia probabil că ar fi fost îndeajuns de 
îngrijoraţi ca să nu-și mai ducă copiii la acea școală. Nu, din 
fericire, nu se întâmpla asta. Rar se putea vedea o expresie atât 
de învrăjbită de răzbunare, ranchiună și dezgust față de 
umanitate. 

— Kristian Wolf nu manifesta niciun interes real față de 
nimeni în afară de sine, spuse el cu mult dispreţ. Credețţi-mă, 
era capabil de orice. Dar cred că îi era teribil de teamă să fie 
confruntat cu propriile fapte. De aceea voia să fie sigur că 
băiatul plecase definitiv. 

— Daţi-mi exemple, zise Carl. 

— El a fondat gaşca, sunt sigur de asta. Era genul activist, 
ardea de răutate și și-a răspândit repede otrava. El a fost cel 
care ne-a dat în vileag pe mine și pe Kimmie. Din cauza lui a 
trebuit să plec din școală, iar ea a fost exmatriculată. El a fost 
cel care a împins-o spre băieţii de care el voia să se ia. lar când 
ea îi ademenea în pânza ei, el o trăgea din nou. Ea era femela 
lui de păianjen, iar el, cel care trăgea sforile. 

— Probabil că știți că e mort. Intr-un accident de vânătoare. 

El dădu din cap. 

— Probabil, credeţi că mă face fericit. Deloc. A scăpat prea 
uşor. 

Se auziră râsete pe coridor, iar el își veni în fire pentru un 
moment. 

Apoi furia se instală din nou pe faţa lui și îl trase înapoi în 
abis. 

— L-au atacat pe băiat în pădure, așa că el a fost nevoit să 
scape, îl puteţi întreba chiar pe el. Poate că-l știți? Numele lui e 
Kyle Basset. Acum trăiește în Spania. Poate fi găsit cu ușurință. 
Are una dintre cele mai mari companii de construcții din Spania, 
KB Construcciones SA. 

Carl notă numele. 

— Și l-au omorât pe Kåre Bruno. Credeţi-mă, adăugă el. 

— Și noi ne-am gândit la asta, dar de ce credeţi 
dumneavoastră asta? 

— Bruno m-a căutat când am fost concediat. Fuseserăm rivali, 
dar după aceea am devenit aliaţi. El și cu mine, împotriva lui 
Wolf și restul. Mi-a mărturisit că îi era teamă de Wolf. Că se 
cunoșteau de mai demult. Că acel Kristian locuia în apropiere de 
bunicii lui și nu pierdea niciodată ocazia de a-l ameninţa, zise 
Jeppesen și dădu din cap ca pentru el. Nu e mult, știu, dar e 
destul. Wolf l-a ameninţat pe Kåre Bruno, așa a fost. lar Bruno a 
murit. 

— Vorbiţi de parcă ați fi sigur de aceste lucruri. Dar adevărul 
e că nu începuserăţi relaţia cu Kimmie când Bruno a murit, iar 
atacul din Rørvig s-a petrecut după ce ați plecat. 

— Da. Dar înainte de asta am văzut cum se ascundeau ceilalți 
copii când gaşca străbătea ţanţoșă coridoarele. Am văzut ce le 
făceau celorlalți când erau împreună. E adevărat că nu colegilor 
de clasă, din moment ce solidaritatea e primul lucru care se 
învaţă la școală, dar oricui altcuiva. Și, pur și simplu, știu că l-au 
atacat pe băiat. 

— De unde știți? 

— Kimmie și-a petrecut noaptea cu mine de câteva ori în 
timpul weekendurilor la școală. Avea un somn agitat, ca și cum 
era ceva în interiorul ei care nu-i dădea pace. l-a strigat numele 
în somn. 

— Numele cui? 

— Al băiatului! Al lui Kyle! 

— Părea șocată sau suferea? 

El râse. Venea din locul în care râsul e un mecanism de 
apărare, nu o mână întinsă. 

— Ea nu părea bântuită, nu. Nicidecum. Așa era Kimmie. 

Carl se gândi să-i arate ursulețul, dar fu distras de gâlgâitul 
aparatului de cafea. Dacă cei care își făceau cafea continuau 
așa până la finalul cinei, tot ce avea să rămână era zaţul. 

— Poate servim câte o cafea? întrebă el fără să aștepte un 
răspuns. 

Spera ca o ceașcă de moca să compenseze sutele de ore în 
care nu mâncase așa cum trebuia. 

„Eu nu vreau”, gesticulă Jeppesen. 

— Kimmie era rea? întrebă Carl în timp ce-și turna cafeaua, 
practic inhalând-o. 

Nu auzi niciun răspuns. Când se întoarse cu ceașca la gură și 
cu nările excitate de aroma soarelui care lumina odată peste 
câmpurile unei ferme columbiene de cafea, scaunul lui Klavs 
Jeppesen era gol. Audienţa luase sfârșit. 

29. 


Ea înconjurase lacul de la planetariu spre Vodroffsvej și 
înapoi, pe rute diferite. În sus și în jos, pe scări și alei care legau 
lacul de Gammel Kongevej și Vodroffsvej. Inainte și înapoi, fără 
să se apropie prea mult de staţia de autobuz de vizavi de 
Teaterpassagen, unde își imagina că o așteptau bărbaţii. 

Din când în când se așeza pe terasa planetariului, cu spatele 
la fereastră și cu privirea concentrată la jocul de lumini al 
fântânii de pe lac. Cineva din spatele ei se minună de priveliște, 
dar lui Kimmie puţin îi păsa. Trecuseră ani de când nu se mai 
lăsa impresionată de astfel de lucruri. Tot ce voia să facă era să- 
i zărească pe bărbaţii care-i făcuseră așa ceva lui Tine. Să vadă 
cine erau urmăritorii ei, cei care lucrau pentru nenorociţii aceia. 

Pentru că nu se îndoia nicio clipă că ei aveau să se întoarcă. 
De asta îi fusese așa de frică lui Tine și, fără îndoială, avusese 
dreptate. Dacă voiau să pună mâna pe Kimmie, nu renunţau așa 
ușor. lar Tine fusese legătura. Dar Tine nu mai era. 

e 

Scăpase ușor când grenadele explodaseră și casa sărise în 
aer. Câţiva copii probabil că o văzuseră când trecuse în fugă pe 
lângă centrul de înot, dar atât. De cealaltă parte a clădirii, în jos 
pe Kvaegtorvsgade, ea își dăduse jos haina și o aruncase în 
valiză. Apoi își pusese o geacă din velur și își acoperise părul cu 
o eșarfă neagră. 

Zece minute mai târziu, era în recepţia bine luminată a 
hotelului Ansgar de pe Colbjarnsensgade și flutura pașaportul 
portughez pe care-l găsise cu câţiva ani în urmă într-una dintre 
valizele furate. Nu era o asemănare sută la sută, dar, pe de altă 
parte, era vechi de șase ani și cine nu-și schimba înfățișarea 
într-o asemenea perioadă de timp? 

— Vorbiţi engleza, doamnă Teixeira? o întrebase hamalul 
prietenos. 

Restul fusese doar o formalitate. A stat cam o oră în grădină, 
sub încălzitoarele cu gaz, cu câteva pahare. Astfel, personalul 
hotelului se putu familiariza cu ea. Apoi dormise aproape 
douăzeci de ore, cu pistolul sub pernă și cu imaginea lui Tine 

tremurându-i în minte. De atunci, fu condusă de zarva lumii din 
mintea ei pe drumul către planetariu și, după opt ore de 
așteptare, găsi în sfârșit ce căuta. 

Bărbatul era slab, aproape atrofiat, iar privirea lui se muta de 
la fereastra lui Tine de la etajul cinci la intrarea în 
Teaterpassagen. 

— O să aștepți mult și bine, rahatule, bombăni Kimmie când 
se așeză pe banca din faţa planetariului de pe Gammel 
Kongevej. 

Cu puţin înainte de unsprezece noaptea, bărbatul fu înlocuit. 
Nu era nicio îndoială că individul care îi luase locul avea un grad 
inferior. Se putea spune asta după felul în care se apropiase. Ca 
un câine care se ducea la bolul cu hrană, adulmecând în jur, mai 
întâi, ca să vadă dacă avea voie. De aceea el făcea de serviciu 
sâmbăta, în schimbul de noapte, și nu celălalt. Și de aceea 
Kimmie se hotărî să-l urmărească pe cel care pleca. 

Se luă după bărbatul slab, la mică distanţă, și ajunse la 
autobuz chiar în clipa în care ușile se închideau. Atunci observă 
cât de pocită era faţa lui. Buza de jos era despicată și avea o 
tăietură adâncă, cu copci, deasupra unei sprâncene și vânătăi 
care se întindeau de-a lungul liniei formate de păr, de la ureche 
la gât, ca și cum s-ar fi vopsit cu henna și nu s-ar fi clătit bine. 

El se uita pe fereastră când ea urcă. Stătea și se uita încruntat 
la trotuar sperând să-și zărească ţinta în ultimul moment. Abia 
când autobuzul ajunse la Peter Bangsvej începu să se relaxeze. 

„E în afara serviciului și nu e ocupat, își zise ea. Nu are pe 
nimeni la care să se ducă acasă”. Era evident după atitudinea 
lui. După indiferența lui. Dacă ar fi fost cineva care să-l aștepte, 
o fetiță sau un cățeluș ori o sufragerie călduroasă în care să-și 
țină iubita de mână în timp ce își ascultau răsuflările unul altuia 
și râsetele, atunci ar fi respirat mai profund și mai liber. Nu, nu- 
și putea ascunde gâlmele din suflet și din stomac. Nu avea pe 
nimeni la care să se ducă acasă. Niciun motiv să se grăbească. 
De parcă ea nu știa cum era asta. 

[] 

EI cobori la hanul Damhus și nu puse nicio întrebare în 
legătură cu distracţiile serii. Întârziase, lucru pe care se părea 
că-l știa. Mulţi clienţi se cuplaseră deja și plecau spre aventurile 
lor de-o noapte. El își agăță haina în cui și intră în sala 

spațioasă, fără să aibă vreo ambiţie. Și cum ar fi putut avea 
vreuna la cum arăta? 

Comandă o bere și se așeză la bar, cu ochii la mese, spre 
mulţime, ca să vadă dacă nu cumva era o femeie, orice femeie, 
care să se uite spre el. 

Ea își scoase basmaua și jacheta din velur și îl rugă pe 
garderobier să aibă mare grijă de geanta ei. Apoi se strecură în 
încăpere, cu umerii încrezători îndreptaţi în spate și cu sânii 
care semnalizau ușor spre cei care mai puteau încă să se 
concentreze. 

Pe scenă, o formaţie de mâna a treia, cu volumul la 
maximum, acompania dansatorii care se pipăiau prudent. 
Nimeni dintre cei de pe ringul de dans, de sub cerul cristalin 
alcătuit din neoane, nu părea să-și fi găsit sufletul-pereche. 

Simţi ochii fixaţi asupra ei și tensiunea care începuse deja să 
se răspândească printre mese și scaunele de la bar. Işi dădu 
seama că avea mai puţin machiaj decât celelalte femei. Mai 
puţin machiaj și mai puţină grăsime pe oase. 

„Mă recunoaște?” se întrebă ea și își plimbă privirea încet 
printre ocheadele rugătoare, până la bărbatul subţire. Stătea 
acolo, ca și ceilalţi bărbaţi, răsucit și gata să se repeadă la cel 
mai mic semnal. El își rezemă cotul cu nonșalanţă pe bar și își 
săltă ușor capul. Ochii lui profesioniști o măsurară să vadă dacă 
aștepta pe cineva sau dacă era o pradă liberă. 

Când ea ajunse la jumătatea drumului printre mese zâmbi 
spre el, ceea ce-l făcu să tragă adânc aer în piept. Nu-i venea să 
creadă dar, Dumnezeule, tare i-ar fi plăcut. Nu trecură nici două 
minute până ce ea fu pe ringul de dans cu primul bărbat 
transpirat și înflăcărat, în același ritm ca restul. 

Dar bărbatul slab observase privirea ei și faptul că ea făcuse 
alegerea. Îşi îndreptă spatele, își netezi cravata și încercă, pe 
cât de bine putu, să facă în așa fel încât fața lui slăbănoagă și 
maltratată să pară relativ atrăgătoare în lumina difuză. Se 
apropie de ea în mijlocul dansului și o luă de mână. li cuprinse 
spatele puţin cam neîndemânatic și o strânse ușor. Ea își dădu 
seama că degetele lui nu erau versate. Inima lui bătea cu putere 
lângă umărul ei. Era o pradă ușoară. 


— Asta-i casa mea, zise el. 

Arătă jenat cu capul spre sufrageria care dezvăluia panorama 
staţiei de tren din Radovre, a unor locuri de parcare și a străzilor 
cum se vedeau de la etajul cinci al clădirii. Îi arătă plăcuţa cu 
numele din hol, de lângă ușile liftului de culoarea lila. Scria „Finn 
Aalbæk”. Apoi spuse că era o clădire sigură, deși în curând urma 
să fie dărâmată. 

O luase de mână și o condusese pe holul de la etajul cinci ca 
un cavaler care își ducea domnița pe un pod suspendat, peste 
un râu învolburat. O ţinea din scurt astfel încât preţioasa lui să 
nu aibă cumva remușcări și să fugă. Intărâtată de nerăbdare și 
de încrederea de sine, recent reabilitată, imaginaţia lui îl făcea 
să bâjbâie deja pe sub pături, încordat și pregătit. li spuse că, 
dacă voia, putea să iasă pe balcon să admire priveliștea, curăţă 
măsuța de cafea, aprinse lămpile Astro, puse un CD și desfăcu o 
sticlă cu gin. 

Ea își dădu seama că trecuseră zece ani de când fusese 
singură cu un bărbat în spatele ușilor închise. 

— Ce-ai păţit? întrebă ea curioasă și își trecu mâna peste fața 
lui. 

EI își ridică sprâncenele ofilite, un gest pe care, fără îndoială, 
îl exersase atent în fața oglinzii. Probabil că i se părea 
fermecător, dar nu era absolut deloc. 

— O, asta! Am dat peste un grup de flăcăi când eram de 
serviciu. O încăierare care nu s-a terminat prea bine pentru ei. 

Zâmbi șmecherește. Chiar și zâmbetul era un clișeu. Pur și 
simplu minţea. 

— Cu ce te ocupi de fapt, Finn? întrebă ea, într-un final. 

— Eu? Sunt detectiv particular, răspunse el într-un mod în 
care prin cuvântul „particular”, se întrezăreau cercetările 
murdare și ocheadele indecente. 

Nu avea nimic exotic, misterios sau periculos, așa cum, fără 
îndoială, îi fusese intenţia. Ea se uită la sticla pe care o vântura 
acesta și își dădu seama că i s-au încordat mușchii gâtului. „la-o 
ușor, Kimmie, șoptiră vocile. Nu-ţi pierde controlul.” 

— Gin tonic? întrebă el. 

Ea clătină din cap. 

— Ai cumva whisky? 

El păru surprins, dar nu nemultumit. Femeile care beau 
whisky rareori erau genul sensibil. 

— Ei, ei, ce sete îţi e! spuse el după ce ea goli paharul dintr-o 
înghiţitură. 

Ca să ţină pasul, el mai turnă un pahar pentru ea și unul 
pentru el. Ea bău trei pahare unul după altul în vreme ce el era 
deja ametit și distant. 

Neafectată, îl întrebă despre munca lui și observă cum 
inhibiţiile suprimate de alcool îl conduseră mai aproape de ea pe 
canapea. El îi zâmbi în timp ce-și plimba degetele în sus pe 
coapsa ei. 

— Încerc să găsesc o femeie care e capabilă să distrugă 
viețile multor oameni. 

— A, sună captivant. E un spion industrial, o damă de 
companie sau ceva de genul ăsta? întrebă ea. 

Ca să ilustreze fascinația sa docilă puse mâna pe a lui și i-o 
conduse spre partea interioară a coapsei. 

— E câte puţin din toate, zise el încercând să-i desfacă puţin 
picioarele. 

Ea se uită la gura lui și știu că avea să vomite dacă încerca să 
o sărute. 

— Cine e? 

— E secret, iubire. Nu-ţi pot spune. 

„lubire”, spusese el. Din nou acea durere. 

— Dar ce fel de om te angajează pentru o astfel de misiune? 

Îl lăsă să-și plimbe mâna puţin mai sus pe coapsă. Respirația 
lui care duhnea a alcool era fierbinte pe gâtul ei. 

— Oameni din înalta clasă, șopti el ca și cum acel lucru l-ar fi 
plasat mai sus în ierarhia împerecherilor. 

— Ce spui de încă un pahar? sugeră ea în timp ce degetele lui 
pipăiau mai departe spre pelvis. 

El se trase ușor și se uită la ea cu un zâmbet ironic, răsucit în 
zona umflată a feţei. Avea un plan, era clar. Ea va bea, iar el va 
turna, până când ea va fi complet lubrifiată și pregătită. Din 
punctul lui de vedere ea putea să leșine. Puțin îi păsa cu ce se 
alegea ea. Kimmie știa că nu conta. 

— N-o putem face în noaptea asta, în timp ce gura lui deveni 
paralelă cu sprâncenele încruntate. Sunt la ciclu. O putem face 
în altă zi, bine? 

Era o minciună, desigur, dar în adâncul ei și-ar fi dorit să fie 
adevărat. Unsprezece ani trecuseră de când sângerase. 

Rămăseseră numai crampele abdominale, iar ele nu erau 
cauzate de nimic fizic. Ani plini de furie și de vise spulberate. 

Făcuse avort și aproape murise. Și devenise sterilă. Așa era. 

Altfel lucrurile ar fi putut-o lua pe alt făgaș. 

Mângâie cu grijă sprânceana lui sfâșiată cu degetul arătător, 
dar nu reuși să aline resentimentul lui și frustrarea tot mai mare. 
Își dădea seama la ce se gândea el. Adusese acasă târfa 
nepotrivită și n-avea de gând să suporte așa ceva. De ce 
dracului se dusese la noaptea celor singuri dacă era pe stop? 

Kimmie observă că trăsăturile lui deveniră mai aspre. Apoi își 
trase geanta mai aproape și se ridică, se duse la fereastra 
balconului și se uită la peisajul mohorât și golaș cu case terasate 
și blocuri turn îndepărtate. Aproape că nu se vedea nicio lumină, 
numai licărirea rece a stâlpilor de lumină de pe stradă, puţin mai 
la distanţă. 

— Ai omorât-o pe Tine, spuse ea încet și băgă mâna în 
geantă. 

Îl auzi când se ridică de pe canapea. Într-o secundă avea să 
fie pe ea. Era ameţit, dar în interior, instinctul de conservare îl 
împingea de la spate. Apoi ea se întoarse și scoase pistolul cu 
amortizor. El îl observă în timp ce încerca să ocolească măsuţa 
de cafea și se opri brusc, uimit de sine însuși și de daunele pe 
care le suferise mândria lui profesională. Era amuzant de văzut. 
Ei îi plăcea combinaţia de uimire tăcută și groază. 

— Nu, spuse ea, probabil că n-a fost prea înţelept. Ai târât 
acasă ţinta muncii tale fără s-o știi. 

EI își lăsă capul într-o parte și se uită cu atenţie la faţa ei. Se 
vedea clar că adăuga straturi noi imaginii pe care și-o făcuse cu 
femeia devastată de pe stradă. Confuz, scotocea prin memorie. 
Cum putuse să decadă astfel? Cum de se lăsase prostit de 
haine, de crezuse că o cerșetoare e atrăgătoare? 

„Haide, șoptiră vocile. Dă-l gata. Nu e nimic altceva decât 
lacheul lor! Dă-l gata acum!” 

— Dacă nu erai tu, prietena mea ar mai fi încă în viaţă, zise ea 
și își dădu seama că alcoolul îi ardea maţele. 

Se uită la sticlă, aurie și pe jumătate plină. Încă o înghiţitură și 
vocile și focul aveau să se liniștească. 

— N-am omorât pe nimeni, zise el. 

Ochii lui se plimbau de la degetul ei de pe trăgaci, la 
siguranţa pistolului. În căutarea unui firicel de speranţă că ea a 
omis ceva. 

— Te simţi ca un șobolan încolţit? întrebă ea. 

Întrebarea era superfluă, iar el refuză să răspundă. Nu-i 
placea să recunoască, dar cine nu s-ar fi simţit astfel? Aalbæk 
era cel care o bătuse pe Tine, care o scuturase bine și o făcuse 
vulnerabilă. Aalbæk era cel care o făcuse să fie periculoasă 
pentru Kimmie. Da, poate Kimmie era arma, dar Aalbæk era 
mâna care o ghida. De aceea el trebuia să plătească. El și cei 
care dăduseră ordinul. 

— Ditlev, Ulrik și Torsten se află în spate. Știu, zise ea complet 
absorbită de proximitatea sticlei și de conţinutul ei vindecător. 

N-o face, spuse una dintre voci, dar o făcu. Intinse mâna spre 
sticlă și văzu mai întâi corpul lui ca o vibraţie în aer, apoi ca o 
masă de haine și mâini, pocnind-o și înhăţțând-o. Cuprins de 
furia lui sălbatică, o aruncă la podea. „Umilește sexual un bărbat 
și o să-ţi faci un dușman pe viaţa”, învățase ea. Era adevărat. 
lar acum avea să plătească pentru privirile flămânde și 
atingerile umile la care se expusese pentru a o face să vină în 
apartamentul lui. Pentru că se supusese, devenind vulnerabil. 

El o aruncă în radiator, iar ea se lovi cu capul de barele 
acestuia. Apucă o figurină mare din lemn care stătea pe podea 
și o lovi în șold. O prinse de umeri, răsucind-o pe burtă. li apăsă 
pieptul în jos și îi suci la spate mâna cu pistolul, dar ea nu-i dădu 
drumul. Degetele lui se înfipseră în braţ. Ea simţise durerea de 
multe ori înainte și era nevoie de mai mult ca s-o facă să strige. 

— Să nu încerci să mă iei de sus. Să nu îndrăznești să încerci 
să mă păcălești, spuse el, și o lovi cu pumnul în șale. 

Apoi reuși să-i apuce mâna strânsă pe pistol și îl aruncă într- 
un colț. După aceea își băgă o mână sub fustă, îi rupse ciorapii 
și îi dădu la o parte lenjeria. 

— Dracu' să te ia de curvă, nu ești la ciclu! strigă el. 

O apucă bine, o întoarse și o pocni peste faţă. Se uitară unul 
la altul în timp ce o ţinea pe podea și o lovea cu pumni daţi la 
întâmplare. Coapse tari în pantaloni uzaţi din poliester îi 
încălecară pieptul. Vene pline de sânge ieșiseră în evidenţă pe 
antebraţele care loveau în continuare. O bătu până când 
apărarea ei începu să se diminueze, iar rezistența păru fără 
rezultat. 

— Ai terminat, nenorocito? strigă el și îi arătă un pumn 
încleștat care era gata să încheie pedeapsa. Sau vrei să sfârșești 
ca prietena ta drogată? 

„Terminase”, o întrebase el? 

„Nu termin decât atunci când nu mai respir”. 

Ştia asta mai bine decât oricine. 

(J 

Kristian o cunoscuse cel mai bine. El fusese cel care știuse 
când ea simțea acel impuls de excitare. Acea senzație chimică 
de a fi ridicat în timp ce burta trimite fiori de dorință spre fiecare 
celulă din corp. lar când stăteau în întuneric și se uitau la 
„Portocala mecanică” el îi arăta unde putea duce dorința. 

Kristian fusese cel experimentat. Testase multe fete înainte. 
Cunoștea toate cuvintele magice către cele mai profunde 
gânduri ale lor. Ştia în ce direcţie să răsucească cheia în centura 
castităţii. Și dintr-odată ea se trezea în mijlocul găștii, sub 
privirile lor lascive care îi observau corpul dezgolit în lumina 
pâlpâitoare a imaginilor oribile de pe ecranul televizorului. 

El le arătase, ei și celorlalţi, cum să ajungă la plăcere pe mai 
multe căi deodată. Le arătă că violenţa și dorința sexuală 
mergeau mână în mână. Fără Kristian nu ar fi învăţat niciodată 
cum să-și folosească trupul pe post de momeală. Exclusiv 
pentru vânătoare, însă, la ce nu se așteptase fusese faptul că, 
pe deasupra, învățase și cum să controleze evenimentele din 
jur, pentru prima oară în viaţa ei. Poate nu la început, dar mai 
târziu, da. 

lar când reveni acasă din Elveţia, stăpânea arta la perfectie. 

Se culcase cu bărbaţi aleși la întâmplare. Le cucerea inima și 
apoi le-o frângea. Așa își petrecea nopţile. În timpul zilei totul 
era rutină. Răceala ca de gheaţă a mamei vitrege. Munca cu 
animalele la Nautilus Trading. Contactul cu clienții și 
weekendurile cu gașca. Atacuri ocazionale. 
_ Apoi Bjarne se apropiase de ea și trezise în ea sentimente noi. 
li spusese că valora mai mult de atât. Că ea era prețioasă. O 
persoană care le-ar fi putut face viaţa mai bogată, lui și altora. 
Că nu era vinovată pentru ceea ce făcuse în trecut; că tatăl ei 
fusese un porc. Că trebuia să se îndepărteze de Kristian. Că 
trecutul era trecut. 

Aalbæk crezu că s-a resemnat și începu imediat să umble la 
pantaloni. Ea îi zâmbi scurt. Poate că el își imaginase că zâmbea 
pentru că îi plăcea astfel. Că totul era în regulă, conform 
planului ei. Că era mult mai complicată decât crezuse el la 
început. Că bătaia făcea parte din ritual. Dar Kimmie zâmbise 
pentru că știa că era la mila ei. Zâmbi când el își scoase 
membrul. Zâmbi când îl simţi pe coapsa goală și observă că 
acesta nu era suficient de tare. 

— Stai o secundă, ne ocupăm de asta, șopti ea privindu-l fix. 
Pistolul e de jucărie. N-am vrut decât să te sperii. Dar știai asta, 
nu? 

Își despărţi buzele ușor ca să pară mai pline. 

— Cred c-o să-ți placă de mine, spuse ea, și se frecă de el. 

— Și eu cred la fel, zise el cu ochii leneși adânciţi în decolteul 
ei. 

— Ești puternic. Un bărbat minunat. 

Işi mișcă ușor umerii cu afecţiune lângă el și observă că el își 
relaxă picioarele ca ea să-și elibereze braţul și să-i conducă 
mâna între picioare. Asta îl făcu să-și înmoaie strânsoarea ca ea 
să-i cuprindă membrul cu cealaltă mână. 

— N-o să le spui nimic despre asta lui Pram și celorlalţi, nu? 
zise ea în timp ce îl excită până când el începu să gâfâie. 

Dacă era ceva ce avea să nu le raporteze, acest lucru era. 
Nimeni nu se punea în calea tipilor ăștia. Chiar și el știa acest 
lucru. 

e 

Kimmie și Bjarne trăiseră împreună o jumătate de an când 
Kristian nu mai suportase. Ea își dăduse seama de acest lucru 
într-o zi când el ademenise gașca să dea un atac foarte diferit 
de obiceiurile lor. Kristian își pierduse controlul, iar în încercarea 
de a-l regăsi îi întorsese pe toţi ceilalți împotriva ei. Ditlev, 
Kristian, Torsten, Ulrik și Bjarne. Unul pentru toți și toţi pentru 
unul. 

Işi aduse aminte toate acestea cu mult prea multă claritate 
când Aalbsek, care stătea pe ea, nu mai putu aștepta și încercă 
s-o forțeze. Ura și îi plăcea totodată. Nimic nu putea stârni atâta 
forță ca ura. Nimic n-o excita mai tare decât dorința de 
răzbunare. Cu toată puterea se întoarse pe spate, se ridică pe 
jumătate cu spatele pe perete, pe figurina tare cu care el o 
lovise. 

Îl apucă din nou de membrul pe jumătate erect. Era îndeajuns 
ca să-l facă să ezite. Indeajuns ca să-l frece și să-l tragă până 
când el mai avu puţin și ţipă. lar când în final termină pe coapsa 
ei aerul îi rămase blocat în plămâni. Era un bărbat care fusese 
luat prin surprindere de multe ori în acea noapte. Un bărbat care 
avusese și zile mai bune și care, undeva, pe drum uitase 
diferența dintre masturbare solitară și atingerea unei femei. 

Era complet pierdut. Pielea lui era umedă, dar ochii îi erau 
uscați și se uitau în gol spre un punct din tavan care nu îi putea 
oferi răspunsul la întrebarea cum oare reușise ea să se 
strecoare de sub el și dintr-odată să stea cu picioarele desfăcute 
și cu pistolul aţintit spre pântecele lui care încă pulsa. 

— Bucură-te de moment pentru că va fi ultima oară, 
nenorocitule, zise ea. 

Se ridică și sperma i se prelinse pe picior. Era plină de dispreţ 
și de sentimentul persistent că fusese pângărită. Exact același 
sentiment pe care-l avusese când cei în care avusese cea mai 
mare încredere o dezamăgiseră. 

Ca loviturile tatălui ei când nu se purta cuviincios. Ca toanele 
surprinzătoare ale mamei vitrege și capacele pe care le lua 
peste urechi când vorbea cu entuziasm despre cineva. Ca 
ghearele unei mame bețive care nu știa în ce direcţie să dea cu 
pumnul și nici de ce. Ea folosea cuvinte precum „curat”, 
„tăcere” și „curtoazie”. Cuvinte a căror importanţă fetița o 
învățase înainte să le priceapă înțelesul. 

Și apoi fusese ceea ce Kristian și Torsten și ceilalţi îi făcuseră. 
Cei în care avusese încredere. Da, cunoștea sentimentul de 
pângărire și tânjea după el. Viaţa o făcuse să fie dependentă de 
el. O împingea să meargă mai departe. O ajuta să acţioneze. 

— Ridică-te, zise ea și deschise ușa de la balcon. 

Era o seară liniștită și umedă. Dinspre casele terasate de 
vizavi se auziră voci tari, într-o limbă străină, pulsând ca un 
ecou în peisajul de beton. 

— Ridică-te. 

Făcu semn cu pistolul și se uită la zâmbetul care se lărgea pe 
faţa lui umflată. 

— Nu spuneai că-i de jucărie? întrebă el și se mișcă încet spre 
ea în timp ce-și trase fermoarul la pantaloni. 

Ea se întoarse spre figurina de pe podea și trase în ea. 
Surprinzător cât de încet fu zgomotul pe care glonţul îl făcu 

atunci când se înfipse în lemn. Surprinzător și pentru Aalbæk. 
Acesta se făcu mic, dar ea flutură din nou pistolul, de data 
aceea spre balcon. 

— Ce vrei? întrebă el când ieși, acum mult mai serios și cu 
mâna încleștată pe balustradă. 

Ea se uită peste margine. Întunericul de sub ei era ca un abis 
care putea înghiţi orice. Aalbæk o știa și începu să tremure. 

— Spune-mi totul, zise ea și se retrase în umbrele de lângă 
perete. _ 

El făcu ce-i ceruse. Incet, dar în ordinea corectă. Observaţii 
profesioniste, frumos organizate cronologic. Ce era de ascuns, 
de fapt? Până la urmă, era doar o slujbă. Dar, în acel moment, 
erau mult mai multe în joc. 

In timp ce Aalbæk vorbea ca să-și salveze viața, Kimmie și-i 
imagină pe vechii ei prieteni. Ditlev, Torsten și Ulrik. Se spune 
că bărbaţii puternici conduc neputinţa omenirii. Ca și peste a lor. 
Istoria o dovedise de multe ori. lar când bărbatul din faţa ei nu 
mai avu nimic de spus, ea vorbi cu răceală: 

— Ai două opţiuni. Sări sau te împușc. Suntem la etajul cinci. 
Ai șanse să supravieţuiești săriturii. Știi că sunt tufișuri acolo. Nu 
de-aia sunt plantați așa de aproape de clădire? 

El scutură din cap. Dacă era ceva ce nu se putea întâmpla, 
asta era. Văzuse multe la viaţa lui. Dar astfel de lucruri nu se 
puteau întâmpla. Reuși să zâmbească patetic. 

— Nu sunt tufișuri acolo jos. Doar ciment și iarbă. 

— Vrei milă de la mine? l-ai arătat lui Tine vreun pic de milă? 

El nu răspunse, ci rămase încruntat încercând să se convingă 
că ea vorbea serios. Până la urmă, ea tocmai făcuse dragoste cu 
el. Sau ceva asemănător, oricum. 

— Sari sau te împușc în boașe. N-o să trăiești, îți promit. 

EI făcu un pas spre ea și se uită la pistol cu ochi înspăimântați 
în timp ce ea îl ţinu îndreptat spre el, cu degetul curbat pe 
trăgaci. Probabil că totul s-ar fi sfârșit cu un glonţ dacă n-ar fi 
fost alcoolul care pulsa în venele lui. El sări balustrada încercând 
să stea atârnat de ea. Ar fi reușit să se balanseze și să aterizeze 
pe balconul de mai jos dacă ea nu l-ar fi lovit cu patul pistolului 
peste degete până când acestea cedară. Se auzi o bufnitură 
înfundată când ateriză pe pământ. Niciun țipăt. 

Apoi ea se întoarse la ușa de la balcon și se uită la figurina 
ruptă care zăcea rânjind pe covor. Zâmbi la rândul ei, se aplecă, 

luă cartușul gol și îl puse în geantă. O oră mai târziu, timp în 
care curăţase cu grijă paharele, sticlele și restul, trânti 
mulțumită ușa în urma ei. Figurina rămase rezemată de 
radiator, cu un șervet de bucătărie înfășurat atrăgător în jurul 
taliei. Ca un proprietar de restaurant gata să-i întâmpine pe 
următorii clienţi. 

30. 


Carl auzi bubuituri și huruieli puternice dinspre sufragerie, de 
parcă toţi elefanții din lume mestecau deșelata lui mobilă IKEA. 
Deci Jesper dădea din nou o petrecere. Carl își frecă tâmplele și 
se pregăti de ceartă. 

Când deschise ușa fu întâmpinat de un sunet asurzitor, de 
lumina pâlpâitoare a televizorului și de Morten și Jesper care 
stăteau pe fiecare colț al canapelei. 

— Ce dracu’ se petrece aici? strigă el zăpăcit de sunetul 
omniprezent și de goliciunea relativă a încăperii. 

— Sunet ambiental, răspunse Morten cu o doză de mândrie, 
după ce cobori puţin volumul cu telecomanda. 

Jesper arătă în jur spre boxele ascunse după scaune și pe 
rafturi. „Mișto, ei?” părea să spună privirea lui. Pacea era un 
lucru de domeniul trecutului pentru familia Marck. Îi dădură o 
cutie călâie de Tuborg și încercară să-l îmbuneze informându-l 
că Morten primise sistemul stereo de la părinţii unuia dintre 
prietenii săi care nu-l puteau folosi. Deștepţi oameni! În acel 
moment Carl simţi pornirea de a le oferi o surpriză de proporții 
similare. 

— Am vești pentru tine, Morten! Hardy a întrebat dacă ai vrea 
să ai grijă de el aici, acasă. Contra cost. Patul va sta chiar aici 
unde e acum boxa ta mișto de bass. O putem muta în spatele 
patului. Așa o să fie loc ca să punem punga lui pentru urină. 

Luă o înghiţitură de bere și aşteptă cu nerăbdare reacţia lor 
când vestea avea să-și facă loc în creierele lor grele, de 
sâmbătă. 

— Contra cost? zise Morten. 

— Hardy o să stea aici? interveni Jesper îmbufnat. Mda, mă 
rog. Puțin îmi pasă. Dacă nu obţin cât mai repede o locuință 
pentru tineri pe Gammel Amtsvej, o să mă mut cu mama, pe 
parcela ei. 

Poate când își va vedea ceafa. 

— Cat crezi că plătește? continuă Morten. 

In acel moment pe Carl începu să-l doară din nou capul. Două 
ore și jumătate mai târziu, se trezi uitându-se la radioul cu ceas 

pe care scria DUMINICĂ 01.39.09. Avea capul plin de imagini cu 
cercei făcuți din ametist și argint și nume precum Kyle Basset, 
Kâre Bruno și Klavs Jeppesen. În camera lui Jesper rapperii 
gangsta din New York fuseseră reînviaţi, iar Carl se simţea de 
parcă inhalase o doză mare de virus gripal mutant. Sinusuri 
uscate, orbite care-l usturau și o moleșeală care-i acaparase 
corpul și membrele. 

Zăcu acolo și se luptă o vreme înainte să-și arunce într-un 
final picioarele peste marginea patului și să se gândească dacă 
un duș fierbinte putea să-i alunge o parte din demoni. Porni, în 
schimb, radioul cu ceas și ascultă buletinul de știri care spunea 
că încă o femeie fusese găsită bătută și pe jumătate moartă 
într-un container de gunoi. De data aceea se întâmplase pe 
Store Sandervoldsstraede, dar împrejurările erau identice cu cele 
de pe Store Kannikestreede. 

Era o coincidenţă ciudată că era vorba de două străzi cu 
nume similare, se gândi el; amândouă începeau cu „Store” și se 
terminau cu „straede”. Incercă să-și amintească dacă mai erau 
și alte străzi cu nume la fel în districtul Departamentului A. De 
aceea era complet treaz când sună Lars Bjørn. 

— Cred că ar fi o idee bună să te îmbraci și să vii aici în 
Rødovre, zise el. 

Carl vru să zică ceva dur, cum ar fi fost că Radovre nu era în 
jurisdicția lor sau ceva despre infecţii și boli contagioase, dar 
Bjarn îl lăsă mut când îi spuse că detectivul particular Finn 
Aalbæk fusese găsit mort, pe iarbă, cinci etaje mai jos de 
balconul lui. 

— Capul arată ca al lui, dar corpul este cu câţiva centimetri 
mai scurt. Probabil că a aterizat fix în picioare. Șira spinării e 
îndesată în jumătate din craniu, spuse el fără să lase nimic la 
voia imaginaţiei. 

Cumva, lui Carl îi trecu durerea de cap. Sau cel puţin uită de 
ea. 

e 

Carl îl găsi pe Bjørn în fața unui bloc turn cu graffiti pe el de 
dimensiunea unui om. „Omoară-ți mama și violează-ți câinele!” 
nu-l făcea să pară mai vesel. Nici faptul că încerca să treacă sub 
tăcere că zona de la vest de Valby Bakke nu era domeniul lui în 
încercarea de a se revanșa. 

— Ce faci aici, Lars? întrebă Carl. 

Se uită spre Avedøre Havnevej, la ferestrele strălucitoare ale 
unei clădiri ascunse în spatele unor copaci desfrunziți, la nicio 
sută de metri distanţă. Era liceul Radovre de unde, practic, abia 
plecase. Deci petrecerea școlii era încă în toi. 

Ce senzație ciudată! în urmă cu doar câteva ore fusese acolo 
și stătuse de vorbă cu Klavs Jeppesen, iar acum Aalbæk zăcea 
mort, de cealaltă parte a străzii. Ce dracu' se petrecea? 

Bjarn îi aruncă o privire sumbră. 

— Cred că îţi amintești că unul dintre colegii de încredere de 
la sediu, aici de faţă, a fost recent acuzat că l-a atacat pe 
decedat. Așa că Marcu și cu mine am căzut de acord că ar fi 
bine să fim aici ca să vedem despre ce-i vorba. Dar poate ar fi 
mai bine să ne spui tu, Carl. 

Era un ton al dracului de prost pentru o dimineaţă 
întunecoasă și rece de septembrie. 

— Dacă l-aţi fi filat așa cum v-am rugat, probabil că acum am 
fi știut ceva mai multe lucruri, nu crezi? bombăni Carl în timp ce 
încerca să descifreze ce era sus și ce era jos, în ridicătura care 
găurise iarba, zece metri mai încolo. 

— Clovnii ăia de acolo l-au găsit, spuse Bjørn. 

Arătă spre un gard viu care înconjura centrul de zi pentru 
copii și apoi spre o amestecătură de băieţi imigranţi în treninguri 
cu dungi pe laterala cracilor și fete daneze palide în blugi 
ultrastrâmţi. Aparent, nu toţi considerau că era mişto. 

— Voiau să-și facă de cap prin locul de joacă al centrului de zi 
sau grădiniţă, sau ce dracu' e asta. Dar n-au mai ajuns până 
acolo. 

— Când s-a întâmplat? îl întrebă Carl pe medicul legist care 
începuse deja să-și strângă echipamentul. 

— Păi, e destul de frig în noaptea asta, dar a zăcut aici în 
partea asta a clădirii ferită de vânt, deci cred că totul s-a 
petrecut acum o oră sau o oră și jumătate, spuse el cu ochii 
obosiţi, tânjind după plapumă și după posteriorul cald al soţiei. 

Carl se întoarse spre Bjarn. 

— Vreau să știi că ieri-seară am fost acolo, la liceul Radovre. 
Am vorbit cu unul dintre foștii iubiţi ai lui Kimmie. Este o 
coincidență, pur și simplu, dar scrie în raport faptul că am zis 
asta. 

Bjarn își scoase mâinile din buzunarele hainei din piele și își 
ridică gulerul. 

— Chiar ai fost? întrebă el și îl privi drept în ochi. Te-ai dus sus 
în apartamentul lui, Carl? 

— Nu. Te asigur că nu m-am dus. 

— Ești sigur? 

„O, haide”, se gândi Carl și simţi că durerea lui de cap se 
gudura în ascunzătoarea ei. 

— O, hai acum, spuse el pentru că nu-i venise nimic mai bun 
de zis. Mergi prea departe. Tu te-ai dus sus în apartament? 

— Samir și băieţii de la secția din Glostrup sunt acum acolo. 

— Samir? 

— Samir Ghazi. Înlocuitorul lui Bak. E de la secţia din Rødovre. 

Samir Ghazi. Se părea că Assad se alegea cu confraţi cărora 
le putea servi din ceaiul siropos pe care-l făcea. 

e 

— Ai găsit vreun bilet de sinucigaş? întrebă Carl, sus în 
apartament, după ce își prinse mâna în pumnul dur pe care 
fiecare polițist experimentat din Zealand îl recunoștea ca fiind al 
comisarului de poliție Antonsen. După câteva secunde în 
menghina lui nu mai erai același. Într-o bună zi, Carl avea să-i 
spună s-o ia mai moale cu hidraulica. 

— Bilet de sinucigaș? Nu, nimic de genul ăsta. Și poţi să-mi 
dai un șut în cur dacă n-a fost cineva aici, să-i dea o mână de 
ajutor. 

— Adică? 

— Nu sunt prea multe amprente pe aici. Nimic pe clanţa de la 
balcon. Nimic pe paharele din faţă din dulapul din bucătărie. 
Nimic pe marginea măsuţei de cafea. Pe de altă parte, avem 
câteva amprente foarte clare pe balustradă, probabil ale lui 
Aalbæk, dar de ce dracu’ s-ar fi ţinut de balustradă dacă se 
hotărâse deja să sară? 

— Poate s-a răzgândit... Nu e nemaiîntâlnit. 

Antonsen chicoti. Făcea acest lucru ori de câte ori întâlnea 
polițiști din afara districtului său. O formă foarte conciliantă de 
condescendență, dacă era vorba de așa ceva. 

— E sânge pe balustradă. Nu mult, doar puţin. Și pun pariu că 
o să găsim julituri pe mâna lui de la o luptă când mergem jos și 
ne uităm. Mda, e ceva suspect pe-aici. 

Trimise câţiva tehnicieni criminaliști să verifice baia și aduse 
în faţa lui Carl și a lui Bjørn un bărbat cu tenul măsliniu și cu o 
expresie plăcută. 

— Unul dintre cei mai buni oameni ai mei, iar acum mi-l furați. 
Uitaţi-vă în ochii noștri și spuneţi-ne dacă nu vă e rușine. 

— Samir, spuse bărbatul care se prezentă și întinse mâna 
spre Bjarn. 

Deci cei doi nu se mai întâlniseră. 

— Tot ce pot spune este că, dacă nu vă purtaţi bine cu Samir, 
spuse Antonsen, veți avea de-a face cu mine, zise el și îl strânse 
de umăr. 

— Carl Mørck, spuse Carl și îl strânse pe bărbat de mână la fel 
ca Antonsen. 

— Da, el e, zise Antonsen și dădu din cap ca răspuns la 
expresia întrebătoare de pe faţa lui Samir. Omul care a rezolvat 
cazul Merete Lynggaard și care i-a dat lui Aalbæk câţiva ghionţi, 
după cum se aude. 

Râse. Era clar că Finn Aalbæk era detestat și de alte districte. 

— Așchiile de pe covor nu par să fie aici de multă vreme, zise 
unul dintre tehnicienii criminaliști. 

Arătă spre câteva fragmente microscopice din faţa ușii de la 
balcon. 

— Sunt peste tot pe lucrurile din jur. 

Se lăsă pe vine în halatul său alb și cercetă fragmentele 
îndeaproape. O adunătură bizară, acei tehnicieni de poliţie. Dar 
deștepți. Meritau aprecieri când era cazul. 

— N-ar putea fi de la o bâtă din lemn sau ceva de genul 
acesta? întrebă Samir. 

Carl se uită în jur în apartament și nu observă nimic ciudat, în 
afară de o figurină grasă care stătea lângă ușa de la balcon, cu 
un șervet de bucătărie în jurul taliei. Un Bran frumos sculptat, cu 
gambetă, cu tot dichisul. Figurina parteneră, Stan, era departe, 
într-un colț al camerei și nu părea la fel de activ. Ceva nu era în 
ordine. 

Carl se aplecă, îndepărtă șervetul și aplecă figurina puţin mai 
în faţă. Arăta foarte promiţător. 

— Trebuie s-o întoarceţi spre voi, dar din câte văd, fundul 
figurinei a avut și zile mai bune. 

Se adunară în jurul ei și măsurară mărimea găurii lăsată de 
glonţ și masa de lemn dislocat. 

— Un calibru destul de mic. Proiectilul nici măcar n-a ieșit pe 
cealaltă parte, este încă acolo, zise Antonsen. 

Tehnicienii criminaliști dădură din cap. Carl era de acord. 
Probabil un 22. Dar mortal, dacă asta se intenţiona. 

— Vreunul dintre vecini a auzit ceva, ţipete sau Împuşcături? 
întrebă Carl în timp ce mirosea gaura făcută de glonț. 

Ei clătinară din cap. Ciudat și, totuși, nu foarte. Blocul era într- 
o stare jalnică și, mai mult ca sigur, abandonat. Erau doar câţiva 
locatari pe tot etajul. Probabil că nu stătea nimeni deasupra sau 
dedesubt. Zilele acelei cutii roșii erau numărate. Nu era nicio 
pagubă dacă acel spin în ochi avea să cadă la prima furtună. 

— Miroase destul de proaspăt, spuse Carl și se îndepărtă de 
gaura făcută de glonţ. S-a tras de la doar vreo doi metri, nu 
credeţi? În seara asta. 

— Absolut, spuse tehnicianul criminalist. 

Carl ieși pe balcon și se uită peste balustradă. A dracului 
cădere! Privi peste marea de lumini din clădirile mai joase de 
vizavi. Erau câteva feţe la ferestre. Nu curiozitatea le lipsea, nici 
măcar într-o dimineaţă neagră ca smoala. 

Apoi telefonul mobil al lui Carl sună. 

Ea nu se prezentă și nici nu avea de ce. 

— O să crezi că glumesc, Carl, spuse Rose. Dar schimbul de 
noapte din Svendborg a găsit cercelul. Ofiţerul de serviciu știa 
exact unde se afla. Nu-i fantastic? 

El se uită la ceas. Ce era fantastic era faptul că ea credea că 
el era pregătit să primească vești la acea oră din zi. 

— Nu dormeai, nu? întrebă ea fără să aștepte un răspuns. Mă 
duc acum la sediu. O să trimită prin e-mail poza cu el. 

— Nu poate aștepta până la răsărit, nici măcar lunea? 

Capul îl durea din nou. 

— Ai idee cine să-l fi aruncat peste margine? întrebă Antonsen 
când Carl închise mobilul. 

EI scutură din cap. Chiar așa, cine putea fi? În mod clar, o 
persoană a cărei viaţă fusese distrusă de băgăciosul de Aalbæk. 
Cineva care considerase că el știa prea multe. Dar putea fi și 
cineva din grupul ce avea legătură cu Kimmie. Carl avea o 
mulţime de idei, doar că niciuna nu era îndeajuns de închegată 
ca să fie făcută publică. 

— l-ai verificat biroul? întrebă Carl. Dosare ale clienţilor, 
agendă, mesaje pe telefon, e-mailuri? 

— Am trimis niște oameni acolo și au zis că e doar o baracă 
veche și goală, cu o cutie poștală. 

Carl se încruntă și se uită în jurul lui. Apoi se duse la biroul de 
lângă perete, ridică una dintre cărțile de vizită ale lui Aalbæk și 
formă numărul agenţiei de detectivi particulari. Nu trecură nici 
trei secunde până când un telefon începu să sune pe holul din 
faţă. 

— Deci! Acum știm unde este de fapt biroul lui, zise Carl și se 
uită în jur. Chiar aici. 

Nu era evident. Niciun biblioraft, niciun dosar cu chitante. 
Nimic de genul acela. Numai cărţi la ofertă, câteva obiecte 
decorative și multe CD-uri cu Helmut Lotti și alţii de teapa lui. 

— Verificaţi fiecare lucru din apartament, spuse Antonsen. 

Acest lucru probabil că avea să dureze o vreme. 

e 

Stătea în pat de numai trei minute, cu fiecare simptom posibil 
de gripă în organism când Rose sună înapoi. De data aceea gura 
ei ca un motoraș mergea la viteză maximă. 

— Este cercelul, Carl. Cel din golful Lidelse se potrivește cu 
cercelul din cutia lui Kimmie. Acum putem să legăm cercelul de 
cele două persoane lipsă din Langeland. Nu-i așa că e minunat? 

Era, desigur, dar la ritmul ei era greu să spui ceva. 

— Și asta nu-i tot, Carl. Tocmai am primit răspunsuri la câteva 
e-mailuri pe care le-am trimis sâmbătă după-amiază. Poţi să 
vorbești cu Kyle Basset. Nu-i mișto? 

Carl își trase umerii în sus până la urechi și se ridică cu greu 
spre tăblia patului. Kyle Basset? Băiatul pe care îl tachinau ei la 
internat. Da, era... „mișto”. 

— Se poate întâlni cu tine mâine după-amiază. Avem noroc 
pentru că, de obicei, nu e la birou, dar duminică după-amiază se 
întâmplă să fie acolo. Vă vedeţi la două după-amiaza, ceea ce-ţi 
dă timp să prinzi zborul de întoarcere la patru și douăzeci după- 
amiaza. 

Carl se ridică brusc în pat, ca și cum i s-ar fi declanșat un arc 
în spate. 

— Zbor!? Despre ce dracu' vorbești, Rose? 

— E în Madrid. Are un birou în Madrid, știi? 

Carl făcu ochii mari. 

— Madrid! Să fiu al dracu’ dacă mă duc la Madrid. Poţi să te 
duci tu. 

— Am luat deja biletul, Carl. Zbori cu SAS la zece și douăzeci 
de minute. Ne întâlnim la aeroport cu o oră și jumătate mai 
devreme. Ești deja înregistrat. 

— Nu, nu, nu. Nu zbor nicăieri. 

Incercă să înghită un nod care i se adunase în gât. 

— Absolut nicăieri! 

— Uau, Carl! Ţi-e frică să zbori? întrebă ea și râse. 

Era genul de râs care făcea imposibilă orice replică decentă. 

Pentru că adevărul era că îi era frică să zboare. Oricum, din 
câte știa, acest lucru se întâmpla pentru că ultima oară când 
încercase, zburase la o petrecere în Aalborg și, ca să fie sigur, își 
băuse intenţionat minţile, la dus și la întoarcere, încât Vigga 
fusese nevoită să-și rupă spatele cărându-l. În următoarele două 
săptămâni se agăța de ea în somn. Acum de cine s-ar mai fi 
agăţat? 

— N-am pașaport și n-o fac, Rose. Anulează biletul. 

Ea râse din nou. Era o mixtură inconfortabilă acea combinaţie 
de durere de cap, oroare chinuitoare și valuri de râs ce se 
scurgeau în urechile lui. 

— Am aranjat problema legată de pașaport cu poliţia 
aeroportului, spuse ea. Documentul pentru tine va fi gata în 
dimineaţa asta. la-o ușor, Carl, o să-ţi dau niște Frisium. Doar 
trebuie să fii la Terminalul 3 cu o oră și jumătate înainte de zbor. 
Metroul te duce chiar acolo și nici măcar nu trebuie să iei cu tine 
periuța de dinţi. Numai să nu-ţi uiţi cartea de credit, da? 

Apoi închise, iar Carl rămase singur în întuneric. Incapabil să- 
și aducă aminte când începuse totul s-o ia razna. 

31. 


— la două buline de Frisium, spuse ea înainte să-i îndese două 
pastile mici în gură și încă două, pentru întoarcere, în buzunarul 
de la piept în care era ursulețul. 

El se uita confuz prin terminal și către biroul de bilete în 
căutarea unui suflet autoritar care putea găsi vreo problemă la 
el: hainele greșite, privirea greșită. Orice amănunt care l-ar fi 
putut scăpa de scara îngrozitoare către pierzanie. Ea îi dăduse 
un print detaliat cu itinerar, împreună cu adresa de la birou a lui 
Kyle Basset, un dicţionar de buzunar și ordinul strict să nu 
înghită cele două pastile rămase până ce nu era pe scaun, în 
zbor către casă. Toate acestea și mult mai multe. 

In câteva minute din acel moment el nu avea să mai fie 
capabil să repete nici măcar jumătate din acelea. Cum ar fi 
putut? Nu pusese geană pe geană toată noaptea, iar un caz în 
desfășurare rapidă și explozivă de diaree îi învolbura regiunile 
inferioare. 

— Te pot face puţin cam somnoros, zise ea în concluzie, dar 
funcţionează, crede-mă. N-o să-ţi mai fie frică de nimic după ce 
le iei. De exemplu, avionul ar putea să se prăbușească și nici 
măcar n-o să bagi de seamă. 

El văzu că ea regreta ultima parte în timp ce-l ghida spre 
scara rulantă cu pașaportul provizoriu și biletul în mână. 

* 


Deja de la jumătatea drumului pe scară sudoarea începu să 
curgă de pe Carl, cămaşa lui deveni vizibil mai închisă la 
culoare, iar picioarele începură să-i alunece. Pastilele începură 
să-și facă treaba, observă el, dar după felul în care inima îi 
bubuia în piept în acel moment putea la fel de bine să moară de 
infarct. 

— Sunteţi bine? îl întrebă cu precauţie femeia de lângă el și-i 
întinse mâna să se ţină de ea. 

In timp ce avionul urca la zece kilometri în atmosferă, el se 
simţea de parcă își ţinea respiraţia. Singurele lucruri pe care le 
sesiză fură turbulenţa, inexplicabilul scârțâit și zgomotele 
scoase de fuzelaj. 

Deschise duza pentru aer proaspăt, apoi o închise. Își lăsă 
scaunul pe spate, pipăi să se asigure că vesta de salvare se afla 
sub el și spuse „nu, mulţumesc”, ori de câte ori se apropia 
stewardesa. Apoi se stinse ca o lumină. 

— Uitaţi, acolo jos e Parisul, zise femeia de lângă el la un 
moment dat de undeva departe. 

El deschise ochii și își reaminti coșmarul, epuizarea, durerile 
pe care i le dădea gripa în toate încheieturile și, într-un final, 
văzu un deget care arăta spre umbrele a ceva ce proprietara 
mâinii credea că era Turnul Eiffel și Place d'Etoile. Carl dădu din 
cap, dar nu se putea să-i pese mai puţin. Din punctul lui de 
vedere, Parisul era binevenit să-i pupe o anumită parte a 
persoanei lui. Nu voia decât să coboare din avion. 

Ea observă felul în care se simțea el așa că îi luă mâna din 
nou și o ţinu până ce el se trezi cu o tresărire când avionul 
atinse pista Aeroportului Barajas. 

— Aţi fost complet absent, spuse ea, și arătă spre semnul de 
la metrou. 

El bătu ușor cu palma peste micul talisman din buzunarul de 
la piept și apoi se pipăi în dreptul buzunarului interior în care își 
ținea portofelul. Pentru un scurt și epuizant moment, el se 
întrebă în ce fel cardul Visa urma să aibă vreo utilitate într-un 
asemenea loc străin. 

— E ușor, îi zise femeia după ce el îi explică unde trebuia să 
ajungă. Cumpăraţi cartela de metrou de acolo și apoi coborâți 
cu scara rulantă. Luaţi trenul spre Nuevos Minesterios, schimbaţi 
la linia numărul 6 și mergeţi spre Cuatro Caminos, apoi apucaţi 
pe linia numărul 2 spre Operă. După aceea mai e doar o staţie 
până la linia numărul 5 și aţi ajuns la Callaos. De acolo trebuie 
să mai mergeţi circa o sută de metri până unde vreţi să 
ajungeţi. 

Carl se uită în jur ca să găsească o bancă pentru a putea oferi 
capului greu și picioarelor un mic tur pe tărâmul odihnei. 

— Vă arăt eu drumul. Mă îndrept în aceeași direcție. Am văzut 
cum v-aţi simţit în avion, spuse un suflet prietenos într-o daneză 
perfectă, iar Carl își îndreptă privirea spre un bărbat evident de 
etnie asiatică. Mă cheamă Vincent, spuse el mergând încet cu 
bagajul care îl urma pe rotile. 

Nu așa își imaginase o zi pașnică de duminică, când zăcea 
plictisit sub plapumă cu numai câteva ore în urmă. 

După un drum lin cu metroul, parcurs pe jumătate conștient, 
ieși din coridorul labirintic al staţiei Callaos și rămase țintuit, cu 
ochii la structurile monumentale, cu aspect de aisberg, de pe 
Gran Via. Nişte coloși neoimpresioniști, funcționaliști, clasiciști, 
ar fi spus el dacă l-ar fi rugat cineva să-i descrie. Nu mai văzuse 
niciodată ceva asemănător: zgomotele, mirosurile, căldura și 
înghesuiala incredibilă a oamenilor cu părul închis la culoare și 
grăbiţi. 

Cu o singură persoană văzută se putea identifica. Un cerșetor 
aproape complet știrb care stătea pe trotuar, chiar în faţa lui, cu 
o mulțime de cutii din plastic, cu capace colorate, în faţa lui, 
fiecare deschisă pentru donaţii. Erau monede și bancnote în 
absolut fiecare dintre ele. Valută de pe tot globul. 

Carl nu înţelegea nici măcar jumătate din ce se întâmpla în 
jurul lui, dar în ochii licăritori ai bărbatului se putea citi 
autoironia. „E alegerea ta, spunea privirea lui. Donezi bere, vin, 
spirtoase sau ţigări”. 

Oamenii din jurul lui zâmbeau. Unul dintre ei scoase un aparat 
de fotografiat și întrebă dacă putea face câteva poze. Cerșetorul 
afișă un zâmbet larg și știrb în timp ce scoase la iveală un 
indicator. Scria: „fotografii, 280 euro”. Avu efect. Nu numai în 
cazul celor adunați în preajmă, ci și asupra stării veștede a lui 
Carl și a simțului umorului care în cazul lui se atrofiase. Râsul fu 
o surpriză plăcută pentru el, impresionantă. Avea de-a face cu 
autoironie la cel mai înalt nivel. Ba chiar cerșetorul îi dădu o 
carte de vizită pe care era trecut un website, www. 
lazybeggars.com. 

Chicotind, Carl scutură din cap și întinse mâna spre buzunar 
în ciuda aversiunii lui generale faţă de oamenii care cerșesc pe 
străzi. In acel moment Carl reveni la realitate, iar întreaga lui 
fiinţă se inflamă de dorința de a da afară o anumită colegă din 
Departamentul Q. 

Stătea acolo, simțindu-se ca un rahat într-o ţară despre care 
nu știa nimic. Ameţit de pilule care îi zăpăciseră creierul. 
Mecanismele sistemului imunitar îi cauzau dureri în fiecare 
articulație din corp. lar în acel moment buzunarul lui se căsca 
gol. Intotdeauna zâmbea când auzea despre vreun turist 
neatent, iar acum el - detectivul inspector-șef care vedea 

pericole și indivizi suspecți la fiecare pas - era unul dintre ei. Cât 
de prost putea fi cineva? Și mai ales într-o duminică. 

Statu-quo: fără portofel. Nici măcar o leţcaie în buzunar. 
Prețul plătit pentru douăzeci de minute petrecute într-un metrou 
supraaglomerat. Fără cărţi de credit, fără pașaport temporar, 
fără permis de conducere, fără listă de telefoane, fără cardul de 
sănătate, fără biletele de avion. Nimeni n-ar fi putut decădea 
mai mult de atât. 

(J 

Îi dădură o ceașcă de cafea în sala de așteptare de la KB 
Construcciones SA și îl lăsară să aţipească cu faţa la ferestrele 
prăfuite. Cu un sfert de oră mai înainte, un funcţionar îl oprise în 
holul de pe Gran Via 31 și refuzase, preț de mai multe minute, 
să-i verifice programarea pentru că nu putea prezenta niciun act 
de identitate. 

Tipul nu tăcuse din gură nicio clipă, iar cuvintele lui nu aveau 
nicio noimă. Într-un final, Carl clătinase din cap supărat, căutase 
cea mai grea combinaţie de cuvinte pentru turiști de spus în 
daneză și strigase: 

— Rødgrød med fløde!” 

Aceasta ajută. 

— Kyle Basset, zise o voce la kilometri întregi depărtare după 
ce el aţipi din nou. 

Carl deschise precaut ochii temându-se să nu ajungă cumva 
în purgatoriu, cu capul și corpul pulsând dureros. | se dădu încă 
o cafea în faţa ferestrelor gigantice, prevăzute cu bare, din 
biroul lui Basset și abia atunci, cu capul relativ limpede, văzu un 
chip de circa treizeci și cinci de ani, care știa foarte bine pe ce 
lume se afla. Avere, putere și o încredere în sine lipsită de 
modestie. 

— Colega dumneavoastră mi-a spus despre ce-i vorba, spuse 
Basset. Investigaţi o serie de crime care ar putea avea legătură 
cu cei care m-au atacat la internat. Corect? 

Vorbea daneza cu accent. Carl se uită în jur. Era un birou 
enorm. Jos, pe Gran Via, oamenii ieșeau grăbiţi din magazine cu 
nume precum Sfera sau Lefties. În acel peisaj, era un miracol că 
omul acela încă mai înțelegea daneza. 

— Ar putea fi vorba de crime în serie, încă nu știm. 


7 Căpșune cu frişcă! (n.tr.). 

Carl bău cafeaua cu lăcomie. Foarte prăjită. Nu era ceva care 
să-i ajute intestinele care fermentau. 

— Spuneţi acum că ei sunt cei care v-au atacat. De ce nu ați 
spus și atunci când se făcea o anchetă împotriva lor? 

El râse. 

— Am făcut-o, chiar și mult mai înainte. Le-am spus celor care 
contau. 

— Adică? 

— Tata, care a fost coleg de internat cu tatăl lui Kimmie. 

— Înţeleg. Și ce s-a întâmplat? 

El ridică din umeri și deschise o tabacheră din argint. Se pare 
că astfel de lucruri încă mai existau. Îi oferi lui Carl o ţigară. 

— Cât timp aveţi? 

— Avionul meu pleacă la patru și douăzeci de minute. 

El se uită la ceas. 

— Ah, atunci nu avem prea mult timp. Bănuiesc că o să luaţi 
un taxi, nu? 

Carl inhală profund fumul. Îl ajută. 

— Am o mică problemă, spuse cu timiditate. 

Povesti cum fusese jefuit în metrou. Fără bani, fără pașaport 
provizoriu, fără bilet de avion. Kyle Basset apăsă un buton de la 
intercom. 

Ordinele lui nu sunară prietenos. Erau mai mult genul de 
lucruri pe care le-ar fi spus oamenilor pe care avea pică. 

— Atunci, vă ofer o versiune scurtă. 

Basset se uită la clădirea albă de vizavi. Poate că îi apăreau în 
faţa ochilor amintiri dureroase, dar era greu de spus deoarece 
privirea lui era împietrită și dură. 

— Tata și tatăl lui Kimmie au căzut de acord ca atunci când 
avea să vină vremea, oricât de mult ar dura, ea va fi pedepsită. 
Am fost de acord cu asta. L-am cunoscut bine pe tatăl ei. Willy 
K. Lassen, da, și din acest motiv încă îl cunosc. Are un 
apartament la două minute de mine în Monaco și este tipul de 
om intransigent, îndrăznesc să spun că nu e genul pe care să 
vrei să-l provoci. Oricum, nu pe vremea aceea. Acum e grav 
bolnav. N-a mai rămas multă viaţă în el. 

El zâmbi. Părea o reacţie destul de ciudată. Carl își ţuguie 
buzele. Deci tatăl lui Kimmie era grav bolnav, așa cum încercase 
el s-o convingă pe Tine. Măi, ce chestie! Așa cum învățase de-a 

lungul timpului, realitatea și fantezia aveau tendinţa de a 
fuziona. 

— De ce Kimmie? întrebă el. Aţi menţionat-o numai pe ea. 
Ceilalţi n-au fost la fel de vinovaţi? Ulrik Dybbøl Jensen, Bjarne 
Thøgersen, Kristian Wolf, Ditlev Pram, Torsten Florin? N-au fost 
și ei acolo? 

Basset își încrucișă brațele, iar ţigara lui aprinsă atârna dintre 
buze. 

— Credeţi că ei m-au ales intenţionat pe mine ca victimă? 

— Nu știu nimic despre asta. Nu știu mare lucru despre 
incident. 

— Păi, vă spun eu. Am fost o victimă aleasă la întâmplare, 
sunt convins de asta. Și cum s-a terminat a fost la fel de 
întâmplător. 

Își puse mâna pe piept și se aplecă ușor în faţă. 

— Trei dintre coastele mele au fost rupte, restul au fost 
desprinse de claviculă. Am urinat cu sânge câteva zile după 
aceea. Puteau foarte ușor să mă omoare. Faptul că n-au făcut-o 
a fost complet accidental, vă asigur. 

— Aha, dar unde vreți să ajungeţi cu asta? Nu explică de ce 
răzbunarea dumneavoastră trebuie să fie îndreptată spre 
Kimmie Lassen. 

— Ştii ce, Mørck? Ei m-au învăţat ceva în ziua în care m-au 
atacat, nenorociţii. De fapt, într-un fel, le sunt recunoscător. 

La fiecare cuvânt din următoarea propoziţie el bătu în birou. 

— Am învăţat că atunci când ţi se ivește ocazia, profiţi de ea, 
fie că e o întâmplare, fie nu. Fără să te gândești la corectitudine 
sau la vina altei persoane ori la nevinovăția ei. Așa e în lumea 
afacerilor, alfa și omega, înţelegi? Ascute-ţi armele și foloseşte- 
le constant. Profită. În cazul acesta, arma mea a fost 
posibilitatea de a-l influenţa pe tatăl lui Kimmie. 

Carl trase adânc aer în piept. Nu suna deloc compătimitor 
pentru urechile lui de provincial. Se încruntă. 

— Eu tot nu cred că am înțeles complet. 

Basset clătină din cap. Se așteptase la asta. Erau de pe 
planete diferite. 

— Nu spun decât că, din moment ce era cel mai ușor mod de 
a mă răzbuna pe Kimmie, atunci ea a fost cea care trebuia să 
sufere, spuse el. 

— Nuţi-a păsat de ceilalţi? 

El ridică din umeri. 

— Dacă aș fi avut ocazia, m-aș fi răzbunat și pe ei. Doar că n- 
am avut ocazia. Fiecare dintre noi doi avem terenurile noastre 
de vânătoare, ai putea spune. 

— Atunci Kimmie n-a fost mai implicată decât ceilalţi? Cine 
credeţi că a fost pionul principal în gașcă? 

— Kristian Wolf, desigur. Dar dacă toţi acei diavoli ar fi în 
acţiune, cred că de Kimmie ar trebui să stau cât mai departe. 

— Ce vrei să spui? 

— A fost destul de pasivă când s-au luat de mine. Cei mai 
violenţi au fost Florin, Pram și Kristian Wolf. Dar când s-au 
săturat - doar sângeram din ureche și probabil s-au speriat - 
atunci a început Kimmie. 

Își umflă nările ca și cum ar mai fi simtit-o încă în preajmă. 

— Au întărâtat-o, înţelegi? Mai ales Wolf. El și Pram au 
întărâtat-o până au stârnit-o suficient și apoi au împins-o spre 
mine, spuse el, și își încleștă pumnii. La început a lovit încet, 
apoi a fost din ce în ce mai rău. Când a observat cât de mult mă 
durea, ochii ei s-au făcut din ce în ce mai mari, respira din ce în 
ce mai adânc și lovea din ce în ce mai tare. Ea a fost cea care 
m-a lovit în abdomen - cu vârful pantofului. Tare. 

Își stinse ţigara într-o scrumieră care arăta identic cu statuia 
din bronz de pe acoperișul de vizavi. Faţa lui Basset părea să se 
fi ridat. Abia atunci observă Carl acest lucru, în lumina puternică 
a soarelui. Destul de devreme pentru un bărbat așa de tânăr. 

— Dacă Wolf nu ar fi intervenit, ea ar fi continuat până 
muream. Sunt sigur de asta. 

— Și ceilalţi? 

— Da, ceilalţi, zise el și dădu din cap ca pentru sine. Aș spune 
că abia așteptau ocazia următoare. Erau ca spectatorii la o 
coridă. Crede-mă, știu câte ceva despre asta. 

Secretara care îi dăduse cafeaua lui Carl intră în birou. Zveltă 
și atrăgătoare, în haine negre, la fel ca părul și sprâncenele. 
Intr-o mână ţinea un plic mic, pe care i-l dădu lui Carl. 

— Acum aveţi niște euro și un bilet spre casă, zise ea în 
engleză și îi zâmbi prietenos. 

Apoi se întoarse spre șeful ei și îi strecură o foaie de hârtie pe 
care el o citi repede. Furia nestăvilită pe care i-o induse acel 
document îi reaminti lui Carl de Kimmie, cea cu ochii tot mai 
larg deschiși pe care Basset tocmai i-o descrisese. 

Fără ezitare, Basset rupse hârtia în bucățele și o bombardă pe 
secretară cu învinuiri. Expresia de pe chipul lui era sălbatică, iar 
ridurile erau vizibile. Reacţia feroce o făcu pe femeie să tremure 
și să se uite în podea de rușine. Nu era o scenă plăcută de 
urmărit. Când ea ieși și închise ușa, Basset zâmbi spre Carl 
părând neafectat. 

— E doar un șoricel prost de birou. Nu-ţi face griji pentru ea. 
Acum poţi să te întorci în Danemarca? 

El dădu din cap tăcut și încercă să-și exprime mulţumirea, dar 
îi era greu. Kyle Basset era exact precum cei care îi făcuseră 
odată rău. Lipsit de empatie. O demonstrase chiar în faţa ochilor 
lui Carl. La dracu' cu el și cu toţi ceilalţi ca el, un cretin prost. 

— Și pedeapsa lui Kimmie? spuse Carl într-un final. Care a 
fost? 

El râse. 

— A, a fost pură întâmplare. A făcut avort și a fost bătută rău. 
Una peste alta, a fost destul de bolnavă, așa că s-a dus la tatăl 
ei ca să ceară ajutor. 

— Ceea ce n-a primit, bănuiesc. 

Și-o imagină pe tânăra femeie pe care tatăl ei n-a vrut s-o 
ajute nici măcar atunci când avea cel mai mult nevoie de el. 
Oare lipsa de iubire își lăsase deja urmele pe chipul fetiţei 
așezată între tatăl ei și mama vitregă în fotografia din Gossip? 

— O, a fost urât, așa mi s-a spus. Tatăl ei locuia la Hotel 
D'Angleterre la vremea aceea - așa face mereu când e acasă -, 
iar ea a dat buzna acolo. La ce dracu' se așteptase? 

— A fost dată afară? 

— Cu capul înainte, te asigur, zise el și chicoti. Dar, mai întâi, i 
s-a dat ocazia să pescuiască de pe podea bancnotele de o mie 
de coroane pe care el i le-a aruncat. Așa că s-a ales cu ceva din 
asta, dar după aceea a fost adio și rămâi cu bine. 

— Are casa din Ordrup. Știi de ce nu s-a dus acolo? 

— S-a dus. Și a primit același tratament. 

Basset clătină din cap. Era perfect indiferent. 

— Ei, Carl Marck, dacă vrei să afli mai multe, trebuie să iei alt 
avion. Aici trebuie să te înregistrezi destul de devreme, așa că, 
dacă vrei să prinzi zborul de patru și douăzeci, ar fi cazul să 
pleci. 

Carl trase adânc aer în piept. Deja simțea turbulenţțele 
avionului care îi trezeau centrul anxietăţii din creier. Atunci își 

aduse aminte de pastilele din buzunarul de la piept, așa că 
scoase ursulețul și apoi pilulele. Puse ursuleţul pe marginea 
biroului și luă o înghiţitură de cafea ca pastilele să alunece mai 
ușor pe gât. 

Se uită pe deasupra ceștii la haosul de hârtii de pe birou, la 
calculatorul de buzunar, la stilou, la scrumiera pe jumătate plină 
și apoi la mâinile încleștate ale lui Kyle Basset și la încheieturile 
degetelor lui care erau complet albe. Abia atunci își ridică 
privirea și observă fața lui Basset. Ce văzu fu un bărbat care 
probabil că, pentru prima oară în o mulţime de ani, era forțat să 
se lase pradă amintirii unei dureri sfâșietoare pe care oamenii 
se pricep foarte bine s-o provoace altora și lor înșiși. 

Basset se uita intens la ciotul micuț și inocent de animal din 
pluș. Parcă un fulger de sentimente reprimate tocmai îl lovise. 
Căzu pe spate în scaun. 

— Recunoști ursuleţul acesta? întrebă Carl, iar pastilele îi 
rămaseră undeva între gât și coardele vocale. 

Basset dădu din cap afirmativ, apoi își extrase energia din 
furia de mai devreme. 

— Da, Kimmie îl purta mereu la încheietură când era la 
școală. Nu știu de ce. Îi pusese o eșarfă roșie pe după gât și-l 
ținea prins la încheietură. 

Pentru o clipă, Carl crezu că Basset avea să izbucnească în 
lacrimi, dar expresia lui deveni mai dură, iar bărbatul care putea 
umili un șoricel de birou, de parcă acesta era un nimic, își 
revenise. 

— Da, îmi amintesc bine. Atârna la încheietura ei când m-a 
bătut până m-a lăsat inconștient. De unde dracu’ l-ai luat? 


VP - 283 


32. 


Era aproape ora zece, duminică dimineața, când ea se trezi în 
camera din hotelul Ansgar. Televizorul pâlpâia încă la piciorul 
patului și prezenta în reluare buletinul de știri de pe Canalul 2 cu 
evenimentele din seara precedentă. Deşi poliția făcuse un efort 
imens, nu reușise să găsească o explicație pentru explozia din 
apropiere de staţia Dybbalsbro și de aceea evenimentul fusese 
lăsat cumva către coada ştirilor. 

Acum atenţia presei se îndrepta mai nou asupra 
bombardamentelor americane contra insurgenților din Bagdad și 
asupra candidaturii lui Kasparov la alegerile prezidenţiale din 
Rusia. |n principal, însă, camerele video ale presei se 
concentrau pe cadavrul descoperit în faţa blocului roșu 
dărăpănat din Rødovre. Probabil că era o crimă. Mai multe 
elemente indicau acea ipoteză, spunea purtătorul de cuvânt al 
poliţiei. In special faptul că victima se agăţase de balustrada 
balconului înainte de a cădea și faptul că fusese lovită peste 
degete cu un obiect contondent - posibil pistolul cu care se 
trăsese într-o figurină din lemn din apartament, în aceeași 
noapte. Poliția era zgârcită cu informaţiile și încă nu avea niciun 
suspect. Cel puţin așa spuneau ei. 

Ea își luă în brațe legăturica. 

— Acum ei știu, Mille. Acum băieţii știu că sunt pe urmele lor, 
spuse ea, și încercă să zâmbească. Crezi că sunt împreună 
acum? Crezi că Torsten, Ulrik și Ditlev vorbesc acum despre ce- 
ar trebui să facă atunci când mami va veni după ei? Mă întreb 
dacă acum le e teamă. 

Legănă legăturica de cârpe. 

— Cred că merită să le fie după tot ce ne-au făcut, nu ești de 
acord? Și știi ce, Mille? Au motive să le fie. 

Pe ecran, cameramanul încerca să focalizeze cât mai mult 
imaginea pe paramedicii care mutau corpul, dar era clar că era 
prea întuneric pentru a obţine o imagine decentă. 

— Ştii ce, Mille? N-ar fi trebuit să le spun celorlalţi despre 
cutia de metal. N-am făcut ce trebuia. 

Se șterse la ochi. Lacrimile se declanșaseră atât de brusc! 

— N-ar fi trebuit să le spun. De ce-am făcut asta? 
e 

Se mutase cu Bjarne Thøgersen, iar acel lucru fusese un 
sacrilegiu. Dacă și-o trăgea cu cineva, trebuia s-o facă în secret 
sau cu toată gaşca; nu exista altă opţiune. lar acum, încălcase 
fatal regula de aur. Nu numai că alesese un membru al găștii în 
detrimentul celorlalţi, dar îl alesese pe cel mai de jos în ierarhie. 
Era totalmente inacceptabil. 

— Bjarne? tunase Kristian. Ce dracului vrei cu nimicul ăla? 

El ar fi vrut ca totul să rămână așa cum fusese dintotdeauna. 
Voia să continue expedițiile lor de pedeapsă, voia ca ea să fie 
mereu disponibilă pentru ei și numai pentru ei. Dar, în ciuda 
amenințărilor lui Kristian și a presiunii, Kimmie a rămas fermă 
pe poziţie. Il alesese pe Bjarne; ceilalţi trebuiau să trăiască doar 
cu amintirile. 

O perioadă, grupul își continuase orgiile. Se întâlneau cam o 
dată la a patra duminică, trăgeau pe nas cocaină, se uitau la 
filme violente, apoi plecau, cu una dintre imensele mașini cu 
tracţiune integrală ale lui Torsten sau ale lui Kristian, în căutarea 
cuiva pe care să-l hărțuiască și să-l bată. 

Uneori făceau o înțelegere cu victimele și le dădeau bani 
mânjiţi cu sânge în schimbul umilinţei și a durerii îndurate; 
alteori îi atacau pur și simplu pe la spate și îi băteau până îi 
lăsau inconștienţi, înainte să fie văzuţi. Și mai erau ocaziile rare, 
cum fusese cea în care găsiseră un bătrân care pescuia singur 
pe lacul Esrum, când știau că victima nu avea să 
supravieţuiască. Acest din urmă tip de atac le plăcea cel mai 
mult. Când împrejurările erau potrivite și puteau merge până la 
capăt. Când fiecare avea ocazia să-și joace rolul la maximum. 

Dar ceva se întâmplase pe lacul Esrum. Kimmie observase cât 
de excitat devenise Kristian. El se înfierbânta mereu, dar de 
data aceea expresia de pe fața lui devenise destul de întunecată 
și de hotărâtă. Cu buzele strânse și ochii în alertă. El își reţinea 
frustrarea și stătea mult prea tăcut și pasiv, observându-i pe 
ceilalți și uitându-se la hainele lui Kimmie care atârnau pe ea în 
timp ce îl trăgeau pe bărbat în apă. 

— la-o acum, Ulrik! strigase el dintr-odată. 

Ea se lăsase pe vine în acea agitație, cu genunchii depărtaţi și 
fusta de vară leoarcă și se uita la cadavrul care se îndepărta 
plutind și apoi se duse la fundul lacului. Ochii lui Ulrik sclipiră, 

entuziasmat de ocazie și totodată temându-se că nu avea să se 
ridice la înălțime. Din când în când, înainte ca ea să plece în 
Elveţia, el fusese nevoit să renunţe s-o penetreze și să îi lase pe 
ceilalți în locul lui. Era ca și cum acel cocktail de violenţă și sex 
nu avea același efect asupra lui ca în cazul celorlalţi. Și de aceea 
trebuia să aștepte ca pulsul să-i scadă înainte de a putea crește 
din nou. 

— Hai, Ulrik! strigară ceilalţi în timp ce Bjarne le spunea să se 
oprească. 

Atunci Ditlev și Kristian îl apucară pe Bjarne și-l ţinură. 

Ea îl văzu pe Ulrik care își desfăcea fermoarul pantalonilor, de 
data aceasta părând foarte pregătit. Ceea ce nu văzu fu 
Torsten, care se aruncă pe ea din spate și o aruncă la pământ. 

Dacă n-ar fi fost înjurăturile lui Bjarne, loviturile lui sălbatice 
care au provocat ofilirea bărbăției lui Ulrik, ar fi violat-o cu toții 
în acea zi, lângă desișul de papură. 

Nu trecu mult timp însă până ce Kristian începu s-o vrea 
sistematic. Puțin îi păsa de Bjarne și de ceilalți. Atâta timp cât e/ 
putea s-o aibă, era mulțumit. 

Bjarne se schimbase. Când vorbea cu Kimmie, părea distrat. 
Nu îi mai întorcea îmbrăţișările și era deseori plecat când ea se 
întorcea de la muncă. Cheltuia bani pe care n-ar fi trebuit să-i 
aibă. Vorbea la telefon când credea că ea doarme. 

Kristian o curta peste tot. În magazinul Nautilus, pe drumul de 
la muncă spre casă, în apartamentul în care locuia cu Bjarne 
după ce acesta primise o slujbă bună de la ceilalţi și nu le mai 
stătea în cale. lar Kimmie îl lua în derâdere. Își bătea joc de 
Kristian pentru dependenţa lui și pentru că-i lipsea simţul 
realității. 

Văzu imediat că-i crește furia. Că privirea lui oţelită devine 
mai tăioasă și mai pătrunzătoare. Dar Kimmie nu se temea de 
el. Ce rău îi putea face și nu i-l mai făcuse de atâtea ori? 

x 

Se întâmplă, în cele din urmă, în acea zi din martie când 
cometa Hyakutake era vizibilă pe cerul Danemarcei. Bjarne 
primise un telescop de la Torsten, iar Ditlev îi pusese la 
dispoziție iahtul. Planul era ca, în timp ce Bjarne bea multe beri 
și încerca să pătrundă enormitatea universului, Kristian, Ditlev, 
Torsten și Ulrik să intre în apartamentul lui. 

Ea nu înţelesese niciodată cum de reușiseră să facă rost de 
cheie, dar se trezise cu ei acolo, cu pupilele mici și cu cocaină în 
nări. Nu spuseră nimic, doar se duseră la ea, o lipiră de perete și 
îi rupseră hainele până ce ea a devenit suficient de accesibilă. 

Nu scoaseră o vorbă de la ea căci Kim știa că astfel ar fi 
devenit și mai sălbatici. De parcă n-o văzuse de atâtea ori când 
îi atacaseră pe alţii. Băieţilor din gașcă nu le plăcea să se vaite. 
Nici lui Kimmie. 

O aruncară pe măsuţa de cafea fără s-o golească mai întâi. 
Violul începu când Ulrik o încălecă în dreptul stomacului și-i 
înșfacă genunchii cu labele lui mari, forțând-o să-și desfacă 
picioarele. La început ea încercă să-l pocnească peste spate, dar 
frenezia dată de cocaină și stratul lui de grăsime absorbiră forța 
loviturilor. Și ce rost avea, oricum? Ea știa că lui Ulrik îi plăcea. 
Bătaia, umilirea, constrângerile... orice depășea moralitatea 
convențională. Nimic nu era tabu pentru Ulrik. Niciun fetiș nu 
rămăsese netestat. Niciunul. Și totuși, el nu avea erecţie ca și 
ceilalţi. 

Când Ulrik se dăduse jos de pe ea, Kristian se așeză între 
picioarele ei și se împinsese cu hotărâre în ea până când din 
chipul lui nu se mai vedea decât albul ochilor și buzele curbate 
de satisfacţie. Al doilea fusese Ditlev, care termină repede, cu 
obișnuitul lui tremurat ca provocat de crampe, apoi urmașe 
Torsten. În timp ce corpul lui subţire o asalta, Bjarne apăruse 
dintr-odată în dreptul ușii. Ea îl privi drept în ochi și văzu pe 
chipul lui sentimentul propriei inferiorităţi, înlocuit de cel de 
camaraderie cu restul găștii, sentiment care preluă controlul. Ea 
îi strigă să plece, dar el rămase pe loc. 

După ce Torsten ieșise din ea, gâfâielile colective se 
transformaseră în jubilare, când Bjarne îi luase locul. Ea se uită 
la faţa lui albăstrui-roșiatică și își dădu seama clar, pentru prima 
oară, ce devenise viaţa ei. Se resemnase, închise ochii și se lăsă 
în voia sorții. Ultimul lucru pe care îl auzise înainte de a dispărea 
definitiv în ceața protectoare a subconștientului fusese râsul lor 
când Ulrik încercă din nou s-o pătrundă, fără a avea erecţie. A 
fost ultima oară când i-a văzut împreună. 

e 

— Micuța mea dragă, uite ce ţi-a adus mami. 

Desfăcu micuța persoană din cârpe și se uită la ea cu 
tandreţe sinceră. Ce dar de la Dumnezeu! Așa niște degeţele 

mici. Așa niște unghiuţe. Apoi deschise un pachet și ținu 
conținutul lui în aer, deasupra corpului mumificat. 

— Uite, Mille, ai mai văzut vreodată așa ceva? Nu-i aşa că e 
exact ce avem nevoie într-o zi ca asta? 

Atinse cu degetul una din mânuţe. 

— Mami e foarte caldă, nu-i așa? întrebă ea. Da, mami e 
foarte caldă. 

Râse. 

— Mama ta devine caldă când e entuziasmată. Dar știi asta. 

Se uită afară pe geam. Era ultima zi din septembrie. Aproape 
aceeași dată în care se mutase cu Bjarne, în urmă cu 
doisprezece ani. Doar că în acea zi nu plouase. Din câte-și 
aducea aminte. 

(J 

Când violul se termină, o lăsară să zacă pe măsuța de cafea și 
se așezară în cerc pe podea. Traseră pe nas cocaină până își 
pierduseră mințile. Tipară din toți rărunchii, iar Kristian o pocni 
tare de câteva ori peste coapsele goale. Intenționa să fie un 
semn de împăcare. 

— Haide, Kimmie! strigase Bjarne. Nu fi așa puritană! Doar 
suntem noi, nu altcineva. 

— S-a terminat, mârâise ea. Gata. 

Işi dăduse seama că ei n-o luaseră în serios. Crezuseră că era 
prea dependentă de ei și că avea să vină curând înapoi în patru 
labe. Dar ea n-o făcu. Niciodată. In Elveţia se descurcase fără ei. 
O putea face din nou. 

li luă o vreme să se ridice. Perineul o ardea. Ligamentele de la 
șolduri erau întinse la maximum, gâtul o durea, iar umilinţa o 
trăgea în jos. Acea senzaţie se reîntoarse, cu și mai multă 
putere, în momentul în care Kassandra o întâmpină în casa din 
Ordrup, cu dispreț în voce și cu cuvintele: „E vreun lucru pe 
lumea asta pe care să-l faci așa cum trebuie, Kimmie?” 

A doua zi află că Torsten cumpărase firma la care muncea, 
Nautilus Trading A/S, și că rămăsese fără slujbă. Unul dintre 
angajaţi, care îi fusese prieten, îi dădu un cec și îi spuse că, din 
păcate, trebuia să plece. Florin făcuse schimbări de personal, o 
informase colegul de serviciu. Așa că, dacă voia să depună o 
plângere, trebuia să-l abordeze pe el personal. Când se dusese 
la bancă pentru a depune cecul, descoperise că Bjarne golise 
contul lor și îl lichidase. 

Sub nicio formă nu mai putea să scape din ghearele lor. 
Acesta fusese planul. În următoarele luni locuise în 
apartamentul ei din casa din Ordrup. Noaptea își lua mâncare 
din bucătăria principală și o ducea sus. Ziua dormea, cu 
ursulețul strâns în palmă și cu picioarele strânse sub ea. 
Kassandra a stat deseori în faţa ușii exersându-și vocea 
pițigăiată, dar Kimmie era surdă faţă de lume. 

Pentru că nu datora nimic nimănui și pentru că era 
însărcinată. 

e 

— Nici n-ai idee cât de fericită am fost în momentul în care 
am descoperit că urma să te am, zise ea și zâmbi spre micuță. 
Am știut instantaneu că erai fetiță și cum o să-ţi spun. Millie. Pur 
și simplu, era numele tău. Nu e amuzant și ciudat? 

Mâinile ei bâjbâiră puţin în timp ce înfășă din nou corpul. 
Stătea acolo, în cârpa albă, mititel, ca un lisus copil. 

— Am așteptat cu atâta nerăbdare să te am și să trăim 
împreună în casa noastră, ca alți oameni. Mama ta și-ar fi găsit 
o slujbă imediat după ce te nășteai și apoi, după ce te scoteam 
din maternitate, am fi fost împreună mereu. 

Scoase o geantă, o puse pe pat și îndesă una dintre pernele 
hotelului înăuntru. Părea sigură și călduroasă. 

— Da, tu și cu mine ar fi trebuit să trăim în casa aia, doar noi 
două, iar Kassandra n-avea decât să plece. 

Kristian Wolf începuse s-o sune în săptămânile de dinaintea 
nunţii lui. Ideea că urma să fie încătușat îl dispera, la fel și 
refuzurile ei repetate. Vara fusese cenușie, totuși liniștită pentru 
Kimmie, care începuse să-și poată controla viaţa. Lucrurile 
înfiorătoare pe care i le făcuseră erau pentru ea de domeniul 
trecutului. Devenise responsabilă, era la începutul unui drum 
nou. Trecutul era mort. 

Abia când îi găsi într-o zi pe Ditlev Pram și pe Torsten Florin 
așteptând în sufrageria Kassandrei își dăduse seama că îi era 
imposibil să scape de trecut. Când îi văzu cum se uitau la ea 
cercetător, își adusese aminte cât de periculoși puteau fi. 

— Vechii tăi prieteni au venit să te viziteze, ciripea Kassandra 
în rochia ei de vară aproape transparentă. 

Nu dorise să-și părăsească teritoriul - „Camera mea” -, dar ce 
urma să se întâmple nu era destinat urechilor ei. 

— Nu știu de ce sunteți aici, dar vreau să plecaţi, spusese 
Kimmie pe deplin conștientă că acela era doar începutul 
negocierilor cu privire la cel care avea să fie la conducere și cine 
nu, când întâlnirea se va fi sfârșit. 

— Ești prea adânc implicată în tot, Kimmie, spusese Torsten. 
Nu te putem lăsa să te retragi. Cine știe ce-ai putea face. 

Ea clătină din cap. 

— Despre ce vorbești? Că o să mă sinucid și o să las scrisori 
compromiţătoare în urma mea? 

Ditlev dăduse din cap afirmativ. 

— De exemplu. Mai sunt și alte lucruri pe care ne-am putea 
gândi că le-ai putea face. 

— Cum ar fi? 

— Contează? răspunse Torsten și se apropie de ea. 

Dacă o prindeau din nou ea avea de gând să-i lovească cu 
una dintre vazele masive, chinezești, din colţ. 

— Ideea e că știm de unde să te luăm când ești cu noi. Nici tu 
nu poți trăi fără asta, recunoaște, Kimmie, continuase el. 

Ea zâmbise șmecherește. 

— Poate c-o să fii tată, Torsten. Sau poate tu, Ditlev. 

Nu intenţionase s-o spună, dar meritase să le vadă feţele. 

— De ce-aș vrea să merg cu voi? 

Işi pusese mâna pe burtă. 

— Poate credeţi că e bine pentru copil, nu? Eu nu cred. 

Știuse la ce se gândeau în timp ce se uitau unul la altul. 
Amândoi aveau copii și amândoi trecuseră prin mai multe 
divorțuri și scandaluri domestice. Încă unul nu le-ar fi distrus 
reputaţia. Nu îi deranja decât nesubordonarea ei. 

— Trebuie să scapi de copilul ăla, se răţoi Ditlev neașteptat de 
dur. 

„Să scapi”, aşa spusese el. Din acele cuvinte ea își dăduse 
seama că pruncul pe care urma să-l nască era în pericol de 
moarte. 

Ridicase mâna ca să demonstreze distanţa dintre ei. 

— Dacă vreţi să vă protejaţi interesele, atunci lăsaţi-mă în 
pace, aţi înţeles? Doar lăsaţi-mă în pace... de tot. 

Observă cu satisfacţie că felul în care schimbase tonul îi 
făcuse să caște ochii. 

— Dacă nu, atunci ar fi bine să știți că am o cutie care conţine 
lucruri care v-ar putea distruge complet. Cutia aia e asigurarea 

mea de viaţă. Fiţi siguri că, dacă mi se întâmplă ceva, cutia va 
vedea lumina zilei. 

De fapt, nu plănuise lucrurile astfel. Era adevărat că avea 
cutia ascunsă, dar nu se gândise niciodată s-o arate cuiva. Erau 
doar trofee. Mici obiecte pentru fiecare viaţă pe care o 
curmaseră. Precum scalpurile pentru indieni. Ca urechile de taur 
pentru matadori. Ca inimile victimelor pentru incași. 

— Ce cutie? întrebase Torsten, iar ridurile de pe faţa lui ca de 
vulpe se accentuară și mai mult. 

— Lucruri pe care le-am adunat în timpul atacurilor noastre. 
Dacă e descoperit conţinutul cutiei ăleia, poate ieși la iveală tot 
ce am făcut, iar dacă vă atingeţi de mine sau de copilul meu o 
să muriţi în spatele gratiilor, vă promit asta. 

Ditlev o credea. Torste, însă, era sceptic. 

— Dă-mi un exemplu, îi spusese el. 

— Unul dintre cerceii femeii din Langeland. Brăţara de gleznă, 
din cauciuc, a lui Kåre Bruno. Vă aduceţi aminte cum l-a prins 
Kristian și l-a împins de pe trambulină? Atunci poate vă amintiţi 
și cum stătea apoi cu brăţara afară, lângă Bellahøj, și râdea. Nu 
cred că ar mai râde dacă ar afla că aceasta le ţine companie 
celor două cartonașe de Trivial Pursuit de la Rørvig, nu-i așa? 

Torsten Florin se uitase în spatele ei. Ca și cum voia să fie 
sigur că nu trăgea nimeni cu urechea de cealaltă parte a ușii. 

— Nu, Kimmie, ai dreptate, răspunsese el. N-ar mai face-o. 

* 


Kristian o vizită într-o noapte, când Kassandra dormea dusă, 
doborâtă de băutură. S-a aplecat deasupra ei în pat și a rostit 
cuvintele atât de rar și de apăsat încât fiecare dintre ele o 
străpunse: 

— Spune-mi unde-i cutia, Kimmie, sau te omor acum. 

O bătu cu brutalitate până când aproape că nu mai era în 
stare să-și ridice mâinile. O lovise în abdomen, în vintre și în 
torace până când oasele cedară. Dar ea nu-i spuse unde era 
cutia. In final, plecase. Stors complet de violenţă. Pe deplin 
convins că misiunea lui fusese îndeplinită și că ea pur și simplu 
inventase povestea despre cutie și despre conţinutul ei. Când își 
reveni, nu mai putu decât să sune singură la ambulanţă. 

Se trezi cu stomacul gol și fără poftă de mâncare. Era 
duminică după-amiază și se afla încă la hotel. Visele din somnul 
de o oră îi dăduse certitudinea că totul avea să se aranjeze. De 
ce alte confirmări mai avea nevoie? Se întoarse spre geanta în 
care se afla legăturica, aflată pe pat lângă ea. 

— Azi îţi dau un cadou, micuță Mille. M-am gândit la asta. O să 
ai cea mai frumoasă jucărie pe care am avut-o în viața asta, 
micuțul meu ursuleţ, zise ea. Mami s-a gândit foarte des să ţi-l 
dea, iar azi e ziua cea mare. Nu-i așa că te face fericită? 

Ea simţi că vocile îi dădeau târcoale, că așteptau ca ea să 
facă o boacănă, dar atunci își băgă mâna în geantă, pipăi 
legătura și lăsă senzaţia de căldură s-o cuprindă. 

— Da, sunt liniștită acum, dragostea mea. Sunt perfect 
liniștită. Astăzi nimic n-o să ne poată face rău. 

e 

Internată cu o masivă hemoragie abdominală, personalul de 
la Spitalul Bispebjerg o întrebase de multe ori cum de se putuse 
întâmpla aşa ceva. Ba unul dintre doctorii mai importanți 
sugerase chiar să fie chemată poliția, dar ea îi convinse să n-o 
facă. Vânătăile de pe corp, îi asigurase ea, erau rezultatul unei 
căderi de pe treapta de sus a unei scări abrupte. Uneori avea 
episoade de amețeli și avusese unul când stătea pe treapta 
aceea de sus. Jurase că nimeni nu încercase s-o omoare. Trăia 
singură, cu mama ei. Fusese doar un accident prostesc și urât. 

In ziua următoare, asistentele o asigurară că copilul avea să 
supraviețuiască. Abia când ele îi transmiseseră salutări din 
partea vechilor colegi de școală știu că trebuie să fie atentă. 
Bjarne o vizitase în camera ei privată în cea de-a patra zi. Era 
greu de crezut că era o simplă coincidenţă că el era cel care 
devenise trimisul lor. În primul rând, Bjarne, spre deosebire de 
ceilalți, nu era persoană publică; în al doilea rând, nimeni nu 
putea mai bine ca el să poarte o conversaţie simplă, în care 
retorica golită de înţeles și minciunile deplasate să nu poată 
prinde rădăcini. 

— Spui că ai probe împotriva noastră, Kimmie. E adevărat? 

Ea nu răspunse. Se uită pur și simplu pe fereastră la clădirile 
pompoase, ruinate. 

— Kristian își cere scuze pentru ce ţi-a făcut. Vrea ca eu să te 
întreb dacă nu vrei să fii transferată la un spital particular. 
Copilul e bine, nu? 

Ea se uită urât la el. Fusese îndeajuns ca să-l facă să-și 
coboare privirea. Știa prea bine că n-avea niciun drept s-o 
întrebe ceva. 

— Spune-i lui Kristian că a fost ultima oară când m-a atins sau 
a avut ceva de-a face cu mine. Ai înţeles? 

— Kimmie, știi cum e Kristian. Nu-i ușor să scapi de el. Spune 
că nici măcar nu ai un avocat. Unul căruia să-i fi povestit despre 
noi, Kimmie. Mai zice și că s-a răzgândit și că acum crede că aio 
cutie cu lucrurile alea pe care spui că le ai. Că pare ceva ce ai fi 
în stare să faci. A rânjit când mi-a spus asta. 

Bjarne făcuse o încercare nereușită de a transmite gestul 
grohăind al lui Kristian, dar Kimmie nu se lăsă impresionată. 
Kristian nu râdea niciodată de ceva ce-l putea amenința. 

— Și dacă nu ai un avocat, se întreba Kristian, atunci cu cine 
te-ai aliat? N-ai prieteni, Kimmie, în afară de noi. Cu toţii știm 
asta, spusese el și o atinsese pe braţ, dar ea se trase deoparte. 
Cred că ar fi bine să-mi spui unde-i cutia. E în casă, Kimmie? 

Ea se întorsese spre el brusc. 

— Crezi că-s proastă? 

Fusese evident că el înghiţise gălușca. 

— Spune-i lui Kristian că, dacă mă lasă în pace, din partea 
mea puteţi continua să faceţi ce vreţi. Sunt însărcinată, Bjarne, 
nu v-aţi dat seama de asta? Dacă lucrurile alea văd lumina zilei, 
atunci vom intra la apă cu toţii, la fel și copilul meu. Nu 
înțelegeţi? Cutia este doar o soluție de urgență. 

Era ultimul lucru pe care ar fi trebuit să-l spună. Soluţie de 
urgență. Dacă era ceva care-l putea face pe Kristian să se simtă 
ameninţat erau acele cuvinte. 

După vizita lui Bjarne, în noaptea aceea nu mai reuși să 
doarmă. Stătea acolo în întuneric, în gardă, cu o mână pe burtă 
și cu cealaltă pe cordon, ca să cheme asistenta. 

e 

El veni purtând un halat alb de doctor în noaptea de 2 august. 
Ea aţipise un moment când simţise mâna lui pe gură și apăsarea 
puternică a genunchiului pe piept. O spuse direct: 

— Cine poate ști unde-o să dispari când o să fii externată, 
Kimmie? O să stăm cu ochii pe tine, dar totuși, nu se știe 
niciodată. Zi-mi unde-i cutia și o să te lăsăm în pace. 

Ea nu îi răspunsese. El o lovi tare în burtă cu mâna liberă și, 
pentru că ea tot nu spunea nimic, o lovi din nou și din nou, până 
începură contracţiile, picioarele ei se zbăteau convulsiv, iar 
patul se cutremura. 

Ar fi omorât-o dacă scaunul de lângă pat nu s-ar fi răsturnat și 
n-ar fi întrerupt tăcerea din cameră cu un zgomot infernal. Dacă 
farurile unei ambulante n-ar fi luminat încăperea și nu l-ar fi 
expus în toată starea lui înfiorătoare. Dacă ea nu și-ar fi dat 
capul pe spate și n-ar fi intrat în stare de șoc. Dacă el n-ar fi fost 
sigur că oricum era pe cale să moară. 

e 

Nu-și anunţase plecarea din hotel. Își lăsase valiza înăuntru, 
luase geanta cu legăturica și câteva alte lucruri și parcurse pe 
jos scurta distanţă până la gara centrală. Era aproape ora două 
după-amiaza. Se ducea să ia ursuleţul pentru Mille, așa cum 
promisese. Apoi avea să-și încheie sarcina. 

Era o zi senină de toamnă, iar trenul era plin cu copii de 
grădiniță, veseli, însoţiţi de educatoarele lor. Poate că veneau 
de la un muzeu, poate se duceau câteva ore în parc. Poate că 
micuţii se vor întoarce în seara aceea la mama și la tata, cu 
obrajii roșii, povestindu-le despre frunzișul multicolor al pădurii 
și despre turmele de căprioare de pe câmpiile din jurul 
castelului Ermitaj. 

Când ea și Mille aveau să fie în sfârșit împreună, urma să fie 
mai bine decât toate acele lucruri la un loc. În frumusețea 
infinită a Paradisului. S-ar uita una la alta și ar râde. Pentru 
eternitate, așa avea să fie. 

Dădu din cap și privi peste cocioabele din Svanemøllen, spre 
spitalul Bispebjerg. Cu unsprezece ani în urmă se ridicase din 
patul de spital și luase copilul micuţ care zăcea sub un cearșaf, 
pe o masă de oțel, la piciorul patului. O lăsaseră singură doar o 
clipă. O femeie din camera alăturată care intrase în travaliu 
avusese niște complicaţii grave. Se sculase, se îmbrăcase și 
împăturise copilul în cearșaf. 

O oră mai târziu, după ce fusese umilită de tatăl ei la hotelul 
D'Angleterre, mersese pe exact aceeași rută spre Ordrup pe 
care o urma în acel moment. Cu acea ocazie își dăduse seama 

că nu mai putea sta acolo în casă. Că gașca avea să vină după 
ea, iar următoarea dată însemna sfârșitul. 

Dar mai știa și că avea mare nevoie de ajutor pentru că încă 
sângera, iar durerea din abdomen părea ireală și era 
înspăimântătoare. Așa că se duse la Kassandra să-i ceară bani. 
S-o determine să-i dea lucrurile de care avea nevoie. Incă o 
dată, în ziua aceea aflase ce-i puteau face oamenii ale căror 
nume începea cu „K”. Tot ce-i împinsese în palmă Kassandra 
fusese o nenorocită de bancnotă de două mii de coroane. Două 
mii de la ea și zece mii de la așa-zisul tată, Willy K. Lassen, era 
tot ce se obosiseră să-i ofere. Și era departe de a fi de-ajuns. 

Când i se spusese să plece din casă și se trezise pe stradă, cu 
legăturica la piept și cu tamponul dintre picioare din nou 
complet inundat de sânge, știu că va veni ea ziua în care toţi cei 
care se purtaseră urât cu ea și o forțaseră să îngenuncheze vor 
plăti pentru ce făcuseră. Mai întâi Kristian, apoi Bjarne. Apoi 
Torsten, Ditlev, Ulrik, Kassandra și tatăl ei. 

e 

Acum, pentru prima dată după mulţi ani, stătea în faţa casei 
de pe Kirkevej și totul arăta exact la fel. Clopotele de la biserica 
de pe deal fără îndoială că încă îi chemau pe burghezii serioși la 
slujbele de duminică, iar casele din vecinătate încă se ridicau 
spre cer, semeţe și nerușinate. Ușa de la casă era la fel de greu 
de deschis. 

Nu recunoscu doar faţa bine conservată a Kassandrei când 
aceasta deschise ușa, ci și atitudinea pe care prezenţa ei i-o 
provocase întotdeauna mamei sale vitrege. Kimmie nu știa cum 
începuse exact ostilitatea dintre ele două. Probabil că se 
întâmplase când Kassandra, în încercările ei stângace de ao 
crește, o încuiase pe Kimmie într-o debara întunecată și o 
bombardase cu un torent de vorbe grele, jumătate dintre 
acestea total străine fetiţei. 

Faptul că și Kassandra suferise în acea gospodărie lipsită de 
sentimente cu greu ar fi putut fi o circumstanţă atenuantă dacă- 
i judecai comportamentul. Aceasta nu era o scuză. Kassandra 
era o drăcoaică. 

— Nu te las înăuntru, șuieră Kassandra și încercă să închidă 
ușa cu forța. 

Exact așa cum făcuse în ziua de după avort, când Kimmie 
stătuse acolo, rănită, disperată, cu legăturica în brațe. 

Atunci i se spusese să se ducă la dracu’, și chiar fusese un iad 
ce o așteptase în față. În afara stării oribile în care o lăsaseră 
loviturile lui Kristian și a avortului, fusese nevoită să meargă pe 
jos zile în șir, gârbovită, fără ca nimeni să-și ofere ajutorul sau 
măcar să încerce să se apropie de ea. Oamenii nu-i vedeau 
decât buzele crăpate și părul murdar. Se ţineau la distanţă de 
legătura respingătoare din mâinile ei și de mânecile maro, 
pătate cu sânge uscat, fără a vedea în ea o fiinţă umană 
răvășită de febră, aflată în nevoie. Nu au văzut o persoană care 
se dezintegra. lar ea considerase că toate acelea sunt pedeapsa 
ei. Propriul purgatoriu, pe care trebuia să-l îndure ca să 
plătească pentru toate ticăloșiile teribile pe care le făcuse. 

O drogată din Vesterbro o salvase. Numai Tine, acel copil 
oropsit, bolnăvicios și slab, ignorase mirosul care venea din 
legăturică și scuipatul uscat care se acumulase în colţurile gurii 
ei. Văzuse altele și mai rele și o dusese pe Kimmie într-o cameră 
mai jos pe alee, în Sydhavnen, la un alt dependent de droguri 
care fusese odată, în zorii vieţii lui, doctor. 

Pastilele și chiuretajul făcut de acesta o ajutară să scape de 
infecție și îi opriră sângerarea. Preţul pe care îl plătise fusese 
faptul că de atunci nu mai sângerase niciodată. În săptămâna 
următoare - când micuțul ei obiect începuse să nu mai pută - 
Kimmie fusese gata să înceapă o nouă viaţă, pe străzi. Restul 
era istorie. 

e 

A intra în camerele în care parfumul dens al Kassandrei 
atârna greoi și toate fantomele trecutului râdeau de Kimmie așa 
cum făcuseră întotdeauna era ca și cum ar fi înghețat în mijlocul 
unui coșmar. 

Kassandra duse o ţigară la buze. Rujul ei fusese demult șters 
de zecile de ţigări pe care le fumase mai devreme. Mâinile îi 
tremurau ușor, dar prin norul de fum ochii ei o urmăreau cu 
atenţie pe Kimmie când aceasta puse geanta pe podea. 
Kassandra, se vedea clar, nu se simțea deloc confortabil și, în 
scurtă vreme, privirea ei avea să arunce săgeți în toate părțile. 
Nu era un scenariu pe care să-l fi prevăzut. 

— Ce vrei să faci aici? întrebă Kassandra. 

Erau exact aceleași cuvinte ca în urmă cu unsprezece ani. 
După viol și după avort. 

— Vrei să mai stai aici în casă, Kassandra? răspunse Kimmie. 

Mama ei vitregă își trase capul pe spate, dar altfel rămase 
nemișcată pentru un moment, gânditoare, ţinând încheietura 
mâinii moale în vreme ce fumul albăstrui făcea rotocoale prin 
părul ei cărunt. 

— De-aia ai venit? Să mă dai afară? De-aia? 

Era îmbătător s-o vadă cum se lupta să rămână calmă. Acea 
persoană care avusese ocazia să ia de mână o fetiță și s-o 
scoată din umbra unei mame reci. Acea femeie mizerabilă, 
egocentrică, plină de ea, care o dominase pe Kimmie abuzând-o 
emoțional și neglijând-o zi de zi. Femeie care hrănise în Kimmie 
tot ce o făcuse să ajungă acolo unde era: neîncredere, ură, 
indiferenţă rece și lipsă de empatie. 

— Am două întrebări la care ar fi înțelept să răspunzi bine și 
repede, Kassandra. 

— Apoi o să pleci? 

Işi turnă un pahar din carafa de vin de Porto pe care fără 
îndoială se străduise s-o golească înainte de a sosi Kimmie și luă 
o înghiţitură zdravănă. 

— Nu promit nimic, spuse Kimmie. 

— Care sunt întrebările? 

Kassandra trase fumul de ţigară atât de adânc în plămâni 
încât nu ieși nimic când expiră. 

— Unde e mama? 

Ea își lăsă capul pe spate, cu gura ușor deschisă. 

— O, Doamne. Asta-i întrebarea ta? zise ea și se întoarce 
brusc spre Kimmie. Păi, e moartă, Kimmie. E moartă de treizeci 
de ani, sărmana. Nu ţi-am spus niciodată? 

Işi dădu din nou capul spre spate și scoase câteva sunete care 
se presupuneau că exprimau surprinderea. Apoi se întoarse din 
nou spre Kimmie. De data aceea privirea ei era dură. Nemiloasă. 

— Tatăl tău i-a dat bani, apoi ea i-a băut. Să-ţi spun mai mult? 
E uimitor că noi nu ţi-am zis niciodată. Dar ești fericită acum că 
știi? 

Cuvântul „fericită” pătrunse în toate celulele din corpul lui 
Kimmie. „Fericită?!” 

— Și tata? Mai știi ceva de el? Unde e? 

Kassandra prevăzuse întrebarea. Era dezgustată. Simplul 
cuvânt „tată” era suficient. Dacă îl ura cineva pe Willy K. 
Lassen, ea era aceea. 

— Nu înţeleg de ce vrei să știi. Din partea ta, el ar putea 
foarte bine să ardă în iad, nu-i așa? Sau nu vrei decât să te 
convingi că așa și e? Pentru că te asigur, fată scrântită, că tatăl 
tău chiar arde în iad. 

— E bolnav? întrebă ea. 

Poate că ceea ce-i spusese polițistul acela lui Tine era 
adevărat. 

— Bolnav? 

Kassandra strivi ţigara și întinse braţele cu degetele răsfirate 
și unghii ascuţite. 

— Arde în iad cu cancer în toate oasele. N-am vorbit cu el, dar 
am auzit de la alţii că suferă teribil. 

Își țuguie buzele și expiră din tot sufletul, ca și cum îl scotea 
afară din ea pe însuși Satana. 

— Suferă teribil și va fi mort până la Crăciun și mie puţin îmi 
pasă, m-auzi? 

Își netezi puţin fusta și luă paharul de Porto de pe masa de 
lângă ea. Asta însemna că Kimmie, micuța ei și Kassandra erau 
singurele rămase. Două „K”-uri blestemate și micuțul înger 
păzitor. Kimmie ridică geanta de pe podea și o așeză pe masă, 
lângă carafa Kassandrei. 

— Spune-mi, tu ai fost cea care l-a lăsat pe Kristian înăuntru 
când eu aşteptam s-o nasc pe micuța mea aici? 

Kassandra o urmări pe Kimmie care deschise puţin geanta. 

— Doamne Dumnezeule! Nu-mi spune că ai chestia aia 
hidoasă în geantă! 

Își dădu seama după faţa lui Kimmie că așa era. 

— Eşti bolnavă la cap, Kimmie. la-o de aici. 

— De ce l-ai lăsat pe Kristian în casă? De ce l-ai lăsat să vină 
la mine, Kassandra? Ştiai că sunt însărcinată. Îţi spusesem că 
vreau să fiu lăsată în pace. 

— De ce? Puțin îmi păsa de tine și de bastardul tău. La ce te 
așteptai? 

— Și ai stat pur și simplu acolo, în sufragerie, în timp ce el mă 
bătea. Probabil că ai auzit. Trebuie să fi știut de câte ori m-a 
lovit. De ce n-ai sunat la poliţie? 

— Pentru că știam c-o meritai. Nu-i așa? 

„Ştiam c-o meritai”, spusese ea, iar vocile începură să sune în 
capul lui Kimmie. Pumni, camere întunecate, batjocură, acuzații 

- toate acelea bubuiau în capul lui Kimmie și trebuiau să 
înceteze. 

Dintr-o singură mișcare, sări, o apucă pe Kassandra de păr și 
o forță să-și dea capul pe spate ca să-i toarne restul de Porto pe 
gât. Femeia se uita confuză și surprinsă la tavan în timp ce 
lichidul i se scurse pe trahee și o făcu să tușească. Așa că 
închise gura Kassandrei și îi ţinu capul ca într-o menghină în 
timp ce încercările de a tuși ca să-și curețe plămânii deveniră 
din ce în ce mai puternice. 

Kassandra o apucă pe Kimmie de antebraţ și încercă s-o 
împingă, dar viaţa pe stradă conferă o forţă deosebită, care o 
depășește de departe pe cea a unei femei care își petrece zilele 
dându-le ordine celor din jur. Ochii ei se umplură de disperare în 
timp ce stomacul i se contractă și împinse acid gastric spre 
catastrofa pe cale să se petreacă undeva între trahee și esofag. 
Câteva inhalări rapide, fără folos, prin nas, produseră panică în 
corpul Kassandrei care se zbătea din răsputeri să se elibereze. 
Kimmie o ţinu strâns, tăind toate căile prin care oxigenul dătător 
de viaţă ar fi putut intra în plămânii ei, iar Kassandra începu să 
aibă convulsii în timp ce pieptul ei se umfla frenetic, înecându-i 
tânguielile. Apoi deveni inertă. 

Kimmie îi dădu drumul să cadă exact unde se dăduse bătălia 
și lăsă paharul spart de Porto, măsuţa de cafea care fusese 
mutată din loc și voma care cursese din gura femeii să 
vorbească de la sine. Kassandra Lassen se bucurase 
întotdeauna de lucrurile cele mai bune din viaţă, iar acum 
acestea îi curmaseră viaţa. Un accident, ar fi zis unii. Previzibil, 
ar fi adăugat alţii. 

x 

Au fost exact cuvintele pe care se spunea că le rostise unul 
dintre vechii parteneri de vânătoare ai lui Kristian Wolf când îl 
găsi pe acesta cu artera femurală perforată, pe moşia lui din 
Lolland. Un accident, da, dar previzibil. Kristian era celebru 
pentru faptul că obișnuia să fie neglijent cu pușca. Era doar o 
chestiune de timp până când să se întâmple ceva rău, spusese 
tovarășul lui de vânătoare. 

Dar nu fusese un accident. Kristian o controlase pe Kimmie 
din ziua în care el pusese ochii pe ea. O constrânsese pe ea și 
pe ceilalţi să participe la jocurile lui și se folosise de corpul ei. O 
împinsese spre anumite relaţii și apoi o extrăsese din ele. O 


VP - 299 


convinsese să-l ademenească pe Kåre Bruno la Bellahøj cu 
promisiunea că aveau să se împace. O aţâţase să strige la 
Kristian să-l împingă pe Kåre peste margine. O violase și o 
bătuse o dată, apoi încă o dată, astfel încât copilul să nu 
supraviețuiască. Îi transformase viaţa de multe ori, de fiecare 
dată spre mai rău. 

Când se scurseseră șase săptămâni de când trăia pe străzi, ea 
l-a văzut pe prima pagină a unui ziar de scandal. Zâmbea, 
făcuse niște afaceri grozave și se pregătea să plece pentru 
câteva zile să se relaxeze pe moșia lui din Lolland. 

— Niciun animal de pe terenurile mele n-ar trebui să se simtă 
în siguranţă, spusese el. Ținta mea este excelentă. 

Furase prima ei valiză, și-a pus niște haine impecabile și a 
luat trenul spre Søllested, unde a coborât și a străbătut pe jos 
ultimii cinci kilometri, în lumina amurgului, până a ajuns la 
moșie. Își petrecu noaptea în tufișuri, ascultându-l pe Kristian 
care ţipa înăuntru necontenit, forțându-și, într-un final, tânăra lui 
soție să se refugieze la etaj. El a dormit în sufragerie și după 
câteva ore era mai mult decât pregătit să-și verse neajunsurile 
și frustrarea generală pe bieţii fazani și pe orice altă creatură vie 
care îi ieșea în cale. 

Noaptea fusese rece ca gheața, dar nu și pentru Kimmie. 
Gândul la sângele lui Kristian, care avea să fie curând vărsat 
pentru păcatele lui, era ca o briză caldă de vară. Îi dădea poftă 
de viaţă, o inspira. 

Încă de când erau la internat, știa că firea insomniacă a lui 
Kristian îl făcea să se scoale din pat cu mult înaintea celorlalţi. 
Cu câteva ore înaintea unei partide de vânătoare obișnuia să se 
plimbe pe moșie ca să simtă terenul și să se încredinţeze că 
gonacii și vânătorii vor colabora cum se cuvine. 

Chiar și la câţiva ani după moartea lui, ea își aducea încă 
aminte clar momentul în care îl văzuse în sfârșit ieșind pe 
poarta moșiei și îndreptându-se spre terenul de vânătoare. 
Complet echipat, după cum considerau cei din înalta clasă că 
trebuia să arate un ucigaș adevărat: apretat, la modă și cu 
cizme lucioase, cu șiret legat până sus. Dar ce știau ei despre 
ucigașii adevărați? 

Mișcându-se lin, îl urmări de la distanță printre tufișuri, 
temându-se uneori că foșnetul frunzelor și zgomotul rămurelelor 
îl vor avertiza asupra pericolului. Dacă ar fi văzut-o, n-ar fi ezitat 

să tragă. Un accident, l-ar fi numit el. O neînțelegere. O iluzie 
care l-a făcut să creadă că a văzut o căprioară sau vreun alt 
animal sălbatic. 

Dar Kristian nu o auzi. Nu până în clipa în care ea sări la el și- 
și înfipse cuțitul în organele lui sexuale. El căzu în față, 
zvârcolindu-se cu sălbăticie, cu ochii larg deschişi, conștient că 
faţa de deasupra lui era ultimul lucru pe care avea să-l vadă. 
Kimmie trase pușca spre ea și îl lăsă să sângereze până la 
moarte. Nu dură mult. 

Apoi îl întorsese, își ascunse mâinile în mâneci, șterse arma, o 
înfipse în mâna cadavrului, apoi o îndreptă spre vintrele lui și 
trăsese. Conform raportului poliţiei, fusese un accident, iar 
cauza morții fusese hemoragia abundentă în urma secționării 
unei artere mari. Fusese cel mai discutat accident de vânătoare 
din acel an. 

Da, fusese catalogat drept accident, dar Kimmie știa mai bine 
despre ce fusese vorba și o stare de pace fără egal se lăsase 
asupra ei. 

Spre deosebire de ceilalți membri ai găștii. Dispăruse fără 
urmă, iar ei știau cu toţii că Kristian n-ar fi murit astfel fără să fi 
fost ajutat. Inexplicabil, oamenii vorbeau despre moartea lui 
Kristian. Dar vechii amici ai lui Kimmie nu au crezut o clipă asta. 

e 

În acele zile, Bjarne s-a predat. Poate știa că avea să fie 
următorul. Poate făcuse un pact cu ceilalți. Nu conta. Ea citise 
despre caz în ziare. Despre felul în care Bjarne acceptase 
acuzația pentru crimele din Rørvig, astfel că ea putea trăi 
liniştită. 

Il sună pe Ditlev Pram și îi spuse că, dacă el, Ulrik și Torsten 
voiau să stea și ei liniștiți, trebuiau să-i dea o anumită sumă de 
bani. Căzură de acord în privința procedurii, iar ei respectaseră 
învoiala. Fusese un lucru deștept. Cel puţin, acest lucru îi 
ajutase să-și cumpere câţiva ani liniștea, înainte ca soarta să-i 
ajungă din urmă. 

* 

O vreme, se uită la cadavrul Kassandrei întrebându-se de ce 
nu simțea o senzație mai mare de satisfacție. „Pentru că n-ai 
terminat încă, spuse una dintre voci. Nimeni nu se poate simți 
fericit la jumătatea drumului spre Paradis”, spuse alta. A treia 
voce rămase tăcută. 

Ea dădu din cap și scoase legăturica din geantă, apoi se duse 
încet în apartamentul ei și îi explică micuţei cum se jucase odată 
pe scara aceea și cum obișnuia să alunece pe balustradă când 
n-o vedea nimeni. Cum fredona întotdeauna același cântec, la 
nesfârșit, când Kassandra și tatăl ei n-o auzeau. Momente 
mărunte din viaţa unui copil. 

— Poţi sta aici cât timp mami îl caută pe Martinel pentru tine, 
iubire, zise ea și așeză legătura cu grijă pe pernă. 

Dormitorul ei era exact așa cum îl lăsase. Acolo se refugiase 
câteva luni și își simţise burta crescând. Acum avea să fie ultima 
vizită. Deschise ușa de la balcon și pipăi, în lumina slabă, spre 
placa desprinsă. Era acolo, exact unde și-o amintea. Placa se 
mișcă surprinzător de ușor, lucru la care nu se așteptase. Era ca 
și cum ar fi deschis o ușă care tocmai fusese unsă. Presimţiri 
sumbre se abătură asupra ei și o cuprinseră fiorii. Apoi, când 
băgă mâna în acel spaţiu și nu găsi nimic, fiorii se transformară 
într-o senzaţie caldă, arzătoare. Ochii ei cercetară febril zona din 
jurul plăcii desprinse, dar știa că era în zadar. Pentru că era 
placa cea bună; firida cea bună. lar cutia dispăruse. 

Acum toate „K”-urile urâte din viaţa ei i se aliniau în față, în 
timp ce vocile urlau în interior și râdeau isteric, admonestând-o. 
Kyle, Willy K., Kassandra, Kåre, Kristian, Klavs și toţi ceilalţi cu 
care se intersectase. Cine apăruse de data aceasta și luase 
cutia? Fuseseră chiar cei pe al căror gât plănuise să îndese 
dovada? Era vorba despre supraviețuitori, Ditlev, Ulrik și 
Torsten? Chiar fusese posibil ca ei să găsească cutia? 

Tremură și observă cum vocile deveniseră una singură. Cum îi 
făceau să pulseze vizibil venele de pe interiorul braţului. Nu se 
întâmplase în urmă cu câţiva ani. Vocile vorbeau la unison. Cei 
trei bărbaţi trebuiau să moară. Pentru prima oară vocile erau 
toate de acord. 

Epuizată, se așeză pe pat lângă micuța boccea, copleșită de 
umilințele și opresiunile din trecut. Mai întâi, de pumnii grei ai 
tatălui. De respiraţia îmbibată de alcool din spatele rujului gros 
al mamei ei. De unghiile ei ascuţite. De ciupituri. De păruielile 
care ciufuleau deseori părul frumos al lui Kimmie. După ce o 
băteau, stătea în colț, cu mâinile tremurânde strânse în jurul lui 
Martinel. Era cineva cu care putea vorbi și care o consola. Așa 
mic cum era, Martinel vorbea cu autoritate. 

— la-o ușor, Kimmie, îi spunea animalul de pluș. Nu sunt 
decât oameni răi. intr-o bună zi o să dispară. O să dispară dintr- 
odată. 

Când crescuse, tonul se schimbase. Ursulețul îi spunea că 
niciodată, dar absolut niciodată nu trebuia să permită nimănui s- 
o lovească. Dacă era cineva care lovea, ea trebuia să fie aceea. 
Nu avea voie să tolereze să fie tratată urât. 

lar acum Martinel dispăruse. Singurul lucru din viaţa ei care îi 
aducea aminte de frânturi fericite din copilărie. Se întoarse către 
legăturică, o mângâie încet, și, copleșită de remușcări pentru că 
nu reușise să-și ţină promisiunea, zise: 

— Nu poţi primi acum ursulețul, îngeraș. Îmi pare așa de rău! 

34. 


Ca de obicei, Ulrik era cel mai bine informat cu privire la 
ultimele știri, dar el nu-și petrecuse sfârșitul de săptămână 
trăgând cu arbaleta, așa cum făcuse Ditlev. Aceasta era 
diferenţa dintre ei și așa fusese întotdeauna. Când era posibil, 
Ulrik prefera să aibă o abordare relaxată asupra vieţii. 

Când îi sună mobilul, Ditlev stătea cu faţa la Sound și trăgea 
cu săgețile la ţintă. La început, trăsese unele chiar pe lângă, în 
apă, dar în ultimele două zile aproape că nu mai trăgea una care 
să n-atingă ţinta. Era luni și tocmai se amuzase aranjând cinci 
săgeți în formă de cruce în centrul țintei când vocea panicată a 
lui Ulrik puse capăt distracţiei. 

— Kimmie l-a omorât pe Aalbæk, spuse acesta. Am auzit la 
știri. Știu sigur că ea e făptașul. 

Pentru o fracțiune de secundă, informaţia acapară toată fiinţa 
lui Ditlev. Era ca o presimţire a morţii. Ascultă cu atenţie 
povestirea scurtă și incoerentă a lui Ulrik despre căderea fatală 
a lui Aalbæk și detaliile cu privire la moartea sa. Din câte 
spicuise Ulrik din interpretările date de presă rapoartelor vagi 
ale poliţiei, era imposibil să fie catalogată cu certitudine drept 
sinucidere. Ceea ce însemna că era la fel de imposibil de exclus 
crima. Era o veste care îl aduse cu picioarele pe pământ. 

— Noi trei trebuie să ne întâlnim, auzi? șopti Ulrik ca și cum 
Kimmie i-ar fi simţit deja mirosul. Dacă nu stăm uniţi, o să ne ia 
unul câte unul. 

Ditlev se uită la arbaleta care atârna de o chingă prinsă în 
jurul încheieturii mâinii. Ulrik avea dreptate. Din acel moment, 
lucrurile trebuiau să se schimbe. 

— Bine, spuse el. Deocamdată, facem cum am plănuit. Ne 
întâlnim mâine-dimineaţă devreme pentru vânătoare la Torsten 
și apoi o să discutăm. Nu uita că este doar a doua oară când 
lovește în ultimii zece ani. Încă mai avem timp, Ulrik. Asta simt. 

Se uită peste apă, dar nu își putea concentra privirea. Era o 
situaţie inacceptabilă. Ea sau ei, la asta se rezuma totul. 

— Ascultă, Ulrik, zise Ditlev. Îl caut pe Torsten ca să-l anunţ. 
Între timp, sună și află tot ce poţi. Sun-o pe mama vitregă a lui 

Kimmie, de exemplu, și spune-i ce se petrece, da? Roagă 
oamenii să-ţi spună dacă se întâmplă ceva, da? Roagă-i să-ţi 
zică dacă aud ceva. Orice. Și, Ulrik, spuse el înainte de a 
închide, încearcă, pe cât posibil, să nu ieși din casă până ne 
vedem, da? 

Nici nu-și pusese bine mobilul în buzunar când acesta sună 
din nou. 

— Herbert sunt, zise vocea fără inflexiune. 

Fratele mai mare al lui Ditlev nu obișnuia niciodată să-l sune. 
Pe vremea când poliția investiga crimele din Rørvig, Herbert 
văzuse totul cu ochii lui de copil, dar nu spusese niciodată nimic. 
Niciodată nu dăduse glas suspiciunii și nici nu se băgase. Dar 
nici nu se ţesuse vreun sentiment frăţesc între ei doi. Nu că ar fi 
existat vreodată așa ceva între ei. Sentimentele nu se potriveau 
cu stilul familiei Pram. 

Și totuși, Herbert fusese acolo când avusese nevoie de el. 
Probabil, pentru că frica lui nestăvilită de scandal întrecuse orice 
altceva. Teama că tot ce conta pentru el avea să fie murdărit 
devenise deodată copleșitoare. De aceea Herbert fusese unealta 
perfectă când Ditlev dorise ca investigația Departamentului o să 
fie trasă pe dreapta. Și de aceea îl suna acum Herbert. 

— Te-am sunat să-ţi spun că ancheta Departamentului Q este 
din nou reluată. Nu-ţi pot da mai multe detalii pentru că 
legătura mea de la sediul poliţiei și-a retras antenele, dar 
oricum Carl Mørck, șeful departamentului, știe acum că am 
încercat să-i influenţez munca. Îmi pare rău, Ditlev! Stai și tu 
ascuns o vreme. 

In acel moment, Ditlev simţi că-l cuprinde și pe el panica. 

e 

Îl prinse pe Torsten Florin exact când mogulul modei ieșea cu 
mașina din parcarea lui de la Brand Nation. Tocmai auzise știrea 
despre Aalbæk și, la fel ca Ditlev și Ulrik, se gândise că trebuia 
să fi fost mâna lui Kimmie. Dar nu știa că Departamentul Q și 
Carl Mørck erau din nou operaţionali. 

— La dracu'! E din ce în ce mai rău, strigă vocea iritată de la 
celălalt capăt al liniei telefonice. 

— Vrei să anulăm vânătoarea? întrebă Ditlev. 

Tăcerea prelungă vorbi de la sine. 

— N-are sens. Vulpoiul oricum va muri până la urmă, zise 
Torsten într-un final. 

Ditlev parcă și vedea. Fără îndoială, Torsten își petrecuse 
întreg weekendul desfătându-se cu suferinţa vulpii turbate. 

— Ar fi trebuit s-o vezi de dimineaţă, spuse el. Complet 
nebună. Dar stai să mă gândesc puţin. 

Ditlev îl cunoștea pe Torsten. În acel moment în el se dădea o 
luptă între impulsurile criminale și raţiunea cu care reușise în 
viața profesională și cu care clădise un imperiu încă de la vârsta 
de douăzeci de ani. Într-o clipă, el avea să șoptească o 
rugăciune. Aceasta era o altă latură a sa. Dacă nu putea rezolva 
singur o problemă, întotdeauna exista un zeu pe care-l putea 
chema. 

Ditlev își atașă căștile la mobil, încordă arbaleta și scoase încă 
o săgeată din tolbă. Apoi încărcă arma și ţinti spre unul dintre 
stâlpii care rămăseseră în picioare de la vechiul chei. Pasărea 
tocmai se așezase și își curăța penele de ceața mării. Ditlev 
măsură distanţa și vântul și dădu drumul săgeţii atât de ușor, de 
parcă ar fi mângâiat cu degetul obrazul unui copilaș. Pasărea 
nici nu-și dădu seama ce o lovise. Străpunsă de săgeată, căzu 
pe spate în apă și pluti acolo în timp ce Torsten se ruga aproape 
în șoaptă la celălalt capăt al liniei telefonice. Acea uimitoare 
lovitură îl ajută pe Ditlev să ia o decizie. 

— O s-o facem, Torsten, zise el. Adună toţi somalezii la 
noapte și dă-le instrucţiuni ca, de acum înainte, să stea cu ochii- 
n patru după Kimmie. Pune-i în gardă, Torsten. Arată-le 
fotografia ei. Promite-le un bonus mare dacă văd ceva. 

— Bine, spuse Torsten după ce se gândi un moment. Totuși, 
cum rămâne cu cei care vin mâine la vânătoare? Nu-i putem 
lăsa pe cei precum Krum și ceilalți nătângi să alerge de colo- 
Colo. 

— Ce spui? Nu contează cine-i cu noi. Dacă ea își face 
apariția, vom avea nevoie de martori când vor intra săgețile în 
ea. 

Ditlev își mângâie arbaleta și privi spre mogâldeaţa înghițită 
încet-încet de valuri. 

— Da, continuă el în șoaptă. Kimmie e mai mult decât 
binevenită să apară. Nu ești de aceeași părere, Torsten? 

Nu auzi răspunsul lui din cauza strigătelor secretarei sale care 
țipa de pe terasa din Caracas. După câte-și dădu seama Ditlev 
de la distanţă, ea îi făcea semn cu mâinile și le ridica la urechi. 

— Cred că mă caută cineva, Torsten. Închid acum. Ne vedem 
mâine-dimineaţă devreme, da? Ai grijă. 

Închiseră în același timp și, o secundă mai târziu, mobilul îi 
sună din nou. 

— lar ai închis serviciul de apel în așteptare, Ditlev? 

Era secretara. Acum stătea nemișcată pe terasa spitalului. 

— N-ar trebui să faci asta; înseamnă că nu pot lua legătura cu 
tine. Avem o mică problemă aici sus. Un bărbat care-și spune 
detectiv inspector-șef Marck tocmai a apărut și adulmecă prin 
jur. Ce vrei să facem, Ditlev? Vorbești tu cu el sau ce? Nu ne-a 
arătat un mandat și nici nu cred că are așa ceva. 

Ditlev simţi ceața sărată care i se așeza pe faţă. Dincolo de 
asta nu simţi nimic altceva. Peste douăzeci de ani trecuseră de 
la primul atac și, în această perioadă, mâncărimea produsă de 
neliniște și anxietatea latentă nu făcuseră decât să-i servească 
drept sursă de energie. Dar, în acel moment, nu simţea nimic și 
nu-i era deloc bine. 

— Nu, răspunse el. Spune-i că sunt plecat din oraș. 

Pescărușul dispăruse în valurile întunecate. 

— Spune-i că sunt în călătorie. Și asigură-te că zboară 
dracului de-acolo. 

35. 


Pentru Carl, lunea începuse la zece minute după ce se băgase 
în pat. Fusese dezorientat toată ziua de duminică. Dormise 
buștean cea mai mare parte a drumului spre casă iar 
morocănoaselor stewardese le fusese aproape imposibil să-l 
trezească. Fuseseră nevoite să-l târască jos din avion, apoi 
personalul aeroportului avu nevoie de un cărucior electric ca să-l 
ducă la primul ajutor. 

— Câte Frisium spuneți că ați luat? îl întrebară ei. 

Dar el adormise din nou. lar acum, paradoxal, se trezise în 
clipa în care se dusese la culcare. 

— Unde ai fost azi? întrebă Morten Holland când Carl intră 
bălăbănindu-se ca un zombie. 

Un pahar cu martini apăru pe masă în fața lui înainte de a-l 
putea refuza, iar noaptea se lungi. 

— Ar trebui să-ți găseşti o prietenă, toarse suav Morten pe la 
patru dimineața, când Jesper veni acasă și contribui și el cu 
sfaturi despre dragoste și femei. 

Acum Carl aflase că Frisium era bun în doze mici. Oricum, nu 
era un semn bun că sfătuitorii săi cei mai buni în materie de 
dragoste erau un derbedeu de șaisprezece ani și un homosexual 
care nu-și recunoscuse încă statutul. Mai lipsea ca mama lui 
Jesper, Vigga, să-și dea și ea cu părerea. Parcă o și auzea: „Ce-i 
cu tine, Carl? Dacă e ceva în neregulă cu metabolismul tău, ar 
trebui să încerci niște rădăcină de trandafir. E bună la tot felul 
de lucruri”. 

e 

La biroul de la recepție dădu peste Lars Bjørn. Nici el nu arăta 
prea bine. 

— Nenorocitele alea de atacuri de la pubelele de gunoi, spuse 
el. 

Dădură din cap spre polițistul aflat în spatele geamului și 
merseră Împreună către pasajul cu coloane. 

— Probabil ai observat coincidența dintre numele „Store 
Kannikestræde” şi „Store Søndervoldstræde”, zise Carl. Eşti cu 
ochii și la celelalte străzi? 

— Da, avem supraveghere continuă atât pe Store 
Strandstræde, cât și pe Store Kirkestræde. Sunt acolo femei 
ofițer în haine civile, așa că o să vedem dacă atacatorii sunt 
tentaţi să le atace. De aceea, nu putem să ne lipsim de oameni 
pentru cazul tău, dar probabil că știi deja asta. 

Carl dădu din cap afirmativ. În acel moment, puţin îi păsa. Se 
simțea extrem de epuizat, încet la minte și greoi, era ceva ce 
semăna cu răul produs de decalajul de fus orar și nici picat cu 
ceară n-ar fi priceput ce naiba însemna „weekend plăcut”. 
„Weekend de coșmar” era o descriere mai potrivită. 

Rose îl întâmpină cu un zâmbet pe holul din subsol, iar el nu 
se îndoia că avea să i-l șteargă în curând de pe faţă. 

— Ei, cum a fost la Madrid? fu primul lucru pe care ea îl spuse. 
Ai avut timp de vreun dans flamenco? 

El nu avea energia să-i răspundă. 

— Haide, Carl. Ce-ai văzut acolo? 

O fixă cu pleoapele greoaie. 

— Ce-am văzut? Dincolo de Turnul Eiffel și de Paris și de 
interiorul pleoapelor, absolut nimic. 

Ea vru să protesteze. „Nu te cred”, părea să spună privirea ei. 

— O să fiu direct, Rose. Dacă mai faci așa ceva vreodată, în 
curând o să-ţi spun fosta colegă din Departamentul Q. 

Trecu pe lângă ea și se puse pe scaun. Tapiţeria capitonată îl 
aștepta. Patru sau cinci ore de somn cu picioarele pe birou și 
avea să fie ca nou. Era sigur de asta. 

— Ce se întâmplă? se auzi vocea lui Assad în clipa în care Carl 
pătrunse pe tărâmul viselor. 

El ridică din umeri. Nimic în afară de faptul că tocmai era 
momentul să aţipească. Assad era orb sau ce? 

— Rose e supărată. Ai fost rău cu ea, Carl? 

Tocmai era pe cale să se enerveze din nou, când observă 
hârtiile pe care Assad le ţinea sub braţ. 

— Ce-ai pentru mine? zise el epuizat. 

Assad se așeză pe una dintre monstruozitățile din metal ale 
lui Rose. 

— N-au găsit-o încă pe Kimmie Lassen. O caută peste tot, așa 
că probabil că e doar o chestiune de timp. 

— Ai vreo veste de la locul exploziei? Au găsit ceva? 

— Nu, nimic. Din câte știu eu, au terminat. 

Scoase hârtiile și le răsfoi într-o doară. 

— Am luat legătura cu oamenii aceia care se ocupă de zona 
Lagstrup, zise el. Au fost foarte, foarte prietenoși. Au trebuit să 
caute prin tot departamentul ca să găsească pe cineva care să 
ne spună ceva despre cheia de la gard. 

— Bine, spuse Carl cu ochii închiși. 

— Unul dintre angajaţii lor a trimis un lăcătuș la Inger Slevs 
Gade ca să ajute o femeie de la minister care comandase niște 
chei de rezervă atunci. 

— Ai luat descrierea femeii, Assad? Presupun că a fost Kimmie 
Lassen. 

— Nu, n-au aflat care lăcătuș a fost trimis atunci, așa că n-am 
descrierea. Le-am spus toată povestea celor de sus. Poate că ei 
vor dori să știe cine a avut acces la clădirea care a explodat. 

— Bine, Assad. Corect. Așa că renunţăm la firul acela. 

— Care fir? 

— Nu contează, Assad. Următoarea mea sarcină pentru tine 
este să faci câte un dosar pentru fiecare dintre cei trei, Ditlev, 
Ulrik și Torsten. Vreau toate genurile de informații. Fiscale, de 
afaceri, domicilii, statul marital și tot tacâmul. Construiește 
dosarele bucăţică cu bucăţică. 

— Cu cine să încep atunci? Am deja marfa despre toţi. 

— E bine, Assad. Mai e și altceva despre care ar trebui să 
discutăm? 

— Sus la Omoruri mi-au spus să te anunţ că, după convorbirile 
de pe mobilul lui Aalbæk, acesta a luat legătura de multe ori cu 
Ditlev Pram. 

Sigur că da. 

— Bine, Assad. Deci e o legătură între ei în cazul ăsta. Asta 
înseamnă că avem un pretext să-l vizităm. 

— Pretext? Ce fel de text e ăsta? 

Carl deschise ochii și se uită într-o pereche de semne de 
întrebare căprui-închis. Sincer, uneori era prea mult. Poate 
câteva ore de lecţii particulare de daneză ar fi îndepărtat câţiva 
metri de barieră lingvistică. Pe de altă parte, exista riscul ca, în 
curând, el să înceapă să vorbească precum un birocrat. 

— Și l-am găsit pe Klavs Jeppesen, spuse Assad după ce Carl 
nu reacţionă la întrebarea lui. 

— Bine, Assad. 

Încercă să-și amintească de câte ori spusese deja „Bine, 
Assad”. N-ar fi vrut să folosească expresia prea des. 

— Unde e? 

— În spital. 

Carl se îndreptă în scaun. Ce se mai întâmplase? 

— Ei, știi tu, zise Assad și imită printr-un gest tăierea venelor 
de la încheietură. 

— Doamne! De ce-a făcut asta? O să supraviețuiască? 

— Da. Am fost acolo. M-am dus. ieri. 

— Bine, Assad. Și? 

— N-am văzut prea multe. Doar un bărbat fără coloană 
vertebrală. 

Coloană vertebrală? Se întâmpla din nou. 

— A avut mai multe tentative, după propriile spuse. 

Carl dădu din cap. Nicio femeie nu avusese acest efect asupra 
lui. Din păcate. 

— A mai avut de spus și altceva? 

— Nu cred. Asistentele m-au dat afară. 

Carl zâmbi epuizat. Probabil că Assad se obișnuise cu asta. 
Apoi expresia asistentului său se schimbă. 

— Am văzut un om nou azi-dimineaţă devreme, la etajul al 
treilea. Un irakian, cred. Știi ce face acolo? 

Carl dădu din cap afirmativ. 

— Da, este înlocuitorul lui Bak. E din Rødovre. L-am întâlnit 
duminică la răsărit. Poate că-l cunoști. Îl cheamă Samir. Nu-mi 
amintesc prenumele. 

Assad își săltă puţin capul. Buzele lui pline se despărțiră ușor 
și câteva riduri subţiri îi apărură în jurul ochilor, dar nu erau 
provocate de un zâmbet. Pentru o clipă, păru foarte departe. 

— Bine, spuse el încet și dădu din cap ușor, de câteva ori. 
Înlocuitor al lui Bak. Asta înseamnă că rămâne aici? 

— Da, așa cred. S-a întâmplat ceva? 

Dintr-odată, expresia lui Assad se schimbă la loc. Faţa lui se 
relaxă și se uită direct la care cu aerul lui obișnuit, nonșalant. 

— Trebuie să vezi cum te împrietenești cu Rose, Carl. E așa 
de muncitoare și așa de... de drăguță. Ştii cum mi-a spus azi- 
dimineaţă? 

Fără îndoială că avea să afle într-o secundă. 

— Beduinul ei preferat. Nu e drăguţ atunci? 

Afișă zâmbetul lui exagerat de luminos și clătină din cap, 
peste măsură de încântat. Ironia nu era punctul lui forte. 

Carl cuplă mobilul la încărcător și se uită la tabla albă. 
Următorul pas pe care trebuia să-l facă era să intre în contact cu 
unul dintre membrii găștii. Assad trebuia să meargă cu el ca să 
existe un martor în cazul în care acesta se preda. 

Dincolo de toate acestea, trebuia să se vadă cu avocatul lor. 

Își frecă bărbia și își mușcă interiorul obrazului. Fusese o 
prostie ce făcuse cu soția lui Krum. Să spună că acesta avea o 
relaţie cu soţia lui! Cât de idiot putea fi? Sigur, nu avea să fie 
ușor să se întâlnească cu el. Se uită la tabla pe care era trecut 
numărul de telefon al avocatului și formă. 

— Agnete Krum, spuse o voce. _ 

Își drese glasul și vorbi pe un ton puţin mai subţire. În cazul 
unei personalități faimoase, a fi cunoscut e de bine. Nucăeln- 
ar fi avut pic de faimă. 

— Nu, zise ea. Nu mai locuiește aici. Dacă vreţi să luaţi 
legătura cu el, vă sugerez să-l sunați pe mobil. 

Cu o voce tristă, ea îi dădu numărul. El sună imediat și apoi 
ascultă mesajul de la mesageria vocală a lui Bent Krum care 
spunea că el își pregătea iahtul pentru sezonul următor, dar 
putea fi găsit a doua zi, la același număr, între orele nouă și 
zece. 

„Nenorocitul”, își zise Carl. O sună din nou pe soţia lui Krum. 
Ea îi spuse că barca era în portul Rungsted. Nu era o surpriză. 

(J 

— Mergem la plimbare, Assad, așa că pregătește-te! strigă el 
pe hol. Doar să mai dau un telefon, bine? 

Formă numărul fostului său coleg și rival de la sediul central, 
Brandur Isaksen, care era jumătate feroez, jumătate 
groenlandez și sută la sută nord-atlantic în suflet. | se spunea 
Aisbergul din Halmtorvet. 

— Ce vrei? întrebă el. 

— Aș vrea să știu câte ceva despre Rose Knudsen pe care am 
moștenit-o din departamentul tău. Am auzit că a produs unele 
frecușuri pe acolo pe la voi la sediu. Poţi să-mi spui despre ce-a 
fost vorba? 

Carl nu se așteptase la râsul tumultuos care urmase. 

— Tu ești cel care-a primit-o? hăuli Isaksen rău-prevestitor. 

A-I auzi râzând era la fel de neobișnuit ca a-l auzi spunând 
ceva prietenos. 

— O să-ţi desenez, continuă el. Mai întâi și-a condus Daihatsu 
în marșarier în trei mașini ale colegilor. Personale. Apoi și-a pus 
ceainicul ud pe notițele scrise de mână ale șefului pentru 
rapoartele săptămânale. Le dădea ordine fetelor din birou. Și s-a 
cherchelit și și-a tras-o cu doi colegi la petrecerea de Crăciun, 
din câte-am înțeles. 

În acel moment părea că el mai avea puţin și cădea de pe 
scaun - atât era de amuzant. 

— Tu ai primit-o, Carl? Nu-i da nimic de băut, te avertizez! 

Carl oftă. 

— Altceva? 

— Da, are o soră geamănă... nu una identică, dar una care e 
cel puţin la fel de ciudată. 

— Aha, ce-i cu ea? 

— Păi, stai să vezi când o să înceapă s-o sune pe Rose la 
muncă. Niciodată n-ai auzit două femei pălăvrăgind atât de 
mult. Pe scurt, e neîndemânatică, de necontrolat și uneori 
extrem de căpoasă. 

Cu alte cuvinte, nimic ce el nu știa deja, în afară de chestia cu 
alcoolul. Carl închise telefonul și se uită în gol în timp ce urechile 
lui mari încercau să descifreze ce se petrecea în biroul lui Rose. 
Se ridică și se furișă pe hol. Mda, era la telefon. Se apropie de 
tocul ușii și își întoarse urechea spre ușa deschisă. 

— Da, spunea ea încet. Da, trebuie să accepţi asta. Aha, da, 
sigur. Pe bune?... Păi, atunci, asta-i minunat... 

Și multe, multe altele în același stil. Atunci Carl își băgă capul 
pe ușă și îi aruncă o privire tăioasă. Nu putea decât să spere că 
urma să aibă efect asupra ei. Două minute mai târziu ea închise. 
Efectul nu fusese prea dramatic. 

— Ei, ai de gând să stai aici și să pălăvrăgești cu prietenii tăi? 
întrebă el acid. 

Comentariul lui se păru că ricoșează din armura ei de fată 
prostuţă. 

— Prieteni? zise ea și trase adânc aer în piept. Hmm... cred că 
le poţi spune și așa. Era directorul unui departament din 
Ministerul de Justiţie. A vrut să ne spună că au primit un e-mail 
de la polițiștii din Oslo, în care ei ne-au lăudat departamentul și 
au zis că este probabil cel mai interesant lucru care s-a petrecut 
în istoria criminalisticii din nordul Europei în ultimii douăzeci și 

cinci de ani. lar acum ministerul a vrut să știe de ce nu ai fost 
numit comisar de poliţie. 

Carl înghiţi în sec. lar începuseră cu prostia aia? Nici de-al 
naibii nu se întorcea la școală. El și Marcus abandonaseră ideea 
aceea cu mult timp în urmă. 

— Și ce le-ai spus? 

— Eu? Am început să vorbesc despre altceva. Ce-ai fi vrut să 
spun? 

„Fată deșteaptă”, își zise el. 

— Hei, Rose, zise el și încercă să se adune. 

Nu era ușor să-și ceară scuze, tocmai el, un individ venit dintr- 
un orășel de provincie cum era Brønderslev. 

— Am fost puţin cam dur cu tine mai devreme. Uită. Călătoria 
la Madrid a fost, de fapt, în regulă. Adică, distracţia a fost peste 
medie, dacă stau bine să mă gândesc. Oricum, am văzut un 
vagabond fără dinţi, mi s-au furat cărțile de credit și am ţinut de 
mână o femeie ciudată cel puţin două mii de kilometri. Dar data 
viitoare, dă-mi câteva indicaţii pentru orientare, da? 

Ea zâmbi. 

— Și mai e ceva la care m-am gândit, Rose. Tu ai fost cea 
care a vorbit cu menajera care a sunat de la casa Kassandrei 
Lassen? Nu aveam insigna la mine, dacă-ţi amintești, așa că a 
sunat aici ca să-mi verifice identitatea. 

— Da, eu am fost. 

— Te-a rugat să mă descrii. Vrei să-mi spui ce i-ai zis? 

O pereche de gropiţe trădătoare îi apărură în obraji. 

— Păăăi, i-am zis doar că, dacă era un tip cu o curea din piele 
maro și pantofi negri uzaţi, mărimea 44, care arată complet 
obișnuit, probabil că tu ești. Și dacă vede și câteva zone de 
chelie pe creștet care arată ca două fese, atunci nu mai încape 
îndoială. 

„N-are niciun pic de milă”, își zise el și își dădu ușor părul pe 
spate. 

(J 

ÎI găsiră pe Bent Krum abia la cheiul unsprezece, stând într-un 
scaun uşor, capitonat, pe puntea superioară a unui iaht care 
costase, fără îndoială, mai mult decât valora un om precum 
Krum. 

— Barca aia de acolo este o V42, zise un băiat din faţa 
promenadei unui restaurant thailandez. Era, cu certitudine, bine 
educat. 

Dacă Bent Krum era entuziasmat să vadă un apărător al legii 
care pătrundea în paradisul lui, urmat de un reprezentant al 
Danemarcei Alternative, foarte ars de soare și cu părul rar, 
acest lucru fu greu de observat. Dar nu avu ocazia să iasă la 
înaintare cu vreun protest profesional. 

— Am vorbit cu Valdemar Florin, spuse Carl, iar el mi-a 
sugerat să iau legătura cu dumneavoastră. A zis că sunteți 
persoana potrivită cu care să discut. Aveţi cinci minute? 

Bent Krum își ridică ochelarii de soare pe frunte. Ar fi putut 
să-i lase acolo unde erau din moment ce nu era soare. 

— Cinci minute, atât. Soţia mă așteaptă acasă. 

Carl zâmbi larg. „Slabe șanse”, spunea zâmbetul lui, iar Bent 
Krum, fiind un șobolan bătrân și viclean, văzu imediat acest 
lucru. Poate că avea să fie mai atent pe viitor când minţea. 

— Dumneavoastră și Valdemar Florin aţi fost de faţă în 1986, 
când tinerii au fost aduși la secția de poliţie din Holbæk bănuiți 
de comiterea unei crime în Rørvig. El mi-a sugerat că unii dintre 
membrii grupului ieșeau în evidență, dar m-am gândit că asta e 
ceva despre care îmi puteţi da dumneavoastră mai multe 
informaţii. Știţi la ce se referea? 

Văzut la lumina soarelui, avocatul era un bărbat palid. Nu 
depigmentat, dar cu aspect anemic. Albit și stors de toate relele 
pe care fusese nevoit să le apere de-a lungul anilor. Carl mai 
văzuse așa ceva. Nimeni nu putea arăta mai palid decât un 
poliţist cu crime nerezolvate în bagaj sau un avocat cu prea 
multe cazuri rezolvate. 

— leșeau în evidență, spuneţi? Cred că toţi erau așa. Oameni 
tineri și drăguţi, așa le-aș spune eu. Viaţa lor de după acest 
incident a dovedit asta, nu sunteţi de acord? 

— Păi, zise Carl, nu sunt un expert. Dar unul se împușcă în 
locurile intime, altul își câștigă pâinea împăind femei cu Botox și 
silicon, al treilea lasă femeile subnutrite să ţopăie înainte și 
înapoi în timp ce oamenii se holbează la ele, al patrulea stă în 
pușcărie, al cincilea e specializat în a-i face pe bogaţi să fie și 
mai bogaţi pe seama ignoranței micilor investitori, iar al șaselea 
a stat pe străzi în ultimii unsprezece ani. Deci, pe bune, nu știu 
cum să răspund la întrebare. 

— Nu cred că ar trebui să faceţi astfel de observaţii în public, 
zise Krum pregătit deja să înceapă un proces. 

— În public? întrebă Carl și se uită în jur la cromul și fibra din 
sticlă cu aspect de lemn de tec. Există ceva mai puţin public de 
atât? zise el în timp ce deschise brațele și zâmbi. Un 
compliment, ar spune mulţi. Cum rămâne cu Kimmie Lassen? 
continuă Carl. Ea nu iese în evidență? Nu e adevărat că a fost 
personajul principal în activităţile găștii? Nu e adevărat că Florin, 
Dybbøl Jensen și Pram ar putea avea un anumit interes s-o vadă 
dispărând în tăcere de pe fața pământului? 

Riduri verticale apărură pe faţa lui Bent Krum. Nu erau unele 
atrăgătoare. 

— Aş vrea să vă reamintesc faptul că ea a dispărut deja. Din 
proprie iniţiativă, trebuie subliniat! 

Carl se întoarse spre Assad. 

— Ai prins asta, Assad? 

El își ridică creionul într-un gest de confirmare. 

— Mulţumesc, zise Carl. Asta a fost tot. 

Se ridicară. 

— Poftim? spuse Krum. Ce să prindă? Ce s-a întâmplat aici? 

— Păi, aţi spus că gașca avea un interes în dispariţia lui 
Kimmie Lassen. 

— Nu, n-am spus deloc asta. 

— A spus, Assad? 

Bărbatul micuţ dădu plin de energie din cap în semn de 
aprobare. Era clar că e loial. 

— Avem tot felul de indicii care sugerează că gaşca i-a 
omorât pe fraţii din Rarvig, spuse Carl. Și nu vorbesc despre 
Bjarne Thøgersen. Așa că probabil ne vom reîntâlni, domnule 
Krum. O să întâlniți și alți oameni de care probabil ați auzit sau 
poate nu. Oricum, cu toţii sunt oameni interesanţi, cu memorie 
bună. Cum ar fi prietenul lui Kåre Bruno, Mannfred Sloth, de 
exemplu. 

Krum nu reacţionă. 

— Și un profesor de la internat, pe nume Klavs Jeppesen. Ca 
să nu mai spun de Kyle Basset, pe care l-am interogat ieri în 
Madrid. 

Acum Krum reacționă. 

— Doar un moment, spuse el, și îl luă pe Carl de brat. 

Carl se uită dezaprobator la mână, iar Krum și-o retrase 
repede. 

— Da, domnule Krum, zise el. Știm că aveţi un interes 
considerabil în bunăstarea găștii. Spre exemplu, sunteți 
președintele consiliului director al spitalului privat Caracas al lui 
Pram. E unul dintre motivele principale pentru care vă permiteţi 
să staţi aici, în peisajul acesta superb, spuse el, și arătă spre 
numeroasele restaurante de pe malul Soundului. 

Nu era nicio îndoială că, în scurt timp, Bent Krum avea să dea 
niște telefoane disperate. Dar după aceea membrii găștii vor fi 
bine pregătiți până ce Carl să-i viziteze. Poate chiar frăgeziţi. 

e 

Assad și Carl intrară în Caracas ca doi narcisiști interesați să 
exploreze puţin locul înainte de o liposucție prin părţile 
sensibile. Recepţionera îi opri, desigur, dar Carl înaintă hotărât 
spre ceea ce păreau a fi birourile administrative. 

— Unde-i Ditlev Pram? o întrebă el pe secretară când găsi în 
sfârșit semnul pe care scria „Ditlev Pram, CEO”. 

Ea luase deja telefonul ca să sune la pază când el îi flutură 
insigna de poliţie și îi oferi un zâmbet pe care până și mama a 
lui Carl, mereu cu picioarele pe pământ, l-ar fi găsit irezistibil. 

— Scuze că dăm buzna așa, dar trebuie să discutăm cu Ditlev 
Pram. Dacă-l poţi convinge să vină aici, va fi încântat, la fel și 
noi. 

Ea nu înghiţi gălușca. 

— Din păcate, e plecat astăzi, zise ea cu autoritate în glas. 
Dar vă pot face o programare? Ce ziceţi de 22 octombrie, la ora 
două și un sfert? Vă convine? 

Deci nu reușeau să dea de Pram în excursia aceea. Al naibii 
de păcat. 

— Mersi. O să sunăm, spuse Carl și îl trase pe Assad cu el. 

Ea urma să-l avertizeze pe Pram, nu era nicio urmă de 
îndoială. leșise deja pe terasă cu mobilul. Vigilentă secretară. 

— Am fost trimiși aici, zise Carl și arată spre salonul 
preoperatoriu și spre rezerva de terapie intensivă când trecură 
din nou prin dreptul recepţionerei. 

Erau scrutaţi de ochi atenţi, iar ei răspunseră cu un salut 
prietenos din cap spre fiecare privire. După ce trecură de aripa 
chirurgicală, rămaseră o vreme și se uitară dacă nu cumva Pram 
își făcea cumva apariţia. 

Apoi merseră mai departe pe lângă câteva saloane private, 
din care, aproape fără excepţie, se auzea muzică simfonică și 
ajunseră în aripa administrativă unde se învârteau oameni mai 
puţin arătoși și care purtau haine mai puţin respectabile. Le 
salutară din cap pe bucătărese și, într-un final, ajunseră în 
spălătorie, unde o mulţime de femei cu trăsături asiatice păreau 
extrem de speriate să-i vadă. Dacă Pram afla că fusese acolo, 
Carl putea băga mâna în foc că femeile aveau să dispară într-o 
oră. 

e 

Pe drumul de întoarcere, Assad fu foarte tăcut. Abia când 
ajunseră la Klampenborg el se întoarse spre Carl. 

— Unde te-ai duce dacă ai fi Kimmie Lassen? 

Carl ridică din umeri. Cine putea spune? Până la urmă, era 
destul de imprevizibilă. Se părea că stăpânea foarte bine arta de 
a improviza pe drumul vieții. Putea fi oriunde. 

— Suntem amândoi de acord că ar fi fost foarte interesată ca 
Aalbæk să n-o mai caute. Adică, ea și restul n-au fost tocmai o 
felie. 

— Pe felie, Assad. Pe felie. 

— Şeful de la Omoruri zice că Aalbæk a fost la o chestie care 
se numeşte Damhuskroen, sâmbătă seară. Ti-am zis asta? 

— Nu, dar am auzit. 

— Și că a plecat cu o femeie, da? 

— Asta nu auzisem. 

— Ceea ce Înseamnă, Carl, că, dacă ea l-a omorât pe Aalbæk, 
probabil că ei nu sunt prea fericiți... ceilalți din gașcă. 

Era o exprimare destul de blândă. 

— Deci între ei e război acum. 

Carl dădu din cap obosit. Ultimele douăzeci și patru de ore 
începeau să-și facă simțită prezenţa nu numai în capul lui, ci în 
întreg aparatul locomotor. Dintr-odată, i se păru foarte greu să 
apese pe acceleraţie. 

— Nu crezi că ea ar trebui să se ducă înapoi la casa unde ai 
găsit cutia ca să intre din nou în posesia dovezilor împotriva lor 
atunci? 

Carl dădu din cap încet. Clar era o posibilitate. Alta era să 
tragă pe dreapta și să moțăie puţin. 

— N-ar trebui să mergem până acolo? fu concluzia lui Assad. 

Casa era cufundată în întuneric și încuiată. Sunară la ușă de 
câteva ori. Găsiră numărul de telefon și sunară. Auziră telefonul 
sunând înăuntru, dar nu răspunse nimeni. Părea fără rost. 
Oricum, Carl nu-și putea găsi energia necesară să facă mai mult. 
Pentru Dumnezeu, femeile în vârstă aveau și ele voie să aibă o 
viață în afara pereţilor. 

— Hai să mergem, spuse Carl. Conduci tu ca să pot trage un 
pui de somn. 

e 

Rose își aduna lucrurile când Carl și Assad sosiră la sediu. 
Voia să se ducă acasă, iar ei nu aveau s-o mai vadă două zile. 
Era obosită, lucrase mult vineri noaptea, sâmbătă și o parte din 
ziua de duminică. Nu aveau să mai primească nimic de la ea 
pentru doi bani. Carl se simțea exact la fel. 

— Apropo, spuse ea, am luat legătura cu universitatea din 
Berna și au găsit dosarul lui Kristen-Marie Lassen. 

„Deci se pare că Rose a terminat tot ce era pe lista ei”, își 
spuse Carl. 

— A fost o studentă bună acolo în Elveţia. N-au fost probleme, 
au zis ei. În afară de faptul că și-a pierdut prietenul într-un 
accident de schi, a fost o ședere plină de succese, conform 
datelor. 

— Un accident la schi? 

— Mda, a fost puţin cam ciudat, mi-a zis femeia de la birou. 
Povestea a primit ceva atenţie. Prietenul ei era un schior destul 
de bun și nu ar fi schiat în afara pistei unde erau atât de mulţi 
bolovani. 

Carl dădu din cap. Periculos sport! 

e 

O întâlni pe Mona Ibsen în curtea de la sediul poliției. Avea o 
geantă enormă pe umăr și îi aruncă o privire care spunea „Nu, 
mulțumesc” înainte ca el să deschidă gura. 

— Mă gândesc serios să-l iau pe Hardy la mine acasă ca să 
stea acolo, spuse el discret. Dar simt că știu prea puţine despre 
cum l-ar putea afecta asta psihic; la fel și pe noi, cei de acasă. 

El o privi cu ochi obosiţi. Se părea că era exact ce trebuia 
pentru că, întrebând-o dacă o putea invita la cină ca să poată 
discuta despre consecinţele pe care le-ar fi avut o asemenea 
decizie importantă asupra tuturor implicaţi, ea acceptă. 

— Păi, cred că da, spuse ea, și îi adresă unul dintre acele 
zâmbete care îl pocneau mereu atât de tare în abdomen. Se 
întâmplă să-mi fie foame chiar acum. 

Carl fu uluit. Nu știu ce să spună. Se uită pur și simplu în ochii 
ei și speră ca șarmul lui să facă restul. 

e 

După ce petrecură o oră la masă, Mona Ibsen începu treptat 
să se relaxeze, iar toată fiinţa lui fu copleșită de atâta ușurare 
binecuvântată și de respect, încât adormi cu capul atârnat 
deasupra  farfuriei și apoi, cu o bufnitură, în ea. Frumos 
poziționat între file și broccoli. 

36. 


Luni dimineaţa, vocile tăceau. Kimmie se trezi încet și se uită 
în jur, în vechiul ei dormitor, confuză și cu mintea golită. Pentru 
o clipă crezu că avea din nou treisprezece ani și că dormise mai 
mult decât trebuia. De câte ori fusese dată afară din casă fără 
nimic la pachet, în afară de mustrările tatălui ei și ale 
Kassandrei și a ușii trântite? De câte ori stătuse în clasa din 
Ordrup și stomacul îi ghiorțăia de foame în timp ce visa că era 
altundeva, departe? 

Apoi își aduse aminte ce se întâmplase cu o zi în urmă. Cât de 
mari și de morţi fuseseră ochii Kassandrei. Atunci începu să 
îngâne vechiul ei cântec. După ce se îmbrăcă, duse legăturica 
jos, aruncă o privire spre cadavrul Kassandrei din sufragerie, se 
duse în bucătărie și îi șopti micuței câteva sugestii pentru micul 
dejun. _ 

Stătea acolo când telefonul sună. Işi ridică ușor umerii și 
apucă imediat receptorul. 

— Da? răspunse ea cu o voce afectată și răgușită. Kassandra 
Lassen la telefon. Cu cine am plăcerea? 

Ea recunoscu vocea încă de la primul cuvânt. Era Ulrik. 

— Da, îmi cer scuze, dar vorbiţi cu Ulrik Dybbøl Jensen. Poate 
vă amintiţi de mine, spuse el. Noi credem că Kimmie e pe drum 
spre dumneavoastră, doamnă Lassen. Și dacă e așa, vrem să vă 
rugăm că aveți grijă și să ne anunţaţi în clipa în care ea intră pe 
ușă. 

Kimmie se uită pe fereastra din bucătărie. Dacă veneau din 
direcţia aceea, n-aveau cum s-o vadă dacă stătea în spatele 
ușii. lar cuţitele din bucătăria Kassandrei erau deosebite. 
Treceau printr-o bucată de carne ca prin aer. 

— Cred că trebuie să fiți foarte prudentă dacă o vedeţi, 
doamnă Lassen. Dar cântaţi-i în strună. Lăsaţi-o să intre și ţineți- 
o acolo. Apoi sunaţi-ne. Venim noi să vă salvăm. 

El râse precaut ca facă în așa fel încât totul să fie mai 
plauzibil, dar Kimmie știa mai bine despre ce era vorba. Niciun 
om n-ar fi ajutat-o pe Kassandra Lassen dacă Kimmie își făcea 


VP - 321 


apariţia. Se dovedise deja. El îi dădu trei numere de mobil pe 
care Kimmie nu le știa. Ale lui Ditlev, Torsten și Ulrik. 

— Mersi mult pentru avertisment, zise ea și vorbi serios în 
timp ce scria numerele. Pot să te întreb unde sunteți? Aţi veni la 
timp dacă ar fi necesar? N-ar fi mai bine dacă aș suna la poliţie? 

Parcă îi și vedea faţa lui Ulrik. Numai o cădere a bursei de pe 
Wall Street l-ar fi putut face să fie mai îngrijorat în acel moment. 
Poliţia! Ce cuvânt urât într-o asemenea situaţie. 

— Nu, nu cred că ar fi, spuse el. Poate să le ia și o oră să 
ajungă, să știți. Asta dacă se deranjează să reacționeze. Așa e în 
zilele astea, doamnă Lassen! Nu e ca pe vremea 
dumneavoastră. 

El scoase câteva sunete menite s-o convingă de reacţia 
dubioasă a poliţiei. 

— Nu suntem departe de dumneavoastră, doamnă Lassen. 
Astăzi suntem la muncă, iar mâine o să fim în Ejlstrup, la 
Torsten Florin. O să vânăm lângă pădurea Gribskov, într-un 
luminiș de pe moșia lui, dar o să avem toţi telefoanele mobile la 
noi. Sunaţi-ne, indiferent când, și o să venim acolo de zece ori 
mai repede decât poliția. 

„În Ejlstrup la Florin”, spusese el. Ea știa exact unde. Și toţi 
trei deodată. Nu putea fi mai bine. Așa că nu avea de ce să se 
grăbească. 

e 

Nu auzi când se deschise ușa de la intrare, dar o auzi pe 
femeia care strigă. 

— Bună, Kassandra, eu sunt! E timpul să te trezești! bubui 
vocea care făcu geamurile să vibreze și pe Kimmie să îngheţe în 
loc. 

Erau patru uși în hol. Una ducea în zona bucătăriei, una în 
debaraua în care se afla Kimmie, alta în sufragerie și, prin 
aceasta, spre „Camera mea” - unde zăcea corpul ţeapăn al 
Kassandrei -, iar a patra în subsol. 

Dacă femeia ţinea la viaţa ei, ar fi ales orice ușă, mai puţin 
cea care ducea în sufragerie. 

— Bună! strigă Kimmie și își trase chiloţii. 

Pașii din faţa closetului se opriră, iar când deschise ușa, 
Kimmie se trezi uitându-se la o pereche de ochi confuzi. N-o 
cunoștea pe femeie. judecând după bluza albastră și după șorțul 
pe care se grăbea să-l pună pe ea, era o menajeră. 

— Bună. Sunt Kristen-Marie Lassen, fata Kassandrei, zise ea și 
întinse mâna. Din păcate, Kassandra e bolnavă. A fost internată, 
așa că n-o să avem nevoie azi de serviciile tale. 

Apucă mâna ezitantă a menajerei. Nu era nicio îndoială că 
femeia mai auzise numele lui Kimmie. Strângerea ei de mână 
fusese rapidă și superficială, iar privirea precaută. 

— Charlotte Nielsen, răspunse ea cu răceală și se uită peste 
umărul lui Kimmie spre sufragerie. 

— Cred că mama se întoarce acasă miercuri sau joi și o să te 
sun eu atunci. Între timp, o să mă ocup eu de casă. 

Kimmie simţi cum îi ard buzele rostind cuvântul „mamă”. Un 
cuvânt pe care nu-l folosise înainte pentru Kassandra, dar care 
părea necesar în acel moment. 

— Văd că e cam dezordine pe aici, spuse menajera și se uită 
la haina lui Kimmie aruncată peste scaunul Louis XVI din hol. 
Cred că o să fac totuși puţină curăţenie. Oricum, trebuia să stau 
aici toată ziua. 

Kimmie se așeză în dreptul intrării în sufragerie. 

— O, frumos din partea ta, dar nu azi. 

Puse mâna pe umărul femeii și o împinse spre haina acesteia. 
La plecare femeia nu își luă la revedere, dar își ridică 
sprâncenele. 

„Trebuie să scap de babetă”, își spuse Kimmie în sinea ei 
oscilând între a săpa un mormânt în grădină și a tăia cadavrul. 
Dacă ea sau Kassandra ar fi avut o mașină, știa un lac în nordul 
Zealand unde sigur se mai găsea loc pentru încă un cadavru. 
Apoi se opri, ascultă vocile și își aminti ce zi era. 

„De ce să te obosești? întrebară vocile. Mâine e ziua în care 
totul se va aranja”. 

e 

Tocmai voia să se ducă sus când auzi zgomot de pahare 
sparte în „Camera mea”. Câteva secunde mai târziu, stătea în 
sufragerie spunându-și liniștită că, dacă menajera intrase 
înăuntru, și ea avea să zacă lângă Kassandra în câteva secunde, 
cu o expresie la fel de uimită pe faţă. 

Bara din fier cu care femeia spărsese ușa trecu puţin pe 
deasupra capului lui Kimmie. 

— Ai omorât-o, nebuno! Ai omorât-o! ţipa ea necontenit, iar 
lacrimile i se adunau în ochi. 

Cum de reușise Kassandra, dintre toate creaturile blestemate 
de pe Pământ să stârnească atât de mult devotament într-o 
persoană? Părea de neconceput. Kimmie se dădu înapoi spre 
șemineu și spre vaze. 

„Vrei să te lupti? își zise ea. Ei bine, ai venit în locul potrivit”. 

Violenţa și hotărârea merg mână în mână. Kimmie știa totul 
despre asta. Erau două lucruri din viață pe care le stăpânise la 
perfecţie. Apucă o figurină art deco din bronz și o cântări în 
mână. Dacă era aruncată așa cum trebuia, mâinile ei grațios 
ridicate puteau pătrunde în orice. Un craniu uman nu făcea 
excepţie. 

Așa că ţinti și aruncă, dar rămase apoi şocată pentru că 
femeia lovise statueta cu bara din fier. Aceasta se înfipsese 
adânc în perete, iar Kimmie se retrase înapoi spre ușă în 
speranţa că ar putea fugi sus, unde avea pistolul, cu piedica 
ridicată, pregătit. Aceea trebuia să fie soarta proastei mândre 
care o provoca. 

Dar femeia nu veni după ea. Kimmie îi auzea pașii pe cioburi 
și văicărelile, nimic mai mult. Se furișă înapoi spre sufragerie. 
Trase cu ochiul prin ușa întredeschisă și o văzu pe femeie 
căzând în genunchi, în faţa corpului lipsit de viață al Kassandrei. 

— Ce ţi-a făcut monstrul ăla? șopti femeia. 

Ba chiar se prea poate să fi și vărsat o lacrimă. 

Kimmie se încruntă. În tot timpul cât ei îi atacaseră violent pe 
alţii, nu văzuse pe chipul nimănui mâhnirea. Groază și șoc, da, 
dar duiosul sentiment numit mâhnire îi era cunoscut doar din 
experienţa personală. 

Kimmie împinse ușa ca să poată vedea mai bine, iar capul 
femeii se ridică în clipa în care aceasta scârţâi. În clipa 
următoare se năpusti asupra ei, cu bara din fier ridicată 
deasupra capului. Kimmie trânti ușa. Complet uluită, alergă sus 
ca să-și ia pistolul. Voia să pună capăt la toate acele lucruri. Nu 
s-o omoare, doar s-o lege și s-o neutralizeze. Nu, nu voia s-o 
omoare. Pur și simplu nu voia. 

Exact în clipa în care Kimmie alerga pe trepte, femeia ţipă în 
spatele ei și îndreptă bara de fier spre picioarele lui Kimmie, 
care căzu cu faţa în jos, pe platforma scării. Îi luă doar o clipă 
să-și revină, dar era deja prea târziu. Tânăra îndesată stătea 
deasupra ei și-i ţinea bara de fier apăsată pe gât. 

— Kassandra vorbea des despre tine, zise ea. „Mica mea 
bestie” îți spunea. Crezi că m-am bucurat să te văd în hol? Că 
am crezut că ești aici pentru altceva decât pentru a face 
probleme? 

Băgă mâna în buzunarul șorțului și scoase un Nokia uzat. 

— E un poliţist pe nume Carl Mørck. Te caută, știai? Am 
numărul lui chiar aici, l-am salvat în contacte. A fost bun și mi-a 
lăsat cartea de vizită. Nu crezi că ar trebui să-i dăm ocazia de a 
veni aici și de a vorbi cu tine? 

Kimmie clătină din cap. Încercă să pară șocată. 

— Dar eu nu sunt de vină pentru moartea Kassandrei. S-a 
înecat cu Porto în timp ce stăteam și vorbeam. A fost un 
accident oribil. 

— Ei na? 

Era clar că femeia n-o credea. În schimb, împinse piciorul cu 
brutalitate în pieptul lui Kimmie și apăsă capătul barei pe laringe 
în timp ce căuta numărul lui Carl Marck. Aproape străpunse 
gâtul lui Kimmie. 

— Și pun pariu că n-ai făcut nimic s-o ajuţi, târfa! continuă 
femeia. Sunt sigură că poliţia va dori să audă ce-ai de spus. Dar 
nu cred c-o să te ajute. Ce-ai făcut e scris pe toată faţa ta, spuse 
ea, și pufni. „Internată în spital”, ai zis. Ar fi trebuit să te vezi 
atunci. 

Găsi numărul chiar în momentul în care Kimmie dădu din 
picioare și o lovi fix în vintre. Lovi din nou și o făcu pe femeia cu 
privire sălbatică să dea drumul la bară și să se aplece în față de 
parcă i-ar fi rupt spatele. 

Kimmie nu spuse nimic în timp ce mobilul forma numărul, 
împinse doar cu putere în gamba femeii cu călcâiul, apoi lovi cu 
piciorul telefonul din mâna ei astfel încât acesta se zdrobi de 
perete. Se retrase scăpând de presiunea barei din fier din mâna 
femeii, într-un final, Kimmie se ridică și luă bara. 

Avusese nevoie de mai puţin de cinci secunde ca să-și 
găsească echilibrul. Kimmie stătu puţin ca să-și tragă răsuflarea 
în timp ce femeia încerca să se ridice, cu faţa plină de furie. 

— N-o să-ți fac niciun rău, zise Kimmie. O să te leg de un 
scaun, doar atât. 

Dar femeia clătină din cap și duse mâna în spate până dădu 
de balustradă. Era clar că încerca să găsească ceva de care să 

se sprijine. Ochii ei se mișcau înainte și înapoi. Era departe de a 
fi înfrântă. 

Apoi, cu mâinile întinse, se repezi la gâtul lui Kimmie, gata să- 
și înfigă unghiile. Kimmie făcu un pas înapoi spre peretele scării, 
ridică genunchiul și își făcu îndeajuns de mult loc ca s-o arunce 
pe femeie spre spate până când jumătate din corpul acesteia se 
bălăngănea pe balustradă, la patru metri și jumătate deasupra 
pardoselii din piatră. 

Kimmie îi strigă să nu se mai opună, dar aceasta n-o ascultă, 
așa că își luă avânt și o împinse. Totul se transformă în întuneric 
o clipă înainte ca lumini puternice să explodeze în capul ei. Apoi 
deschise ochii și se aplecă peste balustradă. 

Femeia zăcea pe podeaua din marmură de parcă ar fi fost 
crucificată, cu mâinile întinse și cu picioarele unul peste altul. 
Complet nemișcată și foarte, foarte moartă. 

Zece minute stătu pe scaunul din hol și se uită la corpul 
răsucit, inert. Pentru prima oară în viața ei vedea la o victimă 
exact ce era aceasta: o fiinţă umană care avusese propria sa 
voinţă și dreptul la viaţă. O surprindea că nu avusese niciodată 
sentimentul acela. Nu-i plăcea absolut deloc. Vocile o mustrau 
pentru astfel de gânduri. 

Atunci sună soneria de la ușă. Ea îi auzi vorbind. Doi bărbați 
care păreau nerăbdători. Incercară clanţa, apoi sună telefonul. 

„Dacă se plimbă în jurul casei pot vedea ușa spartă. Fii gata 
să fugi sus după pistol, se îndemnă ea. Nu, fă-o acum”. Ajunse 
sus din doar câteva mișcări, găsi pistolul și se întoarse la parter 
cu amortizorul îndreptat spre ușa din faţă. Dacă bărbaţii intrau, 
nu aveau să mai plece vreodată. 

Dar ei plecară. Prin fereastra de la parter ea îi văzu parțial, în 
timp ce se duceau la mașină. Un bărbat înalt, cu pasul lung, și 
unul micuţ, mai închis la culoare, care își târșâia picioarele pe 
lângă el. 

37. 


Concluzia îngrozitoare după seara precedentă - când Mona 
Ibsen răsese incontrolabil la vederea expresiei șocate de pe fața 
mânjită de ceapă a lui Carl - încă nu-i dădea pace. Era la fel de 
jenant ca atunci când cineva își face nevoile pentru prima oară 
în baia persoanei iubite. 

„O, Doamne, cum trec peste asta?” își zise el și își aprinse 
ţigara de dimineaţă. Apoi începu să se concentreze. Poate că 
aceea era ziua în care le putea spune procurorilor informaţia 
decisivă de care aveau nevoie ca să emită un ordin de arest. 
Cercelul din golful Lindelse, o parte dintre lucrurile din cutie... în 
mod clar, erau destule de pus la socoteală. Dacă n-ar fi fost 
acestea, tot ar fi existat conexiunea dintre Aalbæk și Pram și, 
prin urmare, restul găștii. 

Lui Carl nu-i păsa ce motive avea să folosească pentru a-i 
aduce în camera de interogatoriu. Odată ajunși acolo, voia să-i 
facă, pe rând, să vorbească despre ceea ce era cu adevărat 
important. Ce începuse ca o investigaţie a unei duble crime, 
putea scoate la lumină alte infracţiuni. Poate chiar crime. 

Nu avea nevoie decât de o confruntare directă cu membrii 
găștii. Să poată să le pună întrebările ce-i puteau face să se 
panicheze, poate chiar să provoace ruperea legăturii lor de 
prietenie. lar dacă nu putea face acest lucru cu ei în custodia lui, 
trebuia să se petreacă pe teritoriul lor. 

Cel mai greu era să găsească veriga slabă. Pe cine trebuia să 
se concentreze mai întâi? Sigur că Bjarne Thøgersen era cea 
mai evidentă alegere, dar anii petrecuţi în închisoare îl 
învățaseră cum să-și ţină gura. In plus, se apărase tocmai prin 
faptul că era în spatele gratiilor. Thagersen nu putea fi făcut să 
vorbească cu Carl despre ceva pentru care fusese deja 
condamnat. Dacă voiau să mai scoată ceva de la el, aveau 
nevoie de dovezile incontestabile ale altor fărădelegi. 

Deci nu, nu putea fi el primul. Cine atunci? Torsten Florin, 
Ulrik Dybbøl Jensen sau Ditlev Pram? Sub pielea cui avea să fie 
cel mai ușor de pătruns? Ca să răspundă la acea întrebare așa 
cum trebuia era necesar ca, mai întâi, să-i întâlnească pe fiecare 

în parte, dar situaţia în care se afla îi spunea că nu era ușor. 
Inutila vizită la spitalul particular al lui Pram demonstrase acest 
lucru. Pentru că, desigur, Pram aflase de prezenţa lor acolo, din 
prima clipă în care sosiseră la spital. Poate fusese în apropiere, 
poate nu. Oricum, el știuse că ei erau acolo. Și păstrase 
distanța. 

Nu, dacă Carl voia să-l facă pe unul dintre acei bărbaţi să 
vorbească, trebuia să-l ia prin surprindere. De aceea el și Assad 
aveau s-o ia din loc așa devreme, în dimineaţa aceea. 

Torsten Florin urma să fie primul, iar alegerea nu era în 
întregime o coincidenţă. În multe privinţe, el părea literalmente 
cel mai firav, cu trupul lui plăpând și profesia efeminată. 
Aparițiile lui în presă pe tema modei dădeau impresia că era 
ceva vulnerabil dincolo de suprafaţă. Părea să iasă în evidenţă 
față de ceilalți. 

În două minute, Carl îl lua pe Assad de la Triunghi: și spera ca, 
în jumătate de oră, să fie pe moșia lui Florin din Ejlstrup pentru 
a-i face cea mai incomodă vizită. 

e 

— Am pus cap la cap toate informațiile despre cei din grup, 
spuse Assad de pe locul pasagerului. Uite dosarul lui Torsten 
Florin atunci. 

Scoase un dosar din geantă în timp ce conduceau afară din 
oraş pe autostrada Lyngby. 

— Casa lui seamănă cu o fortăreață, continuă Assad. Are o 
poartă din metal superenormă care blochează drumul spre 
moşia lui. Am citit că atunci când dă petreceri, maşinile 
oamenilor sunt lăsate înăuntru una câte una. Și de fapt, e 
adevărat. 

Carl își întoarse capul ca să se uite la printurile color din mâna 
lui Assad. Era dificil să vadă ceva din moment ce trebuia să fie și 
atent pe drumul îngust care înconjura Gribskov. 

— Uită-te la asta, Carl. Poţi să vezi foarte bine totul în 
fotografia făcută din spaţiu. Aici e moșia lui Florin. Dincolo de 
clădirea veche în care locuiește și de casa din lemn de acolo, 
zise el și bătu cu degetul pe un punct de pe hartă, totul a fost 
construit în 1992, inclusiv clădirea asta gigantică și toate 
căsutele din spatele ei. 


80 intersecție importantă în Østerbro, cartier rezidențial din centrul Copenhagăi. 
(n.red.). 

Arăta destul de ciudat. 

— Casele alea sunt în Gribskov? A primit permisiunea de a 
construi în pădure? întrebă Carl. 

— Nu, nu sunt în pădure. Între Gribskov și mica lui bucată de 
pădure este un tampon... un tampon...? Cum îi spune la chestia 
aia, Carl? 

— Zonă-tampon? 

ÎI simţi pe Assad uitându-se la el mirat. 

— Mă rog, oricum, poţi vedea clar în poza aeriană. Uită-te. E o 
fâșie îngustă, maro. Și a pus și un gard în jurul proprietăţii 
atunci... cu lac, dealuri și toate celelalte. 

— Mă întreb de ce-a făcut asta. Îi e teamă de paparazzi sau 
ce? 

— Are legătură cu faptul că e vânător. 

— Da, desigur. Nu vrea ca animalele de pe pământul lui să 
scape în pădurea statului. Cunosc genul. 

În Vendsyssel de unde era Carl, oamenii glumeau pe seama 
celor care făceau așa ceva. Dar în Zealand se părea că nu se 
întâmpla la fel. 

Ajunseră într-un loc în care peisajul se deschidea. Văzură mai 
întâi luminișuri în pădure, apoi câmpii îndepărtate, unele încă cu 
miriște pe ele. 

— Vezi cabana elveţiană de acolo, Assad? 

Arătă spre o casă joasă aflată în dreapta lor și nu așteptă ca 
Assad să răspundă. Nu putea fi trecută cu vederea acolo, jos, în 
valea săpată parcă într-un ghețar. 

— În spatele ei e secţia de poliţie din Kagerup. Odată am găsit 
o fetiță acolo și am crezut că e moartă. Se ascunsese într-un 
gater pentru că îi era teamă de un câine pe care îl adusese 
acasă taică-su. 

Carl clătină din cap. Dar acesta fusese oare motivul real? 
Dintr-odată părea atât de greșit... 

— Întoarce aici, Carl, spuse Assad și arătă un semn către 
Mårum. Acolo, pe vârful dealului, trebuie să facem la dreapta. 
Sunt câteva sute de metri de aici până la poartă. Să-l sun mai 
înainte atunci? 

Carl clătină din cap. Pe dracu'! Florin nu trebuia să aibă ocazia 
să dispară, așa cum făcuse Ditlev Pram, cu o zi înainte. 

Era adevărat că Torsten Florin își îngrădise temeinic 
proprietatea. După un bolovan gigantic aflat lângă poarta din 
fontă ridicată deasupra  paravântului, se vedea numele 
„Dueholt”, scris cu litere de-o șchioapă din bronz. 

Carl se aplecă spre intercomul atașat pe un stâlp, la înălțimea 
geamului. 

— Sunt detectiv inspector-șef Mørck, zise el. Am vorbit ieri cu 
avocatul dumneavoastră, Bent Krum. Am vrea să-i punem 
câteva întrebări lui Torsten Florin. Nu durează decât un minut. 

Trecură cel puțin două minute până ce poarta se deschise. De 
cealaltă parte a paravântului, se întindea peisajul. Spre dreapta, 
lacurile și dealurile unduioase punctau o pajiște surprinzător de 
abundentă pentru acel anotimp. Mai jos, crânguri împrăștiate se 
transformau în pădure, iar în depărtare se vedea colonada 
enormă de stejari seculari din Gribskov cu coroanele aproape 
desfrunzite. 

„Al dracului de mult pământ, își spuse Carl. Ținând cont de 
prețul unui acru pe aici, locul ăsta probabil că a costat 
milioane”. 

Când ajunseră la conacul situat în apropierea pădurii, 
impresia de avere enormă fu confirmată. Conacul Dueholt era o 
combinație plină de bun-gust între cornișe atent restaurate și 
acoperișuri din ţiglă neagră, lucioasă. Mai multe atriumuri 
fuseseră adăugate, probabil fiecare orientat spre un punct 
geografic anume, iar pământurile și aleile erau așa de bine 
întreţinute încât i-ar fi făcut de râs pe grădinarii de la curtea 
regală. 

In spatele conacului era o clădire roșie, din lemn, înregistrată 
probabil pe lista patrimoniului arhitectural. Oricum, cu o istorie 
de câteva sute de ani, ieșea în evidenţă faţă de restul conacului. 
Era un contrast destul de evident între ea și construcţia masivă, 
dar atrăgătoare, din oțel, care se ridica în spatele ei. Toată din 
geam și metal strălucitor, precum Oranjeria din Madrid pe care 
Carl o văzuse într-un poster din aeroport. Era Palatul din Cristal 
de la Ejlstrup. 

Câteva căsuțe erau adunate în apropiere de marginea pădurii, 
ca un sătuc, cu grădini miniaturale și verande, înconjurate de 
parcele de teren arabil, probabil pentru cultivarea legumelor. 
Mai erau încă zone cu praz și varză. 

„lisuse, locul ăsta e incredibil”, își spuse Carl. 

— Uau, e ceva, zise Assad. 

Nu văzură pe nimeni în tot acel peisaj, până ce sunară la 
sonerie și însuși Torsten Florin le deschise. Carl întinse mâna și 
se prezentă, dar Florin nu se uita decât la Assad și rămase ca un 
bloc de granit, blocând intrarea în casă. 

In spatele lui, treptele duceau în sus, către holul în care se 
observa o orgie de tablouri și candelabre. Destul de vulgar 
pentru un om care își câștiga traiul din stil. 

— Am vrea să vorbim cu dumneavoastră despre câteva 
incidente cu care e posibil să aibă legătură Kimmie Lassen. 
Poate ne puteţi ajuta. 

— Care incidente? întrebă sec Florin. 

— Uciderea lui Finn Aalbæk de sâmbătă noaptea. Știm că au 
existat mai multe convorbiri telefonice între Ditlev Pram și 
Aalbæk. Mai știm și că Aalbæk o căuta pe Kimmie. L-a angajat 
vreunul dintre voi? Și dacă da, de ce? 

— Am auzit numele de câteva ori în ultimele zile, dar altfel nu 
știu nimic despre acest Finn Aalbæk. Dacă Ditlev a vorbit cu el, 
atunci vă sugerez să vorbiţi chiar cu el. La revedere, domnilor! 

Carl își puse piciorul în dreptul ușii. 

— Scuzaţi-mă un moment. A mai fost un atac asupra unui 
cuplu din Langeland și încă unul asupra lui Kåre Bruno, la 
Bellahøj, în anii optzeci, iar amândouă au legătură cu Kimmie 
Lassen. Mai mult ca sigur, trei crime. 

Florin clipi rapid de mai multe ori, dar expresia de pe chipul 
lui era de piatră. 

— Nu vă pot ajuta. Dacă vreţi să discutaţi cu cineva, atunci 
mai bine vorbiţi cu Kimmie Lassen. 

— Poate știți pe unde e. 

El clătină din cap, cu o expresie ciudată pe chip. Carl văzuse o 
mulțime de expresii ciudate, dar pe aceea nu o înţelegea defel. 

— Sunteţi sigur? întrebă el. 

— Absolut. N-am mai văzut-o pe Kristen-Marie din 1996. 

— Avem o mulțime de dovezi care o leagă de acele 
evenimente. 

— Da, mi-a spus avocatul. Nici el, nici eu nu știm nimic despre 
cazurile despre care vorbiţi. Trebuie să vă rog să plecaţi. Astăzi 
sunt ocupat. Amintiţi-vă să aduceţi un mandat data viitoare 
când veniți. 

Zâmbetul lui era incredibil de provocator, iar Carl îl presă cu 
mai multe întrebări. Dar Torsten Florin se dădu la o parte și trei 
bărbaţi cu pielea închisă la culoare, care probabil așteptaseră în 
spatele ușii, ieșiră la înaintare. 

Două minute mai târziu, Carl și Assad erau înapoi în mașină. 
Ameninţaţi cu moartea și cu distrugerea, cu mass-media, cu un 
proces și cu toată artileria de calibrul ăsta. 

Carl își imaginase că Torsten era cel slab, dar era cazul să-și 
schimbe părerea. 

38. 


În dimineața aceea, ziua vânătorii vulpii, Torsten Florin se 
trezise ca de obicei cu muzică clasică și cu bătaia ușoară pe 
picioare care anunța sosirea tinerei de culoare, cu pieptul gol și 
cu mâinile întinse, care stătea în acel moment în faţa lui. Ca 
întotdeauna, ea ţinea tava din argint. 

Zâmbetul ei era ţeapăn și fals, dar lui Torsten Florin nu-i păsa. 
Nu-i trebuiau afecțiunea și devotamentul ei. Avea nevoie de 
ordine în viaţă, iar ordinea era obţinută când ritualurile zilnice 
care erau urmate cu sfinţenie. Așa trăise în ultimii unsprezece 
ani și așa avea de gând să continue. Pentru unii oameni bogaţi, 
ritualurile erau un mod de a-și face publicitate. Torsten le 
folosea ca să supravieţuiască. 

Luă șervețelul de pe tavă, se desfată cu parfumul lui, îl puse 
pe piept și primi tava pe care erau patru inimi de pui, organe 
proaspăt tăiate, fără de care el era convins că s-ar fi prăpădit. 
Mâncă prima inimă dintr-o singură înghiţitură și se rugă pentru o 
vânătoare încununată de succes. Apoi le hăpăi și pe celelalte 
trei, lăsând-o pe femeie să-i șteargă faţa și mâinile cu o cârpă 
cu miros de camfor, procedură pe care ea o execută cu mișcări 
experte. 

Apoi le făcu semn femeii și soţului ei - care fusese de pază în 
timpul nopții - să iasă din cameră și savură dimineaţa și primele 
raze de soare care luminau pădurea. In câteva ore avea să 
înceapă. La ora nouă se vor fi strâns toţi vânătorii. De data 
aceea, nu vânau la răsărit; animalul era prea viclean și prea 
înnebunit pentru așa ceva. Trebuiau s-o facă pe lumină. 

Își imagină cum turbarea și instinctul de supravieţuire îl vor 
înfuria pe vulpoi când ei îl vor elibera. Cât de ușor îi va fi să stea 
furișat la pământ și să aștepte momentul potrivit când gonacii 
se apropie. O singură săritură spre vintre și dispărea din nou. 

Dar Torsten îi știa pe somalezii lui; nu vor lăsa vulpoiul să se 
apropie așa de mult de ei. Era mai preocupat de soarta 
vânătorilor. Ei, preocupat probabil că nu era cuvântul potrivit. 
Majoritatea erau perspicace, mai participaseră la jocurile lui și 
ardeau de dorinţa de a trăi pe muchie de cuţit. Toţi erau oameni 

cu influenţă care făceau lucruri remarcabile. Oameni ale căror 
idei erau mai importante și cu bătaie mai lungă decât ale celor 
obișnuiți. De aceea se aflau acolo în acea zi. Erau din același 
aluat. Nu, nu era preocupat pentru soarta lor, ci era mai 
degrabă preocupat de o neliniște sâcâitoare. 

Dacă n-ar fi fost Kimmie și nenorocitul de poliţai care îl 
abordase pe Bent Krum și dacă n-ar fi fost redeschise cazurile 
acelea care ar fi trebuit să fie demult uitate - precum atacurile 
din Langeland sau cele asupra lui Kyle Basset și Kåre Bruno - 
ziua aceea ar fi fost perfectă. 

Revizui toate acele gânduri câteva ore mai târziu. Cum 
dracului era posibil ca polițistul acela băgăreț, care apăruse 
netam-nesam pe treptele conacului, să știe despre aceste 
lucruri? 

* 

Stătea în sala din sticlă, în vacarmul animalelor, și se uita la 
vulpoi în timp ce somalezii ridicau cușca din colț. Ochii 
animalului erau sălbatici, sărea la bare și le mușca de parcă 
acestea ar fi fost din carne. Imaginea acelor dinţi și gândul la 
bacteria mortală care omora animalul încet-încet îl făcură pe 
Torsten să simtă un fior pe șira spinării. La dracu' cu poliţia, la 
dracu' cu Kimmie și cu toate porcăriile din lumea asta! Pasul 
către marginea eternității reprezentat de eliberarea animalului 
în mijlocul lor făcea ca toate celelalte să pară nesemnificative. 

— O să-ţi întâlneşti destinul, Fantasticule Domn Vulpoi, spuse 
el, și își lansă pumnul spre cușcă. 

Se uită în jur în sală. Era o priveliște demnă de zei. Peste o 
sută de cuști, cu toate animalele imaginabile. Ultima achiziţie 
era cușca prădătorului de la Nautilus. Fusese așezată pe jos, iar 
înăuntru, uitându-se ameninţător, era o hienă înfuriată cu 
spatele cocârjat. In curând, urma să ia locul vulpoiului din colţ, 
împreună cu celelalte prăzi exotice. Expediţiile de vânătoare, 
din acel moment și până la Crăciun, fuseseră deja aranjate. 
Avea totul sub control. 

Auzi mașinile care intrau în curte, se întoarse și zâmbi spre 
intrare. Ulrik și Ditlev sosiseră, la timp, ca de obicei. Încă un 
detaliu care separa oile de capre. 

e 

Zece minute mai târziu, erau jos în tunelul de trageri cu 

arbaletele și cu privirile alerte. Ulrik era într-o stare masochistă 

și trepida fericit după discuţia despre Kimmie și despre locul în 
care ea s-ar putea afla. Poate că, în dimineaţa aceea, trăsese pe 
nas cu o liniuță mai mult decât trebuia din praful alb. 

Ditlev, pe de altă parte, avea mintea limpede și ochii foarte 
vigilenţi. Arbaleta din mâna lui părea prelungirea sa organică. 

— Da, mersi, am dormit minunat azi-noapte. Kimmie și oricine 
altcineva pot arăta ce pot, spuse el ca răspuns la întrebarea lui 
Torsten. Sunt gata pentru orice. 

— E bine, răspunse Torsten. 

Nu avea de gând să strice starea de spirit a tovarășilor lui de 
vânătoare, așa că nu le spuse despre inspectorul-șef Marck și 
despre săpăturile făcute de acesta în trecutul lor. O informaţie 
care putea aștepta până ce trăgeau de câteva ori la ţintă. 

— Mă bucur că sunteţi gata pentru orice. Cred că va trebui să 
fiți. 


VP - 335 


39. 


Stăteau în mașină de câteva minute, la marginea drumului, și 
discutau despre întâlnirea cu Torsten Florin. Assad propuse să 
conducă înapoi și să-i spună ce găsiseră în cutia de metal a lui 
Kimmie. Credea că acest lucru putea să-l pună pe Florin cu botul 
pe labe, dar Carl nu fu de acord. Nu aveau să spună nimic 
despre cutie până nu obțineau un mandat de arestare. Acest 
lucru declanșă bombănelile lui Assad. Contrar a ceea ce se 
spunea, răbdarea se părea că nu era deloc un lucru prea întâlnit 
în deșertul bătut de acesta în sandalele copilăriei. 

Carl privi în josul drumului și văzu două vehicule care trecură 
pe lângă ei cu o viteză peste limită. Erau vehicule de teren, cu 
geamuri fumurii - genul de mașini de care adolescenţii se 
apropie numai când se uită cu jind la broșurile cu hârtie 
lucioasă. 

— Să fiu al dracul strigă el când mașina din faţă trecu prin 
dreptul lor. 

Porni motorul și întoarse în spatele celui de-al doilea vehicul. 
Când ajunseră la drumul care ducea către Dueholt, se aflau la 
numai douăzeci de metri în urmă. 

— Sunt sigur că l-am zărit pe Ditlev Pram în mașina din față. 
Ai văzut cine era în mașina din spate, Assad? întrebă el după ce 
mașinile întoarseră pe pietrișul de pe moșia lui Florin. 

— Nu, dar am notat numărul de înmatriculare. O să-l verific 
acum. 

Carl își frecă fața. Dacă cei doi erau pe cale să se întâlnească 
cu Florin chiar în acel moment? Dacă erau chiar ei, când ar mai 
fi avut o asemenea ocazie de a-i vedea pe toţi trei împreună? Și 
chiar dacă avea ocazia, ce ar fi putut obţine? Nu dură decât o 
clipă până ce Assad obţinu informaţia de la biroul de verificare a 
vehiculelor cu motor. 

— Mașina din faţă e înregistrată și aparţine unei anume 
Thelma Pram, zise el. 

Bingo. 

— lar cea din urmă aparţine firmei UD] Analize bursiere. 

Bingo, din nou. 

— Deci turma se adună, spuse Carl și își verifică ceasul. Nu 
era încă opt dimineaţa. Ce dracu' aveau de gând să facă? 

— Cred c-ar trebui să stăm cu ochii pe ei, Carl. 

— Ce vrei să spui? 

— O, știi tu. Să intrăm pe teren și să vedem ce fac atunci. 

Carl clătină din cap. Uneori acel omuleț era un pic prea 
creativ. 

— L-ai auzit pe Florin, zise el în timp ce Assad stătea acolo și 
dădea din cap cu ochii mari. Avem nevoie de un mandat și nu 
putem obţine așa ceva pe baza dovezilor pe care le avem. 

— Nu, dar putem obţine unul dacă aflăm mai multe? 

— Sigur că da. Dar n-o să aflam nimic dacă ne furișăm pe 
acolo. Nici pentru asta nu avem mandat, Assad. Nu avem 
autoritatea necesară. 

— Dar dacă ei l-au omorât pe Aalbæk ca să-și acopere 
urmele? 

— Ce urme? Nu e ilegal să angajezi pe cineva ca să dea de 
altcineva. 

— Nu, dar dacă Aalbæk chiar a găsit-o pe Kimmie, iar acei 
bărbaţi o ţin ostatică în acest moment? Este o posibilitate 
valabilă. Nu ăsta-i genul de cuvânt pe care-ţi place să-l 
foloseşti? Acum Aalbæk e mort, la fel și cei care știu că au prins- 
o. Ea e cel mai important martor al tău, Carl. 

Carl își dădea seama că el voia să ajungă undeva și află 
imediat. 

— Dacă sunt pe cale s-o omoare chiar acum? Trebuie să 
intrăm acolo. 

Carl răsuflă greoi. Pur și simplu, erau prea multe întrebări. 
Omul de lângă el avea dreptate, desigur; și totuși, nu. 

e 

Parcară pe Ny Mårumvej lângă oprirea facultativă de la 
Duemose și merseră pe jos de la șinele de tren din Gribskov, de- 
a lungul potecilor care înconjurau pădurea, până ajunseră la 
zona-tampon pentru prevenirea incendiilor. Din locul în care 
stăteau, puteau vedea direct peste mlaștină, o parte din 
pădurile lui Torsten Florin. Dese și luxuriante. Mai departe, la 
distanţă, se zărea poarta de la intrare, așa că nu în acea direcţie 
trebuiau să se îndrepte. Observaseră toate camerele de 
supraveghere. 

Mai interesantă era curtea, unde erau parcate cele două 
vehicule enorme cu tracţiune integrală. De acolo, drumurile lor 
era clare în toate direcțiile. 

— Cred că sunt camere peste tot în zona-tampon, Carl, zise 
Assad. Dacă vrem s-o traversăm, trebuie să mergem pe aici. 

Arătă spre o zonă mlăștinoasă unde gardul se cufundase atât 
de mult încât devenise aproape invizibil. Era singurul loc prin 
care puteau trece peste gard fără să fie detectaţi. Nu era prea 
încurajator, însă. Apoi fură nevoiţi să stea pe pământ timp deo 
jumătate de oră, uzi leoarcă, cu pantalonii plini de noroi și cu 
ochii holbaţi, până să-i vadă pe cei trei bărbaţi în curte. 

În spatele lor mergeau doi bărbaţi de culoare, bine făcuţi, 
care duceau obiecte ce semănau cu niște arcuri de vânătoare 
sau ceva de acest gen. Sunete din conversaţia lor ajungeau 
aproape până la locul în care stăteau Carl și Assad. Voci lipsite 
de inflexiune, parţial absorbite de distanță și de briza ușoară, 
răcoroasă, care trecea în vârtejuri pe lângă ei. 

Apoi, cei trei bărbaţi dispărură în clădirea centrală, iar 
însoțitorii de culoare merseră mai departe spre casele mici, 
roșii. 

Zece minute mai târziu, apărură mai mulţi oameni de culoare 
și apoi dispărură în hala cea mare. După câteva minute ieșiră 
din nou cu o cușcă pe care o încărcară într-o camionetă. Apoi 
unii dintre ei se urcară în cabină, iar ceilalți lângă cușcă și 
plecară în pădure. 

— Dacă vrem să facem asta, acum e momentul, zise Carl. 

ÎI trase după el pe Assad, care protesta ușor, de-a lungul 
zonei-tampon și apoi direct către casele micuțe. Auziră oameni 
înăuntru. Discuţii într-o limbă străină. Copii care plângeau și 
strigătele altor copii. Era o mică societate acolo. 

Se furișară pe lângă prima casă și observară un semn pe ușă 
cu multe cuvinte exotice pe el. 

— Și acolo, șopti Assad care arătă spre semnul de pe ușa celei 
de-a doua case. Crezi că au sclavi? 

Probabil că nu, dar părea ceva asemănător. Părea un sat 
african amplasat în mijlocul domeniului. Sau cu niște colibe 
construite la umbra unui conac gigantic dintr-un stat sudist, 
înainte de Războiul Civil American. Auziră un câine care lătră nu 
prea departe. 

— Dacă are câini liberi pe aici, pe teren? șopti Assad îngrijorat 
ca și cum aceștia l-ar fi auzit deja. 

Carl aruncă o privire spre partenerul lui. „Ușurel”, spunea 
expresia lui. Învăţase de pe câmpurile arate din Vendsyssel că, 
dacă nu erau zece câini care veneau spre un om, acesta din 
urmă deținea controlul. O lovitură, la momentul potrivit, reușea, 
de obicei, să restabilească ierarhia. Măcar de n-ar fi făcut atâta 
larmă. 

Alergară peste suprafața goală care se întindea până în curte 
și își dădură seama că aveau o ocazie bună să ajungă în spatele 
clădirii principale de acolo. Douăzeci de secunde mai târziu, 
stăteau cu feţele lipite de ferestrele conacului, în spatele cărora 
nu se întâmpla absolut nimic. Ceea ce vedeau semăna cu un 
birou obișnuit, cu mobilă din mahon. Pe rafturi erau șiruri de 
trofee de vânătoare. Nimic care să sugereze ceva nelalocul lui. 
Se întoarseră. Dacă existau unele nereguli în vecinătate, 
trebuiau să afle repede. 

— Ai văzut acolo? șopti Assad. 

Acesta arătă spre un cilindru mare, care se întindea de la sala 
masivă din sticlă și pătrundea mult în pădure. Avea cel puţin 
cincizeci de metri lungime. 

„Ce dracului e aia?” își zise Carl. 

— Hai, spuse el. Să verificăm. 

e 

Expresia care apăru pe fața lui Assad când intrară în sală 
trebuia imortalizată. Carl simțea ceva similar. Dacă Nautilus 
fusese o privelişte şocantă pentru iubitorii de animale, atunci 
acolo era de zece ori mai rău. Cușcă lângă cușcă, lângă altă 
cușcă, pline cu animale înspăimântate. Blănuri jupuite și 
însângerate, de toate mărimile, erau atârnate la uscat pe pereți. 
Orice, de la hamsteri la viței. Câini fioroși lătrau, probabil cei pe 
care îi auziseră mai devreme. Văzură bestii mari, cu aspect de 
șopârlă, și nurci șuierătoare. Animale domestice și exotice, într- 
o menajerie imensă. Dar nu semăna deloc cu Arca lui Noe. Era 
opusul. Niciun animal nu scăpa de acolo viu - îi fu clar într-o 
clipă. 

Carl recunoscu repede cușca de la Nautilus, care era așezată 
în mijlocul sălii, cu o hienă care mărâia înăuntru. O maimuţă 
mare ţipa într-un colţ, un mistreţ grohăia, iar o oaie behăia. 

— Crezi că Kimmie o fi aici? întrebă Assad și făcu câţiva pași 
în sală. 

Ochii lui Carl se plimbau de la o cușcă la alta. Cele mai multe 
erau prea mici ca să încapă un om înăuntru. 

— Dar aici? zise Assad și arătă spre un șir de congelatoare 
adânci care băzâiau într-o laterală a coridorului. 

|| deschise pe primul dintre ele. 

— lu! exclamă el și tremură vizibil dezgustat. 

Carl se uită în congelator. Animalele jupuite puse grămadă se 
uitau la el, cu ochii goi. 

— E la fel în toate astea, spuse Assad care deschidea și 
închidea ușă după ușă. 

— Imi imaginez că sunt folosite pentru a hrăni animalele vii, 
spuse Carl și se uită la hienă. 

Orice fel de carne ar fi dispărut de îndată pe gâtul unei 
asemenea creaturi flămânde. Un gând înfiorător. După cinci 
minute se convinseseră că nu era niciun om în restul cuștilor. 

— Uite, Carl, zise Assad care arăta spre cilindrul imens pe 
care îl văzuseră de afară. Este un poligon. 

Era adevărat. Dacă poliţia ar fi avut așa ceva la sediu, 
oamenii s-ar fi aliniat la coadă toată ziua ca să-l folosească. Cu 
duze de aer și tot tacâmul, era un obiect de artă. 

— Nu cred că ar trebui să intri acolo, îl avertiză Carl când 
Assad se îndreptă spre cilindru. Dacă vine cineva, n-am avea 
unde să ne ascundem. 

Dar Assad nu-l asculta. Era cu ochii pe ţintele mari de la 
capătul îndepărtat. 

— Ce-i asta atunci, Carl? strigă el când ajunse lângă una 
dintre ţinte. 

Carl se uită peste umăr. Nu era nicio urmă de pericol în 
spatele lui, așa că se duse să vadă despre ce vorbea Assad. 

— E o săgeată sau ce? vru să știe partenerul lui care arătă 
spre o vergea din metal care își croise drum prin centrul țintei. 

— Da, spuse Carl. E o săgeată. De tipul celor care se folosesc 
la arbalete. 

Assad se uită la el confuz. 

— Ce-ai zis acolo, Carl? Arba, ce? Arbalete? 

Carl oftă. 

— O arbaletă este un arc care se încarcă într-un mod diferit. 
Trage cu o forță nemaipomenită. 

— Bine. Văd asta. Și e precisă, Carl? 

— Da, foarte precisă. 

Când se întoarseră, își dădură seama că intraseră într-o 
capcană, în cealaltă parte stăteau Torsten Florin, cu picioarele 
depărtate, iar în spatele lui erau Ulrik Dybbøl Jensen și Ditlev 
Pram. Pram ţinea o arbaletă încărcată, îndreptată direct spre ei. 

„Cred că glumești”, își zise Carl. Strigă: 

— Du-te în spatele țintelor, Assad! Acum! 

Își scoase pistolul din tocul de la umăr cu o mișcare rapidă și 
tinti spre grupul de bărbaţi exact în clipa în care Ditlev eliberă o 
săgeată. Carl îl auzi pe Assad care se aruncă în spatele unei 
ținte, exact când săgeata se înfipse în umărul drept al lui Carl, 
iar pistolul lui căzu pe pietriș. 

In mod ciudat, nu-l durea. Nu știu decât că fusese aruncat pe 
spate o jumătate de metru și era lipit de una dintre ţinte, iar 
săgeata se vedea în rana lui sângerândă. 

e 

— Domnilor, spuse Florin, de ce ne puneţi în situația asta? Ce- 
o să ne facem acum cu voi? 

Carl încercă să-și liniștească inima care bătea rapid. 

li scoaseră săgeata și îi pulverizară o soluţie pe rană, care 
aproape îl făcu să leșine, dar cel puţin nu mai sângera, mai mult 
sau mai puțin. 

Era o situaţie cumplită. Cei trei bărbaţi nu păreau să poată fi 
îmbunați. 

Intre timp, Assad spumega pentru că fuseseră forțați să intre 
înapoi în sală și să se așeze pe jos, cu spatele lipit de una dintre 
cuști. 

— Nu vă daţi seama ce se întâmplă când faceţi așa ceva unui 
ofițer de poliţie în acţiune? strigă el. 

Carl îl înghionti ușor în picior pe Assad. Acest lucru îl liniști un 
moment. 

— E foarte simplu, zise Carl, iar fiecare cuvânt îl durea în 
partea de sus a corpului. Ne lăsaţi să plecăm acum. Apoi o să 
vedem ce se întâmplă. Nu aveți nimic de câștigat dacă ne 
ameninţaţi că ne ţineţi ostatici. 

— Știu! _ 

Era Pram. Incă avea arbaleta pregătită în mână. Dacă ar fi 
îndreptat-o în altă parte... 

— Nu suntem proști. Știm că ne suspectați de crime. Aţi 
menţionat mai multe incidente. Aţi luat legătura cu avocatul 
nostru. Aţi găsit o legătură între Finn Aalbæk și mine. Credeţi că 
știți totul despre noi și că dintr-odată va ieși la iveală un așa-zis 
adevăr. 

Se apropie și se puse cu cizmele lui din piele în faţa piciorului 
lui Carl. 

— Dar acel adevăr îi implică și pe alţii în afară de noi trei. 
Dacă o să fiţi îndeajuns de norocoși să convingeti destui oameni 
că suspiciunile voastre sunt corecte, mii de oameni își vor pierde 
mijloacele de trai. Nimic nu-i simplu, Carl Mørck. 

Arătă în jurul lui, în sală. 

— O mulţime de bunuri vor fi îngheţate. Nici noi și nimeni 
altcineva nu vrea așa ceva. Așa că repet întrebarea lui Torsten: 
ce-o să ne facem cu voi? 

— Trebuie să lucrăm foarte curat, zise bărbatul mare, Ulrik 
Dybbøl Jensen, cu o voce ce tremura și cu pupilele enorme. 

Nu era nicio îndoială la ce se referea. Dar Torsten Florin ezita. 
Carl își dădu seama de acest lucru. Ezita și se gândea. 

— Ce-aţi zice dacă v-am da la fiecare un milion de coroane și 
v-am lăsa să plecaţi? Pur și simplu. Imediat ce renunţaţi la caz, 
banii sunt ai voștri. Ce spuneţi? 

Sigur că erau nevoiţi să accepte. Ce puteau face? Alternativă 
nu era, cu siguranță, prea amuzantă. Carl se uită spre Assad, 
care dădu din cap afirmativ. Deștept. 

— Și tu, Marck? Ești la fel de ascultător ca Mustafa de aici? 
întrebă Florin. 

Carl se uită urât la el. Apoi și el dădu din cap afirmativ. 

— Dar simt că nu-i de-ajuns. Așa că o să dublăm suma. Două 
milioane pentru fiecare ca să păstraţi tăcerea. O s-o facem 
discret. Ne-am înţeles? 

Confirmară amândoi din cap. 

— Mai e un singur lucru pe care vreau să-l clarificăm. Vreau 
un răspuns sincer. O să știu dacă minţi și atunci înțelegerea 
pică. Ai înţeles? 

El nu aşteptă un răspuns. 

— De ce mi-ai spus dimineaţă despre cuplul din Langeland? 
Despre Kåre Bruno, înţeleg, dar cuplul? Ce legătură are cu noi? 

— Am făcut investigații amănunțite, răspunse Carl. Avem un 
om la sediu care a urmărit cazuri ca acestea ani în șir. 


VP - 342 


— N-are nicio legătură cu noi, sublinie Florin. 

— Ai vrut un răspuns Sincer. Investigaţii amănunțite este 
răspunsul, repetă Carl. Tipul de atac, zona, metoda, intervalul 
orar. Totul se potrivește cu voi. 

In acel moment cei din gașcă își amintiră de ce erau capabili. 

— Răspunde-mi! ţipă Ditlev Pram și împinse mânerul arbaletei 
în rana lui Carl. 

Nici măcar nu reuși să ţipe înainte ca gâtul să i se contracte 
de durere. Apoi Ditlev lovi din nou. Și din nou. 

— Răspunde-mi! De ce crezi că avem legătură cu atacul din 
Langeland? ţipă Pram. 

Tocmai era pe cale să-l lovească pe care mai tare, când Assad 
îl opri. 

— Kimmie a avut un cercel, exclamă el. S-a potrivit cu cel 
găsit la Langeland. Îl pusese într-o cutie în care erau și alte 
lucruri de la atacurile voastre. Bănuiesc că știți asta. 

In cazul în care lui Carl i-ar fi rămas vreo urmă de vlagă, i-ar fi 
spus clar lui Assad să-și ţină gura. Acum era prea târziu. Își 
dădură amândoi seama, în același timp, după faţa lui Florin. Tot 
ceea ce îi înspăimânta pe cei trei tocmai devenise realitate. 
Existau dovezi împotriva lor. Probe concrete. 

— Ințeleg că sunt și alţii la poliţie care știu de cutia asta? 
Unde e acum? 

Carl nu spuse nimic. Doar se uită în jur. Din locul în care 
stăteau, mai erau circa nouă metri până la poartă. De acolo 
până la marginea pădurii mai erau încă cel puţin cincizeci de 
metri. Prin pădure mai era cam un kilometru și jumătate, iar în 
spatele lor se profila pădurea Gribskov. Acela era cel mai bun 
loc pentru a se ascunde. Dar era mult prea departe și nu era 
nimic, absolut nimic în jurul lor care ar fi putut servi drept armă. 
Doi bărbați cu arbalete stăteau deasupra lor. Ce puteau face? 
Absolut nimic. 

— Trebuie s-o facem aici și acum și s-o facem curat, rosti pe 
nas Dybbøl Jensen. O spun din nou: nu putem avea încredere în 
ăștia doi. Nu sunt ca ăilalţi pe care i-am cumpărat. 

La aceasta, capetele lui Pram și Florin se întoarseră ușor spre 
prietenul lor. „N-a fost un lucru deștept să lași să-ţi scape asta”, 
spuneau expresiile lor. 

Pe când cei trei se sfătuiau, Assad și Carl se uitară unul la 
altul. Assad își ceru scuze, iar Carl îl iertă. Ce dracului mai conta 
dacă Assad făcuse o mică greșeală în condiţiile în care moartea 
lor era hotărâtă chiar atunci de cei trei ticăloși? 

— Bine, o facem, dar nu avem prea mult timp. Ceilalţi o să fie 
aici în cinci minute, zise Florin. 

Fără nicio ezitare, Dybbøl Jensen și Pram se aruncară asupra 
lui Carl, în timp ce Florin rămase la câţiva metri în spate, cu 
arbaleta ridicată. Carl fu luat complet prin surprindere de 
rapiditatea lor. li acoperiră gura cu bandă adezivă, îi traseră 
mâinile la spate și le legară. Apoi îi dădură capul pe spate și-i 
lipiră bandă peste ochi. El se răsuci puțin așa că banda se prinse 
pe pleoapele pe care le ridică puţin. Prin acea mică deschizătură 
văzu cum Assad începu să protesteze violent o clipă mai târziu 
și lovi cu mâinile și cu picioarele astfel că unul dintre bărbaţi 
căzu la pământ cu un bufnet puternic. Observă că era Dybbøl 
Jensen, complet paralizat de o lovitură de karate aplicată la gât. 

Florin își aruncă arbaleta și veni în ajutorul lui Ulrik. Și, pe 
când cei doi bărbaţi se chinuiau să-l potolească pe Assad, Carl 
se ridică și începu să fugă spre lumina care venea de la intrare. 

După cum era legat, n-ar fi putut să-i fie de ajutor lui Assad în 
luptă. Nu-l putea ajuta decât scăpând. li auzi strigând unul la 
altul că el nu va ajunge prea departe. Că membrii personalului 
aveau să-l prindă și să-l aducă înapoi. Ca să aibă aceeași soartă 
ca și Assad. In cușca hienei. 

— Ai grijă la hienă! ţipară ei. 

„Sunt nebuni”, își spuse Carl ametit, în timp ce încerca să se 
orienteze prin deschizătura îngustă prin care răzbătea lumină. 
Apoi auzi mașinile la poarta principală. Erau mulţi. Dacă tipii din 
mașini erau precum cei din sală, era terminat. 

40. 


Imediat ce trenul se urni greoi din gară, iar roţile începură să 
bată un ritm regulat, vocile din capul lui Kimmie se treziră. Nu 
gălăgioase și insistente, ci perseverente și liniștitoare. Se 
obișnuise deja cu ele. 

Trenul fusese modernizat. Nu semăna cu cel vechi, roșu, 
pentru navetiștii din Gribskov, care o adusese pe ea și pe Bjarne 
ultima oară acolo, cu mulți ani în urmă. Multe se schimbaseră de 
atunci. Fuseseră vremuri nebune. Băuseră, prizaseră și 
petrecuseră toată ziua, din momentul în care peisajul se 
schimbase pe măsură ce Torsten le arătase mândru noua lui 
achiziție - pădurea, mlaștina, lacurile și câmpurile. Locul perfect 
pentru un vânător. Atâta timp cât vânatul rănit nu intra pe 
domeniul statului, pur și simplu nu putea fi mai bine de atât. 

Râseseră de el, ea și Bjarne. Pentru ei, nimic nu era mai comic 
decât imaginea unui om care își târșâia picioarele încălțate cu 
cizme din cauciuc verde, legate cu șiret până sus. Dar Torsten 
nu băgase de seamă. Pădurea era a lui, iar acolo era stăpân 
peste toate creaturile sălbatice care meritau împușcate în zona 
rurală daneză. 

Timp de câteva ore vânară ciute și fazani, iar într-un final un 
raton pe care ea îl luase de la Nautilus. Un gest pe care el îl 
apreciase. Și apoi urmaseră ritualul și se uitaseră la Portocala 
mecanică pe ecranul cinematografului din casa lui Torsten. O zi 
obișnuită, ameţitoare, în care prea multă cocaină și excesul de 
alcool îi ameţiseră scurgând din ei energia de care aveau nevoie 
ca să caute victime noi. Aceea fusese prima și singura ocazie în 
care se dusese la Torsten. Işi amintea ca și cum s-ar fi petrecut 
cu doar o zi în urmă; vocile se ocupau de asta. 

„Sunt toţi acolo azi, Kimmie, îţi dai seama de asta? E șansa ta. 
Ocazia a sosit”, îngânau ele necontenit. 

Pentru un moment îi studie pe ceilalți pasageri. Apoi își 
strecură mâna în raniţă și pipăi grenada, pistolul și amortizorul, 
geanta de umăr și legăturica ei mult iubită. Toate lucrurile de 
care avea nevoie erau în acea geantă din pânză groasă. 

La staţia facultativă Duemose așteptă până când ceilalţi 
pasageri matinali fură luaţi sau plecară pe biciclete parcate 
lângă adăpostul roșu. Un motociclist o întrebă dacă voia s-o 
ducă undeva, dar ea zâmbi pur și simplu. Un zâmbet putea fi 
folosit și astfel. Când peronul se goli, iar drumul deveni pustiu, 
așa cum fusese înainte, ea merse pe jos spre capătul peronului, 
sări pe pietriș și continuă de-a lungul urmelor către marginea 
pădurii până găsi un loc în care își putea lăsa ranița. Apoi își 
puse lucrurile în geanta de umăr, trecu bareta peste cap, își 
îndesă marginile blugilor în ciorapi și ascunse raniţa în spatele 
unui tufiș. 

— Mami o să se întoarcă, iubire, nu-ţi fie teamă, zise ea în 
timp ce vocile o implorau să se grăbească. 

Prin zona publică a pădurii era ușor de mers. Doar câţiva 
metri în sus pe drum, pe lângă un sediu mic de firmă, și ajunse 
deja pe una dintre potecile care aveau s-o scoată în spatele 
proprietăţii lui Torsten. 

Avea destul timp, în ciuda a ceea ce-i spuneau vocile. Își 
ridică privirea ca să prindă ultimele crâmpeie de culoare 
atârnate de crengi și trase în piept aerul de toamnă, savurând 
puterea și frumusețea anotimpului. Trecuseră ani de când nu 
mai făcuse asta. Atât de mulţi ani. 

Când ajunse la zona-tampon împotriva incendiilor, își dădu 
seama că aceasta fusese lărgită faţă de ultima dată când fusese 
acolo. Se pitulă la marginea pădurii și se uită de-a lungul zonei 
lipsite de copaci, spre gardul care separa pădurea lui Torsten de 
cea publică. Pentru că trăise atât de mult timp pe străzile din 
Copenhaga, era conștientă de cât de compacte puteau fi 
camerele de supraveghere. Se uită cu atenţie la copaci și la 
gard și observă pe îndelete unde erau acestea. 

Din locul în care stătea erau vizibile patru camere. Două fixe 
și două care baleiau încontinuu înainte și înapoi pe o axă deo 
sută optzeci de grade. Una dintre camerele fixe era îndreptată 
direct spre ea. 

Se retrase în desiș și se gândi la situația în care se afla. 

Zona-tampon avea o lăţime de circa opt-nouă metri. larba 
fusese proaspăt tunsă, astfel încât spaţiul era foarte deschis și 
nivelat. Privi în ambele direcţii. Era la fel peste tot. 

Era un singur mod în care putea traversa nedetectată zona- 
tampon și aceasta nu era prin iarbă. 

Ci din copac în copac. De pe o ramură pe alta. 

Se gândi temeinic. Stejarul de pe partea ei de luminiș era mai 
înalt decât fagul din partea cealaltă. Avea crengi solide, 
noduroase, care se întindeau patru sau cinci metri peste 
poieniță, în comparaţie cu cele ale fagului, care erau mai mici și 
mai subțiri. 

Dacă sărea din copacul înalt în cel mai scund, căderea era de 
câţiva metri, dar în același timp trebuia să-și arunce corpul în 
faţă ca să aterizeze mai aproape de trunchiul fagului. Altfel, 
crengile n-ar fi susținut-o. 

Kimmie nu fusese niciodată bună la cățărat în copaci. Mama 
ei îi interzisese să se joace ori de câte ori risca să-și 
murdărească hainele, iar când mama ei plecase, la fel se 
întâmplase și cu dorinţa ei de a se urca în copaci. 

Era un exemplar frumos, acel stejar imens. Avea crengi 
încovoiate, care se întindeau destul de mult, iar scoarța era 
aspră. Ușor de escaladat. Era o senzaţie plăcută. 

— Ar trebui să încerci și tu odată, Mille, zise ea încet și începu 
să se tragă în sus. 

Când ajunse în copac începu să aibă îndoieli. Distanţa până la 
pământ devenise dintr-odată foarte reală, iar săritura spre 
crengile netede ale fagului era descurajantă. O putea face cu 
adevărat? De la pământ păruse ușor, dar nu și de acolo. Dacă 
avea să cadă, era terminată. Işi rupea oasele. O vedeau pe 
camerele de supraveghere. O prindeau, apoi totul avea să-i 
scape de sub control. li cunoștea. Răzbunarea avea să fie a lor, 
nu a ei. 

Așa că așteptă o vreme și încercă să calculeze cum să sară. 
Apoi se ridică cu grijă, cu mâinile în spatele ei și se prinse de 
crengile stejarului. Când ţâșni își dădu seama că decolarea era 
prea puternică. O știu când zbură prin aer și văzu trunchiul 
copacului de sub ea mult prea aproape. Simţi că unul dintre 
degete se rupse în încercarea de a evita coliziunea, dar reflexele 
preluară conducerea. Chiar dacă un deget nu mai funcționa, 
avea încă nouă bune. Trebuia să-și vadă de durere mai târziu. 

In timp ce se prinse de copac, observă că fagii aveau mai 
puţine crengi în partea de jos a trunchiului în comparație cu 
stejarii. Cobori încet, apoi se prinse de creanga cea mai de jos și 
estimă că mai avea trei sau patru metri până să atingă 
pământul. Apoi se aruncă pe creangă și rămase agăţată acolo 

un moment, timp în care degetul rupt își făcu de cap. Se apucă 
de creanga cea mai apropiată de trunchi, își petrecu braţul în 
jurul lui cât de bine putu și apoi își dădu drumul. 

Cicatricile și nodurile copacului îi însângerară antebrațele și 
gâtul când alunecă spre pământ. 

e 

Își examină degetul rupt, îl trase înapoi la loc și simți valuri de 
durere care Îi invadară întreg corpul. Dar Kimmie rămase tăcută. 
Și l-ar fi împușcat dacă ar fi fost necesar. 

Apoi șterse sângele de pe gât și pătrunse în umbrele din 
pădure în zona îndepărtată a gardului. Vegetaţia era foarte 
diversă, își aminti acest lucru de la vânătoarea anterioară. 
Conifere adunate în pâlcuri, luminișuri mici cu copaci de foioase 
proaspăt plantați și întinderi mari de mesteceni, mur și stejari 
împrăștiați. Mirosea puternic a frunze putrezite. Peste un 
deceniu petrecut în jungla de asfalt făceau pe cineva să fie 
extrem de sensibil la asemenea mirosuri. 

Vocile îi cereau să se grăbească și să termine treaba. lar 
confruntarea să se desfășoare în termenii ei. Dar Kimmie nu 
ascultă. Știa că avea destul timp. Când Torsten, Ulrik și Ditlev se 
îndeletniceau cu acele jocuri pline de cruzime, nu terminau 
decât când erau complet sătui. lar asta nu se întâmpla repede. 

— Merg pe marginea pădurii și a zonei de protecţie, spuse ea 
tare ca vocile s-o lase în pace. E o rută mai lungă, dar tot o să 
ajungem la moșie. 

Astfel îi zări pe bărbaţii de culoare care stăteau cu fața la 
pădure și așteptau, și observă cușca cu animalul înfuriat. Atunci 
văzu protecţiile din piele pe care ei le purtau peste pantaloni 
până sus între picioare. De aceea se ascunse în pădure ca să 
vadă cum aveau să decurgă lucrurile. Era pe terenul 
vânătorului. 

41. 


Alerga cu capul dat pe spate ca să prindă frânturi de imagini 
ale terenului de sub el, unde vedea când frunze uscate, când 
crengi înșelătoare. Auzea protestele înfuriate ale lui Assad, de 
undeva de departe, în spate, până într-un final, când totul se 
scufundă în tăcere. 

Încetini. Se luptă cu banda adezivă de pe spate, iar nările i se 
uscară de la gâfâit. Întinse gâtul ca să încerce să vadă ceva. 
Trebuia să-și scoată banda de pe ochi. Inainte de orice altceva. 
În scurt timp aveau să vină spre el din toate direcţiile. Vânătorii 
de lângă moșie, gonacii din Dumnezeu știe ce altă direcţie. 

Își întoarse corpul în cealaltă parte și nu văzu decât copaci 
prin deschizătura îngustă din bandă. Apoi alergă din nou pentru 
câteva secunde înainte ca o creangă joasă să-l pocnească în cap 
și să-l proiecteze pe spate. 

— La dracu', bombăni el. 

Fir-ar al dracu’. Se ridică cu greutate și pipăi în jur în căutarea 
unei crengi de pe copac ruptă la înălțimea umărului. Apoi se 
duse la trunchi, se așeză astfel încât ciotul să intre sub banda 
adezivă de lângă nară și își împinse corpul în jos. Banda se 
strânse în jurul gâtului, dar nu i se desprinse de pe ochi. Era 
prea bine lipită de pleoape. Işi aplecă din nou capul și încercă să 
țină ochii închiși, dar simţi cum pleoapele rămaseră încă o dată 
lipite de bandă și îi expuse albul ochilor. 

— La dracu’, la dracu’, la dracu’! înjură el și începu să-și miște 
capul dintr-o parte în alta în timp ce creanga îi zgâria una din 
pleoape. 

Apoi auzi pentru prima oară strigătele gonacilor. Nu era atât 
de departe pe cât sperase. Poate la numai câteva sute de metri; 
în mijlocul acelei păduri era greu de spus. Işi înălță capul, văzu 
cum ciotul eliberă banda adezivă, apoi observă că putea vedea 
mai mult sau mai puţin liber, cu un ochi. 

În faţa lui se întindea desișul pădurii. Lumina cădea inegal și 
n-avea nici cea mai vagă idee în ce direcţie stătea cu fața. Acel 
lucru îl făcu să-și dea seama că, în curând, totul avea să se 
termine pentru Carl Marck. 

Primele împușcături se produseră după ce Carl trecu de 
primul luminiș, iar gonacii erau atât de aproape încât fu nevoit 
să se întindă pe jos. Din câte își dădu seama, zona de protecție 
împotriva incendiilor era în față, iar în spatele ei se aflau 
potecile din pădurea statului. Era la un mai mult de șase sau 
șapte sute de metri de locul în care era parcată mașina, dar ce 
folos dacă știa asta câtă vreme habar n-avea încotro s-o apuce? 

Observă păsările care dădeau din aripi și se împrăștiară 
deasupra vârfurilor copacilor și auzi mișcare în tufișuri. Gonacii 
țipau și loveau bețe unele de altele. Animalele fugeau. 

„Dacă au câini cu ei o să mă găsească ușor”, își zise el și 
privirea îi căzu pe un maldăr de frunze pe care vântul le 
adunase într-un morman țintuit la pământ de câteva crengi 
răsfirate. Când prima căprioară ţâșni pe lângă el, șocul îl făcu să 
sară involuntar și se rostogoli instinctiv spre mormanul de 
frunze, apoi se suci și răsuci ca să se cufunde cu totul în 
grămadă. 

„Acum respiră calm și încet”, își zise, întins în maldărul cu iz 
de humus. La dracu’, spera că Torsten Florin nu le dăduse 
gonacilor să-i telefoane mobile ca să-i sune și să-i avertizeze că, 
dacă se apropiau de un poliţist fugar, să nu-l lase să scape. Cât 
de mult își dorea ca Florin să nu fi făcut așa ceva! Dar era oare 
posibil? Ca un om ca el să nu-și ia asemenea măsuri de 
prevedere? Puțin probabil. Sigur că gonacii știau deja pe cine și 
după ce alergau. 

În timp ce stătea sub maldărul de frunze observă că rana i se 
redeschise, că sângele care se infiltra cu ușurință îi făcea 
cămașa să i se lipească de corp. Câinii aveau să-l adulmece într- 
o clipă. lar dacă stătea acolo prea mult, avea să sângereze până 
la moarte. 

Deci cum dracului îl putea ajuta pe Assad? Și dacă, în ciuda 
șanselor pe care le avea, reușea să supravieţuiască, iar Assad 
murea, cum s-ar mai fi putut uita în oglindă? Pur și simplu n-ar 
mai fi putut. Mai pierduse un partener. Mai lăsase în urmă un 
partener. Era clar. Trase adânc aer în piept. Nu putea lăsa ca 
asta să se întâmple din nou. Chiar dacă ardea în iad. Chiar dacă 
ajungea în pușcărie. Chiar dacă avea să-l coste viaţa. 

Suflă frunzele care îi acopereau ochii și auzi un fel de șuierat 
care devenea din ce în ce mai puternic și se transformă în gâfâit 
și lătrat înfundat. Simţi cum îi creștea pulsul, iar rana de la umăr 

pulsa mai puternic. Dacă era un câine, totul era pierdut. În 
depărtare, pașii hotărâți ai gonacilor se auzeau mai tare. 
Râdeau și țipau; știau exact ce făceau. 

Apoi foșnetul și freamătul pe care le făcea animalul în tufiș 
încetară, iar el își dădu brusc seama că acesta stătea acolo și se 
uita la el. Mai suflă niște frunze de pe ochi și se trezi uitându-se 
la nasul dilatat al unei vulpi. Ochii ei erau injectaţi și avea 
spume la bot. Gâfâia ca și cum ar fi fost pe moarte și fiecare 
mușchi îi tremura de parcă îi era frig. 

Șuieră când îl văzu, clipi printre frunze și șuieră din nou când 
el își ţinu respiraţia. Își arătă colții într-un mârâit dement și se 
propulsă spre el cu capul lăsat. Dintr-odată înțepeni. Își înălţă 
privirea și se uită în spate de parcă simţise pericolul. Apoi se 
întoarse din nou către Carl și dintr-odată, ca și cum animalul ar 
fi avut capacitatea de a se gândi mai bine, se târî pe pământ 
către el și se așeză la picioarele lui, îngropându-se sub frunze cu 
botul din care curgea spumă. Animalul rămase acolo, respirând 
greoi, și aștepta. Ascuns complet în frunze. La fel ca și el. 

Un stol de potârnichi se adună în razele pâlpâitoare puţin mai 
departe, iar când zburară, speriate de zgomotul făcut de gonaci 
în pădure, urmă un torent de Împuşcături. Fiecare rundă trasă îl 
făcu pe Carl să tremure, la fel și vulpea de la picioarele lui. 
Urmări cum câinii vânătorilor adună păsările și imediat după 
aceea zări siluetele vânătorilor care se conturau în tufele 
desfrunzite. 

Erau nouă sau zece, cu toţii purtând cizme și încă patru. În 
timp ce se apropiau, el îi recunoscu pe câţiva dintre ei ca fiind 
membri ai elitei. „Să mă ridic și să mă prezint?” se întrebă el 
pentru o clipă, înainte s-o vadă pe gazda lor și pe cei doi prieteni 
ai acesteia, amândoi cu arbaletele încărcate. Dacă Florin, 
Dybbøl Jensen sau Pram îl zăreau, ar fi tras fără nicio ezitare. Ar 
fi spus apoi că fusese un accident. l-ar fi convins și pe ceilalţi să 
susțină povestea. Relaţia lor de camaraderie era strânsă, știa 
asta. l-ar fi scos banda adezivă și ar fi făcut să arate ca un 
accident. 

Răsuflarea lui Carl deveni din ce în ce mai slabă, la fel ca a 
vulpii. Cum rămânea cu Assad? Și cu el însuși? Acum stăteau la 
câţiva metri de grămada de frunze, câinii mârâiau, iar respiraţia 
animalului de la picioarele lui începuse să se audă. Dintr-odată, 
vulpea sări direct spre cel mai apropiat vânător, spre vintrele 

acestuia, cu toată puterea de care era capabilă. Tânărul scoase 
un strigăt îngrozitor. Un țipăt prevestitor de moarte. Câinii se 
repeziră la vulpe, dar aceasta se proţăpi furioasă în faţa lor, își 
desfăcu picioarele și urină, apoi fugi ca să scape. Ditlev Pram 
tinti. 

El nu văzu săgeata care șuieră prin aer, dar auzi urletul vulpii 
în depărtare şi apoi scâncetul îndurerat, muribund. Câinii 
adulmecară locul unde urinase vulpea, iar unul își băgă chiar 
botul în locul în care vulpea stătuse la picioarele lui Carl, dar nu 
simți mirosul lui Carl. 

„Dumnezeu să binecuvânteze vulpea și pisatul ei”, își spuse 
Carl în sinea lui când câinii se adunară în jurul stăpânilor lor și a 
bărbatului rănit care zăcea pe jos urlând la câţiva metri distanţă 
și se chircea, cu crampe în ambele picioare. Tovarășii lui de 
vânătoare se aplecară lângă el și încercau să-i îngrijească rana. 
Işi rupseră eșarfele în fâșii, îl bandajară și apoi îl ridicară. 

— Bună lovitură, Ditlev, îl auzi pe Florin când Ditlev se 
întoarse cu cuțitul plin de sânge și cu coada vulpii. 

Apoi Florin se întoarse spre bărbaţii din spatele lui. 

— Vânătoarea s-a încheiat, prieteni. Imi pare rău. Mergeţi cu 
Saxenholdt imediat la spital. O să-i chem pe gonaci ca să-l ducă. 
Asiguraţi-vă să fie vaccinat antirabic; niciodată nu poţi fi sigur, 
nu? Țineţi tot timpul degetul apăsat cu putere pe arteră, da? 
Altfel o să-l pierdeţi. 

Strigă ceva spre pădure și un grup de bărbaţi de culoare 
apăru dintre umbre. Îi trimise pe patru dintre ei cu vânătorii și le 
ceru ultimilor patru să rămână. Doi dintre ei aveau puști ca a lui 
Florin. Când ceilalţi vânători plecară cu bărbatul care scâncea, 
cei trei prieteni vechi și cei patru bărbaţi de culoare se adunară 
în cerc. 

— N-avem mult timp, aţi înţeles, zise Florin. 

— Polițistul ăsta e destul de puternic și bine făcut; nu-i mai în 
vârstă decât noi. Nu trebuie să-l subestimăm. 

— Ce facem cu el când îl găsim? întrebă Dybbøl Jensen. 

— Te faci că vezi o vulpe. 

Ascultă o lungă perioadă până când se asigură că bărbaţii se 
împrăștiară și se îndreptau spre celălalt capăt al pădurii. Ceea 
ce însemna că era cale liberă înapoi spre moșie, în cazul în care 
ceilalți bărbaţi de culoare nu se întorceau ca să se alăture 
căutării. 

„Aleargă!” își spuse el apoi se ridică și își dădu capul pe spate 
ca ochiul relativ liber să-l poată conduce printre tufișurile dese. 

„Poate că e un cuţit în menajerie cu care pot tăia banda. 
Poate că Assad mai e încă în viață. Poate că mai trăiește”. 
Gândurile i se învârteau în cap în timp ce crengile îl trăgeau de 
haine, iar sângele curgea din rana de la umăr. Îi era frig. Mâinile 
îi tremurau la spate. Pierduse deja așa de mult sânge încât era 
prea târziu? 

Auzi zgomotul mai multor mașini care se trezeau la viață 
undeva în apropiere, apoi se îndepărtară. Insemna că era 
aproape de casă. Exact în clipa în care își dădu seama de asta, o 
săgeată șuieră pe lângă capul lui, atât de aproape încât aproape 
o simţi. Aceasta se înfipse în trunchiul de copac din fața lui cu 
atâta forță încât ar fi fost imposibil s-o scoată afară. 

Se răsuci, dar nu văzu nimic. Unde erau? apoi urmă o a doua 
săgeată, care rupse scoarţa de pe al doilea copac. Atunci 
strigătele gonacilor se auziră dintr-odată mai clar. 

„Aleargă, aleargă, aleargă! ţipa creierul lui. Să nu cazi. Du-te 
după un tufiș, apoi după următorul, ca să nu te vadă. Nu e 
niciun loc în care să mă ascund?” Işi dădu seama că aveau să-l 
prindă. Ştia că moartea nu avea să fie un lucru simplu. Până la 
urmă, așa se distrau, nenorociţii! 

Inima îi bătea atât de tare în piept încât o putea auzi. Sări 
peste un pârâu, iar pantofii aproape rămaseră în noroi. Tălpile 
deveniseră de plumb, iar picioarele începeau să cedeze. 
„Aleargă, aleargă”. 

Atunci văzu un luminiș pe margine. Probabil, locul prin care el 
și Assad intraseră, din moment ce pârâul era în spatele lui. Așa 
că trebuia să meargă spre dreapta. Tot înainte spre dreapta. Nu 
mai era mult. 

Următoarea săgeată trecu la distanţă mai mare și dintr-odată 
se trezi în curte. Complet singur, cu inima care bătea să-i iasă 
din piept și la doar zece metri de intrarea mare în sală. Ajunse la 
mijlocul drumului când următoarea săgeată se înfipse în 
pământ, chiar lângă el. Nu era o întâmplare că nu-l lovise. Era 
menită să-l anunţe că, dacă nu se oprea din alergat, avea să 
urmeze o alta. 

Toate mecanismele lui de autoapărare încetară. Se opri din 
alergat și rămase pe loc, cu privirea în pământ și așteptă ca ei 

să se năpustească asupra lui. Acea curte frumoasă, acoperită cu 
piatră cubică avea să-i fie altarul de sacrificiu. 

Trase adânc aer în piept și se întoarse încet. Nu erau doar cei 
trei bărbaţi și cei patru gonaci care stăteau acolo în tăcere și se 
uitau la el. Mai era și o mică mulţime de copii cu pielea închisă 
la culoare și ochi curioși. 

— E bine, acolo. Puteți pleca acum, ordonă Florin. 

Bărbaţii de culoare îi alungară pe copii înaintea lor. Rămaseră 
numai Carl și cei trei. Erau transpiraţi, iar pe fețe aveau 
zâmbete mici și stranii. Coada de vulpe atârna la arbaleta lui 
Ditlev Pram. Vânătoarea se încheiase. 

42. 


ÎI împinseră înainte în vreme ce el își ţinea privirea îndreptată 
spre podea. Lumina din sală era destul de puternică și nu voia 
să vadă rămășițele lui Assad în detaliu. Refuza să fie martor la 
ceea ce colții puternici ai hienei puteau provoca unei fiinţe 
umane. De fapt, nu voia să vadă nimic. Puteau să facă orice 
voiau cu el. Dar nu voia să vadă. 

Apoi îl auzi pe unul dintre bărbaţi râzând. Un râs profund, de 
care ceilalți doi se molipsiră. Un cor straniu, de veselie, care îl 
făcu pe care să închidă ochii strâns - pe cât de strâns putea din 
cauza benzii. 

„Cum putea cineva să râdă de ghinionul și de moartea 
altcuiva? Ce îi făcuse pe acei oameni să fie atât de nebuni?” 

Apoi auzi o voce care scuipa înjurături în arabă. Sunete urâte, 
guturale, menite să provoace furie și, pentru un scurt moment, 
situaţia îngrozitoare fu înlocuită cu o bucurie greu de descris în 
cuvinte, care îl făcu să-și ridice capul. 

Assad trăia. La început, nu-și dădu seama de unde venea 
sunetul. Văzu numai barele din oțel și hiena cu privirea 
amenințătoare. Apoi își întinse gâtul și îl văzu pe Assad care se 
cocoţase ca o maimuţă în partea de sus a cuștii, cu ochii 
sălbatici și cu mâinile și fața sfâșiate. Abia atunci Carl observă 
cât de tare șchiopăta hiena. De parcă piciorul din spate fusese 
rupt dintr-o singură lovitură. Animalul scheuna la fiecare pas, iar 
râsetele celor trei bărbaţi încetară. 

— Porcilor! se auzi strigătul insolent al lui Assad de deasupra. 

Carl aproape zâmbi sub banda adezivă. Chiar dacă era la un 
pas de moarte, omul acela rămânea exact la fel. 

— O să cazi mai devreme sau mai târziu. Data viitoare, 
animalul o să afle ce gust ai, șuieră Florin. 

Faptul că Assad îi rănise cel mai de preț animal din grădina lui 
zoologică îl iritase și îl înfuriase. Dar nenorocitul avea dreptate. 
Assad nu putea sta atârnat o veșnicie. 

— Nu știu, spuse Pram. Urangutanul ăla de acolo mi se pare 
destul de neînfricat. Dacă o să cadă deasupra animalului cu tot 
corpul ăla mare al lui, n-o să fie de bine. 

— Atunci la dracu' cu hiena. Oricum nu și-a făcut treaba 
pentru care a venit pe lume, zise Florin. 

— Ce facem cu ăștia doi? 

Întrebarea fu rostită încet. Pe un cu totul alt ton decât al 
celorlalţi. Era din nou Ulrik Dybbøl Jensen. Părea mai puţin 
stârnit decât înainte. Mai vulnerabil. Acesta era efectul de după 
cocaină în cazul multora. Carl se întoarse spre el. Dacă ar fi 
putut spune ceva, ar fi zis că ar trebui să-l lase pe el și pe Assad 
să plece. Că dacă îi omorau n-ar fi fost decât un lucru lipsit de 
sens și periculos. Rose ar fi trimis fiecare departament pe 
urmele lor dacă nu apăreau a doua zi. Poliţia ar fi fost peste 
Florin și prin toată casa lui și ar fi găsit toate dovezile de care 
aveau nevoie. Singura lor șansă de scăpare era să-i lase pe care 
și pe Assad să plece și apoi să-și miște fundurile pe cealaltă 
parte a globului. 

Dar Carl nu putea spune nimic. Banda era încă întinsă mult 
prea strâns pe gura lui. În plus, nu aveau să-l creadă. Torsten 
Florin avea să-și folosească toate mijloacele disponibile ca să 
șteargă urmele implicării lui, chiar dacă pentru aceasta era 
nevoie să ardă totul până la temelie. Carl știa acum asta. 

— Să-l aruncăm acolo lângă celălalt. Puțin îmi pasă ce se- 
ntâmplă, spuse Florin calm. Vedem ce-i cu ei la noapte, iar dacă 
nu s-a terminat, mai dăm drumul la niște animale în cușcă. 
Avem de unde alege. 

Carl începu să dea din picioare și să facă zgomot. Nu avea de 
gând să-i lase să se apropie de el fără să se lupte. Nu din nou. 

— Ce dracului faci, Marck? Te supără ceva? 

Ditlev Pram stătea lângă el și evita loviturile lui 
neîndemânatice, își ridică arbaleta și ţinti direct în ochiul liber al 
lui Carl. 

— Stai, ordonă el. 

Carl vru să lovească din nou ca măcar totul să se termine mai 
repede. Dar nu făcu nimic, iar Pram întinse mâna liberă, apucă 
banda care îi acoperea ochii și trase. Simţi ca și cum pleoapele îi 
fuseseră sfâșiate. Ca și cum ochii îi atârnau dintr-odată din 
orbite. Lumina îi invadă capul și îl orbi instantaneu. Apoi îi văzu. 
Pe toți trei. Cu braţele larg deschise, ca pentru o îmbrăţișare, iar 
privirile îi spuneau că avea să fie bătălia lui finală. 

În ciuda sângelui pierdut și a slăbiciunii pe care o simţea în 
corp, el lovi spre ei și mârâi în spatele benzii de pe gură că erau 
o adunătură de ticăloși care vor primi ceea ce meritau. 

In timpul acela, o umbră apăru pe podea. Carl își dădu seama 
că Florin o observase. Apoi auziră un zgomot mai departe în sală 
care se repetă de mai multe ori. Apoi pe lângă ei începură să 
treacă pisici îndreptându-se spre lumina zilei. lar după pisici 
urmară ratonii și nevăstuicile, apoi păsările care dădeau din 
aripi spre ţevile din aluminiu de sub tavanul din sticlă. 

— Ce dracu’ se întâmplă, strigă Florin, în timp ce Dybbøl 
Jensen căsca ochii la porcul cu burtă mare și picioare scurte care 
alerga pe coridor și pe lângă cuști. 

Limbajul corporal al lui Pram se schimbă; privirea lui deveni 
tăioasă în timp ce ridică cu grijă arbaleta de pe jos. Carl făcu un 
pas în spate. Observase că zgomotele din adâncurile sălii 
deveneau tot mai puternice. Că vacarmul produs de animalele 
eliberate era din ce în ce mai mare. Auzi râsul lui Assad de pe 
acoperișul cuștii. Auzi înjurăturile celor trei bărbaţi și alte 
tropăituri, șuierături și zgomot de aripi. Dar nu o auzi pe femeie 
decât când aceasta făcu un pas în față. 

Apăru dintr-odată acolo, cu blugii îndesaţi în șosete, cu 
pistolul cu amortizor într-o mână și cu o bucată de carne 
înghețată pe care o ţinea neîndemânatică în cealaltă. Era ceva 
mai degrabă plăcut la ea, cum stătea acolo cu geanta agăţată 
pe umăr. Ceva frumos, de fapt. Avea o expresie pașnică, iar 
ochii ei străluceau. 

Când o văzură, cei trei bărbaţi rămaseră tăcuţi. Lăsară 
animalele să se plimbe prin sală și nu le dădură nicio atenţie. 
Păreau uluiţi. Nu din cauza pistolului sau a vederii femeii, ci 
pentru ceea ce reprezenta ea. Frica lor era vizibilă. Ca frica 
victimei linșate de oamenii Ku-Klux-Klan-ului. Ca ateul în fața 
Inchizitorului. 

— Bună, spuse ea, și dădu din cap spre fiecare. Lasă aia jos, 
Ditlev! 

Făcu un semn spre arbaleta lui Pram și le spuse tuturor să 
facă un pas înapoi. 

— Kimmie!... Incercă să spună Ulrik Dybbøl Jensen. 

In felul în care-i rostise numele se simţea nu doar afecţiune, ci 
și teamă. Poate mai mult afecțiune, decât teamă. Ea zâmbi spre 

o pereche de vidre agile care miroseau picioarele unuia dintre 
bărbaţi înainte de a fugi spre libertate. 

— Azi e ziua în care vom fi cu toţii eliberaţi, spuse ea. Nu e 
minunat? Tu de colo, zise ea uitându-se direct la Carl. Dă cu 
piciorul în lesa aia din piele spre mine. 

Îi arătă unde era, pe jumătate îndesată sub cușca hienei. 

— Haide, micuţo, șopti ea în cușca în care animalul rănit 
respira greoi, dar nu-și luă ochii nici măcar o dată de la cei trei 
bărbaţi. Vino să-ţi iei gustarea. 

Aruncă bucata de carne în cușcă și așteptă ca foamea 
animalului să-i învingă teama. Când se apropie, ea ridică lesa de 
pe jos și o introduse cu grijă printre bare astfel încât laţul să 
cuprindă bucata de carne. Confuză din cauza oamenilor din jur 
și de tăcerea apăsătoare, dură ceva vreme până când hiena 
cedă. Când se apropie de carne, ea trase de lesă și animalul se 
prinse în laț. 

Ditlev Pram fugi spre ușă, în protestele supărate ale celorlalți 
doi. Ea ridică pistolul și trase. Pram căzu greoi și se lovi cu capul 
de podeaua din piatră. Gemea tare. Cu oarecare dificultate, ea 
legă lesa de bare, iar animalul dădea din cap dintr-o parte în 
alta încercând să se elibereze. 

— Ridică-te, Ditlev, spuse ea încet. 

Fiindcă acesta nu reușea să se ridice, le spuse celorlalţi să se 
ducă la el și să-l aducă înapoi. Carl mai văzuse evadări oprite cu 
arma, dar nicio împușcătură nu fusese așa de clară și de 
eficientă ca aceea care-i spintecase șoldul lui Pram. Faţa lui era 
albă ca un cearșaf, dar el nu spunea nimic. Era ca și cum ea și 
cei trei bărbaţi se aflau în mijlocul unei ceremonii private de la 
care nimeni nu avea voie să plece. Ceva tăcut, negrăit și, totuși, 
înțeles de toti. 

— Deschide cușca, Torsten. 

Ea se uită în sus la Assad, care încă atârna de acoperiș. 

— Tu ești cel care m-a văzut la gară. Poţi cobori acum. 

— Allah fie lăudat! zise el când își desfăcu picioarele de pe 
bare. 

Când ateriză, nu putea nici să stea în picioare, nici să meargă. 

Fiecare părticică a corpului îi era amorțită și așa era de ceva 
vreme. 

— Scoate-l afară, Torsten, zise ea și urmări fiecare mișcare a 
lui până când Assad ajunse lângă cușcă, pe podea. Acum intraţi 
voi trei, spuse ea încet. 

— O, Doamne, nu. Dă-mi drumul, șopti Ulrik. Eu nu ţi-am făcut 
niciodată rău, Kimmie, nu-ţi amintești? 

El încerca să-i stârnească mila printr-o expresie patetică, dar 
ea nu reacționă. 

— Mișcă! fu tot ce spuse ea. 

— Poţi la fel de bine să ne omori, zise Florin în timp ce-l 
împingeau pe Ditlev Pram înăuntru. Niciunul nu va supravieţui în 
cușcă. 

— Știu, Torsten. 

Pram și Florin nu spuseră nimic, dar Dybbøl Jensen se văicări: 

— O să ne omoare, nu înțelegeţi? 

Când se închise ușa cuștii, ea zâmbi, se lăsă pe spate și 
aruncă pistolul în spatele ei cât de departe putu. Acesta ateriză 
zăngănind pe podeaua din metal. Carl se uită în jos la Assad, 
care zăcea și își freca picioarele zâmbind. Cu excepţia rănii din 
care încă îi picura sângele pe mână, lucrurile luaseră o 
întorsătură prielnică. In clipa aceea cei trei bărbaţi începură să 
tipe toţi odată. 

— Tu de acolo, prinde-o! strigă unul spre Assad. 

— Să nu aveți încredere în ea, îi îndemnă Florin. 

Dar femeia nu se clinti niciun centimetru. Stătea acolo și se 
uita la ei ca și cum rula un film ciudat, care fusese demult dat 
uitării, dar care ieșise cumva la suprafaţă. Se duse la Carl și îi 
scoase banda de pe gură. 

— Știu cine ești, zise ea. 

Nimic mai mult. 

— Și eu știu cine ești, răspunse Carl și trase adânc aer în 
piept. 

Schimbul lor de replici îi făcu pe bărbaţi să înceteze 
protestele. 

Florin se apropie de bare. 

— Dacă voi doi, polițiștii, nu faceţi nimic acum, ea o să fie 
singura de aici care o să mai respire în următoarele cinci 
minute. Nu vă daţi seama de asta? 

Se uită în ochii lui Carl și ai lui Assad, unul după altul. 

— Kimmie nu e ca noi, înțelegețţi? Ea e cea care omoară 
oameni, nu noi. E adevărat că am atacat oameni, că i-am bătut 
până i-am lăsat laţi, dar Kimmie e singura care a omorât. 

Carl zâmbi și scutură din cap. Tipul de supraviețuitor 
reprezentat de Florin reacţiona mereu la fel. Nicio criză nu era 
văzută altfel decât începutul unei victorii. Nimeni nu rămânea 
jos pentru totdeauna, până în ziua în care venea în vizită 
Doamna cu Coasa. Florin era obișnuit să se lupte. Și făcea acest 
lucru fără scrupule. Oare el și prietenii lui nu încercaseră mai 
devreme să-l omoare pe care? Nu îl aruncaseră pe Assad în 
cușca hienei? 

Carl se întoarse către Kimmie. Se așteptase să vadă un 
zâmbet, nu acea grimasă de veselie, rece ca gheaţa. Stătea 
acolo de parcă era în transă și asculta. 

— Da, uitaţi-vă la ea. Își face griji? Pare că are sentimente? 
Uitaţi-vă la degetul ei. Atârnă. Plânge? Nu plânge pentru nimic, 
nici măcar pentru morțile noastre. 

Cuvintele veniseră de pe podeaua cuștii unde Ditlev Pram 
zăcea cu pumnul îndesat în dezgustătoarea sa rană. 

Pentru o clipă, lucrurile îngrozitoare despre care vorbeau cei 
trei îl făcură pe care să se îndoiască. Oare spuneau adevărul? 
Sau era doar lupta lor pentru supravieţuire? apoi Florin vorbi din 
nou. Nu mai era regele. Nu mai era un lider. Era pur și simplu el. 

— Am acţionat la ordinele lui Kristian Wolf, înţelegeţi? Am 
găsit victimele după instrucţiunile lui Kristian. Și i-am bătut pe 
toți până când nu ne-am mai distrat. Și în tot acest timp femeia 
aia afurisită a stat acolo cu capul pe spate și și-a așteptat 
rândul. Normal, din când în când lua și ea parte la pedeapsă. 

Florin se opri și dădu din cap de parcă vedea totul foarte clar 
în faţa lui. 

— Dar ea a fost mereu cea care a omorât, trebuie să ne 
credeţi. În afară de data aceea când Kristian a avut o problemă 
cu fostul ei iubit, Kåre, a fost mereu Kimmie. Noi n-am făcut 
altceva decât să pregătim terenul pentru ea, atât. Ea a fost 
ucigașa. Numai ea. Și așa a vrut ea să fie. 

— O, Doamne, gemu Dybbøl Jensen. Trebuie s-o opriţi. Nu vă 
dați seama că Torsten spune adevărul? 

Carl simţea că starea din încăpere se schimba... la fel și în 
sufletul lui. O văzu pe Kimmie care deschise încet geanta de 
umăr și nu putu face nimic, așa epuizat și legat cum era. 

Bărbaţii își ţinură respiraţia. Carl îl observă pe Assad care 
anticipa ceea ce urma și din toate puterile încerca să se ridice în 
genunchi. 

Ea găsi ceea ce căuta în geantă și scoase la lumină o 
grenadă. Apucă siguranţa și trase cuiul. 

— Tu n-ai făcut nimic, micuţo, îi spuse ea hienei și se uită fix 
în ochii ei. Dar n-o să poți trăi prea bine cu piciorul ăla, știi asta, 
nu? 

Se întoarse spre Carl și spre Assad în timp ce Dybbøl Jensen 
își striga nevinovăția din cușcă și promitea că accepta pedeapsa 
pe care o merita, numai să-l ajute. 

— Dacă ţineţi la viețile voastre, zise ea, vă daţi înapoi. Acum! 

Carl protestă, dar făcu ce i se spuse, cu mâinile la spate și cu 
pulsul rapid. 

— Și tu, Assad, zise el și se uită la partenerul lui care se târa 
înapoi. 

Când ajunseră îndeajuns de departe, ea băgă mâna care ţinea 
grenada în geanta de umăr și dintr-o mișcare o azvărli printre 
bare în cel mai îndepărtat colț al cuștii, apoi sări într-o parte în 
timp ce Florin se aruncă pe geantă încercând zadarnic s-o 
arunce înapoi printre barele cuștii. Explodă și produse în sală un 
infern de ţipete de animale speriate și nenumărate ecouri. 

Bubuitura îi izbi pe Carl și pe Assad de câteva cuști mai mici 
care căzură peste ei și care o clipă mai târziu îi apărară de 
noianul de cioburi. Când praful se așeză într-un final și nu mai 
rămase decât zgomotul făcut de animale, Carl simţi mâna lui 
Assad care se întinse și îi atinse piciorul printre rămășițele de 
cuști din metal. Il trase pe șeful lui spre el și se asigura că era 
bine înainte de a raporta că și el era în regulă. Apoi scoase 
banda de la încheietura mâinilor lui Carl. 

Era o priveliște îngrozitoare. În locul unde se aflase înainte 
cușca, erau bucăţi din metal și de corpuri, un trunchi colo, mâini 
și picioare dincolo. Expresii înghețate pe fețe moarte. Carl 
văzuse multe la viaţa lui, dar niciodată așa ceva. De obicei, 
până să ajungă el la locul crimelor, tehnicienii erau deja acolo, 
sângele nu mai curgea, iar corpurile zăceau lipsite de viaţă. 
Acolo, graniţa dintre viaţă și moarte era încă vizibilă. 

— Unde e ea? spuse Carl și își întoarse privirea de la ceea ce 
fusese odată o cușcă din oţel cu trei bărbaţi captivi înăuntru. 

Cei de la medicina legală sigur urmau să aibă mult de furcă 
pe acolo. 

— Nu știu, răspunse Assad. Probabil că zace undeva pe aici. 

ÎI ridică pe șeful lui în picioare, iar Carl simţi că bratele lui 
erau ca două apendice care nu aveau nimic de-a face cu el. 
Numai umărul care pulsa dureros avea propria viaţă. 

— Hai să plecăm de aici, spuse el, și se îndreptă spre ieșire 
împreună cu prietenul lui. 

Atunci o văzură. Stătea și îi aștepta. Cu părul sălbatic, plin de 
praf și cu privirea atât de profundă încât păreau să reunească 
toată tristeţea și nefericirea din lume. 

e 

Îi spuseră bărbatului de culoare să se dea mai în spate. Că nu 
erau de vină pentru nimic și că se aflau în afara pericolului. Că 
trebuiau să scoată animalele afară și să stingă focul. Dar femeile 
își traseră copiii mai aproape, iar bărbaţii priveau spre sala din 
care ieșea fum, negru și ameninţător, și se ridica deasupra 
tavanului din geam spart. Atunci unul dintre ei strigă câteva 
cuvinte și dintr-odată cu toţii se puseră în mișcare. . 

Kimmie mergea singură, alături de Assad și Carl. li conduse 
pe poteca ce ducea spre zona-tampon împotriva incendiilor. 
Arătă spre încuietoarea care deschidea ușa. Ea fu cea care, cu 
doar câteva cuvinte, îi însoți pe potecile pădurii, lumina ici-colo 
de razele soarelui, spre șinele de tren. 

— Puteţi face tot ce doriţi cu mine, spuse ea. Eu nu mai 
trăiesc, îmi recunosc vina. Mergem jos la gară. Geanta mea e 
acolo. Am scris tot ce-mi amintesc. 

Carl încercă să ţină pasul cu ea în timp ce-i povestea despre 
cutia pe care o găsise și despre nesiguranța teribilă cu care 
trăiseră rudele victimelor de-a lungul atâtor ani, care acum 
puteau fi liniștite. Ea păru indiferentă când el îi vorbi despre 
durerea oamenilor provocată de pierderea celor dragi. Despre 
viețile marcate pentru totdeauna de faptul că nu știau cine le 
omorâse copiii sau cum dispăruseră părinţii lor. Oameni pe care 
Kimmie nu-i cunoscuse. Alţii care suferiseră, în afara victimelor. 

Nimic din toate acestea nu părea s-o afecteze. Mergea pur și 
simplu înaintea lor prin pădure, cu mâinile moi de-o parte și de 
alta a corpului și cu degetul rupt bălăngănindu-se. Omorârea 
foștilor ei prieteni însemnase, în mod cert, sfârșitul și pentru ea. 
O spusese chiar ea. 

„Oameni ca ea nu supraviețuiesc mult în pușcărie”, își zise el. 
Știa asta. 

Ajunseră la șinele de tren, la câteva sute de metri de peron. 
Acolo, șinele tăiau pădurea de parcă erau trasate cu șablonul. 

— Vă arăt unde e geanta mea, spuse ea, și se îndreptă spre 
un tufiș în apropiere de șine. 

— N-o ridica, o iau eu, zise Assad și se grăbi să i-o ia înainte. 

Ridică raniţa și merse pe jos ultimii douăzeci de metri până la 
peron ţinând geanta mare departe de corp ca și cum un 
mecanism special din interior l-ar fi putut străpunge dacă o 
scutura prea mult. 

Bunul Assad! 

Când ajunseră la capătul peronului, el desfăcu fermoarul și 
întoarse geanta, în ciuda protestelor ei. Așa cum se așteptau, 
înăuntru era un carneţel. O frunzărire a paginilor lui scoaseră la 
iveală primele câteva pagini pe care se aflau descrise detalii 
despre zone, incidente și informaţii suplimentare. Oferea o 
perspectivă incredibilă. 

Apoi Assad întinse mâna spre o legătură mică, din bumbac și 
trase de colţurile acesteia în timp ce femeia icni și își duse 
mâinile la cap. La fel făcu și Assad când văzu ce era înăuntru. 
Un corp mic, mumificat, cu orbitele goale. Capul său era 
complet negru, iar degetele tari ieșeau în afară. Ilmbrăcat în 
hăinuțe puțin mai mari decât ale unei păpuși. O văzură când se 
repezi spre cadavrul copilului și nu făcură nicio mișcare ca s-o 
oprească să-l înșface și să-l ţină strâns la piept. 

— Micuţă Mille, micuță Mille! Totul e bine acum. Mami e aici și 
n-o să te părăsească niciodată, suspină femeia. O să fim mereu 
împreună. O să primeşti un ursuleţ și o să ne jucăm împreună în 
fiecare zi. 

Carl nu trăise niciodată acea senzație clară, de 
interconectare, pe care o au oamenii când își ţin în brațe pruncii 
imediat după naștere. Dar simţea absenţa acestei senzaţii, cel 
puţin teoretic. De la o mică distanţă. 

Acum se uita la femeia aceea și simţi un junghi ascuţit de 
regret și de pierdere, atât de adânc în suflet încât îl făcu capabil 
să înțeleagă. Își duse mâna rănită la buzunarul de la piept, 
scoase talismanul micuţ - ursuleţul pe care îl găsise în cutia din 
metal a lui Kimmie - și i-l dădu. 

Ea nu spuse nimic. Rămase ca paralizată și se uită la animalul 
din pluș. Deschise încet gura și își lăsă capul într-o parte. Își 
întinse buzele de parcă mai avea puţin și izbucnea în plâns, 
șovăind între zâmbet și lacrimi. Assad stătea lângă ea, dezarmat 
și vulnerabil ca niciodată. Încruntat și împietrit. 

Ea întinse mâna cu grijă spre ursuleţ. Imediat ce-l simţi în 
palmă se destinse, trase adânc aer în piept și își lăsă capul pe 
spate. Carl își șterse nasul care începuse să curgă și încercă să 
privească în altă parte ca să nu cadă pradă lacrimilor. Se uită 
de-a lungul șinelor spre locul în care un grup de călători aștepta 
trenul și unde Carl parcase mașina, lângă adăpostul gării 
provizorii. 

Se întoarse și văzu trenul care se târa spre ei din cealaltă 
parte. Se concentră apoi din nou asupra femeii care respira 
calmă și ţinea strâns în brațe ursulețul și cadavrul copilului. 

— Ei, zise ea și oftă ca și cum ar fi eliberat deceniile de 
suferințe emoţionale. Acum vocile au încetat definitiv. 

Râse scurt, iar lacrimile începură să-i curgă pe obraji. 

— Vocile au încetat, au dispărut, repetă ea și își ridică ochii 
spre cer. 

Dintr-odată, privirea ei radia o pace pe care Carl nu o 
înțelegea. 

— O, micuță Mille, acum nu mai suntem decât noi două. În 
sfârșit, a trecut. 

O senzaţie de eliberare o făcu să se învârtă cu cadavrul în 
braţe, într-un dans fără pași, ce părea s-o facă să leviteze. lar 
când trenul era la numai zece metri distanţă, Carl văzu cum 
picioarele ei dansară spre margine și atinseră marginea 
peronului. 

Assad strigă un avertisment, exact când Carl își ridică ușor 
capul și se uită direct în ochii lui Kimmie în care se citea 
multumirea și faptul că mintea ei își găsise, în sfârșit, liniștea. 

— Doar tu și cu mine, iubita mea fetiţă, spuse ea, și întinse o 
mână. 

O secundă mai târziu dispăru. În urma ei nu se mai auzi decât 
scârțâitul asurzitor al roţilor de tren. 

Epilog 


Era un amurg luminat de coloane de becuri albastre care 
clipeau intermitent peste intersecţia cu linia de tren și de-a 
lungul drumului care se îndrepta spre moșie. Intregul peisaj era 
inundat de nuanţe de albastru, iar văzduhul răsuna de ţipătul 
sirenei mașinilor de pompieri și de poliţie. Insignele de poliţie se 
vedeau peste tot, împreună cu ambulanţele, o mare de ziariști și 
cameramani și localnici curioși care stăteau pe margine în timp 
ce oamenii primeau sfaturi de criză. Mai jos, pe șine, tehnicienii 
criminaliști și medicii de pe ambulante erau ocupați, călcându- 
se pe picioare. 

Carl era ameţit, dar rana de la umăr nu mai sângera; medicii 
se asiguraseră de asta. Însă el sângera în interior. Simţea încă 
un nod mare în gât. Rămăsese pe banca din lemn din gara 
provizorie din Duemose și frunzărise carneţelul lui Kimmie. 
Însemnările ei scoteau la iveală faptele găștii - erau nemilos de 
sincere. Atacul asupra fratelui și surorii din Rarvig. Cum fuseseră 
aleși la întâmplare. Cum îl umiliseră pe băiat și îl dezbrăcaseră 
după ce-i aplicaseră lovitura fatală. Fraţii gemeni ale căror 
degete fuseseră tăiate. Cuplul care dispăruse pe mare. Kåre 
Bruno și Kyle Basset. Animale și oameni, unul după altul. Totul 
era acolo. Plus faptul că ea fusese cea care comisese crimele. 
Metodele erau diferite și le studiase pe fiecare în parte, în cel 
mai mic detaliu. 

Îi era incredibil de greu lui Carl să înțeleagă că era vorba 
despre aceeași persoană care îl salvase pe el și pe Assad. 
Aceeași femeie care zăcea acolo, sub tren, împreună cu copilul 
ei mort. 

Carl îşi aprinse o ţigară și citi ultimele pagini. În ele pomenea 
despre remușcări. Nu în cazul lui Aalbæk, ci al lui Tine. Că nu ar 
fi vrut să-i administreze supradoza. Era o nuanţă tandră în 
monstruozitatea cuvintelor, un fel de conștientizare și de 
înţelegere care lipseau din descrierile celorlalte atrocități. 
Folosise expresii precum „rămas-bun” și „ultima senzaţie de 
euforie a lui Tine”. 

Acel carneţel avea să creeze valuri în presă, iar acţiunile la 
bursă vor scădea după ce se va afla ce făcuseră acei oameni. 

— la carneţelul, du-l la sediu și fa copii imediat, da, Assad? 

El dădu din cap. Deznodământul va fi nebunesc, dar scurt. 
Pentru că nu mai era nimeni implicat în afară de acel trio, în 
afară de cel care era deja în pușcărie, nu le mai rămânea decât 
să informeze rudele îndoliate și să se asigure de distribuirea 
corectă a pagubelor, fără îndoială enorme, care trebuiau plătite 
din averile lui Pram, Florin și Dybbøl Jensen. 

II îmbrăţișă rapid pe Assad și-i alungă pe psihologii care 
hotărâseră că venise rândul lui Carl. Când venea momentul, 
avea propriul psiholog de criză. 

— Mă duc la Roskilde acum, așa că tu du-te cu tehnicienii 
criminaliști la sediu, da? Ne vedem mâine, Assad. Atunci o să 
discutăm despre toate astea, da? _ 

Assad dădu din nou din cap. El rezolvase deja totul în cap. In 
acel moment toate lucrurile între ei erau așa cum trebuiau. 

e 

Casa de pe Fasanvej din Roskilde părea atât de întunecată! 
jaluzelele erau trase și totul era cufundat în tăcere. La radioul 
din mașină se vorbea despre evenimentele violente din Ejlstrup 
cât și despre arestarea unui dentist despre care se credea că se 
afla în spatele atacurilor de la containerele de gunoi din centru. 
Acesta fusese arestat după ce agresase o polițistă sub acoperire 
pe Nikolaj Plads din apropiere de Store Kirkestraede. Ce dracu' 
fusese în capul idiotului? 

Carl se uită la ceas și apoi din nou la casa cufundată în 
întuneric. Știa că oamenii în vârstă mergeau devreme la culcare, 
dar nu era decât șapte și jumătate. Apoi dădu din cap spre 
plăcuţele pe care scria Jens - Arnold & Yvette Larsen și Martha 
Jargensen și sună la sonerie. Degetul lui era încă pe buton când 
femeia fragilă deschise ușa și încercă să se apere de răceala de 
afară cu chimonoul ei subţire. 

— Da? răspunse ea adormită și se uită în sus spre el cu o 
privire confuză. 

— Îmi cer scuze că vă deranjez, Yvette Larsen. Sunt Carl 
Mørck. Polițistul care a venit în vizită recent. Vă amintiţi, nu-i 
așa? 

Ea zâmbi. 

— O, da, răspunse. Așa-i, acum îmi amintesc. 

— Cred că am vești bune. Vreau să i le spun personal Marthei. 
l-am găsit pe ucigașii copiilor ei. Se poate spune că s-a făcut 
dreptate. 

— O, zise ea și își duse mâna la piept. Ce păcat! 

Afișă un zâmbet ciudat. Nu doar trist, ci parcă cerându-și 
iertare. 

— Ar fi trebuit să sun, îmi pare foarte rău. N-aţi mai fi făcut 
drumul până aici. Martha a murit. A murit în noaptea de după 
vizita dumneavoastră. Dar nu din cauza vizitei, desigur. Pur și 
simplu, n-a mai avut putere. 

Atinse mâna lui Carl. 

— Dar va mulțumesc. Sunt sigură că ar fi fost o imensă 
ușurare pentru ea. 

[A] 

Vreme îndelungată rămase în mașină și se uită spre Roskilde 
Fjord. Luminile orașului se întindeau peste apa întunecată. In 
alte împrejurări i-ar fi produs o stare de calm, dar în acel 
moment nu avea de unde să ia așa ceva. Fraza „Nu lăsa pe 
mâine ce poți face azi” i se învârtea necontenit în minte. Nu lăsa 
pe mâine ce poţi face azi pentru că, dintr-odată, nu mai exista 
mâine. Dacă ar fi fost cu doar câteva săptămâni înainte, Martha 
Jargensen ar fi murit știind că acei călăi care îi omorâseră copiii 
erau morţi la rândul lor. Ce liniște sufletească i-ar fi oferit 
aceasta! Și ce liniște sufletească ar fi simţit și Carl la gândul că 
ea aflase. 

— Nu lăsa pe mâine ce poți face azi. 

Se uită din nou la ceas, apoi luă mobilul. Se uită îndelung la 
ecran și într-un final apăsă pe număr. 

— Clinica pentru Răni la Coloana Vertebrală, spuse o voce. 

Pe fundal se auzea un televizor cu volumul dat tare. Desluși 
cuvintele  „Ejlstrup”,  „Dueholt”,  „Duemose” și „misiune 
complicată de salvare a animalelor”. Da, știrea ajunsese și 
acolo. 

— Carl Marck aici, zise el. Sunt un bun prieten al lui Hardy 
Henningsen. Vă rog să-i transmiteţi că o să-l vizitez mâine. 

— Sigur. Dar Hardy doarme acum. 

— Bine, dar vă rog să-i spuneţi mâine la prima oră. 

Se uită din nou la suprafaţa apei și își mușcă buza. Niciodată 
nu luase o decizie mai importantă în viața lui. Și îndoielile îl 
năpădiră ca un cuţit împlântat în abdomen. Apoi trase adânc aer 

în piept, apăsă numărul și așteptă secunde care părură ani 
înainte ca Mona Ibsen să răspundă. 

— Bună, Mona. Carl sunt. Îmi pare rău pentru cum au decurs 
lucrurile ultima oară. 

— Lasă aia, spuse ea, și păru foarte sinceră. Am auzit ce s-a 
întâmplat azi, Carl. E la toate posturile de televiziune. Am văzut 
poze cu tine. O mulţime de poze. Ești rănit grav? Numai despre 
asta se vorbește la televizor. Unde ești acum? 

— Stau în mașină, mă uit la Roskilde Fjord. 

Ea rămase tăcută o perioadă, probabil încerca să estimeze 
dimensiunea crizei lui. 

— Ești în regulă? întrebă ea. 

— Nu, răspunse el. Nu, nu pot spune că sunt. 

— Vin acum, zise ea. Stai unde ești, Carl! Nu te mișca niciun 
centimetru. Uită-te la apă, fii calm. Sunt acolo într-o clipă. 
Spune-mi exact unde ești și o să fiu acolo. 

El oftă. Era frumos din partea ei. 

— Nu, nu, spuse el, și își permise să chicotească puţin. Nu, 
nu-ți face griji pentru mine. Sunt în regulă. Doar că am ceva de 
discutat cu tine. Ceva la care nu sunt sigur că pot face faţă 
singur. Dacă ne putem vedea la mine, aș fi foarte, foarte fericit. 

e 

Nu precupețise niciun efort. ÎI neutralizase pe Jesper cu bani 
pentru Pizzeria Roma și Allerød Cinema. Mai mult decât suficient 
pentru doi oameni, plus o șaormă mai târziu la staţie. Sunase la 
magazinul de închirieri de casete video și îl rugase pe Morten să 
se ducă direct în subsol când venea acasă de la muncă. Făcuse 
cafea și fiersese apă pentru ceai. Canapeaua și măsuța de cafea 
erau mai curate ca oricând. 

Ea stătea lângă el pe canapea, cu mâinile în poală. Privirea ei 
era intensă. Ascultă fiecare cuvânt pe care el îl spuse și dădu 
din cap când pauzele lui erau prea lungi. Dar nu rosti niciun 
cuvânt până când el termină tot ce avea de spus. 

— Vrei să ai grijă de Hardy la tine acasă și îţi e teamă, zise ea 
și dădu din cap încă o dată. Știi ce, Carl? 

El simţi că tot trupul lui trecu într-o viteză inferioară, că totul 
se petrece cu încetinitorul. Ca și când dădea din cap de o 
eternitate. Că plămânii lui lucrau ca o pompă spartă. „Ştii ce, 
Carl?” îl întrebase ea. Oricare era întrebarea ei, el n-avea de 
unde să știe răspunsul. Nu voia decât ca ea să stea acolo pentru 

totdeauna, cu întrebarea nerostită pe buzele pe care ardea de 
nerăbdare să le sărute. Odată ce primea un răspuns, avea să fie 
prea puţin timp înainte ca parfumul ei să rămână doar o 
amintire, iar priveliștea ochilor ei să dispară în ireal. 

— Nu, nu știu, răspunse el ezitant. 

Ea își puse mâna pe alui. 

— Ești pur și simplu minunat, zise și se aplecă spre el astfel 
încât suflarea ei o întâlni pe a lui. 

„Ea e minunată”, își spunea el exact în clipa în care mobilul 
lui sună. Ea insistă ca el să răspundă. 

— Bună, Vigga sunt! se auzi vocea puternic provocatoare a 
fugarei sale soţii. A sunat Jesper. Zice că vrea să se mute cu 
mine, spuse ea, iar starea paradiziacă înmugurită în sufletul lui 
Carl se ofili și dispăru. Dar n-o să meargă deloc, Carl. Nu poate 
să stea cu mine. Trebuie să vorbim despre asta. Sunt pe drum 
spre tine. Ne vedem în douăzeci de minute. 

Tocmai era pe cale să protesteze. Dar Vigga închisese deja. 
Carl întâlni privirea seducătoare a Monei și zâmbi spăsit. 

Asta era viaţa lui, pe scurt. 

Multumiri 


Multumiri călduroase lui Hanne Adler-Olsen pentru încurajările 
ei zilnice și enorma înțelegere. 

Mulțumirile mele se îndreaptă și către Elsebeth Wæhrens, 
Freddy Milton, Eddie Kiran, Hanne Petersen, Micha Schmalsteig 
și Henning Kure pentru comentariile indispensabile și temeinice, 
la fel și către Jens Wæhrens pentru sfaturile sale și către Anne C. 
Andersen pentru toate jongleriile și spiritul ei de observație. 

Mulţumiri lui Gitte și Peter Q. Rannes și Centrului Danez 
pentru Scriitori și Traducători de la Hald Hovedgaard pentru 
ospitalitatea lor pe timp de criză. De asemenea, lui Poul G. 
Exner pentru că este aşa de intransigent. 

Multumiri lui Karlo Andersen pentru vastele lui cunoștințe 
despre vânătoare, printre alte lucruri, și comisarului de poliție 
Leif Christensen pentru generozitatea cu care și-a pus la 
dispoziție experiența și pentru corecturile lui pricepute cu privire 
la procedurile polițienești. 

Multumiri și vouă, tuturor cititorilor mei fantastici care mi-ați 
vizitat website-ul www.jussiadlerolsen.com și m-ați încurajat să 
continui să scriu. 

